
psihologie organizaţională, psihologia personalităţii, neuropsihologie. Este autor, coautor şi 
coordonator a 31 de volume din domeniile psihologiei personalităţii, psihologiei organizaționale 
şi psihologiei sănătăţii, precum şi al unor studii apărute în reviste de specialitate sau în volume 
colective. Dintre lucrările publicate, menţionăm : Psihologie organizațional-managerială. Tendinţe 
actuale (în colab., Polirom, 2008), Încrederea organizaţională (în colab., 2008), Psihologia 
personalității. Arhitectură şi dimensiuni (2009), Psihologia sănătăţii (vol. I-VIII, 2010-2014), 
Schimbare şi dezvoltare organizațională (2014), Managementul în sistemul de sănătate privat 
(în colab., 2015). 


ANDREEA BUTUCESCU este doctorand la Facultatea de Psihologie şi Ştiinţele Educaţiei din 
cadrul Universităţii din Bucureşti. Este secretara Asociaţiei de Psihologie Industrială şi Organi- 
zaţională, membră a Colegiului Psihologilor din România, precum şi a altor asociaţii profesio- 
nale. Face parte din echipa editorială a revistei Psihologia Resurselor Umane. În 2010 a obţinut 
Certificatul de merit pentru activitatea profesională a proaspeţilor absolvenţi, oferit de Universitatea 
„Ovidius” din Constanţa, iar în 2011, Premiul pentru rezultatele cercetării, din partea Consiliului 
Naţional al Cercetării Ştiinţifice. Domenii de interes: psihologia aplicată în resurse umane, 
psihologia psihodiagnosticului, a sănătăţii ocupaţionale şi a corectitudinii testării. Este autoare 
şi coautoare a peste 25 de studii publicate în reviste de specialitate sau prezentate la conferinţe 
ştiinţifice naţionale şi internaţionale. Dintre lucrările publicate, menţionăm : „Aspirations and 
well-being in Romanian and US undergraduates”, International Journal of Psychology (2011), 
„Romanian adaptation of the Satisfaction with Life Scale”, Journal of Psychological and 
Educational Research (2012). 


ROMEO ZENO CREŢU este conferenţiar universitar la Facultatea de Psihologie şi Ştiinţele 
Educaţiei din cadrul Universităţii din Bucureşti şi coordonator al programului de masterat în 
Psihologie Organizaţională şi Managementul Resurselor Umane. A participat, în calitate de 
director sau membru, la realizarea mai multor proiecte de cercetare academică de nivel naţional 
sau internaţional. Domenii de interes: validitatea metodologiilor de evaluare şi predicţie a 
comportamentului, precum şi a designurilor de intervenţie ameliorativă în proiectele de consul- 
tanţă derulate în parteneriat cu diferite organizaţii. A publicat peste 40 de lucrări în reviste şi 
cărţi de specialitate, multe dintre acestea prezentate la conferinţe ştiinţifice naţionale şi interna- 
ţionale. Dintre lucrările publicate, menţionăm: Evaluarea personalităţii, modele alternative 

(Polirom, 2005), Amprenta comportamentală şi evaluarea personalităţii (Polirom, 2010), Perspective 
clasice în psihologia personalității (2012), Cercetări actuale în psihologia personalităţii (2012). 


IOANA DAVID este asistent universitar doctor la Facultatea de Psihologie şi Ştiinţele Educaţiei 
din cadrul Universităţii din Bucureşti. De-a lungul carierei sale de 15 ani atât în domeniul aca- 
demic, cât şi în cel al resurselor umane a dezvoltat proiecte ce ţin de psihologia muncii şi 
organizaţională (în special training, executive search, diagnoză organizaţională), psihologia 
consumatorului şi comunicare strategică în publicitate, evaluare şi testare psihologică. Domenii 
de interes : diagnoză şi intervenţie organizaţională, reprezentarea şi organizarea cunoştinţelor/ 
procesarea informaţiilor, psihologia religiilor, evaluare şi testare psihologică, comportamentul 
consumatorului. Este autoare şi coautoare a peste 20 de articole şi capitole în volume colective 
pe teme legate de psihologia resurselor umane, psihologie cognitivă aplicată, metodologie de 
cercetare a psihologiei reclamei, psihologia mass-mediei, testare psihologică, dintre care amintim : 
„Using focus group method in consumer behavior research”, Cognifie, creier, comportament (2007), 
„Un model al procesării informaţiilor sociale complexe - mass-media şi modalităţile de repre- 
zentare a cunoştinţelor”, în E. Avram (coord.), Psihologie organizațional-managerială. Perspective 
aplicative (2007), „Utilizarea metodelor calitative în programele de intervenţie organizaţională”, 
în E. Avram, C.L. Cooper (coord.), Psihologie organizațional-managerială. Tendinţe actuale 
(Polirom, 2008). 


DRAGOŞ ILIESCU este profesor universitar la Facultatea de Psihologie şi Ştiinţele Educaţiei 
din cadrul Universităţii din Bucureşti. Este un reputat specialist în psihologie organizaţională şi 
măsurare psihologică, cu o solidă activitate academică şi experienţă practică, având o largă 
recunoaştere în comunitatea internaţională de specialitate. A acordat consultanţă în sute de 
proiecte în ultimii 15 ani, în principal în domeniul resurselor umane. Este unul dintre membrii 
fondatori ai grupului Psyence, specializat în servicii comerciale din aria psihologiei aplicate, a 
fost preşedinte al Asociaţiei de Psihologie Industrială şi Organizaţională şi este viitorul preşedinte 
(President-Elect) al International Test Commission. Este membru al Society for Industrial and 
Organizational Psychology, European Association for Work and Organizational Psychology, 
International Association of Applied Psychology şi International Society for the Scientific Study 
of Subjectivity, al echipelor editoriale ale revistelor Psihologia Resurselor Umane, Operant 
Subjectivity şi Bollettino di Psicologia Applicata. Domenii de interes: psihologie aplicată (în 
mod special în sfera ocupaţională şi a resurselor umane) şi evaluare psihologică (teste şi testare). 
Este autor şi coautor a peste 80 de studii publicate în reviste şi cărţi de specialitate şi, de asemenea, 
autor şi coautor a peste 70 de lucrări prezentate la conferinţe ştiinţifice internaţionale. Dintre 
lucrările publicate, amintim : „Assessment based on personality tests”, în G. Kaur, S. Awasthy, 
M.K. Mandal (eds.), Psychometric Testing in Armed Forces : Issues and Challenges, (în colab., 
2012), „Tests in Europe. Where we are and where we should go”, International Journal of 
Testing (în colab., 2012), „The relationship of dangerous driving with traffic offenses: A study 
on an adapted measure of dangerous driving”, Accident Analysis and Prevention (în colab., 2013). 


ANDREI ION este lector doctor la Facultatea de Psihologie şi Ştiinţele Educaţiei din cadrul 
Universităţii din Bucureşti. Este membru al unor asociaţii profesionale naţionale şi internaţionale 
precum Asociaţia de Psihologie Industrială şi Organizaţională, Society for Industrial and 
Organizational Psychology, European Association of Psychological Assessment şi International 
Test Commission, precum şi Managing Director al companiei 42 Organizational Assessment, 
reprezentantul exclusiv al grupului CEB-SHL în România şi Serbia. Domenii de interes : selec- 
ţia de personal, evaluarea personalităţii, psihologie diferenţială, psihologie industrial-organiza- 
ţională şi metodologia cercetării în ştiinţele sociale. A publicat lucrări de specialitate în reviste 

internaţionale în domeniul evaluării psihologice aplicate în psihologia personalităţii şi în psihologia 
organizaţională. Dintre lucrările publicate, menţionăm Performanța umană. Studii şi modele de 
predicție (2014) şi Evaluarea psihometrică. Introducere şi evaluarea personalităţii (în colab., 2014). 


CĂTĂLIN NEDELCEA este psiholog, profesor universitar şi prodecan la Facultatea de Psihologie 
şi Ştiinţele Educaţiei din cadrul Universităţii din Bucureşti, responsabil de coordonarea activi- 
tăţilor de cercetare şi resurse umane. A urmat multiple programe de formare în psihoterapie şi 
evaluare psihologică. Dezvoltarea carierei sale s-a bazat pe îmbinarea a două componente esen- 
ţiale, cea academică, constând în mod esenţial în predare şi cercetare, şi cea practică, în special 
în psihoterapie, evaluare psihologică, training şi consultanţă psihologică. Una dintre direcţiile 
principale pe care şi-a focalizat activitatea de cercetare şi predare este cea a evaluării psihologice 
în contexte de funcţionare normală şi clinice. A participat la numeroase proiecte de dezvoltare 
şi adaptare de instrumente psihometrice de evaluare psihologică în spaţiul românesc. Dintre 
lucrările publicate, menţionăm : „The efficacy of an experiential group psychotherapy program 
in approaching anxiety”, Journal of Experiential Psychotherapy (2012), „The assimilative inte- 
gration with humanistic-experiential basis in the psychotherapy of maladaptative emotions. The 
development of a process-systemic oriented working model”, Journal of Experiential Psychotherapy 
(în colab., 2013). 


BOGDAN OPREA este absolvent al masterului de Sănătate Ocupaţională şi Performanţa Resursei 
Umane susţinut la Facultatea de Psihologie şi Ştiinţele Educaţiei din cadrul Universităţii din 
Bucureşti, membru al Asociaţiei de Psihologie Industrială şi Organizaţională. Domenii de inte- 
res: performanţa în muncă, modificarea activă a caracteristicilor postului de către angajaţi, 
nesiguranța locului de muncă, personalitatea umană, starea de flux şi adaptarea de instrumente 
psihometrice la limba română. 


TATIANA RADU urmează masterul de Sănătate Ocupaţională şi Performanţa Resursei Umane 
la Facultatea de Psihologie şi Ştiinţele Educaţiei din cadrul Universităţii din Bucureşti. Domenii 
de interes : performanţa în muncă, adaptarea culturală a instrumentelor psihometrice, sănătatea 
ocupaţională şi personalitatea umană. 


CORALIA SULEA este conferenţiar în cadrul Departamentului de Psihologie al Facultăţii de 
Sociologie şi Psihologie, Universitatea de Vest din Timişoara, specialist în sănătate ocupaţională, 
domeniu în care îşi desfăşoară activităţile de cercetare-predare şi în care se bucură de recunoaş- 
tere din partea comunităţii ştiinţifice. Alături de colegii săi, a pus bazele unui program masteral 
în domeniul psihologiei (sănătăţii ocupaţionale), cu predare în limba engleză, primul şi singurul 
de acest fel din România. Este redactor-şef al revistei Psihologia Resurselor Umane, membră a 
grupului de cercetare în psihologia sănătăţii ocupaţionale de la Universitatea de Vest din Timişoara 
şi cercetător asociat al Departamentului de psihologie organizaţională al Universităţii din Leuven 
(Belgia). Este membră a European Association for Work and Organizational Psychology şi are 
o experienţă de peste zece ani în consultanţă organizaţională şi dezvoltarea resurselor umane. 
Domenii de interes: comportamentele contraproductive din organizaţii, confortul psihologic al 
angajaţilor şi insecuritatea la locul de muncă. Dintre lucrările publicate, menţionăm : Manual 
de tehnici şi abilităţi academice (în colab., 2004, 2008), „Abusive supervision and counterpro- 
ductive work behaviors : The moderating effects of personality”, Journal of Personnel Psychology, 
(în colab., 2013), „Vocational fit and counterproductive work behaviors: A self-regulation 
perspective”, Journal of Applied Psychology (în colab., 2015), Engagement, boredom, and 
burnout among students : Basic need satisfaction matters more than personality traits”, Learning 
and Individual Differences (în colab., 2015). 

MARIANA TĂNASE MÂNZAT este lector universitar doctor la Facultatea de Jurnalism, 
Psihologie şi Ştiinţe ale Educaţiei din cadrul Universităţii Hyperion din Bucureşti, psihoterapeut 
analist formator, membră în comisii profesionale, comitete redacţionale, precum şi în mai multe 
asociaţii profesionale naţionale şi internaţionale. Domenii de interes : cercetarea aplicabilităţii 
practice a psihologiei analitice şi intercorelaţiile dintre principalele concepte din psihologia 
analitică şi psihologia umanistă. Este autoare şi coautoare a peste 25 de lucrări publicate în 
volume şi reviste de specialitate şi a peste 40 de studii prezentate la conferinţe ştiinţifice naţio- 
nale şi internaţionale. Dintre lucrările publicate, amintim : Psihologia tăcerii (în colab., 2006), 
„Psychologie transpersonnelle de la perspective quantique”, în A. Munteanu, 1. Costea, A. Jinaru 
(coord.), Au-delă des apparences. Etudes dans la perspective d'un nouveau paradigme de la 
connaissance (2009, în colab.), „Întâlnirea cu propria feminitate — studiu de caz”, Revista de 
Studii psihologice (2014), „Întâlnirea cu cealaltă faţă a noastră - Umbra”, Revista de studii 
psihologice (2015). 


LAVINIA ȚÂNCULESCU este doctor în psihologie şi cadru didactic asociat la Şcoala Naţională 
de Studii Politice şi Administrative din Bucureşti, unde conferenţiază şi conduce lucrări practice 
în aria diagnozei organizaționale şi a managementului performanţei (în special a talentelor), 
membră a Colegiului Psihologilor din România, a Asociaţiei Române de Psihologie Analitică şi 
a Federaţiei Române de Psihoterapie. Este psihoterapeut de orientare analitică, psiholog clinician 
şi consultant cu o vastă experienţă, zece ani lucrând în cadrul a două dintre cele mai mari patru 
companii de audit şi consultanţă din lume. A făcut parte din zeci de echipe de proiect locale şi 
internaţionale în calitate de manager sau consultant senior. A realizat mii de profiluri de perso- 
nalitate în misiunile de consultanţă legate de evaluarea şi dezvoltarea capitalului uman în orga- 
nizaţii. Domenii de interes : studiul şi dezvoltarea personalităţii, psihologie abisală (cu accent 
pe formarea complexelor) şi psihoterapie şi religie. Este unul dintre autorii variantei româneşti 
a Manualului Tehnic SL-TDI şi ai manualelor dedicate variantelor româneşti ale testelor The 
Poppleton Allen Sales Aptitude Test 2000, Survey of Work Styles şi Inventarelor de stimă de sine 
Coppersmith. 


DANIELA VERCELLINO este doctor în psihologie, având experienţă în activitatea academică 
desfăşurată în cadrul Universităţii „Babeş-Bolyai” din Cluj-Napoca, precum şi în domeniul 
resurselor umane, atât în consultanţă organizaţională externă, cât şi în consultanţă internă. 
Coordonează activitatea de recrutare (EMEA) a unei companii din domeniul IT, iar din 2013 a 
preluat şi coordonarea activităţii de resurse umane pe România şi Polonia pentru aceeaşi com- 
panie. Domenii de interes: psihodiagnostic, cu aplicaţii în psihologia organizaţională şi cea a 
sănătăţii organizaționale. A lucrat la adaptarea unor instrumente psihologice recunoscute la nivel 
mondial (Big Five Adjectives, Big Five Questionnaire, SDS - Holland Self-Directed Search, The 
Poppleton Allen Sales Aptitude Test 2000) şi este membră a Asociaţiei Psihologilor din România 
şi Asociaţiei de Psihologie Industrială şi Organizaţională. 


ANDREI ŞERBAN ZANFIRESCU este doctorand la Facultatea de Psihologie şi Ştiinţele 
Educaţiei din cadrul Universităţii din Bucureşti, absolvent al masterului Psihologia Sănătăţii — 
Cercetare Clinică şi Optimizare Comportamentală susţinut la aceeaşi universitate. Este psihote- 
rapeut în formare în cadrul Asociaţiei de Psihoterapie Comportamental-Cognitivă. A desfăşurat 
activităţi de voluntariat la Fundaţia Estuar, în domeniul consilierii şi evaluării beneficiarilor din 
cadrul instituţiei, demers ce a contribuit la utilizarea avansată a testelor de personalitate. Domeniu 
de interes: investigarea efectelor adverse pe care orele suplimentare la locul de muncă le pot 
avea asupra sănătăţii ocupaţionale. Dintre lucrările publicate, menţionăm : „Percepția riscului 
asupra sănătăţii şi comportamentul preventiv”, Psihologia Sănătăţii (în colab., 2013). 


Cuvânt-înainte 


Apariţia acestui volum a fost motivată de o lacună existentă în literatura ştiinţifică 
şi profesională din România. Deşi există un consens - în rândul formatorilor din cadrul 
instituţiilor academice şi al celor cu rol de reglementare în domeniul psihologiei 
(Colegiul Psihologilor din România) - cu privire la faptul că psihodiagnosticul, în 
general, şi psihodiagnosticul de personalitate, în special, presupun competenţe esenţi- 
ale pentru psihologi şi deşi se predau cursuri de psihodiagnostic al personalităţii la 
orice specializare universitară de psihologie din România, în nicio universitate nu există 
materiale adecvate şi suficiente pentru uzul studenţilor. 

În mod evident, pentru o bună formare profesională, studenţii ar trebui să aibă acces 
la manualele testelor pe care le învaţă, dar se pare că acest lucru este blocat de aspecte 
administrative. Manualele sunt materiale profesionale cu circuit închis, accesibile doar 
specialiştilor care au deja o diplomă de psiholog, studenţii neavând dreptul de a le 
achiziţiona ei înşişi. În plus, preţul unui manual, ca material profesional, este mai mare 
decât preţul unei simple cărţi, chiar dacă nu este extrem de ridicat. Astfel, a achiziţi- 
ona patru sau cinci asemenea materiale poate presupune un efort prea mare pentru un 
student. 

Nici universităţile nu au capacitatea de a pune la dispoziţia studenţilor un număr 
suficient de manuale ale acestor teste. Pe de o parte, unele instituţii de învăţământ 
superior refuză să înţeleagă că îmbogățirea fondului de carte, în special a celui direct 
legat de cursurile predate şi care devine bibliografie obligatorie, este responsabilitatea 
lor. Altele, chiar dacă îşi iau în serios misiunea de a-şi dota bibliotecile cu materiale 
despre testele predate la cursurile obligatorii, nu pot cumpăra suficiente materiale, iar 
donațiile editorilor de teste nu pot fi nici ele suficiente pentru a acoperi necesarul. 

În cazul unor programe educaţionale care cuprind câte 300 de studenţi pe an (cum 
sunt, de exemplu, toate cele patru programe de licenţă din facultăţile membre ale 
Consorţiului Universitaria), în semestrul în care se predă cursul de psihodiagnostic de 
personalitate ar fi aşadar nevoie în fiecare bibliotecă de câteva sute de manuale pentru 
fiecare dintre testele predate, lucru dificil sau chiar imposibil de realizat. 

Având în vedere aceste nevoi educaţionale, intenţia prezentului tratat este de a fur- 
niza informaţii de bază despre testele de personalitate care pot fi folosite în România 
de către practicieni, deoarece studiul riguros al acestora este absolut necesar. Aşadar, 
volumul de faţă oferă, pentru fiecare test în parte, datele relevante bazate în principal 
pe manualele testelor. Au fost incluse, de bună seamă, şi informaţii extrase din cerce- 
tări realizate cu ajutorul sau cu referire directă la aceste teste. Însă, de vreme ce 

intenţia principală a fost oferirea informaţiilor fundamentale, sursele principale care 
stau la baza capitolelor volumului sunt manualele tehnice ale acestor chestionare. 

În mod specific, cartea se adresează studenţilor la psihologie sau din domenii conexe 
(cum ar fi sociologia, resursele umane), specialiştilor care deja lucrează în aceste arii 
profesionale, celor care vor să se apropie de aceste domenii sau să se specializeze în 
testarea psihologică. Astfel, prin prezentarea testelor într-o singură carte, dorim să 
aducem în prim-plan, într-o manieră sintetică şi comparativă, principalele instrumente 
validate disponibile în România. Urmărim aşadar să le oferim celor interesaţi posibi- 
litatea de a cunoaşte beneficiile fiecărui instrument în parte, pentru a putea opta apoi 
în practica lor pentru cele mai potrivite scopurilor specifice urmărite în psihodiagnos- 
ticul personalităţii. De aceea, cartea este cu precădere teoretică şi prezintă informaţii 
esenţiale pentru fiecare test, centrate pe interpretarea, înţelegerea semnificaţiilor sca- 
lelor şi a semnificației scorurilor testelor. Sunt prezentate şi informaţii istorice despre 
fundamentarea teoretică a testelor sau despre caracteristicile psihometrice etc. În 
special, intenţia noastră principală este de a-i sprijini pe studenţi în înţelegerea prin- 
cipiilor care stau la baza interpretării acestor teste. De aceea, niciun capitol nu urmă- 
reşte realizarea unei prezentări sofisticate a cercetărilor care folosesc un anumit test, 
discutarea detaliată a domeniilor specifice de aplicabilitate sau informaţii amănunțite 
legate de interpretarea profilurilor rezultate. Prezentarea unor studii de caz bazate pe 
profiluri pentru fiecare test ar fi extins foarte mult numărul de pagini al acestei cărţi, 
care este oricum destul de voluminoasă. Cititorul va fi însă mulţumit să afle că un 
astfel de volum cu studii de caz este în lucru în acest moment. 

Fiecare capitol este redactat de un alt autor sau grup de autori. Am invitat să con- 
tribuie specialişti care au experienţă în lucrul cu testul asupra căruia se concentrează 
în volum. Intenţia iniţială a fost ca măcar unul dintre autorii care semnează fiecare 
capitol să aibă experienţă directă şi vastă cu exact chestionarul pe care îl discută. Din 
păcate, acest lucru nu a fost posibil chiar la toate capitolele; în plus, să alegi din 
multitudinea de specialişti pe care România îi are în acest domeniu o mână de oameni 
este o decizie dificilă. Bineînţeles, am fi putut atrage şi alte persoane pentru a oferi 
contribuţii la acest volum, dar suntem convinşi că actuala formulă este eficientă şi că 
rezultatul va fi pe măsură. 

Am încercat să uniformizăm structura capitolelor, deşi acest lucru a fost dificil. 
Teste diferite au semnificaţii diferite, iar în cazul unora discutarea istoricului sau a 
teoriei pe care se bazează este mai importantă decât în cazul altora, astfel că structura 
diferă puţin de la un capitol la altul. Totuşi, în cazul fiecărui test discutat urmăm, în 
mare, structura descrisă aici. Capitolele încep cu un rezumat de cel mult o pagină al 
testului. Urmează o prezentare generală a acestuia, în care se discută specificul, scopul 
şi obiectivele, precum şi componenţa testului şi materialele testării. În continuare sunt 
prezentate considerentele istorice legate de dezvoltarea testului, diferitele sale versiuni, 
procedura de generare a itemilor etc. Mai departe sunt analizate caracteristicile psiho- 
metrice centrate pe fidelitatea şi validitatea testului, în mod special ale versiunii adap- 
tate pentru România. Se dau detalii despre administrarea şi scorarea testului, despre 
calificarea utilizatorilor, despre procedurile de administrare (inclusiv instructajul admi- 
nistrării) şi cele de scorare etc. Cea mai mare parte a fiecărui capitol este dedicată 
interpretării rezultatelor testului, fiind discutate scalele şi semnificaţia lor. La final, 
capitolul cuprinde o scurtă referire la aplicabilitate, concluzii şi alte aspecte considerate 
relevante. 

Încheiem prin a spune că acest volum marchează un moment de maturitate în psi- 
hologia românească, în general, şi în evaluarea de personalitate în România, în special. 
Ilustrează progresul de la situaţia de acum 20 de ani la cea de acum, care este de natură 
să ne dea sentimente de mândrie şi optimism. Atunci, psihologia din România era 
caracterizată de lipsa instrumentelor de evaluare, de utilizarea preponderent ilegală a 
puţinelor chestionare existente, ce aveau o calitate relativ modestă, adică de inexistenţa 
surselor de informare, a normelor etc. Acum avem la dispoziţie un număr considerabil 
de instrumente, atât chestionare care sunt standarde valoroase internaţionale, adaptate 
la cel mai înalt nivel ştiinţific posibil, cât şi inventare dezvoltate în mediul autohton 
prin proceduri profesioniste. Specialiştii din România pot utiliza toate aceste instrumente 
cu încredere, portofoliul lor conţinând în acest moment, în cele mai multe cazuri, o 
serie de astfel de instrumente. O atare situaţie oferă specialiştilor flexibilitate şi versa- 
tilitate, puterea de a se baza pe rezultatul efortului lor şi oportunitatea de a-şi prezenta 
roadele muncii la acel înalt nivel de profesionalism care se aşteaptă de la ei. Suntem 
mândri că am putut contribui la dezvoltarea practicii evaluării psihologice în ultimii 
ani şi la marcarea acestui moment pozitiv în evoluţia profesiei noastre. 


Dragoş Iliescu 
Coralia Sulea 

Evaluarea psihologică sau, aşa cum i se mai spune încă în România, mai degrabă 
ca o reminiscență a trecutului, psihodiagnosticul este una dintre activităţile de bază ale 
psihologilor. Credem că nu există nicio altă activitate care să ocupe un loc atât de 
important în viaţa profesională a psihologilor precum evaluarea psihologică. Evident, 
activităţile profesionale asociate profesiei de psiholog presupun şi alte componente 
decât evaluarea, în special intervenţia. Este însă dificil să proiectăm strategii de inter- 
venţie în absenţa evaluării (cum am putea face intervenţie clinică fără a avea un dia- 
gnostic clinic rezultat în urma unui proces de evaluare ?), pe când evaluarea care nu 
este urmată de o intervenţie e mai uşor de găsit, de exemplu, în procesele de selecţie 
a personalului. Aşadar, este aproape imposibil să ne imaginăm activităţi profesionale 
ale psihologilor care să nu includă evaluarea psihologică. 

Evaluarea psihologică se poate concentra pe un număr relativ restrâns de clase de 
variabile, cum ar fi cele cognitive (spre exemplu, aptitudini cognitive generale sau 
specifice), motivaţionale (interese vocaţionale, motivaţie) sau comportamentale (cum 
ar fi comportamentul adaptativ) etc. În mod evident, între toate aceste clase, relevante 
pentru deciziile şi activitatea psihologului, personalitatea nu poate fi evitată, chestio- 
narele de personalitate fiind utilizate în evaluarea psihologică mai mult decât orice alt 
tip de chestionare. 

Datorită acestei popularităţi, numărul de instrumente dedicate evaluării personali- 
tăţii existente în lume este imens. Unele sunt tributare tradiţiei proiective, altele sunt 
dezvoltate conform principiilor psihometrice. Dintre cele care urmează abordarea 
psihometrică, unele sunt concentrate doar pe câteva trăsături înguste (spre exemplu, 
sociabilitatea sau anxietatea), iar altele sunt dedicate măsurării unui număr mai mare 
de trăsături de personalitate. În plus, există întregi sisteme şi aşa-zisele „bănci” de 
scale şi de întrebări dedicate măsurării personalităţii (precum banca de itemi IPIP 
[International Personality Item Pool], lliescu, Popa şi Dimache, 2015). 

În toată această junglă de „teste” de personalitate, cum li se spune de obicei aces- 
tor inventare sau chestionare, doar o mică parte ocupă un loc fruntaş. Cele care se află 
în prim-plan sunt recunoscute de comunitatea ştiinţifică şi profesională din România şi 
de la nivel internaţional ca fiind acte majore de creaţie ştiinţifică, de multe ori indiso- 
lubil legate de istoria psihologiei ca ştiinţă şi practică. Considerate „standarde de aur” 

în domeniu, sunt studiate în universităţi, apar în manuale şi tratate şi, de regulă, au 
rolul de repere în ghidarea efortului de cercetare în scopul validării, atunci când alte 
instrumente relativ similare sunt dezvoltate. Aşadar, respectul purtat acestor teste nu 
este întâmplător. Ele sunt însoţite nu doar de numele unor mari autori, creatori de 
seamă în acest domeniu, ci şi de sute sau chiar mii ori zeci de mii de studii care oferă 
dovezi privind validitatea şi aplicabilitatea lor în diverse contexte. Poziţia de standarde 
de aur a acestor instrumente este garantată prin greutatea lor ştiinţifică şi prin respec- 
tul astfel câştigat. Dacă am spune că, în domeniul evaluării de personalitate, la fel ca 
în industria automobilelor, există mărci mai modeste şi mărci de lux, aceste instrumente 
sunt, fără doar şi poate, corespondentul mărcilor de lux. 

În acest volum, ne-am concentrat pe astfel de standarde în evaluarea personalităţii. 
Instrumentele relevante, recunoscute cu adevărat ca fiind valoroase, nu sunt multe şi 
de aceea am ales să le prezentăm exclusiv pe cele cu o gamă largă de aplicabilitate 
(instrumente broadband), ignorându-le pe cele cu un număr prea redus de scale sau 
cu o aplicabilitate prea restrânsă (spre exemplu, doar pentru domeniul clinic). Am 
inclus numai instrumente dedicate evaluării personalităţii adulte normale, excluzându-le 
pe cele dedicate exclusiv evaluării clinice, cum ar fi MMPI (Minnesota Multiphasic 
Personality Inventory, Butcher et al., 2001), MCMI (Millon Clinical Multiaxial Inventory, 
Millon, Millon, Davis şi Grossman, 1997), sau DAPP-BQ (Dimensional Assessment 
of Personality Pathology - Basic Questionnaire, Livesley şi Jackson, 2009), sau cele 
dedicate exclusiv evaluării personalităţii la copii sau adolescenţi, precum HSPQ/APQ 
(High School Personality Questionnaire/Adolescent Personality Questionnaire, Cattell 
şi Cattell, 1968) sau HIPIC (Hierarchical Personality Inventory for Children, Mervielde, 
de Fruyt şi de Clercq, 2009). Mai mult, am ales să descriem doar instrumentele care 
urmează linia standardizării şi le-am exclus pe cele proiective, precum testul Rorschach 
(Rorschach Inkblot Test, Bohm, 1951/2004). 

Dintre testele internaţionale, le-am selectat pe cele care sunt utilizate în prezent în 
România şi care au trecut printr-un demers riguros de adaptare culturală, soldat cu un 
număr de publicaţii ştiinţifice ce furnizează informaţii clare şi relevante despre carac- 
teristicile psihometrice ale acestor teste pe populaţia românească (cel puţin un manual 
al testului publicat şi, pe cât posibil, mai multe articole ştiinţifice). Astfel, am exclus unele 
dintre marile teste de personalitate, chiar dacă acestea sunt utilizate (de obicei, ilegal) 
în România, cum ar fi MBII (Myers-Briggs Type Indicator, Briggs şi Myers, 1976), care 
nu a trecut niciodată printr-un demers de adaptare culturală în ţara noastră. Am inclus însă 
în acest volum chestionarul 16PF (16 Personality Factors, Cattell, Cattell şi Cattell, 1993), 
care, chiar dacă nu mai poate fi utilizat legal în momentul apariţiei acestui volum, a 
fost adaptat riguros la cultura românească în urmă cu câţiva ani (Pitariu, 2002) şi este 
un chestionar reputat, celebru, fără prezenţa căruia acest volum ar fi fost mai sărac. 

Am ales să nu includem testele care nu pot fi achiziţionate cu uşurinţă de psihologi. 
O parte dintre marile teste de personalitate au fost achiziţionate, în timp, de companii 
de consultanţă, de obicei arondate domeniului resurselor umane, şi absorbite de aces- 
tea în practica lor curentă. De aceea, instrumentele respective sunt considerate astăzi 
ca având un circuit închis, ele putând fi achiziţionate doar ca parte a unui proces de 
consultanţă. În plus, nu pun, într-un mod transparent, la dispoziţia comunităţii ştiinţi- 
fice date despre instrumente verificabile independent, cu privire la procesul de adaptare 
culturală, manuale ale testelor sau alte informaţii care ar ajuta în interpretarea acestora. 

Deseori, astfel de chestionare nu pot fi achiziţionate decât în urma unui proces de 
certificare oferit comercial, ceea ce le face mai degrabă instrumente pentru consultanţă 
decât instrumente ştiinţifice. Teste celebre, precum HPI (Hogan Personality Inventory, 
Hogan şi Hogan, 1995) şi OPQ (Occupational Personality Questionnaire, SHL, 2009), 
fac parte din această categorie, însă ele nu au fost incluse în acest volum. 

În România, există în prezent multe chestionare de personalitate. Ele sunt predate 
în universităţi, mai mult sau mai puţin bine, în unele cazuri pe baza unor materiale 
învechite sau chiar inadecvate. Chiar şi pentru acei studenţi sau practicieni care ar vrea 
să înveţe mai multe şi să aprofundeze studiul unor astfel de instrumente, informaţiile 
sunt greu de obţinut, în pofida faptului că acum există manuale tehnice riguroase şi 
oportunităţi de formare suplimentară pentru toate aceste teste. 

Volumul cuprinde 12 capitole, organizate pe trei mari secţiuni, prezentate în con- 
tinuare. 

În prima secţiune discutăm inventarele de personalitate clasice, din „epoca de aur” 
a psihodiagnosticului de personalitate. Am optat pentru includerea a cinci astfel de 
chestionare, şi anume CPI (California Psychological Inventory), 16PF (16 Personality 
Factors), PRF (Personality Research Form), Chestionarele Eysenck pentru Adulţi 
(EPQ-R şi IVE) şi FPI (Freiburger Personlichkeitsinventar). 

CPI este considerat de mulţi autori şi specialişti drept „regele” tuturor testelor 
psihologice, cel mai robust, validat şi respectat test de personalitate din lume ; este 
utilizat în toate domeniile, de la psihologie clinică la psihologia şcolară, în activitatea 
de resurse umane, în psihologie judiciară etc. 

16PF nu mai poate fi utilizat în România, dar este un test despre care se învaţă în 
continuare în universităţi. El a trecut printr-un proces de adaptare culturală în România 
şi este, la fel ca CPI, utilizat în toate domeniile, cu precădere însă, atât la nivel inter- 
naţional, cât şi în România, în psihologia muncii. 

PRE este un chestionar superb, mai puţin cunoscut în România, care este pe cale 
să fie publicat comercial odată cu apariţia acestui volum, după ce a fost utilizat ani 
buni în domeniul resurselor umane. Are aplicaţii la fel de vaste ca CPI şi 16PF şi este 
utilizat intensiv la nivel internaţional, în psihologia clinică şi în cea şcolară, ca urmare 
a legăturii sale cu constructele teoretizate de Murray (1938), conţinute şi în celebrul 
Test de Apercepţie Tematică. 

Scalele Eysenck pentru Adulţi, în special EPQ-R, sunt la limita de jos a modului 
în care se poate defini un chestionar broadband de personalitate, având mai puţine 
scale decât oricare dintre celelalte inventare incluse în acest volum. Ele constituie însă 
nu doar un moment de răscruce în practica psihodiagnosticului, ci şi un moment 
important în teoria personalităţii în general. În plus, EPQ este în continuare unul dintre 
cele mai utilizate chestionare în sfera clinică, psihologia judiciară şi în alte domenii. 

FPI este unul dintre cele mai îndrăgite chestionare de personalitate utilizate în 
România şi unul dintre puţinele teste internaţionale cuprinse în acest volum care nu 
este dezvoltat în cultura anglo-saxonă. Deşi FPI a devenit celebru şi în forma sa engleză, 
este un test dezvoltat în Germania. A fost utilizat extensiv în România, în forma sa 
iniţială (forma G), în ultimii ani fiind rapid adoptat în forma R (forma celei de-a şap- 
tea ediţii). Are aplicaţii multiple, fiind preferat în special în psihologia sănătăţii şi în 
cea clinică. 

A doua secţiune a volumului se concentrează pe inventare de tip Big Five. Modelul 
personalităţii în cinci factori a devenit în ultimele două decenii modelul dominant în 
evaluarea personalităţii, iar volumul publicaţiilor elaborate pe baza lui depăşeşte deja 
cu mult suma tuturor publicaţiilor realizate pe baza altor modele. Fără doar şi poate, 
acesta este prezentul în evaluarea personalităţii. Din acest motiv, am decis crearea unei 
secţiuni separate pentru modelul Big Five şi am inclus aici patru chestionare: NEO 
PI-R (NEO Personality Inventory, Revised), NEO-FFI (NEO Five-Factor Inventory), 
BFQ (Big Five Questionnaire) şi BFA (Big Five Adjectives). De asemenea, capitolul 
dedicat chestionarelor autohtone conţine şi trei inventare asociate tradiţiei Big Five, 
despre care vom discuta mai Jos. 

NEO PI-R este reprezentantul modelului canonic în evaluarea personalităţii, pe baza 
modelului Big Five. Celebritatea NEO PI-R este dată de numărul imens de publicaţii 
care susţin validitatea sa, precum şi de dovezile foarte bune privind replicabilitatea 
transculturală a modelului şi a chestionarului. Includerea NEO PI-R chiar la începutul 
acestei secţiuni este aşadar o decizie normală. 

NEO FFI este varianta scurtă a NEO PI-R. Având doar cinci scale, NEO-FFI nu 
poate fi, la drept vorbind, descris drept inventar broadband, însă popularitatea lui este 
foarte mare. Deseori este preferat în locul chestionarului mai lung, NEO PI-R, şi e 
utilizat poate chiar mai mult decât acesta. Versatilitatea şi popularitatea lui îi asigură 
un loc aparte în acest volum. 

BFQ este un chestionar rezultat din tradiţia europeană, în speţă italiană, a evaluării 
de personalitate, iar valoarea lui este dată de faptul că nu este nici prea lung, dar nici 
prea scurt: exact atât cât trebuie încât să nu fie supărător, măsurând totuşi şi fațete ale 
modelului şi nu numai scalele primare. Aşadar, umple un gol în domeniul evaluării, 
fiind plasat atât ca volum al itemilor, cât şi ca amploare a scalelor între uneori prea 
lungul NEO PI-R şi uneori prea laconicul NEO FFI. 

BEA este o listă de adjective Big Five. Este izvorât din aceeaşi tradiţie italiană în 
evaluarea psihologică, la fel ca BFQ, dar aduce cu sine puterea şi versatilitatea evalu- 
ării prin liste de adjective. BEA evaluează în modelul Big Five atât factori, cât şi un 
număr de fațete şi poate fi aplicat în multe cazuri cu mai multă uşurinţă decât un 
chestionar bazat pe enunţuri verbale. În mod cert, chestionarul deschide larg oportu- 
nitatea evaluării personalităţii în domenii în care chestionarele „clasice” au dificultăţi 
în a fi credibile, de exemplu în psihologia reclamei şi consumatorului. 

A treia secţiune a volumului este una mai diversă, conţinând trei capitole. În primul 
rând, sunt discutate inventarele nonverbale de personalitate, şi anume NPQ (Nonverbal 
Personality Inventory) şi FINPQ (Five-Factor Nonverbal Personality Inventory). Apoi 
este analizat un inventar tipologic, respectiv SL-TDI (Singer-Loomis Type Deployment 
Inventory). În fine, un capitol întreg este dedicat chestionarelor autohtone de persona- 
litate, ABCD-M (Mihaela Minulescu), Big Five Plus (Ticu Constantin), DECAS (Florin 
Alin Sava). 

NPQ şi FENPQ sunt chestionare foarte speciale, în sensul în care nu sunt verbale : 
stimulii lor sunt desene, şi asta le face să fie deseori percepute ca fiind mai apropiate 
în abordare de testele proiective. Totuşi, ele oferă o evaluare robustă, structurată, 
standardizată, pentru componente importante ale personalităţii, în modelul teoriei lui 
Murray (NPQ) şi în modelul celor cinci factori (FENPQ). 

SL-TDI este un chestionar tipologic important, adaptat cu grijă în România şi folo- 
sit în prezent în activitatea multor practicieni. Inventarele tipologice, chiar dacă sunt 
mult mai puţin populare în psihodiagnosticul modern decât cele dimensionale, au un 
rol major în evaluarea psihologică. SL-TDI, la fel ca majoritatea inventarelor tipologice, 
urmează tradiţia jungiană în definirea personalităţii. 

În fine, capitolul dedicat chestionarelor autohtone de personalitate descrie trei 
inventare care deja au făcut istorie în România. Existenţa acestora arată o anumită 
maturitate în psihologia românească. Nu au fost alese pentru includerea în acest volum 
decât aceste trei chestionare, căci am simţit că, pentru a fi reprezentate, sunt necesare 
anumite condiţii, pe care alte inventare nu le îndeplinesc încă, deşi este posibil să le 
îndeplinească pe viitor. Am considerat că este necesară existenţa unui manual al tes- 
tului, publicat de o editură, precum şi a cel puţin două articole ştiinţifice care să discute 
caracteristicile lor psihometrice şi aplicabilitatea lor. Cele trei chestionare autohtone 
sunt tratate în ordinea alfabetică a acronimului lor. ABCD-M este dezvoltat de profe- 
sorul Mihaela Minulescu la Bucureşti, pe o tradiţie psiholexicală şi, deşi este tributar 
unui model în cinci factori, nu este asociat cu modelul „canonic” în cinci factori, 
reprezentat de NEO PI-R. Big Five Plus este dezvoltat de profesorul Ticu Constantin 
la laşi şi este un inventar broadband construit pe tradiţia modelului Big Five. DECAS 
este dezvoltat de profesorul Florin Alin Sava la Timişoara şi este un inventar scurt, 
similar cu NEO FFI, ce măsoară cele cinci componente de bază ale modelului Big Five. 

Terminologia utilizată în manual este posibil să fie uneori uşor diferită de cea cu 
care sunt obişnuiţi unii cititori sau de cea descrisă în manualele anumitor teste. Am 
făcut, în mod natural, o încercare deliberată de a uniformiza termenii care erau diferiţi 
de la un test la altul, pentru a oferi acestui volum un spirit unitar. Trebuie să recunoaş- 
tem că aceasta este şi o încercare de a uniformiza terminologia folosită în descrierea 
constructelor din domeniu, în România, deoarece termenii diferă, în general, de la un 
autor la altul sau de la un centru universitar la altul. Diferenţele de acest tip ţin de 
faptul că termenii tehnici şi profesionali nu au, de cele mai multe ori, corespondent în 
dicţionar, fiind utilizaţi în propria traducere, conform propriei înţelegeri a termenului, 
respectiv a limbii române, de autori diferiţi. 

Oferim aici câteva exemple. De pildă, în literatura din România se utilizează ter- 
menii „extroversie”, „extraversie” şi „extraversiune” - am optat, pentru a uniformiza, 
pentru „extraversiune”, aşa cum prescrie şi Dicţionarul explicativ al limbii române. 
Se utilizează de asemenea „nevrotism”, „neuroticism” şi „nevrozism” — am uniformi- 
zat, în acest caz, alegând termenul „nevrotism”, deoarece este cel mai des utilizat. În 
ceea ce priveşte termenii ce ţin de metodologia cercetării, constatăm că se utilizează 
atât „centile”, cât şi „percentile” — în acest sens am uniformizat în „centile”, acesta 
fiind un termen preferat de manualele de statistică. Se utilizează atât „scorare”, cât şi 
„cotare” şi am preferat în acest caz „scorare”. Ne oprim aici, dar suntem convinşi că 
mulţi cititori vor mai observa astfel de cazuri, în care terminologia utilizată în acest 
volum diferă de cea preferată de ei înşişi, de autorii testelor sau de adaptările de teste 
incluse în prezentul manual. Suntem convinşi că, în primul rând, diferenţele nu sunt 
stridente şi, în al doilea rând, ele servesc eficienţei. 

Chestionarele incluse în acest volum sunt chestionare profesioniste. Ele se deosebesc 
radical de multitudinea de „teste” care pot fi obţinute din surse deschise, de exemplu 
cu ajutorul unei simple căutări pe Internet. Sunt instrumente speciale pentru că au la 

bază principii ştiinţifice, precum şi o serie de studii care probează validitatea lor. În 
ultimă instanţă, ele sunt echipate pentru a fi utilizate în decizii cu impact major pentru 
bunăstarea persoanelor, grupurilor, comunităţilor şi societăţii. Au, de exemplu, norme 
(etaloane), fără de care scorurile nu pot fi de fapt interpretate, manuale de test în 
absenţa cărora utilizarea standardizată nu este posibilă etc. Dar folosirea lor în decizii 
de acest tip şi clasarea drept instrumente profesioniste le face, în acelaşi timp, să fie 
instrumente care pot fi utilizate doar în anumite condiţii. De exemplu, nu pot fi cum- 
părate şi utilizate de oricine, ci sunt rezervate specialiştilor cu o anumită calificare. 
Această calificare este importantă pentru utilizarea competentă şi consonantă cu prin- 
cipiile etice. Refuzul accesului altor persoane la aceste chestionare reprezintă un aspect 
important în multe coduri etice ale profesiei de psiholog, care stabilesc obligaţia păs- 
trării securităţii testelor. Securitatea chestionarelor psihologice este esenţială, deoarece 
accesul la itemii lor ar putea da posibilitatea celor testaţi în procese cu impact mare 
(de exemplu, selecţie de personal, diverse certificări, examinări clinice etc.) să distor- 
sioneze răspunsurile, astfel încât să se prezinte într-o lumină favorabilă. 

Regulile legate de certificarea utilizatorilor şi de securitatea testelor pot să difere 
de la o ţară la alta. De obicei, asociaţiile profesionale reprezentative ale fiecărui stat 
emit astfel de reguli. România nu are reglementări explicite sau formale asociate cu 
aceste aspecte, însă editorii de teste au păstrat în mod tradiţional preceptele modelului 
A-B-C, utilizat de Asociaţia Psihologilor Americani (APA) până în urmă cu doar câţiva 
ani. Acest model era bazat pe considerentul că diploma este cea care certifică atât 
dreptul, cât şi competenţa. Conform acestuia, toate chestionarele de personalitate dis- 
cutate în acest volum erau de clasă B, adică nu puteau fi cumpărate, deţinute şi utilizate 
decât de specialişti care aveau o diplomă de licenţă în psihologie (în SUA, doctorat în 
psihologie) sau în alte discipline asociate. Acesta este modelul care persistă în conti- 
nuare în reprezentarea profesiei noastre. 

Totuşi, semnalăm faptul că la nivel internaţional se manifestă o preferinţă pentru 
un alt model, bazată pe două motive : în primul rând, pe înţelegerea faptului că diploma 
în psihologie nu certifică deloc competenţa şi, în al doilea rând, pe înţelegerea faptu- 
lui că testele au devenit atât de omniprezente în societatea modernă, încât limitarea 
utilizării lor doar de către psihologi a devenit nu doar indezirabilă, ci probabil impo- 
sibilă. Aşa cum există psihologi lipsiţi de competenţă în utilizarea testelor, tot astfel 
pot exista specialişti din alte profesii care sunt competenţi în a utiliza aceste chestionare 
sau altele. Competența în lucrul cu testele nu este dependentă de o bucată de hârtie, 
ci ar trebui să fie certificată separat, exclusiv pe baza cunoştinţelor, deprinderilor şi 
competenţelor necesare pentru utilizarea eficientă a chestionarelor. Federaţia Europeană 
a Asociaţiilor de Psihologie (EFPA) preferă un astfel de model de certificare a utiliza- 
torilor, bazat pe niveluri de competenţă în administrarea, scorarea, interpretarea şi 
luarea deciziilor cu ajutorul acestor teste. Aşa cum menţionam anterior, testele psiho- 
logice sunt atotprezente în societatea modernă. Ele sunt dezvoltate şi utilizate deja 
aproape de oricine, iar folosirea de către cei care nu sunt psihologi este încurajată de 
tehnologie (Internetul e plin de astfel de teste, disponibile oricui) şi astfel proliferează 
în anumite medii, precum resursele umane, dezvoltarea personală şi altele. În acest 
context, nu limitarea accesului este cheia pentru o utilizare eficientă şi etică, ci mai 
degrabă colaborarea cu acele categorii profesionale care au nevoie să integreze testele 
psihologice în activitatea lor, dezvoltarea competenţei acelor persoane şi certificarea 

lor drept utilizatori competenţi, indiferent de profesia pe care o au. Credem că această 
evoluţie către incluziune şi certificarea competenţei este încurajatoare. În mod cert 
însă, în acest moment, accesul la testele prezentate aici nu este posibil decât pentru 
utilizatorii certificaţi prin diplomă în psihologie sau domenii conexe, eventual supli- 
mentată printr-o formare explicită. 

Am minimalizat în mod voit, în cadrul capitolelor, referirile la aplicabilitatea aces- 
tor chestionare. Discutarea detaliată a domeniilor şi modalităţilor de aplicare practică 
ar fi extins volumul mult dincolo de ceea ce, în mod raţional, ar fi putut să cuprindă. 
Din acest motiv, nu facem trimiteri exprese la utilizări specifice ale testelor discutate, 
referiri la modalitatea în care datele desprinse cu ajutorul acestor chestionare sunt 
utilizate sau integrate cu informaţii provenind din alte surse pentru a genera decizii şi 
nici nu discutăm în detaliu profiluri, scoruri standardizate şi alte aspecte tehnice. Toate 
aceste lucruri, de bună seamă importante, vor face subiectul unui alt volum, centrat 
exclusiv pe aspecte practice, aplicative. 

Nu vom insista nici pe aspecte legate de utilitatea chestionarelor de personalitate. 
Ele îşi găsesc aplicabilitate şi sunt deseori nelipsite şi imposibil de evitat în aproape 
toate aspectele în care activează un psiholog. În domeniul psihologiei, industriale, 
organizaționale şi a muncii, inventarele de personalitate sunt utilizate în decizii de 
selecţie, plasare, promovare, dezvoltare, orientare în carieră, consiliere etc. În domeniul 
psihologiei clinice, psihoterapiei şi consilierii, ele sunt folosite atât ca informaţie supli- 
mentară în diagnosticul clinic, cât şi pentru a informa specialistul în dezvoltarea pla- 
nurilor de intervenţie, în monitorizarea intervențiilor etc. În domeniul psihologiei 
educaţionale, ele sunt utilizate pentru stabilirea aspectelor puternice, respectiv slabe 
pentru informarea intervențiilor, pentru orientarea şcolară şi profesională etc. În dome- 
niul psihologiei judiciare, ele ajută la întocmirea de profiluri şi la trasarea unor rute 
de intervenţie şi monitorizare... şi am putea continua în acest mod. 

Inventare clasice: The Golden Age 


Capitolul 1 


Inventarul Psihologic California 
(CPI) 


Ioana David, Dragoş Iliescu 


În domeniul investigării personalităţii, unul dintre cele mai apreciate instrumente la 
care poate apela un psiholog, atât în România, cât şi la nivel internaţional, este Inventarul 
Psihologic California (California Psychological Inventory, CPI). De la prima sa ediţie, 
publicată de Harrison Gough în 1957, şi până în prezent, acesta s-a aflat într-o continuă 
dezvoltare şi restructurare. Inventarul a cunoscut diverse variante, identificate prin 
numărul de itemi, cele mai vechi fiind CPI-480 şi CPI-462, iar cele mai recente CPI-434 
şi CPI-260. Testul a fost tradus şi adaptat în peste 40 de limbi, constituind unul dintre 
cele mai studiate şi mai validate instrumente psihometrice. Bibliografia în acest domeniu 
numără peste 12.000 de studii realizate cu şi despre test. 

Răspândirea largă a CPI se datorează în parte fundamentelor pe care a fost construit. 
El se bazează pe aşa-numitele „concepte populare” (folk concepts). Autorul a pornit de 
la ideea de a oferi psihologului un test care să permită conturarea unui profil al indivi- 
dului cât mai acurat şi mai corect, aşa cum l-ar descrie cunoscuţii şi apropiații acestuia, 
prin folosirea unor concepte simple şi a unui limbaj cât mai accesibil şi comun. 

Dezvoltat pe principiul „sistemului deschis”, care permite adăugarea sau eliminarea 
unor scale, CPI cuprinde în prezent 20 de scale standard şi 16 scale speciale (secun- 
dare), toate grupate pe clusteri. Interpretarea profilurilor rezultate în urma completării 
itemilor chestionarului se face prin analiza acestor scale şi a interacțiunilor şi configura- 
iilor dintre ele; astfel se poate ajunge la interpretări foarte profunde. Ele sunt posibile 
doar în urma unei pregătiri prealabile temeinice a evaluatorului, aparenta simplitate a 
instrumentului nereprezentând o prefigurare a nivelului de complexitate a testului. 

Pe lângă scalele primare şi secundare, începând cu ediţia CPI-462, au fost introduse 
şi trei scale structurale, numite „scale vectoriale”: v.1, v.2 şi v.3, care completează infor- 
maţiile aduse de fiecare scală în parte şi le integrează într-un tablou personal mai 
comprehensiv. 

CPI se aplică individual, itemii sunt dihotomici şi se poate răspunde prin „da” sau 
„nu”. În prezent, este posibilă scorarea automată a profilurilor. 

Fiind un instrument versatil, poate fi aplicat de la medii educaţionale şi organizaționale 
până la medii clinice şi contexte de cercetare. Inventarul este destinat evaluării popula- 
ţiei „normale”, cu vârste cuprinse între 12 şi 70 de ani, dar se recomandă în principal 
folosirea sa pe segmente de populaţie adultă. 

1.1. Prezentarea generală 


1.1.1. Introducere 


Inventarul Psihologic California (California Psychological Inventory, CPI) este unul 
dintre cele mai cunoscute şi mai apreciate instrumente de investigare a personalităţii. 
Autorul CPI, Harrison Gough, „un psiholog clinician care a fost impresionat de puterea 
Inventarului Multifazic de Personalitate Minnesota (Minnesota Multiphasic Personality 
Inventory, MMPI) în domeniul clinic, a creat Inventarul Psihologic California ca un 
instrument la fel de puternic pentru a fi utilizat pe populaţii «normale»” (Meyer şi 
Davis, 1992, p. 4). H.G. Gough a lucrat constant, de-a lungul timpului, alături de o 
serie de colaboratori din întreaga lume, la revizuirea şi dezvoltarea CPI, acest instrument 
fiind tradus în numeroase limbi şi făcând obiectul unor cercetări transculturale extinse 
(Anastasi, 1976; Megargee, 1972). CPI este considerat un chestionar de evaluare 
obiectivă a personalităţii foarte bine adaptat la o mare diversitate de culturi (Anastasi, 
1976; Gough, 1990; Megargee, 1972; Murphy şi Davidshofer, 2001 ; Taft, 1988). 

Revizuirile şi îmbunătățirile continue operate asupra CPI au dus la cele patru ver- 
siuni comerciale existente în momentul de faţă, identificate după numărul de itemi : 
CPI-480, publicat în 1957, CPI-462 (1987), CPI-434 (1996) şi CPI-260 (2002) (Pitariu, 
Iliescu, Tureanu şi Peleaşă, 2006). Aceşti itemi sunt grupaţi în scale (de exemplu: 
Do - scala de Dominanţă ; Re - scala de Responsabilitate). De la început, CPI a fost 
gândit ca un sistem deschis, lăsându-se posibilitatea introducerii de noi scale sau a 
renunţării la unele dintre ele, precum şi a îmbunătăţirii acestora, ceea ce s-a reflectat 
într-o validitate din ce în ce mai crescută şi într-o fidelitate tot mai ridicată a inventa- 
rului. "Totodată, au fost introduşi itemi noi, s-a renunţat la unii dintre ei, iar alţii au 
fost reformulaţi pentru a ţine CPI în pas cu evoluţiile culturale, lingvistice şi cu presi- 
unile legale şi sociale făcute asupra demersului de psihodiagnoză a personalităţii. 
Această flexibilitate a CPI este, de altfel, transpusă în unul dintre principiile care au 
stat la baza construcţiei sale (Gough, 1996; 2000), inventarul permiţând includerea 
unui număr suficient de scale pentru a putea prezice cu acuratețe orice comportament 
recurent rezultat în urma interacțiunilor interpersonale (axioma sistemului deschis). 

Un alt principiu important ce a stat la baza demersului de construire a itemilor a 
fost acela al „conceptelor populare” - s-a dorit construirea unui instrument menit să 
evalueze atributele pe care oamenii obişnuiţi de pretutindeni le folosesc în viaţa de zi 
cu zi, pentru a înţelege şi a prezice atât propriul comportament, cât şi pe al celorlalţi. 
Astfel, primordială nu a fost validarea statistică, „mecanică” a itemilor - prin inter- 
mediul analizei factoriale -, ci relevanţa şi utilitatea pragmatică a scalelor (fără a fi 
neglijate, desigur, proprietăţile psihometrice). 

În cazul CPI, temele majore, precum introversiunea/extraversiunea, sunt măsurate 
printr-o familie de scale intercorelate, pentru a putea surprinde nuanțele şi subtilităţile 
prin care se manifestă o caracteristică psihică. 

Încă de la început, CPI a fost gândit ca un instrument bine ancorat în realitate, care 
să surprindă într-un mod schematic şi cât mai realist caracteristicile definitorii ale celui 
evaluat şi să ofere un profil suficient de nuanţat asupra sa — aşa cum ar fi sintetizat de 
persoanele care îl cunosc foarte bine pe individ, folosind (în descriere) concepte utili- 
zate în viaţa cotidiană. 

Concomitent cu procesul de elaborare a scalelor suplimentare şi cu rafinarea inven- 
tarului, au început să apară şi studiile referitoare la acesta. La ora actuală există, 
probabil, 5.000-6.000 de astfel de studii (vezi şi Pitariu er a/., 2006). 

CPI şi-a dovedit versatilitatea într-o serie de domenii: de la mediul organizaţional 
la consilierea psihologică, orientarea şcolară şi profesională, orientarea vocaţională şi 
în carieră, clinici, centre de terapie, şcoli şi agenţii corecţionale (Gough şi Bradley, 2005). 
De asemenea, a fost tradus şi/sau etalonat în diverse ţări, precum Australia, Belgia, 
Cehia, China (în patru dialecte), Coreea, Danemarca, Franţa, Germania, Italia, Japonia, 
Norvegia, Polonia, Portugalia, Spania, Suedia, Turcia şi în dialecte precum tamil, 
punjabi, tagalog, sinha (Pitariu et al., 2006). 

Experimentarea CPI în România a debutat sub îndrumarea directă a lui H.G. Gough 
în 1970, rezultatele fiind publicate în principal în studiile lui Pitariu şi ale colaborato- 
rilor săi (1981, 1983, 1986, 1995, 2000, 2002), Pitariu şi Albu (1993), Albu şi Pitariu 
(1991, 1994, 1999), Pitariu şi Hehn (1980), Pitariu, Pitariu şi Al Mutairi (1998), 
Pitariu şi Iliescu (2005), Pitariu, Iliescu, Tureanu şi Peleaşă (2006). 


1.1.2. Obiectivele 


Scopul oricărui instrument de măsurare a personalităţii este de a surprinde, într-un 
număr cât mai restrâns de variabile şi într-un mod cât mai concis, complexitatea mani- 
festărilor umane şi vasta varietate în care se pot combina anumite patternuri compor- 
tamentale în contexte de interacţiune interpersonală. 

Scopul CPI (Gough şi Bradley, 1996; Gough, 2000) este de a oferi specialistului 
informaţii prin care acesta să poată contura un portret cât mai veridic al persoanei 
testate. De la început, preocuparea a fost realizarea unui instrument ştiinţific care să 
aibă o interfaţă cât mai populară, accesibilă celui care citeşte raportul realizat. Aceasta 
nu înseamnă că întocmirea şi interpretarea profilului pot fi realizate de oricine, fiind 
foarte importante atât pregătirea interpretatorului, cât şi abilităţile sale intuitive şi 
experienţa sa în lucrul cu un asemenea instrument. De-a lungul timpului, au apărut 
diverse monografii, ghiduri, cărţi, articole care au scos în evidenţă tocmai complexi- 
tatea interpretărilor ce pot rezulta în urma analizei profilurilor de personalitate (de 
exemplu : Gough, 1990; Meyer şi Davis, 1992; McAllister, 1996). 

Aşadar, CPI urmăreşte să ofere un profil prin care este surprinsă unicitatea fiecărui 
individ prin intermediul unor scale şi a configuraţiilor dintre acestea, folosind variabile 
şi concepte pe care oamenii le întrebuinţează în viaţa de zi cu zi pentru a înţelege, a descrie 
Şi a interpreta comportamentele proprii şi pe cele ale celor din jur (Pitariu er a/., 2006). 
Este vorba despre acei termeni familiari menţionaţi deja în subcapitolul precedent. 


1.1.3. Componenţa şi materialele testării 


CPI este un instrument validat pe populaţia românească, specialistul având nevoie de 

licenţiere în vederea utilizării sale. Testarea se poate face atât în formă electronică (on-line), 

cât şi în format creion-hârtie. În funcţie de tipul de testare şi scorare, materialele sunt diferite. 

Setul de materiale utilizabile în testarea cu CPI este următorul (Pitariu er a/., 2006) : 

e Caietul de testare conţine doar itemii CPI (260, 434, 462 sau 480, în funcţie de 
varianta testului), fiind refolosibil. 


INVENTARE CLASICE: THE GOLDEN AGE 


32 


(9007 “72 72 Nilend gdnp gyejdepe) 7n7n4D7u24u2 2121P9$ 'Id) 11/04d 2p nduloxa ' || POI 


soH Psd Xuy SWE 99] d OM us SI LA 4 oL u) os oa UI 


o 


Li 


Sinan 
wa 


ini sli 


al 


arata ge 


aţa 


90735 Da) 0 


9 
st 


PA DA La pica 


le) 
cm 


o 
Ye) 


INVENTARUL PSIHOLOGIC CALIFORNIA (CPI) 33 


Orientat spre normă 


Alpha 9 Beta 


Introvert 


40 = 19-03-03 = 40-05-16 47-18-19 


Gamma ! Deta 


— L'] 
Orientat impotriva normei 


Figura 1.2. Exemplu de profil CPI. Modelul cuboid (adaptată după Pitariu er al., 2006) 


e Foaia de răspuns implică o secţiune în care persoana testată îşi trece datele perso- 
nale (demografice), urmată de o alta în care îşi marchează răspunsurile. Foaia de 
răspuns completată poate fi scanată şi nu este reutilizabilă. 

e Parola de acces pentru scorare. Scorarea electronică se face după administrarea 
probei în format creion-hârtie, prin accesarea site-ului editorului român al testului 
şi identificarea cu ajutorul parolei. Evaluatorul introduce răspunsurile date de per- 
soana testată la itemii testului şi descarcă imediat profilul rezultat. 

e Parola de acces pentru administrarea electronică. Pentru administrarea electronică, 
psihologul îi trimite o invitaţie electronică persoanei pe care doreşte să o testeze. 
Aceasta primeşte prin e-mail o parolă cu care se poate autentifica ulterior pe site 
şi poate da testul. Psihologul primeşte, tot electronic, o înştiinţare în momentul în 
care testul a fost completat şi poate accesa rezultatele. 

e Profilul CPI este rezultatul scorării testului. În cazul scorării electronice, documen- 
tul rezultat conţine nu doar profilul propriu-zis, ci şi un număr de pagini explicative. 
Două exemple de profil CPI sunt prezentate în figura 1.1 (scalele inventarului) şi 
în figura 1.2 (modelul cuboid) (Pitariu er al., 2006). 

e Vanualul testului conţine mai multe detalii despre test, informaţii referitoare la 
istoric, caracteristici psihometrice, scale şi aplicaţii ale CPI. 


1.1.4. Considerentele istorice 


Demersurile de construire a Inventarului Psihologic California îşi au originea la sfâr- 
şitul anilor 1940 (Gough, 1987), astfel că forma sa iniţială, care măsura dimensiunile 
personalităţii umane pe 15 scale, a fost asamblată în 1951 şi cuprindea 548 de itemi 
(Gough, 1988; Pitariu er a/., 2006). Această formă incipientă a reprezentat doar pri- 
mul pas din ceea ce avea să se transforme, de-a lungul timpului, într-o activitate con- 
tinuă de optimizare şi dezvoltare a unuia dintre cele mai cunoscute, mai utilizate şi mai 
apreciate instrumente de măsurare din domeniul psihologiei. 

În 1956 a fost publicată forma cu 480 de itemi, iar în 1957 a apărut prima ediţie a 
manualului (Gough, 1988). Încă de la început, acest instrument psihometric s-a bucu- 
rat de interesul comunităţii ştiinţifice şi a fost apreciat drept „unul dintre cele mai bune, 
dacă nu cel mai bun instrument de măsurare a personalităţii din categoria sa” (Anastasi, 
1976, p. 448). Un asemenea interes a dus la apariţia unei literaturi de specialitate 
prolifice cu şi despre CPI. De altfel, dacă în prima ediţie a manualului au fost incluse 
54 de astfel de studii, un sfert de secol mai târziu erau deja raportate peste 600 
(Megargee, 1972). Cu toate acestea, prima monografie a CPI a apărut abia în 1972, 
scrisă de Megargee, care, de altfel, a punctat dificultatea demersului de sintetizare şi 
de sistematizare a informaţiilor referitoare la CPI, în special cele legate de fundamen- 
tele filosofice care au stat la baza dezvoltării sale, având în vedere faptul că studiile 
s-au concentrat în special pe calităţile psihometrice ale scalelor. 

CPI-480 s-a bucurat de succes la nivel internaţional mai bine de 30 de ani - până 
la prima revizuire majoră şi la apariţia următoarei variante, cu 462 de itemi. Ea avea 
18 dintre cele 20 de scale fundamentale pe care le conţine la ora actuală. Scalele ce 
lipseau din această formă erau Scala de Independenţă (In) şi cea de Empatie (Em), ambele 
introduse în versiunea ulterioară, cu 462 de itemi (Gough, 1988; Pitariu er al., 2006). 

De la început, au existat opinii şi autori care au comparat CPI cu MMPI, conside- 
rându-le - în opinia unora, pe nedrept - similare. S-a afirmat „că CPI este «un MMPI 
nonclinic» (...) sau «<MMPI-ul omului sănătos» (...)” (Pitariu er al., 2006, p. 9). Însă, 
pe măsură ce a fost revizuit, aceste similarități s-au estompat tot mai mult, CPI deve- 
nind un instrument foarte complex, cu scale şi itemi bine definiţi, valizi psihometric 
şi din punctul de vedere al apartenenţei la filosofia „conceptelor populare”. 

Cu toate că CPI s-a bucurat de la început de atenţia comunităţii ştiinţifice şi a 
generat o serie de studii, fiind folosit în cele mai variate contexte sociale şi culturale, 
prima sa revizuire majoră s-a produs abia în 1987, când a fost editat CPI-462. Această 
întârziere a fost cauzată, într-un fel, tocmai de cantitatea de informaţii asimilate con- 
stant, de valenţele interpretative descoperite de cei care au lucrat cu instrumentul, de 
aspectele psihometrice identificate — toate făcând mai anevoios efortul de concentrare 
a descoperirilor într-o sinteză comprehensivă. 

Noutăţile aduse de versiunea cu 462 de itemi a CPI s-au referit la: renunţarea la 
18 itemi şi actualizarea itemilor perimaţi sau rescrierea celor care făceau discriminări 
de gen. O a doua schimbare a constat în introducerea scalelor de Independenţă şi 
Empatie. A treia schimbare - probabil şi cea mai importantă - a vizat introducerea 
celor trei scale vectoriale, v.1, v.2 şi v.3, care constituie, de fapt, modelul cuboid (unul 
dintre aspectele distinctive ale CPI). 

Analizele factoriale realizate pe cele 18 scale au relevat existenţa a trei teme prin- 
cipale care se referă la orientări interpersonale şi normative ; către oameni, către valori 
şi reguli sociale şi către sine. Astfel, v.1 se referă la extraversiune/introversiune, iar 
v.2 la orientarea spre normă/împotriva normei. Combinația celor două defineşte patru 
stiluri de viaţă: Alfa, Beta, Gama şi Delta (Gough, 2000). 

Fiecare dintre aceste stiluri are potenţial de autorealizare şi riscuri proprii de psi- 
hopatologie, niciunul nefiind intrinsec superior celuilalt. Măsura în care sunt atinse 
atributele pozitive pentru fiecare stil de viaţă se evaluează pe scala v.3 (de exemplu, 
putem vorbi de Alfa-4, Beta-6 sau Gama-2) (Gough, 2000). 

De menţionat este şi faptul că, în conformitate cu principiul „sistemului deschis”, 
această variantă a inclus şi „o serie de scale suplimentare, agreate şi validate de autor, 

şi, ca urmare, incluse în manualul său. Printre ele enumerăm scalele Mp, Wo, Ct, Lp, 
Ami, Leo, Tm, Anx, B-Fm, B-Ms, Nar, D-Sd şi D-Ac, precum şi scalele TAK, TIM 
şi PER, la care ulterior s-a renunţat” (Pitariu er al., 2006, p. 10). 

O nouă modificare a CPI a avut loc odată cu publicarea în 1996 a versiunii CPI-434. 
Pentru această versiune nu s-au făcut modificări de validitate sau de fidelitate a scale- 
lor ; noutatea a constat în reformularea sau în renunţarea la unii itemi (după o analiză 
atentă, 28 de itemi au fost excluşi). Această intervenţie asupra itemilor a devenit nece- 
sară în principal datorită aprobării în 1990 a unei legi americane antidiscriminare 
(Americans with Disabilities Act), prin care a devenit ilegală orice întrebare referitoare 
la dizabilităţi psihice sau fizice în testările dinaintea unei angajări (Gough, 1996). 
Aşadar, s-au urmărit considerente de ordin etic în construirea acestei variante. Din 
punctul de vedere al proprietăţilor psihometrice, s-a dorit menţinerea cât mai mult 
posibil a unei similarități cu versiunea CPI-462, inclusiv cea legată de lungimea sca- 
lelor (de exemplu, dacă s-a renunţat la doi itemi dintr-o scală din Forma 462 alţi doi 
itemi dintre cei 434 au fost introduşi în respectiva scală). Cei 28 de itemi din Forma 462 
la care s-a renunţat fie erau într-un posibil conflict cu legislaţia referitoare la şansele 
egale de angajare, fie erau discutabili în opinia majorităţii celor care au dat testul 
(Gough, 1996). 

În acest mod, treptat, CPI a fost rafinat şi optimizat, ajungându-se la o formă capa- 
bilă să măsoare cu acuratețe anumite dimensiuni ale personalităţii umane şi practic să 
ofere o imagine schematică şi, în acelaşi timp, subtilă asupra celui evaluat. Versatilitatea 
instrumentului, dovedită prin aplicabilitatea sa în multiple domenii de activitate, a 
contribuit la răspândirea şi la adaptarea în culturi variate. Cu toate acestea, de la înce- 
put, unul dintre neajunsurile semnalate a fost cel legat de lungimea inventarului şi 
dificultatea aplicării sale în medii organizaționale - unde operativitatea primează de 
multe ori, chiar în defavoarea rigurozităţii demersului de evaluare. 

Pentru a răspunde şi acestei provocări, Gough a publicat în 2002 versiunea cu 260 de 
itemi a CPI, o variantă redusă şi dedicată în principal mediului organizaţional şi în 
special evaluării ocupanților poziţiilor manageriale. De altfel, Gough (2005) menţio- 
nează că un aspect urmărit în această ediţie a fost corelaţia itemilor cu criterii externe, 
nontest. CPI-260 păstrează, în cea mai mare parte, proprietăţile psihometrice ale 
versiunii anterioare (CPI-434), însă este într-adevăr mai uşor utilizabil datorită dimen- 
siunilor reduse, fiind posibilă o administrare mai rapidă. Bineînţeles că au fost necesare 
modificări majore asupra tuturor scalelor. Datorită reducerii numărului de itemi, s-a 
impus creşterea ariei pe care o acoperă fiecare scală în parte, tocmai pentru a putea 
păstra validitatea instrumentului. Cu toate acestea, este de menţionat faptul că o parte 
dintre scale au fidelităţi mai reduse şi, de asemenea, se constată corelaţii mai mari 
între ele, acestea nediminuând însă valoarea ştiinţifică a măsurătorilor realizate şi prin 
această versiune. O altă modificare este şi cea legată de reformularea unor itemi pen- 
tru a se potrivi specificului versiunii CPI-260, şi anume mediul organizaţional (Pitariu 
et al., 2006). 

1.1.5. Consideraţiile item-metrice 


În versiunea CPI-480, un mare număr de itemi era aproape identic cu cel din MMPI - 
mai exact, 178 (Goldberg şi Rorer, 1964; Megargee, 1972). Pentru cea cu 462 de 
itemi, 199 provin din MMPI, restul fiind originali (Gough, 1989), iar în cea cu 434 de 
itemi, 171 provin din MMPI, iar 158 dintre aceştia apar şi în MMPI-2 (Butcher, 
Dahlstrom, Graham, Tellegen şi Kaemmer, 1989; Pitariu er al., 2006). Utilizarea 
itemilor din MMPI s-a făcut, desigur, cu acordul lui Starke R. Hathaway şi al edito- 
rului MMPI, după cum precizează Gough (1996). 

Astfel, unele scale au fost construite în întregime prin compararea procentajelor de 
evaluare externă a persoanelor clasificate ca având scoruri înalte şi respectiv, scăzute 
pe MMPI, acesta fiind folosit drept criteriu (Pitariu er a/., 2006; Gough, 1996). Un 
exemplu ce poate fi menţionat este construirea scalei de Sociabilitate (Sy) : s-au com- 
parat procentajele de evaluare externă pe MMPI pentru persoanele care raportau un 
număr ridicat de activităţi sociale vs persoanele care raportau puţine activităţi sociale 
sau chiar deloc (Gough, 1952b ; Pitariu er a/., 2006). Alte scale, precum Ie (Eficienţă 
intelectuală, Gough, 1953) au fost bazate pe analize şi au inclus atât itemi MMPI, cât 
şi itemi originali, iar unele, precum Gi (Impresie bună, Gough, 1952a), au fost construite 
în totalitate sau în mare parte din itemi originali (Pitariu et a/., 2006; Gough, 1996). 

În procesul de dezvoltare a itemilor CPI s-a urmărit în mod expres elaborarea unor 
itemi uşor de citit, bazaţi pe un limbaj simplu, pe cuvinte frecvent întâlnite în vocabu- 
larul de bază, pentru a creşte accesibilitatea instrumentului în cazul unor categorii de 
respondenţi cât mai variate, astfel încât să li se permită acestora să răspundă cât mai 
firesc referitor la modul lor de comportare. Deci, relativa simplitate a limbajului 
inventarului nu este o pură întâmplare, ci un demers intenţionat — un deziderat păstrat 
de-a lungul variantelor diverse pe care le-a cunoscut CPI, aşa cum am văzut. În 1994, 
un studiu (Schinka şi Borum, 1994, apud Pitariu et al, 2006) realizat pe Forma 462 a 
evidenţiat faptul că intenţia autorului de a uşura înţelegerea cuvintelor prin modalitatea 
în care sunt formulaţi itemii a fost atinsă. S-au calculat diverşi indici referitori la uşu- 
rinţa de citire (inclusiv numărul de cuvinte şi de silabe per item), rezultatele fiind 
comparabile cu cele obţinute şi de alte chestionare de personalitate, precum NEO-PI-R 
sau 16PF (Pitariu er al., 2006; Gough, 1996). Scala cel mai greu de citit din CPI era 
Ai (Realizare prin independenţă), iar scala cel mai uşor de citit, le (Eficienţă intelec- 
tuală) (Pitariu er a/., 2006; Gough, 1996). 

Un alt principiu de elaborare a itemilor a fost acela de a-i face cât mai egosintonici 
posibil. Un astfel de item se referă la comportamente, valori aflate în armonie cu 
nevoile personale, itemi la care respondentul rezonează afectiv. Răspunsul la itemi de 
acest tip produce o satisfacţie în sinea celui care completează chestionarul. Exemple 
de asemenea itemi din cadrul CPI sunt: „Acord o mare importanţă dreptului de a spune 
ceea ce gândesc” sau „Dacă cineva ar încerca să mă priveze de drepturile mele cetă- 
ţeneşti, aş lupta pentru ele”. Majoritatea oamenilor simt o anumită satisfacţie răspun- 
zând „adevărat” la aceste afirmaţii. Ambii itemi sunt scoraţi pe scala Cm (Comunalitate) 
deoarece majoritatea oamenilor, indiferent de regiunea geografică, răspund „adevărat”. 
Chiar dacă se ştie că aceşti itemi sunt în mare parte nediferenţiatori, sunt păstraţi 
fiindcă există această doză de afect pozitiv asociată cu răspunsul „adevărat”. 

Un al treilea aspect avut în vedere în elaborarea itemilor CPI a fost construirea de 
itemi cât mai subtili posibil, cu scopul de a reduce posibilitatea de manipulare a răs- 
punsurilor la aceştia, având în vedere că sunt formulaţi într-un limbaj simplu, comun. 
Indiscutabil, un astfel de demers a reprezentat o provocare, deoarece un item subtil 
este cel despre care nu se poate afirma cu siguranţă din ce scală face parte şi al cărui 
mod de scorare este dificil de determinat doar prin simpla lui citire (Pitariu er a/., 
2006 ; Gough, 1996). De exemplu, itemi precum: „Este de datoria fiecărui cetăţean 
să fie la curent cu problemele politice ale ţării, chiar dacă pentru aceasta trebuie să-şi 
sacrifice unele plăceri personale” ; „Când societatea a luat o hotărâre, fiecare trebuie 
să contribuie la îndeplinirea ei, chiar dacă, personal, el sau ea nu este de acord”; 
„Soții care nu au copii n-ar trebui să plătească impozit majorat” sau „Nu am dus o 
viaţă perfect corectă” ar putea sugera, la o examinare preliminară, că fac parte din 
scale ce măsoară responsabilitatea socială sau obligaţiile civice. Cu toate acestea, toţi 
itemii provin din scala Do (primii doi scoraţi ca „adevărat”, iar ceilalţi doi ca „fals”). 
Doar un singur item, primul, este scorat şi pe scala Re (Responsabilitate) (Pitariu er a., 
2006; Gough, 1996). 

Bineînţeles că există şi un număr de itemi a căror scorare este evidentă, de altfel 
aceştia fiind chiar majoritari în CPI - tocmai datorită principiului conceptelor populare 
utilizat de inventar. În general, în instrumentele bazate pe acest principiu de formulare 
a itemilor, apartenenţa lor la diverse scale este uşor de identificat. Cu toate acestea, 
selecţia itemilor evidenţi şi subtili în CPI a fost făcută nu datorită conţinutului, ci 
relaţiei demonstrate cu criteriile specificate pentru fiecare scală sau datorită potrivirii 
lor cu tema psihometrică definită de itemii care compun scalele (Pitariu er al., 2006). 


1.1.6. Metodologia elaborării scalelor 


Încă de la început au existat critici referitoare la modalitatea de construire a CPI, 
critici ce ţin de faptul că inventarul nu se bazează pe o teorie a personalităţii, ci, dim- 
potrivă, este menţionat uneori chiar ca un prototip de metodologie empirică. Metodele 
empirice de elaborare a scalelor presupun analizarea itemilor pe baza unor criterii 
nontest, iar apoi selectarea şi adaptarea lor, astfel încât să maximizeze relaţia dintre 
răspunsurile la test şi rezultatul urmărit (Gough, 1996). 

O metodă opusă este analiza consistenţei interne, un demers ce porneşte de la un 
set de itemi consideraţi a fi relevanţi pentru obiectivul măsurării, urmând a fi verificate 
intercorelaţiile dintre itemi. Se elimină itemii cel mai puţin concordanţi cu tema psi- 
hometrică evaluată prin chestionarul respectiv. 

Ambele metode (cea empirică şi consistenţa internă), aplicate corect, duc la con- 
struirea unor scale valide (Gough şi Bradley, 1992). 

Dintre cele 20 de scale standard ale CPI-434 (cea mai recentă formă extinsă a 
inventarului, utilizată în prezent), 13 au fost construite prin metode empirice. Ele sunt: 
Dominanţă (Do), Capacitatea de statut (Cs), Sociabilitate (So), Independenţă (In), 
Empatie (Em), Responsabilitate (Re), Socializare (So), Toleranţă (To), Realizare prin 
conformism (Ac), Realizare prin independenţă (Ai), Eficienţă intelectuală (Ie), 
Introspecţie psihologică/Intuiţie (Py) şi Feminitate/Masculinitate (F/M). Această 

alcătuire empirică a constat în analiza itemilor prin compararea lor cu diverse criterii 
nontest (aspecte de viaţă, atribute personale etc.). 

Patru scale standard au fost construite prin metoda consistenţei interne, acestea 
fiind: Prezenţă socială (Sp), Acceptare de sine (Sa), Autocontrol (Sc) şi Flexibilitate 
(Fx), iar celelalte trei, Impresie bună (Gi), Comunalitate (Cm) şi Sănătate (Wb), au 
fost elaborate printr-o îmbinare a tehnicilor ce ţin de metoda consistenţei interne cu 
metode empirice (Pitariu er a/., 2006). 

Începând cu ediţia cu 462 de itemi au fost introduse (în concordanţă cu principiul 
sistemului deschis) şi opt scale speciale, dezvoltate de diverşi autori, şi anume (Gough, 
1987, 1996): Potenţial managerial (Mp - Gough, 1984), Orientare către muncă (Wo — 
Gough, 1985), Temperament creativ (Ct - Gough, 1992), Scalele unipolare ale lui 
Baucom, pentru masculinitate şi feminitate (B-MS, B-FM - Baucom, 1976, 1980; 
Baucom şi Weiss, 1986), Anxietate (Anx - Leventhal, 1966, 1968), Scala lui Dicken 
pentru dezirabilitate socială (D-SD - Dicken, 1963) şi Scala lui Dicken pentru supunere 
(D-AC - Dicken, 1963). Odată cu ediţia cu 434 de itemi, au fost introduse încă cinci 
scale speciale: Lp (Leadership), Ami (Amabilitate), Leo (Orientare spre aplicarea 
legii), Tm (Încăpăţânare) şi Nar (Narcisism) (Wink şi Gough, 1990; Gough, 1996). 

Aşadar, CPI a cunoscut de-a lungul timpului o serie de versiuni, itemii şi scalele 
sale fiind revizuite şi adaptate în cadrul unui proces constant ce s-a întins pe parcursul 
a peste 70 de ani. De altfel, şi în prezent acest inventar cunoaşte mai multe variante 
valide şi utilizabile în diverse scopuri (este vorba de CPI-434, CPI-260). Studiile şi 
cercetările cu şi despre CPI au făcut din el un instrument psihometric apreciat şi valo- 
rizat încă de la apariţia sa, el fiind în continuare unul dintre cele mai „puternice” 
instrumente de măsurare a personalităţii şi un reper în domeniul testelor psihologice, 
în general. 


1.2. Caracteristicile psihometrice 


1.2.1. Fidelitatea 


După cum se ştie, orice test psihologic este utilizabil în măsura în care prezintă anumiţi 
parametri psihometrici. Când ne referim la CPI, aceşti parametri au fost calculaţi, 
desigur, pentru toate formele pe care le-a cunoscut instrumentul de-a lungul timpului 
(inclusiv pentru variantele traduse în diverse limbi). În cele ce urmează, ne vom referi 
la fidelitatea scalelor CPI, versiunile în engleză şi română. 

Fiind un instrument ale cărui scale au fost construite în majoritate (13 dintre cele 
20 standard) prin metode empirice, este de menţionat că scopul CPI nu a fost niciodată 
obţinerea unei omogenităţi interitem ridicate (Gough, 1969, 1987, 1996; Pitariu er al., 
2006). Metodologia empirică utilizată presupune tocmai selecţia itemilor pe baza rela- 
țiilor cu criterii nontest, şi nu operaţionalizări ale unor concepte teoretice sau elaborări 
în consonanţă cu anumite teorii consacrate. Scalele „conceptuale”, dezvoltate printr-un 
demers ce porneşte de la nişte colecţii de itemi stabilite de cercetător, prezintă, de 
regulă, indici de consistenţă internă mai puternici comparativ cu cele dezvoltate empiric, 

însă la nivel de valoare predictivă şi explicativă sunt inferioare. Or, CPI a vizat, prin- 
tre obiectivele sale principale, tocmai această valoare predictivă ridicată şi o corelaţie 
mare cu criteriul/variabila dependentă. 

Prezentăm în tabelul 1.1, într-un mod sintetic şi comparativ - atât pentru populaţia 
americană, cât şi pentru cea românească -, o serie de concluzii ce ţin de fidelitatea 
scalelor CPI, în versiunile sale consecutive (Pitariu er al., 2006). Se poate constata că 
versiunile româneşti ale CPI au indici de consistenţă internă comparabili cu cei ai 
versiunilor americane, fapt ce îndreptăţeşte concluzia că traducerile şi adaptările româ- 
neşti ale instrumentului sunt competitive, adecvate psihometric, permiţând utilizarea 
lor cu încredere pe populaţia românească. 


Tabelul 1.1. Fidelitatea scalelor pentru diversele versiuni ale CPI 


Coeficienţi Alfa, Coeficienţi Alfa, 
versiunile SUA: versiunile România” 
CPI 480| CPI 462| CPI 434 | CPI 260 |CPI 480| CPI 462 | CPI 434 | CPI 260 
Scala | (N = (N = (N = (N = (N = (N = (N = (N = 
225) 400) 60,000) 60,000) 500) 20,000) 20,500) | 30,600) 

Scale generale 
Do 0,68 0,79 0,83 0,86 0,70 0,81 0,80 0,77 
Cs 0,65 0,58 0,72 0,74 0,71 0,61 0,71 0,62 
Sy 0,70 0,75 0,77 0,77 0,64 0,69 0,74 0,67 
Sp 0,62 0,69 0,71 0,65 0,56 0,65 0,65 0,59 
Sa 0,69 0,52 0,67 0,68 0,64 0,51 0,64 0,60 
In - 0,70 0,74 0,75 - 0,66 0,74 0,69 
Em - 0,58 0,63 0,60 - 0,57 0,62 0,61 
Re 0,69 0,71 0,77 0,73 0,65 0,72 0,68 0,65 
So 0,67 0,71 0,78 0,73 0,63 0,70 0,77 0,73 
Sc 0,72 0,80 0,83 0,77 0,71 0,77 0,84 0,78 
Gi 0,70 0,77 0,81 0,77 0,71 0,74 0,78 0,77 
Cm 0,41 0,69 0,71 0,55 0,35 0,56 0,80 0,73 
Wb 0,72 0,81 0,84 0,76 0,69 0,81 0,82 0,75 
To 0,66 0,68 0,79 0,78 0,67 0,69 0,71 0,65 
Ac 0,67 0,72 0,78 0,76 0,67 0,71 0,70 0,68 
Ai 0,60 0,70 0,80 0,78 0,67 0,69 0,77 0,70 
le 0,76 0,72 0,79 0,78 0,72 0,73 0,75 0,77 
Py 0,49 0,62 0,62 0,64 0,48 0,62 0,59 0,60 
Fx 0,64 0,70 0,64 0,68 0,63 0,62 0,60 0,73 
F/M 0,62 0,63 0,73 0,54 0,60 0,58 0,63 0,68 

Scale vectoriale 
v.l - 0,81 0,82 0,80 - 0,83 0,84 0,77 
v.2 - 0,78 0,77 0,70 - 0,77 0,80 0,72 
v.3 - 0,85 0,88 0,83 - 0,82 0,82 0,82 

Scale speciale 
Mp - - 0,81 0,77 - 0,81 0,82 0,79 
Wo - - 0,78 0,70 - 0,69 0,70 0,67 
Ct - - 0,73 0,71 - 0,77 0,77 0,74 
Lp - - 0,88 0,85 - 0,72 0,79 0,77 
Ami — - 0,79 0,75 - 0,71 0,71 0,68 
Leo - - 0,45 0,36 - 0,51 0,53 0,57 
Tm || SII £ 079 SII CRC II [ 0,70 E E RI 

B-Ms_|- — 0,88 — — 0,81 0,84 0,78 
B-FEm _|- — 0,65 — — 0,72 0,70 0,65 
Anx — — 0,49 — — 0,45 0,43 0,51 
Nar - - 0,76 — — 0,74 0,70 0,72 
D-SD_|- — 0,69 — — 0,63 0,63 0,53 
D-AC_|- - 0,47 — — 0,49 0,50 0,50 
FE - — — — — — 0,69 0,55 


Sursa: Adaptat după Pitariu et al., 2006, pp. 61-62. 

Date publicate de autor: pentru CPI-480 elevi de liceu, cf. Gough (1957), pentru CPI-462 elevi 
de colegiu, cf. Gough (1987), pentru CPI-434 eşantion normativ american, cf. Gough (1996), pentru 
CPI-260 eşantion normativ american, cf. Brief Technical Report on the CPI-260 Instrument (2002). 
» Eşantioane normative româneşti (Pitariu er al., 2006). 


O altă precizare vizează optimizarea indicilor care ţin de consistenţa internă, de la 
ediţie la ediţie (de altfel, inclusiv eşantioanele de pe care au fost extrase datele au fost 
din ce în ce mai extinse). Această constatare era de aşteptat pentru un instrument supus 
unei dezvoltări şi îmbunătăţiri constante în timp. Cu toate acestea, cea mai recentă 
versiune, cea cu 260 de itemi, are indici de fidelitate inferiori atât în comparaţie cu 
CPI-434, cât şi cu CPI-462. Faptul este explicabil prin scăderea numărului de itemi. 
Încercând să se găsească varianta cea mai potrivită şi mai echilibrată, cu un număr 
redus de itemi, care să permită un timp restrâns de aplicare (dezideratul cel mai impor- 
tant al acestei variante), s-au făcut anumite concesii legate de calităţile psihometrice 
ale instrumentului. Cu toate acestea - după cum se poate observa şi din tabel —, şi 
versiunea CPI-260 este una utilizabilă, dar „autorul însuşi recomandă pentru examinări 
clinice versiunea cu 434 de itemi a CPI, explicând răspicat că versiunea CPI-260 a fost 
realizată pentru activitatea de resurse umane şi, cu precădere, pentru evaluarea mana- 
gerială” (Pitariu er al., 2006, p. 60). 

Pentru CPI-434, coeficienţii Alfa ai celor 20 de scale standard variază de la 0,62 
la Py la 0,84 la Wb cu o mediană de 0,77 (varianta americană, Gough, 1996) şi, 
respectiv, 0,59 la Py la 0,84 la Sc cu o mediană de 0,72 (pentru versiunea în limba 
română, Pitariu er al., 2006). În ceea ce priveşte scalele vectoriale, acestea au avut 
coeficienţi Alfa de peste 0,77 - varianta americană - şi respectiv, 0,80 -— varianta 
românească. Dintre cele 13 scale speciale, valorile au oscilat de la 0,45 pe Leo sau 
0,47 pe D-AC la 0,88 atât pe Lp, cât şi pe B-Ms în varianta originală, şi între 0,43 Anx 
şi 0,84 la B-Ms, pentru varianta adaptată pe populaţia românească (Gough, 1996; 
Pitariu et al., 2006). 

Coeficienţii raportați în tabelul 1.1 sunt similari cu ceea ce, de regulă, se obţine 
pentru chestionare dezvoltate prin tehnica empirică. După cum precizează şi Gough 
(1996), în metodologia aşa-zis empirică, dezideratul este dezvoltarea mai degrabă a 
unor scale capabile să prezică tipuri de comportamente nontest şi să clasifice persoanele 
în consonanţă cu evaluările şi descrierile făcute de observatori decât creşterea covarianţei 
interitem. „Având în vedere aceste scopuri, o eterogenitate moderată între itemi într-o 
scală este acceptabilă şi, de fapt, de aşteptat” (Gough, 1996, p. 59). 

1.2.2. Validitatea 


Acest instrument se bucură de parametri de validitate foarte buni datorită multitudinii 
de date colectate de-a lungul timpului cu CPI - fapt ce a permis dezvoltarea, corectarea 
şi optimizarea anumitor parametri ai instrumentului. În 2006, când a apărut versiunea 
românească a manualului CPI, erau raportate peste 12.000 de lucrări publicate cu acest 
instrument la nivel internaţional, numărul lor fiind, desigur, în creştere (Pitariu er al., 
2006). De asemenea, pentru fiecare scală principală a CPI există cel puţin 200 de articole 
publicate. Fiecare dintre ele confirmă una sau alta dintre formele de validitate care este 
de aşteptat să fie regăsite la o scală a unui chestionar de personalitate. Referitor la scalele 
secundare, pentru fiecare dintre ele regăsim cel puţin 20 de asemenea articole (Pitariu 
et al., 2006). 

Toate aceste date fac din CPI un instrument psihometric puternic, un adevărat reper 
în domeniu, nemaifiind vorba de un simplu test. În aceste condiţii, este destul de dificil 
de selectat doar câteva studii prin care să prezentăm concis datele care susţin validitatea sa. 

Manualul românesc al testului (Pitariu er a/., 2006) conţine comentarii despre o 
parte (aproximativ 2.000) dintre aceste lucrări. De exemplu, se discută validitatea de 
construct a CPI într-un întreg capitol dedicat analizelor factoriale realizate în timp prin 
acest chestionar, oferindu-se şi exemple cu datele obţinute pe eşantioanele normative 
româneşti ale diferitelor forme. De asemenea, sunt discutate validitatea predictivă şi 
de criteriu, ele fiind exemplificate pentru fiecare scală prin recursul la cel puţin 5-10 
cercetări efectuate la nivel internaţional şi naţional. De cele mai multe ori, comenta- 
riile sunt inserate în secţiunile care discută pe larg fiecare dintre scalele CPI şi avem 
convingerea că cititorul interesat va recurge la acest manual. 

Dorim să punctăm aici că, sintetizând concluziile mai multor analize factoriale 
făcute pe scalele standard originale ale CPI (indiferent de versiune), au fost raportați 
cinci factori (Gough, 1996; Megargee, 1972): (1) extraversiune, asertivitate sau efi- 
cienţă interpersonală ; (2) integritate personală, eficacitate disciplinată sau confor- 
mism ; (3) comunalitate, răspuns modal sau convenţionalitate ; (4) flexibilitate, atitudini 
nonautoritare ; şi (5) feminitate sau sensibilitate emoţională vs rezistenţă masculină. 
Toţi aceşti factori reprezintă dimensiunile principale în jurul cărora se conturează pro- 
filul de personalitate măsurat cu ajutorul CPI. 


1.3. Administrarea şi scorarea 


1.3.1. Calificarea utilizatorilor 


Fiind un instrument adaptat în diverse limbi şi culturi, CPI este supus - din punctul 
de vedere al standardelor referitoare la utilizarea sa — diverselor reglementări specifice 
fiecărei ţări în care a fost adaptat. 

În SUA, acest instrument constituie o probă de clasă B, conform clasificării pro- 
movate de Asociaţia Psihologilor Americani (APA). Standardul APA stabileşte accesul 

la instrumentele de tip B exclusiv pentru cei care absolvă un curs de psihometrie la nivel 
de master şi parcurg un training specializat sub supervizarea unui psiholog, calificat. 
Alte sisteme de clasificare, cum ar fi sistemul Nivel A-B al Societăţii Psihologice 
Britanice, clasează CPI ca probă de Nivel B, ea fiind accesibilă şi persoanelor fără 
studii formale de psihologie, ci doar pe baza unei formări aprofundate, încheiate cu o 
examinare formală. 

În România, CPI este destinat persoanelor care au absolvit studii universitare cu 
profil psihologic ori asimilate acestora (asistenţă socială, psihosociologie, psihopeda- 
gogie specială). De asemenea, proba poate fi licenţiată pentru profesionişti din dome- 
niile sănătăţii mintale, resurselor umane, consilierii sau din sfera educaţională, dacă 
pot confirma abilităţile dobândite în muncă în ceea ce priveşte psihodiagnosticul şi 
dacă trec printr-un training intensiv, absolvit printr-un examen formal. 


1.3.2. Administrarea 


CPI este un chestionar cu autoadministrare, fie on-line, fie în format creion-hârtie. În 
forma tipărită, cei 480, 462, 434 sau 260 de itemi sunt cuprinşi într-o broşură reutili- 
zabilă. Răspunsurile se dau pe o foaie de răspuns şi fie sunt scanate automat, fie se 
pot cota manual. Dacă testarea se face on-line, subiectul se află în faţa unui calculator 
şi completează răspunsurile direct. Instrucţiunile pot fi citite de cel care dă testul sau 
îi pot fi citite de examinator, cu voce tare, în timp ce examinatul le citeşte în gând. 

Cei evaluaţi îşi trec pe foile de răspuns (sau pe formularul on-line) - în prima 
parte — şi anumite date de identificare utile examinatorului precum : numele, prenumele, 
vârsta, sexul. 

De regulă, testarea durează 55-70 de minute pentru CPI-480, 45-60 de minute 
pentru CPI-462 şi CPI-434 şi 25-35 de minute pentru CPI-260 (Pitariu er al., 2006). 
Pentru persoanele care citesc mai greu sau în circumstanţe speciale, testarea poate fi 
împărţită în două sau mai multe sesiuni (Gough, 1996). O informare a participanţilor cu 
privire la scopul testării şi la utilizarea rezultatelor poate să le câştige atenţia şi cooperarea. 

Dacă apar întrebări referitoare la semnificaţia unui item, cuvânt sau frază, exami- 
natorul ar trebui să răspundă la ele. La întrebările referitoare la explicarea unui concept 
sau la scopul unui item, participanţii sunt încurajați să găsească singuri răspunsurile. 
Cu toate că pot fi lăsaţi itemi fără răspuns, pentru procesul de scorare şi pentru ana- 
lizele ulterioare este mai bine ca aceştia să aibă totuşi răspunsuri, evaluatul fiind 
încurajat să completeze întregul chestionar. De exemplu, pentru versiunea CPI-434, 
dacă mai mult de 30 de itemi sunt fără răspuns, programul generează un avertisment 
referitor la posibila invalidare a protocolului (Gough, 1996). 

Intervalul de vârstă recomandat testării cu CPI este de 12-70 de ani (Gough, 1996), 
însă rezultatele cele mai propice interpretărilor sunt obţinute de la adolescenţi şi adulţi 
până la 50 de ani. 

CPI poate fi administrat atât în grup, cât şi individual, în prezenţa sau chiar în 
absenţa examinatorului. Autorii versiunii româneşti a CPI atenționează asupra utiliză- 
rii versiunilor mai vechi ale acestuia: prima sa versiune, cea de 480 itemi, nu este 
indicată. Versiunea cu 462 de itemi este acceptabilă, însă recomandarea este să se 

folosească mai degrabă CPI-434. În ceea ce priveşte utilizarea CPI-260, trebuie să se 
ţină cont de scopul pentru care a fost creat - aplicarea în context organizaţional, pe o 
populaţie adultă (Brief Technical Report on the CPI 260 Instrument, 2002). „În aceste 
condiţii, deşi atrăgător ca timp de aplicare şi prin faptul că este totuşi cea mai nouă 
versiune a unui instrument prestigios, CPI-260 este contraindicat pentru uzul clinic ori 
terapeutic. Recomandăm acelor psihologi care folosesc CPI în acest scop să se reori- 
enteze spre versiunea cu 434 de itemi” (Pitariu er al., 2006, p. 310). 


1.3.3. Scorarea 


În urma aplicării chestionarului, profilul CPI este scorat la ora actuală de cele mai 
multe ori în formă electronică. Acest lucru înseamnă că o aplicaţie software preia datele 
şi trasează automat protocolul. În trecut se utiliza şi scorarea de mână a chestionarului, 
însă aceasta este dificilă, laborioasă (poate dura mai mult de o jumătate de oră, nici- 
odată mai puţin de un sfert de oră sau douăzeci de minute) şi poate crea erori semni- 
ficative. 

Desigur, în varianta în care chestionarul este completat on-line, rezultatele sunt 
înregistrate automat în sistem şi se poate genera foarte rapid un raport. 


1.4. Interpretarea 


1.4.1. Introducere 


Complexitatea CPI este identificabilă şi în partea de interpretare a profilurilor indivi- 
duale obţinute. În conformitate cu filosofia lui Gough, aceasta este şi piatra de încercare 
în munca cu un astfel de instrument. Majoritatea psihologilor şi a specialiştilor care 
folosesc un instrument psihometric deţin cunoştinţe mai mult sau mai puţin solide legate 
de modul în care este construit. Dincolo de acestea, contează modul în care fiecare 
utilizator îşi aduce aportul personal, mai exact, partea de interpretare a rezultatelor 
obţinute. Pentru Gough, „testele sunt făcute pentru a fi folosite, iar (...) folosirea lor 
trebuie făcută în analiza şi în conceptualizarea cazului individual” (Gough, 1965, p. 1). 
EI dezaprobă manuale şi cursurile referitoare la testele psihologice care se concentrează 
mai mult pe construirea testului şi minimizează interpretarea sa (Megargee, 1972). 

În cazul CPI, analizele de fineţe ale rezultatelor şi conturarea unor profiluri de 
personalitate cât mai apropiate de realitate nu se fac pe baza unei reţete trecute în 
manualul testului (chiar dacă există anumite recomandări şi modele), ci rezultă în urma 
unei experienţe îndelungate cu instrumentul, a pregătirii profesionale temeinice, a 
coroborării unor informaţii adiacente obţinute în legătură cu cel examinat. 

În interpretarea unui profil CPI se urmăreşte un demers ştiinţific : se testează con- 
tinuu o serie de ipoteze ce rezultă parţial din semnificaţiile scalelor, până se ajunge la 
semnificaţiile profilului (Megargee, 1972). 

1.4.2. Principii în interpretare 


Cele mai importante principii ce trebuie respectate în momentul în care interpretăm 
un profil CPI nu sunt diferite de cele care stau la baza interpretărilor cu orice alt test 
(structurat ori proiectiv). Ele se referă la două aspecte principale: CPI trebuie inter- 
pretat de un psiholog foarte bine pregătit şi familiarizat cu cercetările făcute cu acest 
instrument, iar interpretările, pentru a fi acurate, trebuie să ia în calcul şi alte infor- 
maţii despre cel evaluat (Gough, 1969; Megargee, 1972). 

Aşadar, fără o pregătire prealabilă temeinică în utilizarea acestui instrument, fără 
cunoaşterea lui şi a literaturii de specialitate (de exemplu, studii de validare şi date 
despre scalele CPI adunate de-a lungul timpului din numeroase articole şi cărţi ştiin- 
țifice) nu poate fi utilizat cu adevărat corect. La început, poate exista tentaţia de a 
interpreta „matematic” profilul (Pitariu er a/., 2006), mai ales datorită faptului că 
scalele sunt bine documentate. 


Un nivel mediu spre mare al scalei de dominanţă desemnează un comportament asertiv, cu 
forţă socială şi prezenţă în viaţa grupului. Ba chiar, dincolo de aceasta, un psiholog care are 
acces la manualul testului poate spune, doar pe baza scorului la scala Do, câteva cuvinte sau 
chiar paragrafe despre posibile comportamente şi poate indica o serie de descrieri adjectivale. 
Urmând acest algoritm de-a dreptul matematic, un psiholog poate produce interpretări de un 
volum impresionant pe baza unui protocol, căci, probabil, nu mai există niciun alt instrument 
psihometric care să aibă scale atât de bine documentate şi cu o astfel de abundență de infor- 
maţii asociate (Pitariu et al., 2006, pp. 304-305). 


O astfel de analiză este greşită, deoarece orice probă psihometrică trebuie interpre- 
tată — pe lângă profilul obţinut - şi pe baza altor parametri, cum ar fi condiţiile în care 
chestionarul a fost administrat, caracteristicile demografice ale respondentului (vârstă, 
rasă, status marital, sex, educaţie etc.) şi, bineînţeles, pe baza altor date relevante ce 
ţin de anamneză, interviu, istorie personală etc. (Pitariu er al., 2006 ; Megargee, 1972). 

Cel de-al doilea principiu postulează tocmai acest aspect; este necesar ca interpre- 
tarea să fie făcută în contextul altor date pe care psihologul le colectează referitor la 
persoana evaluată. 

Interpretarea „în orb” poate fi făcută sub formă de exerciţiu, cu scop de formare, 
însă pentru cei care doresc să folosească această probă într-un context profesional sunt 
absolut necesare şi alte date pentru a valida informaţiile furnizate de acest profil şi, 
uneori, chiar pentru a corecta anumite concluzii aparente care, de fapt, nu sunt susţi- 
nute de realitate (Gough, 1996; Anastasi, 1976; Pitariu er al., 2006). 

În versiunea în limba română a manualului testului (Pitariu er al., 2006) este citat 
un exemplu dat de Megargee (1972), care povesteşte despre un subiect evaluat la un 
moment dat cu CPI-480 (versiunea atunci în uz) : 


Virginia Grazio, o absolventă de colegiu de 20 de ani, care se înscrisese la un training 
pentru a deveni tehnician medical într-un spital din străinătate, trebuia să treacă, în acest sens, 
printr-o selecţie care să-i prezică performanţa în acea profesie şi în acel contract particular 
pentru care optase. Scorurile Virginiei se plasau în general în jurul mediei şi avea chiar 
scoruri elevate semnificativ (7-10 puncte T) pe unele scale importante, precum Io, le şi Fx. 

Cu toate acestea, se semnalau şi două scoruri foarte joase la scalele So (T = 30) şi Sc (T = 33), 
care dădeau naştere unor serioase semne de întrebare, de vreme ce activitatea unui tehnician 
medical nu este compatibilă cu comportamentele impulsive, amorale sau neconştiincioase, 
aşa cum sugerau aceşti indicatori în cazul Virginiei. Anamneza a arătat că absolventa pro- 
venea dintr-o familie instabilă, cu o mamă alcoolică şi un tată retras, rareori prezent în 
cămin, mediu care a obligat-o în adolescenţă să îşi asume responsabilitatea creşterii fraţilor 
mai mici. A plecat repede de acasă, şi-a găsit o slujbă şi şi-a câştigat singură banii pentru a 
absolvi colegiul. În aceste condiţii, nu este de mirare că multe dintre atitudinile şi verbalizările 
ei, în special cele referitoare la familie, seamănă cu cele ale delincvenţilor, ceea ce ar şi 
justifica, printre altele, scorurile joase pe scalele So şi Sc. Însă comportamentul său matur 
şi responsabil în cămin, grija pentru fraţii mai mici şi comportamentul ei în timpul progra- 
mului de training amintit au arătat cu prisosinţă că, în fond, comportamentul rebel şi atitu- 
dinile antisociale descrise de obicei de scorurile joase pe scalele So şi Sc nu îi erau tipice. 
În plus, scorurile medii spre mari sau mari pe scalele To, le, Fx şi Ai sugerau faptul că 
rebeliunea şi independenţa sunt exprimate într-o modalitate intelectuală, şi nu comportamentală. 
A fost selectată pentru proiectul respectiv, iar evaluarea ei la finalul proiectului a demonstrat 
că a avut performanţe extraordinare (Megargee, 1972, apud Pitariu et al., 2006, pp. 305-306). 


Prin urmare, informaţiile pe care le are psihologul referitoare la persoana testată, 
în afara celor furnizate de test, pot influenţa concluziile şi interpretarea testului. 
Psihologii novici pot avea tendinţa să privească un test cu foarte mare încredere, mai 
ales dacă există o serie copleşitoare de date în legătură cu validitatea acestuia — cum 
este cazul de faţă — şi să manifeste un fel de teamă sau reţinere în a „interveni” asupra 
concluziilor, dacă ele nu sunt obiectivate, susţinute de instrument. Această atitudine 
este pe cât de justificabilă - prin lipsa de experienţă, informaţii şi chiar a unei intuiţii 
necesare exercitării profesiei - pe atât de greşită. Până la urmă, niciun instrument, 
oricât de valid, nu se poate substitui specialistului şi niciun instrument, oricât de com- 
plex, nu poate radiografia întreaga realitate pe care încearcă să o redea. Scalele CPI, 
chiar şi atunci când sunt analizate combinaţii dintre ele sau patternuri ale lor, indică, 
în majoritatea situaţiilor, anumite comportamente, însă nu întotdeauna, ceea ce înseamnă 
că trebuie analizate cu precauţie, avându-se în vedere limitele lor, stipulate şi în manual. 

Pitariu şi colaboratorii săi (2006) enunţă şi un al treilea principiu de care trebuie 
ţinut cont atunci când se realizează interpretarea rezultatelor obţinute cu ajutorul CPI — 
stipulat tot de Gough (1987) —, şi anume faptul că interpretarea CPI porneşte de la 
general la particular. Iniţial, se evaluează profilul în ansamblu şi se stabileşte validita- 
tea evaluării, după care se trece (printr-o serie de paşi) la ceea ce îi este specific, 
particular. În următoarea fază se recomandă compararea profilului cu cel al unui grup 
de referinţă sau raportarea rezultatelor la obiectivele analizelor pe care evaluatorul 
intenţionează să le realizeze (Pitariu er al., 2006). În final, se trece la examinarea 
caracteristicilor individuale. Aceasta este etapa în care îşi spune cuvântul experienţa 
evaluatorului. Spre deosebire de alte instrumente, în cazul CPI se poate face o dife- 
renţiere între utilizatori experimentați şi cei fără experienţă, fiind posibile atât analize 
profunde, subtile, precise, intuitive ale unei persoane, cât şi analize superficiale sau 
chiar incorecte (în cazul unui evaluator neinformat sau nepriceput). 

1.4.3. Paşii necesari în interpretare 


Pentru procesul de interpretare a profilurilor CPI găsim în literatura de specialitate o 
serie de paşi ce trebuie urmaţi pentru a realiza o analiză cât mai corectă. Megargee 
(1972) sugerează inclusiv parcurgerea unei etape de pregătire înaintea demarării paşi- 
lor de interpretare a profilului, pregătire în care psihologul trebuie să revizuiască 
istoria cazului, circumstanţele particulare ce ar fi putut influenţa situaţia de testare 
(educaţia, gradul de alfabetizare al celui evaluat, relaţia examinat-examinator) şi pro- 
priile ipoteze de lucru pe care le testează prin intermediul CPI (dacă nu are astfel de 
ipoteze, se poate concentra pe motivul pentru care a utilizat CPI în testare). Odată 
finalizată faza de pregătire, se poate trece la interpretarea profilului. 

McAllister (1996) menţionează cinci paşi de urmat: 

Pasul 1 — se referă la o examinare iniţială a profilului şi la stabilirea validității sale. 
Următorii paşi presupun examinarea rezultatelor la test din diverse perspective, astfel 
încât să poată fi formulate ipoteze interpretative. 

Pasul 2 — presupune verificarea rezultatelor scalelor structurale. Aceste scale pun 
în evidenţă una din patru forme posibile de organizare a personalităţii şi indică nivelul 
pe care persoana l-a atins în cadrul acelui tip. 

Pasul 3 — se referă la o examinare globală a profilului şi a grupurilor de scale. 

Pasul 4 — implică o evaluare specifică a scalelor standard şi a celor speciale. 

Pasul 5 — constă în examinarea unor ipoteze bazate pe anumite patternuri de interacţiune 
între scalele CPI. Aceste ipoteze sunt foarte bine ancorate în comportamente, în practică. 


În cele ce urmează vom prezenta aceşti paşi mai detaliat. 


Pasul 1. Determinarea validității profilului 


De când sunt folosite inventarele autodeclarative, se cunosc riscurile legate de 
distorsionarea răspunsurilor la acestea (Gough, 1996). Astfel, cei evaluaţi ar putea fi 
tentaţi să se prezinte fie într-o lumină pozitivă (în special dacă ştiu că evaluarea se face 
în scopul angajării), fie în una negativă — pentru a câştiga anumite beneficii. De ase- 
menea, dacă participanţii sunt constrânşi să dea testul, ar putea răspunde aleatoriu, cu 
superficialitate, în grabă. Este evident că în niciunul dintre aceste cazuri nu putem 
folosi cu încredere rezultatele obţinute în cadrul sesiunii de testare, de aceea este foarte 
important să putem identifica astfel de situaţii atunci când apar. 

Scale de „minciună” întâlnim la aproape toate instrumentele de măsurare a perso- 
nalităţii, existând această preocupare de detectare a răspunsurilor disimulate încă din 
momentul construirii oricărui chestionar. Cu toate că existau, în cazul câtorva inventare 
de personalitate timpurii, modalităţi de detectare a profilurilor invalide, doar odată cu 
apariţia MMPI au fost oferite măsuri separate pentru detectarea a mai mult de două 
tipuri de invalidităţi (Gough, 1996). 

Gough şi Bradley (2005) discută despre patru tipuri de invalidităţi - cele mai întâl- 
nite în orice context în care sunt folosite testele psihologice. Prima apare când respon- 
dentul lasă itemi sau întrebări fără răspuns. Câteva omisiuni, de regulă, nu vor avea 
un impact foarte mare asupra rezultatului final al testului CPI, însă, peste un anumit 
prag, omisiunile vor scădea scorurile şi vor distorsiona configuraţiile dintre scale. Din 


INVENTARUL PSIHOLOGIC CALIFORNIA (CPI) 47 


acest motiv se calculează numărul omisiunilor. De exemplu, în cea mai recentă versiune 
a CPI, cea cu 260 de itemi, dacă acestea sunt între 13 şi 18, apare în raportul de 
feedback un avertisment, iar dacă depăşesc 19, raportul nu mai este tipărit. Pentru a 
evita această problemă, soluţia este simplă, şi anume verificarea de către examinator 
a foii de răspuns înainte de a o trimite la scanat şi îndemnarea persoanei evaluate să 
completeze răspunsuri şi la aceşti itemi - dacă este posibil. 

A doua problemă ce poate produce protocoale invalide este supralicitarea răspun- 
surilor favorabile sau a calităţilor dezirabile. Dacă scorurile depăşesc un anumit prag, 
apare ceea ce se numeşte „distorsiune pozitivă” (fake good). CPI deţine o scală numită 
Good Impression (Gi), ce are funcţia, printre altele, de identificare a unor asemenea 
exagerări. Astfel, scorurile peste 70 pe această scală indică o accentuare nedorită a cali- 
tăţilor personale, concomitent cu diminuarea atributelor negative (Gough şi Bradley, 2005). 
O măsură mai exactă a acestui indicator este dată de o formulă de calcul inclusă în 
software-ul care generează profilul CPI al fiecărui respondent, disponibilă şi în manu- 
alul testului (vezi Pitariu et al., 2006). În calculul indicatorului fake good, pe lângă 
Gi, mai intră şi scorurile scalelor : Do - Dominanţă, Em - Empatie (cu ponderi pozi- 
tive) şi Wb - Sănătate şi Fx - Flexibilitate (negative). Această formulă se foloseşte 
pentru a calcula un scor de distorsiune pozitivă pentru fiecare protocol, iar dacă acel 
scor trece peste un anumit prag, protocolul este clasificat ca posibil distorsionat pozi- 
tiv şi este emisă o atenţionare (Gough şi Bradley, 2005). Am precizat posibil distorsi- 
onat pozitiv deoarece în astfel de cazuri trebuie analizate contextul în care persoana a 
fost examinată şi informaţiile despre ea. Studiile întreprinse în acest sens au arătat că 
există anumiţi factori ce pot influenţa distorsiunea pozitivă a rezultatelor, cum ar fi 
gradul de familiaritate al persoanei cu testul sau cu testările, în general, ori sofisticarea 
lui intelectuală (Megargee, 1972; Canter, 1963). 

Un al treilea tip de probleme este reprezentat de distorsiunea negativă (fake bad). 
Într-un profil distorsionat negativ, respondentul a accentuat problemele personale, 
temerile, sentimentele de alienare concomitent cu ignorarea sau cu minimizarea atributelor 
pozitive. Scala Confort psihologic (Well-being, Wb) se concentrează exact pe aceste aspecte. 
Scoruri foarte scăzute la Wb (egale sau mai mici de 30) indică un accent foarte mare 
pus pe problemele personale şi probabilitatea unei distorsiuni negative a profilului. Un 
index psihometric mai exact al acestei erori este, de asemenea, dat de o formulă de 
calcul (inclusă şi în software-ul de calcul al profilului). Acest index include patru scale : 
Wb, Cm şi Fx, cu ponderi negative, şi Ac (Realizare prin conformism), cu pondere pozitivă. 
Dacă scorul la acest index trece de un anumit prag, protocolul este clasificat drept distor- 
sionat negativ şi apare un avertisment corespunzător în raport (Gough şi Bradley, 2005). 

O a patra categorie de probleme de invalidare a profilului CPI este reprezentată de 
răspunsurile aleatorii (random answers). În timp ce distorsiunile pozitive şi negative 
au în spate o anumită motivaţie, răspunsurile aleatorii au cu totul alte considerente. 
Unul ar fi legat de abilităţile slabe de citire - cazul în care respondentul nu reuşeşte 
să citească şi să înţeleagă itemii chestionarului sau o mare parte dintre ei. Altul ar fi 
legat de erori în marcarea răspunsurilor, în completări neadecvate, incorecte pe foaia 
de răspuns. O a treia cauză ar fi indiferența sau rezistenţa la testare, ceea ce face ca 
evaluatul să răspundă într-un mod aleatoriu, dezinteresat, uneori chiar fără să citească 
afirmaţiile inventarului. Scala de Comunalitate (Cm) oferă o măsură directă a răspunsurilor 
aleatorii sau atipice. Scorurile T egale sau mai mici de 30 indică tocmai o astfel de 

problemă. Megargee (1972) atenționează că această scală poate indica inclusiv tipul 
patternului aleatoriu : asociat cu scoruri mici pe scala Wb — distorsiunea este obţinută 
prin bifarea tuturor itemilor ca fiind „adevărat”, iar cuplată cu scoruri mari pe Fx, 
scorurile mici obţinute la Cm indică bifarea tuturor itemilor cu „fals” (Pitariu er al., 
2006 ; Megargee, 1972). Ca în cazul distorsiunilor pozitive şi negative, un index mai 
precis de detectare a protocoalelor completate aleatoriu este dat de o formulă de calcul 
regăsită şi în software-ul computerizat al testului. Acest index include patru scale: 
In — Independenţă, Gi - Impresie bună şi To — Toleranţă (cu ponderi pozitive) şi Wb — 
Sănătate (cu pondere negativă). 

Toţi aceşti trei indici (distorsiune pozitivă, negativă şi răspunsuri aleatorii) au fost 
obţinuţi prin analize empirice de regresie, comparând protocoale intenţionat distorsi- 
onate pozitiv, negativ sau completate aleatoriu cu rezultatele din condiţiile standard de 
testare (Gough şi Bradley, 2005). Astfel, în toate versiunile CPI există ecuaţii de regresie 
prin care se poate face predicția falsificării răspunsurilor. Desigur, ele diferă de la o versiune 
la alta, în funcţie de interrelaţionarea scalelor specifică fiecărei ediţii (Pitariu er a/., 2006). 

În 1986, pentru ediţia cu 462 de itemi a CPI, Lanning (1989) propunea, pe lângă 
ecuaţiile de regresie, şi un arbore decizional în aplicarea celor trei indici, care este 
folosit şi în prezent. 

Prima dată se calculează indexul pentru distorsiunea pozitivă (fake good). Dacă 
protocolul nu este clasificat ca distorsionat pozitiv, se aplică ambele ecuaţii : atât cea 
pentru distorsiunea negativă, cât şi cea pentru răspunsurile aleatorii, apoi se calculează 
un raport între scorurile fake bad şi random, ceea ce duce la una dintre următoarele trei 
decizii : distorsiune negativă, răspunsuri aleatorii sau protocol valid (Gough şi Bradley, 2005). 

De menţionat este şi faptul că studiile efectuate cu diverse versiuni ale CPI au 
relevat existenţa unor falşi pozitivi şi, respectiv, a unor falşi negativi, aşadar aceste 
ecuaţii nu sunt infailibile - există inclusiv probabilitatea de încadrare greşită a proto- 
coalelor corecte, nu doar cea de detectare a protocoalelor invalide. După cum se 
precizează şi în versiunea în limba română a manualului : 


În continuare, în ciuda existenţei acestei modalităţi automatizate de detecție a invalidităţii, 
este de cea mai mare importanţă ca psihologul să cerceteze profilul pentru semnificaţiile sale 
contextuale. În acest scop sunt importante consideraţiile făcute cu privire la relaţiile dintre 
invaliditate şi cele trei scale (Wb, Gi şi Cm), precum şi accentul pus la momentul respectiv 
pe importanţa pe care o au pentru interpretare istoria personală a subiectului şi contextul 
testării (Pitariu et al., 2006, p. 319). 


Ecuațiile de predicţie a invalidităţii s-au modificat de la o ediţie la alta a CPI, în 
primul rând datorită particularităţilor item-metrice ale scalelor. Nu vom prezenta în 
continuare aceste ecuaţii pentru toate formele CPI; ele pot fi consultate în manualul 
tehnic al testului şi sunt rulate automat la scorarea computerizată a unui protocol CPI. 

Totuşi, în scop ilustrativ, prezentăm ecuaţiile pentru forma cu 260 de itemi a CPI 
(Brief Technical Report on the CPI 260 Instrument, 2002 ; Pitariu et al., 2006, p. 320): 


Fake good = 32,3 + 0,49 Do + 0,67 Em + 1,12 Gi - 0,62 Wb - 0,58 Fx 
Fake bad = 100,67 - 2,32 Cm - 0,44 Wb - 0,31 Fx + 0,18 Ac 
Random = 42,77 + 0,3 In + 0,37 Gi + 0,49 To — 0,29 Cm 

Pentru ecuaţia fake good, un scor mai mare de 65,5 desemnează protocolul distor- 
sionat. În cazul celorlalte două ecuaţii, un protocol cu fake bad mai mare sau egal cu 
66 şi cu random mai mic de 51,5 desemnează o distorsiune pozitivă, iar un scor fake 
bad mai mare sau egal cu 66, cuplat cu random mai mare sau egal cu 51,5, sugerează 
un răspuns aleatoriu. "Toate celelalte protocoale, dacă nu se încadrează în limitele aces- 
tor parametri, sunt clasificate drept normale sau valide. Important de reţinut este că, în 
toate aceste ecuaţii, se folosesc scoruri brute, şi nu scoruri standardizate. 


Pasul 2. Interpretarea modelului cuboid 


După cum am menţionat deja, pe lângă scalele standard, începând cu ediţia CPI-462, 
regăsim şi trei scale considerate structurale, vectoriale. Manualul CPI oferă detalii 
referitoare la dezvoltarea celor trei scale structurale (v.1, v.2 şi v.3) şi la felul cum ar 
trebui acestea să fie combinate pentru a genera patru tipuri de personalitate - „stiluri de 
viaţă” - , după cum le definesc Gough şi Bradley (2005), şi nivelul de autorealizare. 

După stabilirea validității protocolului, înainte de a trece la analiza scorurilor sca- 
lelor, trebuie făcută interpretarea modelului cuboid. Acesta oferă primele informaţii 
despre persoana evaluată. Scorarea automată va genera tipul individual şi unul dintre 
cele şapte niveluri de autorealizare. Tipul de personalitate este determinat de scorurile 
persoanei pe scalele vectoriale v.1 (Introversiune/Extraversiune) şi v.2 (Orientarea către 
normă/Orientarea împotriva normei). Scala v.3 (pentru „realizare”) este folosită pentru 
a clasifica persoanele pe diverse niveluri. Nivelurile 1, 2 şi 3 sugerează o realizare şi 
o integrare slabe, sub medie a potenţialului tipului de personalitate respectiv. Nivelul 4 
indică o integrare şi o realizare medii, iar nivelurile 5, 6 şi 7 reprezintă o realizare şi 
o integrare peste medie, superioare, ale potenţialului tipului respectiv (McAllister, 1996). 

Aşadar, scala v.l măsoară orientarea interpersonală şi merge de la extraversiune sau 
exteriorizare, la un pol, către introversiune sau interiorizare, la celălalt. Scala v.2 descrie 
orientarea normativă a respondentului, mergând de la orientarea spre normă, perspectiva 
de valorizare a regulilor, la un capăt, până la orientarea împotriva normei, chestionarea 
regulilor, la celălalt capăt. Scalele v.1 şi v.2 sunt ortogonale (necorelate), fiind folosite 
pentru a descrie patru stiluri de viaţă : Alfa, Beta, Gama, Delta (Gough, 1988). Intersecţia 
dintre acestea a dat naştere la ceea ce este cunoscut ca modelul cuboid al personalităţii. 
e Stilul Alfa combină valorizarea normelor cu angajarea interpersonală activă. În cea 

mai bună variantă a lor, Alfa sunt lideri carismatici, iar în cea mai dezadaptată 

variantă sunt manipulativi şi concentrați doar pe propria persoană. 

e Stilul de viaţă Beta combină sentimentele pronormă cu o puternică interiorizare şi 
detaşare. În cel mai bun caz, ei pot fi modele de virtute şi bunătate. În cel mai rău, 
sunt rigizi şi conformişti. 

e Cei din categoria Gama îmbină preferința pentru implicare interpersonală cu îndo- 
ieli legate de rostul celor mai multe constrângeri sociale. În cel mai bun caz, Gama 
sunt creativi şi inovativi, iar în cel mai rău caz sunt capricioşi şi impulsivi. 

* În sfârşit, cei cu profil Delta combină scepticismul normativ cu o orientare intro- 
vertită. În cea mai bună versiune a lor, Delta sunt vizionari şi artişti, iar în cea mai rea, 
suferă de conflicte interioare şi sentimente de alienare (Gough, 1988). 


Pentru fiecare stil de viaţă este postulată o gamă de realizări sau împliniri care 
porneşte de la rezoluţii autodistructive şi inadecvate la problemele şi oportunităţile 

specifice tipului respectiv până la integrarea actualizată şi de dezvoltare a ego-ului 
(scala v.3 - Gough, 1988). De exemplu, un Gama 7 va fi o persoană cu un stil de viaţă 
Gama, care funcţionează la un nivel foarte ridicat de integrare şi competenţă. Un Delta 1 
va fi un individ cu un stil de viaţă Delta, funcţionând la un nivel foarte scăzut (Gough, 1988). 

Este de la sine înţeles că modelul trivectorial al scalelor CPI poate genera interpre- 
tări psihologice complexe, rezultate din analiza şi înţelegerea simultane, coroborate a 
scorurilor pe cele trei scale. 

În figura 1.3 prezentăm intersecţia primelor două scale vectoriale, iar în figura 1.4, 
modelul trivectorial într-o formă spaţială, coroborând intersecţia dintre v.1 şi v.2 cu 
cea de-a treia dimensiune (v.3). 

Cu toate că pare extrem de simplu şi de intuitiv, chiar şi modelul cuboid trebuie 
analizat cu atenţie, deoarece pot exista cazuri în care subiecţii se situează la graniţa 
dintre profiluri sau chiar distorsionează, în funcţie de contextul testării, anumite scoruri, 
pentru a-şi putea atinge unele obiective personale. De exemplu, dacă testarea se face 
pentru o angajare, subiectul probabil nu va dori să denote o atitudine rebelă, orientată 
împotriva normei, aşa că ar putea apărea anumite distorsiuni pe scala v.2 (Pitariu er a/., 
2006). Din nou se face recomandarea de a lua în calcul contextul testării într-o astfel 
de situaţie. 


Favorizează normele 
Urmează regulile 
Sprijină cutumele 


Alpha Beta 

Carismatici Stabili 

Ambiţioşi Calzi 

Asertivi De ajutor 

Întreprinzători Inspiraţionali 

Deschişi Prudenţi 

Egoişti Convenţionali 

Manipulativi Moderaţi 

Defensivi 
Extravert Introvert 
Implicat Detaşat 
Participă Gamma Delta Se sacrifică 

Inovativi Înclinaţi spre reflecţie 

Aventuroşi Creativi 

Isteţi Perceptivi 

Încăpăţânaţi Preocupaţi 

Progresivi Liniştiţi 

Rebeli Rezervaţi 

Sceptici Sensibili 

Disruptivi Ingrijoraţi 


Pune normele sub semnul întrebării 
Rezistă în faţa regulilor 
Provocator împotriva cutumelor 


Figura 1.3. Reprezentare schematică a intersecţiei primelor două scale vectoriale 
(adaptată după Pitariu er a/., 2006). 

Figura 1.4. Reprezentare schematică a modelului cuboid al structurii personalităţii 
(adaptată după Pitariu er al., 2006) 


Caracteristicile tipurilor modelului cuboid 


În cele ce urmează, prezentăm mai pe larg fiecare dintre cele patru tipuri, pe baza 
raportului interpretativ al testului în România (Testcentral, 2003). Vom utiliza pentru 
această prezentare datele publicate de Gough (1987, 1996) şi Pitariu şi colaboratorii 
săi (2006), care se referă la corelaţii ale profilurilor individuale CPI cu ACL (Adjective 
Check List, Gough şi Heilbrun, 1983) şi cu California Q-Set (Block, 1961). 


e Alfa. Atunci când un individ Alfa este 


descris de alte persoane, acesta apare ca 


ambițios, temerar, energic, optimist, deschis, descurcăreţ, sigur de sine, sociabil şi 


aproape niciodată apatic, uituc, docil, li 


niştit, inconstant, sfios, neambiţios, retras. 


In ceea ce priveşte descrierile comportamentale tipice pentru un individ Alfa, descriem 
mai jos enunţurile cu cele mai mari corelaţii pozitive şi, respectiv, negative (tabelul 1.2). 


Tabelul 1.2. Comportamente şi descrieri asociate pozitiv şi negativ cu indivizii Alfa 


Asociate pozitiv cu Alfa 


Asociate negativ cu Alfa 


Este productiv, duce la bun sfârşit activităţile 
Este asertiv 


Pare să nu aibă un scop în viaţă 
Capitulează şi se retrage în faţa adversităţii şi a 
frustrărilor 


Are aspirații personale înalte 


Are postură socială, este relaxat în situaţii sociale 


Evită să se dedice unui plan clar de acţiune, tinde 
să întârzie sau să evite acţiunea 
Este defetist, acţionează împotriva propriilor scopuri 


Ambiţios, probabil va reuşi în majoritatea demer- 
surilor sale 


Prost organizat şi incapabil să îşi concentreze 
atenţia şi efortul asupra problemelor intelectuale 


Întreprinzător şi extravert, se bucură de impli- 
carea în contextul social 

Stângaci şi stânjeniţi în situaţii sociale, timid şi 
inhibat în faţa celorlalţi 


Este un lider eficient, capabil să mobilizeze coo- 
perarea şi feedbackul celorlalţi 


Îngrijorat, preocupat, tensionat, nervos şi în gene- 
ral supărat 


Sursa: Adaptat după Raport interpretativ al California Psychological Inventory 260 (Lestcentral, 2003) 


Structura datelor prezentate sugerează că persoanele Alfa sunt centrate pe acţiune, 


pe „a face” şi sunt asertive în relaţiile cu ceilalţi. Indivizii Alfa îşi stabilesc obiective şi 
acţionează pentru a le atinge, perseverând în faţa problemelor şi dificultăţilor. Se simt 
în largul lor în situaţii sociale şi dau întotdeauna un sens vieţii personale. De asemenea, sunt 
percepuți drept ambiţioşi, orientaţi spre scop, cu un puternic potenţial de lider, bine organizaţi. 


In concluzie, persoanele Alfa pot fi descrise după cum urmează: 

îşi investesc credinţele şi energiile în lumea comună interpersonală şi se orientează 
către aderarea la norme ; 

sunt puternic orientate către acţiune, duc întotdeauna la îndeplinire acţiunile, mai 
ales dacă sunt consfinţite cultural ; 

în cea mai bună formă posibilă, pot fi lideri carismatici, catalizatori ai acţiunii 
sociale constructive. În cea mai proastă formă posibilă, pot fi oportunisti, manipu- 
lativi, ostili cu cei pe care îi suspectează că nu aderă la normele sociale ; 

la nivelurile înalte ale autointegrării, tind să acţioneze ca un factor coagulant, ală- 
turându-se sistemelor şi organizaţiilor cu scopuri sociale semnificative sau grupu- 
rilor sociale cu un status ridicat. La niveluri diminuate ale autoactualizării, tind să 
se asocieze grupurilor sau organizaţiilor de periferie, cum ar fi sectele, cultele sau 
organizaţiile implicate în demersuri extremiste sau radicale. 


Beta. Atunci când un individ Beta este descris de alte persoane, acesta apare ca prevăzător, 
conservator, convenţional, paşnic, moderat, răbdător, liniştit, rezervat, şi aproape niciodată 
ca isteţ, impulsiv, deschis, petrecăreţ, spontan, guraliv, neconvențional, îndemânatic. 


In ceea ce priveşte descrierile comportamentale tipice pentru o persoană Beta, prezen- 


tăm în tabelul 1.3 enunţurile cu cele mai mari corelaţii pozitive şi, respectiv, negative. 


Tabelul 1.3. Comportamente şi descrieri asociate pozitiv şi negativ cu indivizii Beta 


Asociate pozitiv cu Beta 


Asociate negativ cu Beta 


Tinde să supracontroleze nevoile personale şi 
impulsurile ; amână nejustificat recompensele 


Încearcă de principiu să testeze şi să împingă limi- 
tele pentru a vedea dacă poate scăpa nepedepsit 


Supus prin natură, acceptă cu uşurinţă domina- 
rea celorlalţi 


Este o persoană interesantă, captivantă 


Preferă valorile conservatoare într-un număr 
mare de domenii 


Tinde să fie rebel şi nonconformist 


Are o propensiune către vinovăţie 


Are fluenţă verbală şi îşi exprimă eficient ideile 


Conştiincios şi serios 


Comportament viguros şi sigur pe sine 


Modest, inhibat, distras ; comportament insipid, 
lipsit de culoare 


ÎIntreprinzător, deschis, savurează situaţiile soci- 
ale 


Bine organizat, capabil, răbdător şi conştiin- 
Cios; apreciază reuşita 


Fluent din punct de vedere verbal, se exprimă 
uşor şi cu claritate 


Sursa : Adaptat după Raport interpretativ al California Psychological Inventory 260 (Lestcentral, 2003). 

În concluzie, indivizii Beta pot fi descrişi după cum urmează : 
- preţuiesc viaţa personală, interioară şi emoţiile proprii şi tind să evite expunerea publică ; 
- acceptă normele şi regulile sociale ; adesea, protejează aceste valori, îi sprijină pe 
cei din jurul lor, umanizează modul în care regulile sociale sunt aplicate şi impuse 


când este cazul ; 


- la niveluri mari de integrare, pot fi modele personale, aspiraţionale, de bunătate şi 
virtute ; la niveluri reduse, tind să supraexercite autocontrolul, au o încredere în sine 
foarte scăzută, îşi pierd în mod constant respectul de sine şi tind să se învinovăţească. 


e Gama. Atunci când o persoană Gama este descrisă de alte persoane, apare ca fiind 
cutezătoare, impulsivă, impetuoasă, petrecăreaţă, nestatornică, cu tupeu, spontană, 
guralivă şi aproape niciodată ca fiind conştiincioasă, conservatoare, modestă, răb- 
dătoare, liniştită, rezervată, sfioasă, tăcută. 


In ceea ce priveşte descrierile comportamentale tipice, enumerăm în cele ce urmează 
enunţurile cu cele mai mari corelaţii pozitive şi, respectiv, negative (tabelul 1.4). 


Tabelul 1.4. Comportamente şi descrieri asociate pozitiv şi negativ cu persoanele Gama 


Asociate pozitiv cu Gama 


Asociate negativ cu Gama 


Încearcă din principiu să testeze şi să împingă 
limitele pentru a vedea dacă poate scăpa nepe- 
depsit 

Este puternic centrat pe satisfacerea propriilor 
dorinţe şi nevoi 


Tinde să supracontroleze nevoile personale şi 
impulsurile ; amână nejustificat recompensele 


Este exigent şi pretenţios 


Este abil în comportamentele sociale care pre- 
supun joaca creativă, umorul sau actoria 
Exagerează trăirile proprii, este histrionic 


Supus prin natură, acceptă cu uşurinţă domina- 
rea celorlalţi 
Are o propensiune către vinovăţie 


Întreprinzător şi extravert 


Conştiincios şi serios 


Inteligent şi plin de imaginaţie 


Ambiţios, convenţional şi banal în gândire şi 
comportament 


Are fluenţă verbală ridicată 


Blând, diplomat şi plin de tact în relaţiile cu 
ceilalţi ; de ajutor 


Sursa : Adaptat după Raport interpretativ al California Psychological Inventory 260 (Testcentral, 2003). 


În concluzie, indivizii Gama pot fi descrişi astfel : 

— apreciază şi caută recompensele şi modalităţile de recunoaştere a meritelor personale 
pe care le poate oferi societatea (bani, prestigiu etc.), dar, în acelaşi timp, există o 
discrepanţă între felul în care ei consideră că trebuie acordate aceste merite şi norma 


socială ; 


- valorile lor sunt personale, individuale, 


şi nu tradiţionale sau convenţionale ; 


- pun la îndoială, sunt refractari la modul uneori arbitrar în care este alocat statutul 


social ; 


- la un nivel mare de integrare sunt inovativi, generatori creativi ai schimbării ; la nive- 
luri reduse de autoactualizare sunt rebeli, intoleranţi, puternic hedonişti şi incon- 
stanţi, tinzând să ignore sau să încalce regulile pentru a-şi satisface impulsurile 


narcisiste. 

e Delta. Atunci când un individ Delta este descris de alte persoane, acesta apare ca 
stângaci, inhibat, modest, liniştit, reţinut, sfios, tăcut, retras, şi nu ca ambițios, 
temerar, cu pretenţii, egoist, deschis, impetuos, cu tupeu, guraliv. 


În ceea ce priveşte descrierile comportamentale tipice pentru un individ Delta, pre- 
zentăm în tabelul 1.5 enunţurile cu cele mai mari corelaţii pozitive şi, respectiv, negative. 


Tabelul 1.5. Comportamente şi descrieri asociate pozitiv şi negativ cu indivizii Delta 


Asociate pozitiv cu Delta Asociate negativ cu Delta 
Persoană reticentă în a se implica în orice fel de | Este vorbăreţ 
acţiuni definitive, tinde să evite sau să amâne acţiunea 
Acţionează împotriva propriilor scopuri Se comportă asertiv 
Renunţă sau se retrage ori de câte ori este posibil în | Are nevoie de apropierea celorlalţi 
faţa frustrărilor sau obstacolelor 
Se complace în fantezii personale, speculaţii fictive | Are prezenţă şi postură sociale, este relaxat 


Stângaci şi inconfortabil în situaţii sociale Întreprinzător şi extravert 
Se simte inferior sau inadecvat Demn şi încrezător în sine 
Blând Este un lider eficient 


Sursa : Adaptat după Raport interpretativ al California Psychological Inventory 260 (Lestcentral, 2003). 


În concluzie, indivizii Delta pot fi descrişi în felul următor : 

— îşi centrează trăirile pe lumea intimă, internă şi pe valorile personale aflate de multe 
ori în antiteză cu cele tradiţionale sau aprobate social ; 

-  cerebrali, manierişti şi detaşaţi ; văd lucrurile altfel decât majoritatea celorlalţi, dar 
ţin această percepţie personală pentru ei înşişi ; 

- la niveluri mari de integrare, sunt imaginativi, creativi, iubitori de frumos şi vizionari ; 
la niveluri reduse sunt retraşi, detaşaţi, în situaţiile extreme pot fi incapabili să se pro- 
teje în faţa intruziunilor lumii altfel decât prin retragere, riscând să dezvolte com- 
portamente violente faţă de sine şi ceilalţi, cu probleme de funcţionare a ego-ului. 


Deşi CPI este un exponent remarcabil al teoriei trăsăturilor în psihodiagnosticul 
personalităţii, modelul cuboid oferă specialistului nu doar un punct de plecare pertinent 
şi fundamentat empiric pentru interpretarea profilului, ci poate fi folosit cu cea mai 
mare uşurinţă şi ca un exponent al teoriei tipurilor. Cele patru stiluri de viaţă aferente 
modelului cuboid pot fi astfel folosite similar cu tipurile Myers-Briggs Type Indicator 
(MBTI) pentru analiza grupurilor, pentru feedback către client, pentru discuţii aferente 
eforturilor de dezvoltare personală ori de orientare vocaţională. Teoria tipurilor deduse 
din modelul cuboid este un adjuvant extraordinar al angrenajului CPI şi considerăm că 
reprezintă probabil cea mai serioasă îmbunătăţire adusă de Gough instrumentului, 
începând cu versiunea cu 462 de itemi (Pitariu er al., 2006). 


Pasul 3. Interpretarea de ansamblu a profilului 

Urmând, după cum am precizat deja, un demers de la general la particular, având 
deja câteva informaţii primare legate de profilul celui evaluat, se trece la o inspectare 
grosieră a rezultatelor obţinute de persoana evaluată pe toate scalele. 

Pentru a facilita interpretarea rezultatelor, Gough a aranjat cele 20 de scale standard 
în patru clase. Aceste clase sunt bazate mai degrabă pe similaritatea de concept şi pe 
caracteristici populare decât pe similarități statistice (Meyer şi Davis, 1992). De altfel, 
McAllister (1988) prezintă atât această abordare pe clase, cât şi abordarea bazată pe 
analiza factorială -— cu cei cinci factori rezultați (despre care am amintit deja). 

Clusterele de scale sunt grupate împreună pe foaia de profil a respondentului - fiind 
mai facilă astfel analiza acestora. Primul grupaj de scale cuprinde măsurile stilului şi 
orientării interpersonale şi este legat de asertivitate, echilibru, încredere în sine şi 
abilităţi şi orientare interpersonală. Acest cluster conţine şapte scale : Dominanţă (Do), 
Capacitate de statut (Cs), Sociabilitate (Sy), Prezenţă socială (Sp), Acceptare de sine (Sa), 
Independenţă (In) şi Empatie (Em). Din această clasă ne putem da seama de dorinţa 
de a fi lider a individului, de interesul pentru şi de cât de în largul său se simte într-o 
serie de situaţii sociale, de încrederea personală şi competenţa percepută, precum şi de 
sentimentele pentru alţii (Meyer şi Davis, 1992; Pitariu er a/., 2006). 

Al doilea grupaj cuprinde măsurile orientării normative şi valorice. Este alcătuit 
din şapte scale: Responsabilitate (Re), Socializare (So), Autocontrol (Sc), Impresie 
bună (Gi), Comunalitate (Cm), Sănătate (Wb) şi Toleranţă (To). Ele evaluează simţul 
responsabilităţii şi al socializării, structurarea interpersonală a valorilor, autocontrolul 
şi maturitatea. Din aceste scale se pot trage concluzii referitoare la adaptarea personală, 
angajamentul faţă de comportamentele prosociale, autocontrol şi gradul în care valorile 
persoanei includ normele sociale (Meyer şi Davis, 1992 ; Pitariu er al., 2006). 

Al treilea grupaj cuprinde măsurile funcţionării intelectuale, ale posturii şi stilului 
intelectual, precum şi gradul şi tipul de comportament orientat către performanţă (Meyer 
şi Davis, 1992; McAllister, 1988). Acest cluster este format din trei scale : Realizare 
prin conformism (Ac), Realizare prin independenţă (Ai) şi Eficienţă intelectuală (Ie/ 
Cf - în funcţie de versiuni, această scală are denumiri diferite) (Meyer şi Davis, 1992 ; 
Pitariu er al., 2006). 

Al patrulea grupaj cuprinde măsurile rolului şi stilului interpersonal. Aceste scale 
sunt o măsură a preferințelor legate de stilul de lucru (McAllister, 1988). Grupajul 
cuprinde : scalele Introspecţie psihologică (Py sau Is), Flexibilitate (Fx) şi Feminitate/ 
Masculinitate (F/M sau Sn) şi surprinde felul în care indivizii gândesc relaţiile şi 
mediile de muncă (Meyer şi Davis, 1992; Pitariu er al., 2006). 

Acestor clase de scale li se adaugă scalele speciale, însă ele nu sunt unitare din 
punctul de vedere al semnificaţiilor, deci nu se grupează în anumiţi clusteri. 


Pasul 4. Interpretarea scalelor 


Pasul imediat următor acestei examinări de ansamblu a scalelor este analiza scale- 
lor profilului, pe rând, fiecare în parte. Pe parcursul întregului proces de interpretare, 
în special în cazul lipsei de experienţă în lucrul cu acest instrument, psihologul va 
recurge în mod constant la manualul testului, mai ales la secţiunea care descrie aceste 
scale, pentru a revizui ce anume măsoară fiecare, care sunt aspectele legate de validi- 
tate sau semnificaţiile scorurilor ridicate şi, respectiv, scăzute. Megargee (1972) men- 
ționează că învăţarea va veni, în cea mai mare parte, din greşeli. 

Conform lui Gough (1969, 1987, 1996), înainte de toate, psihologul trebuie să 
treacă în revistă cele mai înalte şi cele mai joase scoruri obţinute - să identifice astfel 
scalele cu rezultate extreme. „Acestea ar trebui văzute ca fiind coordonate generale ale 
funcţionării psihologice a subiectului şi tratate ca atare” (Pitariu er al., 2006, p. 322). 

În general, scorurile peste medie (T = 50) arată comportamente adaptative, pe când 
cele sub medie - arii cu probleme. 

Pe lângă acest principiu general valabil, o primă lecţie pe care o va învăţa cel care 
foloseşte CPI în evaluare este că unele scale au o traiectorie curbilinie a semnificaţiilor, 
existând accente sau chiar semnificaţii deosebite pentru scorurile foarte înalte, pe când 
alte scale sunt liniare şi nu comportă astfel de accente (Pitariu er a/., 1996, 2006; 
Megargee, 1972). Cu alte cuvinte, pentru anumite scale, chiar şi scorurile peste medie, 
dacă sunt extrem de ridicate, pot sugera caracteristici dezadaptative. Astfel, în interpretarea 
scalelor se vor lua în considerare nu doar semnificaţiile lor conceptuale, ci şi nivelul scalei. 

Interpretările se fac pe baza scorurilor standardizate T - cu toate că unii psihologi 
experimentați folosesc şi scorurile brute. 

Pe lângă aceste scoruri, trebuie luate în calcul grupurile de comparaţie, atunci când 
se face interpretarea unui profil, deoarece, oricât de mare ar fi un scor pe o scală, el 
poate fi mic în comparaţie cu norma pentru grupul sau categoria socială din care face 
parte cel evaluat (sau viceversa). Megargee (1972), de altfel, chiar sugerează ca în faza 
de pregătire pentru interpretare să fie listat un profil modal al grupului de referinţă al 
celui evaluat, pentru a uşura interpretarea rezultatelor. De asemenea, se poate lua în 
considerare şi deviația fiecărui scor faţă de profil ca întreg (un scor elevat T > 50 
poate fi totuşi mic în comparaţie cu celelalte scoruri obţinute de o persoană şi atunci 
interpretarea trebuie să se facă în mod corespunzător). 

Ca structură, CPI este construit — după cum arătam şi în introducere - ca un „Sis- 
tem deschis”, ceea ce înseamnă că pot fi adăugate sau scoase scale fără a afecta vali- 
ditatea instrumentului, aspect care, de altfel, s-a şi întâmplat pe parcursul diverselor 
versiuni pe care le-a cunoscut de-a lungul timpului. Este vorba despre scalele secundare, 
care au fost adăugate de diverşi autori pentru a servi unor scopuri variate de psihodi- 
agnostic (Pitariu er al., 2006). 

În cele ce urmează vom prezenta succint fiecare scală. Obiectivul nostru nu este să 
fim exhaustivi, cititorul care doreşte o prezentare mai detaliată fiind îndemnat să consulte 
manualul tehnic al testului (Pitariu er al., 2006), unde mai mult de 200 de pagini sunt 
dedicate exclusiv acestui scop. Sunt păstrate prescurtările scalelor, aşa cum apar ele 
în limba engleză, ceea ce va permite cititorului să se orienteze mai uşor în literatura 
de specialitate (au fost incluse şi modificările ce apar în versiunea CPI-260). 


a) Dominanţa (Do). Această scală a fost construită pentru a examina abilităţile de 
conducere, dominanţa, echilibrul, încrederea în sine, dorinţa de a lua iniţiativa. A fost 
dezvoltată în cadrul unui proiect politic (Gough, McClosky şi Meehl, 1951) ce avea ca 
scop tocmai identificarea indivizilor influenţi, puternici, care preiau conducerea 
(Megargee, 1972). Indivizii cu scoruri mari la Do sunt competitivi, încrezători în 
forţele proprii, convingători, dominatori, cu un ascendent asupra celorlalţi, căutând 
poziţii de conducere (dacă au scorul T > 70, fac acest lucru chiar într-o manieră 
agresivă), dar urmăresc scopuri demne de a fi urmate, acceptate social, nu doar de 
dragul propriilor ambiţii (McAllister, 1996 ; Pitariu ez al., 2006). Dacă scorul la această 
scală este excesiv de ridicat, combinat cu scoruri scăzute pe scala Responsabilitate sau 
Toleranţă, există posibilitatea unui uz antisocial al acestei caracteristici (Meyer şi Davis, 
1992; McAllister, 1996; Pitariu et al., 2006). Spre deosebire de persoanele care au 
scoruri mari la Do, persoanele cu scoruri mici sunt reticente, preferă să îşi asume 

roluri de supunere, sunt pasive, rezistente la schimbare, evită rolurile de conducere. 
Pot fi dependente, manifestând uneori comportamente de pasivitate-agresivitate, 
fiindu-le dificil să ceară ceea ce au nevoie. 

b) Capacitatea de statut (Cs). Această scală a fost construită pentru a măsura atri- 
butele şi calităţile personale care facilitează sau duc la obţinerea unui anumit statut 
social — care, de altfel, este întâlnit în orice cultură şi organizare socială. Desigur, 
scala măsoară nivelul ambiţiei, dar şi siguranţa în expunerea la diverse situaţii sociale, 
versatilitatea. Indivizii care obţin scoruri mari pe scala Cs au interese variate, sunt 
încrezători în sine, au o prezenţă socială accentuată, fluenţă verbală, chiar umor. Atunci 
când întâlnim scoruri foarte înalte, acestea pot indica sentimente de autosuficienţă, 
indivizii se simt superiori, au impresia că sunt speciali şi că se diferenţiază de ceilalţi. 
Persoanele cu scoruri scăzute, dimpotrivă, au deseori sentimentul că nu sunt la locul 
lor, au dificultăţi în exprimare şi verbalizare - care se accentuează mai ales în situaţi- 
ile sociale mai complexe. De asemenea, s-ar putea să aibă nevoie de ghidare, se simt 
mai confortabil să muncească alături de cei mai puţin experimentați şi, cel mai proba- 
bil, vor evita provocările majore. Au tendinţa de a renunţa cu uşurinţă în faţa obstaco- 
lelor şi a adversităţilor (Meyer şi Davis, 1992 ; McAllister, 1996 ; Pitariu et al., 2006). 

c) Sociabilitatea (Sy). Intitulată iniţial Sp, Participare socială (Social Participation), 
scala Sy a fost creată pentru a identifica persoanele cu un comportament sociabil, 
participativ (Gough, 1968, 1996; Megargee, 1972; Pitariu et al., 2006). Persoanele 
cu scoruri mari pe această scală sunt de regulă extravertite, chiar expansive, nu le plac 
singurătatea şi izolarea. Sunt sociabile, le face plăcere compania altora, se simt con- 
fortabil atunci când trebuie să întâlnească oameni noi, nu sunt negativiste şi nici nu 
prezintă tendinţe nevrotice. Scorurile mici indică persoane reticente social, care nu se 
deschid foarte uşor şi nu se simt foarte în largul lor printre străini. Sunt mai degrabă 
ruşinoase, timide, cu interese înguste (McAllister, 1996 ; Pitariu et al., 2006). 

d) Prezenţa socială (Sp). Scala denumită iniţial Sr a fost construită pentru a evalua 
siguranţa de sine, verva şi spontaneitatea în interacţiunile sociale (Gough, 1968). Este 
legată de scala Sy, însă are o faţetă mai accentuată de agresivitate verbală, sarcasm, 
iritabilitate, scorurile mari pe această scală indicând comportamente manipulative, 
agresive în raport cu ceilalţi, nu doar plăcerea companiei altora, ca în cazul scalei 
precedente (Megargee, 1972). Astfel de persoane vor să iasă în evidenţă şi au o nevoie 
accentuată de putere. Cel mai probabil se simt ofensate dacă sunt ignorate. Scorurile 
mari la scala Sp indică indivizi dinamici, activi, entuziaşti, care se prezintă bine în 
situaţii sociale, emanând un aer de încredere şi siguranţă. Scorurile scăzute caracteri- 
zează persoanele care, cel mai probabil, nu iau decizii spontane, deliberează până ajung 
la o concluzie, nu fac neapărat o impresie bună în contexte sociale, sunt mai negativiste, 
îngrijorate, supuse, retrase (McAllister, 1996; Pitariu er a/., 2006). 

e) Acceptarea de sine (Sa). Scala a fost generată pentru a oferi indicii referitoare 
la acceptarea de sine, încrederea în sine, simţul propriei valori. Persoanele cu scoruri mari 
pe această scală sunt cele care au o opinie bună despre ele însele, au sentimente de valo- 
rizare individuală, nu se confruntă cu conflicte interioare semnificative. În contexte profe- 
sionale pot delega responsabilităţi şi lucrează eficient cu alte persoane. La scoruri foarte 
ridicate, sunt egoiste şi narcisiste, având aşteptări exagerate de la ceilalţi. Persoanele 
ce obţin scoruri mici pe această scală sunt nesigure şi au conflicte interioare. Se îndoiesc 

de propriile decizii, au sentimente de vinovăţie şi nesiguranţă, se autoblamează şi se 
îngrijorează adesea (Meyer şi Davis, 1992; McAllister, 1996; Pitariu er al., 2006). 

f) Independenţa (In). Scala a fost creată pentru a identifica persoanele independente, 
încrezătoare, cu resurse, lipsite de nevoia de afiliere. Scorurile mari identifică indivizii 
independenţi, autonomi, cu resurse personale, încrezători în sine. Sunt capabili să îşi 
prezinte şi să îşi susţină punctul de vedere, indiferent de poziţia celorlalţi. Sunt hotărâți, 
orientaţi spre realizarea obiectivelor, asertivi, interacționează - de obicei - bine cu 
ceilalţi, au interese variate şi o verbalizare bună. „O problemă posibilă semnalată de 
Gough (1996) pentru persoanele care au scoruri foarte mari la scala In este aceea că 
dovedesc o indiferenţă majoră faţă de opiniile şi dorinţele celorlalţi, precum şi încăpă- 
ţânare şi lipsă de permisivitate la compromis” (Pitariu er al., 2006, p. 182). Cei care 
au scoruri mici pe această scală sunt supuşi faţă de ceilalţi şi deciziile acestora, fiind 
mai tăcuţi, fac ceea ce se aşteaptă de la ei, nu au încredere în forţele proprii, nu sunt 
competitivi, evită confruntările şi încearcă să fie pe placul celorlalţi (Meyer şi Davis, 
1992; McAllister, 1996; Pitariu er al., 2006). 

9) Empatia (Em). Această scală identifică abilitatea de a gândi intuitiv despre ceilalţi 
şi de a le înţelege sentimentele şi atitudinile. Indivizii cu scoruri mari la Em par a fi 
în stare să se pună în pielea interlocutorilor, sunt intuitivi, perceptivi, receptează sem- 
nalele psihologice de la ceilalţi, sunt prietenoși şi adaptabili. În general, sunt persoane 
plăcute. Scorurile mici pe scala Em descoperă indivizi care tind să fie nesiguri pe ei, 
retraşi, negativişti, pesimişti, care nu ţin cont de sentimentele şi nevoile celorlalţi şi sunt 
distanţi, rigizi, neprietenoşi, cu interese înguste şi convenţionale (McAllister, 1996 ; 
Pitariu er al., 2006). 

h) Responsabilitatea (Re). Scala a fost creată pentru a evalua dimensiunea respon- 
sabilităţii sociale (Gough, 1996), iar scopul său este acela de a identifica persoanele 
conştiente, responsabile, pe care te poţi baza (Gough, 1996; Megargee, 1972). Cei cu 
scoruri ridicate pe această scală sunt descrişi ca având un comportament conştiincios 
şi ca fiind maturi, organizaţi, eficienţi, perseverenţi, metodici. Dacă au scoruri scăzute 
pe scala Re, sunt consideraţi impulsivi, infantili, rebeli, aflaţi în căutarea plăcerilor, 
nesăbuiţi, recalcitranţi (McAllister, 1996 ; Pitariu er al., 2006). 

i) Socializarea/Conformismul social (So). Scala de socializare a luat naştere ca o 
scală a delincvenţei (Gough, 1996). Cercetările ulterioare au rafinat-o şi au demonstrat 
că aceasta surprinde, pe lângă delincvenţă, tot restul gamei socializării. Astfel, scala 
măsoară şi gradul de maturitate, integritate. Scorurile mari pe această scală desemnează 
persoane care respectă regulile sociale, serioase, conştiincioase, de regulă crescute 
într-o atmosferă fericită şi armonioasă, cu modele parentale bune. Scorurile foarte mari 
pe scala So demonstrează însă o conformitate prea accentuată, o rigiditate în urmarea 
regulilor, chiar şi atunci când acestea sunt dăunătoare sănătăţii lor, persoane care ope- 
rează cu destul de mulţi „trebuie” şi „nu trebuie”. Ele pot avea comportamente dure, 
severe, punitive faţă de greşelile celorlalţi (McAllister, 1996). Scorurile mici pe scala 
So desemnează persoanele care sunt dispuse să îşi asume riscuri şi nu au internalizate 
normele sociale care guvernează interacţiunile interpersonale. Au opinii foarte puter- 
nice, tind să pună sub semnul întrebării regulile şi să manifeste un comportament mai 
rebel. Sunt impulsivi, încăpăţânaţi, pot fi manipulativi, oportunişti, lipsiţi de etică 
(Pitariu er al., 2006). 

]) Autocontrolul (Sc). Scala indică gradul de autocontrol, autoreglare, dorinţa de a 
controla sau de a suprima impulsurile ostile şi de a reduce libertatea personală şi cen- 
trarea pe propriile interese (Megargee, 1972). Scala Sc descrie un continuum care trece 
de la supracontrol la lipsa de control (Pitariu er al., 1996, 2006). Scorurile mari pe 
această scală desemnează persoane disciplinate, stabile, care manifestă atenţie la detalii, 
poate chiar compulsive, care gândesc înainte de a acţiona şi îşi planifică de obicei 
acţiunile. Scorurile foarte mari aparţin persoanelor rigide, care tind să îşi suprime 
sentimentele şi uneori pot ajunge să „explodeze”. Scorurile mici desemnează persoane 
active, spontane, pline de vervă, în continuă schimbare. Uneori, pot fi chiar superfi- 
ciale, schimbătoare şi impredictibile (la scoruri foarte mici) (McAllister, 1996 ; Pitariu 
et al., 2006). 

k) Impresia bună (Gi). Scala identifică persoanele capabile să creeze o bună impre- 
sie şi care sunt preocupate de felul cum sunt percepute de ceilalţi. Scopul iniţial al 
scalei a fost (aşa cum am menţionat anterior) de a detecta răspunsurile disimulate, care 
nu pot fi interpretate în aceeaşi manieră cu cele normale (Megargee, 1972). Pe lângă 
aceasta însă pot fi detectate şi preocupările oamenilor de a se prezenta într-o lumină 
favorabilă. Scorurile mari desemnează persoane care valorizează relaţiile cu ceilalţi, 
afilierea, contactul cu ei. Le este uşor să obţină acordul celorlalţi şi chiar să le „vândă” 
anumite idei. Scorurile foarte mari desemnează persoanele obsedate de aprobarea celor 
din jur, dependente, care au o nevoie constantă de a fi acceptate şi încuviinţate. Pot să 
fie manipulatoare, să spună ce trebuie, chiar dacă nu cred în ceea ce spun, şi să fie 
mai preocupate de ceea ce cred ceilalţi decât de rezultatele propriu-zise. Scorurile mici 
pe scala Gi identifică persoane care pot fi autonome, nu prea preocupate de ce ar putea 
zice sau gândi ceilalţi, instrumentale, orientate spre scopuri, chiar persuasive. Scorurile 
foarte mici desemnează comportamente dure, lipsite de diplomaţie, sarcastice, critice 
(Meyer şi Davis, 1992; McAllister, 1996; Pitariu er al., 2006). 

1) Comunalitatea (Cm). Iniţial, această scală a fost proiectată pentru a măsura gra- 
dul în care reacţiile şi răspunsurile individuale corespund unui pattern comun stabilit 
pentru inventar sau, cu alte cuvinte, pentru a detecta structurile de răspuns invalide 
sau aleatorii. Scorurile peste medie obţinute de o persoană pe scala Comunalitate 
confirmă validitatea protocolului CPI în ansamblul său. Astfel, probabilitatea ca respec- 
tiva persoană să fi dat răspunsuri aleatorii sau insuficient gândite la întrebările inven- 
tarului este minimă (Pitariu er al., 2006). De asemenea, scorurile mari indică faptul 
că persoana nu se vede nici mai specială, nici mai nesemnificativă decât alţii, ci, mai 
degrabă, consonantă cu normele şi aşteptările grupului de apartenenţă, ale comunităţii 
din care face parte şi ale societăţii în ansamblul ei. Scorurile foarte mici pot indica 
răspunsuri aleatorii ridicând problema invalidităţii profilului şi faptul că cel evaluat nu 
are încredere în sine şi în propriile forţe ; sunt persoane care se văd unice în felul lor, 
pot demonstra fluctuații de temperament şi o oarecare idiosincrazie (Meyer şi Davis, 
1992; McAllister, 1996; Pitariu er al., 2006). 

m) Starea de bine (Wb). Această scală măsoară nivelul atitudinii pozitive, identifică 
persoanele care îşi minimizează grijile şi plângerile şi nu se autoiluzionează. Şi aceasta 
este o scală care a fost proiectată iniţial cu alt scop: pentru a deosebi pacienţii clinici 
reali de pacienţii care simulau nevroze, fiind de fapt normali (Pitariu er al., 2006). La 
scoruri mari identificăm persoanele destul de mulţumite de viaţa lor actuală şi de 
propria persoană, care au un minimum de griji şi temeri. La polul opus, întâlnim 

persoane care ar putea să aibă conflicte nerezolvate cu sine, care nu se simt bine „în 
pielea lor”, pesimiste, uneori anxioase, cu o stimă de sine scăzută, care îşi exagerează 
grijile sau chiar le mimează în scopul distorsionării protocolului. Aceste scoruri inva- 
lidează protocolul şi nu ar trebui interpretate dincolo de această semnificaţie (McAIlister, 
1996; Pitariu er al., 2006). 

n) Toleranţa (10). Scala este desemnată să identifice persoane permisive, care îi 
acceptă şi nu îi judecă pe alţii. Scorurile mari corespund unui comportament diplomat, 
tolerant, ce demonstrează încredere şi capacitatea de a câştiga încrederea celorlalţi. 
Scorurile foarte mari pot desemna fie persoane naive, sincere şi foarte încrezătoare, 
fie persoane cameleonice, care se prefac şi se ascund în spatele unei măşti (McAllister, 
1996). Nici unii, nici alţii nu confruntă situaţiile, însă motivațiile lor sunt diametral 
opuse. Persoanele cu scoruri mici sunt uşor neîncrezătoare în ceilalţi, păstrează o 
anumită distanţă, sunt critice, îi judecă pe cei din jur, pot fi ostile şi autoritare. Scorurile 
foarte mici pe scala To, atunci când sunt asociate şi cu scoruri mici pe scale precum 
So sau Sc (care sunt semnificative pentru capacitatea de control al impulsurilor psiho- 
logice), indică un potenţial foarte mare de violenţă interpersonală (Pitariu et al., 2006). 

o) Realizarea prin conformare (Ac). Această scală a fost creată pentru a evalua factorii 
motivaţionali şi de personalitate asociaţi cu performanţa şcolară (Megargee, 1972). 
Iniţial, scala fusese denumită Realizare (Achievement), însă, în urma studiilor de vali- 
dare realizate pe diverse eşantioane de elevi şi studenţi, Gough a ajuns la concluzia că 
scala Ac se corela cu criteriul în medii ce presupuneau conformism şi era neutră sau 
chiar în relaţii negative cu contextele care cereau efort independent şi stabilire de 
scopuri (Gough, 1996). Astfel, scala a fost redenumită Realizare prin conformism 
(Megargee, 1972) şi identifică factorii de interes ce facilitează performanţa în orice cadru 
în care conformarea reprezintă un comportament pozitiv. Persoanele cu scoruri mari pe 
această scală se simt bine în medii structurate, încearcă să respecte regulile. Sunt perfor- 
mante în medii caracterizate de claritatea obiectivelor şi a procedurilor şi sunt conştiin- 
cioase. Această scală s-a dovedit a fi eficientă în prezicerea performanţei şcolare la liceu 
(Megargee, 1972). Persoanele cu scoruri mici pe scala Ac sunt nonconformiste şi, de 
cele mai multe ori, au performanţe scăzute, renunţă cu uşurinţă la planuri atunci când 
se confruntă cu dificultăţi şi tind să acorde o importanţă mai mare plăcerilor personale şi 
obiectivelor pe termen scurt decât scopurilor de dezvoltare pe termen lung (Pitariu er al., 
2006). De asemenea, tind să fie nesigure pe sine şi rebele, negativiste şi pesimiste. 

p) Realizarea prin independenţă (Ai). Deoarece scala precedentă (Ac) s-a dovedit a 
fi ineficientă în a prezice performanţa academică, a fost construită o nouă scală (Gough, 
1996). Scala măsoară gradul în care persoanele simt nevoia şi îşi doresc să exercite un 
control, să se bucure de autonomie şi în care se simt în largul lor să lucreze în situaţii 
ambigue sau slab definite. Scorurile mari indică creativitate şi ingeniozitate în rezol- 
varea diverselor sarcini. Sunt persoane foarte independente, cărora le place să ia singure 
deciziile şi le displace să fie supervizate pas cu pas în contextele de muncă. Cei care 
au scoruri mici pe această scală sunt mai degrabă pragmatici, axaţi pe acţiune, mai 
puţin intelectuali, nu se avântă să încerce schimbări, au încredere scăzută în propriile 
abilităţi, preferă să aibă de-a face cu lucruri concrete, tangibile (McAllister, 1996 ; 
Pitariu er al., 2006). 

r) Eficienţa intelectuală/Fluenţa conceptuală (le-Cf). Considerată iniţial un „test de 
inteligenţă nonintelectual”, scala Ie a fost construită pentru a desemna un set de itemi 

de personalitate care se corelează cu măsurătorile uzuale ale inteligenţei (Megargee, 
1972 ; Pitariu er al., 2006). Scala măsoară gradul de eficienţă intelectuală şi personală 
(McAllister, 1996), măsura în care abilităţile intelectuale sunt folosite eficient şi logic. 
Persoanele cu scoruri ridicate pe această scală sunt bine informate, viclene, de obicei 
„cu temele făcute dinainte”, bine organizate, îşi planifică şi îşi anticipează activităţile. 
La scoruri foarte ridicate vom întâlni mai degrabă strategi decât implementatori, per- 
soane care, probabil, au abilităţi ridicate de predare şi de consultanţă. Planifică şi sunt 
capabile să îşi stabilească priorităţile. Scala Ie nu pare a fi o scală curbilinie, ci are o 
evoluţie liniară, în sensul în care scorurile foarte mari nu implică semnificaţii negative 
pentru comportamentul sau percepţia socială a respectivelor persoane (Gough, 1996; 
Pitariu et al., 2006). Persoanele cu scoruri mici pe această scală s-ar putea să nu fie 
foarte bine organizate sau eficiente în utilizarea timpului, sunt vulnerabile la stres şi 
presiuni psihologice, sunt deseori pesimiste, nu au încredere în propriile abilităţi. 
Adesea, scorurile foarte mici pe scala Ile-Cf semnifică stări cu conotaţie de natură 
psihiatrică într-un stadiu incipient (Pitariu er al., 2006). 

s) Intuiţia psihologică/Intuiţia (Py-1s). În construcţia acestei scale s-au urmărit două 
scopuri: primul a fost identificarea persoanelor interesate să lucreze în domeniul psi- 
hologiei, iar al doilea, ca scala să fie legată de calitatea muncii în acest domeniu (al 
psihologiei). Cu toate acestea, Py nu este o scală de măsurare a empatiei, bunătăţii 
sufleteşti sau preocupării pentru binele celor din jur, ci, mai degrabă, desemnează o 
minte psihologică analitică, raţională, gradul în care persoana este interesată de şi în 
care răspunde la nevoile, motivele, experienţele celorlalţi. Aşadar, scorurile ridicate 
pe această scală sunt specifice persoanelor care au o aptitudine deosebită în a-i înţelege 
pe cei din jur, însă dacă această înţelegere va fi folosită în scopuri pozitive sau negative 
trebuie stabilit din combinaţia altor scale CPI. Cele care obţin scoruri mari pe scala 
Py sunt analitice, sensibile la diferenţe, percep bine nuanțele sociale şi interumane, îi 
„citesc” bine pe ceilalţi, în special la nivel cognitiv. Nu vor delega responsabilităţile cu 
uşurinţă. La niveluri foarte ridicate, tind să fie distante în relaţiile cu cei din jur, să ceară 
mai mult decât sunt dispuse să ofere (Megargee, 1972 ; Pitariu er al., 2006). Persoanele 
cu scoruri mici pe scala Py evită problemele complexe la nivel intelectual sau interpersonal, 
au viziuni convenţionale, sunt stinghere în situaţii sociale, au comportamente ezitante 
şi excesiv de orientate spre concesii în relaţiile cu cei din jur, cu prietenii, cunoştinţele 
etc. Tind să se simtă frustrate şi victimizate de greutăţile vieţii (Pitariu er a/., 2006). 
Aceste persoane au de multe ori dificultăţi generalizate în a-şi fructifica talentele. 

t) Flexibilitatea (Ex). Scala Fx a fost construită cu scopul de a identifica factorul 
de rigiditate dovedit a avea o importanţă centrală în personalitatea autoritară (Gough, 
1996). În prezent, scala identifică persoanele adaptabile, flexibile şi chiar schimbătoare 
în felul de a gândi, de a se comporta. Cele care au scoruri ridicate pe această scală îşi 
revin uşor în urma greutăților, se adaptează rapid schimbărilor sau surprizelor, sunt 
tipul de persoane care o iau mai degrabă de la zero decât fac ajustări în sisteme deja 
funcţionale. Au imaginaţie, spontaneitate, o oarecare volatilitate comportamentală, sunt 
caracterizate de nerăbdare. Scorurile scăzute pot desemna tot caracteristici pozitive, 
precum seriozitatea sau convingerile morale solide. Persoanele sunt calculate, serioase, 
te poţi baza pe ele, dar scorurile foarte mici la această scală (T < 30) sunt asociate 
cu comportamente rigide, conservatoare, încăpăţânate, rezistente la schimbare. 


62 INVENTARE CLASICE: THE GOLDEN AGE 


u) Feminitatea-Masculinitatea/Sensibilitatea (F/M-Sn). Scopul acestei scale a fost 
acela de a ordona respondenţii pe un continuum de dimensiuni consonante cu concep- 
tele de masculinitate şi feminitate. Este stabilit faptul că în orice cultură există percepții 
universale legate de masculin şi feminin - chiar şi copiii de 5 ani au deja achiziţionate 
aceste cunoştinţe (Gough, 1996). Persoanele cu scoruri ridicate sunt în general sensi- 
bile, nu vor să îi rănească pe ceilalţi, sunt reticente în a critica şi a confrunta direct 
pe cineva, pot fi sensibile la critici. Scorurile foarte ridicate desemnează o sensibilitate 
crescută, nevoi afiliative foarte ridicate, dependenţă de ceilalţi. Scorurile scăzute sunt 
asociate cu comportamente masculine : orientare spre scopuri, sarcini, nerăbdare în 
relaţiile cu ceilalţi, uneori insensibilitate, independenţă emoţională. Persoanele pot trăi 
cu consecinţele emoţionale ale acţiunilor lor, pot avea spirit antreprenorial, le fac plă- 
cere activităţile în aer liber (McAllister, 1996; Pitariu er al., 2006). Există şi unele 
implicaţii ale scorurilor pe scala F/M specifice fiecărui sex (Pitariu er a/., 2006). 
Astfel, bărbaţii cu scoruri mari pe scala F/M pot fi descrişi ca fiind feminini şi sensibili, 
cu simţ artistic, imaginativi, creativi, uşor de ofensat, emotivi. În schimb, cei cu scoruri 
mici le apar celor din jur ca fiind tipic masculini. Sunt persoane eficiente şi hotărâte, 
care iau cu rapiditate decizii tranşante, independente, încrezătoare în sine şi aventuroase, 
cu vederi convenţionale şi conservatoare care tind să ignore îngrijorările celor din jur. 
Femeile cu scoruri înalte pe scala F/M sunt rezervate în a face lucruri care atrag aten- 
ţia asupra lor, se lasă dominate cu uşurinţă de cei din jur. Nu se simt bine în situaţii 
imprevizibile şi incerte. Ele sunt văzute de ceilalţi ca fiind feminine, gentile, calde, 
dependente. Pe de altă parte, femeile cu scoruri scăzute pe scala F/M sunt asertive, se 
simt bine în roluri vizibile, încearcă să ajungă în centrul atenţiei. Sunt hedoniste, apreciază 
autoritatea şi tind spre situaţii care să le confere putere. Sunt autonome, încrezătoare 
în sine, dar, în acelaşi timp, încăpăţânate şi cer prea mult de la ceilalţi (Pitariu er a/., 2006). 

Aşa cum am afirmat şi în partea introductivă, pe lângă aceste scale standard există 
şi scalele secundare sau speciale, pe care însă nu le vom prezenta în capitolul de faţă — 
cititorul interesat poate găsi informaţii despre ele în manualul tehnic al CPI (Pitariu 
et al., 2006). 


Pasul 5. Interpretarea legăturilor dintre scale 


Ultimul pas în interpretarea CPI presupune unificarea tuturor concluziilor într-un 
portret, o caracterizare CPI globală. În acest moment, este de luat în considerare un 
alt principiu important : interpretarea unor scale depinde de atitudinea altora (cum, de 
altfel, am văzut în câteva exemplificări şi în pasul anterior). 

Odată stabilite anumite tendinţe, magnitudinea scorurilor obţinute pe alte scale va 
oferi adesea indicii legate de manifestarea acelor tendinţe (Megargee, 1972). Desigur, 
astfel de posibile configurații dintre scale sunt extensive, dat fiind numărul mare de 
scale standard - 20 -, la care se adaugă şi cele speciale. Nu vom prezenta în materi- 
alul de faţă nici măcar o parte dintre aceste combinaţii, ci ne vom limita la precizarea 
că detalii pot fi găsite atât în manualul testului, cât şi într-o serie de studii, dintre care 
amintim : Gendre (1974), Gough (1957), McAllister (1988), Meyer şi Davis (1992) 
sau Pitariu şi Hehn (1980). Cele mai ilustrative exemplificări pot fi întâlnite în 
McAllister (1988), care, în 50 de pagini, descrie o paletă largă de configurații posibile. 

Pentru a puncta totuşi mecanismul de funcţionare a acestor combinaţii între scale, 
ne vom limita la un exemplu : 


Megargee (1972) expune cazul unui adolescent cu scoruri mici pe scalele Re, So şi Sc. 
Concluzia ce ar putea fi trasă pe baza acestei configurații este aceea de alienare faţă de 
familie şi, în general, faţă de autoritate. Cuplată cu scoruri elevate pe scalele Do şi Sy, o 
astfel de configuraţie ar sugera faptul că adolescentul nostru este activ în a instiga activităţi 
de grup care sunt forme de rebeliune împotriva autorităţii. Dacă şi scorurile pe Ai şi le sunt 
elevate, această formă de protest va avea o manifestare intelectuală, de exemplu, prin scri- 
erea de editoriale sau prin organizarea de proteste sociale, chiar dacă posibila cuplare cu un 
Ac mic ar semnifica probleme la învăţătură. Dacă şi scalele Ai şi le ar fi mici, această 
configuraţie ar sugera implicarea în forme mai degrabă fizice de protest şi ostilitate, eventual 
chiar delincvenţă juvenilă. Dacă am avea, la acelaşi adolescent, scoruri mici pe So, eventual 
şi pe Do şi Sy, ar fi de aşteptat un pattern comportamental submisiv şi pasiv, cum ar fi, de 
exemplu, implicarea în activităţi delincvente iniţiate de alţii. Pentru fete, o astfel de confi- 
guraţie a scalelor ar sugera un pericol major pentru exploatare sexuală. În cazul celor care 
au, de asemenea, scoruri mici pe Wb, există în plus riscul de a cocheta cu uzul stupefian- 
telor. Şi, bineînţeles, speculaţiile pot fi duse mai departe (Pitariu er a/., 2006, p. 323). 


Odată finalizată analiza profilului CPI, psihologul trebuie să integreze informaţia 
obţinută în acest fel cu datele de la celelalte teste din bateria pe care o aplică, precum 
şi cu istoria cazului, deoarece, de obicei, CPI este aplicat împreună cu alte teste care 
oferă informaţii referitoare la funcţionarea persoanei. Rezultatele obţinute cu ajutorul 
acestui inventar ar trebui interpretate întotdeauna în legătură cu alte date, fie adunate 
din observaţii, din alte teste sau chiar rapoarte despre sine. Este important aşadar să 
fie adunate cât mai multe informaţii, din diverse surse, înainte de a se începe interpre- 
tarea unui profil (Meyer şi Davis, 1992). În acest fel, concluziile vor fi susţinute de 
datele provenite din surse variate, fiind deci posibilă conturarea unei imagini cât mai 
corecte, comprehensive şi nuanţate a personalităţii celui evaluat. 


1.5. Aplicabilitatea şi concluzii 


Aplicabilitatea CPI este pe atât de largă pe cât este de complex acest instrument psi- 
hometric. Scopul CPI este acela de a pune la dispoziţia unui evaluator calificat infor- 
maţii cât mai corecte şi de încredere, exprimate într-un limbaj accesibil, apelând la 
conceptele populare. 

De vreme ce Gough a dezvoltat acest instrument pentru a măsura funcţionarea 
socială a oamenilor „normali”, este de aşteptat să întâlnim aplicaţii ale sale mai degrabă 
în contexte şcolare şi organizaționale. Cu toate acestea, CPI a fost utilizat şi în contexte 
clinice. De asemenea, a fost folosit şi pentru a măsura diverse atribute ale personali- 
tăţii, în contexte de cercetare (Megargee, 1972). 

Una dintre primele aplicaţii ale CPI a fost contextul educaţional, interesul în acest 
domeniu fiind legat de nevoia de a măsura factori de personalitate legaţi de succesul şcolar, 
academic. Astfel, a fost descoperit un aspect foarte important - diferite caracteristici 

ale personalităţii sunt asociate cu diverse niveluri de realizare şi de succes academic 
(Megargee, 1972; Gough, 1963). Au fost efectuate studii şi perfectate scale CPI pen- 
tru a măsura aceste caracteristici atât în liceu, cât şi la nivelul facultăţii. 

Pe lângă studiul factorilor de personalitate implicaţi în succesul academic, CPI a 
fost utilizat — în mediul educaţional — şi în legătură cu problema consilierii vocaţionale. 
Astfel, au fost luate în calcul şi programe speciale de training vocaţional, făcându-se studii 
cu acest instrument pe categorii profesionale precum : asistenții medicali, stomatologii, 
preoţii, poliţiştii şi militarii etc. (Gough, 1996). 

Majoritatea studiilor relevante de evaluare în context educaţional au fost legate de 
succesul şi de realizarea academice. În afara acestui aspect însă, o parte dintre studii 
au urmărit şi componenta de leadership - un alt domeniu de aplicabilitate a CPI. Ne 
referim aici atât la leadershipul social, cât şi la cel executiv. Primul face apel la situ- 
aţiile în care un lider este ales de membrii grupului, majoritatea studiilor de acest fel 
fiind efectuate pe elevi şi studenţi, comparând studenţii lideri cu ceilalţi. Există mai 
multe şanse ca liderii executivi să fie aleşi/impuşi „de sus” - situaţie caracteristică 
mediilor de afaceri sau celor militare (Megargee, 1972). Astfel, putem aduce aici în 
discuţie un alt domeniu larg de aplicabilitate a CPI: cel organizaţional. 

De altfel, a existat un interes special pentru mediul organizaţional, astfel apărând 
versiunea CPI-260, a cărei utilizare este recomandată tocmai în asemenea contexte, 
având itemi adaptaţi corespunzător. CPI, atât prin scalele primare, cât şi prin cele 
secundare, reuşeşte să ofere o imagine comprehensivă asupra problemelor legate de 
leadership şi management şi de diverse atribute care susţin comportamentele de con- 
ducere. Pe lângă aceste aspecte, CPI oferă o serie de informaţii referitoare la trăsături 
personale ce influenţează comportamentul şi performanţa la locul de muncă, indiferent 
de nivelul poziţiei angajatului în structura unei companii şi de domeniul de activitate. 

Astfel, CPI are utilizări practic nelimitate în mediul organizaţional, spre exemplu, 
în procesele de selecţie, de evaluare în vederea promovării, de planificare a succesiunii, 
de dezvoltare personală, orientare în carieră, expertizare postaccident, de adaptabilitate 
organizaţională (Pitariu et al., 2006). Pe lângă evaluările individuale, CPI poate fi 
folosit şi pentru membrii echipelor, în vederea testării compatibilităţii acestora. 

În ciuda faptului că CPI nu a fost construit să detecteze anormalităţile sau psihopa- 
tiile, a fost folosit adesea şi în contexte clinice, uneori ca instrument pentru diagnostic, 
iar alteori ca unul dintre instrumentele ce stau la baza planificării sau evaluării progra- 
melor terapeutice. Astfel, există o serie de studii care documentează utilizarea CPI 
pentru identificarea comportamentelor dezadaptative, dar şi existenţa unor patternuri 
CPI asociate cu anumite sindroame specifice : alcoolismul, tulburările psihosomatice 
şi delincvenţa (Megargee, 1972). De asemenea, s-au făcut şi studii referitoare la efi- 
cienţa utilizării CPI în consilierea psihologică în caz de traumă şi boală, în psihologia 
sănătăţii şi psihoterapie. 

CPI este şi un instrument de cercetare preferat de mulţi specialişti. Cantitatea şi 
calitatea literaturii de specialitate care utilizează CPI variază de la un sector la altul. 
Dintre cele mai cercetate teme care au folosit acest instrument menţionăm : confor- 
mismul, creativitatea, orientarea către autorealizare, cercetările medicale şi fiziologice, 
influenţele asupra dezvoltării (Megargee, 1972). 

CPI este un inventar cu o largă aplicabilitate în diferite domenii, relevant pentru 
cercetarea unei tematici diversificate. Este important să precizăm că are o capacitate 

predictivă rezistentă în timp (Chiar pentru 3-4 ani). Nu în ultimul rând, menţionăm 
răspândirea şi interesul de care se bucură acest instrument şi în rândul psihologilor 
(Megargee, 1972 ; Gough, 1988; Pitariu et a/., 2006), indiferent dacă sunt practicieni 
sau cercetători. 

Un alt aspect particular al CPI este legat de succesul de care se bucură şi în alte culturi, 
fiind tradus şi adaptat în peste 40 de limbi (Groth-Marnat, 2003), motiv pentru care 
există o multitudine de informaţii referitoare la acest instrument psihometric. 

În prezent sunt folosite două variante ale CPI (cele mai recente): CPI-434 şi 
CPI-260. Nu se recomandă utilizarea edițiilor anterioare, deoarece le lipsesc anumite 
scale primare - conceptele pe care sunt construite scalele au fost rafinate în timp -, 
astfel că primele forme nu mai sunt de actualitate, având etaloane învechite sau neavând 
modelul cuboid ori ecuaţiile de detecție a invalidităţii (Pitariu er al., 2006). Mediul 
organizaţional reprezintă cea mai importantă sferă de aplicabilitate a formei cu 260 de 
itemi, cel mai mare avantaj al său fiind timpul redus de aplicare (o resursă valorizată 
în asemenea contexte). Astfel, de exemplu, în cazul unei selecţii, clientul ar dori eva- 
luarea candidatului cu ajutorul mai multor probe (de pildă, teste de aptitudini cognitive, 
inventare de personalitate, de motivaţie), însă durata testării ar trebui să fie undeva la 
60-90 de minute, dacă nu se apelează la un centru de evaluare. În acest context, pentru 
testul de personalitate ar fi ideale 20-40 de minute. Reducerea numărului de itemi de 
la peste 400 la 260 a constituit tocmai simplificarea necesară care a permis concentra- 
rea timpului de aplicare a CPI. Pentru aplicaţii în mediul educaţional şi clinic însă, 
este recomandată folosirea variantei CPI-434. 

Inventarul Psihologic California reprezintă unul dintre cele mai utilizate inventare de 
personalitate. Studiile de validare realizate de-a lungul timpului au făcut din el un instrument 
extrem de apreciat, indispensabil în multiple evaluări din sectoare variate, cum ar fi 
cel educaţional, organizaţional şi clinic. În România este probabil cel mai cunoscut şi 
mai folosit test de personalitate. Atât practicienii, cât şi cercetătorii apelează la CPI 
pentru o multitudine de scopuri legate de evaluarea individului. Ceea ce face din CPI 
un instrument comod de utilizat este modul facil în care cei evaluaţi interacționează cu 
această probă şi uşurinţa înţelegerii raportului rezultat în urma analizării profilului 
personal, datorită aceluiaşi limbaj „popular” în care sunt formulaţi şi itemii. În ima- 
ginea surprinsă cu ajutorul acestui instrument psihometric persoana se regăseşte şi - în 
aceeaşi măsură - se suprapune cu cea derivată din spusele apropiaților. Subtilităţile, 
detaliile, acurateţea şi realismul portretului realizat cu ajutorul CPI (în măsura pregă- 
tirii şi priceperii evaluatorului) fac din acesta un test ce are toate şansele să rămână în 
vârful unui clasament al instrumentelor psihometrice. 

Capitolul 2 
Testul de Personalitate în 16 Factori 
(16PF) 


Mariana Tănase Mânzat 
Andrei Şerban Zanfirescu 


Testul de Personalitate în 16 Factori (16 Personality Factors, 16PF) este unul dintre 
cele mai cunoscute teste de personalitate din lume. A fost elaborat de Raymond B. 
Cattell, personalitate prolifică din domeniul psihologiei. 

16PF a fost tradus şi adaptat în peste 40 de limbi, construcţia sa fiind bazată pe 
metoda analizei factoriale. Acest instrument are ca obiectiv surprinderea ponderii celor 
16 factori în structura personalităţii şi a capacităţii de predicţie a acestora în comporta- 
mentul uman. Folosind 16PF, psihologul obţine o imagine a trăsăturilor de personalitate 
ca aspecte sistematice diferenţiale ce caracterizează o persoană. 

Până în prezent, au fost publicate cinci ediţii ale chestionarului 16PF, ultima în 1994. 
Capitolul de faţă se axează pe ultima ediţie a testului şi include informaţiile necesare cu 
privire la administrare, interpretare, caracteristici psihometrice, precum şi la aplicabilita- 
tea lui. 

16PF cuprinde 185 de itemi evaluaţi pe o scală cu trei paşi şi generează scoruri 
pentru două categorii de factori: primari, adică cele 16 scale de bază, fiecare corespun- 
zând unei trăsături principale de personalitate, şi globali (denumiți în versiunile anterioare 
şi factori de ordin doi), şi anume Extraversiunea, Anxietatea, Încăpăţânarea, Independenţa 
şi Autocontrolul. 

Acest test este utilizat cel mai frecvent de psihologii specializaţi în psihologia muncii 
şi organizaţională, în mod special de cei care lucrează în domeniul resurselor umane, 
dar şi de psihologii clinicieni. De asemenea, poate fi folosit şi de psihoterapeuţi, pentru 
a înţelege structura personalităţii clienţilor lor. 

2.1. Istoricul probei 


Începând cu anii 1940, Cattell utilizează procedura statistică de analiză factorială, ce 
reprezintă punctul de plecare în elucidarea trăsăturilor care stau la baza personalităţii 
umane. “Testul 16PF măsoară 16 constructe corespunzătoare trăsăturilor personalităţii, 
asemănătoare trăsăturilor secundare din inventarul Big Five. 

Plecând de la rezultatele studiului realizat de Allport şi Odbert, care în 1936 inven- 
tariaseră 4.500 de cuvinte despre care considerau că descriu trăsături de personalitate, 
Cattell iniţiază un studiu asemănător pentru stabilirea adjectivelor care descriu elemen- 
tele de personalitate. Grupând pe sinonime lista iniţială, el identifică 171 de adjective 
ce descriu trăsături de personalitate. Această listă a fost aplicată într-o cercetare rea- 
lizată pe 100 de persoane, cu scopul de a descoperi trăsăturile de bază ale personali- 
tăţii. Participanţii au fost rugaţi să evalueze trăsăturile de personalitate (utilizând lista 
de adjective) ale indivizilor cu care erau familiarizați. Analiza statistică a datelor a 
determinat reducerea numărului de trăsături de la 171 la 53. La rândul lor, cele 53 de 
trăsături au fost evaluate printr-un procedeu asemănător. 

Analiza factorială (introdusă de Pearson, în 1901, şi Spearman, în 1904) a fost 
utilizată de Cattell pentru a prelucra datele obţinute, acest tip de analiză aducând con- 
tribuţii importante nu doar la dezvoltarea instrumentelor de măsurare, ci şi la dezvol- 
tarea analizei statistice în psihologie. Prin analiză factorială, Cattell determină modelele 
unităţilor fundamentale ale personalităţii şi realizează o estimare numerică a gradului 
lor de manifestare în structura particulară şi specifică a personalităţii fiecărui individ. 
Astfel, ajunge să identifice 12 factori de personalitate, pe care îi consideră surse primare 
ale personalităţii. Având la bază un profil solid în ştiinţe exacte, în special în fizică şi 
chimie, Cattell considera că structura personalităţii poate fi explicată prin utilizarea 
unei hărţi solide şi aprofundate a personalităţii normale. Evaluarea şi cunoaşterea unei 
persoane presupune, în viziunea sa, cunoaşterea cu exactitate a trăsăturilor care o 
definesc. Trăsăturile, ca factori de personalitate, descriu tendinţe relaţionale relativ 
permanente, care formează unitatea fundamentală a personalităţii umane. Autorul con- 
sideră că, prin cunoaşterea modelului complet al factorilor care definesc o persoană, 
se poate realiza predicția comportamentului acelei persoane. Când Cattell s-a orientat 
spre psihologie, în jurul anilor 1920, a trăit o mare dezamăgire cu privire la inconsis- 
tenţa ştiinţifică a teoriilor din acest domeniu. În aceste condiţii, 16PF reprezintă un 
pas înainte în evoluţia psihologiei ca ştiinţă. 

Factorii descrişi de Cattell stau la baza tuturor chestionarelor de personalitate pe 
care le-a elaborat. Cel mai cunoscut dintre ele, chestionarul 16PF, a fost publicat ini- 
ţial în 1949 şi are la bază peste 60 de studii despre validitatea structurii factoriale 
(Cattell şi Krug, 1986; Conn şi Rieke, 1994; Hofer şi Eber, 2002). 

Prima versiune a chestionarului 16PF a fost lansată în 1949 şi a fost urmată de 
patru revizuiri (1956, 1962, 1968), până la varianta actuală (1994). Scopul ultimei 
ediţii este acela de a îmbunătăţi, a actualiza şi a fluidiza aspectul lingvistic utilizat în 
testarea itemilor, de a simplifica modul prin care participanţii răspund la întrebări, de 
a elabora scale noi şi de a îmbunătăţi proprietăţile psihometrice ale testului. 

2.2. Administrarea şi scorarea 


Chestionarul 16PF a fost construit pentru a fi administrat persoanelor cu vârste peste 
16 ani, individual sau în grup. Este disponibil în formele de creion-hârtie şi compute- 
rizată (electronică). Înainte de examinarea propriu-zisă, psihologul care utilizează 
testul 16PF trebuie să se asigure că participanţii au capacitatea de a înţelege textul 
scris. 16PF este etalonat pentru palierul de vârstă 16-92 de ani, iar administrarea lui 
unei persoane sub 16 ani se poate realiza doar după evaluarea nivelului de maturitate 
al acesteia. Este recomandat totuşi ca între 12 şi 18 ani să se administreze varianta 
16PF pentru adolescenţi, denumită şi Chestionarul de personalitate pentru elevi de 
liceu (High School Personality Questionnaire, HSPQ). 


2.2.1. Administrarea 


Deşi această ediţie include posibilitatea utilizatorului de a-şi autoadministra testul, este 
recomandat ca psihologul să participe la examinare. Prima sarcină a celui din urmă 
este stabilirea unei relaţii cu participanţii prin care li se potenţează o atitudine pozitivă 
faţă de testare — aspect important ce reprezintă şi o condiţie a obţinerii unor date valide. 
De asemenea, este necesar ca psihologul să acorde importanţă tuturor întrebărilor care 
îi sunt adresate de cei examinaţi şi să sublinieze necesitatea sincerităţii răspunsurilor 
(Pitariu, 2002). 

Itemii testului constau în trei variante de răspuns, cu posibilitatea alegerii uneia 
singure, cu excepţia itemilor Factorului B, în care varianta din mijloc este un semn de 
întrebare (?). Itemii ce evaluează capacitatea de raţionament (Factorul B) sunt grupaţi 
la sfârşitul testului, pentru a permite evaluarea separată a capacităţii de raţionament şi 
a personalităţii. 

Testul nu se administrează contratimp. Participanţii sunt sfătuiţi să păstreze un ritm 
stabil, iar după 10 minute de la începerea examinării se repetă instrucţiunile („ineţi minte, 
nu insistaţi prea mult asupra unor întrebări din test. Daţi primul răspuns, onest, care 
vă vine în minte”). Timpul maxim de completare a testului este de 35-50 de minute, pentru 
forma creion-hârtie, şi de 25-35 de minute pentru forma computerizată (Pitariu, 2002). 

16PF poate fi administrat în format electronic, prin instalarea unui kit pe un calcu- 
lator compatibil ce îndeplineşte condiţiile de utilizare a acestuia. Aplicația include un 
sistem de corectare pe calculator, o secvenţă de corectare şi interpretare primară şi una 
de introducere a datelor într-o bază de date reutilizabilă în diferite scopuri statistice. 

Administrarea de tip creion-hârtie include broşura testului şi foaia de răspuns (care 
poate fi cotată manual sau computerizat). Broşura conţine instrucţiunile (care pot fi 
citite de psiholog şi/sau de participant) şi întrebările. Înainte de începerea testării, 
participanţii sunt rugaţi să completeze spaţiile destinate pentru nume, sex şi vârstă. 

2.2.2. Scorarea 


Testul 16PF utilizează scorurile standard (sten, abrevierea de la Standard Ten). Scorurile 
sten cuprind valori de la 1 la 10, cu o medie de 5,5 şi o abatere standard de 2. Spre 
deosebire de scorurile stanine, care cuprind o valoare medie de 5, scorurile sfen nu 
cuprind o astfel de valoare, media lor fiind de 5,5. Scorurile mai mici sau mai mari 
decât media sunt considerate scoruri ce tind spre extreme. Cu cât scorul este mai 
îndepărtat de medie, cu atât este mai probabil ca descriptorul corespunzător acelui pol 
să se manifeste în comportamentul participantului. 

Scorurile sten cu valori cuprinse între 4 şi 7 sunt medii, cele între 1 şi 3 sunt con- 
siderate mici, iar cele între 8 şi 10 se situează în zona valorilor mari. În cadrul ediţiei 
a V-a a I6PF regăsim aceeaşi cotare, dar cu valori sten în care 4 este considerat un 
scor Mic, iar 7 un scor mare. Cei mai mulţi oameni au scoruri în intervalul mediu plus/ 
minus abaterea standard (în jur de 68%). Aproximativ 16% se situează în zona scoru- 
rilor mici şi mari (Pitariu, 2002). 

Înainte de scorare (manuală sau electronică), fiecare foaie de răspuns trebuie veri- 
ficată dacă este completă, dacă sunt trecute răspunsurile la toţi cei 185 de itemi (0 foaie 
poate fi evaluată dacă are maximum 12 răspunsuri omise) şi dacă este completat tipul 
de etalon (poate fi combinat, bărbaţi şi femei, sau specific sexului participantului). 
Pentru scorarea manuală a 16PF sunt necesare : un set de patru grile de scorare, etalonul 
şi fişa de profil. 

Scorarea are următorul algoritm : a) obţinerea scorurilor brute la cei 16 factori 
primari de personalitate şi la indexul de Management al impresiei (IM); b) transfor- 
marea scorurilor brute în scoruri standard şi a scorurilor IM în centile ; c) calcularea 
scorurilor standard pentru cei cinci factori globali ; d) alcătuirea profilului de perso- 
nalitate pentru factorii primari şi globali. 

În condiţii normale de viaţă, se consideră că valabilitatea unui profil 16PF este 
relativ mare, retestarea fiind necesară după şase luni. 


2.2.3. Limite în măsurare 


Limita este reprezentată de forma scurtă a scalelor (între 10 şi 15 itemi). Dat fiind că 
cele mai multe scale 16PF au o eroare standard de măsurare apropiată de 1 sten (Russel 
şi Karol, 1994), în 68% dintre cazuri, scorul real al unei persoane se află în intervalul 
scorului obţinut plus/minus 1 sten. Spre exemplu, pentru un scor de 8 obţinut la un 
factor, în 68% dintre cazuri scorul se încadrează în intervalul 7-9, pentru o încredere 
de 95%, iar pentru 99% dintre cazuri, scorul este cuprins în intervalul 6-10. 
Scorurile aflate în intervalul 4-7 sunt catalogate ca fiind scoruri mici sau mari. 
Scorul real al participantului se poate situa în afara intervalului mediu, deoarece scorul 
obţinut se află la limita dintre intervalul mediu şi intervalele extreme, iar scalele nu 
sunt măsurători perfecte ale trăsăturilor de personalitate. Spre exemplu, dacă un scor 
de 3 sau 8 iese în afara intervalului mediu, dar este cuprins la limita dintre mediu şi 
una sau alta dintre extreme, scorul nu este considerat ca fiind la extremitate (Pitariu, 2002). 

2.3. Interpretarea 


Strategia recomandată pentru interpretarea profilurilor 16PF constă în trei paşi de 
evaluare a următoarelor aspecte: indicii de identificare a stilului de răspuns, scalele 
factorilor globali şi scalele factorilor primari. 


2.3.1. Identificarea indicilor stilului de răspuns 


În interpretarea profilului, înainte de a analiza semnificaţia factorilor, este necesar să 
se evalueze indicii de identificare a stilului de răspuns. 

În ediţia a V-a a 16PF sunt incluse trei scale de validitate (Pitariu, 2002) : 

Managementul impresiei (IM). IM reprezintă o scală de dezirabilitate socială (sco- 
rurile mari reflectă răspunsuri dezirabile social, iar scorurile mici ridică semne de 
întrebare privind dezirabilitatea răspunsurilor). Scala Managementului impresiei conţine 
12 itemi. 

Infrecvenţa (INF). INF conţine 32 de itemi, selecţia lor fiind realizată pe baza 
analizei statistice a frecvenţelor variantelor de răspuns (N = 4,346). Scorurile mari 
obţinute la această scală arată că participantul a răspuns la un număr mare de itemi 
într-un mod foarte diferit faţă de majoritatea populaţiei. Posibilele explicaţii constau 
în: răspunsurile aleatorii, dificultatea participantului de a decide, reacţiile specifice la 
anumiţi itemi, dificultăţile de înţelegere. 

Complianţa (ACQ). Scala pune în evidenţă tendinţa participantului de a răspunde 
„adevărat” la itemi, indiferent de conţinut. Include 103 itemi şi reprezintă o scală unică 
a ediţiei a V-a a I6PF. Răspunsurile la această scală pot indica: alegerea aleatoare, 
înţelegerea eronată a conţinutului itemilor, incapacitatea de a alege răspunsuri la itemi 
ce privesc propria persoană, o imagine de sine eronată. 

Dacă scorul obţinut la aceşti indici este extrem, psihologul poate solicita retestarea. 
Forma computerizată calculează automat indicii, iar după analizarea lor se interpretează 
factorii primari şi cei globali. 


2.3.2. Analiza scalelor factorilor globali 


Factorii globali sunt formaţi din Extraversiune, Anxietate, Încăpăţânare, Independenţă 
şi Autocontrol. Pentru fiecare factor global sunt prezentate scalele primare ce îl com- 
pun, precizate mai jos. Când se realizează interpretarea pe factorii globali, este impor- 
tant să se identifice contribuţia scalelor primare la tendinţa factorului global şi scalele 
primare ale căror scoruri sunt invers relaţionate cu factorul global. 

Cei cinci factori globali obţinuţi prin analiza factorială aplicată factorilor primari 
reprezintă constructe bipolare, iar scorurile mici sau mari nu diferenţiază ce este pozitiv 

de ce ceea ce este negativ (Pitariu, 2002). Tabelul 2.1 reflectă trăsăturile specifice 
fiecărui factor global. 


Tabelul 2.1. Trăsăturile specifice factorilor globali 


Factorul global Scoruri mici Scoruri mari 
Extraversiune (EX) introvertit, inhibat social extravertit, participativ social 
Anxietate (AX) anxietate scăzută, imperturbabil anxios, perturbabil 
Încăpăţânare (TM) receptiv, deschis, intuitiv încăpățânat, neempatic 
Independenţă (IN) comod, agreabil, necontrolat independent, persuasiv, ambițios 
Autocontrol (SC) impulsiv, fără reţineri inhibat, autocontrolat 


Sursă : Pitariu (2002). 


Modul de combinare a scalelor primare cu factorii globali ajută la depistarea com- 
binaţiilor factoriale neobişnuite ce pot prezenta, la rândul lor, expresia unor conflicte 
în viaţa şi structura de personalitate a participantului. Spre exemplu, dacă un participant 
este extravertit şi scorurile la scalele primare indică aceeaşi tendinţă de extraversiune, 
el este considerat caracteristic pentru cea mai mare parte a populaţiei, scorurile fiind 
consonante între ele. În cazul în care participantul obţine un scor caracteristic unui 
extravertit, dar scorurile la scalele primare indică tendinţa de introversiune, structura 
de personalitate a participantului este considerată conflictuală, iar acest lucru se poate 
traduce prin comportarea diferită a participantului în situaţii diferite. 


a) Extraversiune (extraversiune vs introversiune) 


Extravertiţii sunt persoane orientate către ceilalţi şi caută în permanenţă relaţii 
interpersonale. La polul opus, introvertiţii sunt mai puţin sociabili, fiind persoane care 
îşi petrec majoritatea timpului în solitudine (Pitariu, 2002). Extraversiunea include 
Apropiere interpersonală (A+), Vivacitate (F+), Implicare socială (H+), Intimitate 
(N-) şi Orientare spre grup (Q2-). 


b) Anxietate (anxietate ridicată vs anxietate redusă) 


Cel de-al doilea factor, anxietatea, poate fi activat de răspunsuri la evenimente 
externe sau poate fi activat la nivel intern. Persoanele cu o anxietate redusă tind să nu 
fie perturbate de natura activităţilor lor, iar afectul negativ este minimalizat. Persoanele 
cu o anxietate crescută au dificultăţi în gestionarea emoţiilor şi reacţiilor şi pot mani- 
festa comportamente indezirabile în anumite situaţii (Pitariu, 2002). Anxietatea include 
tendinţa spre reactivitate (C-), mai mult decât tendinţa spre adaptabilitate, distres şi 
suspiciune (L+), spre teamă şi încredere scăzută în propria persoană (0+) şi tensiune 


(Q4+). 


c) Încăpăţânare (receptiv vs încăpățânat) 

Al treilea factor, încăpăţânarea, reflectă flexibilitatea cognitivă a indivizilor cu 
privire la sensibilitate, valori estetice, pragmatism şi valori obiective. Scorurile mari 
la acest factor descriu persoane alerte, cu tendinţa de a aborda problemele la nivel 
cognitiv. Persoanele încăpăţânate tind să fie rezervate (A-), pragmatice (I-), concrete 
(M-) şi conservatoare (Q-). Scorurile extreme descriu astfel de indivizi ca fiind rigizi, 

fixaţi într-un cadru de referinţă foarte bine definit. La polul opus, persoanele receptive 
sunt calde (A+), sensibile (1+), abstracte (M+), deschise la nou şi schimbare (Q1+) 
(Pitariu, 2002). 


d) Independenţă (independent vs dependent) 


Independenţa face referire la modalitatea prin care individul răspunde la realitatea 
înconjurătoare. Caracteristicile specifice unei persoane independente se regăsesc în 
încercarea de avea experienţe noi, manifestă curiozitate intelectuală, forţă socială, sunt 
capabile să îşi formeze şi să îşi exprime propriile opinii, tind să fie persuasive şi îşi 
susţin cu tărie argumentele bine fondate. În acelaşi timp, pot fi incomode, ineficiente 
şi se pot simţi stânjenite în situaţii care presupun colaborarea cu alţii. Persoanele 
dependente nu pun nimic sub semnul întrebării, apreciază amabilitatea, acceptă ajuto- 
rul din exterior şi pun mai puţin accent pe autodeterminare sau autorealizare. Sunt 
influențate de opiniile şi comportamentele celorlalţi (Pitariu, 2002). 

Scorurile ce indică o personalitate independentă includ Dominanţa (E+), Impunerea 
socială (H+), Vigilenţa şi Suspiciunea (L+), precum şi Deschiderea spre schimbare 
(Q1+). În cazul personalităţii dependente, trăsăturile incluse sunt respectul (E-), 
timiditatea (H-), încrederea în ceilalţi (L-) şi conservatorismul (Q1-). 


e) Autocontrol (autocontrol vs nestăpânire) 


Autocontrolul reprezintă gestionarea impulsurilor trăite de un individ. La scoruri 
mari, persoanele sunt serioase (F-), urmează cu conştiinciozitate regulile (G+), sunt 
practice, realiste (M-) şi perfecţioniste (Q3+). De asemenea, nu valorifică flexibili- 
tatea şi spontaneitatea. Scorurile mici la autocontrol includ indivizi care se evidenţiază 
prin spontaneitate şi veselie (F+), neaderare la reguli (G-), axaţi pe idee, şi mai puţin 
pe conţinutul obiectiv al situaţiei (M+), tolerează neregulile (Q3-) (Pitariu, 2002). 


2.3.3. Evaluarea scalelor factorilor primari 


Scorurile extreme indică trăsăturile bine diferenţiate şi sunt identificate înainte de 
evaluarea propriu-zisă a factorilor primari. Prezenţa într-un profil a unui număr mare 
de scoruri extreme indică o personalitate cu multe trăsături distincte, atipice faţă de 
medie. 

Factorii primari reliefaţi prin 16PF sunt constructe bipolare, ceea ce implică faptul 
că atât scorurile mici, cât şi cele mari au semnificaţie, fără a se considera că scorurile 
mici sunt „slabe” sau că cele mari sunt „bune” (o detaliere amănunţită a trăsăturilor 
specifice fiecărui factor este prezentată în tabelul 2.2) (Pitariu, 2002). 

Tabelul 2.2. Trăsăturile specifice factorilor primari 


Factori Scoruri mici Scoruri mari 
A  |Apropiere interpersonală | rezervat, impersonal, distant | cald, sociabil, atent la ceilalţi 
B | Raţionament concret abstract 
C | Stabilitate emoţională reactiv, schimbător, emoţional | stabil emoţional, adaptabil, matur 
E |Dominanţă supus, cooperant puternic, asertiv, dominator 
F | Vivacitate serios, stăpânit, prudent spontan, vivace, energic 
G | Conştiinţa regulilor expeditiv, nonconformist conştiincios, respectă strict regu- 
lile 
H  |Implicare socială retras, timid îndrăzneţ, cu iniţiativă 
I Sensibilitate pragmatic, obiectiv, neimpli- | sensibil, estet, implicat efectiv 
cat afectiv 
L | Vigilenţă încrezător, optimist suspicios, temător, atent la acţiu- 
nile celorlalţi 
M | Nivel de abstractizare realist, orientat spre soluţie | neatent, imaginativ, orientat pe idee 
N | Intimitate inocent, onest, generos rezervat, discret, gestionează atent 
informaţiile 
O | Încredere în sine încrezător în sine, curajos temător, nesigur 
Q1 | Deschidere la schimbare | conservator, tradiţionalist, ata- | deschis la schimbare şi experimen- 
şat de familie tare 
Q2 | Orientare socială orientat spre grup, dornic de | solitar, individualist 
afiliere 
Q3 | Perfecţionism flexibil, inexact, tolerează nere- | perfecţionist, organizat, disciplinat 
gulile 
Q4 | Tensiune nervoasă relaxat, răbdător tensionat, energic, agitat 


Sursă : Pitariu (2002). 


a) Factorul A (Apropiere interpersonală) (apropiat vs rezervat) 
Semnificaţia generală a factorului 


La polul pozitiv (A+), Factorul A evaluează tendinţa de apropiere interpersonală, 
iar la celălalt pol (A-), tendinţa de a fi rezervat social. Indiferent de polul la care se 
află o persoană, Factorul A evaluează normalitatea psihică. Persoanele care se situează 
la polul pozitiv sunt interesate de relaţiile cu ceilalţi, preferă ocupaţii care presupun 
colaborarea cu cei din jur şi se simt bine în conjuncturile care solicită apropierea şi 
comunicarea cu ceilalţi. Dacă se situează la polul opus (A-), sunt prudente şi chiar 
reţinute în relaţiile cu cei din jur, preferând ocupațiile care implică sarcini solitare. 
Din punct de vedere social, comportamentul A+ este mai dezirabil, el corelându-se 
pozitiv cu indicele Managementul impresiei (Pitariu, 2002). 

Distribuţia scorurilor la acest factor diferă semnificativ în funcţie de sex. Astfel, per- 
soanele de sex feminin situate la polul A+ au scoruri mai mari decât bărbaţii, relie- 
fându-se tendinţa de apropiere interpersonală superioară la femei, comparativ cu bărbaţi. 


Conţinutul itemilor 


Conţinutul itemilor surprinde preferința pentru spaţii deschise/închise, căldură/ 
rezervare, comunicativitate/activism. Persoanele sunt descrise drept calde şi amabile. 
Scorurile mici sunt caracteristice indivizilor care preferă să lucreze la o invenţie, într-un 

laborator, spre exemplu, în loc să demonstreze altora cum poate fi utilizată invenţia 
respectivă. 


b) Factorul B (Raţionament) (abstract vs concret) 
Semnificaţia generală a factorului 


Factorul B evaluează capacitatea unei persoane de a rezolva probleme folosind 
raţionamentul. Deşi nu este o trăsătură de personalitate propriu-zisă, raţionamentul 
este inclus în 16PF, deoarece intervine ca moderator în exprimarea altor trăsături de 
personalitate evaluate de test. Polul pozitiv (B+) al acestui factor este specific persoa- 
nelor care rezolvă corect problemele de raţionament şi care deţin o capacitate dezvol- 
tată de a raţiona. 

Polul negativ (B-), specific celor care obţin rezultate slabe la acest factor, este 
întâlnit la indivizii cu o capacitate de a raţiona mai puţin dezvoltată. De asemenea, 
persoanele defavorizate din punct de vedere educaţional, cu înclinații spre depresie, 
anxioase sau preocupate de probleme personale, precum şi cele care sunt distrase de 
stimulii ambientali şi care nu înţeleg corect instrucţiunile obţin rezultate scăzute la 
acest factor (Pitariu, 2002). 


Conţinutul itemilor 


Itemii acestei scale relevă trei tipuri diferite de raţionament: verbal, numeric şi 
logic (exemplu de item : „Adultul este faţă de copil ceea ce pisica este faţă de : a) puiul 
de pisică; b) câine; c) copil”). Persoanele care au dificultăţi de citire sau cei pentru 
care limba română este a doua limbă vor obţine rezultate scăzute. Un scor mic poate 
arăta că subiectul nu acordă suficientă atenţie testării, iar revizuirea scorului obţinut 
la scala Infrecvenţă (INF) poate susţine acest fapt. Deşi itemii nu evidenţiază distorsi- 
uni în funcţie de sex şi rasă, nivelul de educaţie influenţează scorurile obţinute la 
această scală. 


c) Factorul C (Stabilitate emoţională) (emoţionalitate vs reactivitate) 
Semnificaţia generală a factorului 


Factorul C evaluează reacţia emoţională generată de evenimentele cotidiene. 
Participanţii cu scoruri ridicate înfruntă şi gestionează evenimentele mult mai uşor faţă 
de cei cu scoruri scăzute ; astfel, polul pozitiv la emotivitate (C+) poate fi înţeles ca 
stabilitate emoţională. Persoanele înclinate spre stabilitate emoţională (C+) tind să îşi 
adapteze deciziile în funcţie de context şi au o rezistenţă ridicată la frustrare. Cele 
încadrate la polul negativ, reactivitate emoţională (C-), sunt înclinate spre instabilitate 
emoţională. Participanţii cu scoruri scăzute la factorul C reacţionează puternic la eve- 
nimente, iau decizii dezadaptative şi au o slabă rezistenţă la frustrare, trăind frecvent 
sentimente „negative” (Pitariu, 2002). 


Conţinutul itemilor 


Itemii relevă prezenţa/absenţa capacităţii de gestionare a problemelor. Participanţii 
cu scoruri mari la această scală declară că nu au avut probleme pe care să nu le poată 
aborda, se odihnesc cu uşurinţă şi trec uşor peste dispoziţii neplăcute sau supărări. 
Scorurile mici sunt specifice persoanelor care consideră că nevoile lor emoţionale sunt 
în mică măsură satisfăcute, iar dispoziţiile afective oscilante. 


78 INVENTARE CLASICE: THE GOLDEN AGE 


d) Factorul E (Dominanţă) (dominant vs supus) 


Semnificaţia generală a factorului 

Factorul E relevă tendinţa de a fi dominant în relaţie cu ceilalţi vs tendinţa de a se 
supune celorlalţi. Persoanele înclinate spre dominanță (E+) îşi exprimă verbal dorin- 
țele, sunt mai degrabă agresive decât asertive, îi forţează pe ceilalţi să le ofere ceea ce 
au nevoie, sunt critice şi au tendinţa de a-i controla pe cei din jur. Dacă sunt înclinate 
spre supunere (E-), tind să evite conflictele prin adoptarea posturii de subordonare şi 
supunere faţă de ceilalţi (Pitariu, 2002). 


Conţinutul itemilor 


Sarcasmul şi agresivitatea sunt specifice persoanelor care obţin un scor crescut. Ele 
pot fi intruzive dacă, deşi adoptă atitudini politicoase, nu obţin ceea ce îşi doresc. 
Scorurile mici indică tendinţa indivizilor de a fi mai mult cooperanţi decât asertivi. 
Spre exemplu, dacă oamenii fac ceva care îi deranjează, supuşii, de regulă, nu se opun. 
Distribuţia factorului E+ depinde de sex, persoanele de sex feminin obţinând scoruri 
mai mici la dominanţă, spre deosebire de cele de sex masculin. 


e) Factorul F (Vivacitate) (plin de viaţă vs serios) 
Semnificaţia generală a factorului 


Factorul F evaluează exuberanţa, spontaneitatea şi naturaleţea în exprimare. Polul 
pozitiv (F+) este caracteristic persoanelor spontane, entuziaste, care caută atenţia celor 
din jur. Extremitatea acestui pol relevă imaturitate, o manieră nerealistă de a intra în 
contact cu ceilalţi. În contrast, polul negativ (F-) este caracteristic persoanelor pentru 
care totul este extrem de important, sunt tăcute, mai precaute şi mai puţin dispuse la 
glume şi jocuri. Au tendinţa de a-şi inhiba spontaneitatea suficient cât să pară con- 
strânse, taciturne (Pitariu, 2002). 


Conţinutul itemilor 


Scorurile mari sunt obţinute de persoanele care se simt bine dacă se află în centrul 
atenţiei şi al evenimentelor sociale, în mod special la petreceri. Scorurile mici indică 
preferința pentru hobby-uri. Umorul este trăit la nivel minim, fiind manifestat rareori. 


f) Factorul G (Conştiinţa regulilor) (conformism vs nonconformism) 
Semnificaţia generală a factorului 


Factorul G relevă modul în care sunt internalizate standardele culturale pozitive şi 
negative. Este asociat cu conceptul psihanalitic de supraeu, care constă în interioriza- 
rea regulilor sociale, morale, culturale şi în folosirea lor ca mijloc de autocontrol 
asupra propriilor impulsuri. Polul pozitiv al factorului G (G+ ) descrie o persoană care 
se supune regulilor şi principiilor într-o manieră strictă. De asemenea, din cauza stric- 
teţei, persoanele încadrate la acest pol sunt percepute ca fiind rigide şi dogmatice. În 
schimb, polul negativ (G-) descrie o persoană care se eschivează în relaţie cu regulile 
şi are un simţ al dreptăţii mai puţin dezvoltat. Persoanele nonconformiste au o mare 
nevoie de flexibilitate şi autonomie. Scorurile mici la această scală pot fi determinate 
de o slabă interiorizare a normelor, de faptul că persoanele au un sistem de valori 
diferit de cel al majorităţii (ceea ce nu implică obligatoriu că au un sistem de valori 
sociale inadecvate). Chiar dacă scorurile mici relevă dificultăţi în procesul de conformare 

la reguli, este important să se evalueze modul în care participanţii le obţin, deoarece, 
pe de o parte, ele pot modifica semnificativ profilul persoanei respective, iar pe de altă 
parte, fără a se cunoaşte cauza, nu se poate realiza o predicţie pertinentă a comporta- 
mentului acelei persoane (Pitariu, 2002). 


Conţinutul itemilor 


Itemii reflectă respectarea/nerespectarea regulilor sociale şi importanţa corectitudi- 
nii, adecvării sociale şi libertăţii interioare în luarea unei decizii. Participanţii cu 
rezultate mici la acest factor consideră că cele mai multe reguli pot fi încălcate dacă 
există motive bine întemeiate. Pentru ei este mult mai importantă libertatea personală 
decât respectarea regulilor. Scorurile mari indică persoane care sunt atente la ceea ce 
este corect şi adecvat în luarea unei decizii, care respectă regulile şi bunele maniere. 


e) Factorul H (Implicare Socială) (social vs timid) 
Semnificaţia generală a factorului 


Scorurile mari (H+) se întâlnesc la persoanele cutezătoare din punct de vedere 
social, H+ fiind unul dintre factorii care au o puternică legătură cu predicția nivelului 
stimei de sine. Aceştia iniţiază contactul social şi sunt dominanţi. Polul inferior (H-) 
este caracteristic persoanelor timide social, precaute şi care evită, în măsura posibili- 
tăţilor, contactul cu ceilalţi. Un disconfort specific persoanelor situate la acest pol este 
exprimarea în public, percepută ca fiind neplăcută şi chiar dificilă (Pitariu, 2002). 


Conţinutul itemilor 


Capacitatea de a iniţia discuţii cu necunoscuţi, integrarea cu uşurinţă şi capacitatea 
de a vorbi în faţa grupurilor extinse sunt caracteristice persoanelor care obţin scoruri 
mari la acest factor. Timiditatea, disconfortul social şi dificultatea trăită în menţinerea 
contactului social sunt specifice participanţilor care obţin scoruri mici. 


h) Factorul I (Sensibilitate) (sensibilitate vs pragmatism) 
Semnificaţia generală a factorului 


Conţinutul factorului I evaluează sensibilitatea persoanei. Valorile mari ale lui I (1+) 
descriu o persoană empatică, rafinată în interese şi gusturi, subiectivă. Valorile mici 
caracterizează o persoană pragmatică, concretă, centrată pe modul în care se petrec 
sau funcţionează lucrurile. Dimensiunile factorului I corespund concepţiei lui Carl 
Gustav Jung, asupra celor două funcţii psihice conştiente, gândirea şi afectul. Luând în 
considerare perspectiva autorului, sensibilitatea corespunde stereotipiilor legate de sex. 
Astfel, sensibilitatea emoţională este percepută ca fiind o calitate feminină, iar obiecti- 
vitatea şi pragmatismul drept calităţi masculine. În consecinţă, scorurile au distribuții 
semnificativ diferite la bărbaţi faţă de femei. Factorul I reprezintă un factor primar de 
acest gen, alături de Apropierea interpersonală (A +) şi Dominanţă (E+) (Pitariu, 2002). 


Conţinutul itemilor 


Scorurile mari sunt caracteristice persoanelor care apreciază activităţile culturale 
(arta, literatura, teatrul etc.), în timp ce la scoruri mici ele preferă activităţile fizice, 
sunt pragmatice, mai degrabă obiective şi mai puţin emoţionale, având un grad scăzut 
de toleranţă. 

i) Factorul L (Vigilenţă) (încrezător vs suspicios) 


Semnificaţia generală a factorului 

Factorul L evaluează tendinţa de a fi încrezător sau suspicios în legătură cu motivele 
şi intenţiile celorlalţi. Persoanele cu scoruri ridicate (L+) se aşteaptă ca ceilalţi să 
profite de ele şi se autopercep ca fiind separate de ceilalţi. De asemenea, întâmpină 
dificultăţi în relaxare, sunt în majoritatea timpului în alertă şi ajung frecvent la animo- 
zităţi şi conflicte (spre exemplu, membrii grupurilor minoritare tind să obţină scoruri 
ridicate la acest factor). Persoanele cu scoruri mici (L-) tind să fie relaxate în prezenţa 
altora, au o stare de bine crescută şi sunt satisfăcute de relaţiile lor interpersonale. 
Scorurile foarte mici descriu incapacitatea de a înţelege motivele şi intenţiile celor din 
jur (Pitariu, 2002). 


Conţinutul itemilor 

Scorurile mari sunt caracteristice persoanelor vigilente cu privire la ceea ce spun 
şi gândesc oamenii, în general. De aici rezultă şi atitudinea de neîncredere faţă de 
restul indivizilor cu care aceste persoane intră în contact. Scorurile mici sunt caracte- 
ristice celor care consideră, dimpotrivă, că majoritatea oamenilor sunt de încredere şi 
că acţiunile lor nu sunt generate de motive şi de intenţii ascunse. 


]) Factorul M (Nivel de abstractizare) (abstract vs concret) 


Semnificaţia generală a factorului 

Factorul M surprinde caracteristicile lucrurilor cărora oamenii le acordă atenţie. La 
scoruri mari (M+), persoanele sunt preocupate de procese mintale şi idei, în detri- 
mentul problemelor de natură concretă. La scoruri mici (M-), sunt realiste, se focali- 
zează pe simţuri, pe date observabile extrase din realitatea imediată şi exterioară. 
Factorul M se corelează cu funcţiile inconştiente postulate de Jung, intuiţia şi senzaţia. 
În ediţiile anterioare, scorurile mari descriu centrarea pe viaţa interioară, preocuparea 
pentru fantezie şi imaginaţie, generare de idei şi creativitate, iar scorurile mici descriu 
preocuparea pentru realism, pragmatism şi concreteţe (Pitariu, 2002). 


Conţinutul itemilor 

Persoanele cu scoruri mari pot pierde noţiunea timpului şi/sau a spaţiului, deoarece 
sunt preocupate de ceea ce gândesc. Dacă au scoruri mici, sunt pragmatice, preocupate 
de problemele concrete ale vieţii de zi cu zi şi de ceea ce trebuie făcut. 


k) Factorul N (Intimitate) (rezervat vs deschis) 


Semnificaţia generală a factorului 

La polul negativ (N-), factorul N relevă tendinţa de a fi deschis în relaţiile inter- 
personale şi fără secrete. Înclinaţia de a fi rezervat în dezvăluirea propriei persoane 
este specifică polului superior (N+). Valorile ridicate descriu o persoană prudentă, 
permanent în gardă şi care se dezvăluie la un nivel minim. Scorurile mici descriu o 
persoană deschisă şi spontană (Pitariu, 2002). 


Conţinutul itemilor 
Persoanele cu scoruri mari tind să rezolve singure problemele, nu se deschid şi nu 
cer sfaturi, vorbesc cu dificultate despre problemele lor şi se apropie cu greu de ceilalţi. 

Dacă au scoruri mici, vorbesc uşor şi deschis despre problemele lor sentimentale şi 
tind să ofere multe detalii atunci când le sunt adresate întrebări personale. 


1) Factorul O (Încredere în sine) (neîncredere vs încredere în forțele proprii) 
Semnificaţia generală a factorului 


Persoanele cu scoruri mari (0+) trăiesc o stare cvasipermanentă de îngrijorare, 
nesiguranţă şi teamă. Chiar dacă îngrijorarea poate avea şi efecte pozitive, cum ar fi 
anticiparea pericolelor, a consecinţelor şi efectelor interpersonale, totuşi prezenţa lor 
socială este slabă. Dacă au scoruri mici (0-), sunt încrezătoare în forţele proprii, 
calme, mulţumite de sine, cu o prezenţă socială bună (Pitariu, 2002). 


Conţinutul itemilor 


Persoanele cu scoruri mici afirmă despre sine că sunt sensibile, se tem de multe 
lucruri şi tind să fie autocritice. Scorurile mari implică indivizi netemători, care tole- 
rează uşor faptul că nu sunt plăcuţi de unii oameni şi care nu se gândesc la ceea ce au 
făcut/au spus sau la ceea ce ar fi trebuit să spună/să facă. 


m) Factorul Q1 (Deschidere spre schimbare) (deschis vs conservator) 
Semnificaţia generală a factorului 


Factorul Q1 relevă deschiderea către experienţe noi şi schimbare. Scorurile ridicate 
(Q1+) implică persoane care se dezvoltă, sunt preocupate de îmbunătăţirea situaţiei 
actuale şi se bucură de experienţe noi. La polul opus (Q1-) se află persoanele care 
preferă mersul tradiţional al lucrurilor şi sunt înclinate spre o viaţă rutinieră şi predic- 
tabilă (Pitariu, 2002). 


Conţinutul itemilor 


Persoanele cu scoruri ridicate se gândesc la soluţii noi şi eficiente şi sunt de multe 
ori atrase de puncte de vedere diferite, neconvenţionale. Răspunsurile participanţilor 
reflectă nevoia de provocări noi în mod constant şi instalarea plictiselii atunci când se 
persistă în situaţii banale şi familiare. Persoanele cu scoruri mici afirmă că se simt în 
siguranţă când lucrează în domenii familiare şi rutiniere. 


n) Factorul Q2 (Orientare socială) (orientat spre sine vs orientat spre grup) 
Semnificaţia generală a factorului 


Factorul Q2 reflectă tendinţa individului de a menţine sau de a reduce contactul cu 
ceilalţi. Scorurile mari (Q2+) descriu un confort crescut al persoanei în acţiunile 
solitare, tendinţa de a acţiona de unul singur în majoritatea situaţiilor. Scorurile mici 
(Q2-) descriu confortul trăit de individ în urma interacțiunilor sociale. Cei care au 
scoruri inferioare sunt înconjurați de ceilalţi şi iniţiază acţiuni în grup (Pitariu, 2002). 


Conţinutul itemilor 


Scoruri mari au persoanele care lucrează eficient singure şi îşi pot petrece timpul 
fără să resimtă nevoia de a relaţiona cu alţii. Scorurile mici sunt caracteristice persoa- 
nelor cărora le place să colaboreze, să fie înconjurate de oameni, să muncească şi să 
se implice în munca de echipă. 

o) Factorul Q3 (Perfecţionism) (perfecţionism vs tolerarea dezorganizării) 
Semnificaţia generală a factorului 


Factorul Q3 descrie modalitatea de îndeplinire a activităţilor. Scorurile mari (Q3+) 
descriu persoanele care îşi îndeplinesc bine sarcinile, îşi fac planuri, sunt organizate, 
planificate, predictabile şi meticuloase. Scoruri mici (Q3-) au persoanele tolerante, 
care pot fi uneori dezorganizate sau nemotivate să se organizeze, exceptând situaţiile 
care prezintă o importanţă deosebită pentru acestea (Pitariu, 2002). 


Conţinutul itemilor 


Persoanele cu scoruri mari afirmă că ordinea este importantă pentru ele şi îşi men- 
ţin lucrurile organizate. Totodată, consideră că orice lucru trebuie să fie bine făcut, iar 
acţiunile planificate dinainte. Pentru ca activitatea, fie ea importantă sau nu, să atingă 
eficienţa dorită, perfecţioniştii îşi organizează contextul specific. 

La scoruri mici, persoanele afirmă că nu sunt deranjate sau perturbate de dezordi- 
nea din jurul lor, iar implicarea în activităţi nu necesită pentru ele un nivel de organi- 
zare ridicat, cu atât mai mult dacă acele activităţi nu sunt considerate ca având o 
importanţă crescută. 


p) Factorul Q4 (Tensiunea nervoasă) (relaxat vs tensionat) 
Semnificaţia generală a scorurilor 


Factorul Q4 descrie modalitatea prin care individul face faţă situaţiilor, fie într-un 
mod relaxant, calm, fie printr-un ritm agitat, nervos. Persoanele cu scoruri mici (Q4-) 
se simt relaxate şi liniştite, dar, la extrem, nivelul lor scăzut de excitabilitate poate să 
le reducă motivaţia. În cazul scorurilor mari (Q4+), persoanele se simt agitate, tensi- 
onate, lucru ce le poate consolida motivaţia, dar pot deveni nerăbdătoare şi irascibile 
atunci când scorurile se situează la extrem (Pitariu, 2002). 


Conţinutul itemilor 


Persoanele cu scoruri mici se descriu ca fiind relaxate, răbdătoare şi tolerante, chiar 
şi atunci când sunt întrerupte sau deranjate. Mai mult, ele sunt dezirabile din punct de 
vedere social. Indivizii situaţi în zona scorurilor ridicate se descriu ca fiind agitaţi, 
tensionaţi când apar schimbări în planurile pe care şi le fac şi sunt predispuşi la frustrare. 


2.4. Caracteristicile psihometrice 


2.4.1. Fidelitatea 


Ca măsură a consistenţei rezultatelor testului, fidelitatea este evaluată din două per- 
spective : stabilitatea în timp a rezultatelor, prin calcularea corelaţiilor test-retest, şi 
consistenţa internă, calculată prin coeficientul de fidelitate a-Cronbach. 

Fidelitatea de tip test-retest a fost calculată la interval de două săptămâni, şi respec- 
tiv, de două luni (vezi tabelul 2.3). Coeficienţii test-retest oferă informaţii despre 
stabilitatea în timp a trăsăturilor măsurate de chestionarul 16PF (Pitariu, 2002). 

Tabelul 2.3. Fidelitatea test-retest pentru factorii primari şi globali ai chestionarului 16PF 


Interval test-retest 
Factori primari Două săptămâni Două luni Coeficientul a 
N = 204 N = 159 
A apropiere interpersonală 0,83 0,77 0,69 
B raţionament 0,69 0,65 0,77 
C stabilitate emoţională 0,75 0,67 0,78 
E dominanţă 0,77 0,69 0,66 
F afirmare 0,82 0,69 0,72 
G conştiinţa regulilor 0,80 0,78 0,75 
H implicare socială 0,87 0,79 0,85 
1 sensibilitate 0,82 0,76 0,77 
L vigilenţă 0,76 0,56 0,74 
M nivel de abstractizare 0,84 0,67 0,77 
N intimidare 0,77 0,70 0,75 
O încredere în sine 0,79 0,69 0,78 
Q1 deschidere spre schimbare 0,83 0,70 0,66 
Q2 orientare socială 0,86 0,69 0,78 
Q3 perfecţionism 0,80 0,77 0,71 
Q4 tensiune nervoasă 0,78 0,68 0,76 
Factori globali 
Extraversiune 0,91 0,80 
Anxietate 0,84 0,70 
Încăpăţânare 0,87 0,82 
Independenţă 0,84 0,81 
Autocontrol 0,87 0,79 


Sursa : Conn şi Rieke (1994). 


Consistenţa internă - evaluarea măsurii în care itemii măsoară acelaşi construct — 
este cu atât mai mare cu cât intercorelaţiile dintre itemii unei scale sunt mai mari. Spre 
deosebire de fidelitatea test-retest, consistenţa internă poate fi privită ca fidelitatea 
estimată pentru o singură administrare a testului. Coeficientul a-Cronbach este stan- 
dardul de raportare a consistenţei interne. Pentru ediţia a V-a a 16PF, coeficientul a 
fost calculat pe baza datelor provenite de la un eşantion de 2.500 de adulţi. Valorile 
obţinute sunt cuprinse între 0,64 (Deschidere către schimbare, factorul Q1) şi 0,85 
(Asertivitate socială, factorul H), cu o medie de 0,74 (vezi tabelul 2.3). 


2.4.2. Validitatea 


Validitatea evaluează dacă şi în ce măsură testul măsoară conceptul pe care pretinde 
că îl cuantifică şi pentru care a fost construit. În urma analizării validității pentru 
ediţia a V-a a 16PEF, s-a demonstrat că testul măsoară 16 trăsături de personalitate 
distincte. Validitatea de criteriu denotă faptul că testul permite prezicerea scorurilor la 
mai multe criterii, spre exemplu, stima de sine şi potenţialul creativ (Pitariu, 2002). 

Utilizatorii 16PF pot fi interesaţi de aspecte privind validitatea testului pentru a 
decide dacă folosirea acestuia este necesară pentru o selecţie de tip interviu în vederea 
angajării, stabilindu-se dacă trăsăturile de personalitate măsurate de 16PF sunt relevante 
pentru performanţa în muncă. 

Scalele testului 16PF sunt construite prin metoda analizei factoriale, metodă care 
oferă informaţii referitoare la validitatea de construct a testului. Prin analiză factorială 
s-au identificat atât cei 16 factori primari ai testului, cât şi cei cinci factori globali care 
îi explică pe cei primari, dar la un nivel mai mare de generalitate. Totodată, prin fac- 
torii globali, Cattell a anticipat intercorelarea trăsăturilor distincte ale personalităţii. 

Analiza factorială indică modul în care parcele de itemi dintr-o scală primară dată 
se transferă pe o scală de factori particulari, validându-se astfel structura factorială 
prezentată în această ediţie a 16PF. 

Deşi apar variaţii ale intercorelaţiilor între scalele formelor A din ediţiile a IV-a şi 
a V-a ale 16PF, analiza factorială pentru cele două ediţii luate împreună confirmă 
structura factorială a acestora (vezi tabelele 2.4 şi 2.5). Scalele factorilor primari 
prezic patternuri de intercorelaţie, deoarece factorii sunt oblici. Tabelul 2.4 se referă 
la intercorelaţiile între scalele factoriale pentru grupuri normative, iar tabelul 2.5 la 
intercorelaţiile pentru scalele globale (Pitariu, 2002). 


Tabelul 2.5. Intercorelaţiile factorilor globali bazaţi pe scorurile sten 
(N = 2.500: 1.245 de bărbaţi şi 1.255 de femei) 


EX AX TM IN SC 
EX (Extraversiune) 100 
AX (Anxietate) -30 100 
TM (Încăpăţânare) -27 |-0,08 100 
IN (Independenţă) 42 -13 -34 100 
SC (Autocontrol) -17 -21 45 -16 100 


Sursa: Conn şi Rieke (1994). 


Între ultimele două ediţii ale testului 16PF există similarități şi la nivelul factorilor 
globali (Pitariu, 2002), după cum urmează: 

e Factorul global I, Extraversiunea, este format din Apropierea interpersonală (A+), 
Vivacitate (F+), Implicare socială (H+) şi Orientare spre grup (Q2-). 

e Factorul global II, Anxietatea, este format din Stabilitate emoţională (C-), Vigilenţă 
(L+), Încredere în sine (0+) şi Tensiune nervoasă (Q4-). 

e Factorul global III, Independenţa, include o modificare faţă de ediţia anterioară, 
prin adăugarea Vigilenţei (L+) la Dominanţă (E+), şi este format din Asertivitate 
socială (H+) şi Deschidere către schimbare (C-). 

* În cazul factorului global IV, Autocontrolul, apare o modificare prin faptul că Nivelul 
de abstractizare (M+) îl influenţează negativ. Autocontrolul este influenţat de 
Conştiinţa regulilor (G+) şi de Perfecţionism (Q3+). 

e Factorul global V, Încăpăţânarea, este format din Apropiere interpersonală (A-), 
Sensibilitate (I-), Nivel de abstractizare (M-) şi Deschidere către schimbare (Q1-). 

2.4.3. Corelaţiile cu alte teste 


Scorurile la cei 16 factori primari au fost corelate cu constructe similare din cadrul 
altor instrumente. De exemplu, validitatea de conţinut a dominanţei este susţinută de 
relaţia ei cu alte scale similare (Dominanţă şi Agresivitate din Personality Research 
Form, PRE). 

Pentru analiza validității convergente şi discriminante, această ediţie a fost compa- 
rată cu mai multe teste de personalitate, precum PRF, CPI (California Psychological 
Inventory), NEO PI-R (NEO Personality Inventory Revised) şi MBTI (Myers-Briggs 
Type Indicator). 

Ediţia a V-a 16PF şi CPI au fost administrate unui lot de 212 studenţi (81 de băieţi 
şi 131 de fete), cu media de vârstă de 20,5 ani şi media nivelului educaţional 13,7 ani 
(vezi tabelul 2.6). 


Tabelul 2.6. Corelaţia între testele 16PF şi CPI 


Factorul global Extraversiune 


Se corelează cu şapte scale CPI (r = 0,25) 
ce tratează trăsături ca preferința pentru 
interacţiune interpersonală şi extraversiu- 
nea: Dominanţa, Capacitatea de statut, 
Sociabilitatea, Prezenţa socială, Accepta- 
rea de sine, Independenţa, Empatia. Aceste 
scale cuprind factorul CPI Extraversiune. 


Factorul global Anxietate 


Se corelează negativ cu toate scalele CPI, 
cu excepţia scalelor Feminitate/Masculi- 
nitate (r = 0,30) şi Comunalitate, unde nu 
există o corelaţie semnificativă. Acest lucru 
se poate datora dezirabilităţii sociale, care 
influenţează răspunsul la CPI. 


Factorul global Încăpăţânare 


Se corelează negativ cu Flexibilitatea 
(r = —0,32) şi cu majoritatea scalelor de 
Extraversiune ale CPI, ceea ce sugerează 
natura duală a acestui factor. Flexibilitatea 
determină o apropiere de familiar, iar core- 
laţia negativă cu extraversiunea implică 
rezervă şi detaşare în relaţiile interperso- 
nale. 


Factorul global Independenţă 


Se corelează cu scalele etnice pentru Extra- 
versiune şi cu alte scale CPI care măsoară 
constructe diferite de sociabilitate (Eficienţa 
intelectuală r = 0,22). 


Factorul global Autocontrol 


Se corelează cu Responsabilitatea, Socia- 
lizarea, Autocontrolul, Tendinţa de a lăsa 
o impresie plăcută, Realizarea prin con- 
formism (r > 0,30), acestea din urmă 
fiind scale componente ale factorului glo- 
bal CPI Control. 


Factorul B Raționamentul 


Dat fiind faptul că factorul B măsoară 
capacitatea individului de a reacţiona, el 
nu este considerat un factor de personali- 
tate. Din această cauză, a fost validat sepa- 
rat, în corelaţie cu teste care surprind inte- 
ligenţa culturală şi succesul în viaţă (Altus, 
1948 ; Cattell şi Cattell, 1973). 

2.4.4. Validitatea relativă la criteriu 


Autorii au evaluat validitatea predictivă a 16PF pentru mai multe criterii şi trăsături 
de personalitate. Vom prezenta în continuare doar patru dintre acestea. 

Printre criteriile cele mai importante avute în vedere se numără stima de sine, adică 
sentimentul de valoare pe care o persoană îl resimte faţă de sine. Ea reprezintă o vari- 
abilă importantă în consilierea psihologică şi în psihoterapie. Pentru a evalua corelaţia 
stimei de sine cu la 16PF, s-au comparat rezultatele obţinute de 318 adulţi (176 de 
bărbaţi şi 142 de femei) la Chestionarul pentru stimă de sine Coopersmith (varianta 
pentru adulţi) (Coopersmith, 1981) şi la 16PF (Pitariu, 2002). 

Un alt criteriu analizat de Conn şi Rieke (1994) a fost adaptarea folosind Chestionarul 
de adaptare Bell (Bell, 1934), care măsoară acest concept pe cinci scale specifice : 
familială, de sănătate, socială, emoţională şi ocupaţională. Fiecare scală este alcătuită 
din 32 de itemi care diferenţiază persoanele între bine adaptate şi slab adaptate. Pentru 
relaţia criteriului adaptare cu 16PF s-au folosit scalele : socială, emoţională şi ocupa- 
ţională, care au fost aplicate pe 226 de adulţi, 108 bărbaţi şi 118 femei. Scalele socială, 
emoţională şi ocupaţională se corelează cu factorii primari care compun factorul global 
Anxietate. 

Empatia reprezintă un alt criteriu analizat. Pentru a descoperi factorii corelaţi cu 
empatia, s-au evaluat 212 studenţi (81 de bărbaţi şi 131 de femei) cu scala de empatie 
din cadrul testelor CPI şi 16PF. Din analiza rezultatelor, reiese că empatia se corelează 
cu factorii primari care formează Extraversiunea (Apropierea interpersonală A+, 
Implicarea socială H+, Orientarea socială Q2-). Alţi predictori pentru empatie sunt: 
Stabilitatea emoţională (C+), Vigilenţa (L-) şi Tensiunea nervoasă (Q4-). 

Potenţialul creativ este un alt criteriu pus în relaţie cu 16PF. Pentru studierea aces- 
tei relaţii, s-a ales o evaluare autoraportată a creativităţii, Something About Myself 
(SAM, Khatena şi Torrance, 1976), administrată pe 376 de adulţi (174 de bărbaţi şi 
202 femei). Independenţa (prin Dominanţă, E+, Implicare socială, H+, şi Deschidere 
către schimbare, E+) reprezintă trăsătura de personalitate cea mai predictivă pentru 
Potenţialul creativ (la fel ca în ediţia a IV-a 16PF). Alţi predictori specifici potenţia- 
lului creativ din această ediţie sunt: Nivelul de abstractizare (M+) şi Perfecţionismul (Q3). 


Conţinutul itemilor 


O trăsătură definitorie a chestionarului 16PF constă în faptul că itemii vizează o gamă 
largă de comportamente actuale. Întrebările fac referire la situaţii concrete, zilnice, 
rutiniere, şi nu la trăsăturile personalităţii, aşa cum stau lucrurile în cadrul altor instru- 
mente de evaluare a personalităţii. Chestionarul 16PF include afirmaţii ce ţin de situ- 
aţiile prezente (spre exemplu, „Când mă aflu într-o situaţie plictisitoare, de regulă «mă 
deconectez» şi visez cu ochii deschişi la alte lucruri” sau „Când este nevoie de puţin 
tact şi convingere pentru a pune oamenii în mişcare, de obicei eu sunt cel care o face”). 

2.5. Utilitatea şi aplicabilitatea 


În prezent, 16PF este cel mai frecvent folosit chestionar în consilierea şcolară, psiho- 

logică, psihologia clinică şi în resursele umane. 

În cadrul resurselor umane, 16PF poate fi utilizat cu scopul de a identifica ocupa- 
ţiile cele mai potrivite pentru angajaţi şi poate servi la selecţia de personal şi la dez- 
voltarea în carieră prin măsurarea celor cinci dimensiuni primare de management 
identificate pentru a prevedea potenţialul şi stilul de lucru ale fiecărui angajat. 

Prin utilizarea testului 16PF, psihologii clinicieni şi psihoterapeuţii beneficiază de 
un set de avantaje privind diagnosticul, prognosticul şi planificarea terapiei în cazul 
clienţilor. Instrumentul 16PF contribuie la măsurarea nivelului de anxietate, de adaptare, 
dar şi la identificarea problemelor comportamentale. 

În plan personal, 16PF ajută la identificarea factorilor de personalitate care pot 
prezice satisfacția şi compatibilitatea în relaţiile de cuplu. De asemenea, rezultatele 
acestui test indică ariile problematice existente sau cu posibil potenţial de manifestare. 

La nivel academic, studenţii pot beneficia de o evaluare în plan educaţional, emo- 
țional şi social. 

În prezent, testul 16PF este utilizat atât la nivel organizaţional, în evaluarea trăsă- 
turilor de personalitate în diverse situaţii sau roluri, cât şi la nivel ştiinţific, cu scopul 
de a stabili relaţia dintre 16PF şi diverse comportamente sau criterii din domeniul 
muncii, sănătăţii etc. În cazul organizaţiilor orientate pe dezvoltarea de aplicaţii în IT, 
angajaţii sunt specializaţi pe mai multe domenii de activitate: designer, programator, 
analist, web-designer, tester etc. Într-un studiu care a investigat faţetele personalităţii 
şi relaţia lor cu stilul de rezolvare a problemelor în cadrul angajaţilor la firme de IT, 
autorii au surprins un set de preferinţe specifice trăsăturilor de personalitate din 16PF 
(Isaksen, Kaufmann şi Bakken, 2014): 

- persoanele cu preferinţe în investigare/explorare sunt orientate spre idei creative, 
deschise spre schimbare, neconvenţionale, raţionale şi flexibile ; 

- indivizii cu preferinţe pentru rolul de dezvoltator sunt orientaţi spre soluţii practice, 
fiind convenţionali, conformişti şi conservatori ; 

- persoanele cu preferinţe externe sunt orientate către grup, au înclinații mari spre 
afiliere socială, sunt calde, atente cu ceilalţi şi sociabile în comparaţie cu cele care 
au preferinţe interne ; 

- persoanele orientate spre sarcini sunt mult mai impersonale, mai detaşate, mai 
pragmatice şi mai rigide cognitiv faţă de cele orientate către persoană. 


La nivel fiziologic, trăsăturile indivizilor pot manifesta schimbări atunci când agenţi 
patogeni în stare latentă intră în contact cu organismul individului (spre exemplu, 
Toxoplasma gondii, specie de protozoare ce cauzează toxoplasmoza). Femeile cu toxo- 
plasmoză în stare latentă au un profil al personalităţii diferit faţă de cele sănătoase şi 
obţin scoruri crescute la factorii O (neîncredere), N (rezervat) şi Q4 (tensiune nervoasă), 
respectiv scoruri scăzute la Q1 (Deschidere către schimbare). Bărbaţii infectați prezintă 
scoruri ridicate la factorul L (Vigilenţă), spre deosebire de cei care nu sunt infectați. 
Acestea sunt rezultatele unui studiu efectuat pe Ill bărbaţi şi 126 de femei din Iran, cu 
şi fără toxoplasmoză în stare latentă (Khademvatan, Khajeddin, Saki şi Izadi-Mazidi, 2013). 

S-a constatat că trăsături de personalitate precum autocontrolul, perfecţionismul, 
supraeul crescut şi raţionamentul au legătură cu prelucrarea informaţiilor din creier. 
Receptarea, procesarea şi stocarea informaţiilor specifice experienţei sunt considerate 
definitorii pentru personalitate (Lee er al., 2005). Aceste concluzii au fost enunțate în 
urma investigării relaţiei dintre trăsăturile de personalitate 16PF şi AERP (A4uditory 
Event-Related Potentials). 

Caracteristicile personalităţii specifice şoferilor cu risc crescut de accidentare în 
trafic sunt reprezentate de scorurile scăzute obţinute la raţionament (Factorul B, capa- 
citatea de raţionament mai puţin dezvoltată), conştiinţa regulilor (Factorul G, slabă 
interiorizare a regulilor), încredere în sine (Factorul O, nesiguranţă) şi stabilitate emo- 
țională (Factorul C, instabilitate emoţională, rezistenţă scăzută la frustrare) (Manglam, 
Sinha, Praharaj, Bhattacharjee şi Das, 2013). 

La nivel organizaţional, burnout-ul este un fenomen des întâlnit şi are consecinţe 
negative asupra individului, dar şi a organizaţiei. În încercarea de a stabili o relaţie între 
persoanele predispuse la burnout şi factorii de personalitate implicaţi, Gustafsson şi colabo- 
ratorii săi (2009) au concluzionat că angajaţii care suferă de burnout au următoarele 
trăsături specifice : scoruri scăzute la Factorul C (instabilitate emoţională) şi scoruri 
crescute la Anxietate (Factorul Global AX). Cei mai importanţi indicatori ai predicţiei 
burnout-ului sunt Deschiderea către schimbare şi Anxietatea. Referitor la indicatorii 
de rezilienţă la burnout, autorii au extras următoarele trăsături : Stabilitate emoţională, 
Vivacitate şi Intimitate (Gustafsson, Persson, Eriksson, Norberg şi Strandberg, 2009). 

În 2004, Chamorro-Premuzic şi Furnham au propus un model de interpretare a 
relaţiei dintre inteligenţă şi trăsăturile de personalitate. Modelul bidimensional propus 
de autori este bazat pe trăsăturile măsurate de modelul de personalitate Big Five şi pe 
faţetele fluidă şi cristalină ale inteligenţei. Djapo şi colaboratorii săi (2011) au investi- 
gat modelul teoretic propus de Chamorro-Premuzic şi Furnham (2004) utilizând inven- 
tarul de personalitate 16PF. Analiza prin regresie arată că toţi factorii de personalitate, 
exceptând anxietatea, sunt predictori semnificativi pentru inteligenţa fluidă. Toţi fac- 
torii luaţi împreună explică 25% din varianţa scorurilor obţinute la evaluarea inteligen- 
ţei fluide (Djapo, Kolenovic-Djapo, Djokic şi Fako, 2011). Rezultatele autorilor sprijină 
modelul teoretic menţionat. 

Capitolul 3 


Formularul de Studiu al Personalităţi 
(PRF) 


Andrei lon, Coralia Sulea 


Formularul de Studiu al Personalităţii (Personality Research Form, PRF) este un 
instrument de măsurare a personalităţii construit de celebrul psihometrician canadian 
Douglas N. Jackson. Fundamentul teoretic al instrumentului îl reprezintă modelul nevo- 
ilor psihogene formulat de Murray. PRF măsoară 22 de dimensiuni specifice de perso- 
nalitate grupate în şapte domenii. Domeniul Exprimarea vs Controlul impulsurilor include 
scalele: Impulsivitate, Schimbare, Evitarea pericolelor, Ordine, Structurare cognitivă; 
Orientarea către muncă şi joacă include dimensiunile: Realizare, Perseverenţă, Joacă; 
Orientarea către acceptarea coordonării conţine scalele: Nevoie de sprijin, Autonomie; 
scalele Înţelegere şi Simţ estetic formează grupajul Orientarea intelectuală şi estetică; 
domeniul Ascendenţa conţine scalele: Dominanţă, Devalorizare personală. Ultimul dome- 
niu se numeşte Măsuri ale gradului şi calităţii funcţionării interpersonale şi include 
dimensiunile Afiliere, Altruism, Exhibiţie, Recunoaştere socială, Agresivitate, Apărare. 

Cea mai populară versiune a acestui chestionar este Forma E, care include 352 de 
itemi cu o scală de răspuns dihotomică, de tip adevărat/fals. Procesul de construcţie a 
instrumentului a fost unul laborios, multifazic, implicând utilizarea unor eşantioane 
voluminoase de itemi. Efortul investit în etapele de construcţie s-a concretizat în obţi- 
nerea unor caracteristici psihometrice optime. Instrumentul poate fi administrat cu 
succes persoanelor care au cel puţin 13 ani. Durata medie de administrare a chestio- 
narului este de aproximativ 45 de minute. În România, scorarea răspunsurilor şi gene- 
rarea rapoartelor interpretative sunt automatizate. 

Fiind un instrument care măsoară un număr mare de dimensiuni ale personalităţii, 
PRF poate fi utilizat cu succes într-o multitudine de contexte de psihologie aplicată în 
cadrul cărora este recomandată evaluarea personalităţii normale. Şi-a demonstrat efi- 
cienţa în psihologia organizaţională, în special în cadrul proceselor de selecţie de 
personal şi dezvoltare managerială şi al programelor de consiliere pentru carieră sau 
de consiliere psihologică. 

3.1. Introducere 


Unul dintre cei mai prolifici autori de instrumente psihometrice pentru evaluarea per- 
sonalităţii din ultimele decenii a fost Douglas N. Jackson. În domeniul evaluării per- 
sonalităţii, numele său este legat de apariţia mai multor chestionare, fiecare dintre 
acestea reprezentând un punct de referinţă. Jackson a fost preşedintele Comisiei de 
Teste Psihologice şi Evaluare din cadrul American Psychological Association (APA) şi 
preşedinte în cadrul diviziei Evaluare, Măsurare şi Statistică şi al Societăţii de Psihologie 
Experimentală Multivariată. A primit premiul „Samuel J. Messick”, acordat de Divizia 
5 de Evaluare, Măsurare şi Statistică din cadrul APA pentru contribuţii ştiinţifice deo- 
sebite. Activitatea sa editorială a fost, de asemenea, prolifică, semnând peste 200 de 
articole ştiinţifice şi zece capitole în manuale ştiinţifice. Printre instrumentele cele mai 
cunoscute ale lui Douglas N. Jackson se numără: MAB-2 (Multidimensional Aptitude 
Battery - Second Edition), JV IS (Jackson Vocational Interest Survey) sau NPQ (Nonverbal 
Personality Questionnaire). Unul dintre cele mai populare instrumente psihometrice 
create de Jackson este Personality Research Form (PRE). Prima ediţie a PRE a fost 
publicată în 1967, reprezentând la ora actuală unul dintre cele mai citate instrumente 
de evaluare a personalităţii (peste 1.500 de citări în reviste ştiinţifice internaţionale). 

Acest instrument a fost creat cu scopul de a oferi o evaluare precisă a personalităţii 
adulţilor. PRF este un instrument construit pentru a surprinde aşa-numita „personalitate 
normală”, în cadrul său nefiind incluse constructe care au relevanţă directă pentru 
domeniul clinic. Se adresează utilizatorilor care doresc o evaluare comprehensivă a 
dimensiunilor de personalitate şi poate fi utilizat cu succes în diferite arii ale psiholo- 
giei aplicate, precum selecţia personalului, dezvoltarea talentelor, consilierea psiholo- 
gică şi consilierea în carieră sau în domeniul cercetării. 


3.2. Considerentele istorice 


3.2.1. Versiunile 


Prima versiune a PRF fost publicată în anul 1967. Acum, instrumentul este disponibil 
în şase versiuni diferite. Primele apărute, numite A şi B, reprezintă forme paralele şi 
includ câte 300 de itemi grupaţi în 20 de dimensiuni distincte de personalitate (Jackson, 
1999). Pe lângă acestea, există versiunile AA şi BB, care includ mai mulţi itemi (440), 
măsurând în total 22 de dimensiuni de personalitate. Cea mai populară versiune a 
instrumentului este Forma E, care măsoară tot 22 de dimensiuni, însă include un număr 
mai restrâns de itemi, 352, fapt ce permite o administrare mai eficientă a instrumen- 
tului. Cea de-a şasea versiune, denumită G, este asemănătoare Formei E. Singura 
diferenţă notabilă dintre cele două constă în eliminarea scalei Infrecvenţă din Forma G. 
Formele E şi G sunt o revizuire majoră a instrumentului. Deşi mai scurte, aceste versiuni 

au fost optimizate din considerente item-metrice şi sub aspectul caracteristicilor psi- 
hometrice şi al duratei de completare (Jackson, 1999). 


3.2.2. Construcţia 


În cadrul acestui subcapitol va fi detaliat procesul de construcţie a chestionarului PRE, 
începând cu descrierea sumară a modelului propus de Murray (1938), ce reprezintă 
fundamentul teoretic al PRF, şi continuând cu prezentarea strategiei de construcţie a 
chestionarului, care evidenţiază etapele-cheie ale acestui proces. 

Procesul de construcţie a PRE a presupus urmarea succesivă a mai multor etape 
sau chiar revenirea la etape anterioare. Principiul director al acestui proces a fost acela 
de a asigura validitatea scalelor încă de la momentul generării acestora, şi nu ulterior, 
prin derularea unor studii de validare independente de procesul de construcţie (Jackson, 
1999). Acest demers se înscrie în cadrul abordărilor raţionale sau intuitive ale con- 
strucţiei de instrumente psihometrice, abordări care presupun, în primul rând, o etapă 
de identificare şi de definire foarte specifică a dimensiunilor evaluate, urmată de for- 
mularea itemilor şi, ulterior, de menţinerea anumitor itemi în funcţie de relaţia lor cu 
constructul pe care îl surprind. 

Metoda preferată de Douglas N. Jackson pentru a construi instrumente psihometrice 
este cea intuitivă sau deductivă, care se bazează pe analiza teoriilor şi modelelor coe- 
rente dintr-o anumită arie a psihologiei. Această metodă de construcţie a chestionare- 
lor implică, într-o primă fază, analiza detaliată a unei anumite teorii sau a unui model 
de funcţionare valid pentru domeniul pe care instrumentul trebuie să îl surprindă 
(Weiner, Graham şi Naglieri, 2003). Ulterior, variabilele existente în cadrul respectivei 
teorii sunt definite operaţional. Pe baza acestor definiţii ale constructelor sunt formu- 
laţi itemi concordanţi, cel puţin la nivel raţional, în mod explicit cu trăsătura sau cu 
constructul pe care ar trebui să îl măsoare. Metoda deductivă, poate şi pentru că a 
reprezentat prima metodă de construire a chestionarelor de personalitate, a fost supusă 
unor critici intense, axate în special pe faptul că aceste instrumente surprind mai degrabă 
un model ideal al personalităţii, omiţând aspectele manifestării sale cotidiene. Majoritatea 
modelelor personalităţii pornesc de la premisa independenţei constructelor sau a tră- 
săturilor măsurate (Weiner er al., 2003), cu toate că unele trăsături pot fi intercorelate 
(Allport, 1937). Alte critici au fost legate fie de transparenţa itemilor utilizaţi, fie de 
faptul că, deşi indivizi diferiţi pot răspunde în acelaşi fel, motivaţia lor poate fi diferită. 
În consecinţă, această metodă de construcţie a chestionarelor de personalitate a fost 
percepută ca fiind inferioară şi nesofisticată din punct de vedere metodologic şi statis- 
tic. Cu toate acestea, instrumentele construite în cadrul acestei abordări s-au dovedit 
a fi comparabile cu instrumentele construite prin metoda criteriului extern sau prin cea 
inductivă (Burisch, 1984). 

Procesul de construcţie a chestionarului, aşa cum este prezentat în cadrul manua- 
lului tehnic şi interpretativ al PRF (Jackson, 1999), a implicat următoarele activităţi- 
cheie : definirea variabilelor, estimarea stilurilor de răspuns şi a validității instrumentului, 
dezvoltarea scalelor cu proprietăţi psihometrice optimale, dezvoltarea formelor paralele 
şi a scalelor de validitate. În continuare sunt descrise aceste etape. 

a) Identificarea şi definirea variabilelor 


Întregul proces utilizat de autorul PRF se bazează pe includerea unei părţi semni- 
ficative a procesului de validare al PRE încă din cadrul etapelor de construcţie. Procesele 
de validare a unui instrument psihometric pot fi încadrate în următoarele categorii : 
esenţiale, structurale şi externe (Loevinger, 1957, apud Jackson, 1999). Componenta 
esenţială se referă la gradul în care itemii conţin sau reflectă elementele esenţiale 
constructului vizat de procesul de măsurare. Componenta structurală se referă la gra- 
dul în care arhitectura sau structura multinivelară a unui instrument este confirmată cu 
ajutorul unor proceduri şi analize statistice. Componenta externă implică, în esenţă, 
stabilirea validității unui instrument prin raportarea la criterii externe (Jackson, 1999). 

Prima etapă a procesului de construcţie a implicat selectarea unui număr de dimen- 
siuni relevante pentru descrierea personalităţii. Modelul teoretic din cadrul căruia au 
fost preluate cele mai multe constructe a fost teoria nevoilor psihogene, formulată de 
Murray (1938). Autorul PRF s-a concentrat pe selectarea a 20 de variabile încadrate 
în categoria nevoi manifeste, deoarece acestea, spre deosebire de nevoile latente sau 
de stările interne, pot fi măsurate direct, prin raportarea la comportamente vizibile. În 
urma identificării celor 20 de variabile, a urmat etapa de analiză şi delimitare concep- 
tuală a variabilelor prin raportare la teoriile şi studiile care vizau fiecare dintre cele 
20 de constructe. Rezultatul principal al acestei analize a fost formularea unor defini- 
ţii specifice pentru fiecare variabilă. Pe baza definiţiilor, pentru fiecare dintre cele 
20 de variabile au fost identificate serii de evenimente sau situaţii specifice şi relevante 
pentru manifestarea trăsăturii vizate. Un aspect căruia i s-a acordat o atenţie specială 
a constat în delimitarea comportamentelor şi situaţiilor particulare specifice fiecărei 
variabile pentru a stabili un grad ridicat de discriminare interscale (Jackson, 1999). 

În cadrul teoriei nevoilor şi presiunilor psihogene, Henry Murray a promovat o 
viziune asupra personalităţii axată atât pe identificarea diferenţelor individuale, cât şi 
pe înţelegerea dinamicii funcţionării fiecărui individ sau, cu alte cuvinte, a dinamicii 
de manifestare a respectivelor diferenţe individuale (Freedheim şi Weiner, 2003). 
Presupoziţia fundamentală a acestei teorii constă în aserţiunea că anumite stări interne 
de dezechilibru precedă comportamentele pe care persoanele le manifestă în diferite 
contexte, o manifestare comportamentală specifică având rolul de a regla o stare de 
dezechilibru intern (Murray, 1938). 

Modelul propus de Murray (1938) a fost rezultatul proiectului Explorations pe care 
acesta l-a coordonat în cadrul Clinicii de psihologie a Universităţii Harvard. Proiectul 
a implicat studierea personalităţii dintr-o perspectivă multidisciplinară, echipa sa fiind 
formată din specialişti din diferite domenii, precum antropologia, sociologia, medicina 
sau psihologia (Freedheim şi Weiner, 2003). Acest proiect a presupus investigarea 
personalităţii normale a 51 de participanţi, studiul reprezentând una dintre primele 
încercări de studiere ştiinţifică a personalităţii. Principalul rezultat al studiului a fost 
identificarea unui set de 44 de variabile reprezentând dimensiuni de personalitate, 
acestea devenind definiţia de lucru dată de Murray (1938) personalităţii. Cele 44 de 
variabile au fost încadrate în următoarele categorii: nevoi manifeste (20 de variabile), 
nevoi latente (8 variabile), stări interne (8 variabile) şi trăsături generale (12 variabile) 
(Murray, 1938). Cele 20 de variabile considerate nevoi manifeste sunt: Devalorizare 
(Abasement), Realizare (Achievement), Afiliere (Affiliation), Agresivitate (Aggression), 

Autonomie (Autonomy), Opoziţie (Counteraction), Respect (Deference), Apărare 
(Defendance), Dominanţă (Dominance), Exhibiţie (Exhibition), Evitarea pericolelor 
(Harm avoidance), Evitarea situaţiilor jenante (Infavoidance), Altruism (Nurturance), 
Ordine (Order), Joacă (Play), Respingere (Rejection), Simţ estetic (Sentience), 
Sexualitate (Sex), Nevoie de sprijin (Succorance), Înţelegere (Understanding) (Murray, 
1938). Prin urmare, personalitatea este concepută ca fiind rezultatul interacțiunii aces- 
tor „forţe”, denumite variabile ale personalităţii. Pe lângă identificarea şi denumirea 
lor, grupul de cercetători a construit şi chestionare care pot fi utilizate pentru a măsura 
fiecare dintre cele 42 de variabile. 

O analiză a modelului propus de Murray (1938) relevă faptul că acesta prezintă 
influenţe psihanalitice semnificative, o parte dintre variabilele alocate celorlalte cate- 
gorii fiind strâns legate de abordările psihanalitice - abordări populare în acea perioadă 
(nevoi sexuale reprimate, ego, supraego sau agresivitate reprimată). Modelul nevoilor 
şi presiunilor este considerat unul dinamic, modul de interacţiune al diferitelor variabile 
explicând anumite manifestări comportamentale specifice. Diferitele nevoi sau motive 
cuprinse în teoria lui Murray nu acţionează independent, ci în funcţie de interacţiunea 
persoanei cu mediul extern. Astfel, Murray descrie stimulii şi forţele existente în mediu 
ca fiind presiuni (Freedheim şi Weiner, 2003). Apariţia unei anumite presiuni poate 
determina astfel acţiunea mai intensă a unei nevoi, presiunea - respingere, nevoie 
(variabilă) activată - afiliere. Mai mult, variabilele nu se activează individual sau izo- 
lat, ci, la rândul lor, pot influenţa simultan comportamentul. De exemplu, acţiunea 
variabilelor Sexualitate şi Agresivitate duce la comportamentele specifice sadismului, 
în timp ce presiunea Sexualităţii şi a Devalorizării duce la comportamentele specifice 
masochismului (Murray, 1938). Din această perspectivă, modelul propus de Murray 
are o putere explicativă deosebită şi prezintă o viziune dinamică asupra dimensiunilor 
de personalitate, manifestările acestora fiind activate în interacţiunile cu alte dimensi- 
uni Sau cu situaţii şi contexte specifice. 

Identificarea şi definirea variabilelor au fost urmate de formularea unui set iniţial 
de aproximativ 3.000 de itemi. Procesul de formulare a acestora a fost în cea mai mare 
parte concordant cu strategia deductivă, itemii fiind exprimaţi în aşa fel încât să repre- 
zinte conţinuturi specifice variabilelor vizate. Deşi este un proces considerat subiectiv, 
formularea itemilor pe cale raţională s-a bazat pe un set explicit de reguli de formulare, 
o atenţie deosebită fiind acordată gradului în care fiecare item reprezintă universul de 
comportamente în cadrul scalei din care face parte (Jackson, 1999). Setul iniţial de 
itemi a fost formulat de un grup de experţi în ştiinţe comportamentale, fiind astfel 
reduse semnificativ eventualele erori legate de percepțiile subiective asupra comporta- 
mentelor relevante pentru un anumit construct ce urma a fi măsurat. După stabilirea 
setului final de aproximativ 3.000 de itemi, a urmat un proces riguros de selecţie a lor. 
Acest proces a fost realizat de minimum doi experţi, ei având drept obiectiv stabilirea 
setului de itemi de inclus în procesul subsecvent de analiză empirică (Jackson, 1999). 


b) Dezvoltarea scalelor PRF 


Selectarea celor mai relevanţi itemi pentru fiecare scală a fost ghidată atât de prin- 
cipii psihometrice generale, cum ar fi relaţia acestora cu scala pe care ar trebui să o 
măsoare, cât şi de analize empirice. În cadrul manualului tehnic şi interpretativ al PRF 

(Jackson, 1999) sunt specificate patru principii de bază în cadrul procesului de dez- 

voltare a scalelor şi de selecţie a itemilor : 

- formularea unor definiţii explicite pentru fiecare variabilă este o etapă critică, în absenţa 
căreia nu pot fi demarate procese de măsurare coerentă a variabilelor respective ; 

- selectarea empirică a celor mai omogeni itemi contribuie la creşterea preciziei şi a 
discriminării pentru măsurarea constructelor de personalitate ; 

- eliminarea sau reducerea semnificativă a riscurilor de apariţie a distorsiunilor legate 
de tipare de răspuns (cum ar fi dezirabilitatea) pot fi realizate mai eficient ca parte 
a procesului de formulare şi selectare a itemilor ; 

- pentru ca scalele să prezinte un nivel acceptabil al validității, validitatea convergentă 
şi cea divergentă a scalelor trebuie să fie luate în considerare încă din etapa de 
formulare şi de alegere a itemilor, şi nu în studii subsecvente de stabilire a validi- 
tăţii (Jackson, 1999). 


După formularea eşantionului iniţial de itemi şi reducerea acestuia prin intermediul 
analizelor experţilor, setul de itemi rezultat a fost administrat unui eşantion de peste 
1.000 de participanţi (studenţi) în condiţii de testare supravegheată (Jackson, 1999). 
Pentru a putea selecta cei mai relevanţi itemi ai unor constructe aferente incluse în 
modelul iniţial, mai întâi au fost calculate pentru fiecare participant scoruri totale la 
cele 20 de constructe măsurate de instrument. Ulterior, au fost calculate corelaţii bise- 
riale între răspunsul la fiecare item şi scala din care face parte respectivul item. Pentru 
a putea fi reţinut, un item trebuia să manifeste cele mai înalte corelaţii cu scala în care 
a fost inclus în modelul iniţial, şi nu cu alte dimensiuni (Jackson, 1999). Utilizarea 
acestui criteriu pentru menţinerea itemilor minimalizează gradul de suprapunere a 
interpretărilor pentru diferitele scale, fiecare scală aducând o contribuţie interpretativă 
unică. Prin calcularea corelaţiilor biseriale între itemi şi scala Dezirabilitate a fost 
redusă proporţia de itemi dezirabili pentru întregul chestionar. Un alt criteriu important 
în menţinerea itemilor a constat în rata de acceptare a acestora. Aceia care manifestau 
rate de acceptare foarte scăzute, sub 0,50 sau, dimpotrivă, foarte ridicate, peste 0,90, 
au fost eliminaţi (Jackson, 1999). 

Setul de itemi obţinut după aplicarea criteriilor menţionate anterior a fost supus 
unui proces de selectare în funcţie de indicele de fidelitate diferenţială (diferential 
reliability index) (Jackson, 1999). Acest indice este calculat pe baza unei formule care 
estimează diferenţa dintre două corelaţii, corelaţia biserială a fiecărui item cu scala 
căreia îi aparţine şi, respectiv, corelaţia biserială dintre fiecare item şi scala Dezirabilitate. 
Indicele permite stabilirea proporţiei din varianţa itemilor datorată dezirabilităţii la 
nivelul conţinuturilor. În urma aplicării acestor analize, eşantionul de itemi a fost redus 
şi mai mult, componenţa de itemi a fiecărei scale fiind stabilită ulterior pe baza con- 
sistenţei interne (Jackson, 1999). 


c) Dezvoltarea scalelor de validare 


Pe lângă validitatea ca proprietate psihometrică a unui instrument sau a unor scale, 
dintr-o perspectivă aplicativă stabilirea validității unui instrument nu este suficientă 
pentru ca fiecare protocol, raport sau profil rezultat din administrarea respectivului 
instrument să fie o reflexie a scorurilor reale. În special în evaluarea personalităţii, 
răspunsurile pe care persoanele evaluate le oferă pot fi distorsionate, reflectând preferinţe 

diferite de cele reale. Astfel, pe lângă stabilirea validității psihometrice, chestionarele 
de personalitate ar trebui să utilizeze o abordare coerentă pentru a reduce pe cât posi- 
bil tendinţa anumitor persoane de a oferi răspunsuri care nu reflectă preferinţele lor 
reale. PRF face parte din categoria instrumentelor denumite generic autodeclarative 
(self-report), predispuse la apariţia acestui tip de distorsiuni. Intenţionate sau nu, dis- 
torsiunile reprezintă un pericol atât pentru procesul interpretativ, cât şi pentru procesele 
decizionale care se bazează pe datele derivate din instrumentele de acest tip. Deşi 
validitatea instrumentului este importantă pentru interpretarea unui protocol, ea nu 
oferă informaţii despre posibilele abordări ale respondentului care pot compromite 
abilitatea utilizatorului de a interpreta scorurile derivate din evaluare (Weiner er al., 2003). 
Prin urmare, pentru eliminarea riscurilor legate de distorsiuni la nivelul tiparului de răspuns, 
se recomandă utilizarea unor metode pentru detectarea protocoalelor distorsionate. În acest 
sens, în cadrul PRF au fost construite scale speciale pentru detectarea distorsiunii. 
Spre deosebire de construcţia scalelor primare ale PRE, care a vizat în special 
conţinutul itemilor şi relaţia acestora cu dimensiunea pe care o măsoară, construcţia 
scalelor de validitate s-a concentrat în special pe analiza tiparelor de răspuns (Jackson, 
1999). Scalele pentru detectarea distorsiunii din cadrul PRF au fost concepute pentru 
a facilita identificarea protocoalelor distorsionate ca urmare a răspunsurilor dezirabile 
şi pentru a identifica protocoalele în care participanţii au oferit răspunsuri aleatorii. 


3.2.3. Detectarea dezirabilităţii 


Pentru a evita includerea unor itemi al căror conţinut reflectă caracteristici indezirabile 
din punct de vedere social sau apropiate de psihopatologie, construirea scalelor pentru 
detectarea dezirabilităţii a fost implementată în mai multe etape. Etapa iniţială a impli- 
cat selectarea a câte 60 de itemi din fiecare extremă a distribuţiei scalei Dezirabilitate 
(Jackson, 1999). Ulterior, a fost demarat un proces de analiză de conţinut derulat de 
un grup de experţi. Rezultatul acestei analize a constat într-un nou eşantion de 107 itemi, 
aceştia fiind reformulaţi şi revizuiţi în etapa anterioară. Pe baza consistenţei interne, 
din cadrul acestui eşantion de itemi au fost reţinuţi cei care prezentau cele mai ridicate 
valori ale coeficientului Alfa. După constituirea unui eşantion care conţinea peste 200 
de itemi potenţial relevanţi pentru distorsiune a urmat pilotarea respectivului set de 
itemi. Pentru a asigura o capacitate de discriminare cât mai ridicată, au fost selectaţi 
câte 60 de itemi aflaţi pe extremele distribuţiilor. După eliminarea conţinuturilor 
redundante, setul de itemi a fost aplicat din nou pe eşantioane de dimensiuni medii 
(300 de participanţi de gen masculin şi 300 de gen feminin). Etapa următoare a pre- 
supus analizarea caracteristicilor psihometrice ale scalei şi eliminarea itemilor redun- 
danţi sau a celor care manifestau corelaţii scăzute cu scorurile totale obţinute la această 
scală. În ultima etapă, itemii au fost împărţiţi în două scale de dezirabilitate, una uti- 
lizată în forma standard a instrumentului, iar cealaltă în cadrul formelor paralele ale 
PRE (Jackson, 1999). Din punct de vedere interpretativ, scalele au aceeaşi semnifica- 
ţie, scorurile mari identificând persoane care au răspuns într-o manieră dezirabilă, iar 
cele scăzute, o tendinţă de a răspunde la itemi într-o manieră indezirabilă din punct de 
vedere social. 

3.2.4. Detectarea răspunsurilor aleatorii 


Scopul scalelor pentru detectarea tiparelor de răspuns aleatorii sau fără sens este de a 
identifica acele protocoale care nu sunt interpretabile, mai specific, protocoalele pentru 
care participanţii oferă răspunsuri fără a ţine cont de semnificaţia itemilor. Metoda de 
construcţie a acestei scale a fost similară cu cea a scalei Dezirabilitate, o atenţie spe- 
cială fiind acordată gradului scăzut de dezirabilitate sau bizareriei asociate itemilor 
(Jackson, 1999). În cadrul acestei scale au fost incluşi itemii atât de indezirabili sau 
de bizari, încât şansele ca persoanele evaluate să răspundă pozitiv sunt extrem de reduse. 
Un exemplu de astfel de item este: „Am învăţat să repar ceasuri de mână în Elveţia”. 
Criteriile pe baza cărora s-au selectat itemii din această scală au fost nivelul scăzut de 
dezirabilitate, gradul de bizarerie şi redundanţa semnificaţiilor. În urma aplicării aces- 
tor criterii au fost selectaţi 65 de itemi. Etapa următoare a constat în aplicarea acestui 
set de itemi unor eşantioane de dimensiuni medii (305 participanţi pentru ambele 
genuri). Nivelul mediu al acceptării acelor itemi a fost de 0,03 (Jackson, 1999). Cu toate 
Că, datorită semnificației itemilor, distribuţia răspunsurilor este puternic asimetrică, 
scala Infrecvenţă a manifestat o consistenţă internă relativ ridicată - 0,53 (Kuder- 
Richardson) (Jackson, 1999). Etapa finală a implicat analiza corelaţiilor inter-itemi şi 
a corelaţiilor dintre itemi şi scorul total la această scală. În forma finală a scalei au 
fost păstraţi acei 36 de itemi care manifestau corelaţiile cele mai ridicate cu scorul 
total. Acest set final de 36 de itemi a fost împărţit aleatoriu în două scale (una utilizată 
în forma standard a PRF şi cealaltă pentru formele paralele ale acestui instrument). 


3.2.5. Dezvoltarea versiunii E 


În cadrul manualului tehnic şi interpretativ al PRE, Jackson (1999) enumeră trei obiec- 
tive fundamentale care au justificat revizuirea versiunilor anterioare : scurtarea duratei 
de administrare, utilizarea PRF pentru alte populaţii în afara celor de studenţi şi elevi 
şi eficientizarea administrării instrumentului prin păstrarea celor mai eficienţi itemi 
din versiunile precedente ale instrumentului. Pornind de la un eşantion de peste 3.000 de 
itemi, autorii versiunii E au selectat, în funcţie de conţinut şi de caracteristici item- 
metrice, 880 de itemi (Jackson, 1999). După analiza de conţinut, numărul itemilor a 
fost redus şi în funcţie de relaţia cu scorul total al scalei şi cu scorurile altor scale. 
Astfel, pentru a putea fi inclus în versiunea E, un item trebuia să manifeste o relaţie 
de 0,85 cu propria scală şi una de maximum 0,20 cu celelalte scale ale instrumentului 
(Jackson, 1999). În construirea scalelor PRF E, scalele au fost realizate astfel încât să 
prezinte corelaţii ridicate cu itemii componenți şi, în acelaşi timp, corelaţii scăzute cu 
celelalte scale. Construirea unor scale care să respecte aceste rigori stabileşte premise 
pozitive pentru validarea de criteriu a scalelor, fiecare construct măsurat surprinzând 
o proporţie unică din varianţa diferitelor criterii (Jackson, 1999). Selecţia finală a 
itemilor celor 22 de scale a fost realizată prin calcularea indicelui de eficienţă a itemi- 
lor (item efficiency index). Acest indice ţine cont de corelaţia dintre item şi scorul total 

şi de proporţia de persoane care aleg respectivul item şi de corelaţia itemilor cu scala 
dezirabilitate (Jackson, 1999). In final, din eşantionul de 880 de itemi, au fost selectaţi 
cei mai eficienţi 16 itemi din cadrul fiecărei scale. 


3.3. Caracteristicile psihometrice 


Caracteristicile psihometrice ale versiunii româneşti a PRE au fost investigate pe baza 
unui eşantion alcătuit din 1.345 de participanţi. Caracteristicile psihometrice ale PRF 
incluse în acest capitol au fost calculate pe baza acestui eşantion. Totalul de 1.345 de 
participanţi este format din 718 persoane de gen masculin (53,39% ) şi 627 de persoane 
de gen feminin (46,61 %). Vârsta medie a participanţilor a fost de 32 de ani, iar aba- 
terea standard a vârstei a avut valoarea de 11,63 de ani. Vârsta minimă a participanţi- 
lor a fost de 14 ani, iar cea mai în vârstă persoană inclusă în acest eşantion a avut 60 
de ani. Eşantionul este echilibrat sub aspectul distribuţiei geografice, incluzând parti- 
cipanţi din toate cele opt regiuni ale României. 

În cadrul acestui subcapitol vor fi prezentate în paralel caracteristicile psihometrice 
ale versiunii româneşti a PRE. 


Fidelitatea 


Tabelul 3.1. Medii, abateri standard şi fidelitatea de tip consistenţă internă (Alfa), 
bazate pe eşantionul normativ românesc 


Dimensiune Medie SD KR 20 
Devalorizare personală 7,16 3,30 [0,71 
Realizare 10,50 3,22 0,70 
Afiliere 8,56 3,46 10,73 
Agresivitate 7,01 3,36 10,73 
Autonomie 8,29 3,47 0,76 
Schimbare 9,49 3,45 10,73 
Structurare cognitivă 8,71 3,12 0,77 
Apărare 5,87 3,22 0,70 
Dominanţă 8,98 4,43 10,86 
Perseverenţă 10,65 3,19 10,71 
Exhibiţie 7,37 4,10 10,83 
Evitarea pericolelor 8,40 4,17 10,83 
Impulsivitate 6,31 3,62 0,77 
Altruism 9,65 3,79 10,80 
Ordine 8,03 4,77 10,88 
Joacă 8,70 3,22  |0,71 

Simestetie | 10,08  |328 |0z2 
Recunoaștere socială 8,09 4,26 10,84 
Nevoie de sprijin 7,29 3,92 10,82 
Înţelegere 5,98 3,62 10,78 
Infrecvenţă 7,15 0,84 0,26 
Dezirabilitate 10,99 3,16 0,71 


Tabelul 3.2. Analiză factorială exploratorie, 
bazată pe eşantionul normativ al PRF în România 


explicată 


Factori 
l Cali Orientare Ori 
Dimensiuni Control vs alitatea spre rientare 

Exprimarea orientării Ascendenţă | către muncă 

E i Ș acceptarea pp 

impulsurilor | interpersonale Sia şi joacă 

coordonării 

Devalorizare -0,05 0,04 -0,03 -0,56 -0,06 
personală 
Realizare -0,02 -0,13 0,00 0,06 0,80 
Afiliere -0,05 0,66 0,06 -0,03 -0,02 
Agresivitate -0,07 0,04 0,00 0,98 0,03 
Autonomie 0,04 -0,24 -0,75 0,02 -0,08 
Schimbare 0,29 -0,06 -0,38 0,02 -0,01 
Structurare cognitivă |-0,76 0,06 0,02 0,10 -0,09 
Apărare -0,05 0,03 -0,02 0,83 0,03 
Dominanţă 0,01 0,10 -0,06 0,37 0,13 
Perseverenţă -0,01 -0,01 -0,02 0,05 0,84 
Exhibiţie -0,02 0,69 -0,08 -0,01 0,02 
Evitarea pericolelor |0,02 -0,08 0,17 0,06 -0,05 
Impulsivitate 0,51 0,13 -0,04 0,09 -0,05 
Altruism -0,01 0,54 0,12 -0,09 0,01 
Ordine -0,66 0,04 -0,10 0,02 0,01 
Joacă 0,10 0,48 -0,01 0,16 -0,17 
Simţ estetic 0,00 0,00 -0,23 0,00 0,04 
Recunoaştere socială | 0,04 0,02 0,66 -0,03 0,15 
Nevoie de sprijin 0,07 0,26 0,63 0,02 0,11 
Înţelegere 0,00 -0,05 0,20 0,00 -0,06 
% din varianţa 6,39 5,23 7,15 9,41 9,13 


Notă : Metodă de extracţie: Maximum Likelihood, rotaţie Direct Oblimin. 

Tabelul 3.3. Corelaţii interfactori pentru factorii PRE, 
bazate pe eşantionul normativ românesc 


Control vs Calitatea Orientare spre 
Dimensiune | Exprimarea orientării acceptarea Ascendenţă 
impulsurilor | interpersonale |  coordonării 


Orientare către 
muncă şi joacă 


Factorul 1 |- 

Factorul 2 [0,05 = 

Factorul 3 [0,02 0,09 — 

Factorul 4 [0,11 -0,04 -0,16 - 

Factorul 5  |-0,12 0,03 -0,26 0,13 — 


În cadrul tabelului 3.3 sunt prezentate corelaţiile dintre componentele identificate 
în urma analizei factoriale exploratorii. După cum se poate observa, corelaţiile dintre 
factori sunt relativ scăzute, fapt ce indică relativa independenţă a acestora, putând fi 
considerate componente de sine stătătoare. 

Analiza factorială exploratorie derulată pe baza unui eşantion voluminos 
(N = 1.345) a identificat cinci componente principale ale PRF. Ea a fost bazată pe o 
metodă de extracţie de tip Maximim Likelihood şi o rotaţie de tip Oblimin. Această 
soluţie explică 49,28% din varianţa răspunsurilor. Primul factor este echivalent cu 
factorul Controlul impulsurilor vs exprimarea impulsurilor. Factorul al doilea surprinde 
calitatea orientării interpersonale. Cea de-a treia componentă a modelului este echiva- 
lentul factorului Orientare spre acceptarea coordonării. A patra dimensiune extrasă 
surprinde Ascendenţa sau controlul exhibiţionist. Cel de-al treilea factor include dimen- 
siunile relevante pentru autonomie, independenţă, fiind foarte asemănător cu factorul 
Independenţă prezentat în cadrul manualului tehnic al PRF (Jackson, 1999). Factorul 
al patrulea include dimensiuni precum Agresivitate, Apărare sau Devalorizare personală, 
fiind echivalent cu factorul Ascendenţă raportat în manualul tehnic al PRE. Cea de-a 
cincea componentă extrasă în cadrul analizei factoriale derulate pe baza eşantionului 
românesc cuprinde dimensiunile Realizare, Perseverenţă, fiind echivalent factorului 
Orientare către muncă şi joacă (Jackson, 1999). În cadrul analizei factoriale explora- 
torii nu a fost identificată componenta Orientare cognitivă şi estetică, formată din 
Înţelegere şi Simţ estetic. Cele două dimensiuni încarcă factorul Orientare spre accep- 
tarea coordonării. Deşi structura factorială identificată cu ajutorul versiunii româneşti 
a PRE diferă de structura factorială raportată în cadrul manualului tehnic şi interpre- 
tativ al PRF (Jackson, 1999), rezultatele acestei analize sunt similare cu cele raportate 
de Skinner, Jackson şi Rampton (1976). Trebuie menţionat faptul că analiza factorială 
exploratorie inclusă în manualul tehnic şi interpretativ a fost derulată pe baza unui 
eşantion de elevi. 

3.4. Administrarea şi scorarea 


3.4.1. Calificarea utilizatorilor 


Pentru a obţine informaţii detaliate despre condiţiile legale ale utilizării acestui instru- 
ment recomandăm consultarea companiei editoriale care deţine drepturile de comerci- 
alizare şi distribuţie pe teritoriul României. PRE este un instrument de clasă B (AERA, 
APA şi NCME, 2014). Prin urmare, rezultatele la PRF pot fi interpretate sau utilizate 
în luarea deciziilor sau în formularea recomandărilor doar de către utilizatorii calificaţi. 
Trebuie menţionat faptul că, deşi interpretarea instrumentului poate fi realizată numai 
de specialişti, administrarea lui poate fi realizată şi de persoane care nu sunt speciali- 
zate în evaluarea psihologică sau nu au fost instruite pentru a interpreta rezultatele 
obţinute cu ajutorul PRF. 


3.4.2. Materialele testării 


Materialele necesare utilizării PRE sunt similare celor utilizate pentru majoritatea 
instrumentelor care vizează evaluarea personalităţii, manualul tehnic şi interpretativ al 
instrumentului, caietul cu itemi şi foaia de răspuns. Pentru administrarea sa în format 
creion-hârtie este necesară utilizarea caietului cu itemi şi a foilor de răspuns. În 
România, acest instrument poate fi administrat on-line, prin intermediul editorului de 
instrumente psihometrice care distribuie chestionarul PRE. În ambele variante de admi- 
nistrare, scorarea se poate realiza electronic. 


a) Manualul testului. Versiunea românească a manualului tehnic şi interpretativ al 
acestui instrument conţine informaţii despre administrarea şi interpretarea PRE, despre 
construcţia chestionarului şi despre evaluarea empirică a PRF. În secţiunea dedicată 
administrării şi interpretării sunt prezentate informaţii fundamentale despre materialele 
necesare testării, despre administrare şi scorare, despre interpretarea corectă a scalelor 
şi a profilurilor generate cu ajutorul PRE. Cea de-a doua secţiune a manualului conţine 
informaţii despre modul în care a fost construit chestionarul. Parcurgerea acestei sec- 
ţiuni este importantă pentru utilizarea şi interpretarea corectă a chestionarului. Ultima 
secţiune a manualului interpretativ, evaluarea empirică, include informaţii esenţiale 
despre caracteristicile structurale ale PRE, despre validarea dimensiunilor măsurate cu 
ajutorul chestionarului şi despre abordarea distorsiunilor în cadrul PRE. Le recomandăm 
tuturor specialiştilor care doresc să utilizeze acest instrument, fie în contexte de psi- 
hologie aplicată, fie în cercetare, să parcurgă manualul tehnic şi interpretativ. 

b) Caietul cu itemi utilizat pentru versiunea românească a PRF include instrucţiunile 
de administrare şi toţi itemii pe care persoana evaluată trebuie să îi parcurgă pentru a 
completa cu succes chestionarul. Editorul care distribuie acest instrument în România 
a publicat caietul cu itemi într-un format reutilizabil. 

c) Foaia de răspuns conţine secţiuni special construite pentru înregistrarea răspun- 
surilor la fiecare dintre cele 352 de întrebări care fac parte din Forma E a chestiona- 
rului. Foile de răspuns sunt considerate materiale consumabile, pentru fiecare 
administrare fiind necesară o nouă foaie de răspuns. 


3.4.3. Procedurile de administrare 


Fiind un instrument construit pentru măsurarea personalităţii, administrarea PRF trebuie 
să respecte principiile şi recomandările cu privire la administrarea instrumentelor de 
evaluare psihometrică. 

PRE poate fi administrat individual sau în grup. Administrarea instrumentului nu 
implică utilizarea unor materiale speciale. În cadrul manualului tehnic şi interpretativ 
al PRF au fost incluse următoarele recomandări cu privire la administrare : a) testarea 
trebuie să se deruleze într-un mediu supervizat, în care persoanele evaluate îşi pot alege 
singure locul pe care îl ocupă pe durata procesului de completare ; b) persoanele eva- 
luate trebuie să fie instruite cum să completeze informaţiile solicitate în cadrul foii de 
răspuns ; c) evaluatorii trebuie să pună la dispoziţia participanţilor creioane sau alte 
instrumente de scris; d) pentru o administrare optimă, persoana care coordonează 
administrarea trebuie să le citească celorlalţi instrucţiunile de completare ; e) numărul 
recomandat de supraveghetori este de un supraveghetor la 40 de participanţi ; f) pentru 
a evita perturbarea celorlalţi atunci când persoanele evaluate au întrebări, ideal ar fi 
ca acestea să anunţe supraveghetorul, iar el să se deplaseze la locul în care se află 
persoana respectivă; g) participanţii trebuie să fie încurajați să completeze chestiona- 
rul rapid şi cu atenţie, iar în situaţia în care timpul alocat testării este limitat, supra- 
veghetorii trebuie să anunţe periodic timpul rămas ; 1) la primirea foilor de răspuns se 
recomandă inspecția vizuală a acestora în vederea identificării unor informaţii sau 
răspunsuri lipsă; j) persoanele evaluate trebuie să fie informate cu privire la scopul 
testării şi la limitele confidenţialităţii (Jackson, 1999). 


3.4.4. Instrucţiunile de administrare 


În România, PRF poate fi administrat în format creion-hârtie sau computerizat. În 
versiunea creion-hârtie, instrucţiunile pentru completare se găsesc pe prima pagină a 
caietului de testare, caiet care conţine şi toţi itemii chestionarului. Persoanele evaluate 
nu ar trebui să scrie nimic pe caietul cu itemi. Informaţiile personale şi răspunsurile 
la cele 352 de întrebări trebuie completate pe foaia de răspuns pe care participanţii au 
primit-o alături de caietul de itemi. În cazul administrării computerizate, înainte de a 
prezenta ecranele care includ itemii, persoanele evaluate trebuie să parcurgă instrucţi- 
unile pentru completarea chestionarului. În această formă de administrare, persoanele 
evaluate au posibilitatea de a reveni la ecrane anterioare şi de a modifica răspunsurile 
la întrebările anterioare. Toate aceste modificări trebuie efectuate înainte ca participan- 
tul să fi apăsat butonul de finalizare a completării şi transmitere a datelor. 

3.5. Interpretarea 


3.5.1. Semnificaţia dimensiunilor 


În continuare vom discuta cele 22 de scale primare din cadrul PRE. Pentru fiecare scală 
vor fi prezentate definițiile, descrierile comportamentale şi adjectivale ale scorurilor 
scăzute şi ale scorurilor ridicate. 

Scalele PRF pot fi încadrate în şase grupaje de scale în funcţie de categoriile con- 
ceptuale măsurate în cadrul fiecărei scale. Acestea sunt: 
e Exprimarea vs Controlul impulsurilor: Impulsivitate, Schimbare, Evitarea perico- 
lelor, Ordine, Structurare cognitivă ; 
Orientarea către muncă şi joacă: Realizare, Perseverenţă, Joacă ; 
Orientarea către acceptarea coordonării : Nevoie de sprijin, Autonomie ; 
Orientarea intelectuală şi estetică : Înţelegere, Simţ estetic ; 
Ascendenţa : Dominanţă, Devalorizare personală ; 
Măsuri ale gradului şi calităţii funcţionării interpersonale: Afiliere, Altruism, 
Exhibiţie, Recunoaştere socială, Agresivitate, Apărare (Jackson, 1999). 


Trebuie precizat faptul că gruparea scalelor în aceste categorii conceptuale a fost 
realizată în funcţie de două criterii: suprapunerea în semnificaţia scalelor şi rezultatele 
analizelor factoriale. 

Pentru a nu altera semnificaţia şi interpretarea scalelor PRE, descrierile de mai jos se 
bazează pe informaţiile incluse în cadrul manualului interpretativ al PRF (Jackson, 1999). 


a) Devalorizare personală (Abasement). Această scală a fost construită pentru a 
măsura atitudinea şi comportamentul persoanelor faţă de asumarea vinovăţiei sau faţă 
de acceptarea sau respingerea criticilor. Cei care prezintă scoruri mari manifestă un 
grad ridicat de modestie şi tind să accepte acuze şi critici nemeritate. Aceste persoane 
au în general o atitudine denigratoare faţă de propria persoană, tind să se scuze şi să 
fie obediente (Jackson, 1999). Cele care obţin scoruri scăzute pe această scală au o 
părere bună despre ele însele, nu permit altora să profite de bunăvoința lor şi nu îşi 
asumă vina pentru greşelile proprii sau ale altora, fiind percepute ca având o atitudine 
de superioritate faţă de ceilalţi sau ca fiind arogante. 

b) Realizare (Achievement). Această scală a fost construită pentru a măsura ambiția 
persoanelor, orientarea acestora spre obiective profesionale, investiţia resurselor şi efor- 
turilor în plan profesional. Persoanele care obţin scoruri ridicate vizează scopuri pe 
termen lung şi îşi doresc să realizeze sarcini cu un grad ridicat de complexitate. Sunt 
ambiţioase, competitive şi doresc să se perfecţioneze. Acele persoane care obţin scoruri 
scăzute preferă să îşi stabilească obiective modeste şi o muncă relativ uşoară, care să 
nu presupună provocări. Le lipseşte motivaţia, nefiind competitive sau perfecţioniste. 

c) Afiliere (Affiliation). Scala Afiliere surprinde orientarea persoanelor către inter- 
acţiuni interpersonale, către o relaţionare plăcută cu ceilalţi, fiind caracterizate de 
amabilitate. Cei care au scoruri ridicate caută interacţiunile, implicarea în relaţii inter- 
personale, construirea şi menţinerea unor relaţii de prietenie. Sunt considerate loiale, 

amabile şi orientate spre cooperare. Persoanele care obţin scoruri scăzute pe această 
scală preferă singurătatea, în general nedorindu-şi să fie în preajma altor persoane. Ele 
nu au iniţiativă în interacțiuni sociale. 

d) Agresivitate (Aggression). Această scală surprinde o orientare spre conflicte 
interpersonale şi tendinţele agresive sau răzbunătoare. Persoanele care obţin scoruri 
elevate sunt caracterizate ca fiind orientate spre dispute, având o dispoziţie iritabilă, 
cu reacţii ce pot fi dăunătoare celorlalţi. De asemenea, manifestă atitudini şi compor- 
tamente amenințătoare şi agresive. Persoanele caracterizate de scoruri scăzute pe scala 
Agresivitate sunt caracterizate de calm şi tact în relaţiile cu ceilalţi şi evită exprimarea 
furiei la nivel fizic. 

e) Autonomie (Autonomy). Scala Autonomie se referă la gradul de libertate şi inde- 
pendenţă al persoanelor faţă de persoane şi norme. De asemenea, scala surprinde 
permeabilitatea la sugestiile sau la indicaţiile primite de la alte persoane. Scorurile 
înalte la această dimensiune indică tendinţa de neasumare a obligaţiilor şi preferința 
de a manifesta atitudini rebele, în special în contextele caracterizate de constrângeri. 
Persoanele care au scoruri scăzute preferă să se conformeze şi să manifeste o abordare 
convenţională în decizii şi comportament. 

f) Schimbare (Change). Această scală măsoară orientarea persoanelor spre experi- 
enţe noi, dispoziţia lor spre a-şi schimba opiniile, atitudinile şi preferinţele pentru 
stabilitate. Persoanele cu scoruri ridicate pe această scală sunt caracterizate de tendinţa 
de a-şi schimba frecvent opiniile şi valorile, de a prefera varietatea în locul rutinei, 
fiind percepute drept flexibile, adaptabile, dar şi inconsecvente sau capricioase. Cei 
care obţin scoruri scăzute preferă rutina şi mediile familiare în care lucrurile sunt 
predictabile şi au continuitate, fiind consideraţi statornici sau chiar inflexibili. 

e) Structurare cognitivă (Cognitive Structure). Această scală surprinde comporta- 
mente de susţinere sau de respingere a structurii şi nevoia de a primi informaţii înainte 
de luarea unor decizii. Scorurile înalte pe această scală descriu persoane care doresc 
să aibă informaţii clare şi complete în baza cărora să ia decizii, sunt perfecţioniste şi 
riguroase. Cele care obţin scoruri scăzute la această scală nu preferă un program bine 
stabilit de lucru şi tind să nu se implice în activităţi cu efort cognitiv susţinut, fiind 
percepute ca imprecise şi indisciplinate. 

h) Apărare (Defendance). Această scală surprinde tendinţa individului de a manifesta 
atitudini defensive în mediul social, de a fi ofensat în relaţiile interpersonale, precum 
şi modul în care reacţionează la critică. Cei care obţin scoruri ridicate sunt descrişi ca 
fiind sensibili la critică şi se pot simţi jigniţi chiar de lucruri mărunte, fiind percepuți 
ca având o atitudine ostilă şi suspicioasă. Cei care au scoruri scăzute îşi recunosc 
propriile greşeli, sunt receptivi la critică şi îşi schimbă propriile opinii. 

i) Dominanţă (Dominance). Scala Dominanţă surprinde atitudinea persoanelor faţă 
de poziţiile de putere şi autoritate, precum şi comportamentele active de căutare sau 
de evitare a acestor poziţii. Cele care obţin scoruri ridicate îşi exprimă tranşant opini- 
ile, sunt preocupate de a exercita controlul şi manifestă o abordare asertivă şi persua- 
sivă, făcându-le plăcere să manifeste autoritatea şi controlul. Persoanelor care au 
scoruri scăzute nu le place să îşi impună punctul de vedere sau să îi coordoneze pe 
ceilalţi, fiind percepute drept pasive. 

]) Rezistență (Endurance). Scala Rezistență identifică tendinţele de a persista în 
rezolvarea unor probleme şi disponibilitatea de a depune eforturi semnificative pentru 

depăşirea unor obstacole. Scorurile înalte la această scală reflectă determinarea şi 
perseverenţa în sarcină. Cei care au scoruri ridicate îşi urmăresc cu fermitate scopurile, 
având energia şi puterea de face faţă problemelor dificile. Scorurile scăzute caracteri- 
zează persoanele care tind să renunţe cu uşurinţă atunci când se confruntă cu dificultăţi, 
preferând să renunţe în faţa obstacolelor. 

k) Exhibiţie (Exhibition). Această scală surprinde comportamente de căutare şi, 
respectiv, de evitare a atragerii atenţiei grupului social. Persoanele care obţin scoruri 
înalte caută în mod activ să atragă atenţia celorlalţi, să fie remarcate, comportamentul 
lor fiind caracterizat de teatralitate. De asemenea, pot fascina prin expresivitatea şi 
exuberanţa manifestate. Cei care au scoruri scăzute prezintă o tendinţă de evitare a 
atenţiei sociale, fiind mai degrabă retraşi şi timizi. 

1) Evitarea pericolelor (Farm Avoidance). Scala desemnează comportamente de 
căutare sau de respingere a situaţiilor care implică activităţi considerate periculoase. 
Scorurile înalte identifică persoane care evită situaţiile periculoase sau riscante şi acordă 
o atenţie deosebită aspectelor care ţin de siguranţa personală. Prin urmare, sunt percepute 
ca fiind precaute şi lipsite de spirit de aventură. Cei care obţin scoruri scăzute pe această 
scală caută constant situaţiile-limită, pline de riscuri sau de pericole, „senzațiile tari”. 

m) Impulsivitate (Impulsivity). Această scală reflectă modul în care persoanele 
manifestă deliberare în comportament sau decizii şi măsura în care se bazează pe 
spontaneitate sau control. Cei care obţin scoruri înalte la această scală au tendinţa de 
a reacţiona sub impulsul de moment, fiind percepute drept spontane, fără inhibiţii şi 
imprudente. Persoanele care obţin scoruri scăzute tind să acţioneze cu calm şi delibe- 
rare, preferând prudenţa în acţiuni şi decizii. 

n) Grijă (Nurturance). Această scală a fost construită pentru a măsura orientarea 
către a-i ajuta pe ceilalţi şi gradul în care persoanele înţeleg că ceilalţi au nevoie de 
ajutor. Cei care obţin scoruri înalte tind să se dedice asistării celorlalţi, manifestând o 
atenţie deosebită în interacțiuni cu persoanele care au dizabilităţi, nevoi speciale, cu 
copiii sau cu bătrânii. Persoanele care obţin scoruri scăzute au o sensibilitate scăzută 
la problemele celorlalţi, fiind percepute ca egoiste şi lipsite de empatie. 

0) Ordine (Order). Scala Ordine a fost construită pentru a măsura gradul de orga- 
nizare personală, identificând şi modul în care persoanele investesc resurse şi timp 
pentru planificarea activităţilor profesionale şi personale. Cei care obţin scoruri ridicate 
la această scală tind să acorde o atenţie deosebită menţinerii ordinii şi organizării, sunt 
foarte atenţi la detalii, metodici şi disciplinaţi. În acelaşi timp, persoanele care obţin 
scoruri scăzute la această scală nu sunt preocupate de organizare şi de exactitate. 

p) Joacă (Play). Scala Joacă a fost construită pentru a măsura preferința pentru 
implicarea în activităţi amuzante, plăcute, precum activităţile sociale, sporturile, dar 
şi simţul umorului. Persoanele care obţin scoruri înalte se implică frecvent în activităţi 
amuzante, generând o atmosferă plăcută, fiind percepute drept voioase, relaxate şi 
lipsite de griji. Cei care au scoruri scăzute sunt percepuți ca fiind serioşi în compor- 
tament şi în interacțiuni, manifestând formalism şi sobrietate. 

q) Simţ estetic (Sentience). Scala desemnează gradul de receptivitate şi atenţia pe 
care persoanele o acordă aspectelor estetice. Cei caracterizați de scoruri mari pot 
observa şi diferenţia cu uşurinţă între diferite sunete, culori, arome sau gusturi, fiind 
receptivi la experienţe diverse. Persoanele care tind să obţină scoruri semnificativ sub 
medie nu sunt atrase de artă sau natură şi nu apreciază experienţele estetice. 

r) Recunoaştere socială (Social Recognition). Scala surprinde propensiunea perso- 
nală către a primi recunoaştere şi apreciere în medii sociale. Cei care au scoruri ridi- 
cate la această scală sunt preocupaţi să obţină aprecierea şi admiraţia celorlalţi, fiind 
amabili şi atenţi la eticheta socială. Persoanele care au scoruri scăzute sunt indiferente 
la opiniile celorlalţi, fiind percepute drept nonconformiste. 

s) Nevoie de sprijin (Succorance). Această scală surprinde comportamente active 
de căutare a ajutorului sau a sprijinului. Persoanele care obţin scoruri înalte la această 
scală caută de obicei sprijinul şi confirmarea celorlalţi, având nevoie de protecţia şi 
sfaturile altora. Cei care obţin scoruri scăzute au încredere în judecăţile proprii şi se 
pot descurca singuri, neavând nevoie de sprijin. 

t) Înţelegere (Understanding). Această scală surprinde curiozitatea persoanelor, 
gradul în care acestea manifestă interes şi preocupare în registrul intelectual. Persoanele 
care obţin scoruri înalte sunt interesate să înţeleagă informaţii din mai multe domenii, 
să analizeze şi să integreze informaţii multiple. Cei care obţin scoruri scăzute sunt 
foarte puţin interesaţi de teme intelectuale sau academice, bazându-şi opiniile pe infor- 
maţii pe care le obţin din viaţa şi experienţa cotidiene. 


Fiind un chestionar de personalitate care surprinde un număr mare de dimensiuni, 
Formularul de Studiu al Personalității poate fi utilizat în mai multe arii ale psihologiei 
aplicate. Zonele principale de utilitate ale PRE sunt: psihologia clinică şi psihologia 
sănătăţii, psihologia organizaţională, psihologia educaţională. Fiind unul dintre ches- 
tionarele de personalitate folosite la scară largă la nivel internaţional, utilitatea PRF 
pentru fiecare din zonele menţionate mai sus a fost demonstrată prin studii ştiinţifice 
publicate în reviste de specialitate. 


3.5.2. Interpretarea PRF în psihologia clinică şi psihologia 
sănătăţii. Psihologie clinică şi psihoterapie 


PRE poate fi utilizat cu succes atât în psihologia clinică, unde poate asista specialistul 
în extragerea unor informaţii relevante pentru stabilirea diagnosticului, cât şi în psiho- 
terapie, unde îi poate oferi informaţii importante despre anumite tipare comportamentale 
ale clienţilor şi despre resursele care pot fi accesate cu succes în cadrul demersului 
terapeutic. 

Una dintre ariile în care aplicarea PRE poate contribui la validitatea procesului de 
stabilire a diagnosticului este aceea a tulburărilor comportamentului alimentar. Astfel, 
s-a constatat că şapte dintre scalele PRF manifestă relaţii semnificative cu diferiţi 
indicatori obiectivi ai masei corporale (schimbarea masei corporale, greutate actuală) 
şi cu diferite instrumente care evaluează tulburări ale comportamentului alimentar (de 
exemplu, scala de control/abţinere şi testul pentru atitudini legate de stilul alimentar 
(Aronson, Fredman şi Gabriel, 1988). Există mai multe dimensiuni ale PRE care pre- 
zintă relaţii semnificative cu dimensiuni relevante pentru tulburările comportamentului 
alimentar. De exemplu, dimensiunile structurare cognitivă şi ordine se corelează sem- 
nificativ cu modificarea greutăţii corporale. Scalele Dezirabilitate, Înţelegere, Impulsivitate 
şi Evitarea pericolelor prezintă relaţii semnificative cu Structurarea cognitivă, Ordinea 

cu modificarea greutăţii corporale, Evitarea pericolelor cu scala de control al compor- 
tamentului alimentar. Dimensiunea recunoaştere socială are o relaţie semnificativă cu 
scorurile la testul pentru atitudini legate de stilul alimentar (Aronson er al., 1988). 

Studii similare realizate cu PRF vizează consumul de alcool. Astfel, pacienţii alco- 
olici cu un IQ peste medie tind să manifeste mai multe comportamente specifice 
următoarelor scale : Înţelegere (r = 0,31, p < 0,01), Agresivitate (r = 0,23, p < 0,05) 
şi mai puţine comportamente asociate cu scala Devalorizare personală (r = 0,23, p < 0,05) 
(Gross şi Nerviano, 1973). 

PRE se dovedeşte a fi un instrument util şi în identificarea ideaţiei suicidare la 
adolescenţi. Rezultatele studiilor arată că adolescentele care manifestă tendinţe suicidare 
şi abuz de substanţe tind să obţină scoruri semnificativ mai înalte pe scalele : Impulsivitate, 
Agresivitate, Recunoaştere socială, dar şi scoruri mai scăzute la scala Evitarea perico- 
lelor, comparativ cu un grup de adolescente extras din populaţia generală (Hull-Blanks, 
Kerr şi Robinson Kurpius, 2004). 

Utilitatea PRE în psihoterapie este legată de două direcţii majore : diagnoza pro- 
gresului terapeutic (gradul în care se modifică diferite tipare ale scalelor asociate unei 
categorii nosologice în urma aplicării unor intervenţii psihoterapeutice) şi modificarea 
scalelor ca urmare a intervențiilor axate pe dezvoltarea abilităţilor şi competenţei soci- 
ale. Astfel, majoritatea scalelor PRE par să fie sensibile la criteriile utilizate în pro- 
fie specifice scalelor Afiliere şi Exhibiţie (Mungas er al., 1979). Pentru specialiştii în 
psihoterapie, PRE se poate dovedi un instrument deosebit de util, în special atunci când 
aceştia au cunoştinţe extinse despre semnificaţia scalelor, principiile interpretative şi 
caracteristicile psihometrice ale instrumentului. În acelaşi timp, interpretarea fiecărui 
profil individual reprezintă un proces care combină abordările cantitative cu cele cali- 
tative, detalierea lor depăşind obiectivele acestui capitol. 


3.5.3. Sănătatea, stresul şi confortul psihologic 


PRF a fost utilizat pentru a explora relaţia dintre personalitate şi diferite constructe 
relevante din domeniul stresului şi confortului psihologic. Lee şi Hughes (2014) au 
analizat relaţia dintre trăsătura dominanţă şi funcţionalitatea cardiovasculară şi stresul 
social. Cercetarea a relevat că persoanele preocupate de control şi de manifestări auto- 
ritare faţă de alte persoane (au scoruri ridicate la scala dominanţă) au anumite probleme 
de natură cardiovasculară şi o adaptare mai slabă la stresul social. Un alt studiu a 
analizat relevanţa nevoii de realizare pentru burnout şi pentru intenţia de a pleca dintr-un 
context educaţional (Moneta, 2011). În mod specific, autorul demonstrează că persoa- 
nele cu un nivel ridicat al nevoii de realizare, adică cele preocupate de atingerea unor 
scopuri pe termen lung şi care sunt dispuse să depună eforturile necesare pentru a avea 
performanţe, au un nivel mai scăzut al componentelor burnout-ului (î.e., epuizare 
emoţională, cinism, ineficienţă profesională). Mai mult, acest studiu relevă şi o core- 
laţie negativă între nevoia de realizare şi intenţia de a părăsi organizaţia, legătură 
mediată de burnout. Astfel, rezultatele evidenţiază faptul că nevoia de realizare ar putea 

de la locul de muncă. Studiul realizat de Rosenfield, Lennon şi Raskin White (2005) 
s-a centrat pe analiza implicaţiilor schemelor de autosalienţă ale adolescenților pentru 
sănătatea meintală, adică pe modul în care persoana îşi acordă importanţă sieşi şi altora. 
Scalele PRE utilizate au fost autonomia, grija, dominanţa şi devalorizarea. Rezultatele 
studiului au arătat că schemele de autosalienţă sunt legate de sănătatea mintală a indi- 
vizilor : cei care acordă celorlalţi o mai mare importanţă decât propriei persoane tind 
să devină mai vulnerabili la depresie, anxietate şi fobii. În acelaşi timp, cei care se 
pun pe sine în centru într-o prea mare măsură au predispoziția de a manifesta acte 
negative faţă de ceilalţi. Prin urmare, rezultatele evidenţiază că un echilibru între 
atenţia acordată propriei persoane şi celorlalţi şi relaţiilor cu aceştia sunt legate de 
confortul psihologic al persoanei, de bunăstarea psihologică a acesteia. 


3.5.4. Interpretarea PRF în psihologia organizaţională 


Printre contextele de evaluare în care PRF poate fi utilizat eficient se numără : evalu- 
din cadrul echipei, analizele de echipă, precum şi identificarea talentelor. În mod 
specific, în continuare sunt prezentate aspecte relevante legate de evaluarea şi selecţia 
personalului şi de leadership. 

Deciziile de selecţie au de cele mai multe ori un scop predictiv. De asemenea, 
majoritatea evaluărilor de personal realizate în medii organizaționale vizează realizarea 
unor inferenţe cu privire la performanţa profesională individuală. Deşi abilitatea min- 
tală generală joacă un rol extrem de important în explicarea varianţei performanţei 
profesionale, variabilele care ţin de personalitate contribuie şi ele la explicarea varian- 
ţei performanţei profesionale (Schmidt şi Hunter, 1999). Important de reţinut: relaţia 
dintre scalele PRE şi performanţa profesională în diferite contexte de muncă a fost 
demonstrată în cadrul mai multor studii. 

Unul dintre domeniile în care evaluarea psihologică are un rol extrem de important 
este selecţia personalului care lucrează în aviaţie. Datorită caracteristicilor psihometrice 
excelente, PRE a fost integrat în multiple modele de predicţie pentru performanţa 
profesională a personalului activ din industria aeronautică. De exemplu, au fost iden- 
tificate relaţii semnificative între performanţa în training a piloților care se aflau în 
programul de calificare profesională şi anumite dimensiuni ale PRE (Joaquin, 1980). 
Un model de estimare a performanţei piloților de avioane în cadrul căruia sunt incluse 
abilitatea mintală generală şi anumite variabile măsurate are o capacitate de predicţie 
a performanţei de 46% (Dolgin şi Gibb, 1989). 

Alte studii identifică relaţii semnificative între diferite criterii de performanţă pen- 
tru contabili şi diferite scale ale PRE. Aceste scale par să aibă potenţial predictiv în 
raport cu criterii de performanţă atât obiective, cât şi subiective, pentru profesia de 
contabil. Astfel, au fost identificate corelaţii semnificative între factorii generali extraşi 
din PRE (impuls, muncă, direcţionare, intelect, ascendență şi factorul interpersonal) 
şi criterii specifice de performanţă cum ar fi: capacităţi tehnice, promptitudine, relaţia 
cu clienţii, cooperare, etică, criterii globale. Factorii PRF care manifestă relaţiile cele 

mai puternice cu performanţa contabililor sunt: munca (0,29, p < 0,001) şi factorul 
interpersonal (0,36, p < 0,001) (Day şi Silverman, 1989). 

Pe lângă utilitatea PRF în predicția performanţelor profesionale pentru posturi fără 
responsabilităţi manageriale, există mai multe studii care demonstrează utilitatea PRF 
în identificarea stilului managerial, a nivelului managerial sau a eficienţei manageriale. 
Astfel, ţinând cont de variabila gen, au fost identificate diferenţe semnificative între 
bărbaţi şi femei (atât manageri, cât şi persoane care nu sunt în poziţii de conducere) 
în ceea ce priveşte altruismul, bărbaţii obţinând scoruri semnificativ mai scăzute com- 
parativ cu femeile (Brenner şi Greenhouse, 1979). PRE se dovedeşte a fi un instrument 
util în predicția performanţelor profesionale tipice, evaluarea abilității mintale generale 
fiind cea care poate identifica mai eficient performanţa profesională superioară (Marcus, 
Goffin, Johnston şi Rothstein, 2007). 

Având în vedere corelaţiile relativ scăzute dintre trăsăturile de personalitate şi fac- 
torul general al performanţei profesionale, se recomandă aplicarea PRE doar pentru 
măsurarea criteriilor relaţionate obiectiv cu performanţa sau utilizarea acestuia pentru 
validitatea sa incrementală în măsurarea anumitor criterii. De asemenea, PRF poate 
fi exploatat eficient în companii atunci când procesul decizional în selecţie se bazează 
pe studii care explorează validitatea instrumentului în contextul sau în organizaţia 
respectivă. 

Diferite studii au fost realizate pentru a surprinde implicaţiile dimensiunilor perso- 
nalităţii pentru aspecte ale leadershipului. În mod specific, Ehrhart şi Klein (2001) au 
urmărit să identifice acele caracteristici ale angajaţilor care ar putea explica preferința 
lor pentru liderii carismatici orientaţi spre sarcină sau orientaţi spre relaţii. Rezultatele 
autorilor au evidenţiat că aceleaşi comportamente ale liderilor pot fi percepute şi inter- 
pretate diferit de angajaţi. În ceea ce priveşte personalitatea, rezultatele au evidenţiat 
că aspectele legate de asumarea riscului nu se corelează cu preferinţele angajaţilor 
pentru un anumit stil de leadership, chiar dacă, într-o mică măsură, studiul a evidenţiat 
că persoanele preocupate de stima de sine preferă liderii orientaţi spre sarcină. Deşi 
rezultatele acestui studiu nu oferă o imagine clară despre relaţia dintre angajaţi şi lideri, 
aduce în discuţie o problematică importantă în studiile asupra procesului conducerii — 
relaţia şi potrivirea între lideri şi cei care îi urmează. 

Studiul lui Pratch şi Jacobowitz (1986) a analizat, la bărbaţi şi femei, orientarea 
motivaţională de tip agentic - ce include dimensiuni precum realizarea şi agresivitatea — 
şi cea de tip comunitar - ce include dimensiuni precum afilierea şi grija. Rezultatele 
au evidenţiat că bărbaţii tind să se descrie ca având mai multe calităţi de tip agentic, 
de altfel considerate, în mod stereotipic, masculine, iar femeile ca având mai degrabă 
calităţi de tip comunitar, conform stereotipului feminin. Studiul a mai evidenţiat că 
femeile care au un stil masculin de conducere (de tip agentic) sunt în mod negativ 
percepute ca lideri, pe când liderii masculini care abordează un stil feminin de condu- 
cere (de tip comunitar) nu sunt consideraţi ca fiind în dezavantaj. Acest studiu atrage 
atenţia asupra problematicii genului în leadership şi asupra faptului că bărbaţii pot avea 
o flexibilitate mai mare în folosirea diferitelor stiluri şi riscuri mai scăzute. Dintr-o 
altă perspectivă, Goffin, Rothstein şi Johnston (1996) au analizat rolul centrelor de 
evaluare şi al personalităţii în predicția performanţei manageriale, testând în mod spe- 
cific scalele dominanţă, realizare şi exhibiţie. Rezultatele au evidenţiat că personalita- 
tea este cel puţin la fel de utilă precum centrele de evaluare în predicția performanţei. 

Gellatly, Paunonen, Meyer, Jackson şi Griffin (1991) au demonstrat că, atunci când 
abilităţile cognitive sunt menținute sub control, predictorii de personalitate sunt asoci- 
aţi cu un nivel ridicat al competenţei manageriale şi cu atitudini pozitive faţă de muncă. 
În mod specific, managerii cu scoruri ridicate la impulsivitate au avut şi o satisfacţie 
mai scăzută în muncă, iar cei cu trăsături legate de adaptarea la ceilalţi şi de acordarea 
de ajutor au fost evaluaţi mai bine în ceea ce priveşte practicile orientate către client 
şi cele administrative. De asemenea, managerii care preferă rutina au şi un nivel mai 
ridicat al satisfacţiei şi o preferinţă, evident, pentru sarcinile rutiniere. În plus, cei cu 
un scor ridicat la autonomie au fost percepuți ca fiind mai competenţi în pregătirea 
rapoartelor scrise şi în comunicarea verbală sau în managementul departamentului. 


3.5.5. Interpretarea PRF în psihologia educaţională 


În psihologia educaţională întâlnim un volum cel puţin la fel de ridicat al cercetărilor 
care au folosit PRE. Crawford (1978) a fost interesat de modul în care nivelul de difi- 
cultate în instruirea studenţilor este legat atât de tipurile de materiale folosite, cât şi 
de caracteristicile lor personale. În mod specific, studiul experimental a relevat în cazul 
studenţilor cu o nevoie crescută de realizare rezultate mult mai bune în posttest, dacă 
a crescut dificultatea. Acest studiu este relevant pentru că arată cum anumite caracte- 
ristici personale ar trebui luate în considerare, alături de cele cognitive, în crearea 
programelor educaţionale care să maximizeze reuşita procesului de învăţare. Fruen, 
Rothman şi Steiner (1974) au studiat diferenţele de gen dintre candidaţii la şcolile cu 
profil medical. Studiul lor a relevat diferenţe semnificative între bărbaţi şi femei la 
jumătate dintre scalele PRE. În mod specific, bărbaţii au obţinut scoruri mai mari pe 
scale precum dominanţa sau exhibiţia, iar femeile pe scale precum grija sau înţelegerea. 
De asemenea, bărbaţii au obţinut scoruri mai mari decât femeile pe scalele agresivitate, 
rezistenţă şi anduranţă, iar femeile au scoruri mai mari la nevoia de afiliere. Mai mult, 
autorii evidenţiază că au existat diferenţe mai mari decât cele de gen între candidaţii 
testaţi şi populaţia generală de candidaţi la facultate în cadrul fiecărui grup. Cei care 
doresc să se înscrie la facultatea de medicină se descriu ca având scoruri mai mari la 
nevoia de realizare, perfecţionism, rezistenţă, ordine şi înţelegere şi, respectiv, mai 
scăzute la agresivitate, exhibiţie, impulsivitate, joacă şi recunoaştere socială. Autorii 
atrag atenţia asupra necesităţii realizării unor studii care să clarifice şi să aprofundeze 
această direcţie, deoarece într-un mediu educaţional concurenţial caracteristicile per- 
sonale pot fi relevante în alegerea celor mai buni candidaţi. 

Fără a părăsi mediul educaţional, însă făcând referire la cei care ghidează învăţarea, 
Bridgwater (1981) oferă, prin studiul său, informaţii relevante pentru validitatea de 
construct a PRE, analizând diferenţe pe scale în funcţie de anumite criterii demografice 
la instructorii de schi. Spre exemplu, studiul a evidenţiat că participanţii mai în vârstă 
par să fie mai puţin sensibili la critică şi se acceptă pe sine într-o mai mare măsură. 
Participanţii cu un nivel mai ridicat al educaţiei s-au descris ca fiind analitici şi perse- 
verenţi în urmărirea scopurilor pe termen lung, iar cei mai experimentați au obţinut 
scoruri mai mari pe scala orientare spre realizare. 

Dintr-o perspectivă longitudinală, Laosa, Swartz şi Wizke (1975) au studiat timp 
de şase ani relaţia dintre caracteristicile cognitive şi cele de personalitate ale elevilor, 
judecăţile profesorilor asupra elevilor şi performanţa şcolară. Rezultatele au relevat că 
evaluările profesorilor depind de clasa la care se raportează - spre exemplu, la clasa 
a X-a, profesorii tind să îi evalueze mai pozitiv pe elevii mai inteligenţi, iar la clasa 
a XII-a, profesorii îi evaluează mai pozitiv pe elevii descrişi ca fiind ambiţioşi şi lucrează 
asiduu, dar şi pe cei perseverenţi şi care oferă sprijin altora şi, respectiv, negativ pe 
cei care vor să fie în centrul atenţiei. Această transformare în evaluare de-a lungul 
timpului poate contribui la înţelegerea aspectelor importante pentru profesori în pro- 
cesul educaţional şi a posibilităţii ca aceştia să evalueze pozitiv aspecte relevante în 
atingerea scopurilor educaţionale la diferite vârste ale elevilor. Studiul mai recent 
realizat de Csikszentmihalyi şi Wong (1991, 2014) analizează rolul personalităţii şi al 
factorilor motivaţionali pentru performanţa academică. Deşi nu s-a găsit o relaţie între 
factorul de orientare către muncă (care include scale precum nevoia de realizare, rezis- 
tenţa sau ordinea) şi motivaţia intrinsecă în timpul studiilor (care se referă la plăcerea 
de a studia), orientarea către muncă a avut un efect pozitiv semnificativ asupra timpu- 
lui petrecut cu studiul. Rezultatele sugerează că, ţinând sub control abilitatea cognitivă, 
în cazul elevilor care doresc să realizeze sarcini dificile, dar cărora nu le place ambi- 
guitatea, care au nevoie de ordine, îşi pot controla impulsurile şi amână gratificarea 
imediată se înregistrează o mai mare probabilitate de a fi buni la şcoală. În plus, ori- 
entarea către muncă a avut atât efecte directe, cât şi indirecte asupra notelor obţinute. 
Autorii consideră că este important ca profesorii să îi ajute pe studenţi să fie atraşi de 
sarcinile care presupun provocări şi să faciliteze autonomia şi iniţiativa studenţilor în 
procesul de învăţare, astfel încât această activitate să aibă şanse mai mari să fie per- 
cepută ca fiind plăcută. 

Capitolul 4 


Chestionarele Eysenck pentru Adulţi : 
Chestionarul de Personalitate Eysenck 
(EPQ-R) şi Chestionarul de Impulsivitate 
Eysenck (IVE) 


Romeo Zeno Crețu 


Chestionarul de Personalitate Eysenck (Eysenck Personality Questionnaire, EPQ) 
este un instrument psihometric clasic, rafinat de-a lungul mai multor decenii de cercetare 
de către Hans J. Eysenck şi colaboratorii săi (1952-1992). EPQ a fost creat să măsoare 
trei dimensiuni puternic înrădăcinate biologic: Nevrotismul, Extraversiunea şi Psihotismul. 
Aceste dimensiuni au fost considerate fundamentale pentru descrierea şi explicarea 
personalităţii: chestionarul a cunoscut o multitudine de versiuni, ultima fiind EPQ-R (cu 
o formă lungă, una scurtă şi una abreviată). O extindere a EPQ a constituit-o chestio- 
narul Impulsiveness-Venturesomeness-Empathy, cunoscut sub acronimul IVE. Toate 
acestea au fost considerate dimensiuni primare, plasate în spaţiul tridimensional al 
superfactorilor P, E şi N, astfel încât să ofere o descriere cât mai completă a persona- 
lităţii. Toate aceste chestionare (EPQ-R în forma scurtă şi lungă şi IVE) sunt cunoscute 
drept Scalele Eysenck pentru Adulţi. 

EPQ-R conţine 106 itemi dihotomici şi măsoară, pe lângă triada P, E şi N, o scală 
de Minciună (L) cu scop de validare a profilurilor, o scală de Adicţie (A) şi una de 
Criminalitate (C). Forma scurtă a chestionarului conţine 48 de itemi dihotomici care 
măsoară aceleaşi scale. Chestionarul IVE conţine 54 de itemi dihotomici ce măsoară 
Impulsivitatea, Spiritul de aventură şi Empatia. 

EPQ a fost studiat în toate variantele sale în mod extensiv şi este unul din chestio- 
narele care, deşi puternic legat de istoria psihologiei, rămâne în continuare preferat, 
folosit de practicieni şi la fel de util ca la data dezvoltării sale. Aceasta se datorează 
robusteţii teoriei care stă la baza sa, caracteristicilor sale psihometrice excelente şi 
volumului său relativ redus de itemi. 

EPQ este utilizabil în toate ariile practicii în care cunoaşterea personalităţii unui 
individ este utilă şi există exemple de folosire a sa în absolut toate ramurile psihologiei. 
Totuşi, este în mod special adecvat pentru psihologia clinică, psihologia judiciară şi alte 
ramuri similare. 

4.1. Teoria personalităţii şi concepţia psihometrică elaborate 
de Eysenck 


Despre multe modelări psihometrice aplicate personalităţii se poate spune că au rămas 
doar la suprafaţa fenomenului, întrucât s-au rezumat la alcătuirea unor sisteme descrip- 
tive sau a unor taxonomii. Nu acelaşi lucru se poate spune despre modelul personali- 
tăţii cu trei factori fundamentali, validat în timp, plecând de la concepţia formulată 
iniţial de Eysenck (1947). Primele sisteme descriptive ale personalităţii generate de 
diverşi autori la acea dată, deşi nu dispuneau de un criteriu solid de organizare, au 
devenit rapid alternative concurente. Situaţia l-a condus pe Raymond B. Cattell la 
următoarea observaţie : 


Problema în măsurarea trăsăturilor este că acestea sunt prea multe ! (...) Tendinţa psiholo- 
gilor în trecut a fost de a imagina anumite trăsături particulare, precum autoritate, extraver- 
siune (...). Mii de trăsături sunt încă neglijate, iar prejudecățile şi preferinţele psihologilor 
individuali conduc către un sistem care încearcă să opereze cu cel puţin atâtea trăsături câţi 
psihologi există! (Cattell, 1965, p. 84). 


Lipsa unui principiu de organizare a dus la proliferarea unei imagini haotice a 
structurii personalităţii. Analiza factorială propusă de Cattell ca soluţie la această 
problemă a constat în intercorelarea variabilelor-descriptori de personalitate şi în fac- 
torizarea lor în vederea extragerii unor structuri economice şi a unui număr restrâns 
de factori latenţi. Cattell a considerat că aceşti factori ar fi sursele primare care con- 
trolează variaţia comună a comportamentelor observate. Organizarea dimensiunilor 
fundamentale ale personalităţii în sistem a fost dictată de modul de intercorelare şi de 
saturaţia în factori a variabilelor examinate. Evident, problema celei mai bune soluţii 
privind numărul de factori necesari şi suficienţi pentru a reda valid structura persona- 
lităţii a generat dispute interminabile. 

Eysenck a intuit că o soluţie ultimă probabil nu va fi identificată niciodată, atât timp 
cât căutările se bazează exclusiv pe demersuri inferenţiale. Deşi a adoptat şi a utilizat 
în construcţia instrumentelor sale metoda analizei factoriale, el a subliniat foarte clar 
faptul că simpla explorare a unor relaţii statistico-matematice între variabile nu este 
suficientă pentru înţelegerea şi explicarea corectă a personalităţii. El considera că 
analiza factorială prin raportare la un criteriu intern nu poate rezolva problema iden- 
tificării factorilor fundamentali care corespund unor surse psihologice reale de variaţie. 
Eysenck era de părere că, în orice ştiinţă, forma forte a validării necesită identificarea 
unui criteriu extern, verificat experimental. Factorii identificaţi în urma unei analize 
factoriale trebuie să varieze convergent sau divergent cu acest criteriu, conform unei 
logici derivate dintr-o teorie verificată. Prin urmare, spunea autorul, analiza factorială 
per se nu poate să valideze, ci doar să identifice clusterizări sau factori care, până la 
o validare robustă, externă, capătă un statut provizoriu. 

Conform concepţiei promovate de Eysenck, cercetarea personalităţii necesită com- 
binarea demersurilor factorial-exploratorii cu cele ipotetico-deductive. Plecând de la 
concepţiile şi modelele teoretice existente şi de la rezultatele obţinute prin investigaţii 

empirice anterioare, cercetătorul ar trebui să formuleze şi să testeze noi ipoteze despre 
modul în care dimensiunile fundamentale intervin în producerea diferenţelor la nivelul 
patternurilor comportamentale caracteristice indivizilor. Factorii extraşi pe baza ana- 
lizei factoriale trebuie raportați predictiv la un criteriu de confirmare sau la un grup 
de control, astfel încât funcţia lor să poată fi clar stabilită. Aşa cum spunea autorul, 
orice teorie asupra personalităţii trebuie să se bazeze pe rezultate experimentale obţinute 
cu metode statistice. În consecinţă, dimensiunile fundamentale, operaţionalizate în 
chestionarele şi scalele de evaluare a personalităţii, ar trebui să fie formulate printr-un 
astfel de demers, şi nu inferate printr-un demers singular de analiză factorială. Ulterior, 
aceste dimensiuni ar trebui rafinate psihometric (inclusiv prin analiza factorială), ajun- 
gându-se treptat la un instrument valid, care să permită proiectarea unor demersuri 
empirice mai economice de validare a constructului. 

În întreaga sa activitate de cercetare, Eysenck a încercat să fie consecvent acestei 
profesiuni de credinţă, astfel că, pentru fiecare dintre dimensiunile fundamentale ale 
personalităţii, operaţionalizate prin chestionarele sale, autorul a întreprins investigaţii 
clinice şi studii experimentale care să certifice diferențieri interindividuale predictabile, 
produse de manipularea factorilor. În baza interdependenţei dintre datele experimentale 
şi cele factoriale, Eysenck a demonstrat că factorii pot fi înţeleşi nu în calitate de 
concepte denotative, aşa cum sugera Cattell, ci mai degrabă în calitate de concepte 
conotative. 

Încă de la început, Eysenck (1947, p. 26) definea personalitatea ca „sumă totală a 
patternurilor comportamentale actuale sau potenţiale, determinate de ereditate şi mediu”. 
Autorul considera că trăsăturile de personalitate se dezvoltă diferit în funcţie de baza 
genetică moştenită, trăsăturile temperamentale ilustrând într-un mod mult mai trans- 
parent intervenţia acestor factori. Prin documentările şi investigaţiile empirice întinse 
pe mai multe decenii, el a ajuns la concluzia că extraversiunea, nevrotismul şi psiho- 
tismul sunt dimensiunile fundamentale ale personalităţii. Autorul a oferit mai multe 
argumente pentru acest model tripartit al dimensiunilor fundamentale ale personalităţii, 
uneori etichetat în literatura de specialitate drept The Big Three. În esenţă, Eysenck 
afirmă : a) existenţa unui corpus teoretic şi empiric solid care suportă preeminenţa 
acestor trei dimensiuni ; b) extraversiunea şi nevrotismul (parţial şi psihotismul) sunt 
adânc înrădăcinate biologic (temperamental), astfel că diferenţele comportamentale 
induse de acestea vor fi vizibile foarte devreme, indiferent de individ ; c) luate împre- 
ună, dimensiunile controlează o parte de variaţie comportamentală considerabil mai 
mare comparativ cu oricare alte trăsături conceptualizabile. 


4.1.1. Arousal-ul cortical şi extraversiunea 


Eysenck (1967) este autorul aşa-numitei teorii a excitaţiei sau a arousal-ului cortical. 
Diferenţele comportamentale interindividuale în ceea ce priveşte nivelul extraversiunii 
şi nivelul nevrotismului sunt predeterminate genetic, dar pot fi identificate economic 
cu scale special concepute. Conform teoriei, genotipul moştenit ar controla dezvoltarea 
specifică a sistemelor neuronale care mediază gradul de excitabilitate corticală dispo- 
nibil individului. Extraversiunea şi nevrotismul, ca trăsături de personalitate, ar fi 

expresia externă, observabilă a funcţionării diferite a sistemelor de control al excitaţiei 
corticale. Deoarece pentru Eysenck cunoaşterea personalităţii pornea de la accesarea 
acestor resorturi biologice moştenite, psihofiziologia a fost metoda princeps. Metoda 
psihometrică a fost utilizată ca un complement necesar al psihofiziologiei, fiindcă 
permitea o operaţionalizare mult mai economică a constructelor de personalitate întemeiate 
pe o bază biologică, plecând de la variaţia lor comună. Această abordare complementară 
a permis testarea empirică a ipotezelor legate de variaţia comportamentelor - indicator 
al extraversiunii şi nevrotismului, ca efect al acţiunii sistemelor cerebrale de gestiune 
a excitaţiei. 

Încă de la primele studii de psihofiziologie experimentală, Eysenck a încercat să fie 
consecvent cu principiile teoretice enunțate şi să identifice resorturile biologice care 
controlează diferenţele fenotipice ale extraversiunii şi nevrotismului. În 1967, a lansat prima 
variantă a teoriei excitaţiei (revizuită în 1981 şi 1997), identificând două sisteme neu- 
ronale care ar controla variațiile interindividuale la nivel de extraversiune şi nevrotism. 

Primul sistem este cel cortico-reticulat, care ar include talamusul, sistemul reticu- 
lat activator ascendent (SRAA) şi cortexul cerebral. Activarea acestui sistem de către 
stimuli duce la excitație corticală/arousal, ipoteza derivată din observaţii fiind aceea 
că extravertiţii şi introvertiţii au predeterminate biologic nivelurile funcţionale diferite 
ale excitaţiei corticale (level of arousal, LOA). Astfel, stimulii externi ar fi proiectaţi, 
prin căile talamice, spre scoarţa cerebrală unde urmează să fie procesaţi, dar aceasta 
este activată de SRAA, care modulează niveluri de LOA diferite la introvertiţi faţă de 
extravertiţi. De aceea, unul şi acelaşi stimul (o petrecere) va fi perceput diferit de un 
extravertit faţă de un introvertit. Ipoteza de la care s-a plecat a fost aceea că LOA mediat 
de SRAA, pentru introvertiţi, este presetat biologic la un nivel mai ridicat, motiv pentru 
care în starea de veghe (nu şi în relaxare profundă) aceştia ajung la suprastimulare 
corticală printr-o cantitate mai mică de stimuli comparativ cu extravertiţii. Altfel spus, 
la introvertiţi, cortexul în stare de veghe este deja mai excitat decât la extravertiţi, motiv 
pentru care arousal-ul cortical suplimentar adus de stimulul aplicat (în cercetarea 
experimentală apare frecvent sub forma unui sunet) va duce la supraexcitare. Aceasta 
este resimţită în mod neplăcut (de exemplu, cazul unui sunet care devine deranjant prin 
intensitatea sa prea mare). Astfel, tendinţa naturală a introvertiţilor va fi să restabilească 
o stare de excitație corticală optimă (LOA optimal), fapt care se traduce prin compor- 
tamente de retragere sau de evitare a stimulilor care produc un arousal prea puternic. 
În contrast, extravertitul tipic are predeterminat un nivel mai scăzut de excitație corti- 
cală, ca urmare a diferenţelor preprogramate la nivelul SRAA. Pentru a ajunge la un 
nivel de excitație optim din punct de vedere funcţional, este de aşteptat ca extravertitul 
să se implice în comportamente de apropiere/amplificare a stimulului. 

Literatura de specialitate a indexat mai multe experimente care au confirmat această 
ipoteză. Multe dintre experimentele derulate în perioada timpurie de validare a teoriei 
arousal-ului cortical au fost realizate cu ajutorul metodei encefalografice (EEG). 
Schema de bază presupunea scanarea celor patru tipuri de unde cerebrale (beta, alfa, 
teta, delta) şi compararea statistică a diferenţelor de frecvenţă şi de amplitudine ale 
acestor unde prezise de teorie pentru introvertiţi şi pentru extravertiţi, în diferite tipuri 
de activităţi. O variaţie a acestei scheme a fost cercetarea bazată pe înregistrarea undei 
tipice la potenţiale evocate. Ambele scheme au fost aplicate pentru verificarea diferen- 
țelor comportamentale controlate de structurile sistemului nervos central (SNC). Alte 

scheme au vizat înregistrarea diferenţelor dintre anumiţi parametri de biofeedback 
(nivelul de conductanţă şi răspunsul de conductanţă al pielii, ritmul cardiac etc.), ca 
markeri ai diferenţelor de reactivitate mediate de sistemul nervos vegetativ (SNV). 
Unul dintre primele studii experimentale care au confirmat teoria lui Eysenck a fost 
realizat de Gale, Coles şi Blaydon (1969). Autorii au scanat repetat şi au analizat dife- 
renţele în undele EEG din zona occipitală într-o sarcină care presupunea iluminare 
continuă, participanţii alternând închiderea şi deschiderea ochilor pe parcursul experi- 
mentului, în conformitate cu instructajul primit. Introvertiţii au avut o frecvenţă medie 
a ciclurilor alfa semnificativ mai mare decât cea măsurată la extravertiţi, fapt ce ar cores- 
punde unei activări mai proeminente a scoarţei cerebrale. Comparativ cu introvertiţii, 
extravertiţii au înregistrat amplitudini mai mari ale undelor din spectrul teta şi beta, 
ceea ce ar indica o stimulare corticală mai redusă a celor din urmă. Frecvența mai mare 
şi amplitudinea mai mică ale undelor cerebrale, în special în cazul undelor alfa şi beta, 
sunt indicatori concreţi ai gradului înalt de activare corticală a individului examinat. 
Un alt studiu, realizat de Geen (1985), a demonstrat modul în care extravertiţii şi 
introvertiţii caută să restabilească un nivel optimal de arousal cortical. Cercetătorul a 
pus cele două categorii de participanţi să realizeze o sarcină plictisitoare, neatractivă, 
constând în memorarea unor perechi de cuvinte. Rezolvarea sarcinii de către participanţi 
se realiza pe un fundal sonor (muzică redată de player). Participanţii au fost instruiți 
că au libertatea de a-şi fixa nivelul de intensitate pentru muzica de fundal. Extravertiţii 
au ales, în medie, să realizeze sarcina de memorare pe un fundal muzical redat la un 
volum mai ridicat, comparativ cu introvertiţii. Diferenţele de intensitate sonoră pentru 
fundalul muzical calculate pentru cele două grupuri au fost semnificative statistic. S-a 
notat nivelul de performanţă înregistrat de fiecare grup în sarcina experimentală. În 
faza a doua a experimentului s-a trecut la inversarea nivelurilor de intensitate sonoră 
alese iniţial. Astfel, introvertiţii au trebuit să realizeze sarcina de memorare pe un 
fundal muzical redat la intensitatea stabilită de grupul extraverţilor, iar aceştia din urmă 
să realizeze sarcina pe un fundal muzical redat la intensitatea stabilită de grupul intro- 
vertiţilor. Rezultatele au arătat că nivelul de performanţă al fiecărui grup a scăzut 
semnificativ în această etapă, comparativ cu rezultatul obţinut de acelaşi grup în etapa 
iniţială. Stelmack (1990) a confirmat că introvertiţii, prin contrast cu extravertiţii şi cu 
persoanele ambiverte, au o reactivitate mai mare, vizibilă în amplitudinea undei înre- 
gistrate în primele 100-200 ms la potenţialele evocate, atunci când li se administrează 
un sunet de joasă frecvenţă (5 kHz). Această diferenţă apare consecvent. Diferenţa 
respectivă nu apare însă în cazul administrării unor sunete cu o frecvenţă mai mare (8 kHz). 


4.1.2. Arousal-ul cortical şi nevrotismul 


Al doilea sistem pe care Eysenck (1967) l-a invocat ca mecanism cerebral subiacent 
nevrotismului a fost sistemul viscero-cortical. Acesta ar fi compus din circuite neuro- 
nale care mediază comunicațiile structurilor corticale cu structurile sistemului limbic. 
Eysenck considera că principala funcţie a acestui sistem este controlul reacţiilor emo- 
ționale produse de activarea SNV, cum ar fi frica şi anxietatea. În funcţie de gradul de 
excitabilitate, presetat biologic, al acestui sistem, ar putea fi delimitate două categorii 


120 INVENTARE CLASICE: THE GOLDEN AGE 


de indivizii: cei la care sistemul este în mod natural suprareactiv (supraexcitat), indi- 
vizi cu un nivel înalt de nevrotism, şi cei la care sistemul este excitat la niveluri normale 
sau subexcitat, indivizi nonnevrotici, stabili emoţional. Prin urmare, dimensiunea 
nevrotismului ar reflecta uşurinţa cu care răspunsurile vegetative anxioase sunt activate 
în cazul unei persoane, iar aceasta ar permite diferențieri interindividuale înalt stabile. 
Pe baza observaţiilor efectuate, Eysenck a lansat ipoteza că cei care deţin scoruri mari 
la nevrotism este de aşteptat să aibă reacţii emoţionale activate vegetativ mult mai 
puternice în situaţia confruntării cu un stimul stresant, comparativ cu cei care deţin 
scoruri scăzute. În acest sens, unii autori au confirmat faptul că indivizii cu un nivel 
mai ridicat al nevrotismului vor percepe mai multe situaţii ca fiind stresante sau ame- 
ninţătoare, comparativ cu cei care au un nivel mai scăzut al nevrotismului (Ben-Porath 
şi Tellegen, 1990). Alţi autori au descoperit că gradul de nevrotism al persoanei explică 
o parte mai mare din varianţa reacției sale la stres, comparativ cu dificultăţile de viaţă 
pe care persoana le-a raportat pentru o perioadă mai lungă de timp (Ormel şi Wohlfardh, 
1991). 

Aşa cum am expus mai sus, de-a lungul timpului au fost raportate o serie de cer- 
cetări care au confirmat aceste ipoteze legate de extraversiune şi nevrotism, dar au 
existat şi cercetări care nu au dus la confirmări (Matthews şi Amelang, 1993 ; Hagemann 
et al., 1999) sau care au adus rezultate contrare acestor ipoteze (Neiss, 1988). 

Într-un studiu metaanalitic realizat de O'Gorman (1984), s-a constatat că, din 39 de 
studii inventariate, care au testat într-un fel sau altul ipoteza unei excitaţii corticale mai 
mari în cazul introvertiţilor, zece au adus rezultate contrare ipotezei, iar zece nu au 
confirmat ipoteza. Chiar dacă 19 studii au confirmat ipoteza, însumate reprezintă mai 
puţin de jumătate din totalul cercetărilor incluse în analiză. 

Confruntat cu această situaţie, Eysenck (1981, 1997) a introdus în teoria excitaţiei 
conceptul de inhibiţie transmarginală, care ar putea să explice o parte din discrepanţa 
dintre rezultatele obţinute. Conform acestui concept, SNC-ul introvertiţilor, atunci când 
se află în iminenţa unei suprastimulări corticale, ar activa mecanisme de autoprotecţie 
faţă de suprastimulare, generând inhibiţie corticală. Din acest motiv, deşi în mod natu- 
ral sunt mai activaţi cortical, introvertiţii ar ajunge mai repede în situaţia de inhibiţie 
transmarginală. Prin urmare, ipoteza gradului superior de arousal al introvertiţilor ar 
fi valabilă doar la niveluri de intensitate scăzută până la moderată a stimulului. În cazul 
stimulilor care au un nivel de intensitate foarte puternic, extravertiţii fiind mai robuşti 
la instalarea efectului inhibitiv transmarginal, vor ajunge să prezinte niveluri ale excitaţiei 
corticale mai mari decât cele ale introvertiţilor. Cu alte cuvinte, intensitatea stimulului 
devine o variabilă moderatoare în această revizuire teoretică oferită de Eysenck. 

Alţi autori au considerat că, pentru verificarea postulatelor teoriei excitaţiei, este 
necesar controlul îndeplinirii anumitor condiţii. De exemplu, diferenţe între introvertiţi 
şi extravertiţi conforme cu teoria au fost obţinute doar atunci când măsurătorile EEG 
s-au realizat în contextul unor sarcini suficient de interesante (Gale, 1981). Pe de altă 
parte, s-a observat că, în multe cercetări, nu a fost verificată fidelitatea măsurătorilor 
excitaţiei (condiţia de consistenţă internă a acestora) (Matthews şi Amelang, 1993) sau, 
mai rău, măsurătorile efectuate nu au fost confirmate ca indicatori valizi ai excitaţiei 
(Fahrenberg, Walschburger, Foerster, Myrtek şi Miller, 1983). 

Pe măsură ce tehnicile de investigaţie imagistică (positron emission tomography — 
PET, single-photon emission computed tomography — SPET, functional magnetic resonance 

imaging — MRI) şi măsurătorile de înaltă fidelitate ale grosimii diferitelor structuri 
corticale au avansat, s-a născut un nou val de cercetări, cu scopul identificării corela- 
telor anatomice ale extraversiunii şi nevrotismului. 

Haier, Sokolski, Katz şi Buchshaum (1987) au studiat corelaţiile dintre patternul de 
activare cerebrală (operaţionalizat prin metabolizarea sporită a glucozei) evidenţiat cu 
PET şi scorurile la extraversiune măsurate cu EPQ. Cercetarea a adus dovezi că extra- 
versiunea se corelează cu activările metabolismului glucozei din circumvoluţiunile 
cingulară, hipocampică şi parahipocampică, dar şi din nucleul caudat şi putamen, în 
timp ce nevrotismul este asociat cu metabolismul intens al glucozei în regiunea tem- 
porală inferioară şi în protuberanţa anulară. 

Ebmeier şi colaboratorii săi (1994) au folosit tehnica SPET pentru evaluarea meta- 
bolismului cerebral. Pe baza intercorelării şi analizării factoriale a ratelor de metabo- 
lism din diferite zone cerebrale, autorii au identificat patru factori (nonortogonali), 
reprezentând tot atâtea tipuri de structuri anatomice interdependente din punct de vedere 
funcţional. Doar extraversiunea are o corelaţie semnificativă (r = 0,46, p < 0,001) 
cu metabolizarea markerului la nivelul factorului ce include zona cerebrală (bilaterală) 
cingulată anterioară şi posterioară (zonă responsabilă cu procesarea emoţiilor), în timp 
ce pentru nevrotism şi psihotism asocierile testate sunt nesemnificative din punct de 
vedere statistic. O serie de studii realizate prin tehnica fMRI au demonstrat că extra- 
versiunea se corelează pozitiv cu activitatea cortexului prefrontal lateral şi medial, 
incluzând girusul cingulat, şi cu activitatea nucleilor amigdaloizi, atunci când partici- 
panţii trebuie să răspundă la stimuli vizuali pozitivi. Nevrotismul s-a relaţionat pozitiv 
cu activitatea înregistrată în cortexul prefrontal, ca răspuns la procesarea unor stimuli 
negativi (Canli et al., 2001, 2004). 

Wright şi colaboratorii săi (2006) au examinat prin intermediul imagisticii cerebrale 
structurale dacă extraversiunea şi nevrotismului sunt corelate cu grosimea anumitor 
structuri situate la nivelul cortexului prefrontal şi al nucleilor amigdaloizi. Extraversiunea 
s-a corelat negativ cu grosimea cortexului prefrontal inferior (r = -0,68, p < 0,0001), 
cu grosimea cortexului fusiform (r = -0,69, p < 0,0001) şi cu grosimea cortexului 
orbito-frontal (r = -0,65, p < 0,0001). Toate corelaţiile au fost înregistrate la nivelul 
emisferei drepte (eşantionul fiind compus exclusiv din dreptaci). Nevrotismul nu s-a 
corelat cu grosimea niciuneia dintre aceste zone corticale frontale. Extraversiunea şi 
nevrotismul nu s-au corelat semnificativ cu volumul nucleilor amigdaloizi. 

În marea lor majoritate, cercetările de mai sus arată că teoria arousal-ului cortical, 
formulată de Eysenck, şi dimensiunile fundamentale de personalitate operaţionalizate 
de autor au trecut prin procese de validare de-a lungul timpului. De remarcat este 
accentul pus în aceste cercetări pe măsurătorile de tip obiectiv. S-a putut observa că 
dezvoltarea tehnologiilor avansate de cercetare (în special imagistice) a readus în cen- 
trul atenţiei teoria lui Eysenck. 

Dimensiunile temperamentale propuse de el încă de la primele încercări de identi- 
ficare a structurilor explicative ale personalităţii, în special introversiunea şi nevrotis- 
mul, nu şi-au pierdut ulterior statutul de dimensiuni fundamentale. Acestea au fost 
preluate şi confirmate de majoritatea alternativelor taxonomice care au urmat (McCrae 
şi Costa, 1985; Zuckerman, Kuhlman şi Camac, 1988; Zuckerman er al., 1993). 

4.2. Etape în evoluţia chestionarelor elaborate de Eysenck 


Chestionarul de Personalitate Eysenck, existent astăzi într-o formă revizuită, Eysenck 
Personality Questionnaire — Revised (EPQ-R), măsoară trei dimensiuni psihologice 
fundamentale, Extraversiunea, Nevrotismul şi Psihotismul, existând şi o scală supli- 
mentară cu rol de control al tendinței de falsificare a răspunsurilor (scala Lie), denumită 
şi scala dezirabilităţii sociale. Structura actuală a acestui chestionar este rezultatul unui 
proces îndelungat de construcţie, testare şi rafinare psihometrică, întins pe mai multe 
decenii de cercetare. Evoluţia instrumentului s-a desfăşurat în paralel cu cercetările de 
validare a teoriei arousal-ului cortical, prezentate mai sus, astfel încât multe dintre 
rezultatele empirice obţinute au impus regândirea şi revizuirea acestui instrument. Vom 
recapitula foarte succint, din perspectivă cronologică, procesul de edificare a EPQ-R. 

Într-o primă etapă, Eysenck şi-a îndreptat interesul de cercetare asupra nevrotismului 
ca factor fundamental al personalităţii. În 1952, el operaţionalizează trăsătura nevro- 
tismului prin intermediul a 40 de itemi specifici, care au intrat în componenţa primu- 
lui inventar de personalitate construit de autor, intitulat Maudsley Medical Questionnaire 
(MMQ). 

Intr-o a doua etapă de cercetare se trece la operaţionalizarea unei noi dimensiuni 
fundamentale de personalitate care diferenţiază indivizii pe continuumul Extraversiune- 
introversiune. Astfel, Eysenck (1959) editează cel de-al doilea instrument psihometric, 
cu un număr de 48 de itemi, intitulat Maudsley Personality Inventory (MPI), care 
conţine atât scala pentru Nevrotism, cât şi cea pentru Extraversiune. 

A treia etapă a presupus o serie de rafinări de ordin metodologic, ca răspuns la 
rezultatele şi observaţiile derivate din cercetările empirice, efectuate cu chestionarele 
iniţiale. Itemii chestionarului au fost rescrişi astfel încât să fie facilitată comprehensi- 
unea lor şi de către persoanele cu un nivel de educaţie scăzut. A fost adăugată o scală 
de minciună (Lie), al cărei rol era de a detecta tendinţa de falsificare a răspunsurilor 
(scala Lie). În urma acestui demers, Hans J. Eysenck şi Sybil B.J. Eysenck editează, 
în 1964, o nouă versiune a chestionarului, conţinând 57 de itemi, pe care o denumesc 
Eysenck Personality Inventory (EPI). Pentru acest chestionar, autorii au generat două 
forme paralele, EPI forma A şi EPI forma B, cu scopul de a surmonta efectele inflaţiei 
artificiale a coeficienţilor de stabilitate (ocazionate de factorii mnezici), în cazul măsu- 
rătorilor efectuate în mod repetat. 

În a patra etapă de dezvoltare, autorii s-au concentrat pe operaţionalizarea şi pe 
rafinarea psihometrică a unui nou factor al personalităţii - psihotismul. În urma studi- 
ilor clinice şi experimentale efectuate, Eysenck şi Eysenck (1968, 1976) au arătat că, 
dincolo de extraversiune şi nevrotism, există un al treilea factor major al personalităţii, 
care constă în variabilele comportamentale corelate ce dau predispoziţii spre căderi 
nervoase. Acest factor a fost catalogat de autori cu titlul „provizoriu” de psihotism, 
deşi, aşa cum vom vedea, denumirea sa a rămas neschimbată până astăzi. Ca urmare 
a extinderii numărului de factori, Eysenck şi Eysenck editează în 1975 un nou chesti- 
onar, pe care îl denumesc Eysenck Personality Questionnaire (EPQ). Chestionarul EPQ 
subsumează trei scale, cu un total de 90 de itemi, ce măsoară dimensiunile Nevrotism, 
Extraversiune şi Psihotism. 

Tot în această etapă, Eysenck şi Eysenck (1978) au construit şi au testat un chesti- 
onar auxiliar, extensie a EPQ, cunoscut sub acronimul IVE, conţinând 63 de itemi, 
care măsoară impulsivitatea (Impulsiveness), spiritul de aventură (Venturesomeness) şi 
empatia (Empathy). Aceste trei dimensiuni au fost localizate în spaţiul tridimensional 
reprezentat de cei trei factori de nivel supraordonat (P, E şi N). Ulterior, Eysenck, 
Pearson, Easting şi Allsopp (1985) au revizuit chestionarul IVE, reţinând, pe criterii 
psihometrice, doar 54 dintre itemii iniţiali. 

A cincea etapă în dezvoltarea chestionarului a fost antrenată de criticile formulate 
de o serie de cercetători (Block, 1977a, 1977b; Bishop, 1977) la adresa versiunii 
anterioare a EPQ. Majoritatea acestor critici au vizat în special caracteristicile psiho- 
metrice nesatisfăcătoare ale scalei destinate măsurării Psihotismului, compusă iniţial 
din 20 de itemi. S-a semnalat că, în studiile publicate de Eysenck şi Eysenck în 1968 
şi în 1976, coeficienţii de fidelitate raportați pentru această scală, în cazul eşantionu- 
lui de gen feminin, nu au atins pragurile minimale impuse. De asemenea, amplitudinea 
variaţiei scorurilor pentru scala Psihotism a fost restrânsă, iar forma de distribuţie, 
anormală. Eysenck, Eysenck şi Barrett (1985) au identificat şi au eliminat itemii-pro- 
blemă, au introdus itemi suplimentari şi i-au testat pe noi eşantioane. În urma acestui 
demers destinat soluționării problemelor psihometrice semnalate, autorii au generat o 
nouă versiune de chestionar, cu un total de 100 de itemi, denumită Eysenck Personality 
Ouestionnaire - Revised (EPQ-R). În cadrul aceluiaşi demers, Eysenck, Eysenck şi 
Barrett (1985) au generat şi o formă scurtă a chestionarului, cu un număr de 48 de 
itemi, intitulată EPQR-S. Forma scurtă este mai avantajoasă din perspectiva timpului 
necesar pentru aplicare, având calităţi psihometrice comparabile cu forma lungă, motiv 
pentru care este frecvent preferată în cercetare. Aceste două versiuni se află în uz şi 
la ora actuală. 

Francis, Brown şi Philipchalk (1992) au demonstrat că, deşi EPQOR-S oferă o formă 
prescurtată şi rapidă de evaluare a dimensiunilor fundamentale ale personalităţii, 
demersurile de prescurtare pot merge chiar mai departe, fără a altera cu nimic propri- 
etăţile psihometrice ale instrumentului. Ei au generat o alternativă la EPQR-S conţinând 
doar 24 de itemi, pe care au denumit-o „forma revizuită abreviată” - EPQR-A. 

În a şasea etapă, ca răspuns la o serie de critici (Costa şi MeCrae, 1985) privind 
lipsa structurii ierarhice a factorilor de personalitate operaţionalizaţi prin chestionare, 
Eysenck şi Wilson (1991, 1999) au generat un nou instrument, denumit Eysenck 
Personality Profiler (EPP), care conţine 420 de itemi organizaţi pe 21 de scale subor- 
donate ierarhic celor trei superfactori ai personalităţii. Factorul extraversiune subordo- 
nează scalele: activitate, sociabilitate, asertivitate, expresivitate, ambiţie şi spirit 
dogmatic. Factorul nevrotism subordonează scalele : inferioritate, nefericire, anxietate, 
dependenţă, ipohondrie, vinovăţie şi obsesie. Factorul psihotism a fost operaţionalizat 
prin scalele: asumarea riscului, impulsivitate, iresponsabilitate, manipulare, căutare 
de senzaţii, intransigenţă/duritate atitudinală şi spirit practic. Ulterior, Eysenck, Wilson 
şi Jackson (1997) au oferit o formă scurtă a acestui profiler, mult mai practică în acti- 
vităţile de cercetare, cunoscută sub acronimul EPP-S. În această formă, autorii au 
reţinut doar nouă scale dintre cele 21 iniţiale, considerând că sunt cele mai importante 
scale primare în evaluarea personalităţii. 

4.3. Prezentarea generală: EPQ-R şi IVE 


4.3.1. EPQ-R. Descrierea şi interpretarea scalelor 


EPQ-R este un chestionar destinat evaluării personalităţii concepută ca structură ce 
articulează funcţional nevrotismul, extraversiunea şi psihotismul. Forma EPQ-R a fost 
elaborată şi validată pentru populaţia britanică de către Eysenck şi Eysenck (1991). 
EPQ-R a fost tradus, adaptat şi validat pentru populaţia românească de Horia Pitariu, 
Dragoş Iliescu şi Adriana Băban (Eysenck, Eysenck, Pitariu, Iliescu şi Băban, 2008). 
Chestionarul EPQ-R conţine 100 de itemi, dintre care 32 măsoară psihotismul, 23 extra- 
versiunea, 24 nevrotismul, iar 21 tendinţa de falsificare a răspunsurilor (minciuna). 

Exemple de itemi care măsoară extraversiunea în cadrul EPQ-R: (6). Sunteţi o 
persoană vorbăreaţă ? ; (20). Vă place să întâlniți persoane noi ? ; (36). Aveţi mulți 
prieteni ? ; (58). Vă place să vă amestecați printre oameni ? Cei care răspund afir- 
mativ la itemii de acest fel incluşi în structura chestionarului sunt persoane extravertite. 
Conform manualului testului adaptat pentru populaţia românească, extravertitul tipic 
este descris în felul următor: 


Sociabil, îi plac petrecerile, are mulţi prieteni, are nevoie de oameni cu care să interacţioneze, 
lectura sau studiul solitar nefiind activităţile sale preferate. Caută incitarea şi deosebitul, îi 
place riscul şi deseori se plasează în calea pericolului ; este un individ deseori impulsiv şi 
acţionează pe baza tentaţiilor momentului. Îi plac glumele şi şotiile, are un răspuns pentru 
orice întrebare şi se descurcă în majoritatea situaţiilor, în general îi place schimbarea şi nu 
are tendinţa de a se îngrijora din cauza unor situaţii mai puţin clare. Este relaxat, optimist, 
îi place să râdă, să glumească şi să se distreze. Preferă să se mişte decât să fie pasiv, îi place 
să facă lucruri decât să contempleze, tinde să fie agresiv şi să îşi piardă cumpătul cu uşurinţă ; 
în general, sentimentele sale nu sunt ţinute sub un control strict şi nu este întotdeauna o 
persoană responsabilă, conştiincioasă şi de încredere privind promisiunile făcute (Eysenck 
et al., 2008, p. 10). 


Acelaşi manual descrie şi introvertitul tipic ca: 


Persoană tăcută, retrasă şi meditativă, orientată spre sine şi spre introspecţie, care preferă 
mai degrabă cărţile decât oamenii. Este rezervat şi distant în interacţiunile sociale, exceptând 
prietenii apropiaţi. Tinde să planifice în avans, este atent, rezistă tentaţiilor şi nu se încrede 
în impulsurile de moment. Nu îi plac incitarea, gălăgia şi forfota, tratează cu seriozitate 
problemele cotidiene şi preferă un mod de viaţă organizat. Îşi ţine sentimentele sub control 
strict, se comportă rareori într-o manieră agresivă şi nu-şi pierde firea cu uşurinţă. Este o 
persoană responsabilă, conştiincioasă şi de încredere, oarecum pesimistă şi valorizează 
standardele etice (Eysenck er al., 2008, p. 10). 


Dimensiunea nevrotismului este operaţionalizată în cadrul EPQ-R prin itemi pre- 
cum: (3). Dispoziția dumneavoastră fluctuează adesea ? (8). V-aţi simțit vreodată 
Supărat/nefericit fără motiv ? (31). Vă îngrijorează adesea sentimentele dumneavoastră 
de vinovăţie ? (43). Vă îngrijorează lucrurile îngrozitoare care vi S-ar putea întâmpla ? 
Răspunsurile afirmative la itemii din această categorie indică o persoană nevrotică. 
Conform manualului testului pentru populaţia românească, nevroticul tipic este descris 
în felul următor: 

Anxios, îngrijorat, cu fluctuații emoţionale şi deseori deprimat. Este foarte probabil să aibă 
probleme cu somnul şi să sufere de diferite afecţiuni psihosomatice. Are o emoţionalitate 
foarte puternică şi externalizată, reacţionând prea puternic la tot felul de stimuli şi îi este 
destul de greu să revină la o stare de normalitate după fiecare astfel de experienţă emoţională. 
Reacţiile sale emoţionale puternice interferează cu o adaptare flexibilă şi coerentă la mediu, 
făcându-l să reacționeze în modalităţi iraționale şi uneori rigide (...) este o persoană îngri- 
jorată, căci aceşti indivizi sunt veşnic preocupaţi de lucruri care ar putea să eşueze sau să 
nu meargă în direcţia dorită ; în plus, aceste preocupări pesimiste sunt însoţite de o reacţie 
emoţională puternică de tip anxios (Eysenck er al., 2008, pp. 10-11). 


Pe de altă parte, nonnevroticul este descris ca „persoană stabilă din punct de vedere 
emoţional (...) tinde să răspundă doar lent din punct de vedere emoţional şi, în gene- 
ral, reacţiile sale emoţionale sunt joase ca amplitudine. De asemenea, revine cu uşurinţă 
la un nivel emoţional descris prin normalitate, după excitarea emoţională. Este o per- 
soană calmă, controlată, lipsită de pesimism” (Eysenck er a/., 2008, pp. 10-11). 

Constructul psihotism a fost denumit folosind o etichetă preluată din terminologia 
psihiatrică, însă itemii-indicatori ai psihotismului nu operaţionalizează simptome psi- 
hiatrice prezente în sindroamele psihotice clasice precum paranoia (tulburarea deli- 
rantă), schizofrenia sau psihoza maniaco-depresivă (tulburarea bipolară). Psihotismul, 
în opinia autorilor EPQ, poate constitui o condiţie favorizantă pentru deraieri de natură 
psihiatrică, însă această trăsătură nu trebuie considerată nicidecum o cauză a tulbură- 
rilor psihiatrice, întrucât s-a observat că doar un procentaj redus din populaţia cu 
scoruri ridicate la acest factor de personalitate a dezvoltat psihoze pe parcursul vieţii. 
Nucleul constructului psihotism este condensat în acele note de personalitate care 
reliefează carenţele de socializare ale individului. Itemii prin care autorii EPQ au 
operaţionalizat scala Psihotismului, în contextul cercetărilor din anii '70, au eşantionat 
caracteristici de personalitate precum : agresivitate, cruzime, duritate atitudinală, lipsa 
empatiei şi insensibilitate, nonconformism şi antisociabilitate etc. Multe dintre aceste 
caracteristici sunt astăzi listate şi în inventarele structurilor dizarmonice ale persona- 
lităţii (psihopatii). Itemii psihotismului măsoară însă intensitatea unor astfel de carac- 
teristici variate, fără a coincide cu simptomele unei singure entităţi psihopatice (de 
exemplu: tulburarea narcisică, tulburarea antisocială etc.), aşa cum sunt acestea 
descrise în prezent în manualele de specialitate (DSM, ICD). În opinia autorilor, psi- 
hotismul reprezintă o altă trăsătură dispoziţională fundamentală a personalităţii, având 
un continuum de intensitate la nivelul unei populaţii, continuum pe care, virtual, fiecare 
individ ocupă un loc distinct. Dimensiunea psihotismului este măsurată în cadrul EPQ-R 
prin intermediul unor itemi precum: (30). Vă place să răniți emoțional oamenii pe 
care-i iubiți ? (42). Aţi acționat adesea împotriva dorințelor părinţilor dumneavoastră ? 
(73). Sunt mulți oameni care încearcă să vă evite ? (91). V-ar plăcea ca celorlalți să 
le fie teamă de dumneavoastră ? Persoana care obţine scoruri ridicate la dimensiunea 
psihotism apare descrisă în manualul testului în felul următor : 


Detaşat şi nepăsător faţă de oameni. Este deseori o persoană-problemă, care nu se adaptează 
nicăieri şi nu se integrează niciunde. Ar putea fi un individ crud şi inuman, lipsit de senti- 
mente şi de empatie sau chiar în totalitate insensibil. Este ostil faţă de ceilalţi, chiar faţă de 
cei asemănători lui sau faţă de propriile rude şi prieteni. Poate fi de asemenea agresiv, chiar 
şi faţă de cei dragi. Este atras de lucrurile stranii şi neobişnuite şi nu percepe riscul în faţa 
situaţiilor posibil periculoase. Îi place să-i plaseze pe ceilalţi într-o lumină proastă, să-i 

ridiculizeze şi să-i supere pe cei din jur, chiar şi pe cei apropiaţi. Socializarea este un con- 
cept relativ străin de persoanele cu scoruri mari la scala P, iar trăsături precum cele de 
empatie, sentimente de vinovăţie, sensibilitate faţă de alte persoane sunt şi ele nefamiliare 
(Eysenck er al., 2008, p. 12). 


Pe lângă aceste trei dimensiuni fundamentale ale personalităţii, EPQ-R conţine şi 
o scală de control a tendinței participanţilor de a falsifica răspunsurile la itemii ches- 
tionarului — scala de minciună. Iniţial, această scală controla tendinţa subiectului de a 
se pune într-o lumină pozitivă, în special în situaţiile în care anticipează un anumit 
profil aşteptat de la el (de exemplu: cazul unei selecţii profesionale în care există un 
„profil ideal” deja publicat). Exemple de itemi ai acestei scale, preluaţi din EPQ-R, 
sunt: (15). Dacă promiteți că veţi face ceva, întotdeauna vă veți ține promisiunea, 
indiferent de cât de neconvenabil ar putea să fie pentru dumneavoastră ? ; (23). Sunt 
toate obiceiurile dumneavoastră bune şi dezirabile ? ; (86). Faceți întotdeauna ceea 
ce spuneți ? ; (98). Sunteţi întotdeauna dispus să recunoaşteți atunci când aţi făcut o 
greşeală ? Iniţial, Eysenck şi Eysenck (1970) au obţinut saturaţii mari ale itemilor 
acestei scale pe un singur factor, fapt ce ar sugera că scala măsoară tendinţa partici- 
panţilor spre disimulare. În urma unor manipulări experimentale ale scalei, Michaelis 
şi Eysenck (1971) observau că, atunci când motivaţia pentru disimulare este scăzută 
sau absentă, corelaţia dintre scala L şi scalele N, E şi P tinde spre zero. Deci, atunci 
când nu există indici contextuali care să îi inducă respondentului „necesitatea” disimu- 
lării răspunsurilor, scala L ar putea fi utilizată fără rezerve. Problema acestei scale este 
dată de faptul că, aşa cum remarcau şi autorii citați, atunci când respondenţilor li se 
induce o motivaţie pentru disimularea răspunsurilor oferite, corelaţia dintre scalele L 
şi N ajunge la valori de r = -0,50 sau chiar mai mari. În acest caz, scala L măsoară, 
de fapt, un bun procentaj din varianţa nevrotismului (> 25%). Asocierea substanţială 
dintre scala L şi factorul nevrotism a fost confirmată şi de alţi cercetători (Ones, 
Viswesvaran şi Reiss, 1996). Evident, dacă cercetătorul poate controla lipsa acestor 
motivații spre disimulare, utilitatea aplicării scalei Dezirabilităţii sociale va tinde spre 
zero, iar dacă cercetătorul nu poate controla intervenţia condiţiilor inductoare de com- 
portament disimulat, scala L va măsura în bună parte altceva. Acest fapt antrenează o 
situaţie echivocă în tratarea rezultatelor. În manualul testului românesc se sugerează 
două soluţii pentru această problemă: a). „...să nu (se) elimine nici un subiect din 
analiză, pe baza scorurilor scalei L, dar să se coreleze această scală cu variabilele de 
personalitate (...) Apoi ar trebui eliminaţi cei 5% dintre subiecţi care au obţinut cele 
mai mari scoruri pe scala L” (p. 24); b). „...toate corelaţiile între variabilele experi- 
mentale să fie corectate pe baza scorurilor scalei L” (Eysenck er a/., 2008, p. 25). 


4.3.2. IVE. Descrierea şi interpretarea scalelor 


Iniţial s-a considerat că impulsivitatea şi căutarea de senzaţii ar fi fațete ale factorului 
extraversiune (Eysenck şi Zuckerman, 1978). Astfel, în cadrul EPQ, extraversiunea 
subsuma şi aspecte ale impulsivităţii, definite prin asumarea riscului, lipsă de planifi- 
care, vivacitate şi comportament impulsiv. Trăsătura căutării de senzaţii a fost definită 

prin căutarea aventurii şi emoţiilor, a experienţelor noi, prin dezinhibiţie şi suscepti- 
bilitate la plictiseală (Eysenck şi Zuckerman, 1978). 

Eysenck şi Eysenck (1978) arătau că soluţia factorială aplicată componentelor 
impulsivităţii şi căutării de senzaţii (operaţionalizate prin 42 de itemi) a dus la izolarea 
a doi factori distincţi, denumiți impulsivitate şi spirit de aventură, ambii cu o puternică 
bază genetică. Adăugând la acestea două şi 21 de itemi preluaţi dintr-o scală de empa- 
tie (concepută de Mehrabian şi Epstein, 1972), autorii au construit chestionarul IVE 
(cu 63 de itemi), destinat să măsoare trei trăsături primare de personalitate : impulsi- 
vitatea, spiritul de aventură şi empatia. Aceste trăsături au fost localizate în spaţiul 
reprezentat de cei trei superfactori (P, E şi N), autorii observând că impulsivitatea şi 
spiritul de aventură s-au corelat pozitiv cu scalele P şi E, în timp ce spiritul de aventură 
s-a corelat negativ cu scala N, spre deosebire de impulsivitate, care s-a corelat pozitiv 
cu scala N. Empatia s-a corelat pozitiv doar cu scala N. 

În cele ce urmează oferim repere interpretative pentru cele trei scale ale chestionarului. 


a) Impulsivitate 


Global, scala Impulsivitate circumscrie conduitele anormale, patologice ale persoa- 
nei. Lipsa autocontrolului, conduitele neplanificate şi implicarea în comportamente 
riscante sunt markeri centrali ai impulsivităţii. 

Persoanele care înregistrează scoruri mari la scala Impulsivitate sunt percepute ca 
fiind înclinate spre riscuri exagerate, inconştiente, necontrolate, incapabile să îşi înfrâ- 
neze impulsurile sau dorinţele de moment. Deficitul frenator al impulsurilor este 
evident la aceste persoane în special atunci când sunt frustrate sau incitate de alţii. 
Adesea, impulsivul tipic escaladează frustrarea ajungând la explozii de agresivitate 
(verbală şi/sau fizică) şi la încălcarea normelor sociale. 

Persoanele care înregistrează scoruri mici pe această scală sunt percepute de ceilalţi 
ca fiind dominate de raționalitate, calculate şi prevăzătoare în acţiunile pe care le 
întreprind. Acestea dispun de o bună capacitate de amânare a gratificaţiilor imediate 
şi de control al impulsurilor în situaţiile frustrante. De regulă, nu îşi asumă situaţii 
riscante, care le-ar putea periclita integritatea, statutul sau confortul. 


b) Aventură 


Scala Aventură (venturesomeness) identifică persoanele caracterizate de un spirit 
exagerat al aventurii şi cele care caută senzațiile şi experienţele „tari”. Autorii chesti- 
onarului IVE consideră că, în cadrul factorilor de personalitate, această scală operaţi- 
onalizează o arie distinctă a extraversiunii. 

Persoanele care obţin scoruri mari pe această scală sunt dornice să îşi asume acti- 
vităţi şi profesii riscante sau să se expună voluntar la trăirea unor situaţii inedite, 
uneori „limită”. Spre deosebire de persoanele înalt impulsive, în cazul persoanelor 
aventuroase se consideră că există un grad mai mare de control voluntar în riscurile 
asumate. Persoanele care intră în această categorie sunt percepute de ceilalţi ca aven- 
turoase, curajoase, brave, capabile de acte de eroism. 

Persoanele care obţin scoruri mici la această scală au tendinţa de a deveni hiper- 
controlate, fiind preocupate excesiv de siguranţa personală. Acestea evită activ asumarea 
situaţiilor potenţial riscante, demonstrând frecvent expresii anxioase în faţa contextelor 
şi solicitărilor pe care simt că nu le pot controla suficient. Social, aceste persoane sunt 
descrise ca fricoase, anxioase, timorate, inhibate, cu aversiune faţă de risc. 

c) Empatie 

Scala Empatie identifică persoanele care manifestă frecvent comportamente de 
susţinere, altruiste, caritabile în relaţiile cu ceilalţi, precum şi preferința acestora pen- 
tru interacțiuni interpersonale bazate mai degrabă pe resorturi afective. 

Persoanele care obţin scoruri mari pe această scală aplică preponderent filtre emo- 
ţionale în relaţiile cu ceilalţi, au un grad mai mare de rezonanţă emoţională la eveni- 
mentele sociale, fiind influențate în deciziile şi acţiunile lor de emoţiile transmise de 
semeni. Acestea sunt descrise de ceilalţi ca intuitive, altruiste, prietenoase. 

Persoanele care obţin scoruri mici la această scală sunt mai puţin sensibile la emo- 
țiile transmise de persoanele din jur, nu se contaminează cu efuziunile colective, deci- 
ziile şi acţiunile lor fiind construite independent de acestea. Autorii chestionarului IVE 
consideră că, deşi există tendinţa ca aceste persoane să fie considerate de ceilalţi 
insensibile şi nepăsătoare, ele sunt mai degrabă distante şi intolerante. 


4.3.3. Administrarea şi scorarea 


Conform manualului, utilizatorii potenţiali ai scalelor Eysenck includ psihologi, psi- 
hiatri, medici, asistenţi sociali, profesionişti în resurse umane, consilieri de orientare 
şcolară şi profesională. Scalele Eysenck nu pot fi utilizate de profesionişti din alte 
domenii decât dacă aceştia au trecut printr-un proces de formare şi certificare. 

Scalele Eysenck se pot administra atât în format extins, incluzând EPQ-R şi IVE 
(în total 160 de itemi), cât şi în format restrâns, EPQ-R (106 itemi) sau IVE (54 de 
itemi). Administrarea scalelor se poate realiza atât în grup, cât şi individual, instruc- 
ţiunile de testare fiind tipărite în chestionar. Sarcina participanţilor este de a răspunde 
la întrebările chestionarului, specificându-se faptul că nu există răspunsuri corecte sau 
greşite şi că participanţii trebuie să lucreze rapid, fără să se gândească prea mult la 
sensul exact al întrebărilor. Atunci când scalele sunt administrate în grup, specialistul 
citeşte cu voce tare aceste instrucţiuni. Acelaşi lucru este valabil şi în cazul testării 
participanţilor analfabeți, nevăzători sau aflaţi sub tratament, care necesită instrucţiuni 
suplimentare şi ajutor pentru a răspunde la întrebările chestionarului. Specialistul care 
administrează testul trebuie să evite însă orice aspect care ar putea influenţa în vreun 
fel răspunsurile celor evaluaţi. EI poate răspunde la întrebările adresate de respondenţi, 
dar întotdeauna într-o manieră neutră, fără a-i influenţa. După încheierea administrării, 
specialistul trebuie să verifice dacă participanţii au răspuns la toate întrebările şi să se 
asigure că aceştia completează eventualele omisiuni. 

În ceea ce priveşte scorarea scalelor Eysenck, pentru fiecare dintre cele trei scale 
ale EPQ-R există itemi formulaţi pozitiv, dar şi itemi formulaţi negativ. Fiecare item 
este exprimat sub formă de întrebare. Pentru a răspunde la itemul-întrebare, respon- 
dentul are la dispoziţie o scală dihotomică (DA/NU). La calcularea scorului unei 
persoane testate la fiecare dintre cele patru scale se însumează răspunsurile oferite 
conform cheii de scorare a EPQ-R din manualul testului. La momentul publicării 
manualului pentru varianta românească, răspunsurile colectate puteau fi scorate doar 
computerizat. Calcularea computerizată a scorurilor se bazează pe un sistem on-line. 


CHESTIONARELE EYSENCK PENTRU ADULŢI 129 


Calcularea manuală a scorurilor necesită existenţa mai multor documente : foile de 
răspuns, grilele de calcul al scorurilor, formularul de înregistrare a rezultatelor şi 
tabelele de referinţă din manual. Grila de calcul se plasează pe faţa foii de răspuns şi 
se numără incidenţele bifelor respondentului cu cercurile de pe grilă, numărul total al 
acestor incidenţe constituind scorul total al respectivei scale. Fiecare scor brut trebuie 
notat pe formularul de înregistrare, după care este transformat în scor standardizat, 
prin încercuirea scorului brut în coloana adecvată scalei şi profilului. Pe foaia de pro- 
fil se marchează apoi scorurile standardizate pentru fiecare scală. Cu un creion şi o 
riglă se trasează linii de legătură între aceste marcaje, obținându-se astfel profilul 
subiectului evaluat. 


4.3.4. Domeniile de aplicabilitate 


Potrivit manualului, scalele Eysenck au o largă aplicabilitate, putând fi utilizate în 
diverse medii, cum ar fi: educaţional, clinic, medical, judiciar, organizaţional sau de 
cercetare. În domeniul educaţional, scalele Eysenck sunt utile consilierilor şcolari care 
urmăresc identificarea probabilității de apariţie a comportamentelor deviante, a unor 
probleme de adicţie sau a unor probleme emoţionale în rândul elevilor. Consilierii pot 
utiliza rezultatele acestor scale şi în programele de orientare în carieră, pentru explo- 
rarea opţiunilor academice sau profesionale ale elevilor şi studenţilor. 

În domeniul clinic, scalele Eysenck sunt utile în procesul de psihodiagnoză, pentru 
a stabili obiectivele terapeutice, pentru a decide momentul încheierii procesului psiho- 
terapeutic şi pentru evaluarea eficienţei programului de intervenţie. În domeniul medi- 
cal, scalele Eysenck pot fi utilizate şi în evaluarea psihologică a persoanelor care suferă 
de afecţiuni medicale severe sau care necesită dezvoltarea unor mecanisme de gestionare 
a stresului şi a anxietăţii generate de boală sau de intervenţiile chirurgicale. 

Scalele Eysenck au fost utilizate şi în domeniul psihologiei criminalistice, în medi- 
ile în care există infracţionalitate sau devianţă. Scala de Criminalitate poate prezice 
probabilitatea de apariţie a comportamentelor delincvente sau probabilitatea de recidivă 
în mediile de detenţie. De asemenea, scala poate fi folosită în fundamentarea deciziei 
de eliberare condiţionată sau de includere a infractorilor în programe de intervenţie în 
vederea maximizării şanselor de reintegrare socială după eliberare. 

În mediul organizaţional, scalele Eysenck pot fi utilizate ca instrumente de screening 
în procesul de selecţie de personal, ca instrumente de evaluare a funcţionării eficiente 
a angajaţilor din punct de vedere emoţional sau ca punct de plecare pentru elaborarea 
unor programe de training sau a unor programe de schimbare organizaţională. De 
asemenea, aceste scale pot fi utile în procesul de dezvoltare managerială, precum şi în 
dezvoltarea grupurilor şi a echipelor de lucru. 

Scalele Eysenck sunt utile şi în cercetarea ştiinţifică din domeniile de aplicabilitate 
menţionate anterior, contribuind la înţelegerea comportamentului şi psihologiei omului 
modern în diferitele contexte de viaţă. 

4.4. Caracteristicile psihometrice 


În subcapitolul următor vom analiza proprietăţile psihometrice ale chestionarelor ela- 
borate de Eysenck, aşa cum apar ele în literatură, cu accent special pe variantele EPQ 
şi IVE. Caracteristicile psihometrice ale EPQ-R şi IVE, pentru populaţia britanică, au 
fost publicate de Eysenck şi Eysenck (1991). Eysenck şi colaboratorii săi (2008) au 
raportat caracteristicile psihometrice obţinute în urma adaptării chestionarelor de mai 
sus pe populaţia românească. 


4.4.1. Structura eşantioanelor de validare 


Încă de la început, trebuie menţionat că volumul şi structura eşantionului normativ 
britanic pentru EPQ-R au fost relativ diferite, fapt ce ar putea explica apariţia ulterioară 
a unor diferenţe la nivelul indicatorilor psihometrici analizaţi. În eşantionul britanic 
au fost incluşi 408 bărbaţi şi 494 de femei, cu vârste cuprinse între 16 şi 70 de ani. 
Media de vârstă a bărbaţilor a fost de 38,44 de ani (SD = 17,67), iar a femeilor, de 
31,80 de ani (SD = 15,84). 

Eşantionul normativ românesc a fost compus din 3.741 de participanţi, extraşi 
aleator dintr-o bază de date mai voluminoasă. Autorii versiunii româneşti a EPQ-R au 
încercat să realizeze o echilibrare cât mai bună a eşantionului pe criterii de gen (50% 
femei) şi vârstă (amplitudine 12-69 de ani), dar şi combinat, astfel încât pe fiecare 
categorie de vârstă distribuţia celor două genuri să fie cât mai omogenă. În plus, s-a 
încercat o apropiere cât mai bună a distribuţiei eşantionului de cifrele oferite de Institutul 
Naţional de Statistică pentru distribuţia pe criteriul naţionalitate (93,5% români, 3,85% 
maghiari, 2,65% alte naţionalităţi), educaţie (de la patru clase până la studii doctorale), 
mediul de provenienţă (urban = 65,04%) şi pe zone geografice (opt zone geografice 
cu un procentaj de reprezentare în eşantion relativ egal). Distribuţia eşantionului nor- 
mativ românesc pentru EPQ-R, pe categorii de vârstă şi gen, este redată în tabelul 4.1. 


Tabelul 4.1. Distribuţia eşantionului românesc pe gen şi grupe de vârstă 


Vârstă Masculin Feminin Total Procent 
12-15 ani 100 100 200 8,33 
16-19 ani 250 250 500 20,83 
20-29 de ani |250 250 500 20,83 
30-39 de ani |250 250 500 20,83 
40-49 de ani |200 200 400 16,67 
50-59 de ani |150 150 300 12,5 
60-69 de ani |100 100 200 8,33 


Sursa: Eysenck et al. (2008). 

În tabelul 4.2 sunt redate mediile şi abaterile standard atât pentru eşantionul nor- 
mativ britanic, cât şi pentru cel românesc. Se poate observa că pentru dimensiunea 
psihotism, scorurile medii din plajele de vârstă 12-19 de ani şi 50-69 de ani ale eşan- 
tionului românesc, la bărbaţi, sunt mai mari decât cele ale eşantionului britanic pentru 
categoriile de vârstă omonime. 

La femeile din eşantionul românesc, pentru aproape toate categoriile de vârstă 
considerate, nivelul mediu al psihotismului tinde să fie cu 1-2 puncte peste nivelul 
mediu înregistrat în eşantionul britanic. 

La dimensiunea extraversiune, scorurile medii ale eşantionului românesc sunt mai 
mari decât cele ale eşantionului britanic pentru toate categoriile de vârstă considerate, 
în condiţiile în care abaterile standard ale eşantionul românesc sunt mai mici. Şi pen- 
tru femeile din eşantionul românesc se observă aceeaşi tendinţă, scorurile medii pentru 
fiecare categorie de vârstă fiind cu aproximativ un punct deasupra scorurilor obţinute 
de eşantionul britanic. Pentru dimensiunea nevrotism, valorile medii ale eşantionul 
feminin românesc tind să le surclaseze pe cele din eşantionul britanic. Aceste valori 
statistice primare sugerează faptul că, cel puţin ca nivel mediu însumat, cele două 
populaţii sunt uşor diferite, dar, cu toate acestea, structura EPQ-R ar putea fi echivalentă, 
în măsura echivalenţei matricilor de variaţie şi covariaţie pentru cele două populaţii. 


4.4.2. Indicatori de fidelitate pentru EPQ-R 


În tabelul 4.3 sunt redaţi indicatorii de consistenţă internă a-Cronbach ai celor patru 
scale, calculaţi pentru eşantionul britanic şi pentru cel românesc. Se poate observa că, 
atât pentru eşantionul britanic, cât şi pentru cel românesc, toate valorile a-Cronbach 
sunt peste pragul recomandat (> 0,70), excepţie făcând valoarea de consistenţă a 
scalei psihotism pentru eşantionul feminin. 


Tabelul 4.3. Valori de consistență internă (a-Cronbach) pentru scalele EPQ-R (eşantionul 
britanic vs eşantionul românesc) 


Psihotism (P) | Extraversiune (E) | Nevrotism (N) | Minciună (L) 

Eşantionul | Masculin 0,78 0,90 0,88 0,82 
britanic (N = 408) 

Feminin 0,76 0,85 0,85 0,79 

(N = 494) 
Eşantionul | Masculin 0,78/0,74 0,80/0,70 0,88/0,67 0,84/0,66 
românesc  |(N = 1.300) 

Feminin 0,69/0,58 0,83/0,79 0,87/0,79 0,80/0,76 

(N = 1.300) 


Sursa : Pentru eşantionul britanic, Eysenck şi Eysenck (1991, 2005) ; pentru eşantionul românesc, 
Eysenck er al. (2008). 


De asemenea, se poate observa o mare similaritate a valorilor scorurilor de consis- 
tenţă internă a scalelor EPQ-R la cele două populaţii comparate, o singură diferenţă 
fiind constatată pentru dimensiunea extraversiune, care la nivelul eşantionului masculin 
românesc indică o valoare ceva mai scăzută decât pentru eşantionul britanic. 

Coeficienţii de stabilitate (fidelitate test-retest) a rezultatelor obţinute pentru dimen- 
siunile de personalitate măsurate de EPQ-R, atât la nivelul eşantionului britanic, cât şi 
la nivelul eşantionului românesc, sunt prezentaţi în tabelul 4.4. Intervalul de retestare 
considerat pentru eşantionul britanic a fost de o lună, în timp ce pentru eşantionul românesc 
retestul s-a realizat la o lună după testare. Valorile de corelaţie au magnitudini puternice, 
fapt ce indică o bună stabilitate de-a lungul timpului a comportamentelor măsurate cu 
cele patru scale EPQ-R. Se observă că, pentru eşantionul românesc, nevrotismul înre- 
gistrează cea mai mare stabilitate la retest, atât pentru femei, cât şi pentru bărbaţi, în 
timp ce pentru eşantionul britanic, la ambele genuri, extraversiunea înregistrează cea 
mai mare stabilitate la retest. În ansamblu, valorile de stabilitate raportate pentru 
eşantionul britanic sunt similare cu cele raportate iniţial pe eşantionul românesc. 


Tabelul 4.4. Valori de stabilitate pentru scalele EPO-R 
(eşantionul britanic vs eşantionul românesc) 


Psihotism (P) | Extraversiune (E) | Nevrotism (N) | Minciună (L) 

Eşantionul | Masculin 0,77 0,83 0,76 0,76 
britanic (N = 109) 

Feminin 0,81 0,89 0,81 0,80 

(N = 120) 
Eşantionul | Masculin 0,81/0,77 0,85/0,73 0,94/0,75 0,92/0,84 
românesc |(N = 35) 

Feminin 0,73/0,62 0,79/0,56 0,85/0,52 0,80/0,59 

(N = 38) 


Sursa : Pentru eşantionul britanic, Eysenck şi Eysenck (1991, 2005); pentru eşantionul românesc, 
Eysenck er al. (2008). 


Caruso şi colaboratorii săi (2001) au realizat un studiu de generalizare a coeficien- 
ților de fidelitate, utilizând pentru aceasta 69 de eşantioane din 44 de cercetări. Autorii 
au plecat de la faptul că mai mulţi cercetători au reiterat observaţia conform căreia, 
deşi nevrotismul şi extraversiunea dispun de fidelităţi adecvate, psihotismul înregistrează 
adeseori o fidelitate scăzută. Observaţia a fost confirmată şi în cercetarea de faţă. 
Astfel, scorurile de fidelitate pentru extraversiune au variat între 0,68 şi 0,93, cu un 
scor mediu de 0,82 (SD = 0,05). Pentru nevrotism, scorurile de fidelitate au variat 
între 0,69 şi 0,97, cu un scor mediu de 0,83 (SD = 0,04). Pentru psihotism, variaţia 
a fost mult mai mare, plasându-se între 0,36 şi 0,91, cu un scor mediu de 0,66 (SD = 
0,13). Autorii au concluzionat că, întrucât scopul construcţiei EPQ-R a fost îmbună- 
tăţirea proprietăţilor scalei P, se pare că revizuirea a fost ineficientă. 


4.4.3. Indicatori de fidelitate pentru IVE 


Eysenck şi Eysenck (1978) raportau coeficienţi satisfăcători de consistenţă internă 
pentru dimensiunile primare măsurate de IVE, mai puţin pentru scala Empatie. Coeficienţi 
aproape similari s-au obţinut şi la revizuirea chestionarului IVE realizată de Eysenck, 
Pearson, Easting şi Allsopp (1985). Aceşti coeficienţi sunt redaţi în tabelul 4.5. 

Tabelul 4.5. Coeficienţi de consistenţă internă a dimensiunilor IVE 
pentru eşatioanele britanice 


Eysenck şi Eysenck (1978) Eysenck et al. (1985) 

Masculin Feminin Masculin Feminin 
Impulsivitate (Imp) 0,85 0,82 0,84 0,83 
Spirit de aventură (Vent) 0,79 0,78 0,85 0,84 
Empatie (Emp) 0,65 0,64 0,69 0,69 


Autorii versiunii adaptate a chestionarului IVE pentru populaţia românească au 
raportat coeficienţii de consistenţă internă pentru fiecare categorie de vârstă eşantionată. 
Aşa cum se poate observa în tabelul 4.6, se confirmă faptul că scala Empatie nu dispune 
de un coeficient de consistenţă internă satisfăcător. Scalele Impulsivitate şi Spirit de 
aventură dispun de o bună consistenţă internă, excepţie făcând categoria de vârstă 12-15 
ani. 


Tabelul 4.6. Coeficienţi de consistenţă internă ai dimensiunilor IVE 
pentru eşantionul românesc 


Masculin Feminin Combinat 
Imp Vent Emp Imp Vent Emp Imp Vent Emp 
12-15 ani 0,65 10,65 0,68 0,61 0,60 0,59 0,65 10,65 0,68 
16-19 ani 0,77 10,77 0,64 0,77 10,78 0,57 0,77 10,78 0,68 
20-29 de ani [0,80 [0,81 0,68 0,84 [0,81 0,63 0,83 [0,81 0,71 
30-39 de ani [0,81 0,84 0,68 0,80 [0,82 0,51 0,81 0,83 0,67 
40-49 de ani  |0,81 0,78 0,69 0,71 0,82 0,55 0,77 [0,81 0,65 
50-59 de ani |0,76 [0,73 0,60 0,84 [0,78 0,64 0,81 0,77 0,63 
60-69 de ani |0,78 [0,78 0,58 0,82 10,73 0,47 0,81 0,77 0,56 


Sursa: Eysenck et al. (2008). 


Pentru versiunea românească au fost raportați şi coeficienţii de stabilitate test-retest, 
redaţi în tabelul 4.7. Pentru un interval scurt de timp, valoarea acestora se dovedeşte 
a fi una foarte bună, chiar şi în cazul scalei Empatie. 


Tabelul 4.7. Coeficienţi de stabilitate ai dimensiunilor IVE 
pentru eşantionul românesc 


Masculin Feminin Combinat 

(N = 35) (N = 38) (N = 73) 
Impulsivitate (Imp) 0,82 0,91 0,86 
Spirit de aventură (Vent) 0,83 0,78 0,80 
Empatie (Emp) 0,72 0,81 0,78 


Notă : Intervalul de retest este de două săptămâni. 
Sursa: Eysenck er al. (2008). 

4.4.4. Intercorelaţii ale scalelor EPQ-R şi IVE 


Pentru ambele versiuni (britanică şi românească) ale EPQ-R, autorii manualelor au 
oferit indicii de corelaţie între cele patru scale. Acestea oferă o imagine preliminară 
asupra modului de structurare a dimensiunilor de personalitate, pentru populaţiile de 
referinţă. 

În tabelul 4.8 se poate observa că, pentru eşantionul românesc, atât în cazul bărbaţilor 
(deasupra diagonalei), cât şi al femeilor, cele mai puternice corelaţii (în sens pozitiv) 
sunt înregistrate între scala Psihotism şi scala Nevrotism. Aceste rezultate sugerează două 
aspecte : a) itemii celor două dimensiuni ale personalităţii nu se focalizează strict pe 
acele aspecte pentru care au fost construiți; b) cele două dimensiuni, deşi concepute 
distinct, împart o zonă comună din variaţia comportamentală a indivizilor. Faptul poate 
sugera necesitatea unor revizuiri cu privire la independenţa celor doi factori de perso- 
nalitate. Există şi corelaţii între nevrotism şi extraversiune, dar amplitudinea lor este 
mai redusă, iar sensul asocierii negativ, motiv pentru care configuraţia structurii anti- 
cipate nu este influenţată major. Pentru eşantionul britanic, în mare se întâlneşte acelaşi 
pattern de intercorelaţii, atât ca magnitudine, cât şi ca sens (manualul britanic EPQ-R nu 
oferă pragurile de semnificaţie statistică). Totuşi, un aspect distinct este dat de corelaţia 
în sens pozitiv, între psihotism şi extraversiune, mai evidentă la bărbaţi. Cele două aspecte 
sesizate mai sus pentru eşantionul masculin se aplică şi aici. Se observă, de asemenea, 
un pattern de corelaţii negative ale scalei Minciună cu celelalte trei scale ale EPQ-R. 
Din acest motiv, suntem de acord cu autorii versiunii româneşti a EPQ-R, care consi- 
derau că în baza „corelaţiilor existente între scalele EPQ-R, similaritatea versiunii româ- 
neşti cu cea britanică a chestionarului nu poate fi confirmată decât parţial” (p. 40). 


Tabelul 4.8. Valori de intercorelaţie între scalele EPO-R 
(eşantionul britanic vs eşantionul românesc) 


P E N L 
E PR Psihotism (P) 0,23 0,19 -0,34 
E i=! Extraversiune (E) 0,14 0,02 -0,32 
3, = Nevrotism (N) 0,06 -0,07 -0,25 
23) Minciună (L) -0,16 -0,19 -0,26 
= 3 Psihotism (P) -0,04 0,27* -0,52"* 
$ 2 |Extraversiune (E) 0,08* -0,06* -0,03 
EI E Nevrotism (N) 035 o” 0,34” 
m * |Minciună (L) -0,36 |-0,13* |-0,25%* 


Notă : Deasupra diagonalei sunt înscrise valorile eşantionului masculin : "p < 0,05, "p < 0,01. 
Sursa : Pentru eşantionul britanic, Eysenck şi Eysenck (1991, 2005); pentru eşantionul românesc, 
Eysenck er al. (2008). 


În tabelul 4.9 sunt redate intercorelaţiile scalelor IVE cu scalele chestionarelor EPQ, 
obţinute pentru eşantioane britanice în două cercetări succesive efectuate de Eysenck 
şi colaboratorii săi (1978, 1985). Atât pentru bărbaţi, cât şi pentru femei, impulsivi- 
tatea şi spiritul de aventură se corelează semnificativ. De asemenea, pentru ambele sexe 


136 INVENTARE CLASICE: THE GOLDEN AGE 


impulsivitatea se corelează, în ordinea intensității, cu scalele P, E şi N. In privinţa 
spiritului de aventură, atât pentru femei, cât şi pentru bărbaţi, acesta se corelează mai 
puternic cu extraversiunea şi ceva mai slab cu psihotismul. 


Tabelul 4.9. Intercorelaţii ale IVE cu scalele EPO (*/) şi cu scalele EPO-R (/*), 
obținute pe eşantioanele britanice 


Imp Vent Emp P E N L 

Impulsivitate 0,41/ 0,14/ 0,52/ 0,39/ 0,38/ -0,43/ 
(Imp) 0,24 -0,04 0,46 0,39 0,20 -0,38 
Spirit de aventură |0,32/ 0,08/ 0,33/ 0,46/ -0,10/ -0,21/ 
(Vent) 0,1 -0,12 0,22 0,37 -0,13 -0,15 
Empatie (Emp) 0,06/ -0,17/ -0,05/ 0,07/ 0,33/ -0,15/ 

-0,14 -0,19 -0,21 -0,15 0,47 0,06 
Psihotism (P) 0,49/ 0,34/ -0,17/ 0,15/ 0,15/ -0,35/ 

0,45 0,1 -0,33 0,18 0,09 -0,26 
Extraversiune (E) |0,39/ 0,42/ -0,15/ 0,17/ -0,11/ -0,17/ 

0,22 0,44 -0,05 0,02 -0,20 -0,14 
Nevrotism (N) 0,30/ -0,22/ 0,37/ 0,07/ -0,21/ -0,19/ 

0,22 -0,33 0,28 0,06 -0,38 0,10 
Minciună (L) -0,32/ -0,18/ -0,09/ -0,29/ -0,10/ -0,13/ 

-0,18 -0,18 -0,07 -0,23 -0,12 -0,01 


Notă : Deasupra diagonalei sunt prezentate corelaţiile pentru subeşantionul masculin, iar sub dia- 
gonală pentru cel feminin. */ = valori Eysenck şi Eysenck (1978), /* = valori Eysenck, Pearson, 
Easting şi Allsopp (1985). 


Aşa cum se poate observa în tabelul 4.10, impulsivitatea şi spiritul de aventură se 
corelează semnificativ pentru eşantionul românesc atât în cazul lotului masculin, cât 
şi al celui feminin, dar intensitatea corelaţiei este mai scăzută în comparaţie cu eşan- 
tionul britanic. Pentru ambele sexe, impulsivitatea se corelează cu psihotismul, nevro- 
tismul şi scala Minciună, patternul fiind similar cu cel înregistrat pentru eşantionul 
britanic. Spiritul de aventură se corelează cu extraversiunea şi cu nevrotismul, repetând 
şi pe eşantionul românesc patternul obţinut iniţial pentru eşantionul britanic. 


Tabelul 4.10. Intercorelaţii ale IVE cu scala EPO-R, obținute pentru eşantionul românesc 


Imp Vent Emp P E N L 
Impulsivitate (Imp) 0,26 0,12 0,55 0,13 0,47 -0,53 
Spirit de aventură (Vent) [0,27 0,01 0,26 0,31 0,02 -0,33 
Empatie (Emp) 0,13 0,01 -0,12 0,08 0,35 -0,13 
Psihotism (P) 0,48 0,19 -0,14 -0,04 [0,27 -0,52 
Extraversiune (E) 0,27 0,39 0,07 0,08 -0,06 -0,03 
Nevrotism (N) 0,50 -0,08 [0,32 0,31 -0,11 -0,34 
Minciună (L) -0,40  |-0,21 -0,06  |-0,36 |-0,13 -0,25 


Notă : Deasupra diagonalei sunt prezentate corelaţiile pentru subeşantionul masculin, iar sub dia- 
gonală pentru cel feminin. 
Sursa : Eysenck et al. (2008). 

4.4.5. Structura factorială a scalelor EPI, EPQ-R şi IVE 


Într-un articol dedicat replicării structurii chestionarului EPI (precursor al EPQ), 
Oswald şi Velicer (1980) au testat pe un eşantion de 201 studenţi efectul scorării pe o 
scală Likert (cu şapte trepte) a răspunsurilor la itemii acestui chestionar asupra struc- 
turii factoriale. Autorii au folosit PCA, însoţită de o metodă de extragere a numărului 
optim de factori (Minimum Average Partial Correlation), care întruneşte un consens 
înalt printre cercetători. Anterior, ei au descoperit că, pentru varianta tradiţională de 
scorare dihotomică a EPI compus din 57 de itemi, analiza factorială exploratorie în 
componente principale a extras doar doi factori, corespunzători extraversiunii şi nevro- 
tismului, care, cumulat, explică 16% din variaţia totală a comportamentelor măsurate. 
S-a constatat că 23 de itemi nu se încărcau însă pe niciuna dintre dimensiunile respec- 
tive. Pentru varianta de scorare a itemilor pe o scală de tip Likert, cei doi cercetători 
au obţinut patru factori (extraversiune şi nevrotism, dar şi compulsivitate şi preocupări 
afiliative), care însă, prin cumulare, au explicat 28 % din varianţa totală a datelor culese. 
Legat de validitatea structurală, autorii notau : „În lumina acestor evidențe, este impor- 
tant să chestionăm validitatea teoriei personalităţii lui Eysenck bazată pe cei doi factori. 
(...) teoria celor doi factori necesită o revizuire” (Oswald şi Velicer, 1980, p. 288). 

Walkey şi Green (1981) au cules date cu ajutorul EPI de la mai multe grupuri tota- 
lizând 393 de studenţi, extrăgând prin PCA un număr de 20 de factori. Primii trei 
factori s-au suprapus cu factorii operaţionalizaţi în teorie, explicând, cumulat, 20% din 
varianţa totală a datelor culese. Autorii au încercat şi analize de nivel secundar, dar au 
conchis că studiul lor „sugerează cu tărie că ar fi puţine câştiguri din complexităţile şi 
confuziile analizelor de ordin mai înalt” Walkey şi Green (1981, p. 369). 

MckKenzie (1988) a realizat o cercetare privind validitatea structurală a EPQ, cule- 
gând date de pe trei eşantioane însumând un total de 1.134 de persoane. Eşantioanele 
au fost supuse unei analize în componente principale, urmată de rotații Varimax şi 
Promax. Numărul de saturaţii semnificative ale itemilor în factori şi replicabilitatea 
factorilor (bazată pe scorurile factoriale) de-a lungul eşantioanelor au fost principalele 
criterii de reţinere a numărului optim de factori. Autorul raporta o confirmare foarte 
bună a modelului cu patru factori, itemii EPQ încărcându-se semnificativ (> 0,30) pe 
factorii corespunzători. Această structură a funcţionat la fel de bine atât pentru eşan- 
tionul feminin, cât şi pentru cel masculin. Pentru fiecare dintre cele trei eşantioane 
comparate, 20 de itemi s-au încărcat corect pe factorul extraversiune, 22-23 de itemi 
s-au încărcat corect pe factorul nevrotism şi 18-21 de itemi s-au încărcat pe factorul 
dezirabilitate socială. Numărul itemilor care s-au încărcat corect pe factorul psihotism 
a fost mai redus, acesta variind între 5 şi 19 itemi. 

Atât pentru varianta britanică, cât şi pentru varianta românească a chestionarului 
EPQ-R, structura factorială a fost testată pe baza analizei factoriale exploratorii, utili- 
zând metoda de extracţie a componentelor principale (PCA). Suprapunerea soluţiilor 
extrase pentru cele două populaţii poate fi urmărită doar parţial, întrucât autorii nu au 
folosit exact aceleaşi proceduri. 

Pentru varianta britanică a EPQ-R, Eysenck şi Eysenck (1991) au introdus în analiză 
117 itemi (17 itemi noi fiind testaţi pentru structura scalei Psihotism), pentru care au 

extras patru componente (factori) corespunzătoare celor patru dimensiuni de persona- 
litate operaţionalizate, considerând că „aceştia au fost în mod clar identificaţi ca scala 
P, E, N şi L” (Eysenck şi Eysenck, 1991, p. 15). Pentru a ajunge la această soluţie, 
s-a utilizat o metodă nonortogonală de rotire a factorilor - metoda Direct Oblimin. Din 
păcate, autorii nu oferă în manualul testului informaţii din care reiese varianţa totală 
pe care cei patru factori extraşi o explică individual şi cumulat la nivelul comporta- 
mentelor măsurate. De asemenea, cu excepţia factorului psihotism, autorii nu oferă 
saturaţiile itemilor pentru fiecare factor/scală, ceea ce face imposibilă evaluarea de 
către cititor a gradului de adecvare a soluţiilor extrase. 

Aceste informaţii sunt oferite pentru versiunea românească EPQ-R (Eysenck er a/., 
2008). Aici s-a plecat de la 100 de itemi, adică de la itemii scalelor P, E, N şi L, 
pentru care s-au extras 10 componente independente (pe baza screetest-ului), utili- 
zându-se de data aceasta metoda Varimax pentru o rotire ortogonală a factorilor. Cele 
zece componente explică în mod cumulat 33,33% din variaţia comportamentală măsu- 
rată de scale, o mare parte din varianţa comportamentelor măsurate prin chestionar 
nefiind explicată de aceşti factori. Aşa cum notau autorii versiunii româneşti a EPQ-R, 
„au fost extraşi doi factori de Extraversiune, doi factori de Nevrotism, patru factori de 
Psihotism şi doi factori care conţin preponderent itemi ai scalei Minciună” (Eysenck 
et al., 2008, p. 40). S-a raportat de asemenea că zece itemi nu au întrunit valori sem- 
nificative de saturație (pragul minim ales fiind 0,30) pentru factorii corespunzători, iar 
opt itemi au reieşit a fi saturați de alţi factori decât cei care ar fi trebuit. În fine, o 
serie de itemi destinaţi scalei Psihotism s-au încărcat pe primul factor corespunzător 
scalei Minciună. Plecând de la acest rezultat al analizei factoriale, autorii versiunii 
româneşti a chestionarului notau: „Scalele EPQ-R au o tentă de structurare multifac- 
torială, adică ele conţin într-o oarecare măsură semnificaţii multiple ale conceptelor 
asupra cărora se concentrează” (Eysenck et al., 2008, p. 43). 

O analiză factorială de ordin secundar a fost aplicată celor zece factori extraşi ini- 
ţial, rezultând o soluţie cu patru factori, corespunzători celor patru dimensiuni funda- 
mentale operaţionalizate de Eysenck şi Eysenck (1991). Analizele factoriale exploratorii 
au fost conduse separat pentru eşantionul românesc masculin şi pentru cel feminin. 
Varianţa totală explicată de cei patru factori extraşi a fost de 22,42% în cazul eşanti- 
onului masculin şi de 21,24% în cazul eşantionului feminin. Aceste procente se apro- 
pie de cele raportate anterior de Oswald şi Velicer (1980). 

Eysenck şi colaboratorii săi (2008) au raportat rezultate de analiză factorială explo- 
ratorie şi pentru varianta EPQR-S, la eşantionul românesc. Analiza în componente 
principale a extras patru factori. Astfel, factorul P explică 8,86% din variaţia totală, 
factorul E, 7,79%, factorul N, 7,40% şi factorul L, 7,24%, procentajul cumulat al 
varianţei totale explicate fiind de 31,29%. Aşa cum notau autorii versiunii româneşti, 
itemii variantei EPQR-S încarcă în mod corect scalele de apartenenţă la valori de 
saturație mai mari decât în forma lungă a EPQ-R. Prin urmare, structura factorială 
obţinută ar fi mai coerentă şi mai stabilă decât cea obţinută pentru forma lungă. 

În ceea ce priveşte validitatea structurii factoriale a IVE, plecând de la un total de 
63 de itemi, Eysenck şi Eysenck (1978) au realizat primul studiu de validare pentru 
un eşantion britanic de 1.189 de persoane. Analiza factorială, însoţită de o rotire oblică 
(Promax) a dus la izolarea a trei factori. Toţi itemii concepuţi pentru a măsura impul- 
sivitatea şi spiritul de aventură s-au încărcat corect pe factorii corespunzători. Comparativ 

cu un prag critic de saturație, 35,71% dintre itemii de impulsivitate au avut valori-prag 
mai mari, 71% dintre itemii spiritului de aventură au depăşit acest prag, la fel ca 60% 
dintre itemii empatiei. Autorii nu au raportat însă valorile eigen pentru fiecare factor, 
astfel încât cititorul să poată evalua măsura în care factorii controlează variaţia com- 
portamentală pe cele trei dimensiuni măsurate. Pentru versiunea IVE adaptată de 
Eysenck şi colaboratorii săi (2008) pentru populaţia românească au fost oferite urmă- 
toarele informaţii. Analiza în componentele principale a plecat de la varianta cu 54 de 
itemi (Eysenck, Pearson, Easting şi Allsopp, 1985), extracția fiind limitată de autori 
la trei factori. În ansamblu, cei trei factori extraşi explică 26,15% din variaţia totală a 
răspunsurilor la chestionar (impulsivitatea - 10,45%, spiritul de aventură - 9,17%, iar 
empatia - 6,53%). Pentru subeşantionul masculin, varianţa celor trei factori se distri- 
buie astfel: impulsivitatea — 11,25%, spiritul de aventură — 8,81% şi empatia - 6,37%. 
Distribuţia este relativ similară şi pentru subeşantionul feminin, varianţa factorilor fiind 
de 9,73% pentru impulsivitate, de 9,41 % pentru spiritul de aventură şi de 5,69% pentru 
empatie. Cu câte o singură excepţie, itemii scalei Impulsivitate şi cei ai scalei Spiritului 
de aventură au încărcat corect factorii corespunzători. În schimb, la nivelul scalei 
Empatie, cinci itemi nu s-au încărcat corect pe factorul corespunzător. 


4.4.6. Studii care susţin validitatea scalelor 
elaborate de Eysenck 


San Martini, Mazzotti şi Setaro (1996) au replicat structura factorială a EPQ-R pe un 
eşantion italian format din 533 de persoane, cu vârste cuprinse între 18 şi 80 de ani. 
Autorii au reţinut itemii a căror saturație pe factorii corespunzători a fost mai mare 
decât valoarea 0,20. Astfel, 20 de itemi dintre cei 23 s-au încărcat corect pe factorul 
extraversiune ; 20 de itemi din 24 s-au încărcat corect pe factorul nevrotism, iar 18 itemi 
din 32 s-au încărcat corect pe factorul psihotism. 

Plecând de la varianta EPQ publicată în 1975, Barrett, Petrides, Eysenck şi Eysenck 
(1998) au examinat similaritatea factorială a scalelor P, E, N şi L pentru 34 de ţări, 
inclusiv România. În baza coeficienţilor propuşi de Kaiser, Hunka şi Bianchini, autorii 
au calculat un coeficient care maximizează congruenţa factorilor ortogonalizaţi. Matricile 
factoriale obţinute pentru eşantionul britanic au fost considerate elemente-ţintă, în 
funcţie de care a fost rotit fiecare pattern factorial al unei alte ţări. Rezultatele au 
confirmat o bună similaritate factorială a fiecărei ţări incluse în eşantion cu structura 
obţinută pentru populaţia britanică. Pentru eşantionul masculin, coeficienţii medii de 
congruenţă (Kaiser, Hunka şi Bianchini) au înregistrat următoarele valori : 0,95 pentru 
factorul P, 0,99 pentru factorul E, 0,96 pentru factorul N şi 0,98 pentru scala L. Pentru 
eşantionul feminin, valorile coeficienţilor medii de congruenţă au fost 0,97 pentru 
factorul P, 0,99 pentru factorul E, 0,98 pentru factorul N şi 0,98 pentru scala L. 

Van Hemert, Van de Vijver, Poortinga şi Georgas (2002) au testat dacă scalele EPQ 
reprezintă dimensiuni utile în descrierea transculturală a diferenţelor interindividuale. 
Autorii considerau că studiile de verificare a echivalenţei structurale trebuie să probeze 
deopotrivă dacă aceasta se respectă atât pentru indivizi, cât şi pentru populaţii. 
Intercorelaţiile dintre cele patru scale EPQ au fost comparate la nivel de ţară (wizhin) 

şi interţări (between), pentru 24 de state, totalizând un eşantion de 68.574 de persoane. 
Rezultatele cercetării arată că, cel puţin pentru unele ţări (cum ar fi Japonia, China, 
India), patternul de corelaţie dintre scale a fost diferit de patternul descoperit pentru 
alte ţări. Cu toate acestea, extraversiunea şi nevrotismul par să aibă acelaşi sens psi- 
hologic, atât la nivel individual (intraţară), cât şi interţări. În schimb, psihotismul şi 
dezirabilitatea socială nu au aceeaşi semnificaţie psihologică la cele două niveluri 
(intraţară şi interţări) şi nu se poate spune dacă acest lucru este cauzat de probleme de 
traducere, de diferenţe date de eşantionare sau de diferenţe ce ţin de constructul pro- 
priu-zis. Prin urmare, studiul aduce doar o confirmare parţială pentru echivalenţa 
funcţională transculturală a scalelor EPQ. 

Utilizând analiza factorială confirmatorie, Dazzi (2011) a furnizat dovezi empirice 
de validare pentru varianta lungă a EPQ-R, pentru un eşantion format din 706 persoane 
cu naţionalitate italiană. Autoarea a testat un model cu patru factori latenţi, total inter- 
conectaţi, corespunzând scalelor P, E, N şi L. După verificarea unidimensionalităţii 
fiecărei scale (prin analiza factorială exploratorie), pe baza saturaţiilor itemilor şi a 
parcelării acestora, au fost reţinute câte şapte parcele pentru fiecare factor latent (în 
funcţie de saturaţia medie). Rezultatele obţinute atestă o bună potrivire a datelor 
(Chi-square/df = 2,02, CFI = 0,95, SRMR = 0,06) cu modelul cu patru factori pro- 
pus de Eysenck. Patternul de intercorelare al scalelor (atât pentru femei, cât şi pentru 
bărbaţi) este asemănător cu cel raportat pentru eşantionul britanic şi cel românesc în 
secţiunea anterioară. 

Aşa cum am expus anterior, Eysenck, Eysenck şi Barrett (1985) au generat o formă 
scurtă a chestionarului EPQ-R, înregistrată sub acronimul EPQR-S. Plecând de la 
aceasta, Francis şi colaboratorii săi (1992) au construit o variantă abreviată a EPQR, 
denumită de ei EPQR-A. Autorii au testat toţi itemii EPQ (1975) şi EPQR-S (1985) 
pe un eşantion de 685 de studenţi, luaţi din patru ţări diferite (Anglia, Australia, Canada 
şi SUA), calculând corelaţia item-total pentru fiecare dintre cele patru subscale ale 
EPOQR-S. S-au păstrat primii şase itemi cu cea mai mare corelaţie item-total pentru 
fiecare subscală, aceşti itemi intrând în compoziţia formei abreviate (EPQR-A). Pentru 
scala Extraversiune, valorile de consistenţă internă au fost distribuite între 0,74 şi 0,84, 
iar pentru Nevrotism, între 0,70 şi 0,77. Pentru scala Minciună (valorile 0,59-0,65) şi 
pentru scala Psihotism (0,33-0,52), pragurile de consistenţă internă minimale nu au 
fost îndeplinite. 

Forrest, Lewis şi Shevlin (2000) considerau că modul de construcţie a formei abre- 
viate a EPQR-A, bazat pe corelaţia item-total şi pe scorurile de consistenţă, nu poate 
testa în mod valid dimensionalitatea acestui instrument. Ei au utilizat analiza factorială 
confirmatorie (CFA) pentru a testa dimensionalitatea EPQR-A în termeni de factori 
latenţi. Administrând itemii EPQOR-A unui eşantion de 383 de studenţi, s-au cules date 
pe baza cărora s-a testat un model cu patru factori independenţi a căror variaţie a fost 
pusă sub controlul variabilei-gen (o ipoteză fiind aceea că cei patru factori diferenţiază 
cele două sexe). În baza rezultatelor obţinute (Chi-square/df = 1,87, RMSEA = 0,048), 
autorii au adus dovezi că instrumentul EPQR-A verifică o structurare pe patru factori 
a itemilor-indicator, aşa cum a fost stipulată de Eysenck, Eysenck şi Barrett (1985). 
Deci, variaţia celor patru dimensiuni ale personalităţii este controlată de factorii latenţi 
unidimensionali. Designul a permis autorilor să testeze suplimentar şi efectul genului, 
atât la nivelul factorilor latenţi ai EPQR-A, cât şi la nivelul itemilor-indicator. S-a 

evidenţiat un efect diferit dat de factorul gen, astfel încât bărbaţii au scoruri semnifi- 
cativ mai mari la dimensiunea psihotism (11,7%), în timp ce femeile au scoruri sem- 
nificativ mai mari la dimensiunea nevrotism (3,5%) şi la scala Minciună (3,6%), chiar 
dacă mărimea efectelor a fost redusă. Genul nu a influențat încărcările factoriale 
pentru dimensiunea extraversiune. Lewis şi colaboratorii săi (2002) au replicat structura 
EPOQR-A pe un eşantion de 463 de persoane de naţionalitate franceză. Rezultatele de 
analiză factorială confirmatorie (chi-square/df = 1,70, RMSEA = 0,037), aşa cum 
arată autorii, susţin modelul propus de Eysenck. Singura corelaţie semnificativă a fost 
înregistrată între scalele Extraversiune şi Nevrotism (r = -0,25), sensul corelaţiei fiind 
în acord cu teoria. 

Sato (2005) consideră că unii dintre coeficienţii de fidelitate raportați în construc- 
ţia EPQR-A ar fi fost nesatisfăcători, iar pe de altă parte, unii itemi din scala EPQR-S 
ar putea fi eliminaţi. Astfel, autorul şi-a propus să valideze o formă scurtă alternativă 
a EPQR-S, care să aibă proprietăţi psihometrice mai bune decât EPQR-A. Sato a creat 
o nouă scală prescurtată, denumită EPQR-BV (brief version), eliminând din structură 
scala Psihotism (decizie justificată de autor prin faptul că aceasta s-ar asocia cu diferite 
probleme psihometrice) şi scala Minciună (considerând că aceasta poate fi înlocuită, 
la nevoie, cu scale care măsoară independent dezirabilitatea socială). Prin urmare, scala 
EPQR-BV măsoară exclusiv dimensiunile nevrotism şi extraversiune. EPQR-BV a fost 
testată pe un eşantion de 309 studenţi. Analiza în componente principale a descoperit 
doi factori care, prin cumulare, explică 51,8% din variaţia totală. Primul factor conţine 
itemii de extraversiune şi explică 31,8% din variaţie, saturaţiile factoriale pentru itemii 
acestui factor fiind mai mari de 0,60. Pentru cel de-al doilea factor, care conţine itemii 
de nevrotism, saturaţiile factoriale au fost mai mari de 0,48. 

Ulterior, Shelvin, Bailey şi Adamson (2002) au vrut să testeze dacă efectele induse 
de gen în variaţia diferită a dimensiunilor structurale ale EPQR-A sunt datorate unor 
influenţe biologice sau unor influenţe induse de istoria personală de învăţare a roluri- 
lor de gen corespunzătoare. Ei au testat pe un eşantion de 224 de studenţi modelul 
raportat de Forrest, Lewis şi Shevlin (2000), introducând rolul de gen asumat (mascu- 
linitate vs feminitate) ca factor suplimentar în model, el fiind intercorelat cu variabila 
gen şi regresat pe cei patru factori măsuraţi de EPQR-A. Rezultatele obţinute au con- 
firmat potrivirea modelului testat (chi-square/df = 1,89, RMSEA = 0,062, SRMR = 
0,092). Şi de această dată s-a confirmat unidimensionalitatea fiecărei scale a EPQR-A. 
Modelul testat a permis verificarea efectelor produse de gen şi de rolul de gen atât la 
nivelul factorilor latenţi, cât şi la nivelul itemilor-indicatori ai acestora. Doar regresia 
genului la factorul extraversiune a reieşit a fi semnificativă statistic, în sensul în care 
bărbaţii au avut scoruri mai mari decât femeile (4%). În schimb, regresia sex-rolului 
a avut asocieri semnificative cu toţi cei trei factori de personalitate. Mai precis, cei 
care au avut scoruri mari pe scala de masculinitate au avut scoruri mari şi pe dimen- 
siunea extraversiune (3,2%) şi pe dimensiunea psihotism (14,4%), în timp ce persoa- 
nele care au avut scoruri mari pe scala de feminitate au avut scoruri mai mari pe 
dimensiunea nevrotism (9,6%). S-a descoperit că efectul combinat dintre gen şi rolul 
de gen explică 10% din variaţia nevrotismului, 5% din variaţia extraversiunii şi 21 % 
din variaţia psihotismului. Prin urmare, rolul de gen aduce un efect explicativ mai 
puternic asupra variaţiei nevrotismului şi psihotismului, în timp ce variaţia extraversi- 
unii este explicată în aceeaşi măsură de gen şi sex-rolul asumat de persoană. Shelvin 

şi colaboratorii săi (2002) conchideau că rezultatele diferite identificate la bărbaţi şi la 
femei cu privire la variabilele nevrotism şi psihotism reflectă mai degrabă efecte ale 
comportamentelor învăţate social decât diferenţe moştenite biologic. 

Am putea spune că acest studiu duce la o situaţie paradoxală. Pe de o parte, vali- 
dează structura factorială anticipată a dimensiunilor fundamentale de personalitate, în 
acord cu forma EPQR-S propusă de Eysenck, Eysenck şi Barrett (1985), iar pe de altă 
parte, invalidează asumpţiile teoriei lui Eysenck (1967) cu privire la baza biologică şi 
la controlul prin sisteme neurologice ale acestor trei dimensiuni fundamentale ale 
personalităţii. Rolul de gen, în calitate de construct edificat în individ în procesul 
socializării, explică variațiile extraversiunii, nevrotismului şi psihotismului mai bine 
decât genul ca variabilă biologică. 

Costa şi McCrae (1995) considerau că structura personalităţii este articulată pe cinci 
suprafactori (Big Five), nu pe trei suprafactori, cum prevedea concepţia elaborată de 
Eysenck. Alternativa pentadică a personalităţii, dezvoltată în baza ipotezei lexicale şi 
a explorării relaţiilor structurale reieşite din analizele factoriale, a reconfirmat factorii 
extraversiune şi nevrotism. Unii autori consideră că alţi doi factori din acest model, 
agreabilitatea şi conştiinciozitatea, nu sunt altceva decât fațete ale psihotismului (for- 
mulate mai degrabă în mod pozitiv). Deschiderea către experienţă ar fi singurul factor 
nou, operaţionalizat în modelul pentadic. Costa şi McCrae (1995) au aplicat pe un grup 
de 229 de persoane chestionarele EPQ-R, EPP şi Revised NEO Personality Inventory — 
NEO-PI-R (Costa şi McCrae, 1992), intercorelând variabilele şi testând apoi, pe baza 
analizei factoriale, cea mai bună soluţie structurală. Autorii arătau că, deşi studiul 
scalelor EPP confirmă atât un model cu trei factori, cât şi unul cu cinci factori, suportul 
de confirmare este inegal. Mai precis, factorul extraversiune în cazul soluţiei cu cinci 
factori a înregistrat o validitate convergentă şi divergentă mai bună decât acelaşi factor 
obţinut pentru structura cu trei factori. Extragerea a patru sau mai multor factori a dus 
la o separare mai bună pentru factorii agreabilitate şi conştiinciozitate. Înregistrarea 
unor corelaţii negative semnificative între scalele factorului psihotism (din EPP) şi 
scalele Agreabilitate şi Conştiinciozitate din NEO PI-R i-a dus pe autori la concluzia 
că adepţii concepţiei eysenckiene ar putea să se îndrepte mai bine spre un model cu 
cinci factori. Chiar dacă adăugarea de fațete la scalele P, E şi N permite o mai bună 
specificare a factorilor supraordonaţi în termenii elementelor componente (ca în cazul 
EPP), analizele factoriale derulate au dovedit că ele sunt alocate mai bine factorilor 
supraordonaţi atunci când se extrag cinci componente, faţă de cazul în care se extrag 
doar trei componente. 

Ulterior, Jackson, Furnham, Forde şi Cotter (2000) au testat din nou structura 
factorială a EPP pe un eşantion de 655 de persoane, astfel încât să poată decide dacă 
aceasta este susţinută mai bine de un model cu trei sau de unul cu cinci factori. Pentru 
aceasta, au folosit mai multe criterii statistice, precum saturaţiile scalelor pe factorii 
supraordonaţi (rotiţi Promax), valorile eigen, metoda scree-test şi testul chi-pătrat 
pentru variaţia rezidualului. Atât pentru EPP, cât şi pentru varianta EPP-S, autorii au 
descoperit că se poate obţine o soluţie foarte clară cu trei factori, corespunzătoare celei 
propuse de Eysenck şi Wilson (1991) sau de Eysenck, Barrett, Wilson şi Jackson (1992), 
dar şi o soluţie rezonabilă cu cinci factori, concordantă cu cea propusă de Costa şi 
McCrae (1995). Pentru forma EPP-S, în soluţia cu trei factori, itemii cu valori mai 
mari decât valoarea-prag 0,45 explică 70,9% din variaţia totală, iar alocarea lor pe 

factori este corectă într-o mai mare măsură decât pentru soluţia cu cinci factori (chiar 
dacă aceasta are o varianţă explicată de 84,3%). Soluţia cu trei factori a EPP-S este 
reprezentată de factorii extraversiune (conţinând scalele: Activism, Sociabilitate şi 
Asertivitate), nevrotism (conţinând scalele : Inferioritate, Nefericire şi Anxietate) şi 
psihotism (conţinând scalele: Asumarea riscului, Impulsivitate şi Iresponsabilitate). 
Metoda scree-test a sugerat o soluţie cu patru factori pentru EPP şi una cu trei factori 
pentru EPP-S, în timp ce valorile eigen au sugerat o soluţie cu cinci factori pentru EPP 
Şi, respectiv, o soluţie cu trei factori pentru EPP-S. Testul chi-pătrat pentru variaţia 
rezidualului a indicat pentru EPP ca fiind optimă o soluţie cu mai mult de cinci factori, 
în timp ce, pentru EPP-S, acelaşi test a sugerat ca fiind optimă o soluţie cu cinci fac- 
tori. Aşa cum notau autorii acestui studiu, modelul cu cinci factori poate fi luat în 
calcul doar la limită, întrucât nu a produs factori interpretabili, în consens cu rezulta- 
tele lui Costa şi McCrae (1995). Datele obţinute susţin mai clar o soluţie cu trei 
superfactori, aceasta fiind şi mai economică. Prin urmare, EPP, ca produs al tradiţiei 
eysenckiene, ar avea încă multe de oferit psihologilor care doresc să depăşească simpla 
descriere a personalităţii. 


4.5. Concluzii 


În construcţia scalelor de evaluare a personalităţii, Hans J. Eysenck a promovat o 
concepţie metodologică riguroasă, argumentând că demersurile corelaţionale şi facto- 
riale de extragere a factorilor de personalitate sunt necesare, dar, fără o verificare şi o 
confirmare experimentală a rezultatelor obţinute, valoarea lor rămâne mult limitată. 
Aşa cum s-a văzut, prin cercetările sale, Eysenck a încercat permanent să ofere mode- 
lului său o fundamentare bazată nu doar pe evidenţele aduse de analiza factorială, ci 
şi pe cele provenite din cercetările mecanismelor biochimice şi psihofiziologice ale 
personalităţii. 

Chestionarele EPQ-R şi IVE sunt rezultatul unor rafinări succesive, care au urmat 
această concepţie metodologică. Multe dintre studiile efectuate de cercetători indepen- 
denţi au oferit un suport de validare pentru structura modelului Big Three al persona- 
lităţii. Chiar dacă de-a lungul timpului alţi autori, plecând de la ipoteza lexicală, au 
ajuns la concluzia că personalitatea ar avea o structură dată de cinci superfactori (Big 
Five), demersul lor a rămas exclusiv inductiv. Deşi s-a confirmat un mod de structurare 
factorială, o întrebare pertinentă care s-a pus mereu (Briggs, 1989; Tellegen, 1993) a 
fost aceea dacă factorii personalităţii sunt doar „descripţii euristice” sau pot proba o 
structură biologică, reală. Dubla ancorare (biologică şi factorială) a modelului său l-a 
făcut pe Eysenck (1997) să considere că modelul celor trei superfactori oferă o putere 
explicativă mult mai mare în demersurile descriptive şi explicative aplicate personali- 
tăţii, comparativ cu alternativa Big Five. 

Având în vedere revizuirile teoretice deja operate de Eysenck (1981, 1997), este de 
aşteptat ca, în prezent, cercetările prilejuite de dezvoltarea masivă a tehnicilor de 
imagistică funcţională să producă un „al treilea val” în maturizarea teoriei arousal-ului. 
De asemenea, ţinând cont de procentajele reduse ale varianţei (20-30%) explicate la 

nivelul patternurilor comportamentale de modelul trifactorial al personalităţii, constru- 
irea şi rafinarea unor itemi mai robuşti, din acest punct de vedere, vor coagula - spe- 
răm - un nou val în cercetarea psihometrică. 

Capitolul 5 


Inventarul de Personalitate Freiburg 
(FPI) 


Eugen Avram 


Inventarul de Personalitate Freiburg (FPI) a fost conceput în anii 1960 de o echipă 
germană (Jochen Fahrenberg, Herbert Selg şi Rainer Hampel). De-a lungul timpului au 
existat mai multe variante ale testului: Forma generală G, Forma scurtă K, Formele 
paralele A şi B, Forma revizuită R (în prezent, cea mai utilizată şi rafinată) etc. 

Modelul evaluativ şi chestionarul au fost lansate în anul 1970. În 2001, FPI-Ra 
ajuns la a şaptea ediţie. În România, Pitariu şi Iliescu (2006) au realizat studiile de 
adaptare a instrumentului pe un eşantion reprezentativ, oferind etaloane, dar şi o serie 
de sinteze ale datelor de cercetare. 

FPI-R are la bază modelul multifazic al personalităţii, conţine 138 de itemi dihotomici 
şi măsoară 12 dimensiuni ale personalităţii adulte: Satisfacţia cu viaţa, Orientarea 
socială, Orientarea spre realizare, Inhibiţia, Excitabilitatea, Agresivitatea, Solicitarea, 
Acuzele somatice, Problemele de sănătate, Sinceritatea, Extraversiunea, Emoţionalitatea. 

Forma FPI-G a fost multă vreme cea mai cunoscută şi mai utilizată variantă a ches- 
tionarului. Are 212 itemi dihotomici, care generează scoruri pentru 12 scale (nouă 
principale şi trei secundare): Nervozitate, Agresivitate, Depresie, Excitabilitate, Sociabilitate, 
Calm, Tendinţă de dominare, Inhibiţie, Sinceritate, Extraversiune, Nevrotism/Labilitate 
emoţională, Masculinitate. 

De-a lungul timpului au fost publicate peste 2.000 de studii cu privire la acest instru- 
ment de evaluare a personalităţii. Cercetările au susţinut validitatea chestionarulului şi 
valoarea lui practică pentru psihodiagnosticul general, dar şi pentru uzul în domenii 
aplicate (clinic, educaţional, militar, organizaţional). 

Aplicabilitatea lui în domenii variate, precum şi pentru uzul psihodiagnostic general 
îl face unul dintre cele mai preferate chestionare de personalitate în rândul cercetăto- 
rilor şi practicienilor. Este util în mod special în domenii precum psihologia sănătăţii, 
psihologia clinică şi terapia, dezvoltarea, psihologia educaţională şi resursele umane. 

5.1. Considerentele istorice 


5.1.1. Prezentarea generală 


Prima ediţie a FPI a apărut în anul 1970, fiind denumită FPI-G, cu formele paralele 
A şi B, precum şi cu forma scurtă K. Următoarele ediţii au apărut în anii 1973, 1978 
(ed. a III-a adăugită), 1984 (ed. a IV-a, aprofundată prin studii suplimentare, pe un lot 
reprezentativ, şi constituind fundamentul pentru următoarele revizii), 1989 (ed. a V-a), 
1994 (ed. a VI-a) şi 2001 (ed. a VII-a). 

FPI-G cuprindea 212 itemi organizaţi în nouă scale principale şi trei secundare. 
Pentru diverse utilizări practice (de exemplu, examinare repetată, screening) au fost 
derivate trei forme : formele paralele FPI-A (cu 114 itemi, denumită şi FPI-HA, Halb-A) 
şi EPI-B (114 itemi, numită şi FPI-HB, Halb-B), forma scurtă FPI-K (kurze Form, 76 
itemi) (Fahrenberg er a/., 2006). 

O altă variantă scurtă a chestionarului (54 de itemi) a fost propusă de Knig şi 
Schmidt (1982). Autorii au efectuat analize factoriale, analize ale itemilor şi analize 
de validitate şi fidelitate pe datele culese de la un lot de 545 de participanţi, elevi de 
liceu. Analizele realizate (corelaţiile itemilor cu scorul total al scalei, fidelitatea, inter- 
corelaţiile scalelor) au relevat, pe de o parte, corespondențe între scalele standard FPI-1 
(Satisfacţia cu viaţa) - FPI-8 (Acuze somatice) în acord cu datele obţinute de Fahrenberg, 
Selg şi Hampel (1973, 1978), iar pe de altă parte s-au evidenţiat rezultate nesatisfăcă- 
toare pentru scala FPI-9 (Probleme de sănătate) şi pentru scalele adiţionale FPI E 
(Extraversiune), N (Emoţionalitate) şi M (Masculinitate). 

Fahrenberg a condus cercetări suplimentare celor raportate în manualele EPI, pre- 
zentând analize metodologice sau tabele actualizate (Fahrenberg, Selg şi Hampel, 1983 ; 
Fahrenberg, Hampel şi Selg, 1985; Fahrenberg, Ewert şi Maier, 1987; Hampel şi 
Fahrenberg, 1983). Şi alţi autori au cercetat FPI, astfel încât de la prima ediţie (1970) 
şi până în prezent au fost publicate numeroase studii. O parte dintre cercetările care 
au criticat principiile metodologice şi psihometrice au fost citate în ediţiile a II-a şi a 
III-a ale manualului. Începând cu ediţia a IV-a, autorii FPI au emis schimbări ale 
textului de manual (publicarea separată a comentariilor adresate listei bibliografice). 

Între anii 1978 şi 1983 au apărut 149 de publicaţii referitoare la FPI (incluse în 
lista primei bibliografii FPI - Potreck, 1983). Între 1983 şi 1988 au fost consemnate 
peste 300 de studii publicate cu referire la FPI (incluse în bibliografia ediţiei lui Jehle, 
1988). În anii următori, căutările în bazele de date de profil (PSYNDEX, PsycInfo şi 
MEDLINE) au relevat apariţia unui număr tot mai mare de studii (de exemplu, în 
perioada 1970-2000 au fost înregistrate 1.455 de articole referitoare la FPI) (vezi 
Fahrenberg er al., 2006). 

Forma a patra a manualului include precizări mai detaliate privind interpretarea 
cunoştinţelor acumulate din studiile clinice şi neclinice (Hollmann, 1988 ; Jăger, 1985; 
Schwenkmezger, 1987 ; Seidenstiicker, 1985; Ostendorf, 1997). 

De la revizuirea FPI în 1984 nu au mai fost utilizate formele paralele şi cele alfa- 
betice mai vechi, B şi K. Forma A a fost menţinută sub numele Al, cu mici modificări, 
fără a fi revizuită sau finisată, fiind posibilă astfel compararea cu cercetările anterioare. 

Chestionarul FPI-A1, chiar dacă reprezintă o formă învechită, este în continuare ofe- 
rit spre utilizare (acelaşi lucru este valabil pentru forma FPI-G). 
Varianta cea mai rafinată şi utilizată este FPI-R (ed. a VII-a, 2001). 


5.1.2. Prezentarea variantei FPI-G 


În continuare, prezentăm pe scurt forma FPI-G, precum şi elemente privind dezvolta- 
rea ulterioară a chestionarului. FPI-G este forma cea mai generală (G) şi mai cunoscută 
a acestuia. În România are un istoric de peste 35 de ani de utilizare. Formele paralele 
înjumătăţite (A şi B) şi forma scurtă (K) a chestionarului au fost adaptate pentru popu- 
laţia din România. Administrarea chestionarului se poate face individual sau în grup, 
fără o limită de timp (este un inventar de personalitate, nu un test). În medie, comple- 
tarea setului de 212 itemi ai chestionarului durează 30-40 de minute. 

Itemii au două variante de răspuns (dihotomic), „DA” sau „NU”. Persoana evaluată 
notează răspunsurile pe foaia de răspuns ori direct pe caietul de testare. Itemii se referă 
la stări psihice, comportamente, atitudini, obiceiuri şi acuze somatice. 

Caracteristicile persoanelor pentru care a fost etalonat FPI-G : vârsta peste 13-14 ani, 
nivel educaţional mediu sau peste, dezvoltare intelectuală medie sau peste, capacitatea 
de a înţelege semnificaţia itemilor. Persoanele care se abat de la aceste caracteristici 
pot genera răspunsuri ce conduc la distorsiuni ale profilului (Fahrenberg er a/., 2006). 

Scalele FPI-G sunt în număr de 12: nouă principale şi trei secundare. În mare 
măsură, aceste scale sunt independente. Cele nouă trăsături bipolare ale FPI-G (în 
paranteză sunt redate denumirea originală în limba germană şi denumirea în limba 
engleză, recomandate de autori) : 

- FPI 1: Nervozitate (Nervosităr, Nervousness) ; 

- FPI2: Agresivitate (Spontane Agressivităt, Aggressivity) ; 

- FPI 3: Depresie (Depressivităt, Depression) ; 

- FPI4: Excitabilitate (Erregbarkeit, Excitability) ; 

- FPI 5: Sociabilitate (Geselligkeit, Sociability) ; 

- FPI6: Calm (Gelassenheit, Calm) ; 

-  FPI7: Tendinţă de dominare (Reaktive Agressivităt/Dominanzstreben, Dominance) ; 
- FPI8: Inhibiţie (Gehemmrheit, Inhibitedness) ; 

- FEPI9: Sinceritate (Offenheit, Frankness). 


În plus, au fost generate trei scale pentru extinderea paletei dimensiunilor de per- 
sonalitate investigate : 
- EPIE: Extraversiune (Exrraversion, Extraversion) ; 
-  FPI N: Nevrotism/Labilitate emoţională (Emotionalităt, Emotionality) ; 
- FPI M: Masculinitate (Mănnlichkeit, Masculinity). 


Prezentăm, pe scurt, descrierile acestor trăsături de personalitate (derivate din surse 
originale şi româneşti : ed. a III-a a manualului, Fahrenberg, Selg şi Hampel, 1973, 
pentru studiile de validare în România, Pitariu, 1986, pentru corelaţia cu CPI-480, 

respectiv Pitariu şi lernuţan, 1984, pentru corelaţiile interscale). Scalele ce se regăsesc 
şi în varianta FPI-R vor fi prezentate mai elaborat în paragraful referitor la interpre- 
tarea scalelor FPI-R. 


a) Nervozitate (iritare/nervozitate psihosomatică) — cuprinde 34 de itemi şi face 
referire la următoarele aspecte ale stării psihosomatice : acuze şi fenomene somatice, 
tulburări de somn, insomnie, senzaţii de disconfort (de exemplu, senzaţii neplăcute în 
extremităţi : tremurături, furnicături, mâini şi picioare reci; dureri de cap, amețeli, 
vâjâieli în urechi; meteopatie ; senzaţia de uscare a gurii, înţepături în piept; senza- 
ţii gastrice, cum ar fi: dureri, greţuri ; tulburări de tract intestinal, precum balonări 
sau constipaţie) ; scăderea tonusului general (astenie, oboseală, lipsă de energie) ; 
reacţii somatice puternice care însoțesc stările emoţionale. 

Scala Nervozitate prezintă corelaţii cu scalele FPI 3 (Depresie), FPI 4 (Excitabilitate), 
FPI 8 (Inhibiţie), FPI N (Nevrotism), FPI M (Masculinitate) (Pitariu şi lernuţan, 1984), 
cu unele scale ale CPI-480: corelaţii pozitive cu scala Fe (Feminitate) şi corelaţii negative 
cu scalele Wb (stare de bine) şi Ie (eficienţă intelectuală). Valorile la scala Nervozitate 
sunt influențate de apartenenţa de gen (mai frecvent, la femei), însă nu se corelează 
cu vârsta, cu nivelul de educaţie sau cu mediul de reşedinţă (Fahrenberg er a/., 2006). 

b) Agresivitate — include 26 de itemi şi are scopul de a identifica persoane caracte- 
rizate de tendinţe ostile, care manifestă agresivitate spontană şi persistă în stări de 
furie, având şi o atitudine principial ostilă şi răzbunătoare în raport cu oameni, eveni- 
mente sau obiecte, la care se adaugă o predispoziţie la farse grosolane, în general 
acţiuni deranjante, care presupun încălcarea normelor. În plus, au reacţii emoţionale 
exagerate în raport cu situaţia, caută să trăiască emoţii puternice şi manifestă gesturi 
precum muşcatul buzelor sau rosul unghiilor odată cu exprimările emoţionale şi/sau 
agresive. 

Scorurile la scala Agresivitate se corelează pozitiv cu scalele FPI 9 (Sinceritate), 
EPI 3 (Depresie) şi FPI 4 (Excitabilitate). Interpretarea profilului trebuie însă să evite 
atribuirea etichetei de „agresiv(ă)”. Există posibilitatea unor manifestări nuanţate când 
individul prezintă scoruri crescute şi la alte scale. De exemplu, corelaţia cu FPI 9 
(Sinceritate) poate însemna că are tendinţa de a-şi recunoaşte unele slăbiciuni şi stări 
emoţionale. Studiile unor autori români au evidenţiat că, pentru scala FPI2 (Agresivitate), 
scorurile mari sunt asociate cu scoruri similare la scalele FEPI 4 (Excitabilitate), 
7 (Tendinţă de dominare), 9 (Sinceritate), E (Extraversiune) şi N (Nevrotism) (Pitariu 
şi lernuţan, 1984). Pitariu (1986) a raportat corelaţii ale scalei Agresivitate cu unele 
scale ale CPI-480: Wb (Confort psihologic), Re (Responsabilitate), Sc (Autocontrol), 
To (Toleranţă), Gi (Impresie bună), Ac (Realizarea prin conformism). Scorurile scalei 
FPI 2 se corelează cu vârsta (tinerii au în general scoruri mai ridicate, persoanele 
vârstnice şi femeile au scoruri mai scăzute). Scorurile sunt independente de gradul de 
şcolarizare şi de mediul de reşedinţă. 

c) Depresie — conţine 28 de itemi şi identifică persoane înclinate spre manifestări 
depresive şi tendinţa de a avea o dispoziţie afectivă schimbătoare. Acestea sunt consi- 
derate mai degrabă pesimiste, preocupate de modul în care îi privesc ceilalţi, conside- 
rând că aceştia nu le apreciază şi nu le recunosc valoarea (pe care însă nu şi-o recunosc 
nici ei înşişi). În plus, au o încredere scăzută în sine, par să nu aibă un scop în viaţă 
şi sunt, în general, nemulţumiţi. 

Scorurile ridicate la scala FPI 3 se corelează pozitiv cu scoruri ridicate la FPI 1 
(Nervozitate), FPI 2 (Agresivitate), FPI 4 (Excitabilitate), FPI 8 (Inhibiţie) şi FPI 9 
(Sinceritate). Scorurile scalei nu sunt influențate de factorii vârstă, nivel de şcolarizare, 
loc de reşedinţă, apartenenţă de gen. Studiile româneşti evidenţiază în plus corelaţii cu 
scalele 7 (Tendinţă de dominare), N (Nevrotism) şi cu scoruri mici pe scala FPI M 
(Masculinitate) (Pitariu şi lernuţan, 1984). În raport cu CPI-480, scorurile la scala EPI 
Depresie au corelaţii negative cu scalele Wb (Stare de bine), Sc (Autocontrol), To 
(Toleranţă), Gi (Impresie bună), Ac (Realizare prin conformism), le (Eficienţă intelec- 
tuală) (Pitariu, 1986). 

d) Excitabilitate — are 20 de itemi şi se referă, în principal, la sensibilitatea pe care 
o are persoana la provocări, reactivitate, irascibilitate, precum şi la nerăbdare, lipsa 
autocontrolului şi a rezistenţei la frustrări. Această dimensiune oferă informaţii despre 
predispoziția persoanei către manifestări necugetate, dezinhibiţie în stare de tensiune, 
tendinţa de a se manifesta impulsiv, persoana având senzaţia generală de tonus emoţi- 
onal ridicat. 

Scorurile mari la FPI 4 se corelează cu scoruri ridicate la FPI 3 (Depresie), FPI 2 
(Agresivitate), FPI 1 (Nervozitate), FPI 7 (Tendinţă spre dominare) şi FPI 9 (Sinceritate). 
Studiile româneşti de adaptare a FPI-G au relevat faptul că scorurile mari la scala FPI 
4 (Excitabilitate) sunt asociate cu scoruri similare pe scalele FPI 1, 2, 3, 7 şi N (Pitariu 
şi Iernuţan, 1984). În raport cu CPI-480, scala FPI 4 are corelaţii negative semnifica- 
tive cu scalele Wb, Sc, To, Gi şi Ac (Pitariu, 1986). Scorurile scalei FPI 4 sunt inde- 
pendente de variabilele vârstă, apartenenţă de gen, nivel de educaţie, mediu de reşedinţă. 

e) Sociabilitate — include 28 de itemi cu referire la tendinţa persoanei de a stabili 
contacte sociale. Aceste persoane sunt active social, leagă repede şi uşor prietenii şi 
au multe cunoştinţe. Se implică în diverse situaţii, doresc să coopereze şi să se adapteze 
la norme. În plus, manifestă activism în susţinerea scopurile recunoscute de grup sau 
societate. Sunt fluente verbal, au prezenţă de spirit şi sunt caracterizate de vioiciune 
şi un comportament stenic. 

Scorurile mari la FPI 5 se asociază cu scoruri mari la FPI E şi cu scoruri mici la 
scala FPI 8 (Inhibiţie) (însă sociabilitatea nu trebuie înţeleasă ca fiind reversul inhibi- 
ţiei, prima se referă mai mult la mecanisme motivaţionale şi gradul de energie în 
relaţii, a două mai mult la slaba abilitate/aptitudine de a interacţiona). Pitariu (1986) 
evidenţiază corelaţii pozitive semnificative cu scalele CPI-480 Sy, Sp şi Sa. Sociabilitatea 
este independentă de factorii demografici. 

f) Calm - are 20 de itemi şi se referă la atitudinea pozitivă şi clemenţa faţă de 
oameni, la încrederea în sine şi în viitor. Persoanele caracterizate de această scală sunt 
imperturbabile, greu de enervat, rezistente la solicitări, perseverente şi de neclintit, cu 
o dispoziţie bună. În plus, sunt optimiste şi energice, preferând acţiuni rapide şi hotă- 
râte. Nu în ultimul rând, sunt deschise la critică şi au capacitatea de a trece uşor peste 
decepţii. Scorurile ridicate la FPI 6 se asociază cu scoruri scăzute la scala FPI 8 
(Inhibiţie). Dintre factorii demografici, numai apartenenţa de gen este semnificativă 
(bărbaţii obţin în medie scoruri mai mari decât femeile). 

f) Tendinţa de dominare - conţine 20 de itemi ce identifică atitudini şi comporta- 
mente precum comportamente de dominare a celor din jur, o înclinaţie spre gândire 
de tip autoritar-conformist, având tendinţa de a se impune şi de a-şi urmări insistent 
propriile interese. Aceste persoane au manifestări ostile, agresive pe care le pot manifesta 

cu perseverenţă. De asemenea, sunt prudente, neîncrezătoare faţă de alţii, cu tendinţe 
de răzbunare, având şi reverii în acest sens. 

Scorurile ridicate la scala FPI 7 se asociază cu scoruri similare la scala FPI 4 
(Excitabilitate) şi la scalele FPI 2, 3, 4 şi N (Pitariu şi lernuţan, 1984). Scala FPI 7 
are unele corelaţii semnificative cu scalele CPI-480 Wb, Re, Sc, Te, Gi şi Ai (Pitariu, 
1986). Vârsta şi mediul de reşedinţă nu influenţează tendinţa de dominare. Apartenența 
de gen şi gradul de educaţie au impact asupra tendinței de dominare (bărbaţii şi per- 
soanele cu studii reduse - gimnaziu - au scoruri medii mai mari decât femeile şi 
persoanele cu educaţie medie sau superioară). 

9) Inhibiţie — are 20 de itemi şi se referă la atitudini şi comportamente precum 
timiditatea, inhibiţia în relaţiile cu alţii, persoanele având tendinţa de a se simţi stinghere 
în grup. Pot fi caracterizate ca având o voinţă slabă şi fiind nehotărâte. De asemenea, 
au tendinţa de a simţi trac şi disconfort, emoţii puternice şi senzaţii somatice, precum 
tremor, înroşire sau moleşeală în situaţii cotidiene sau în evenimente cărora le acordă 
o importanţă accentuată (vezi descrierea mai extinsă în prezentarea FPI-R). 

Scorurile mari la FPI 8 se corelează cu scoruri mari la FPI 3 (Depresie), EPI 1 
(Nervozitate) şi FPI-N (Nevrotism), respectiv cu scoruri mici la FPI 5 (Sociabilitate) 
şi FPI 6 (Calm) (vezi Pitariu şi Iernuţan, 1984). În raport cu CPI-480, scala FPI 8 se 
corelează negativ cu scalele Sy, Sp, Wb şi le şi pozitiv cu scala Fe (Pitariu, 1986). 
Scorurile scalei Inhibiţie sunt independente de vârstă, de nivelul de educaţie, de mediul 
de reşedinţă, dar sunt influențate de sex (femeile au, în general, scoruri mai ridicate 
decât bărbaţii). 

h) Sinceritate — are 14 itemi şi urmăreşte identificarea persoanelor cu un compor- 
tament onest, deschis, opus tendinței de a se eschiva, de a ascunde unele informaţii. 
Conform modelului conceptual al acestei scale, persoanele caracterizate de sinceritate 
îşi cunosc limitele personale, lipsurile şi încălcările normelor sociale. Scala are scopul 
secundar de a surprinde tendinţa individului de a nu răspunde sincer la chestionar, 
servind la validarea profilului (vezi descrierea mai extinsă în prezentarea FPI-R). 

Scorurile mari la Sinceritate se corelează cu scoruri mari la scalele FPI 2 
(Agresivitate), FEPI 3 (Depresie) şi FPI 4 (Excitabilitate). Valorile extreme, dar şi 
corelarea cu răspunsurile la scalele menţionate conduc la concluzia că subiectul are 
tendinţa de a distorsiona, chiar de a falsifica datele despre sine. În studiul de adaptare 
a FPI-G pe populaţie românească, scala FPI 9 (Sinceritate) se corelează cu FPI 2, 3 
şi N (Pitariu şi lernuţan, 1984). În raport cu CPI-480, Pitariu (1986) evidenţiază 
corelaţii negative semnificative cu scalele Wb, Sc, Gi şi Ac. 

i) Extraversiune — este constituită din 24 de itemi (unii comuni cu scalele Agresivitate 
şi Sociabilitate), ce se referă la predispoziția de a se simţi relaxat, degajat, dar şi activ, 
tonic şi optimist. Persoanele sunt caracterizate ca fiind dominante, întreprinzătoare şi 
cu spirit organizatoric. De asemenea, iau iniţiativa în relaţiile sociale, sunt vorbăreţe 
şi au umor. În plus, preferă o viaţă alertă, variată şi plină de distracţii. Nu în ultimul 
rând, au un autocontrol scăzut, fiind impulsive (vezi descrierea mai extinsă în prezen- 
tarea FPI-R). 

Scorurile mari la scala FPI E (Extraversiune) sunt asociate cu scoruri similare pe 
scalele FPI 2 şi FPI 5 (Pitariu şi lernuţan, 1984) şi se corelează pozitiv cu scalele Sy, 
Sp şi Sa, respectiv negativ cu scala Sc din CPI-480 (Pitariu, 1986). Scorurile scalei 

FPI E depind de vârstă (tinerii au scoruri mai mari decât vârstnicii), dar sunt indepen- 
dente de variabilele apartenenţă de gen, nivel educaţional, loc de reşedinţă. 

]) Nevrotism/Labilitate emoțională — are 24 de itemi ce se referă la tendinţa de a 
trăi cu uşurinţă şi fără motiv stări afective schimbătoare, la reactivitatea emoţională şi 
la rezistenţa redusă la frustrare. Conform acestei scale, persoanele sunt caracterizate 
de o dispoziţie afectivă negativă, înclinaţie spre reverie şi stări de tristeţe sau depresie. 
Acestea consideră că ceilalţi nu le acordă recunoaştere, însă nu au nici un sentiment 
al valorii personale. Sunt sensibile şi iritabile, au frământări şi sunt duse pe gânduri. 
În plus, sunt uşor de distras de la o activitate (vezi descrierea mai extinsă în prezen- 
tarea FPI-R, scala Emoţionalitate). 

În studiile româneşti de adaptare a FPI-G, scorurile mari la scala FPI N (Labilitate 
emoţională) sunt asociate cu scoruri similare pe scalele FPI 1, 2, 3, 4, 7, 8, 9 şi sco- 
ruri mici pe scala FPI M (Pitariu şi lernuţan, 1984). Scorurile la FPI N şi FEPI E sunt 
independente sub aspect empiric şi statistic. În raport cu CPI-480, scala Nevrotism/ 
Emoţionalitate se corelează negativ cu scalele Wb, Sc, To, Gi, Ac şi Ie (Pitariu, 1986). 
Scorurile scalei FPI N sunt independente de variabilele demografice. 

k) Masculinitate — are 26 de itemi (derivați de la şapte alte scale ale FPI, mai ales 
de la scalele FPI 1/Nervozitate şi FPI 8/Inhibiţie). Itemii se referă la comportamentul 
energic, atitudinea masculină şi autoafirmarea activă. Conform acestei scale, persoanele 
pot fi considerate întreprinzătoare, încrezătoare, gata de acţiune, manifestând perseve- 
renţă, dominanţă prosocială şi propensiune spre conducere. Acestor persoane le place 
să fie în contexte sociale, dar şi să se implice în acte riscante, fiind optimiste, apă- 
rându-şi în mod energic drepturile sau planurile. În plus, pot avea o atitudine răzbu- 
nătoare şi nemiloasă faţă de cei consideraţi inamici. De asemenea, sunt conştiente de 
valoarea lor, au o dispoziţie echilibrată şi puţine acuze somatice. 

Studiile corelaţionale arată că scorurile mari la scala FPI M (Masculinitate) sunt 
asociate cu scoruri mici pe scalele FPI 1, 3, 8 şi N (între FPI M şi FPI E există o 
dependenţă din cauza dublei valori a unor itemi) (Pitariu şi lernuţan, 1984) şi se corelează 
pozitiv cu scalele CPI-480 Sp, Wb şi Ie, respectiv negativ cu scala Fe (Pitariu, 1986). 

FPI-G a fost adaptat în România şi indicat pentru psihodiagnostic (Pitariu, 1986; 
Pitariu şi lernuţan, 1984; Ghigeanu şi Mitrofan, 1979). Pitariu şi lernuţan (1984) au 
realizat un etalon românesc pe un eşantion de necesitate, pe o populaţie de 745 de 
persoane, absolvenţi de liceu cu bacalaureat şi studenţi, în vârstă de 19-25 de ani. 
Autorii au constatat unele diferenţe ale scorurilor medii, la unele scale, între eşantio- 
nul românesc şi cel german. În anul 2009, Pitariu şi Iliescu au procedat la o nouă 
etalonare a FPI-G, în concordanţă cu uzanţele prescrise de etica ştiinţifică şi de normele 
internaţionale. Noul eşantion normativ a fost generat prin selecţia participanţilor dintr-o 
bază de date cu profiluri de FPI-G, trasate pe baza unor administrări ale chestionaru- 
lui în perioada 2003-2006. Întreaga bază de date a conţinut N = 3.161 de participanţi. 
În final, pentru etalonare, au fost selectaţi N = 1.300 de participanţi (650 de femei şi 
650 de bărbaţi), datorită necesităţii de a asigura reprezentarea aproape perfectă a sco- 
rurilor la variabilele : vârstă, sex, educaţie şi regiune geografică (controlul riguros, pe 
scoruri, al eşantionului, în funcţie de repartiţia populaţiei României). 

5.2. Caracteristicile psihometrice ale FPI-R 


Scalele şi valorile FPI-R redau un model psihologic sau o structură psihologică marcantă, 
ce rezultă în urma unei autoevaluări a participanţilor prin intermediul celor 137 de 
itemi. Scalele FPI-R au semnificaţie psihologică şi sunt discriminante, surprinzând 
tendinţe atitudinale şi diferenţe individuale ce pot fi folosite pentru caracterizare şi 
predicții comportamentale. 


5.2.1. Fidelitatea 


Scalele inventarelor de personalitate au fost dezvoltate pe baza a două principii: 
1) dezvoltarea empirică, ce are o valoare predictivă şi una explicativă superioară sca- 
lelor dezvoltate prin conceptualizare, însă nu duce, în general, la corelaţii puternice 
inter-item ; şi 2) dezvoltarea pe cale factorială sau prin conceptualizare, ce are core- 
laţii puternice inter-item, cu riscul însă ca valoarea predictivă să fie mai mică, iar 
scalele să cuprindă combinaţii neaşteptate de itemi. Scalele FPI au fost dezvoltate pe 
baza ambelor abordări. 

Autodescrierile participanţilor se dovedesc a fi relativ invariante pe anumite com- 
ponente, caracteristici, contexte şi perioade de timp. Constructele descriptive ale FPI-R 
au mai multe fațete şi componente, o consistenţă internă bună şi o stabilitate adecvată. 
De asemenea, itemii din compoziţia scalei şi scorurile acestora au o relativă stabilitate 
în timp. În tabelul 5.1 sunt prezentate, în paralel, valorile coeficienţilor de fidelitate 
Alfa, pentru eşantionul german (N = 2.035 de persoane, 952 de bărbaţi şi 1.083 de 
femei) (Fahrenberg, Hampel şi Selg, 2001) şi pentru cel românesc (N = 2.400 de 
persoane, 1.200 de bărbaţi şi 1.200 de femei) (Fahrenberg er a/., 2006). Tabelul pre- 
zintă indicii de consistenţă internă obţinuţi pentru eşantionul combinat şi cei pentru 
subeşantioanele masculin şi feminin. 


Tabelul 5.1. Coeficienți de fidelitate Alfa pentru FPI-R, pentru eşantioanele normative 
utilizate în Germania şi România 


Scala Germania România 
Combinat Masculin Feminin Combinat 
(N = 2.035) | (N = 1.200) | (N = 1.200) | (N = 2.400) 
EPI-R 1 | Satisfacţie faţă de viaţă 0,78 0,71 0,75 0,74 
EPI-R 2 | Orientarea socială 0,71 0,73 0,68 0,70 
FPI-R 3 | Orientarea spre realizare 0,77 0,73 0,70 0,71 
FPI-R 4 |Inhibiţie 0,77 0,72 0,76 0,74 
FPI-R 5 | Excitabilitate 0,75 0,69 0,76 0,74 
FPI-R 6 | Agresivitate 0,74 0,74 0,70 0,72 
FPI-R 7 | Solicitare 0,84 0,77 0,79 0,79 
EPI-R 8 | Acuze somatice 0,79 0,73 0,74 0,76 

FPI-R 9 |Griji privind starea de sănătate | 0,79 0,76 0,70 0,73 
FPI-R 10 | Sinceritate 0,74 0,70 0,67 0,69 
FPI-R E | Extraversiune 0,80 072 0,70 0,71 
FPI-R N | Emoţionalitate 0,80 0,79 0,82 0,82 


Sursa: Fahrenberg er al. (2006). 


Pentru forma germană, indicii de consistenţă internă ai scalelor FPI-R sunt cuprinşi 
între un minim de 0,71 pentru scala FPI-R 2 (Orientare socială) şi un maxim de 0,84 
pentru scala FPI-R 7 (Solicitare), cu o mediană de 0,78. Pentru forma românească, 
valorile sunt ceva mai mici, dar se plasează tot la un nivel foarte bun (un minim de 
0,69, un maxim de 0,82 şi o mediană de 0,73). Se poate observa că există scale care 
prezintă o consistenţă internă mai bună pentru subeşantionul feminin decât pentru cel 
masculin, precum şi scale care se comportă invers (de exemplu, scala FPI-R 5, 
Excitabilitate, respectiv scala FPI-R 2, Orientarea socială). 

Tabelul 5.2 redă coeficienţii de stabilitate test-retest pentru forma românească 
(Fahrenberg et a/., 2006) şi pentru cea germană a FPI-R (Fahrenberg er al., 1986; 
Myrtek, 1987; Myrtek er al., 1987). Perioada de retest a fost de patru săptămâni. 


Tabelul 5.2. Indici de stabilitate test-retest pentru scalele FPI-R, pentru Germania şi România 


Scala Germania România 

(N = 103) (N = 71) 
FPI-R 1  |Satisfacţie faţă de viaţă 0,77 0,69 
FPI-R 2 | Orientare socială 0,63 0,59 
FPI-R 3  |Orientare spre realizare 0,65 0,64 
FPI-R 4  |Inhibiţie 0,85 0,84 
FPI-R 5  |Excitabilitate 0,80 0,81 
FPI-R 6 | Agresivitate 0,72 0,72 
FPI-R 7 | Solicitare 0,67 0,62 
FPI-R 8 | Acuze somatice 0,71 0,70 
FPI-R 9  |Griji privind starea de sănătate [0,68 0,63 
FPI-R 10 |Sinceritate 0,73 0,67 
FPI-R E | Extraversiune 0,77 0,72 
FPI-R N | Emoţionalitate 0,78 0,81 


Notă : Retestul a fost realizat în ambele cazuri la patru săptămâni. 
Sursa: Fahrenberg er al. (2006). 


Se constată că valorile indicilor de fidelitate test-retest se plasează la scoruri foarte 
bune, atât pentru versiunea germană, cât şi pentru cea românească a chestionarului. 
Indicii de stabilitate calculaţi pentru Germania sunt cuprinși între un minim de 0,63 
pentru scala FPI-R 2 (Orientare socială) şi un maxim de 0,85 pentru scala FPI-R 4 
(Inhibiţie), cu o mediană de 0,73. Pentru România, valorile indicelui de stabilitate 
test-retest au fost calculaţi la niveluri cuprinse între 0,59 pentru scala FPI-R 2 (Orientare 
socială) şi 0,84 pentru scala FPI-R 4 (Inhibiţie), cu o mediană de 0,70 (Fahrenberg 
et al., 2006). 

5.2.2. Validitatea 


EPI este unul dintre cele mai validate inventare de personalitate din istoria psihologiei, 

existând peste 1.400 de referinţe bibliografice care furnizează dovezi privind validita- 

tea modelului şi a chestionarului. Diverse studii au contribuit la creşterea capitalului 

de dovezi ştiinţifice în favoarea inventarului FPI, de exemplu, cel al lui Monden-Engelhardt 

(1986) asupra corelaţiei dintre autoevaluarea naivă, autoevaluarea structurată şi hete- 

roevaluarea oferită de un membru al familiei, de prieteni şi cunoscuţi. Validitatea internă 

(de construct) a FPI-R este satisfăcătoare. Prin comparaţie cu alte inventare similare 

de personalitate, FPI-R se plasează în partea superioară a practicilor din domeniu. 
Fiind un chestionar valid, acesta permite : 

- evaluarea unor diferenţe individuale (surprinse în mod standardizat, raportate la un 
etalon şi reprezentate grafic pe foaia de profil) ; 

- corelarea datelor cu semnificaţiile obiective ale descrierilor în raport cu constructe 
empirice, direct observabile ; 

- elaborarea de predicții comportamentale şi estimarea probabilității acestora. 


Pentru consolidarea dovezilor privind validarea exhaustivă a FPI se propun studii 
care să apeleze atât la evaluarea persoanei de către cei care o cunosc foarte bine, cât 
şi la evaluarea de către profesionişti (pe baza modelelor teoretico-aplicative) (A melang 
şi Zielinski, 1994 ; Fahrenberg, 1982, 1987 ; Kenrick şi Funder, 1988; McCrae, 1982; 
Ostendorf, Angleitner şi Ruch, 1986). De asemenea, pentru validarea de criteriu sunt 
utile studiile de corelaţie a valorilor scalelor cu 1) aspecte ale comportamentului direct, 
măsurat prin observare obiectivă de către profesionişti (Behavior Observation, BO) ; 
sau 2) rezultatele tehnicii de nominalizare din partea altor persoane a comportamente- 
lor sau profilurilor apropiate de trăsăturile investigate (Behavior Rating, BR). 

Studiile de validare realizate descriu corelaţiile scalelor FPI-R cu anumite aspecte 
direct observabile şi măsurabile ; nu vom menţiona toate aceste legături, deoarece sunt 
foarte numeroase, însă vom face referire la ele în secţiunea dedicată valenţelor inter- 
pretative ale scalelor. Demersul de validare şi etalonare din anul 1982 a colectat şi alte 
categorii de date care au fost utilizate în astfel de studii de validare, în mod special 
fiind interesante două : a) heretoevaluările din partea intervievatorului privind siguranţa 
cu care persoana intervievată a dat răspunsurile la chestionar (pe o scală de patru 
puncte, unde 1 = destul de nesigur, iar 4 = foarte sigur de sine) şi b) autoevaluarea 
din partea respondenţilor (pe scale Likert de cinci trepte), a unor aspecte profesionale 
(de exemplu, volumul de muncă, stresul ocupaţional), satisfacția faţă de propriile con- 
diţii de viaţă, starea de sănătate, fumatul, consumul de alcool, datele antropometrice 
(cum ar fi înălţimea, greutatea, posibila supraponderalitate), frecvenţa vizitelor la medic 
(inclusiv la dentist), frecvenţa spitalizărilor, curele medicale, uzul de medicaţie, de 
analgezice, calmante sau somnifere, bolile cronice, şedinţele de psihoterapie etc. Pentru 
majoritatea variabilelor, aceste date au fost prezente la mai mult de 1.900 dintre cei 
N = 2.024 de respondenţi ; cele mai puţine date s-au recoltat cu privire la consumul 
de medicamente (N = 1.726 de participanţi), iar datele privind volumul de muncă şi 
supraîncărcarea profesională au fost indicate de doar N = 1.325 de participanţi 

(Fahrenberg er al., 2006). Detalii extensive despre aceste corelaţii pot fi găsite la 
Fahrenberg şi colaboratorii săi (2006). 

Literatura de specialitate cuprinde şi un număr mare de studii independente care au 
susţinut validitatea FPI-R. Astfel, amintim cercetările în domeniile aplicate : psihote- 
rapie, reabilitarea pacienţilor cu afecţiuni cardiovasculare sau cu alte afecţiuni psiho- 
somatice, trăsături de personalitate legate de dependenţa de droguri sau de alcool, 
comportament deviant, delincvenţă, reintegrare socială, epidemiologia afecţiunilor 
psihice şi psihosomatice, în studii longitudinale pe eşantioane-panel, afecţiuni cronice, 
dezvoltare de personalitate şi axiologică, socializare etc. (Fahrenberg er a/., 1985). 

Validarea FPI-R în România (Fahrenberg er a/., 2006) s-a realizat printr-o procedură 
similară cu cea folosită de H. Gough (1957, 1987) în generarea şi apoi validarea majo- 
rităţii scalelor CPI, şi anume corelarea scorurilor observate ale scalelor cu caracteris- 
tici comportamentale descrise de colegi ai persoanelor evaluate (peer-nomination). 
Criteriul pe care o scală încearcă să îl surprindă este de obicei un construct psihologic. 
Se consideră că scala este validă dacă reuşeşte să surprindă respectivul construct cu 
acuratețe. Pentru a testa această relaţie a scalei cu criteriul, este necesar ca fiecare 
trăsătură evaluată să fie măsurată şi prin altă metodă în momentul testării. Prin proce- 
dura de validare peer-nomination se recurge la heteroevaluări din partea unor persoane 
care cunosc subiectul (cum ar fi prieteni apropiaţi, colegi, familie), folosind scala ce 
se doreşte a fi validată. Aceşti evaluatori externi evaluează persoana în mod independent, 
din perspectiva prezenţei sau absenței constructului psihologic vizat de fiecare scală. 
Procedura este larg utilizată în studiile de acest gen (de exemplu, Hollander şi Webb, 
1955; Hollander, 1965; Norman, 1963; Titus, 1968; Cheek, 1982; Ray, 1987; 
Costa şi McCrae, 1992; Gough, 1987; Gough şi Bradley, 1996). 

Indicii de corelaţie criteriu-predictor obţinuţi au fost cuprinşi între un minim de 
0,51 şi un maxim de 0,87, cu o mediană de 0,69, toţi fiind semnificativi din punct de 
vedere statistic la un prag de probabilitate p < 0,01, astfel fiind confirmată calitatea 
predictivă foarte bună a scalelor FPI-R. Analiza specifică a scalelor relevă că FPI-R 4 
(Inhibiţie) pare să aibă cea mai bună validitate, urmată FPI-R 1 (Satisfacţie faţă de 
viaţă) şi FPI-R E (Extraversiune). Scalele cu validitatea cea mai scăzută par a fi FPI-R 9 
(Grijile privind starea de sănătate), FPI-R 5 (Excitabilitate) şi FPI-R 7 (Solicitare). 
Performanţele predictive ale scalelor se datorează, într-o oarecare măsură, şi diferen- 
țelor dintre sexe. Astfel, diferenţele de corelaţie între criteriu (evaluarea compozită 
făcută prin nominalizare de către colegi) şi predictor (scalele FPI-R) se pot datora nu 
doar presupusei performanţe predictive scăzute a scalei respective, ci şi faptului că acel 
construct psihologic şi comportamentele adiacente lui sunt mai greu observabile de 
evaluatori. De exemplu, este posibil ca grija privind starea de sănătate, FPI-R 9, să 
fie mai greu se observat, deoarece ea este internalizată de individ şi nu este comentată 
de el în faţa altora. S-ar putea spune că scala FPI-R 9 are o performanţă predictivă 
semnificativ (p < 0,01) mai slabă pentru bărbaţi (r = 0,51) — deoarece ei internalizează 
mai mult grijile — decât pentru femei (r = 0,80) - care au tendinţa de a externaliza şi 
manifesta grija -, vezi Fahrenberg er al., 2006. 

În concluzie, analizele confirmă calitatea FPI-R ; îl statuează ca un chestionar foarte 
bine dezvoltat, având proprietăţi psihometrice foarte bune. 

5.3. Administrarea şi scorarea FPI-R 


EPI-R se administrează în grup sau individual, fără o limită impusă de timp, în 
mod obişnuit durata de completare variind cuprinsă între 10 şi 30 de minute. Pentru o 
evaluare, este necesar un caiet de testare pe care sunt înregistrate răspunsurile subiec- 
tului. Materialele necesare testării includ manualul tehnic şi interpretativ, modalitatea 
de scorare, respectiv protocolul final al scorurilor FPI-R. 

Instrucţiunile de testare apar pe prima pagină a chestionarului FPI-R şi conţin 
următoarele consemne : 


În următoarele pagini veţi găsi o serie de afirmaţii referitoare la diferite comportamente, 
atitudini şi obiceiuri. La fiecare dintre ele puteţi răspunde cu ADEVĂRAT sau cu FALS. 
Marcaţi, vă rugăm, un X în cercul corespunzător răspunsului dumneavoastră. Nu există 
răspunsuri corecte sau greşite, deoarece fiecare om are dreptul la propria sa opinie. Vă rugăm 
să oferiţi acel răspuns care vi se potriveşte cel mai bine. 

Vă rugăm să luaţi în considerare următoarele aspecte : Nu vă gândiţi care răspuns ar putea 
face „cea mai bună impresie”, ci marcaţi-l pe cel care este valabil pentru dumneavoastră. 
Unele întrebări vi se pot părea foarte personale. Vă asigurăm însă că răspunsurile dumnea- 
voastră vor fi tratate cu maximă confidenţialitate. Nu staţi să vă gândiţi prea mult la o 
afirmaţie ; daţi răspunsul care vă vine spontan în minte. Este firesc ca în aceste propoziţii 
scurte să nu poată fi cuprinse toate aspectele sau nuanțele unei situaţii. Este posibil aşadar 
ca unele dintre ele să nu vi se potrivească întocmai. Totuşi, vă rugăm să răspundeţi la abso- 
lut toate întrebările, alegând răspunsul care vi se potriveşte dumneavoastră cel mai bine. 


Primul item face trimitere la instructaj şi nu se scorează, dar restul itemilor (137) 
se scorează. După parcurgerea celor 138 de itemi, se cere persoanei evaluate să verifice 
dacă a răspuns la toate întrebările chestionarului. Apoi urmează rubricile referitoare 
la caracteristicile demografice (sex, vârstă, studii, stare civilă, buget, profesie etc.). 
Examinatorul va avea în vedere ca începerea demersului de completare a chestionaru- 
lui să se facă după ce persoanei îi sunt clare toate aspectele şi aceasta are o atitudine 
favorabilă faţă de evaluare. 

În manual, se precizează modalităţile de gestionare a rezistenţelor persoanei. Dacă 
acesta are obiecţia : „La întrebări atât de generale nu se poate răspunde ! ”, se reco- 
mandă ca examinatorul să replice: „Alegeţi răspunsul care vi se potriveşte dumnea- 
voastră cel mai bine...”. În cazul unei opoziții vehemente, psihologul nu trebuie să 
insiste, ci să accepte faptul că acel punct va rămâne fără răspuns. O a doua obiecţie ar 
putea fi: „Sunt prea multe întrebări! ”. Replica recomandată este : „Încercaţi liniştit 
să daţi răspunsurile repede şi fără a sta prea mult pe gânduri”. Numărul mediu de 
răspunsuri pe minut care se aşteaptă de la subiectul mediu este de 7. 

Ocazional, pot fi acceptate condiţii de testare ce se abat de la cele standard (de 
exemplu, chestionarea orală a persoanelor care nu pot citi, a persoanelor cu deficienţe 
de vedere, Holtermann, 1989). La limită, este permisă aplicarea chestionarului în 
prezenţa altor persoane sau aplicarea în alte condiţii, ce nu pot fi controlate de exami- 
nator (on-line sau trimis prin poştă). În aceste cazuri, este necesar ca, în interpretarea 
profilului, psihologul să ţină seama de condiţiile în care s-a desfăşurat examinarea. 

Aplicarea separată a unor scale singulare ale FPI-R este realizabilă, dar nu este 
recomandată. 

Pentru traducerea itemilor în diverse limbi, autorii chestionarului au acordat con- 
sultanţă şi, în parte, ajutor, dacă a fost necesar. Se recomandă ca orice traducere să fie 
urmată de o verificare empirică, prin analiză de item şi a structurii factoriale, astfel 
încât să nu fie doar o simplă traducere semantică, însoţită de etalonare. 

Scorarea FPI-R presupune compararea răspunsurilor subiectului cu grila de scorare 
şi se poate face în trei modalităţi: 1) compararea aritmetică, manuală, cu grila de 
scorare ; 2) prin şabloane transparente de scorare, care uşurează interacţiunea cu răs- 
punsurile date de persoanele testate la itemi; 3) electronic (reduce timpul trasării 
scorurilor brute şi timpul transformării lor în scoruri standardizate). O parte dintre 
itemi participă la mai multe scale, inclusiv la scalele suplimentare N sau E. 

Datele lipsă. Autorii FPI-R apreciază că, atunci când lipseşte un singur răspuns 
pentru o anumită scală, scorul acesteia este totuşi calculabil. Dacă pentru o anumită 
scală lipsesc două sau mai multe răspunsuri la itemi, scorul respectivei scale nu este 
calculabil şi utilizabil. În condiţiile în care numărul răspunsurilor lipsă pentru întregul 
chestionar este mai mare de şapte (5% dintre itemii chestionarului), chestionarul, în 
întregul său, este invalid şi nu se recomandă folosirea lui. La interpretarea unor pro- 
filuri individuale de FPI-R este suficient dacă psihologul ia în considerare scala respec- 
tivă, cu reținerea că un item lipseşte din completare (nu a fost inclus în scorare). Pentru 
cercetări care implică statistici corelaţionale sau multivariate cu privire la scorurile 
scalelor sau la itemii FPI-R, valorile itemilor lipsă se înlocuiesc cu o valoare estimată, 
dedusă din scorurile restului itemilor care compun acea scală. Astfel, scorul corectat 
al scalei se obţine prin calcularea mediei scorurilor la toţi itemii scalei prezenţi şi prin 
înmulţirea acestei medii cu numărul itemilor scalei. 


5.4. Interpretarea scalelor FPI-R 


Scalele FPI-R măsoară trăsături cu grad relativ larg de generalitate, unele fiind compuse 
din mai multe (sub)constructe. Conceptele evaluate sunt bine delimitate teoretic şi 
psihodiagnostic. Descrierea fiecărei trăsături se realizează pe baza mai multor adjective 
şi oferă posibilitatea de emitere a unor predicții comportamentale. Unele semnificaţii 
ale scalelor devin mai importante decât altele în interpretare, în funcţie de obiectivul 
evaluării, contextul pentru care se face testarea şi elementele vizate în interpretare sau 
în predicţie. În procesul de analiză a profilurilor se ţine cont de faptul că unele scale 
sunt unipolare (de exemplu, scala de Acuze somatice), altele sunt bipolare (de exemplu, 
scala de Satisfacţie faţă de viaţă). Fiecare trăsătură măsurată prin scalele FPI-R are 
semnificaţii psihologice bine definite, fundamentate pe analize ale caracteristicilor 
item-metrice, pe relaţiile lor corelaţionale şi factoriale cu alte constructe şi cu diverşi 
indicatori psihocomportamentali. FPI-R are zece scale standard şi două scale supli- 
mentare (Fahrenberg er al., 2006). 

În continuare, prezentăm trăsăturile desemnate de scale, mai specific, denumirea 
constructelor în limba română, prescurtarea ce apare în profilul computerizat în limba 
română, precum şi denumirile în germană şi în engleză, propuse de autori : 

- FPI-R 1: Satisfacţie faţă de viaţă/Sat (Lebenszufriedenheit, Life satisfaction) ; 

- FPI-R 2: Orientare socială/Soc (Soziale Orientierung, Social orientation) ; 

- FPI-R 3: Orientare spre realizare/Real (Leistungsorientierung, Achievement ori- 
entation) ; 

- FPI-R4: Inhibiţie/Inh (Gehemmtheit, Inhibitedness) ; 

- FPI-R 5: Excitabilitate/Exci (Erregbarkeit, Excitability) ; 

- FPI-RG: Agresivitate/Agres (Aggresivităt, Aggressiveness) ; 

- FPI-R 7: Solicitare/Solic (Beanspruchung, Strain) ; 

- FPI-R 8:  Acuze somatice/AcSom (Kărperliche Beschwerden, Somatic complaints) ; 

- FPI-R9: Probleme de sănătate/PbSan (Gesundheitssorgen, Health concerns) ; 

-  EPI-R 10: Sinceritate/Sinc (Offenheit, Frankness) ; 

- FPIL-RE: Extraversiune/Extrav (Extraversion, Extraversion) ; 

- FPI-RN: Emoţionalitate/Emo (Emotionalităt, Emotionality). 


a) Satisfacţie față de viaţă — are 12 itemi, dintre care şase sunt scoraţi normal, iar 
şase invers : patru itemi se referă la acceptarea de sine, împăcarea cu propria viaţă şi 
aspecte specifice ale acesteia, precum poziţia socială, condiţiile de viaţă ; un item face 
referire la satisfacția faţă de locul de muncă ; un item relevă satisfacția în viaţa perso- 
nală ; trei itemi buna dispoziţie ; un item gânduri foarte frecvente despre evenimente 
din trecut, iar doi itemi optimismul faţă de viitor. 

Semnificaţii interpretative ale scorurilor : 

- scorurile peste medie indică faptul că persoana este mulţumită de propria viaţă, e 
plină de optimism şi bună dispoziţie Mai mult, se acceptă şi se valorizează pe sine, 
având sentimentul reuşitei personale. Aceste sentimente de împlinire se asociază cu 
un echilibru emoţional, cu energie, voie bună şi o viziune optimistă despre propriul 
viitor. Persoanele cu scoruri mari la această scală sunt mulţumite şi de locul de 
muncă sau de cariera lor, de partenerul de viaţă, având o perspectivă generală 
optimistă asupra existenţei ; 

- scorurile sub medie, scăzute, reflectă faptul că persoana este pesimistă şi are o 
viziune sumbră despre viaţă şi viitor. Persoanele cu scoruri mici la Scala Sat sunt 
nemulţumite de condiţiile de viaţă, de reuşitele personale şi profesionale, de parte- 
ner şi de relaţiile cu alţi oameni. În plus, consideră că nu au primit sprijinul nece- 
sar pentru a-şi manifesta competențele. În general, au o atitudine negativă faţă de 
viaţă şi îşi bazează perspectiva asupra vieţii în funcţie de cuvântul „dacă” („dacă” 
nu apăreau anumite evenimente neplăcute, atunci...), acest disconfort al propriei 
vieţi putând conduce, în cazuri extreme, la depresie. 


Studiile corelaţionale evidenţiază că valori mai ridicate ale scalei FPI-R Sat apar la 
persoanele orientare spre realizare, care au tonus comportamental, sunt stabile emoţi- 
onal, îşi controlează comportamentele, nu prezintă inhibiţie şi au predispoziţie redusă 
la probleme de sănătate. În mod similar, scorurile scăzute la Sat traduc un profil cu 
trăsături în sens opus. Relaţionarea scalei FPI-R Sat cu indicatori demografici a relevat 
că scorurile mari se constată mai des la bărbaţi decât la femei, la persoanele căsătorite 
decât la cele necăsătorite sau divorţate, la persoanele angajate în muncă decât la şomeri, 
la cele cu un statut social mai ridicat, la nefumători, precum şi la persoanele care 
declară o frecvenţă redusă a problemelor de sănătate, a vizitelor la medic, a consumu- 
lui de medicamente. 

În concluzie, scala Satisfacţie faţă de viaţă reprezintă un bun indicator al satisfacţiei 
faţă de viaţă. Persoanele cu o astfel de trăsătură a personalităţii au sentimentul de 
mulţumire în general, în familie şi în carieră, au o atitudine pozitivă faţă de viaţă, sunt 
optimiste şi încrezătoare în sine, prezintă stabilitate emoţională şi manifestă bună dis- 
poziţie. Astfel de persoane se acceptă pe sine, au sentimentul de reuşită şi se valorizează 
personal. 


b) Orientare socială — această scală a fost concepută pentru a evalua solidaritatea 
socială, comportamentul prosocial al persoanei evaluate, în sensul tendinței de a fi 
altruist, prietenos, cald, săritor. Are 12 itemi (şase scoraţi normal, iar patru scoraţi 
invers), dintre care : un item se referă la disponibilitatea de a îngriji persoane bolnave ; 
patru itemi măsoară sentimentul de a fi responsabil şi faţă de persoane mai puţin apro- 
piate ; doi fac referire la atitudinea de căldură umană şi afecţiune în relaţiile interper- 
sonale directe ; doi vizează sentimente de culpă şi vinovăţie faţă de propria bunăstare ; 
iar trei măsoară comportamentele caritabile (participare directă, donaţii). 

Semnificaţii interpretative ale scorurilor : 

- scorurile peste medie indică faptul că persoana este responsabilă din punct de vedere 
social, prietenoasă faţă de cei din jur, altruistă, gata să ajute. Dacă au scoruri mari, 
indivizii se simt solidari cu ceilalţi oameni, dar şi responsabili faţă de traiul şi 
condiţiile de viaţă ale oamenilor, în general. Se simt vinovaţi atunci percep diferenţa 
dintre nivelul lor de trai (bun) şi cel al altor oameni. Aceste persoane sunt sensibile 
la grijile şi problemele celorlalţi, fiind orientate spre a-i încuraja şi ajuta. Sunt 
caracterizate de orientare socială, promovează interacțiuni prieteneşti, vor să se 
implice în acţiuni de voluntariat şi caritabile ; 

- scorurile scăzute reflectă o relativă lipsă de responsabilitate socială a persoanei, 
care consideră că fiecare este responsabil pentru propriile condiţii de viaţă şi luptă 
pentru sine. Aceste persoane preferă să nu se implice în situaţiile în care li se cere 
(direct sau indirect) sprijinul, astfel că sunt considerate egoiste. 


Studiile corelaţionale ale scorurilor scalei Orientare socială cu scorurile altor scale 
ale FPI-R evidenţiază un grad mare de independenţă faţă de celelalte constructe eva- 
luate. Se constată coeficienţi cu valoare negativă, dar reduşi ca intensitate, cu scalele 
Agresivitate şi Sinceritate. În general, corelaţiile sugerează tendinţa de a urma normele 
sociale, de a acorda importanţă regulilor şi de a încerca să facă o bună impresie. 
Relaţionarea scalei cu indicatorii demografici evidenţiază că scorurile mari sunt mai 
frecvente la femei decât la bărbaţi, la indivizii cu educaţie superioară, la cei care 
participă mai des la acţiuni cu semnificaţie comunitară (de exemplu, frecventarea 
bisericii). S-a constatat că scorurile mai mari ale scalei caracterizează statistic nefu- 
mătorii. Date suplimentare interesante sugerează că orientarea socială este o caracte- 
ristică a celor care au sensibilitate somatică (uz mai mare de medicamente, vizite mai 
dese la medic), dar şi a celor incluşi într-un proces psihoterapeutic. 

În concluzie, această scală este un bun indicator al orientării sociale, identifică 
persoanele calde, apropiate, prietenoase, altruiste, sensibile la nevoile oamenilor, la 
condiţia de viaţă precară a altora, cu grad mai ridicat de feminitate. 

c) Orientare spre realizare — evaluează motivaţia pentru realizare personală, care 
implică dorinţa de afirmare, ambiția, orientarea către competiţie, precum şi activismul 
şi hotărârea. Această scală vizează atitudini, nu oferă date despre motivaţia şi produc- 
tivitatea în sarcini specifice, despre capacitatea profesională sau de a duce la bun 
sfârşit acţiunile. Are 12 itemi (scoraţi normal), care se referă la următoarele aspecte : 
trei dintre ei vizează rapiditatea şi hotărârea în acţiuni (componenta energică principală 
a comportamentului) ; doi tendinţele competitive, concurenţiale ; trei ambiția ; unul 
valoarea acordată mai mult obligaţiilor de serviciu decât timpului liber ; unul conşti- 
inciozitatea în sarcini ; iar doi preferința pentru sarcini provocatoare, dificile. 

Semnificaţii interpretative ale scorurilor : 

- scorurile peste medie indică faptul că persoana este dornică de afirmare în plan 
social şi profesional, este caracterizată de rapiditate în acţiuni şi spirit competiţio- 
nal, atât în plan profesional, cât şi recreaţional. La scoruri mari, indivizii au o 
puternică motivaţie pentru reuşită în acţiunile întreprinse şi de a fi eficienţi. Au o 
abordare pragmatică a faptelor şi abordează problemele cu spirit critic, în mod 
frontal şi energic. Deoarece acordă o importanţă mare muncii (chiar mai mare decât 
vieţii personale), aceste persoane sunt înclinate spre a munci mult, cu dedicare şi 
conştiinciozitate, fiind preocupate de calitate. Mai mult, au o preferinţă pentru 
sarcini provocatoare, dificile, fiind ambiţioase, având tendinţa de a acţiona cu 
promptitudine şi de a lua decizii ferme ; 

- scorurile scăzute evidenţiază lipsa dorinţei de afirmare şi o orientare scăzută faţă 
realizarea socioprofesională, persoana fiind mai degrabă cu un nivel scăzut de energie 
şi preferând un mediu în care nu există competiţie. La scoruri, ele sunt într-o mică 
măsură motivate spre a avea reuşite, nefiind ambiţioase sau preocupate de succes. 


Studiile corelaţionale ale scalei Orientare spre realizare cu alte scale ale FPI-R 
relevă corelaţii cu nivelul crescut al Satisfacţiei faţă de viaţă, respectiv nivelul redus 
la scala Inhibiţie. În relaţie cu indicatorii demografici, scala Orientare spre realizare 
prezintă scoruri mai mari la bărbaţi decât la femei, la persoanele cu o educaţie mai 
avansată, cu venit mai mare, un statut social superior, poziţii înalte în organizaţii sau 
poziţii sociale elevate, la micii întreprinzători sau care au poziţii superioare în organi- 
zaţiile în care muncesc. Persoanele cu scoruri mari raportează despre sine puţine probleme 
de sănătate, frecventează rar medicii şi apelează mai rar la consumul de medicamente. 

În concluzie, scala Orientare spre realizare identifică persoane cu o atitudine fermă, 
înclinate spre realizare, succes, putere, activism, asertivitate, cu un comportament 
competitiv, având încredere în propriile forţe, care se remarcă social şi au prezenţă de 
spirit (fluenţă verbală, ambiţie, optimism). 


d) Inhibiţie - evaluează gradul de inhibare, în sensul lipsei de exprimare şi ezitare, 
de retragere, tendinţa de a fi nesigur pe sine şi de a evita relaţiile cu ceilalţi, precum 
şi tendinţa de fi astenic şi anxios. Conţine 12 itemi (10 scoraţi normal, iar doi scoraţi 
invers), care se referă la următoarele comportamente : patru itemi vizează tendinţa 
spre evitarea interacțiunilor interpersonale/sociale, timiditatea, retragerea, tendinţa de 
a fi stingher ; trei, nesiguranța de sine în situaţii sociale ; unul, anxietatea ; doi, rapi- 
ditatea şi fluenţa reduse în exprimare ; unul, lipsa disponibilităţii de a critica, chiar şi 
justificat, prestaţia celorlalţi ; iar unul, preferința pentru activităţi solitare. 

Semnificaţii interpretative ale scorurilor : 

- scorurile peste medie indică o persoană inhibată, nesigură, ce evită contactele. 
Persoanele cu scoruri mari la Inhibiţie nu au încredere în sine, în propriile compe- 
tenţe, se simt uşor puse în dificultate. De asemenea, sunt timide şi retrase, sim- 
ţindu-se stinghere în public (evită să vorbească în faţa mai multor oameni, să iasă 
în evidenţă). Au competenţe reduse de interacţiune socială, preferă activităţile 
solitare şi se jenează când întâlnesc alte persoane, la petreceri sau când intră într-o 
încăpere în care sunt deja alte persoane. Nu sunt dispuse să interacţioneze social 
sau verbal nici măcar atunci când este vorba despre drepturile lor, iar când o fac 
totuşi, relaţionează cu dificultate cu persoanele necunoscute. Sunt pesimiste, anxi- 
oase, retrase şi nu reuşesc să comunice verbal foarte bine cu ceilalţi, legând cu 
greutate relaţii de prietenie ; 

- scorurile scăzute caracterizează persoanele neinhibate, energice, sigure pe sine, care 
îşi doresc să interacţioneze cu ceilalţi, având iniţiativă în comunicare şi găsind cu 
mare uşurinţă interlocutori, deoarece de cele mai multe ori iniţiază chiar ele dis- 
cuţiile, fiind abile, sigure pe sine şi energice în comunicarea din contextele sociale. 


Studiile întreprinse au evidenţiat corelaţii ale scorurilor acestei scale cu următorii 
indicatori : nivel redus la scala Satisfacţie faţă de viaţă (au o satisfacţie în viaţă mai 
redusă), nivel redus la scala Orientare spre realizare (motivaţie redusă pentru realizare, 
nivel mai mic al realizărilor personale). Ele corelează cu scorurile la scala Acuze 
somatice (declară/manifestă mai multe probleme somatice şi de sănătate). Scala sur- 
prinde inhibiţia dintr-o perspectivă multifaţetată, socială, tendinţa de retragere, nesi- 
guranţa faţă de propriile capacităţi şi tendinţa către anxietate. În relaţie cu factorii 
demografici, se constată că are scoruri mai ridicate în cazul femeilor, persoanelor cu 
educaţie mai scăzută sau care frecventează deseori biserica. Scorează mai ridicat nefu- 
mătorii şi cei care îşi evaluează starea de sănătate ca fiind precară. 

Concluzionând, scala descrie un continuum al inhibiţiei sau al autocontrolului, 
identifică (scorurile mari) tendinţa de a controla (deseori inconştient), de a ţine în frâu 
pulsiunile şi tensiunile. Scala este un predictor pentru retragere, timiditate, evitare din 
relaţiile interpersonale, precum şi preferința pentru activităţi solitare. La celălalt capăt, 
scala identifică persoane mai deschise în planul emoţionalităţii lor. Scorurile foarte 
joase prezic comportamentele necontrolate, care pot duce la conflicte serioase cu ceilalţi. 


e) Excitabilitate — oferă o măsură a tendinței de a reacţiona emoţional şi compor- 
tamental, a gradului ridicat de energie şi activism, elemente care induc deseori reacţii 
mai exagerate în diverse situaţii (sensibilitate la provocări, lipsă de autocontrol, tendinţe 
agresive discrete, atât verbal, cât şi fizic) şi o predicţie a reactivităţii. Are 12 itemi 
(şase scoraţi normal şi şase scoraţi invers), dintre care patru evaluează facilitatea 
subiectului de a reacţiona la provocări imaginare sau percepute subiectiv ; unul vizează 
reactivitatea la provocările reale ; trei se referă la frecvenţa furiei, a comportamentelor 
reactive ; doi evaluează dificultatea de a se calma după reacţia de furie ; alţi doi sur- 
prind preferința pentru impunerea unui ritm personal de activitate şi menţinerea lui în 
pofida provocărilor. 


INVENTARUL DE PERSONALITATE FREIBURG (EPI) 165 


Semnificaţii interpretative ale scorurilor : 

- scorurile peste medie/crescute semnifică faptul că persoanele sunt sensibile şi reac- 
tive la provocări reale sau imaginare, fiind uşor de stârnit. Sunt impulsive, cu 
manifestări necontrolate, fiindu-le dificil să îşi revină după manifestări ale furiei, 
la care sunt predispuse. De asemenea, le este dificil să fie echidistante. În plus, 
sunt repezite, active şi preferă un ritm de lucru alert; 

- scorurile scăzute caracterizează persoanele care au capacitate de autocontrol, sunt 
liniştite şi echilibrate, ponderate şi chibzuite, acţionând cu tact. De asemenea, nu 
se lasă provocate sau supărate cu uşurinţă, fiind raţionale şi rezonabile. 


Studiile au evidenţiat corelaţii negative ale scorurilor scalei Excitabilitate cu scala 
Satisfacţie faţă de viaţă. Se corelează pozitiv cu scalele Agresivitate, Solicitare şi Acuze 
somatice. Persoanele mai excitabile şi impulsive tind să fie mai nemulţumite sau frus- 
trate în legătură cu propriile realizări, cu poziţia socială proprie, cu viaţa şi cu propria 
poziţie. De asemenea, tind să fie mai frustrate, mai agresive, mai tulburate de solici- 
tările vieţii (cotidiene, profesionale reale sau închipuite, de sănătate). 

În relaţie cu indicatorii demografici, scoruri mari pe scala de Excitabilitate sunt 
mai ales întâlnite la femei (comparativ cu bărbaţii), la fumători, la persoanele supra- 
ponderale, la cei cu o percepţie subiectivă negativă despre propria stare de sănătate, 
ce suferă de boli cronice sau apelează mai des la vizite la medic sau la tratamente 
medicamentoase. 

În concluzie, scala surprinde latura impulsiv-excitabilă a temperamentului, cu ten- 
dinţă spre agresivitate sau spre a se simţi supraîncărcat şi nemulţumit în general. 


f) Agresivitate — urmăreşte surprinderea tendinţelor agresive implicite sau manifeste, 
comportamentul spontan, reactiv, motivat de dorința de a domina, de a se impune. 
Conduitele agresive manifeste pot fi verbale (glume grosolane, remarci incomode sau 
răuvoitoare, folosirea unui ton verbal ridicat) sau chiar fizice. Conţine 12 itemi (toţi 
scoraţi normal), dintre care unul măsoară tendinţa de a manifesta comportamente 
expresive spontane, chiar şi în situaţiile nestimulatoare în acest sens ; patru itemi pre- 
dispoziţia către furie şi comportamente agresive fizic în raport cu oameni sau obiecte ; 
doi tendinţa de a fi răzbunător ; doi ruminarea privind pedepsele cuvenite duşmanilor ; 
unul propensiunea de a solicita dreptatea prin comportamente verbale intense ; şi doi 
dorinţa de a demonstra corectitudinea propriului punct de vedere. 

Semnificaţii interpretative ale scorurilor : 

- scorurile peste medie/crescute se referă la prezenţa unor pulsiuni agresive care nu 
sunt manifestate direct în plan comportamental (de exemplu, predispoziția persoa- 
nelor de a se gândi cum să-i pedepsească pe ceilalţi sau de a-şi imagina îndelung 
un conflict legat de o nedreptate). Tind să se bucure atunci când consideră că ceilalţi 
nu au dreptate, îşi manifestă agresivitatea şi în exterior, prin impunerea propriilor 
opinii sau interese. În plus, au comportamente spontane, reactive sau amenințătoare, 
defăimându-i pe ceilalţi sau având un umor cinic sau grobian faţă de ei. Pot recurge 
şi la ofensive verbale şi fizice. Sunt predispuse să se simtă dezavantajate şi nedrep- 
tăţite. Nu în ultimul rând, au disponibilitatea de a încălca norme de conduită şi de 
a se exprima franc atunci când îşi asumă mici greşeli cotidiene ; 

- scorurile scăzute caracterizează persoanele neagresive, controlate şi reţinute, retrase, 
care au tendinţa de a fi pasive, chiar inhibate în exprimare. Ele preferă o abordare 
cugetată atunci când doresc să-şi apere drepturile sau să obţină ceva. 


Studiile evidenţiază corelaţii pozitive ale scalei Agresivitate cu Excitabilitatea şi 
Sinceritatea (varianţa comună fiind destul de mare, 24%). Corelaţiile cu indicatori 
demografici relevă prezenţa trăsăturii mai des la bărbaţi decât la femei, în rândul per- 
soanelor cu o educaţie mai redusă şi în rândul fumătorilor. 

În concluzie, scala Agresivitate identifică persoane cu un nivel ridicat de agresivi- 
tate, care se supără sau se enervează uşor, se manifestă ostil, chiar violent din punct 
de vedere verbal sau fizic atunci când se simt provocate, care au o rezistenţă scăzută 
la frustrare şi tendinţa de a se manifesta nervos asupra obiectelor, dar şi în raport cu 
animalele sau persoanele din jurul lor. 


e) Solicitare — distinge persoanele care se simt suprasolicitate, epuizate, astenice, 
lipsite de energie sau încordate de acele persoane care sunt neîncordate, calme, relaxate. 
Global, itemii scalei evaluează sentimentele de suprasolicitare, supraîncărcare, încor- 
dare psihică, stres, tensiune, sentimentul de a fi copleşit şi persoanele care, în general, 
sunt copleşite de numărul şi dificultatea problemelor cu care se confruntă. Aceste 
sentimente, prin frecvenţă şi intensitate, sunt asociate deseori cu reacţii somatice sau 
psihologice, precum depresia sau anxietatea. Conform acestei scale, persoana are cre- 
dinţa că lucrează intens şi mult, fiind necesar să se menajeze, însă nu are mecanisme 
eficiente de gestionare a timpului, mai ales în situaţii de criză. 

Scala Solicitare evidenţiază o dispoziţie de personalitate marcant subiectivă, care 
nu este relaţionată în mod necesar cu gradul obiectiv de încărcare/solicitare/epuizare. 
Ea surprinde diferenţele individuale legate de percepția subiectivă a suprasolicitării, 
incluzând, de exemplu, defetism, obiceiul de a se plânge sau de a fi cârcotaş. Este o 
scală specifică FPI-R, iar evaluarea acestui construct nu se regăseşte la alte inventare 
de personalitate, în mod specific. Are 12 itemi, toţi scoraţi normal, dintre care trei 
itemi se referă la sentimentul de a fi stresat, tensionat, copleşit de probleme ; doi redau 
indicatori/reacţii psihologice sau somatice la starea de suprasolicitare ; trei vizează 
sentimentul de supraîncărcare frecventă ; unul măsoară slaba eficienţă în organizarea 
timpului, atunci când este necesar un efort mai mare sau prelungit în activitate ; iar 
trei evaluează credinţa că persoana are nevoie să se menajeze, fiindcă lucrează prea 
mult, prea intens. 

Semnificaţii interpretative ale scorurilor : 

- scorurile peste medie/crescute se referă la persoanele supraîncărcate, suprasolicitate, 
încordate şi care se simt deseori stresate. Au multe sarcini, îşi asumă solicitări 
multiple şi dificile în viaţa profesională şi personală, se simt în criză de timp. Şi-ar 
dori să reducă volumul de muncă, să evite îndatoririle care le agasează, să aibă mai 
mult timp pentru sine, să se menajeze mai mult. Pe fondul tensiunii psihice se pot 
dezvolta simptome psihologice sau fizice, precum nervozitate, stres, lipsă de ener- 
gie, epuizare etc. ; 

- scorurile scăzute caracterizează persoanele neîncordate, relaxate, calme şi care pot 
să gestioneze eficient tensiunea psihologică şi stresul. Dacă au scoruri mici la această 
trăsătură, nu se simt foarte solicitate şi au sentimentul că pot gestiona eficient 

cerinţele şi sarcinile, având un stil de coping eficient în abordarea dificultăţilor şi 
problemelor cu care se confruntă în viaţa profesională şi în cea cotidiană sau per- 
sonală. Funcţionează la un nivel optim de încordare nervoasă, fără a dezvolta 
nervozitate sau anxietate pe fondul solicitării şi rar pot avea manifestări psihologice 
sau somatice care însoțesc suprasolicitarea ori epuizarea. 


Studiile relevă corelaţii pozitive ale scalei Solicitare cu valori mici la scala de 
Satisfacţie faţă de viaţă, Excitabilitate ridicată, Acuze somatice. Aceste corelaţii susţin 
demersul interpretativ centrat nu atât pe caracterul obiectiv al suprasolicitării, cât mai 
ales pe aspectul subiectiv al acesteia (genul de persoană care vorbeşte mult despre cât 
de solicitată este, eventual în contrast cu alţii, care sunt mult mai relaxaţi). 

În corelaţie cu indicatorii demografici şi comportamentali, scoruri mai mari la 
Solicitare sunt mai des prezente la categoria de vârstă 20-29 ani (comparativ cu inter- 
valul 17-19 ani şi vârstele mai înaintate). Au scoruri mai mari persoanele căsătorite, 
comparativ cu cele divorţate, persoanele angajate în muncă, spre deosebire de şomeri. 
Trăsătura Solicitare se corelează pozitiv cu o serie de comportamente nesănătoase 
(fumatul, supraalimentarea, ingerarea de medicamente) şi, de asemenea, cu afecțiunile 
cronice, evaluarea subiectivă a propriei stări de sănătate, frecventarea medicilor, apelul 
la psihoterapie. 

În concluzie, scala constituie o măsură consistentă a percepţiei subiective a supra- 
solicitării personale şi a stresului. Ea evidenţiază persoanele care se percep a fi supra- 
încărcate, implicate în multe sarcini, lipsite de timp, cu predispoziţie către simptome 
fizice şi psihice, cu preocupare pentru depăşirea stării de fapt, considerată agasantă. 


h) Acuze somatice — evaluează gradul în care persoana are simptome corporale şi 
se plânge de ele. Scala vizează aspectul subiectiv, nu are ca scop măsurarea simpto- 
melor reale, ci face inducţii despre comportamentul astenic şi bolnăvicios. Persoanele 
nu au încredere în reuşita proprie, sunt pesimiste şi retrase, acest profil fiind în contrast 
cu cel al comportamentului stenic, caracterizat de energia tipică sănătăţii, de optimism 
şi activism. Scala are semnificaţie similară cu alte scale de evaluare a confortului psi- 
hologic, de bunăstarea fizică sau de sănătate, din alte inventare de personalitate. Are 
12 itemi, toţi fiind scoraţi normal, care se referă la simptomatica somatică, la senzaţii 
precum : sufocare, senzaţia de nod în gât, sensibilitate la schimbări ale vremii, mâini 
Şi picioare reci, dureri de cap, valuri de căldură, insomnie, tresăriri necontrolate ale 
mușchilor, tremor la nivelul mâinilor, puls accelerat, bătăi rapide ale inimii, tensiune 
arterială ridicată, constipaţie, sensibilitate gastrică etc. Scala surprinde prezenţa unor 
simptome percepute de persoană, dar şi comportamentul ei (obişnuinţa de a verbaliza, 
de a se plânge/văicări, de a comunica celorlalţi simptomele). Rezultatele la această 
scală pot conduce la o evaluare mai amănunţită a sindroamelor corporal-funcţionale 
asociate afecţiunilor somatoforme sau manifestărilor de „abilitate psihovegetativă”. 
Interpretarea poate lua în calcul posibila semnificaţie medical-simptomatică a unei 
anumite probleme de sănătate şi poate conduce la necesitatea unui diagnostic diferen- 
ţial vizând o posibilă dereglare psihosomatică sau un pattern comportamental genera- 
lizat, de persoană plângăcioasă şi văicăreaţă. 

Semnificațiile interpretative ale scorurilor : 

- scorurile peste medie/mari indică probleme psihosomatice, percepţia că starea 
generală de sănătate sau anumite funcţii (somnul) sunt afectate. Persoanele acuză 
dureri (de cap), sensibilitate la condiţiile meteo (schimbările de vreme pot induce 
astenii sau depresii) şi se plâng de afecţiuni specifice, cum ar fi puseurile de căldură, 
senzaţia de sufocare, neregularități ale funcţionării cardiace (aritmii), sensibilitate/ 
afectare a funcţiei gastrice, ticuri nervoase, tremuratul mâinilor etc. ; 

- scorurile mici indică lipsa problemelor psihosomatice - persoana se plânge puţin 
şi rar de afecţiuni sau simptome fizice ; în general, nu se confruntă cu percepţia 
problemelor de sănătate. 


Scala se corelează pozitiv cu Inhibiţia, Excitabilitatea şi Solicitarea şi negativ cu 
Satisfacţia faţă de viaţă. Corelaţiile scalei cu indicatorii demografici şi comportamen- 
tali relevă că scorurile mai mari apar mai des la femei decât la bărbaţi şi la persoanele 
mai în vârstă. Scorurile mai mari sunt specifice persoanelor care evaluează mai prost 
propria stare de sănătate, celor cu afecţiuni cronice, care fac apel la diverse tratamente 
(frecvenţă mai mare a vizitelor la medic, apel la medicaţie, la psihoterapie). În concluzie, 
scala Acuze somatice poate detecta persoane cu simptome fizice, care îşi exagerează deseori 
grijile personale, fiind pesimiste şi considerând că viaţa le-a fost potrivnică. Sunt lipsite 
de vitalitate şi concentrate pe problemele cu care se confruntă, însă neîncrezătoare că pot 
găsi soluţii. De asemenea, nu reuşesc să facă faţă cerinţelor vieţii cotidiene şi sunt 
nemulţumite de propria poziţie, având tendinţa de a se culpabiliza. Scorurile mici descriu 
indivizi sănătoşi, cu un comportament activ, plin de vervă, fără probleme psihosomatice. 


i) Probleme de sănătate — vizează evaluarea atitudinii faţă de starea de sănătate: 
grija pentru propria sănătate, teama de îmbolnăvire, comportamentul prudent, atitudi- 
nea de menajare, controlul alimentaţiei şi al stilului de viaţă, tendinţa de a fi foarte 
prudent cu propria stare de sănătate, tendinţe ipohondre, orientare spre investigare 
medicală şi apel frecvent la medicaţie. Scala nu extrage informaţii despre indicatori 
obiectivi ai sănătăţii persoanelor evaluate. Conţine 12 itemi (toţi scoraţi normal), din- 
tre care doi vizează atitudinea de menajare faţă de propria persoană, motivaţie în a 
proteja starea de sănătate ; şase menajarea personală, fără a exista semnale de afectare 
a sănătăţii (comportamente de asigurare, de exemplu, preocuparea pentru igiena/sigu- 
ranţa alimentelor, spălarea intensă a fructelor, evitarea zonelor aglomerate) ; trei ape- 
lul frecvent la sfatul medicului ; iar unul informarea activă despre sănătate şi boală etc. 

Semnificaţii interpretative ale scorurilor : 

- scorurile mari semnalează teama de îmbolnăvire, persoana fiind centrată pe propria 
stare de sănătate, manifestând o grijă excesivă în acest sens. Persoanele au o tendinţă 
uşor ipohondriacă, angajându-se în comportamente de protejare, dorind să evite 
riscul de îmbolnăvire sau accidentare. Acestea manifestă interes pentru informaţii 
medicale şi sfaturi terapeutice, fiind preocupate de a obţine mai multe opinii medi- 
cale şi de a fi informate despre medici, medicamente şi boli ; 

- scorurile mici indică o atitudine mai puţin preocupată de propria sănătate. Persoanele 
nu au tendinţa de a se concentra pe riscurile la adresa sănătăţii, nu acordă importanţă 
simptomelor somatice sau chiar le ignoră. Se simt robuste şi au un stil de viaţă mai 
relaxat în raport cu menajarea personală. 

Interpretarea scorului la această scală necesită o cunoaştere a datelor obiective 
despre starea de sănătate a persoanei evaluate, pentru a distinge cu certitudine între 
grijile de sănătate realiste şi cele exagerate. 

Această scală nu se corelează semnificativ decât cu scorurile scalei Acuze somatice. 
În ceea ce priveşte corelaţiile cu indicatorii demografici şi comportamentali, în general 
femeile au scoruri mai mari decât bărbaţii şi, de asemenea, persoanele vârstnice, 
fumătorii, cei care frecventează mai des medicii, care au predispoziția de a apela mai 
des la o medicaţie alternativă (de exemplu, homeopatică). 

În concluzie, scala identifică persoane caracterizate de anxietate şi de teama de 
îmbolnăvire, centrate pe propria stare de sănătate, cu tendinţa de a se menaja, uneori 
chiar excesiv, lipsite de robusteţe, înclinate spre a contacta des serviciile de sănătate. 


]) Sinceritatea - diferenţiază persoanele care recunosc dacă au comportamente uşor 
indezirabile sau diverse limitări. Sunt caracterizate de francheţe, manifestă comporta- 
mente deschise, nereţinute şi neconvenţionale. De asemenea, scala serveşte la validarea 
protocolului FPI-R, având puterea de a distinge persoanele care încearcă să distorsio- 
neze răspunsurile la chestionar, cele cu un management activ al impresiei, lipsite de 
instanţe autocritice. Conţine 12 itemi (toţi scoraţi normal), care evaluează tendinţa subiec- 
tului de a fi onest şi de a recunoaşte sentimente sau comportamente indezirabile din punct 
de vedere social, cum ar fi a întârzia, a amâna lucrurile care nu sunt urgente, a spune 
şi unele neadevăruri, a face remarci răutăcioase la adresa altora, a induce în eroare pe 
cei din jur, a se bucura de necazul altora, a exprima opinii despre lucruri la care nu se 
pricep, a ameninţa fără a avea acoperire, a avea un comportament duplicitar (de exemplu, 
a se comporta mai atent în anumite cadre sociale, pentru a face o mai bună impresie etc.). 

Semnificaţii interpretative ale scorurilor : 

- scorurile mari reflectă tendinţa de a recunoaşte deschis mici lipsuri personale, de 
obicei minore, diverse mici încălcări ale normelor, tendinţa de a fi franc şi mai 
puţin convenţional ; 

- scorurile mici indică preocuparea de a face impresie bună, de a-şi ghida compor- 
tamentul după normele sociale şi regulile convenţionale, având un management bun 
al impresiei. Aceste atitudini se bazează pe o slabă autocritică, persoanele având 
tendinţa de se idealiza, nefiind deschise la întrebări sau enunţuri care vizează 
acceptarea unei imagini realiste de sine. Ele nu au disponibilitatea de a recunoaşte 
dacă au încălcat normele, chiar dacă minore, şi sunt caracterizate de un stil reţinut. 
De asemenea, scorurile mici descriu persoane cu o deschidere redusă faţă de alţii, 
precum şi posibila tendinţă de a falsifica răspunsurile la chestionar. 


Scala se corelează cu scorurile scalelor Excitabilitate şi Agresivitate. Relaţionarea 
cu indicatorii demografici şi comportamentali indică faptul că bărbaţii, mai ales cei 
necăsătoriți, au scoruri mai ridicate, dar şi persoanele cu o poziţie socială mai înaltă 
şi fumătorii. 

În concluzie, scala Sinceritate detectează persoane oneste, deschise, care recunosc 
cu francheţe mici abateri sau lipsuri în comportament, fără a avea o pronunţată tendinţă 
de dezirabilitate socială şi oferă indicaţii privind potenţialul de răspuns nesincer, dis- 
torsionat, ele fiind mai rezervate în ceea ce priveşte autocritica şi atente la convențiile 

sociale şi la a afişa o imagine bună în faţa altora. De asemenea, scala indică refuzul 
de a recunoaşte micile abateri sau încălcări ale normelor de comportament. În plus, 
constituie o măsură a validității protocolului, denotând seriozitatea cu care persoana a 
parcurs chestionarul. 


k) Extraversiune - evaluează continuumul extraversiune-introversiune, constructe 
prezente în majoritatea teoriilor personalităţii. Cele două concepte au fost adoptate în 
acord cu descrierile sale (Eysenck şi Eysenck, 1969, 1975). Ca măsură a personalită- 
ţii, scala diferenţiază persoanele sociabile, active, participative, energice, pline de viaţă, 
impulsive de persoanele introvertite, retrase, necomunicative, autocontrolate. Conţine 
14 itemi, dintre care 10 scoraţi normal şi doi scoraţi invers ; opt sunt itemi puri, şase 
sunt comuni cu alte scale (trei cu scala Inhibiţie, doi cu scala Orientare spre realizare, 
unul cu scala Agresivitate). 

Itemii scalei reflectă patternuri comportamentale încadrate în continuumul extraver- 
siune-introversiune, dintre care doi se referă la reacţia verbală sau fizică rapidă ; doi 
la tendinţa de a participa la activităţi distractive, înclinația spre hedonism şi lucruri 
frivole ; doi la dorinţa şi capacitatea de interacţiune socială ; doi la comportamentul 
activ, stenic şi energic ; unul la propensiunea spre farse ; unul la dominanţa socială, 
tendinţa de a prelua conducerea grupului ; unul la elocvenţă şi capacitatea de convin- 
gere a celorlalţi ; unul la comportamentul concurenţial şi competitiv ; iar unul la fluenţa 
verbală. 

Semnificaţii interpretative ale scorurilor : 

- scorurile mari pe această scală reflectă faptul că persoanele sunt extravertite, soci- 
abile, cu tendinţă de exteriorizare a sentimentelor şi o bună capacitate de verbalizare, 
de preferinţă în cadre sociale. Sunt participative în plan social, în care se manifestă 
cu lejeritate, adaptându-se rapid în conversaţie cu ceilalţi şi legând uşor prietenii, 
simțindu-se bine şi fiind energici în interacţiunile cu alţi oameni. De asemenea, 
sunt întreprinzătoare, cu iniţiativă şi deseori dispuse să preia diverse sarcini sau să 
coordoneze acţiuni comune. În plus, sunt elocvente şi au capacitatea de a convinge. 
Nu în ultimul rând, sunt competitive, fiind rapide în reacţii, însă având şi un stil 
impulsiv. Le plac distracţia, aventura şi plăcerea, fiind atrase chiar de lucruri frivole 
sau de a face farse celorlalţi ; 

- scorurile reduse relevă faptul că persoanele sunt introvertite, reţinute şi necomuni- 
cative. Fiind liniştite şi controlate, preferă să îşi petreacă timpul mai mult în singu- 
rătate. De asemenea, sunt considerate serioase şi cugetate, iar spiritul întreprinzător 
nu le caracterizează. 


Se corelează pozitiv cu Orientarea spre realizare (cu care are doi itemi comuni), 
negativ cu scorurile scalei Inhibiţie (cu care are trei itemi comuni) şi are o corelaţie 
mai redusă cu scala Agresivitate (un item comun). Relaţionarea scalei cu indicatorii 
demografici şi comportamentali indică faptul că extraversiunea este mai prezentă în 
rândul bărbaţilor decât în al femeilor, în rândul persoanelor cu educaţie superioară, al 
celor cu o percepţie subiectivă pozitivă asupra stării personale de bine/sănătate. De 
asemenea, extraversiunea este mai prezentă în rândul fumătorilor. 

În concluzie, scala indică persoanele sociabile, vorbăreţe, întreprinzătoare, cu pre- 
ferinţă pentru activităţi ce presupun colaborare. Sunt active social, ambiţioase şi eficiente 

în acţiuni de conducere, descurcându-se bine în sarcini ce implică interacțiuni cu alte 
persoane. La scoruri mici, găsim persoanele retrase, nesigure pe sine, care evită rela- 
țiile sociale, fiind timide şi preferând ca alţii să preia conducerea. Echivalenţa empirică 
dintre scala FPI-R E şi scala E a Chestionarului de Personalitate al lui Eysenck (EPQ) 
nu a fost suficient cercetată (Fahrenberg er al., 2006). 


1) Emoţionalitate - evaluează continuumul stabilitate emoţională vs instabilitate/ 
labilitate emoţională şi diferenţiază între două categorii de persoane: 1) cele stabile 
emoţional, controlate, încrezătoare în sine, optimiste, mulţumite de viaţă; şi 2) per- 
soanele instabile emoţional, anxioase, cu angoase, cu probleme. Această caracteristică 
este prezentă în majoritatea modelelor personalităţii, fiind o dimensiune fundamentală 
a ei. Structura conceptuală a stabilităţii, emoţionale, respectiv instabilității respectă 
descrierile consacrate în literatura de specialitate: modelul Big Three elaborat de 
Eysenck (Eysenck şi Eysenck, 1969, 1975), modelul Big Five elaborat de Costa şi 
McCrae (1985, 1987) (constructul apare sub denumirea de nevrotism-stabilitate emo- 
țională), modelul circumplex al lui Vernon (1953). Are 14 itemi (toţi scoraţi normal), 
dintre care nouă sunt specifici scalei, iar alţi cinci sunt comuni cu alte scale (trei cu 
scala Solicitare, unul cu scala Excitabilitate şi unul cu scala Satisfacţie faţă de viaţă). 
Itemii scalei FPI-R N se referă la următoarele stări emoţionale şi atitudini : trei itemi — 
angoasă, anxietate, teamă, motivate vs nemotivate ; trei itemi - furie, mânie; doi 
itemi - tensiune şi stres ; doi itemi — tristeţe, depresie ; un item - sentimentul că nu este 
înţeles de ceilalţi ; doi itemi — ruminare cu la viaţa personală şi la evenimente trecute ; un 
item - schimbări ale dispoziţiei. 

Semnificaţii interpretative ale scorurilor : 

- scorurile mari ale scalei descriu persoane instabile/labile emoţional şi comporta- 
mental (nevrotism), care nu au un echilibru psihocomportamental, fiind sensibile 
şi anxioase, cu dese schimbări de dispoziţie. De asemenea, au angoase, fiind mar- 
cate de simptome corporale. Le caracterizează pesimismul şi neîncrederea în reu- 
şitele proprii, fiind depresive şi temătoare, cu tendinţa de a rumina în legătură cu 
propria viaţă şi planuri nerealizabile. De asemenea, trăiesc conflicte interne şi 
sentimentul că nu sunt înţelese de ceilalţi. Persoanele cu instabilitate emoţională 
sunt, pe de o parte, reactive, excitabile, uşor de provocat, iar pe de altă parte se 
simt astenice, lipsite de energie, neparticipative. În mod obişnuit, când prezintă 
labilitate emoţională, starea lor obişnuită este una de apăsare sau angoasă, se gân- 
desc mult pe un ton pesimist la propriile condiţii de viaţă. Îşi fac dese şi serioase 
griji cu privire la starea lor de sănătate, căci se simt de multe ori depăşite de eve- 
nimente şi stresate, nervoase şi cu diverse simptome psihosomatice ; 

- scorurile reduse redau profilul unei persoane stabile emoţional, încrezătoare în sine, 
fiind mulţumită de propria viaţă. Persoanele sunt controlate, abordează lucrurile 
echilibrat, fără înverşunare. Sunt relaxate şi optimiste, fiind în mică măsură afectate 
de anxietate sau angoase. De asemenea, au o predispoziţie redusă de a avea conflicte 
interne, simptome psihosomatice sau griji legate de starea de sănătate. 


Scala are corelaţii pozitive cu insatisfacţia faţă de viaţă (cu scorurile mici ale scalei 
de Satisfacţie faţă de viaţă, cu care împarte un item), corelaţii pozitive cu scorurile 
(mari) ale scalei Inhibiţie (cu care nu are niciun item comun), corelaţii pozitive cu 

scala de Solicitare (cu care are trei itemi comuni). De asemenea, există corelaţii mici 
cu scalele de Acuze somatice şi Probleme de sănătate. 

Corelaţiile scalei FPI-R N cu indicatori demografici şi comportamentali relevă că 
emoţionalitatea este mai evidentă la femei, la persoanele cu o educaţie mai redusă, la 
cele divorţate, la şomeri, la cei cu statut social mai redus, la persoanele cu o stare de 
sănătate mai precară. 

În concluzie, această scală este un bun indicator al persoanelor caracterizate de 
instabilitate emoţională, ele fiind sensibile, anxioase, dependente, dar şi suspicioase, 
necesitând sprijin emoţional. Sunt persoane defensive, sfioase, cu o prezenţă socială 
slab conturată, cu tendinţa de a evita schimburile interpersonale. Persoanele stabile 
emoţional (cu scoruri mici pe scala FPI-R N) sunt caracterizate de echilibru compor- 
tamental şi psihologic, robusteţe psihologică, rezistenţă şi activism, calm şi încredere 
în propriile forţe, fără anxietăţi, optimism, ambiţie, fără accente nevrotice, cu stil 
eficace, muncitor, tenace, sănătos, puternic. Notăm faptul că în literatura de specialitate 
nu s-a studiat în mod sistematic echivalenţa empirică între scala FPI-R E şi scala 
similară a chestionarului EPQ (dimensiunea Nevrotism, respectiv Labilitate/Stabilitate 
emoţională) (Eysenck şi Eysenck, 1969, 1975). 


5.5. Discuţii şi concluzii 


FPI-R are multe dintre avantajele pe care le prezintă în general inventarele de perso- 

nalitate structurate (vezi şi Mummendey, 1999; Trănkle, 1983), şi anume: 

e JWăsoară structuri de personalitate relativ permanente, printr-o abordare multidi- 
mensională, oferind descrieri ale trăsăturilor majore ale personalităţii. Fiecare 
trăsătură sau construct cuprinde elemente psihologice grupate într-un model descrip- 
tiv robust, relativ invariant şi stabil din punct de vedere temporal. Scalele ce relevă 
trăsăturile de personalitate sunt elaborate printr-un proces metodologic şi interpre- 
tativ bine consolidat din punct de vedere ştiinţific. Valorile fiecărei scale măsoară 
(în unităţi cantitative, numerice) dimensiunile de personalitate ale unui individ. 
Caracteristicile măsurate sunt (cu o anumită probabilitate) predictori ai predispozi- 
țiilor comportamentale ale individului. Scalele sunt multidimensionale şi oferă 
posibilitatea de a emite predicții ce vizează structuri/patternuri de comportament, 
mai rar conduite specifice. 

e Are validitate de criteriu. Studiile de validare aduc dovezi în favoarea faptului 
că scalele sunt valide din punct de vedere empiric, adică măsoară ceea ce îşi 
propun. FPI este unul dintre cele mai cercetate chestionare din psihometria 
modernă. Analizele relevă existenţa unor relaţii sistematice între trăsăturile de 
personalitate măsurate cu EPI-R şi date din istoricul personal, percepţia de sine, 
caracterizările realizate de persoane din anturajul subiectului, aspecte legate de 
statutul social al persoanei, elemente psihopatologice prezente la individul eva- 
luat etc. S-a dovedit că există multiple relaţii empirice relevate prin nivelul 
coeficienţilor de corelaţie şi al celor de determinare, însă aceşti coeficienţi, 

precum şi comparaţiile de grup permit prognoze mai generale ale comportamen- 
tului, însă nu date foarte specifice. 


FPI oferă un grad optim de obiectivitate a evaluării atunci când este utilizat corect, 
iar aceasta presupune faptul că 1) datele de evaluare prin chestionar sunt independente 
de opiniile individuale ale psihologilor care îl folosesc ; 2) validitatea evaluării creşte 
când datele obţinute prin chestionarul de personalitate sunt corelate cu anamneza rea- 
lizată prin interviu ; iar 3) pentru utilizarea şi interpretarea unui inventar de persona- 
litate, specialistul urmează o pregătire specifică şi face o apreciere mai controlată, 
comparativ cu evaluările calitative emise de psihologi (care pot interpreta realitatea 
comportamentală din perspectiva unei anumite orientări teoretico-aplicative). 

FPI este caracterizat de eficienţă : prin intermediul inventarului de personalitate se 
obţine un volum mare de date despre o persoană, cu un cost relativ scăzut. Culegerea 
datelor şi evaluarea lor presupune utilizarea unui set restrâns de materiale : un chesti- 
onar şi o grilă de evaluare. După completarea chestionarului de către persoana evaluată, 
scorarea se face cu uşurinţă, pe baza unui şablon (material sau computerizat). Un 
psiholog pregătit poate să obţină relativ uşor, în cadrul investigaţiei, informaţii despre 
un individ (cu scop de selecţie, diagnostic de rutină, cercetare ştiinţifică etc.). 

Interpretarea chestionarului trebuie să utilizeze cu precauţie descrierile comporta- 
mentale care explică cei doi poli ai fiecărei trăsături de personalitate/scale şi este 
necesar să se bazeze pe interpretări nuanţate, care au la bază: 

1. studiul intercorelaţiilor dintre scalele chestionarului ; 

2. relaţiile scalelor cu variabilele demografice (apartenenţa de gen, gradul de educaţie, 
locul de reşedinţă, rural sau urban, tipul de localitate, mică sau mare) ; 

corelaţia cu alte metode şi instrumente de evaluare consacrate ; 

analiza calitativă şi corelată a configurației scalelor ; 

evidenţierea trăsăturilor dominante ale personalităţii ; 

încercarea de explicare a determinanţilor manifestărilor comportamentale. 


A adu 


Astăzi, numărul studiilor ştiinţifice care fac apel la FPI se ridică la câteva mii, 
datele culese permiţând consolidarea dovezilor cu privire la validitatea chestionarului. 
Totuşi, deşi există foarte multe studii care includ FPI în analiză, înşişi autorii testului 
susţin că literatura nu a reuşit să acopere complet sau parţial anumite zone de investi- 
gare a constructelor măsurate cu FPI-R (Fahrenberg, Hampel şi Selg, 2001). 

FPI este unul dintre cele mai titrate chestionare de personalitate. Este un instrument 
pentru uz general în evaluarea personalităţii, preferat în aria psihologiei clinice, dar 
oferă oportunităţi de evaluare şi în alte domenii aplicate ale psihologiei : psihoterapia, 
psihologia militară, psihologia muncii/organizaţională, psihologia educaţională. 

Cursul de formare pentru utilizarea FPI ajută practicienii să gestioneze corect 
demersul aplicativ şi interpretativ, luând în calcul variabilele corelate, dar şi condiţiile 
examinării. 

Partea a Il-a 


Inventare Big Five 


Capitolul 6 


Inventarul de Personalitate NEO 
(NEO PI-R) 


Cătălin Nedelcea 


NEO PI-R (NEO Personality Inventory, Revised) este cel mai popular instrument de 
evaluare a personalităţii generat în cadrul curentului Big Five. Inventarul a fost tradus şi 
studiat în peste 50 de culturi ale lumii. Această bogăţie de date recoltate în context 
intercultural este fără precendent în domeniul evaluării personalităţii, ea generând inves- 
tigaţii extensive asupra validității inventarului. 

Acesta măsoară cele cinci dimensiuni consacrate ale personalităţii umane, respectiv 
Nevrotismul, Extraversiunea, Deschiderea către experienţă şi Conştiinciozitatea, în 
cadrul fiecăreia dintre aceastea fiind investigate câte şase fațete. Rezultă astfel un număr 
total de 35 de scale, care permit utilizatorului analize diferenţiate şi multiple asupra 
scorurilor individuale. Timpul mediu de răspuns la cei 240 de itemi ai inventarului este 
de 30-40 minute, făcând din acesta un instrument atractiv pentru multiple domenii apli- 
cative. Administrarea inventarului se poate realiza atât în varianta creion-hârtie, cât şi 
computerizat. Scorarea şi generarea rapoartelor incluzând profilurile de scoruri se poate 
realiza computerizat, asigurând o economie consistentă de timp şi un risc scăzut de erori 
în procesarea răspunsurilor. 

NEO PI-R este un instrument destinat evaluării adulţilor şi adolescenților. Deşi în 
mod esenţial este un instrument destinat evaluării personalităţii normale, există dovezi 
care arată utilitatea sa în contexte clinice. Ultima versiune propune câteva optimizări ale 
instrumentului în sine, pentru utilizarea în context clinic, realizate de către autori. El este 
util de asemenea în organizaţii, în cadrul proceselor de resurse umane, în special de 
selecţie şi management al talentelor, dar şi în contexte educţionale, cu precădere în 
cadrul proceselor de consiliere vocaţională. 


6.1. Prezentarea generală 


Consacrat ca un chestionar-etalon al modelului Big Five asupra personalităţii, NEO 
PI-R urmăreşte evaluarea sistematică a celor cinci dimensiuni teoretizate de model: 
Nevrotismul (N), Extraversiunea (E), Deschiderea către experienţă (O), Agreabilitatea (A) 

şi Conştiinciozitatea (C) (Costa şi McCrae, 1992a). Este de menţionat, în primul rând, 
faptul că inventarul urmăreşte evaluarea trăsăturilor personalităţii normale, nefiind 
aşadar un instrument clinic. În cel de-al doilea rând, testul este destinat evaluării per- 
sonalităţii adulte, fiind aplicabil începând cu vârsta de 16 ani. În sfârşit, precizăm 
faptul că evaluarea fiecărei dimensiuni de personalitate se realizează prin intermediul 
a şase fațete, rezultând un număr total de 35 scale ale testului, după cum este prezen- 
tat în tabelul 6.1 — din această perspectivă, se încadrează în categoria instrumentelor 
multidimensionale (broadband). 


Tabelul 6.1. Structura scalelor NEO PI-R 


NI 2 Nosnotis E - O - Deschidere A - C - Conştiin- 
Extraversiune | către experienţă | Agreabilitate ciozitate 
NI - Anxietate EI - Căldură O1 - Fantezie Al — Încredere |C1 - Competenţă 
N2 - Ostilitate E2 — Spirit gregar | 02 — Estetic A2 - Onestitate |C2 - Ordine 
N3 - Depresie E3 - Asertivitate |03 - Sentimente |A3 - Altruism  |C3 - Simţul 
datoriei 
N4 - Timiditate E4 - Activism O4 - Acţiuni A4 - C4 - Dorinţă de 
Complianţă realizare 
NS - Impulsivitate |E5 - Căutarea 05 -— Idei AS - Modestie |C5 - 
stimulării Autodisciplină 
N6 - Vulnerabilitate | E6 - Emoţii 06 - Valori AG - Blândeţe  |C6 - Deliberare 
pozitive 


Ceea ce face din NEO PI-R chestionarul etalon al modelului Big Five este volumul 
uriaş de date de cercetare cu privire la validitatea acestuia acumulat de la data publi- 
cării. Astfel, chestionarul este tradus în peste 50 de limbi şi investigat din perspectiva 
validității în tot atâtea contexte culturale distincte. Un asemenea volum de date privind 
validitatea unui instrument psihometric este fără precedent în domeniul evaluării per- 
sonalităţii, poate cu excepţia unor mari chestionare cu o istorie de peste 50 de ani, 
cum ar fi Minnesota Multiphasic Personality Inventory (MMPI) sau California 
Psychological Inventory (CPI). Există dovezi ample din studii transculturale privind 
faptul că NEO PI-R surprinde foarte bine cele cinci mari domenii ale personalităţii în 
diferitele sale traduceri (McCrae er al., 2005). 

NEO PI-R este un chestionar cu 240 de itemi redactaţi la persoana I, timpul prezent, 
modul afirmativ, care relatează comportamente şi reacţii relevante pentru dimensiunile 
măsurate. Fiecărei fațete îi sunt alocaţi câte opt itemi, iar fiecărei dimensiuni largi a 
personalităţii câte 48 de itemi. Fiecare item este alocat exclusiv unei scale (fațete), fapt 
care asigură puritatea acestora şi un nivel rezonabil de scăzut al intercorelaţiilor dintre 
scale. Colectarea răspunsurilor de la persoanele evaluate se face cu ajutorul unei scale 
de tip Likert în cinci trepte: acord puternic, acord, neutru, dezacord şi dezacord 
puternic. Sarcina respondentului este de a-şi exprima gradul de acord sau dezacord cu 
conţinutul itemilor. Deoarece chestionarul nu dispune de modalităţi cantitative de 
detectare a distorsiunilor introduse de respondenţi, este important ca în administrarea 
sa participanţii să fie motivaţi să adopte o atitudine orientată spre dezvăluirea, fără 
disimulare, a adevăratelor lor sentimente şi cogniţii. 

Celor 240 itemi li se adaugă trei întrebări cu rol de control asupra validității pro- 
tocoalelor, care cer respondentului să declare dacă: a) a răspuns corect şi sincer la 
toate întrebările ; b) a răspuns la toate întrebările ; c) răspunsurile au fost bifate în 
zonele indicate. NEO PI-R se prezintă în două forme : Forma S destinată autoevaluă- 
rii (self report) şi Forma R destinată heteroevaluării. Deşi este disponibilă şi forma de 
heteroevaluare a inventarului, în practică se foloseşte cu precădere Forma S, destinată 
autoevaluării. De asemenea, există şi o formă scurtă a chestionarului, cunoscută sub 
numele de NEO FFI (NEO Five Factor Inventory), constând dintr-un subset de 60 de 
itemi ai NEO PI-R, destinaţi să evalueze în manieră globală cele cinci dimensiuni ale 
personalităţii umane. NEO FFI este prezentat într-o secţiune distinctă a acestui volum, 
motiv pentru care nu insistăm aici asupra lui. Răspunsurile la NEO PI-R, la fel ca şi 
la NEO FFI, necesită un nivel minim de înţelegere a limbajului, de nivelul clasei a 
VI-a, din partea respondenţilor. 

Kitul testului include, în mod uzual, manualul tehnic şi interpretativ, caietele de 
test (chestionarele propriu-zise pentru Formele R şi S), foile de răspuns (pentru scorare 
manuală şi electronică), foile de profil şi foaia de rezumat, care oferă respondentului 
o imagine sintetică asupra celor cinci dimensiuni evaluate. În practică există, în prin- 
cipal, două sisteme de scorare, preferința pentru unul sau altul determinând conţinutul 
efectiv al kitului. Aşadar, pe de-o parte există opţiunea pentru sistemul manual de 
scorare, care include manualul testului, caietul de testare, o foaie de răspuns de tip 
autocopiativ cu grila de corecție şi calcul al scorurilor, precum şi o foaie special des- 
tinată trasării profilului de scoruri. În România însă, utilizarea sistemelor manuale de 
scorare este într-o anumită măsură restrictivă, din cauza tendințelor de fraudă din 
partea utilizatorilor, precum şi a unei formări insuficiente a acestora cu privire la 
aspectele legale implicate în activitatea de evaluare psihologică. Pe de altă parte, există 
sistemele electronice de scorare care, în mod obişnuit, sunt de două tipuri: cele în 
care scorarea se realizează într-un sistem informatic local (software) instalat pe calcu- 
latorul utilizatorului şi cele în care scorarea se face prin intermediul unei platforme 
on-line la care se conectează persoanele licenţiate, cu ajutorul unui nume de utilizator 
şi al unei parole, la platforma editorului testului, introduc răspunsurile date de persoana 
evaluată la test şi apoi îşi generează singuri profilurile (rapoartele). În cazul utilizării 
sistemelor electronice de scorare, nu sunt necesare foi de răspuns de tip autocopiativ 
şi nici foi speciale pentru trasarea profilurilor de scoruri, ele fiind generate electronic. 
Folosirea acestora presupune un timp mai scurt pentru calculul scorurilor şi trasarea 
profilurilor, asigurând şi o mai mare precizie şi corectitudine în calcularea acestora. 
În special varianta de scorare realizată direct de psiholog prin platforma on-line a 
început să capete tot mai multă popularitate printre psihologi, aceasta şi datorită modu- 
lui facil de gestionare a bazei de date electronice. 

În forma sa actuală, NEO PI-R a fost publicat în 1992, autori fiind P.T. Costa şi 
R.R. McCrae (1992a). Deşi în 2005 au fost publicate versiunile NEO PI-3 şi NEO 
FFI-3 ale celor două chestionare (McCrae, Costa şi Martin, 2005), majoritatea covâr- 
şitoare a psihologilor şi cercetătorilor utilizează în continuare NEO PI-R şi NEO FFI. 
Adaptarea românească a NEO PI-R a fost realizată de un colectiv de cercetători români 
(Mihaela Minulescu, Dragoş Iliescu, Cătălin Nedelcea şi Dan Ispas), fiind publicată 
în 2008 (McCrae, Costa, Iliescu, Minulescu, Nedelcea şi Ispas). 

Inventarul are o istorie relativ consecventă în spaţiul cultural românesc, la momen- 
tul demarării procesului formal de adaptare existând cinci traduceri, realizate indepen- 
dent de psihologi din diferite centre universitare. Desigur, niciuna dintre ele nu a fost 
considerată adecvată - de exemplu, nu au avut indici psihometrici satisfăcători, nu au 
fost întocmite pe baza procedurilor prescrise de recomandările curente în domeniul 
adaptării de teste psihologice (ITC, 2005). Totuşi, procesul de adaptare s-a bazat, într-o 
primă fază, pe aceste traduceri iniţiale, iar o parte dintre specialiştii care au lucrat la 
acele forme incipiente au fost cooptați în echipa de adaptare a NEO PI-R în limba 
română. Mai mult, adaptarea chestionarului în sensul asigurării echivalenţei măsurării 
în raport cu varianta originală s-a dovedit un proces destul de laborios. Pornind de la 
aceste traduceri iniţiale, echipa de adaptare a rafinat maniera de formulare a itemilor, 
pentru a se asigura că itemii aceleiaşi fațete au sensuri suficient de apropiate, aspect 
relevant pentru o bună consistenţă internă a scalei. Traducerea rezultată a trecut 
printr-un proces independent de retroversiune, varianta obţinută fiind trimisă pentru 
analiză autorilor testului, proces în urma căruia au rezultat o serie de reformulări 
suplimentare la nivelul unor itemi. Primul studiu-pilot, realizat cu această traducere 
pe un eşantion de 224 de persoane, a pus în evidenţă 21 de itemi problematici pentru 
scalele cărora erau alocaţi. Ei au fost reformulaţi, chestionarul fiind apoi supus unei 
noi testări, pe un eşantion de 253 de persoane, testare ce a relevat că, în continuare, 
şase dintre cele 30 fațete măsurate de chestionar sunt problematice (N2, C4, O1, 04 
şi 06), deşi modul de funcţionare a unora dintre itemii reformulaţi s-a îmbunătăţit. În 
continuarea procesului de adaptare, împreună cu autorii chestionarului, s-a decis urma- 
rea unei strategii duble, ceea ce însemna, pe de o parte, reformularea itemilor proble- 
matici şi, pe de altă parte, formularea a câte patru itemi noi pentru cele trei fațete 
problematice ale factorului Deschidere către experienţă: O1, 04 şi 06 (doi cu scorare 
directă şi doi cu scorare inversă pentru fiecare faţetă). Astfel, a rezultat o versiune de 
252 de itemi care a fost supusă unei noi pilotări, realizată cu ajutorul unui eşantion de 
477 de respondenţi. Analizele statistice subsecvente celui de-al treilea studiu-pilot au 
pus în evidenţă că itemii noi nu aduc un increment relevant în funcţionarea psihometrică 
a scalelor şi că ultimele reformulări aduse itemilor originali generează indici psihome- 
trici rezonabili, motiv pentru care această ultimă formă a fost utilizată în culegerea 
datelor normative pentru România. 


6.2. Considerentele istorice 


Istoria inventarelor din spectrul NEO începe în 1978, când Costa şi McCrae au publi- 
cat prima versiune a testului sub numele de NEO I: Neuroticism Extraversion Openness 
Inventory. Până în prezent, inventarul a cunoscut trei revizuiri, respectiv NEO PI 
(1985), NEO PI-R (1992) şi NEO PI-3 (2005), în prezent fiind folosite atât versiunea 
NEO PI-R, cât şi versiunea NEO PI-3 a chestionarului. Spre deosebire de alte inven- 
tare psihometrice de evaluare a personalităţii, unde reviziile ulterioare au fost realizate 
uneori de alţi cercetători decât constructorul propriu-zis al testului, istoria NEO PI-R 
este legată în întregime de numele celor doi autori ai săi, Paul T. Costa şi Robert R. McCrae, 

care semnează toate versiunile testului publicate până în prezent. Înainte însă de a 
prezenta sumar versiunile anterioare ale inventarului, precizăm câteva elemente de 
context teoretic şi metodologic relevante pentru evoluţia acestuia. 

Menţionăm în primul rând că dezvoltarea inventarelor din spectrul NEO este aso- 
ciată în mod intrinsec cu dezvoltarea modelului Big Five al personalităţii (Goldberg, 
1990, 1992; Digman, 1990; McCrae şi John, 1992), model care a întrunit un acord 
fără precedent în istoria investigării personalităţii umane, fiind acceptat pe scară largă 
ca un model valid de descriere a personalităţii umane normale. La rândul său, modelul 
Big Five necesită considerarea a trei repere fundamentale în vederea unei înţelegeri 
corecte : 

e Big Five este un model al trăsăturilor de personalitate, deci o modalitate de conce- 
pere şi descriere a personalităţii umane în termenii unui set de trăsături stabile. 
NEO PI-R măsoară constructele consacrate ale modelului Big Five. Autorii NEO 
PI-R propun o viziune asupra trăsăturilor de personalitate organizate ierarhic, de la 
cea mai cuprinzătoare la cea mai amănunţită, cu multiple niveluri explicative. În 
construcţia chestionarului s-a pornit de la domeniile largi, iar ulterior au fost selec- 
tate fațete pentru a descrie aspectele relevante ale acestor domenii. În definirea 
faţetelor a fost utilizată analiza de itemi. 

e Modelul Big Five derivă din abordările de tip lexical în studiul personalităţii, având 
la bază ipoteza că diferenţele interindividuale semnificative pe plan social şi com- 
portamental vor fi encodate în limbajul vorbit. Primul care a încercat o descriere a 
personalităţii în termeni lingvistici a fost Klages, în 1926, urmat apoi de cercetători 
precum Allport şi Odbert, Cattell, Gough, Eysenck etc. (Minulescu, 1997). O parte 
dintre aceste abordări se înscriu pe linia deschisă de analiza factorială, altele apar- 
ţin mai degrabă curentului empirist. Facem aici precizarea că cei doi autori ai NEO 
PI-R au fost interesaţi mai ales de dezvoltarea unui instrument de evaluare, deci de 
valorificarea practică a acestei direcţii de cercetare, şi nu de explorarea în sine a 
ipotezei lingvistice. 

e Construcţia instrumentelor de evaluare a personalităţii de tip Big Five, implicit a 
NEO PI-R, este bazată pe utilizarea analizei factoriale. După munca de pionierat 
întreprinsă de autori precum Eysenck sau Cattell, modelul Big Five este cel care a 
consacrat utilizarea analizei factoriale în studiul personalităţii şi construcţia de 
instrumente psihometrice de evaluare. Analiza factorială a fost utilizată în construc- 
ţia NEO PI-R atât în etapa de selecţie a itemilor chestionarului, cât şi pentru tes- 
tarea validității de construct. Astfel, în utilizarea NEO PI-R se va ţine cont de 
specificitatea scalelor derivate factorial, mai precis de caracterul bipolar al acestora. 


În al doilea rând, amintim că istoria dezvoltării chestionarelor NEO este legată în 
mod direct de două studii de amploare derulate în SUA. Este vorba despre studiul 
Normative Aging Study (NAS), derulat în Boston (Bell, Rose şi Damon, 1972), în urma 
căruia a fost dezvoltat modelul iniţial cu trei factori (N, E, O), precum şi despre studiul 
numit Augmented Baltimore Longitudinal Study of Aging (ABLSA), dezvoltat pe baza 
Baltimore Longitudinal Study of Aging (BLSA), realizat în 1980 de National Institute 
on Aging (Shock er al., 1984), în care a fost inclus NEO PI. Faţă de eşantionul de 
veterani cuprins în studiul BLSA, ABLSA a însemnat dezvoltarea lotului de participanţi 
prin includerea unui lot de egali (prieteni, vecini şi rude) şi a unui grup suplimentar 

de participanţi din BLSA (Costa şi McCrae, 1988b). Datele culese în cadrul ABLSA 
au fost utilizate pentru dezvoltarea domeniilor A şi C (care nu sunt cuprinse în NEO PI), 
precum şi a faţetelor măsurate prin inventarul NEO PI-R. 

Dezvoltarea chestionarelor din spectrul NEO a fost ghidată atât de strategii raţionale, 
cât şi de rezultatele analizelor factoriale. Selecţia itemilor care compun scalele, pornind 
de la baza raţională iniţială, s-a făcut pe baza unor analize mai extinse şi având în 
vedere raţiuni de natură psihometrică. A fost urmărită, în primul rând, echilibrarea 
numărului de itemi cu cheie de scorare directă şi inversată, pentru a putea controla 
efectele anumitor patternuri de răspuns. Apoi a fost urmărită distribuţia itemilor în 
câte o singură scală, pentru a evita corelaţiile artificiale între scalele care împart itemi. 
Astfel, toţi itemii NEO PI-R fac parte exclusiv dintr-o singură scală de tip faţetă. 
Analiza factorială a fost utilizată pentru selecţia finală a itemilor din structura fiecărei 
scale, aceasta permiţând identificarea relativ uşoară a itemilor ce prezintă o validitate 
convergentă cu ceilalţi itemi ai factorului din care fac parte şi o validitate divergentă 
cu ceilalţi itemi. Într-o primă fază, analizele au urmărit conturarea domeniilor mari, 
apoi explorarea faţetelor existente în interiorul acestora. În final, o serie de analize de 
tip Procrustes au condus către identificarea rotației factoriale optime, care să corespundă 
modelului teoretic al Big Five (Costa, McCrae şi Dye, 1991; McCrae şi Costa, 1983). 

Răspunsurile la itemi sunt interpretate ca indicatori ai trăsăturilor măsurate, fapt 
care se bazează pe supoziţia că respondenţii pot şi doresc să răspundă sincer la itemi, 
adică aşa-numita atitudine de autodezvăluire. Prima versiune a inventarelor din spectrul 
NEO a fost aşadar NEO I (Costa şi McCrae, 1978), un chestionar ce conţinea scale 
bazate pe cercetări intensive, destinate să evalueze trei dintre cele cinci mari domenii 
ale personalităţii, respectiv Nevrotism, Extraversiune şi Deschidere către experienţă, 
precum şi câte şase fațete ale acestora. Acronimul rezultat (NEO) a fost păstrat şi 
preluat în ediţiile ulterioare ale testului ca un nume propriu, în această manieră fiind 
utilizat şi în prezent. 

NEO PI (Costa şi McCrae, 1985) a înlocuit chestionarul NEO I, adăugând faţă de 
scalele acestuia din urmă două scale a câte 18 itemi, destinate evaluării globale a 
dimensiunilor Agreabilitate şi Conştiinciozitate. În 1989 au fost aduse o serie de opti- 
mizări şi completări chestionarului NEO PI, chiar dacă el a rămas neschimbat ca 
structură de bază (Costa şi McCrae, 1989). 

NEO PI-R (Costa şi McCrae, 1992a) a completat dezvoltarea instrumentului prin 
adăugarea scalelor de faţetă pentru domeniile Agreabilitate şi Conştiinciozitate. 
Dezvoltarea acestor fațete a fost anunţată explicit de autori în suplimentul manualului 
la NEO PI, publicat în 1989 de Costa şi McCrae. Modificările aduse instrumentului 
original prin intermediul suplimentului din 1989 nu se rezumă la adăugarea scalelor 
de faţetă pentru cele două domenii. Astfel, 10 itemi originali ai scalelor N, E şi O au 
fost înlocuiţi în NEO PI-R pentru a permite o măsurare mai precisă a faţetelor celor 
trei domenii. 

NEO PI-3 (McCrae, Costa şi Martin, 2005), cea mai recentă versiune a inventare- 
lor NEO, nu aduce propriu-zis nicio modificare faţă de NEO PI-R în structura scalelor, 
numărul itemilor utilizaţi sau formatul de culegere a răspunsurilor, ci propune utiliza- 
torilor o serie de optimizări de altă natură. În primul rând, acesta vine cu o extensie 

a chestionarului. Extinderea s-a bazat pe o reanalizare subsecventă a itemilor, atât din 
perspectiva modului în care sunt înţeleşi de persoanele mai tinere, cât şi din cea a 
corelaţiei lor cu scorul total la scală, precum şi cu o serie de reformulări ale acestora. 
Deoarece analizele anterioare puseseră în evidenţă existenţa unui număr total de 48 de 
itemi problematici distribuiţi în 20 dintre scalele de tip faţetă ale NEO PI-R (De Fruyt, 
Mervielde, Hoekstra şi Rolland, 2000; McCrae er a/., 2002 ; Baker şi Victor, 2003 ; 
McCrae şi Costa, 2004), în generarea noii forme a testului autorii s-au axat pe opti- 
mizarea funcţionării acestora. Astfel, au fost găsite soluţii acceptabile de înlocuire 
pentru 37 dintre cei 48 de itemi problematici, ceea ce a condus la o îmbunătăţire a 
caracteristicilor psihometrice (McCrae, Costa şi Martin, 2005). În plus, noua versiune 
propune norme separate pentru grupele de vârstă 12-20 de ani şi peste 21 de ani. 

Dintr-o perspectivă diferită, NEO PI-3 propune cel puţin două optimizări semnifi- 
cative privind utilizarea. Astfel, acesta încearcă să faciliteze activitatea clinicienilor 
prin intermediul unei liste de verificare, NEO Probleme de viaţă (NEO Problems in 
Living Checklist), care oferă indici adiţionali extraşi din răspunsurile la chestionar şi 
oferă sugestii privind continuarea evaluării şi planificarea tratamentului. În mod spe- 
cific, această listă de verificare indică ariile problematice ale persoanei, ca bază pentru 
definirea obiectivelor de intervenţie. În sfârşit, este urmărită optimizarea modalităţii 
de a oferi feedback respondenţilor, prin intermediul caietului NEO Grafic de Stil (NEO 
Style Graph Booklet). Fiecare grafic arată clientului modul particular în care rezultatele 
obţinute pentru cele cinci domenii evaluate relaţionează, conturând arii personale dife- 
rite, şi poate fi util în contexte ocupaţionale sau clinice. 


6.3. Caracteristicile psihometrice 


6.3.1. Fidelitatea 


Fidelitatea NEO PI-R a fost examinată atât din perspectiva consistenţei interne a sca- 
lelor, cât şi a stabilităţii temporale a rezultatelor. In continuare, sunt prezentate prin- 
cipalele informaţii legate de aceste aspecte. 


a) Consistenţa internă 

Tabelul 6.2 prezintă coeficienţii de consistenţă internă obţinuţi în SUA şi România 
pentru domenii şi fațete la Forma S, calculaţi pe baza datelor colectate pentru studiul 
performanţei în muncă (Costa, McCrae şi Dye, 1991; McCrae er al., 2008). Tabelul 
include şi coeficienţii Alfa pentru domeniile şi faţetele Formei R, calculaţi pe baza 
eşantionului cu evaluări oferite de către rude şi prieteni (Costa şi McCrae, 1992b). 
Pentru SUA, valorile coeficienţilor variază între 0,56 şi 0,81 pentru autoevaluări şi 
între 0,60 şi 0,90 pentru heteroevaluări. Deşi nu sunt ideale, valorile pot fi considerate 
acceptabile pentru fațete, care au doar câte opt itemi fiecare, fiind bine cunoscut faptul 
că scăderea numărului de itemi dintr-o scală atrage după sine scăderea coeficientului 
Alfa. Scalele de tip domeniu, spre exemplu, care au câte 48 de itemi, obţin coeficienţi 

între 0,86 şi 0,92. Alte investigaţii realizate cu NEO PI au pus în evidenţă valori 
similare pentru bărbaţi şi femei (McCrae şi Costa, 1983), pentru grupuri clinice (Fagan 
et al., 1991) sau pentru grupuri de studenţi (Piedmont, McCrae şi Costa, 1992). Pentru 
România, se poate observa că, deşi sunt uşor mai mici decât cei obţinuţi pentru varianta 
americană, coeficienţii de fidelitate obţinuţi pentru versiunea românească a NEO PI-R 
sunt comparabili cu cei obţinuţi în SUA şi în alte culturi în care a fost adaptat inventarul. 


Tabelul 6.2. Indicii de consistenţă internă Alfa pentru scalele NEO PI-R, 
pentru Statele Unite şi România 


SUA România 
Forma S$ | Forma R Forma S$ Forma R 
Domeniile NEO PI-R 
Nevrotism 0,92 0,93 0,91 0,93 
Extraversiune 0,89 0,90 0,85 0,92 
Deschidere către experienţă 0,87 0,89 0,83 0,88 
Agreabilitate 0,86 0,95 0,85 0,89 
Conştiinciozitate 0,90 0,92 0,90 0,92 
Faţetele Nevrotismului 
NI: Anxietate 0,78 0,82 0,77 0,81 
N2: Furie-Ostilitate 0,75 0,86 0,72 0,81 
N3: Depresie 0,81 0,81 0,78 0,75 
N4: Timiditate 0,68 0,73 0,68 0,79 
NS: Impulsivitate 0,70 0,69 0,68 0,92 
N6: Vulnerabilitate 0,77 0,81 0,74 0,69 
Faţetele Extraversiunii 
El: Căldură 0,73 0,81 0,71 0,70 
E2: Spirit gregar 0,72 0,79 0,68 0,86 
E3: Asertivitate 0,77 0,76 0,74 0,81 
E4: Activism 0,63 0,77 0,63 0,75 
ES: Căutarea senzaţiilor 0,65 0,74 0,70 0,84 
E6: Emoţii pozitive 0,73 0,82 0,73 0,79 
Faţetele Deschiderii către experienţă 
O1: Deschidere spre fantezie 0,76 0,72 0,74 0,83 
02: Deschidere spre estetică 0,76 0,81 0,75 0,70 
03: Deschidere spre sentimente 0,66 0,69 0,63 0,67 
04: Deschidere spre acţiune 0,58 0,60 0,55 0,55 
OS: Deschidere spre idei 0,80 0,87 0,74 0,76 
06: Deschidere spre valori 0,67 0,69 0,63 0,75 
Faţetele Agreabilităţii 
AI: Încredere 0,79 0,90 0,75 0,78 
A2: Onestitate 0,71 0,84 0,70 0,79 
A3: Altruism 0,75 0,80 0,71 0,67 
A4: Complianţă 0,59 78 0,57 0,49 
AS: Modestie 0,67 0,83 0,72 0,78 
„AG: Blăndee al 0560469 | 057 0 

te: Faţetele Conştiinciozităţii 
C1: Competenţă 0,67 0,73 0,66 0,76 
C2: Ordine 0,66 0,71 0,64 0,77 
C3: Simţul datoriei 0,62 0,70 0,69 0,62 
C4: Dorinţa de realizare 0,67 0,70 0,65 0,69 
C5: Autodisciplină 0,75 0,82 0,72 0,68 
C6: Deliberare 0,71 0,73 0,71 0,86 

Notă : Adaptat după Costa, McCrae şi Dye (1991), Costa şi McCrae (1992b) şi McCrae er al. 


(2008). SUA: N = 1.539 pentru Forma S, N = 277 pentru Forma R. România: N = 1.100 
pentru Forma S, N = 229 pentru Forma R. 


Pentru versiunea românească a chestionarului, Forma S, coeficienţii Alfa de con- 
sistenţă internă pentru scalele de tip faţetă variază între minim 0,55 (pentru faţeta 04) 
şi maxim 0,78 (pentru faţeta N3). Cele mai mici valori au fost obţinute pentru faţetele 
factorului Deschidere către experienţă, la fel ca şi în cazul altor adaptări culturale ale 
NEO PI-R. Valorile coeficienţilor de consistenţă internă pentru domenii sunt mult mai 
mari, variind între 0,77 şi 0,91. Două dintre scalele asociate factorilor obţin coeficienţi 
peste 0,90, respectiv Nevrotismul şi Conştiinciozitatea, ceea ce deschide posibilitatea 
utilizării acestora în situaţii de evaluare cu miză înaltă (high stake), în special în dome- 
niul industrial-organizaţional. 

Pentru Forma R a inventarului, coeficienţii de consistenţă internă au fost calculaţi 
în România pe baza lotului de 229 de participanţi descris mai sus. Patternul este simi- 
lar cu cel obţinut pentru Forma S a chestionarului, coeficienţii fiind chiar uşor mai 
mari. Pentru eşantionul combinat, coeficienţii de consistenţă variază între minim 0,49 
(pentru faţeta A4) şi maxim 0,92 (pentru faţeta N5). 


b) Fidelitatea test-retest 

O bună convergenţă a măsurătorilor realizate asupra aceluiaşi respondent la două 
momente diferite este esenţială din perspectiva stabilităţii în timp a rezultatelor obţinute, 
din moment ce scalele testului măsoară trăsături de personalitate stabile. Din păcate, 
datele privind stabilitatea în timp a rezultatelor disponibile pentru versiunea americană 
sunt parţiale şi într-o oarecare măsură lacunare. Astfel, manualul original al testului 
(Costa şi McCrae, 1992a) nu furnizează date privind fidelitatea test-retest a scalelor 
NEO PI-R. 

Totuşi, există o serie de date de cercetare disponibile care susţin stabilitatea scalelor, 
demonstrând astfel că testul evaluează preferinţe stabile. Astfel, un studiu realizat pe 
un eşantion de 31 de participanţi cu ajutorul NEO-PI a pus în evidenţă coeficienţi de 
fidelitate test-retest cu valori cuprinse între 0,66 şi 0,92 pentru fațete şi 0,87, 0,91 şi 
0,86 pentru domeniile N, E şi O (McCrae şi Costa, 1983). Un alt studiu, bazat pe analiza 
răspunsurilor unui număr de 208 studenţi incluşi în eşantionul de normare al NEO PI-R, care 
răspunseseră la NEO FFI cu trei luni înainte, a pus în evidenţă coeficienţi de fidelitate 
test-retest de 0,79; 0,79; 0,80; 0,75 şi 0,83 pentru domeniile N, E, O, A şi C. 

Există, de asemenea, câteva studii care s-au focalizat pe investigarea stabilităţii 
scorurilor pe termen lung. Un studiu longitudinal întins pe 6 ani a pus în evidenţă 
coeficienţi de fidelitate test-retest cu valori între 0,68 şi 0,83 pentru domeniile N, E 
şi O, atât pentru autoevaluări, cât şi pentru evaluările realizate între soţi. Coeficienţii 

test-retest obţinuţi pentru un interval de trei ani s-au plasat între valorile 0,63 şi 0,79 
pentru versiunile scurte ale domeniilor A şi C (Costa şi McCrae, 1988b). Un alt studiu 
longitudinal de 7 ani, efectuat cu NEO-PI asupra heteroevaluărilor realizate de rude şi 
prieteni, a generat coeficienţi de stabilitate cu valori între 0,51 şi 0,82 pentru cele 18 fațete 
ale N, E şi O şi între 0,63 şi 0,81 pentru cele cinci domenii (Costa şi McCrae, 1992b). 

Coeficienţii de fidelitate test-retest pentru versiunea românească (McCrae er al., 
2008), Forma S, au fost calculaţi pe baza răspunsurilor provenind de la un eşantion de 
126 de studenţi, dintre care 69 de gen masculin şi 57 de gen feminin, cu vârste între 
19 şi 29 de ani (M = 22,06, SD = 2,41). Colectarea datelor pentru retest a fost rea- 
lizată la două săptămâni după prima administrare. La nivel de fațete, coeficienţii de 
fidelitate test-retest variază între minim 0,67 (pentru faţeta ES) şi maxim 0,93 (pentru 
faţeta E6). Un fapt interesant este acela că unele fațete care prezintă niveluri mai reduse 
ale consistenţei interne dispun de o stabilitate temporală bună, cum ar fi cazul faţetelor 
C4 sau C2. La nivelul domeniilor, coeficienţii de stabilitate test-retest obţinuţi au fost 
0,79, 0,83, 0,83, 0,78 şi 0,73, pentru scalele N, E, O, A, respectiv C. 


6.3.2. Validitatea 


Validitatea NEO PI-R a fost examinată printr-un număr mare de studii, folosind mul- 
tiple perspective asupra validității. În continuare, prezentăm pe scurt datele existente 
cu privire la diferitele tipuri de validitate. Atragem însă atenţia asupra faptului că 
validitatea nu este un concept static şi absolut, valorile obţinute pentru coeficienţii de 
validitate putând fi influenţaţi de diferite variabile de natură contextuală, cum ar fi 
populaţiile pe care sunt realizate investigaţiile, situaţia şi modul de administrare a 
evaluării sau obiectivele avute în vedere de investigaţie. Totodată, precizăm că o bună 
validitate a testului nu atrage automat după sine şi o bună validitate a evaluării, în 
sensul că orice test valid va genera rezultate invalide dacă este utilizat în mod inadec- 
vat. Astfel, validitatea testului este o condiţie necesară, dar nu şi suficientă pentru 
validitatea evaluării, ea trebuind analizată în contextul procesului de evaluare, din 
perspectiva surselor de eroare posibile (Urbina, 2004). 


Structura factorială 

Analiza factorială a fost utilizată pentru examinarea convergenţei cu modelul Big 
Five în sine, această convergenţă fiind necesară din punctul de vedere al validității. 
Pentru versiunea americană, o analiză factorială exploratorie de extragere a cinci com- 
ponente principale, cu rotaţie Varimax, a pus clar în evidenţă cele cinci dimensiuni ale 
personalităţii, corelaţiile obţinute între scorurile la factori şi domeniile N, E, O, A şi 
C fiind de 0,91, 0,89, 0,95, 0,95, respectiv 0,89 (Costa, McCrae şi Dye, 1991a). 
Tabelul 6.3 prezintă rezultatele analizei factoriale derulate pentru eşantioanele de nor- 
mare american şi românesc. Se poate constata că fiecare faţetă este saturată puternic 
în factorul-ţintă şi că, acolo unde apar saturaţii secundare semnificative, acestea sunt 
pertinente din punctul de vedere al semnificației psihologice. Analizele realizate pentru 
versiunea americană au evidenţiat şi faptul că NEO PI-R prezintă o bună validitate 
factorială, chiar în situaţiile în care analizele urmăresc variabile adiţionale, cum ar fi 
genul, rasa, populaţiile specifice sau grupa de vârstă (Costa, McCrae şi Dye, 1991). 

Pentru lotul românesc de normare s-a folosit aceeaşi procedură de extracţie ca şi în 
cazul versiunii americane, prezentată mai sus (extragerea componentelor principale, 
urmată de o rotaţie Varimax). Soluţia în cinci factori prezentată în tabelul 6.3 cumulează 
53% din varianţa datelor, fiecare factor explicând 14,75%, 12,16%, 9,24%, 8,91%, 
respectiv 7,93%. După cum se poate observa, faţetele se grupează în mod destul de 
coerent pe cele cinci domenii. Toate faţetele au saturaţii mari în factorii de care apar- 
ţin, dar există totodată câteva fațete care au saturaţii puternice duble, încărcând şi un 
alt factor decât cel ţintă. De exemplu, faţeta 02 (Estetică) este saturată 0,34 în facto- 
rul Deschidere către experienţă şi 0,40 în Extraversiune, putându-se astfel afirma că 
deschiderea către domeniul estetic este de tip extravert, la fel ca şi deschiderea spre 
acţiune (04), care este saturată 0,22 în factorul Deschidere către experienţă şi 0,46 în 
Extraversiune. Deschiderea spre idei (05), în schimb, poate fi interpretată ca o des- 
chidere conştiincioasă, fiind saturată 0,26 în Deschiderea către experienţă şi 0,36 în 
factorul Conştiinciozitate. Mai menţionăm faptul că ordinea de extracţie a factorilor 
pentru versiunea românească este diferită de cea constatată în studiul american, din 
perspectiva procentului din varianţă explicat. Astfel, ordinea de extracţie în cazul stu- 
diului românesc a fost următoarea : Conştiinciozitate, Nevrotism, Agreabilitate, Extraversiune 
şi Deschidere către experienţă. 

O serie de aspecte interesante privind structura factorială a versiunii româneşti pot 
fi evidenţiate şi din analiza patternurilor de intercorelaţii constatate între scalele ches- 
tionarului, prezentate în anexele manualului românesc (McCrae er al., 2008). În primul 
rând, se constată corelaţii relativ mari în interiorul dimensiunilor. De exemplu, coefi- 
cienţii de corelaţie obţinuţi între faţeta NI (Anxietate) şi faţetele N3 (Depresie), 
respectiv N4 (Timiditate/Conştiinţă de sine exacerbată) sunt de 0,60, respectiv 0,51. 
Corelaţia NI - N4 poate fi explicată la nivel conceptual, timiditatea reflectând un caz 
special de anxietate, iar corelaţia NI - N3 este concordantă cu studiile care investi- 
ghează comorbiditatea anxietate-depresie. Se poate spune că există corelaţii în general 
negative între faţetele Nevrotismului şi domeniile Extraversiune, Agreabilitate şi Conştiin- 
ciozitate, fapt de altfel foarte plauzibil din punct de vedere conceptual. De asemenea, 
se constată corelaţii ceva mai reduse între faţetele factorului Deschidere către experienţă, 
ceea ce indică relativa independenţă a acestora. În sfârşit, pot fi constatate o serie de 
corelaţii existente între fațete aparţinând unor domenii diferite, cum ar fi cazul faţetei 
A5 (Modestie), care corelează la nivel - 0,25 cu faţeta E3 (Asertivitate), sau al faţetei 
03 (Sentimente), care corelează la nivel 0,24 cu faţeta A3 (Altruism). 

În literatură există o serie de date disponibile despre structura factorială a inventa- 
rului, care provin din studii internaţionale. Ele au utilizat analiza factorială cu rotaţie 
Procrustes - recomandată de autorii testului (McCrae er al., 1996) -, care permite 
calcularea unor coeficienţi de congruenţă cu structura iniţială, obţinută pe eşantionul 
american. Astfel, structura factorială a NEO PI-R a fost replicată cu succes în ţări/ 
culturi precum Germania, Anglia, Coreea, Croaţia, Estonia, Franţa, Israel, Islanda, 
Japonia, Olanda, Norvegia, Filipine, Portugalia, Rusia, Serbia, Italia, China (McCrae 
şi Costa, 1995; Rolland, 2002 ; Terraciano, 2003 ; Wu er a/., 2008) sau pe eşantioane 
clinice (Egger er a/., 2003). Cel mai relevant studiu de acest tip, numit Personality 
Profiles of Cultures, a cuprins 51 de ţări şi mai mult de 11.000 de participanţi. Principala 
concluzie a studiului a fost aceea că structurile factoriale sunt reproductibile şi coerente 
la nivel intercultural, coeficienţii de congruenţă fiind 0,98 pentru factorul N şi 

0,97 pentru restul factorilor (E, O, A, C). 94% din numărul total de factori analizaţi 
la nivel de ţări au atins pragul de congruenţă de 0,85 (McCrae er al., 2005). 

Rezultatele analizei bazate pe rotația Procrustes efectuate asupra factorilor extraşi 
din datele recoltate de la eşantionul normativ românesc indică o convergenţă de 0,98, 
0,96, 0,90, 0,96 şi 0,96 pentru factorii N, E, O, A şi C. Faţeta 06 (Valori) are un 
coeficient de convergenţă de 0,81, sub valoarea de 0,85 acceptată drept criteriu mini- 
mal de convergenţă (McCrae er al., 2008). 


Validitatea celor cinci factori 


Investigarea validității celor cinci factori a fost realizată, în principal, din două 
direcţii, cu toate că acestea sunt cât se poate de inegal reprezentate din perspectiva 
numărului de investigaţii realizate în cadrul fiecăreia. Astfel, o primă direcţie, care 
cumulează un număr destul de mare de studii, are în vedere convergenţa domeniilor 
măsurate de NEO PI-R cu factorii obţinuţi cu ajutorul listelor de adjective de tip Big 
Five, rezultate în urma studiilor lingvistice care au condus la consacrarea acestui model. 
Dovezile consistente acumulate din această direcţie de investigaţie susţin validitatea 
modelului factorial al NEO PI-R (McCrae, 1990; Goldberg, 1989; Trapnell şi Wiggins, 
1990; Ostendorf, 1990). Cea de-a doua direcţie, mai puţin robustă, din păcate, a 
urmărit investigarea convergenţei factorilor NEO PI cu modele rezultate din concep- 
tualizări alternative ale modelului cu cinci factori ai personalităţii, mai precis California 
Q-Set (Block, 1961) şi Inventarul de Personalitate Hogan (Hogan, 1986). Datele exis- 
tente în această direcţie indică şi ele o bună validitate de construct a NEO PI (Goldberg, 
1989; McCrae, Costa şi Busch, 1986). 


Validitatea convergentă şi discriminativă a faţetelor 


Deoarece demersul de a realiza o sinteză a datelor disponibile din această perspec- 
tivă nu este posibil în spaţiul de faţă, ne vom limita la a menţiona că, în general, 
studiile indică o bună validitate convergentă şi discriminativă a faţetelor, precum şi la 
câteva studii relevante. Unul dintre acestea a utilizat datele recoltate în cadrul BLSA 
şi a corelat fiecare faţetă cu 116 scale diferite din 12 inventare distincte. Corelaţiile 
obţinute în studiu aduc dovezi solide privind validitatea convergentă şi discriminativă 
a faţetelor (Costa şi McCrae, 1997). O altă cercetare a avut în vedere corelarea faţe- 
telor NEO PI-R cu adjectivele din ACL (Gough şi Heilbrun, 1983). Pentru fiecare 
faţetă a NEO PI-R au fost identificate câte şapte adjective din listă cu corelaţie mare 
cu scorul la fațete, mai puţin pentru faţeta 06 (Valori), pentru care au fost găsite doar 
patru adjective cu corelaţie înaltă. Tiparul acestor corelaţii este suficient de specific 
pentru ca pe baza lui să poată fi identificate în mod clar faţetele (McCrae şi Costa, 
1992). În sfârşit, validitatea convergentă şi discriminativă a inventarului a fost verificată 
şi pe baza convergenţei cu instrumente de evaluare mai puţin structurate, cum ar fi 
probele de completare de propoziţii (de exemplu, The Twenty Statements Test — TST, 
Kuhn şi McPartland, 1954 sau Washington University Sentence Completion Test — 
WUSCT, Loevinger şi Wessler, 1970). Aceste studii indică, de asemenea, o bună 
validitate de construct a testului (McCrae şi Costa, 1980; McCrae şi Costa, 1988; 
McCrae er al., 2008). 

Convergenţa autoevaluărilor cu evaluările realizate de alte persoane 


Acest tip de validitate este esenţial pentru orice instrument de autoevaluare, unde 
există posibilitatea apariţiei unor erori de evaluare, care pot ţine fie de dispoziţii incon- 
ştiente ale respondentului, fie de o strategie personală de prezentare, fie de factori 
contextuali, cum ar fi miza evaluării. Primele date existente în această direcţie au 
arătat existenţa unei bune convergenţe între autoevaluări şi cele realizate de soţi 
(McCrae, 1982) sau între autoevaluări şi cele realizate de rude ori prieteni (McCrae şi 
Costa, 1987). Alte studii raportează, în mod similar, existenţa unor corelaţii semnificative 
între autoevaluări şi heteroevaluări : de exemplu, Mutân (1991) a raportat corelaţii convin- 
gătoare între autoevaluările unor pacienţi şi evaluările realizate de soţii/soţiile acestora. 

Două studii realizate de autorii testului prezintă date sistematice în această direcţie 
(Costa şi McCrae, 1992b; McCrae, 1991), punând în evidenţă existenţa unui acord 
între evaluatori diferiţi, între autoevaluările şi heteroevaluările realizate de prieteni, 
precum şi între autoevaluările şi heteroevaluările realizate de soţi. Deşi un număr redus 
de participanţi au fost evaluaţi pe baza răspunsurilor oferite de evaluatori externi mul- 
tipli (soţi, prieteni şi rude), s-a constatat existenţa unor corelaţii semnificative între 
evaluările prietenilor şi cele ale soţilor pentru factorii N (r = 0,54), O (r = 0,44) şi 
C (r = 0,35) (N = 37,p < 0,05). 

Adaptarea românească a NEO PI-R a inclus şi un studiu care a verificat convergenţa 
autoevaluărilor cu heteroevaluările pentru două grupuri de studenţi, în două contexte 
diferite, în care heteroevaluările au fost realizate de părinţi sau de profesori. Analizele 
au pus în evidenţă o convergenţă vizibil mai bună între autoevaluări şi evaluările rea- 
lizate de prieteni, faţă de situaţia în care acestea au fost realizate de părinţi. Dincolo 
de semnificaţia corelaţiilor pentru validitatea chestionarului, diferenţa constatată în cele 
două situaţii poate fi explicată parţial prin diferenţele de volum între cele două eşan- 
tioane (McCrae er al., 2008). 


Validitatea de criteriu (predicția unor criterii) 


Capacitatea inventarelor din spectrul NEO de a prezice diferite criterii a fost inves- 
tigată în multiple studii. Prezentăm în continuare câteva dintre datele relevante în această 
direcţie, cu menţiunea că o serie de referiri la corelaţiile între scorurile NEO PI-R sunt 
făcute şi în secţiunea care tratează interpretarea scorurilor. Menţionăm că acest tip de 
validitate este esenţial din perspectiva utilității practice a testului, oferind repere pentru 
utilizare lui corectă în diferite contexte aplicative. NEO PI-R a fost pus în raport cu o 
varietate de criterii externe, dintre care enumerăm confortul psihologic, coping-ul şi 
mecanismele defensive, nevoile şi motivațiile şi tipurile jungiene (Costa, Zonderman 
şi McCrae, 1991; McCrae şi Costa ; 1989a, 1991la; Piedmont, McCrae şi Costa, 1991). 

Autorii testului au propus un model al confortului psihologic (well-being) bazat pe 
ideea că afectele pozitive sunt legate de factorul E, cele negative de factorul N, iar 
fericirea individului ar depinde, în mod simultan, de cele două categorii (Costa şi 
McCrae, 1980). Aceste idei au fost confirmate şi pentru formele R şi S, studiul în 
cauză sugerând că persoanele cu note ridicate la factorul O sunt deschise la o gamă 
mai largă de sentimente spre deosebire de persoanele cu scoruri mici la O (Costa şi 
McCrae, 1984). Un alt studiu a inclus în investigaţie şi domeniile A şi C (McCrae şi 
Costa, 1991), arătând că şi scorurile înalte la factorii O şi C sunt capabile să prezică 
confortul psihologic. 

În ceea ce priveşte strategiile de coping utilizate, datele existente arată fără echivoc 
faptul că strategiile de coping sunt influențate de trăsăturile de personalitate. Astfel, 
un studiu realizat pe două subeşantioane din ABLSA relevă că unele mecanisme de 
coping, considerate din punct de vedere teoretic nevrotice sau imature (evadarea în 
reverie, indecizia, autoacuzarea şi reacţiile ostile), sunt legate în mod semnificativ de 
scorurile înalte la factorul N (McCrae şi Costa, 1986b). 

Un alt studiu derulat pe participanţii la ABLSA (Costa, Zonderman şi McCrae, 1991) 
a examinat relaţiile dintre cele cinci domenii şi trei chestionare concentrate pe meca- 
nisme defensive (Bond, Gardner, Christian şi Sigal, 1983; Haan, 1965; Ihilevich şi 
Gleser, 1986). Factorul N este asociat cu reactivitatea psihică, cu îndoiala şi cu tipare 
de acţiune neadaptative. E este corelat pozitiv cu negarea şi negativ cu îndoiala. O este 
corelat pozitiv cu mecanismele defensive de tip adaptativ, în timp ce A este corelat 
negativ cu mecanismele defensive care se concentrează pe distorsionarea imaginii (de 
exemplu, mimarea superiorității) şi este corelat pozitiv cu mecanismele defensive care 
presupun autosacrificiul. În sfârşit, C este legat pozitiv de centrarea pe problemă şi 
negativ de „regresie” şi, în general, de tiparele comportamentale dezadaptative. 

Scorurile NEO PI-R au fost corelate şi cu instrumente de evaluare construite din 
perspectiva teoriei motivaţiei a lui Murray (1938). Conform acesteia, trăsăturile de 
personalitate se dezvoltă ca modalităţi de răspuns la nevoile fundamentale ale persoanei. 
În practică, există multiple instrumente psihometrice de evaluare care se bazează pe 
modelul teoretic propus de Murray, mai specific, pe listele sale de nevoi. Printre aces- 
tea menţionăm Personality Research Form - PRF (Jackson, 1984), Edwards Personal 
Preference Schedule - EPPS (Edwards, 1959), Adjective Check List — ACL (Gough şi 
Heilbrun, 1983), Nonverbal Personality Questionnaire - NPQO (Paunonen, Jackson şi 
Ashton, 2004) sau tehnici proiective, cum ar fi Testul Apercepţiei Tematice - TAT 
(Murray, 1938). În trei studii distincte, NEO PI a fost corelat cu PRE, EPPS şi ACL 
(Costa şi McCrae, 1988a; Piedmont, McCrae şi Costa, 199la, 1992). S-a evidenţiat 
astfel faptul că scalele NEO PI şi PRF acoperă o varianţă similară din domeniul dife- 
renţelor interindividuale, precum şi domenii similare de evaluare (Costa şi McCrae, 
1988a). Deşi Edwards, pe de o parte, şi Gough şi Heilbrun, pe de-altă parte, au utili- 
zat conceptualizări diferite asupra nevoilor descrise de Murray, tipare corelaţionale 
similare celui constatat în studiul cu PRF au fost observate şi în corelaţiile NEO PI cu 
EPPS şi ACL (Piedmont, McCrae şi Costa, 1991, 1992). 

Dachowski (1987) a emis ipoteza similitudinii conceptuale între scalele MBII şi 
patru dintre cele cinci scale ale NEO PI. Extraversiunea este foarte apropiată între cele 
două operaţionalizări. Deschiderea către experienţă are o zonă de similitudine concep- 
tuală cu Intuiţia (vs Senzaţie). Agreabilitatea este similară cu Sentimentul (vs Gândire), 
iar Conştiinciozitatea cu Judecata (vs Percepţie). 

Modelul circumplex interpersonal, măsurat cu IAS-R (/nferpersonal Adjective 
Scale - Revised, Wiggins, Trapnell şi Phillips, 1988), a fost pus, de asemenea, în 
relaţie cu scorurile NEO PI. Comparaţia între scorurile IAS-R şi NEO PI pe eşantio- 
nul ABLSA a pus în evidenţă un paralelism între cercul interpersonal şi modelul celor 
cinci factori, în sensul că planul cercului interpersonal este definit prin dimensiunile 
Extraversiunii şi Agreabilităţii (McCrae şi Costa, 1989), acestea fiind plasate între 
axele Iubire şi Statut ale modelului interpersonal. Astfel, este posibilă localizarea de 
principiu a unei persoane pe circumplex, pe baza scorurilor la E şi A. 

Alte constructe relevante cu care au fost asociate scorurile NEO PI sunt gândirea 
divergentă şi creativitatea. Datele din studiul ABLSA indică o relaţie clară între facto- 
rul Deschidere către experienţă (0) şi gândirea divergentă, ceea ce nu este cazul pen- 
tru niciuna dintre celelalte dimensiuni Big Five măsurate. De asemenea, dimensiunea 
Deschidere către experienţă pare să fie în mod clar relaţionată cu creativitatea, aceasta 
din urmă nefiind legată de vreo altă dimensiune Big Five, la fel ca şi gândirea divergentă. 


6.4. Administrarea şi scorarea 


6.4.1. Cerinţe pentru utilizatori 


Din perspectiva clasificării utilizate pentru multă vreme de APA, NEO PI-R este un 
instrument de clasă B, adică unul destinat uzului de către persoane care au absolvit un 
curs de psihometrie la nivel de master şi au urmat un training specializat supervizat. 
Prin echivalență, în România, NEO PI-R este disponibil pentru psihologi şi alte cate- 
gorii profesionale înrudite (asistenţă socială, psihosociologie, psihopedagogie specială), 
cu condiţia ca pregătirea profesională a acestora să includă evaluarea psihologică şi 
psihometria. 

Dincolo de cerinţele educaţionale formale, utilizarea corectă a chestionarului nece- 
sită înţelegerea modelului Big Five, capacitatea de operare cu noţiuni psihometrice, 
cunoaşterea exactă a semnificației scalelor şi a dovezilor existente privind validitatea. 
Utilizarea corectă a inventarului necesită nu doar interpretarea fiecărei scale a testului, 
Ci şi capacitatea de a corela două sau mai multe scale şi de a extrage semnificaţiile care 
apar astfel la convergenţa mai multor subscale, precum şi capacitatea de a integra în 
interpretare evaluarea oferită de test cu date provenind şi din alte surse (de exemplu, 
interviu anamnestic, date comportamentale sau de istoric etc.). În sfârşit, recomandăm un 
minim de practică supervizată, astfel încât proaspătul utilizator de NEO PI-R să-şi 
poată valida modul de înţelegere a testului şi scalelor sau de interpretare a rezultatelor. 


6.4.2. Administrarea 


Administrarea NEO PI-R este un proces simplu, chestionarul prezentându-se ca un 
caiet care conţine itemii, cu foaie de răspuns dedicată şi instrucţiuni foarte clare. Facem 
în această direcţie două recomandări de care utilizatorul ar trebui să ţină cont atunci 
când administrează chestionarul, în vederea creşterii validității evaluării. Acestea urmă- 
resc obţinerea unor seturi de răspunsuri neafectate de tendinţele conştiente sau incon- 
ştiente la distorsiune pe care le pot manifesta respondenţii. În primul rând, se recomandă 
o bună responsabilizare din partea respondentului, în sensul înţelegerii obiectivelor 
evaluării şi al obţinerii unei bune motivații pentru evaluare. În al doilea rând, este 
recomandată asigurarea unei atitudini de tip autodezvăluire (self-disclosure) din partea 
respondentului. Pentru utilizarea în cazul persoanelor cu deficit de vedere sau cu slabe 

abilităţi de lectură, se poate accepta administrarea NEO PI-R în condiţiile în care 
itemii sunt citiţi cu voce tare respondenţilor. 

De asemenea, este necesar ca spaţiul fizic în care se derulează evaluarea să ofere 
condiţii decente de iluminat, confort termic şi sonor şi să fie lipsit de stimuli care pot 
distrage respondenţii. Totodată, este necesar ca respondentul să dispună de un spaţiu 
de scris (birou, masă etc.), precum şi de un instrument de scris (creion, pix etc.). Dacă 
respondentul poartă ochelari, este recomandată utilizarea lor pe durata cât se răspunde 
la chestionar. În sfârşit, facem precizarea că NEO PI-R poate fi administrat atât indi- 
vidual, cât şi mai multor persoane simultan (testări colective). 

NEO PI-R poate fi administrat şi în formă computerizată, respectiv on-line. 
Respondentul primeşte din partea evaluatorului un mesaj-invitaţie pe e-mail, prin care 
este direcționat către platforma on-line a editorului testului, i se pun la dispoziţie un 
nume de utilizator (adresa de e-mail) şi o parolă pentru conectarea la platformă şi 
accesul la chestionar. După ce respondentul finalizează chestionarul, datele sunt pre- 
luate în contul utilizatorului (evaluatorul), care va primi un mesaj de informare pe 
e-mail. Această modalitate de administrare a NEO PI-R prezintă o serie de avantaje şi 
necesită precauţii legate de lipsa contactului cu respondentul. 

Evaluatorul va trebui să găsească o modalitate de a comunica în prealabil cu res- 
pondentul, în vederea asigurării celor menţionate mai sus, în primul paragraf dedicat 
administrării. Individul va trebui informat despre scopul evaluării, modalitatea de 
evaluare şi condiţiile de derulare a acesteia. În plus, evaluatorul va trebui să găsească 
o soluţie pentru gestionarea eventualelor neînţelegeri din partea respondenţilor, în 
condiţiile lipsei unei comunicări directe. Datele obţinute din investigarea validității 
evaluărilor psihologice realizate on-line sunt însă încurajatoare şi această modalitate 
de administrare a testelor capătă o răspândire tot mai mare. 

Această modalitate de aplicare a testelor implică aspecte logistice şi legate de acce- 
sul la informaţii. Utilizatorul este înregistrat în platforma on-line a editorului de teste, 
unde dispune de un cont personal şi de o bază de date ataşată acestuia, în care sunt 
stocate datele respondenţilor. Evaluatorul îşi va accesa contul on-line, autentificându-se 
cu parola, pentru a face operaţiuni, cum ar fi trimiterea de invitaţii către respondenţi, 
generarea de profiluri, căutări în baza de date sau descărcarea acesteia într-un sistem 
informatic local. Asigurarea securităţii datelor stocate în conturile de utilizatori revine 
editorului, în timp ce cea a datelor digitale descărcate de pe platformă (rapoarte/pro- 
filuri, baze de date etc.) revine utilizatorului. 

Atragem atenţia asupra a trei aspecte legate de folosirea testelor, relevante pentru 
cei care lucrează cu ele. În primul rând, această modalitate de utilizare creează eco- 
nomie de timp, prin faptul că specialistul elimină timpul pe care l-ar fi dedicat supra- 
vegherii completării inventarului de către persoana testată; de asemenea, astfel se 
ajunge la scurtarea semnificativă a timpilor de scorare şi generare a profilurilor. În al 
doilea rând, pentru că scorarea este un proces algoritmizat, sunt eliminate riscurile de 
eroare în calcularea scorurilor şi în trasarea profilurilor. În sfârşit, această modalitate 
de utilizare are şi alte facilităţi, precum efectuarea unor analize la nivel de grup, ana- 
lize comparative sau corelarea rezultatelor testului cu diferite criterii. 

6.4.3. Instrucţiunile 


Respondentul primeşte un caiet de itemi NEO PI-R, o foaie de răspuns şi un instrument 
de scris. Instructajul poate fi comunicat respondentului de către evaluator ori acesta 
din urmă poate citi instrucţiunile de completare de pe prima pagină a caietului cu itemi. 
Persoana evaluată va trebui să completeze datele sale de identificare în secţiunea dedi- 
cată a foii de răspuns. În cazul utilizării Formei R, respondentul va trebui să comple- 
teze şi datele de identificare pentru persoana evaluată. Examinatorul trebuie să asigure 
completarea corectă a informaţiilor de identificare pe foaia de răspuns. După comple- 
tarea datelor şi comunicarea instructajului, evaluatorul va trebui să gestioneze eventu- 
alele nelămuriri sau neînţelegeri din partea persoanei testate. 

Deoarece respondentul nu are de îndeplinit o sarcină rezolutivă, NEO PI-R nu 
prezintă un timp-limită de răspuns. Timpul mediu de răspuns (pentru majoritatea res- 
pondenţilor) este de 30-40 de minute. Monitorizarea acestuia este importantă din 
perspectiva validității procesului de evaluare, din moment ce timpii de răspuns foarte 
scurţi, respectiv foarte lungi sunt indicatori ai răspunsului la întâmplare, respectiv ai 
distorsiunii pozitive, aşa cum este descris în secţiunea dedicată interpretării. 


6.4.4. Scorarea 


Verificarea validității 

Spre deosebire de alte instrumente psihometrice destinate evaluării personalităţii, cum 
ar fi marile inventare clinice precum MMPI-2 (Butcher er a/., adaptat de Munteanu, 
Livinţi, şi Iliescu, 2013) sau MCMI (Millon er a/., adaptat de David, 2011) sau bine 
cunoscutul CPI (Gough er al., 2006), NEO PI-R nu dispune de mijloace cantitative 
formale pentru detectarea invalidităţii răspunsurilor date de persoanele evaluate. Ca 
atare, facem precizarea că asigurarea unei bune motivații pentru evaluare şi a unei 
atitudini de autodezvăluire din partea respondentului sunt critice pentru asigurarea 
validității evaluării, acestea fiind responsabilitatea psihologului. În continuare, prezen- 
tăm, pe scurt, procesul de examinare a validității răspunsurilor la NEO PI-R. 

Înainte de calcularea propriu-zisă a scorurilor, autorii testului recomandă examina- 
rea prealabilă a foii de răspuns din perspectiva aprecierii validității răspunsurilor. Primul 
criteriu al acestei evaluări urmăreşte răspunsurile lipsă, un număr de 41 sau mai mare 
din totalul de 240 atrăgând după sine imposibilitatea calculării scorurilor. 

Cei trei itemi de validitate prezentaţi la finalul administrării oferă câteva informaţii 
în această direcţie. Itemul A cere respondentului să precizeze dacă a răspuns la toate 
întrebările sincer şi precis. În principiu, un răspuns de tipul dezacord puternic sau 
dezacord la acest item atrage după sine invalidarea protocolului, deşi pot exista cazuri 
în care acest răspuns nu are neapărat semnificaţie de invaliditate. Itemul B cere res- 
pondentului să precizeze dacă a răspuns la toate întrebările. Un răspuns negativ oferă 
evaluatorului posibilitatea de a explora, printr-un dialog cu respondentul, motivațiile 
acestor răspunsuri lipsă şi astfel să obţină informaţii suplimentare relevante pentru 

evaluare. Itemul C solicită respondentului să precizeze dacă a răspuns în spaţiile indi- 
cate (potrivite). Un răspuns negativ atrage după sine imposibilitatea de calculare a 
scorurilor, indicând răspunsul aleatoriu. 

Tendinţa spre aprobare (acquiescence) trebuie, de asemenea, investigată ca parte a 
examinării validității. Un număr mai mare de 150 de răspunsuri de tip acord şi acord 
puternic atrage după sine suspiciunea distorsionării rezultatelor, ceea ce este un rezul- 
tat foarte puţin frecvent, din moment ce 99% dintre voluntarii participanţi la un studiu 
au dat mai puţin de 150 de răspunsuri de acord (Costa, McCrae şi Dye, 1991). 

Tendinţa spre dezaprobare este, la rândul său, examinată ca parte a investigării 
validității răspunsurilor. În studiul menţionat mai sus, s-a observat faptul că 99% din- 
tre respondenţi au dat mai mult de 50 de răspunsuri de acord şi acord puternic. Astfel, 
acest scor poate fi considerat critic, valorile mai mici ridicând suspiciunea de distor- 
sionare din perspectiva negării. 

Răspunsurile date la întâmplare invalidează, practic, administrarea în cauză, iar 
procedurile de scorare şi interpretare devin irelevante, deoarece datele culese nu conţin 
informaţii relevante despre persoana evaluată, cu excepţia faptului că nu s-a implicat 
în sarcină. Astfel, dacă respondentul alege varianta dezacord puternic la mai mult de 
şase itemi consecutiv, varianta dezacord la mai mult de nouă itemi consecutiv, neutru 
la mai mult de 10 itemi consecutiv, acord la mai mult de 14 itemi consecutiv sau acord 
puternic la mai mult de nouă itemi consecutiv, protocolul este considerat afectat de 
răspunsul la întâmplare şi, în consecinţă, nescorabil şi neinterpretabil (Costa, McCrae 
şi Dye, 1991). 

Dincolo de utilizarea acestor modalităţi formale indicate de autorii chestionarului, 
recomandăm utilizatorilor evaluarea foilor de răspuns şi a profilurilor de scoruri rezul- 
tate şi din perspectiva celorlalţi indicatori tipici de validitate pentru chestionarele de 
personalitate. De exemplu, un indicator relevant pentru răspunsul aleatoriu este timpul 
foarte scurt de răspuns, insuficient pentru citirea şi înţelegerea adecvată a itemilor. Alţi 
indicatori relevanţi în acest sens pot fi: prezenţa unor patternuri pe foia de răspuns, 
un număr mare de răspunsuri lipsă sau obţinerea de scoruri contrastante la scale core- 
late, de exemplu la fațete diferite ale aceluiaşi domeniu. 

Timpul de răspuns foarte lung poate fi un indicator relevant al distorsiunii în sensul 
dezirabilităţii sociale, respondentul fiind preocupat ca prin răspunsurile date la itemi 
să creeze o impresie pozitivă despre sine. În mod similar, prezenţa a numeroase corec- 
turi pe foaia de răspuns, scorurile foarte ridicate la scale (peste nota T 70) sau varia- 
bilitatea redusă a scorurilor interscale pot indica acelaşi tip de distorsiune. 

Tendinţa la distorsiunea negativă (fake bad) poate fi suspectată în condiţiile în care 
scorurile din profil iau valori, în general, sub medie sau dacă se obţin scoruri scăzute 
la scalele care evaluează stima/imaginea de sine a persoanei. 


Calcularea scorurilor 


Pentru situaţia de scorare manuală se utilizează foi duble de tip autocopiativ, dintre 
care cea de deasupra conţine doar răspunsurile date de persoană (foaia de răspuns), 
iar cea de dedesubt, accesibilă numai după ce foaia de răspuns propriu-zisă este înde- 
părtată, conţine indicaţiile de calculare a scorurilor, adică modul de cotare pentru 
fiecare item şi spaţii indicate pentru calcularea scorurilor brute la fațete. Foaia de 

răspuns NEO PI-R este structurată pe opt coloane, fiecare având câte 30 de rânduri ; 
practic, fiecare linie conţine cei opt itemi aferenţi unei fațete, iar fiecare coloană câte 
un item din fiecare faţetă (30 în total). Această modalitate de scorare nu este disponi- 
bilă pentru versiunea românească a chestionarului. 

În cazul scorării electronice nu se utilizează foile de răspuns de tip autocopiativ, ci 
foi de răspuns simple. Scorarea în această situaţie se va face prin intermediul platfor- 
mei on-line a editorului testului, mai precis cu ajutorul unui software dedicat. Utilizatorul 
va trebui să introducă răspunsurile date de persoana evaluată în programul care reali- 
zează calculele şi trasarea profilurilor. Această modalitate este cea mai rapidă şi mai 
puţin vulnerabilă la erori umane, fiind un proces automatizat. 


Trasarea profilurilor de scoruri 


Deşi pentru versiunea românească a NEO PI-R nu este disponibilă scorarea manuală, 
care presupune calculul manual şi trasarea manuală a profilului, aceasta este varianta 
standard de utilizare a chestionarului şi o menţionăm ca atare aici. Formularele de 
profil furnizează corespondenţa între scorurile brute şi scorurile standardizate (note T) 
pentru diferite etaloane şi permite ilustrarea vizuală a scorurilor şi a raporturilor exis- 
tente între acestea în cadrul profilului. În cazul versiunii americane există foi de profil 
separate pentru Formele S şi R. La Forma S există foi de profil separate pentru adulţi 
şi pentru adolescenţi, iar la Forma R există foi de profil doar pentru adulţi. 

În versiunea românească, sistemul de scorare electronică al editorului realizează 
automat şi generarea/trasarea profilurilor, precum şi unele dintre analizele implicate în 
verificarea validității răspunsurilor, cum ar fi tendinţa la aprobare sau dezaprobare. 
Utilizatorul va trebui să selecteze etalonul aplicabil pentru fiecare protocol de evaluare 
pentru care se generează un profil. 


Calcularea scorurilor factoriale 


Scorurile agregate la cele cinci domenii de evaluare (N, E, O, A, C) sunt aproximări 
ale celor cinci factori ideali definiţi de modelul Big Five. Totuşi, scorurile la factorii 
Big Five identificaţi prin analiza mai multor instrumente, inclusiv a NEO PI-R, pot 
prezenta unele avantaje psihometrice faţă de scorurile la cele cinci domenii NEO PI-R 
şi ca atare calcularea lor poate fi justificată în unele situaţii aplicative. Cum studiile 
au indicat faptul că faţetele dispun de încărcături factoriale secundare, în calcularea 
acestor scoruri factoriale este preluat un input informaţional practic din fiecare faţetă, 
în manieră ponderată. Manualul furnizează indicaţii pentru calcularea acelor scoruri 
factoriale pentru Formele R şi S (Costa şi McCrae, 1992a; McCrae er al., 2008). În 
cazul versiunii româneşti, serviciul de scorare on-line realizează implicit aceste calcule 
pentru scorurile factoriale şi le utilizează pentru vizualizarea profilului. 

6.5. Interpretarea scorurilor 


6.5.1. Strategia de interpretare 


În interpretarea scorurilor, utilizatorul va trebui să ţină cont atât de reperele generale 
definite în literatura de specialitate, cât şi de indicaţiile specifice prezentate de manu- 
alul testului. Mai jos, prezentăm considerentele generale privind interpretarea şi pre- 
zentăm indicaţiile specifice ale manualului. 

Dintr-o perspectivă mai largă, interpretarea scorurilor obţinute la NEO PI-R ar 
trebui să urmeze o strategie similară cu cea utilizată în general în interpretarea scoru- 
rilor la inventarele de personalitate (Nedelcea şi Ion, 2014), respectând paşii unui 
proces progresiv, de la general la particular, şi având ca element central o interpretare 
corelativă. Interpretarea corelativă are în vedere considerarea simultană a mai multor 
scoruri (a unei configurații de scoruri), în vederea înţelegerii semnificației psihologice 
a acestora. Manualul testului, la fel ca şi studiile care au pus în relaţie scorurile NEO 
PI-R cu o serie de criterii, oferă numeroase sugestii privind diferite asocieri de scoruri 
la scale, care dispun de validitate predictivă în raport cu multiple criterii şi pot fi uti- 
lizate ca bază în interpretarea corelativă. Un demers progresiv în interpretare are în 
vedere integrarea treptată, într-o perspectivă unitară asupra persoanei evaluate, a date- 
lor provenite din alte surse, din utilizarea altor metode sau de la evaluatori diferiţi. 

Din perspectivă acţională, putem sintetiza paşii parcurşi în procesul de interpretare 
corelativă a scorurilor NEO PI-R după cum este precizat în continuare, asumând că 
examinarea validității şi calcularea scorurilor au fost realizate în prealabil. 

a) Interpretarea scorurilor la scalele individuale, în funcţie de intensitatea acestora. 
Pentru o bună înţelegere a semnificației scorurilor sunt necesare, pe de o parte, sem- 
nificaţia exactă a nivelurilor înalte şi scăzute de scoruri (scoruri mari şi mici) pentru 
fiecare scală, precum şi cele cinci niveluri de intensitate a scorurilor bazate pe mode- 
lul normal de distribuţie. 

Facem în acest context precizarea că NEO PI-R este un instrument normativ, în 
sensul că stabilirea nivelului de intensitate a scorurilor obţinute de persoana evaluată 
este determinat în baza unui proces de comparare cu un set de norme, mai precis cu 
media şi abaterea standard constatate în eşantionul de normare. Pentru versiunea româ- 
nească a inventarului, eşantionul total de normare asigură reprezentativitate pentru 
populaţia adultă a României, fiind format din 2.200 de persoane, jumătate de gen 
masculin şi jumătate de gen feminin. Manualul testului furnizează norme atât pentru 
ambele forme ale inventarului (S şi R), cât şi pentru cele două genuri (masculin şi 
feminin), existând şi posibilitatea raportării scorurilor brute la eşantionul combinat 
(masculin + feminin). Manualul prezintă totodată distribuţia eşantionului de normare 
pe vârste, mediu de provenienţă şi zone statistice, în raport cu structura populaţiei 
României (McCrae er al., 2008). 

Scorurile standardizate la NEO PI-R sunt exprimate în scoruri T, care sunt distri- 
buite pe curba normală şi au media 50 şi abaterea standard 10. Astfel, un scor mediu 
este unul plasat în intervalul dintre notele T 40 şi 60, adică media +/- abaterea stan- 
dard, interval în care găsim aproximativ 68,26% din populaţie. Scorurile înalte, 

respectiv scăzute, sunt cele care se abat de la medie mai mult decât valoarea unei 
abateri standard şi mai puţin decât două abateri standard, deci scorurile cuprinse în 
intervalele 60-70 şi 30-40 (note T). În fiecare dintre cele două intervale de scoruri se 
plasează aproximativ 13,59% din populaţie. Scorurile extreme (foarte înalte şi foarte 
scăzute) sunt cele care se abat de la medie cu mai mult de două abateri standard, 
respectiv scorurile plasate peste valoarea T 70 sau sub valoarea T 30. Întrucât ambele 
tipuri de scoruri extreme sunt fenomene care se constată cu frecvenţă redusă în cadrul 
populaţiei (aproximativ 2,27%), prezenţa lor între profiluri indică necesitatea de a 
realiza investigaţii suplimentare pentru a le înţelege cu exactitate semnificaţia. De 
exemplu, un scor T 72 pe domeniul N poate indica prezenţa unei tulburări nevrotice, 
dar această semnificaţie patologică nu este obligatorie. 

Precizăm că scorurile medii sunt mai degrabă lipsite de conţinut informaţional 
specific, ele semnalând faptul că persoana evaluată este similară cu majoritatea celor- 
lalte persoane din populaţia de referinţă sub raportul dezvoltării/manifestării variabilei 
investigate. În cazul în care un respondent obţine, de exemplu, un scor T 52 la facto- 
rul E, nu se va putea afirma nici orientarea extravertită, nici cea introvertită. La fel, 
dacă un respondent obţine un scor mediu la factorul N, vom putea afirma că are un 
nivel mediu sau normal al nevrotismului, că este la fel de stabil sau instabil emoţional 
ca majoritatea oamenilor, dar nu vom putea identifica dacă persoana este înclinată spre 
echilibru sau dezechilibru emoţional. În consecinţă, în interpretare ne vom baza în 
special pe scorurile care se abat de la media populaţiei de referinţă şi care definesc 
nota de individual a persoanei evaluate. 

b) Analiza grupajelor de scale definite de autori, respectiv analiza corelată a scoru- 
rilor la faţetele fiecărui factor. Instrumentul principal de lucru în această etapă este emite- 
rea de ipoteze interpretative, ca explicaţii pentru configuraţiile de scoruri constatate. 

Putem testa ipotezele interpretative emise analizând modul în care scalele interac- 
ționează una cu alta. Un scor obţinut la o scală poate fi complet înţeles din punctul de 
vedere al semnificației psihologice numai prin raportare la celelalte scoruri relevante 
constatate la nivelul grupării. Modul de manifestare a unei trăsături evaluate prin 
chestionar va fi nuanţat de celelalte trăsături care obţin scoruri relevante. De exemplu, 
asocierea de scoruri înalte la faţetele NI - Anxietate şi N3 - Depresie are altă semni- 
ficaţie psihologică decât asocierea NI - Anxietate şi N4 - Timiditate, anxietatea în 
sine (măsurată de N1) având, probabil, forme diferite de manifestare în cele două 
cazuri. În prima situaţie vorbim mai degrabă despre o anxietate cu accente depresive, 
iar în cea de a doua, despre anxietatea socială. 

c) Analiza şi interpretarea altor grupări de scoruri, fie ele semnalate de literatura 
de cercetare, fie pur şi simplu constatate în cadrul profilurilor. Aşa cum arătam mai 
sus, cercetările din domeniu furnizează o serie de astfel de grupări de scale cu valoare 
predictivă, o parte dintre ele fiind menţionate pe parcursul acestui capitol. 

Pe de altă parte, pot exista configurații de scoruri constatate de evaluator în cadrul 
profilurilor şi considerate de acesta ca fiind potenţial relevante, fără ca o astfel de 
interpretare să fie neapărat sprijinită prin cercetări. Când interpretarea se face în acest 
fel, accentul va fi pus pe analiza interacțiunilor dintre scale sau analiza de pattern, 
însoţită de corelarea cu informaţii din alte surse, ceea ce va permite verificarea sensu- 
rilor sau concluziilor identificate în urma evaluării. 

d) Elaborarea unor concluzii parţiale privind personalitatea persoanei evaluate, 
bazate pe interpretarea corelativă a scorurilor şi adoptarea unor decizii privind continuarea 
procesului de evaluare. Psihologul evaluator poate decide, de exemplu, că este necesară 
colectarea unor informaţii suplimentare în vederea validării ipotezelor interpretative 
emise sau, ca un alt exemplu, să valideze unele concluzii sau ipoteze prin intermediul 
unui dialog cu persoana evaluată. 

Stricto sensu, putem considera că interpretarea scorurilor obţinute la NEO PI-R 
este epuizată în acest punct. Dar situaţiile reale de evaluare în care se foloseşte exclu- 
siv NEO PI-R sunt rare, la limită inexistente, inventarul fiind, de regulă, parte a unui 
proces de evaluare mai larg. Ca atare, procesul de interpretare nu se poate opri în acest 
punct, fiind necesară integrarea informaţiilor recoltate şi a concluziilor desprinse în 
urma administrării NEO PI-R în ansamblul datelor recoltate în procesul de evaluare, 
din perspectiva scopului evaluării. 

e) Corelarea cu informaţii din alte surse, provenind din utilizarea unor metode 
diverse, de la evaluatori diferiţi sau din multiple momente, reprezintă o componentă 
fundamentală a procesului de interpretare a datelor recoltate în procesul de evaluare. 
Raportarea la scopul şi întrebările fundamentale ale evaluării este o condiţie obligato- 
rie în această etapă, ele direcţionând modalitatea de corelare a informaţiilor recoltate. 
În acest sens, putem descrie procesul de interpretare ca pe unul de integrare progresivă 
a informaţiilor colectate în procesul de evaluare, în vederea înţelegerii semnificației 
psihologice a acestora, din perspectiva scopurilor evaluării. 

f) Pot exista situaţii în care, după analiza datelor disponibile, psihologul evaluator 
conchide că atingerea scopului evaluării nu este posibilă, deoarece nu dispune de sufi- 
ciente informaţii. Dacă este cazul, el poate decide culegerea unor informaţii suplimen- 
tare în completarea celor deja recoltate, aşa încât să fie posibil un răspuns rezonabil 
de valid la întrebările din evaluare. Acest tip de decizie este responsabilitatea psiholo- 
gului şi va fi întotdeauna luată contextual, în funcţie de scopul şi miza evaluării. 

e) Reinterpretarea rezultatelor obţinute este un pas obligatoriu, din moment ce 
semnificaţiile psihologice derivate pe baza scorurilor se pot modifica din perspectiva 
integrării informaţiilor culese din alte surse sau cu ajutorul altor metode. Astfel, sem- 
nificaţia scorurilor va trebui revizuită de fiecare dată când în evaluare sunt introduse 
informaţii noi. De exemplu, un scor foarte înalt la dimensiunea Nevrotism nu implică 
în mod necesar prezenţa unei tulburări nevrotice, fiind vorba, în principiu, despre o 
dimensiune a personalităţii normale. Dacă însă persoana evaluată vine cu un istoric de 
tratament psihiatric, interpretarea scorului trebuie făcută clar din această perspectivă. 
Acest demers de reinterpretare a rezultatelor are rolul de a asigura reducerea erorii şi 
creşterea validității evaluării. 

h) După caz, procesul de interpretare se poate finaliza cu elaborarea de concluzii 
şi recomandări privind persoana evaluată, precum şi în funcţie de contextul şi scopul 
pentru care este realizată evaluarea. De exemplu, în cazul selecţiei profesionale, con- 
cluziile extrase vor urmări gradul de potrivire dintre caracteristicile persoanei şi spe- 
cificaţiile postului sau ale rolului profesional. Dacă evaluarea este realizată în scopul 
dezvoltării persoanei evaluate sau pentru orice alt tip de intervenţie, concluziile şi 
recomandările vor urmări identificarea potenţialului de dezvoltare, adică a opţiunilor 
sau a celui mai favorabil traseu de evoluţie în carieră pentru persoana evaluată. 

6.5.2. Scalele 


Interpretarea corectă a NEO PI-R necesită cunoaşterea cu exactitate a semnificației 
scorurilor înalte şi scăzute la scale, la fel ca şi în cazul altor scale derivate factorial. 
Atragem aici atenţia asupra faptului că semnificaţia celor doi poli ai scalelor factoriale 
(scoruri înalte vs scoruri scăzute) este uneori contraintuitivă şi nu poate fi întotdeauna 
dedusă pe baza opoziţiei sau contrastului semantic. Astfel, dacă un scor scăzut la 
dimensiunea Extraversiune (E) poate fi interpretat destul de corect în sensul afirmării 
unei orientări introvertite a persoanei evaluate, lucrurile nu sunt la fel de clare în cazul 
altor scale, cum ar fi dimensiunea Deschidere către experienţă (O), unde un scor scă- 
zut indică mai degrabă un spirit conservator şi orientarea către valori tradiţionale. 

Scorurile la scale sunt interpretate, de preferinţă, prin descrierea caracteristicilor 
tipice pentru scorurile foarte ridicate sau foarte scăzute (extreme). Cu toate acestea, 
există destul de puţini indivizi care vor obţine scoruri extreme sau vor prezenta toate 
caracteristicile descrise de ele. Scorurile individuale vor reprezenta cel mai frecvent 
grade ale trăsăturilor de personalitate descrise prin scorurile extreme. Un scor mai 
apropiat de o extremă indică o mai mare probabilitate ca persoana evaluată să fie 
caracterizată de respectivele trăsături, în timp ce un scor mai apropiat de medie indică 
cel mai frecvent faptul că persoana evaluată este caracterizată de o nuanţare a trăsăturii 
evaluate. 

Atragem atenţia asupra faptului că nu este indicat ca scorurile la scale să fie interpre- 
tate în termeni de tipuri sau categorii, aşa cum mulţi utilizatori ar putea fi tentaţi să 
procedeze. Scalele reprezintă dimensiuni continue, fiecare scor reprezentând o combi- 
nație, în proporţii diferite, de caracteristici tipice pentru scorurile foarte înalte şi foarte 
scăzute. De exemplu, un scor înalt (T = 60, centila 84) pe scala E pune în evidenţă 
preferința către o orientare de tip extravertit şi nu apartenenţa la tipul extravertit. 

În continuare, prezentăm scalele NEO PI-R şi semnificaţiile nivelurilor ridicate şi scă- 
zute de scoruri, aşa cum sunt descrise de autorii chestionarului (Costa şi McCrae, 1992). 


6.5.3. Cele cinci domenii 


Primul pas în interpretarea profilurilor NEO PI-R este examinarea scorurilor la cele 
cinci domenii mari, pentru a înţelege personalitatea individului evaluat la nivel global. 


a) Nevrotismul — N (Neuroticism) 


Acest factor descrie adaptarea sau stabilitatea emoţională, în opoziţie cu instabili- 
tatea emoţională sau nevrotismul. Dincolo de specificitatea tulburărilor emoţionale 
descrise în literatura clinică, numeroase studii au demonstrat că indivizii care au dez- 
voltat astfel de tulburări aveau, în general, şi caracteristici tipice pentru alte stări 
patologice (Costa şi McCrae, 1992a). Tendinţa generală de a resimţi afecte negative, 
precum cele de teamă, tristeţe, jenă, furie, culpabilitate sau dezgust, constituie esenţa 
factorului N. Scala surprinde însă mai mult decât tendinţa spre emoţii neplăcute: 
deoarece acestea interferează, de cele mai multe ori, cu capacitatea de adaptare a 

persoanei, ea surprinde un factor general de vulnerabilitate şi lipsă de rezilienţă. Astfel, 
persoanele care obţin scoruri înalte prezintă, de regulă, şi tendinţa de a dezvolta idei 
iraționale, de a-şi controla mai greu impulsurile şi de a avea dificultăţi în gestionarea 
stresului. Pacienţii diagnosticaţi cu tulburări din zona Axei | a DSM au în general 
scoruri mai mari la N (Eysenck şi Eysenck, 1964). Cu toate acestea, scala măsoară o 
dimensiune a personalităţii normale, semnificaţia patologică a scorurilor înalte nefiind 
obligatorie sau implicită. Persoanele care obţin scoruri ridicate la factorul N pot pre- 
zenta riscul dezvoltării unor probleme de ordin psihiatric, dar scala nu trebuie consi- 
derată o măsură a patologiei emoţionale şi nici un predictor infailibil al acesteia. 

Dacă obţin scoruri scăzute la scala N, de regulă sunt stabile emoţional şi dispun de 
o bună capacitate de autoreglaj emoţional. Sunt în general calme, cu dispoziţii egale, 
destinse şi capabile să facă faţă stresului într-o manieră constructivă. 


b) Extraversiunea - E (Extraversion) 


Dimensiunea E nu trebuie înţeleasă în sensul tipologiei jungiene Extraversiune — 
Introversiune (Jung, 1923/1971), ci mai degrabă în sensul orientării către relaţiile 
sociale, în cazul scorurilor înalte, sau către viaţa internă şi relaţiile private, în cazul 
scorurilor scăzute. 

Persoanele care obţin scoruri înalte sunt sociabile, apreciază oamenii, sunt sigure 
pe sine, active şi comunicative. Trăiesc cu plăcere interacţiunile sociale, cum ar fi 
petrecerile, şi au tendinţa de a fi predominant bine dispuse, energice şi optimiste. 
Scorurile înalte la scala E sunt puternic corelate cu interesul pentru profesiile de tip 
antreprenorial (Costa, McCrae şi Holland, 1984). 

Nu la fel de simplu sunt descrise persoanele care obţin scoruri scăzute, orientarea 
introvertită fiind lipsită de bogăţia de aspecte diferenţiale caracteristică orientării extra- 
vertite. Din această perspectivă, orientarea introvertită trebuie înţeleasă, mai degrabă, 
ca o lipsă a extraversiunii şi nu ca opusul acesteia. Persoanele introvertite pot fi descrise 
ca fiind mai degrabă rezervate decât neprietenoase, mai mult independente decât taci- 
turne sau mai degrabă constante şi calculate decât leneşe sau apatice. Ele pot fi con- 
siderate şi timide, din moment ce deseori preferă solitudinea şi evită grupurile largi, 
chiar dacă nu suferă neapărat de anxietate socială. Deşi nu dispun de exuberanţa 
extravertiţilor, persoanele introvertite nu sunt nici nefericite şi nici pesimiste. 


c) Deschiderea către experienţă - O (Openness to experience) 


Chiar dacă joacă un rol esenţial în dinamica personalităţii, dimensiunea O este mai 
puţin cunoscută printre psihologi. Fiind definită ca dimensiune intelectuală a persona- 
lităţii, reuneşte elemente fundamentale ca imaginaţia activă, sensibilitatea estetică, 
atenţia acordată propriilor sentimente, preferința pentru varietate, curiozitatea intelec- 
tuală şi independenţa judecăților realizate de persoană. 

Persoanele care obţin scoruri înalte sunt curioase şi interesate de ceea ce se întâm- 
plă în universul lor intern şi extern, viaţa lor fiind mai bogată în experienţe. Sunt 
dispuse şi chiar doritoare să exploreze domenii ideatice noi şi preferă să adopte valori 
neconvenţionale. Trăiesc mai intens emoţiile, atât cele pozitive, cât şi cele negative, 
decât persoanele care obţin scoruri scăzute. Numeroşi psihologi consideră deschiderea 
înaltă ca fiind un indicator de maturitate şi de sănătate mintală. Deschiderea înaltă este 
legată de unele aspecte ale intelectului, cum ar fi gândirea divergentă, care contribuie 

la creativitate (McCrae, 1987). În niciun caz însă Deschiderea către experienţă nu poate 
fi considerată echivalentă cu inteligenţa. 

Persoanele care obţin scoruri mici la factorul O au tendinţa de a fi conservatoare 
şi convenţionale în opinii şi comportament. Preferă situaţiile familiare celor noi, reac- 
ţiile lor emoţionale sunt deseori inhibate şi au arii mai restrânse de interese. Deşi au 
tendinţa de a fi conservatoare pe plan politic şi social, persoanele cu scoruri scăzute 
nu pot fi considerate ca fiind în mod automat şi autoritare. Un scor scăzut nu implică, 
în mod necesar, o intoleranţă ostilă sau o agresivitate dominatoare, aspecte care sunt 
descrise mai degrabă de nivelurile scăzute ale agreabilităţii. De asemenea, un scor 
scăzut nu poate fi interpretat în sens de dezadaptare sau patologie. 


d) Agreabilitatea - A (Agreeableness) 


La fel ca extraversiunea, agreabilitatea furnizează informaţii despre modalităţile de 
adaptare socială preferate de persoana evaluată ; dacă extraversiunea indică mai degrabă 
orientarea fundamentală a persoanei către domeniul relaţiilor sociale sau private, agre- 
abilitatea descrie mai degrabă modalitatea de a relaţiona, calitatea contactelor sociale 
ale persoanei. 

Persoana care obţine scoruri înalte este prietenoasă, cooperantă, modestă, altruistă, 
dispusă să-i ajute pe ceilalţi şi înclinată spre compromis în situaţiile conflictuale inter- 
personale. Prin contrast, persoana care obţine scoruri scăzute este mai degrabă con- 
flictuală, ostilă, egocentrică, suspicioasă, se îndoieşte de intenţiile celorlalţi şi are o 
orientare competitivă. 

Având o influenţă semnificativă asupra adaptării sociale a persoanei, agreabilitatea 
este uneori interpretată în mod eronat ca fiind asociată unor atribute valorice de tip 
virtute, bine sau rău. Scorurile extreme la această scală, indiferent de polul în care 
sunt plasate, prezintă un anumit tip de risc în ceea ce priveşte sănătatea mintală ; ast- 
fel, scorurile scăzute sunt asociate cu personalităţi narcisiste, antisociale sau paranoice, 
în timp ce scorurile ridicate sunt asociate cu o personalitate dependentă (Costa şi 
McCrae, 1990). Chiar dacă a fi agreabil facilitează adaptarea şi aprecierea persoanei 
la nivel social, există şi dezavantaje ale nivelurilor înalte, cum ar fi în situaţiile de 
competiţie sau luptă. De asemenea, pot fi identificate o serie de avantaje ale niveluri- 
lor scăzute de agreabilitate, cum ar fi capacitatea persoanei de a-şi apăra propriile 
interese sau gândirea critică. 


e) Conştiinciozitatea - C (Conscientiousness) 


Conştiinciozitatea este o măsură a capacităţii de control asupra propriei persoane, 
în sensul unui proces activ de planificare, organizare şi executare a sarcinilor, la fel ca 
şi al unui spirit de autodisciplină şi ordine. 

Persoanele cu scoruri înalte la conştiinciozitate sunt reflexive, meticuloase, punctuale, 
fiabile şi caracterizate de o voinţă puternică. Dacă obţin scoruri scăzute, manifestă mai puţină 
exactitate în aplicarea principiilor morale, sunt mai nonşalante în urmărirea obiectivelor, 
mai hedoniste şi mai interesate de sexualitate (McCrae, Costa şi Busch, 1986). 

Chiar dacă nivelurile înalte de conştiinciozitate sunt asociate cu performanţa, cum 
ar fi reuşita şcolară sau profesională, există şi dezavantaje ale acestora, cum ar fi o 
exigenţă exagerată, nevoia compulsivă de ordine şi curăţenie sau tendinţa de epuizare 
în muncă. În ceea ce priveşte nivelurile scăzute de conştiinciozitate, chiar dacă în 

literatură sunt descrise ca fiind mai degrabă predictori nefavorabili pentru performanţă, 
prezintă la rândul lor avantaje care ţin de capacitatea persoanei de a trăi experienţe 
plăcute şi, în general, de a se bucura de viaţă. 


6.5.4. Faţetele celor cinci domenii 


Fiecare dintre cele cinci mari domenii ale personalităţii este măsurat prin intermediul 
a şase fațete, respectiv scale cu nivel mult mai înalt de specificitate, care furnizează 
informaţii despre structura internă a domeniilor. Astfel, interpretarea realizată la nive- 
lul faţetelor permite observarea unor diferenţe individuale semnificative în interiorul 
aceluiaşi factor. Analiza faţetelor permite o înţelegere mai fină a persoanelor sau gru- 
purilor, aspect foarte util în special în situaţiile când scorul obţinut pe un factor se 
situează la medie. De exemplu, un scor mediu la dimensiunea N poate fi compus din 
patru fațete cu scor mediu, una cu scor ridicat şi una cu scor scăzut, aceste diferenţe 
nefiind sesizabile în scorul global pe factor. În continuare, prezentăm pe scurt cele 30 de 
fațete măsurate de NEO PI-R şi semnificaţiile scorurilor ridicate şi scăzute obţinute la 
acestea. În această prezentare urmăm îndeaproape, în mod firesc, indicaţiile din manu- 
alul tehnic al testului (Costa er a/., 2008, pp. 47-53). 


a) Faţetele Nevrotismului (Neuroticism) 


NI - Anxietate (Anxiery). Persoanele cu scoruri mari sunt temătoare, nervoase, 
tensionate şi neliniştite, cu tendinţa de a manifesta o anxietate difuză, în timp ce per- 
soanele cu scoruri mici sunt mai degrabă calme şi destinse. Scala nu investighează 
temeri specifice, cum este cazul fobiilor. 

N2 - Furie-Ostilitate (Angry Hostility). Scorurile mari indică tendinţa de a resimţi 
cu uşurinţă furie şi emoţii negative, în timp ce scorurile mici indică o persoană amabilă 
şi rareori furioasă. Exprimarea furiei depinde de nivelul agreabilităţii, persoanele 
dezagreabile având deseori scoruri ridicate la această scală. 

N3 - Depresie (Depression). La scoruri ridicate, persoanele au predispoziţie spre 
autoculpabilizare, tristeţe, sentimente de neputinţă şi descurajare. Dacă au scoruri mici, 
resimt rareori emoţii din spectrul depresiv, fără a avea neapărat tendinţa de a fi vesele, 
aspect care ţine de factorul Extraversiune. Scorurile mici pot fi interpretate ca un 
indicator general al confortului psihologic. 

N4 - Timiditate (Self-consciousness). Persoanele cu scoruri mari nu se simt con- 
fortabil în situaţii sociale, sunt sensibile la felul în care sunt văzute de ceilalţi, au 
sentimente de inferioritate şi anxietate socială. Dacă au scoruri mici sunt mai puţin 
perturbate de situaţiile sociale jenante, fără a dispune neapărat de prezenţă socială sau 
de o uşurinţă de a gestiona situaţiile. 

NS - Impulsivitate (Impulsiveness). Persoanele cu scoruri mari au, în general, 
dorinţe imperioase şi pofte cărora le este adesea dificil să reziste. La scoruri mici, 
rezistă bine impulsurilor şi tentaţiilor, au toleranţă la frustrare şi capacitatea de a-şi 
amâna gratificaţiile. Impulsivitatea nu trebuie confundată cu spontaneitatea, asumarea 
riscurilor sau viteza în luarea deciziilor. 

N6 - Vulnerabilitate (Vulnerability). În cazul scorurilor înalte, scala evidenţiază 
vulnerabilitatea la stres şi incapacitatea de a gestiona stresul, fiind însoţite de depen- 
denţă şi sentimente de disperare şi panică în situaţii dificile. Persoanele cu scoruri mici 
se simt capabile să facă faţă adversităţilor şi au adesea sentimentul încrederii în pro- 
priile capacităţi adaptative. 


b) Faţetele Extraversiunii (Extraversion) 


EI - Căldură (Warmth). Persoanele cu scoruri mari au tendinţa de a fi afectuoase 
şi prietenoase, sunt iubitoare de oameni şi stabilesc cu uşurinţă relaţii. La scoruri 
scăzute sunt mai formaliste, rezervate şi distante, fără a le lipsi în mod necesar căldura 
umană. Căldura este acea faţetă a extraversiunii care se apropie cel mai mult de agre- 
abilitate. 

E2 — Spirit gregar (Gregariousness). Persoanele gregare (scoruri înalte) apreciază 
compania celorlalţi şi prezenţa multor persoane în jurul lor. Dacă au scoruri mici, sunt 
mai degrabă solitare, nu caută şi de multe ori chiar evită stimulările sociale. 

E3 — Asertivitate (Assertiveness). Persoanele cu scoruri mari la această scală au 
tendinţa de a fi dominante, energice şi ambiţioase pe plan social, vorbesc fără ezitări 
şi preiau adesea iniţiativa şi conducerea în grupurile din care fac parte. Cele care au 
scoruri mici preferă să-i lase pe alţii să vorbească sau să-şi asume iniţiativa şi respon- 
sabilitatea pentru deciziile manageriale sau de grup. 

E4 — Activism (Activity). Un scor ridicat este caracteristic persoanelor cu un ritm 
de viaţă rapid, viguroase, energice şi care simt nevoia de a acţiona. Dacă au scoruri 
mici, sunt caracterizate de un ritm mai lent şi preferă o viaţă mai liniştită şi mai puţin 
alertă, fără a fi neapărat apatice sau leneşe. 

ES — Căutarea senzaţiilor (Excitement-seeking). Persoanele cu scoruri mari resimt 
o nevoie puternică de animaţie şi stimulare, apreciază culorile vii şi mediile zgomotoase, 
au tendinţa de căutare a senzaţiilor. Persoanele cu scoruri mici nu resimt în prea mare 
măsură această nevoie de stimulare şi duc o viaţă care multora le-ar putea părea plic- 
tisitoare. 

E6 - Emoţii pozitive (Positive emotions). Persoanele care obţin scoruri mari la 
această scală râd uşor şi des, sunt vesele şi optimiste, au tendinţa de a trăi bucurie, 
dragoste şi exaltare. Cele care au scoruri scăzute nu sunt neapărat nefericite, ci doar 
mai puţin exuberante. Dintre toate faţetele extraversiunii, E6 este cel mai bun predictor 
al confortului psihologic. 


c) Faţetele Deschiderii către experienţă (Openness) 


Faţetele deschiderii indică domenii ale experienţei umane faţă de care persoana 
poate manifesta deschidere într-o măsură mai mare sau mai mică. 

O1 - Fantezie (Fantasy). Persoanele cu scoruri mari au o imaginaţie vie şi activă, 
evadează în reverii pentru a-şi crea o lume interioară interesantă, îşi dezvoltă imagina- 
rul şi cred că imaginaţia este importantă pentru a avea o viaţă mai bogată şi mai cre- 
ativă. Persoanele cu scoruri mici sunt mai prozaice şi preferă să se rezume la realitate. 

02 — Estetică (Aesthetics). Persoanele cu scoruri mari apreciază arta şi au, în gene- 
ral, o sensibilitate faţă de frumos, fiind emoţionate de poezie, muzică şi atrase de arte. 
La scoruri mici, sunt mai degrabă insensibile la artă şi frumuseţe sau foarte puţin 
interesate de acestea. 

03 — Sentimente (Feelings). Persoanele cu scoruri mari au o emoţionalitate nuanţată 
şi profundă, consideră că înţelegerea emoţiilor constituie o parte importantă a vieţii şi 
resimt o gamă mai largă de stări emoţionale Persoanele cu scoruri mici nu acordă 
importanţă stărilor emoţionale, afectele lor par a fi ascunse şi deseori imposibil de citit 
pentru cei din jur şi chiar şi pentru ei înşişi. 

04 - Acţiuni (Actions). Scorurile mari indică voinţa afişată de a încerca activităţi 
diferite, de a vizita locuri noi sau de a gusta mâncăruri necunoscute, preferința pentru 
noutate şi varietate. Persoanele cu scoruri mici consideră schimbările, experimentele 
şi situaţiile noi ca fiind dificile şi preferă să rămână ancoraţi în ceea ce deja cunosc şi 
apreciază. 

05 -— Idei (Jdeas). Scorurile înalte indică interes pentru speculaţii şi căutări inte- 
lectuale şi totodată deschiderea spre spiritualitate şi spre idei noi şi, uneori neconven- 
ţionale. Persoanele cu scoruri mici au o curiozitate limitată şi, chiar dacă sunt foarte 
inteligente, au tendinţa de a-şi concentra potenţialul pe domenii bine delimitate, adesea 
relativ înguste. 

06 - Valori (Values). Scorurile înalte indică disponibilitatea de a pune sub lupă 
valorile sociale sau pe cele religioase. Scorurile mici indică tendinţa de a accepta 
autoritatea şi de a respecta tradiţiile, un spirit conservator. Deschiderea către valori 
poate fi considerată ca fiind opusă dogmatismului. 


d) Faţetele Agreabilităţii (Agreeableness) 


Al — Încredere (Trust). Persoanele cu scoruri ridicate au tendinţa de a-i învesti pe 
ceilalţi cu încredere, de a gândi că interlocutorii şi, în general, cei din jurul lor sunt 
oneşti şi bine intenţionaţi. Dacă au scoruri mici, tind să fie cinice şi sceptice, pornind 
de la ideea că ceilalţi pot fi necinstiţi sau periculoşi. 

A2 - Onestitate (Straightforwardness). Persoanele cu scoruri ridicate sunt deschise 
şi sincere. Cele cu scoruri mici sunt mai degrabă dispuse să-i manipuleze pe ceilalţi 
prin flatări, viclenie sau înşelătorie, considerând că astfel de tactici sunt necesare în 
societate. Scorurile mici nu pot fi interpretate în sens de necinste, nici ca scală de 
minciună şi nici ca măsură a validității testului. 

A3 - Altruism (Altruism). Persoanele cu scoruri înalte se preocupă activ de binele 
celorlalţi, manifestă consideraţie pentru cei din jur, preţuire pentru demnitatea umană 
şi dorinţa de a ajuta. Persoanele care obţin scoruri mici sunt centrate pe ele însele, pe 
propriile interese şi, cel mai frecvent, nu sunt înclinate să se implice în problemele 
altora. 

A4 - Complianţă (Compliance). Persoanele cu scoruri mari au tendinţă spre com- 
promis, de a se supune voinţei celorlalţi, de a-şi inhiba agresivitatea, de a ierta şi uita, 
fiind docile în multe situaţii de interacţiune sau conflict. La scoruri mici, sunt mai 
agresive, preferă competiţia şi nu cooperarea, neezitând să-şi manifeste furia atunci 
când consideră că este necesar. 

AS - Modestie (Modesty). Persoanele cu scoruri mari sunt umile şi retrase, fără a 
le lipsi în mod necesar încrederea în sine sau stima de sine. La scoruri mici, au o 
imagine pozitivă despre sine şi pot fi percepute ca fiind arogante şi pretenţioase, in 
extremis putând manifesta caracteristici narcisiste. 

AG - Blândeţe (Tender-mindedness). Persoanele care obţin scoruri ridicate sunt 
simpatetice, sensibile la nevoile celorlalţi şi preocupate de aspecte umane. Dacă au 

scoruri mici, sunt mai dure şi mai puţin înclinate să resimtă milă faţă de cei din jur, 
având tendinţa de a se considera realiste sau de a susţine faptul că iau decizii raţionale, 
la rece. 


e) Faţetele Conştiinciozităţii (Conscientiousness) 


C1 - Competenţă (Competence). Persoanele cu scoruri mari se consideră pregătite 
pentru a face față provocărilor, capabile şi raţionale. În cazul unor scoruri mici, au 
opinii deficitare despre propria competenţă, de multe ori considerând că nu sunt bine 
pregătite sau prea capabile. Competența se asociază cu stima de sine şi cu un loc al 
controlului intern (Costa, McCrae şi Dye, 1991). 

C2 —- Ordine (Order). Persoanele cu scoruri mari sunt organizate, ordonate şi îngri- 
jite, atât pe plan intern - mintal —, cât şi extern - în mediul în care acţionează. La 
scoruri mici, au dificultăţi în a se organiza şi se percep ca fiind lipsite de meticulozitate 
sau organizare. Scorurile extrem de înalte pot indica o tulburare de tip obsesiv-compulsiv. 

C3 - Simţul datoriei (Dutifulness). Persoanele care obţin scoruri ridicate au un 
dezvoltat simţ al datoriei, aderă strict la principiile etice şi îşi îndeplinesc scrupulos 
sarcinile. La scoruri mici, sunt mai dezinvolte şi pot fi puţin responsabile, de multe 
ori nestatornice, instabile sau cu un sentiment ceva mai vag al responsabilizării faţă de 
valori sau obligaţii. 

C4 - Dorinţa de realizare (Achievement striving). Cei cu scoruri ridicate au niveluri 
înalte de aspirație şi muncesc susţinut pentru a-şi atinge scopurile, fiind conştiincioşi 
şi calculaţi. Persoanele care obţin scoruri mici sunt nonşalante sau chiar leneşe, le 
lipseşte ambiția şi pot da impresia că nu au scopuri în viaţă. Scorurile foarte înalte 
implică vulnerabilitatea de a dezvolta dependenţă de muncă. 

CS — Autodisciplină (Self-discipline). Persoanele cu scoruri mari au o capacitate 
accentuată de a se motiva pentru a duce la bun sfârşit ceea ce au de făcut, în ciuda 
plictiselii sau a distractorilor. În cazul în care au scoruri mici, sunt caracterizate de 
tendinţa de a amâna munca şi se pot descuraja uşor; uneori înclină să abandoneze 
sarcinile, nedând dovadă de perseverenţă. Lipsa autodisciplinei indică un slab control 
al sinelui. 

C6 —- Deliberare (Deliberation). Persoanele care obţin scoruri ridicate sunt prudente 
şi calculate, luând decizii în baza unui proces deliberativ grijuliu şi îndelungat; in 
extremis pot fi incapabile să ia decizii. Dacă au scoruri scăzute, sunt precipitate, vor- 
besc şi acţionează fără a se gândi la consecinţe, în cel mai bun caz fiind spontane şi 
capabile să ia decizii rapide. 


6.5.5. Interpretarea multinivelară 


Probabil cel mai important aspect privind interpretarea scorurilor la NEO PI-R este 
caracterul multinivelar, din perspectiva modelului teoretic asupra personalităţii propus 
de autorii testului, şi defineşte trei niveluri explicative principale : a) nivelul compor- 
tamentelor observabile sau biografia obiectivă a persoanei (nivelul cel mai superficial) ; 
b) nivelul adaptărilor caracteristice (având rol determinativ esenţial în raport cu com- 
portamentele) ; şi c) nivelul tendinţelor bazale ale personalităţii, care dispun, la rândul 

lor, de o bază biologică (Minulescu, 1997). Relaţia dintre nivelul comportamental 
observabil şi nivelul trăsăturilor fundamentale ale personalităţii este aşadar una indirectă 
şi distală (Minulescu, 1997). Implicit, cunoaşterea şi evaluarea acestor trăsături de 
bază nu se va putea realiza direct, ci intermediat. Astfel, itemii testului pot fi priviţi 
ca un set standardizat de observaţii la nivel comportamental (biografia obiectivă), prin 
a căror însumare derivăm concluzii despre adaptările caracteristice preferate de per- 
soană, în procesul de interpretare a scorurilor obţinute la cele 30 fațete. Abia după 
analiza, înţelegerea şi însumarea acestor forme specifice de valorificare a tendinţelor 
bazale - adică a scorurilor la fațete —, devenim capabili, în cadrul proceselor interpre- 
tative, să facem inferenţe asupra trăsăturilor de bază în sine, adică a scorurilor globale 
la cele cinci domenii evaluate. 


6.5.6. Feedbackul pentru respondenţi 


Standardele etice (APA, 2010) recomandă ca psihologii să nu furnizeze informaţii 
neinterpretate persoanelor evaluate, cu unele excepţii în practica clinică sau educaţio- 
nală, şi să ofere feedback persoanelor în urma evaluării, în mod obligatoriu dacă 
persoana îl solicită. În majoritatea cazurilor, persoanele evaluate apreciază feedbackul, 
considerându-l benefic. Foaia de rezumat NEO, prezentată sintetic mai jos, a fost 
creată special pentru a servi acestui scop. Ea este generată şi completată automat în 
cazul utilizării scorării electronice. Foaia de rezumat conţine descrierea propriu-zisă a 
scorurilor, a testului (sumară) şi a obiectivului său. Textul tipărit în acest sens pe foaia 
de rezumat este următorul (Costa şi McCrae, 1992a; McCrae er al., 2008): 


Inventarul de personalitate NEO măsoară cinci mari domenii sau dimensiuni ale personali- 
tăţii. Răspunsurile pe care le-aţi dat la afirmaţiile despre gândurile, sentimentele şi scopurile 
dumneavoastră pot fi comparate cu cele ale altor adulţi, pentru a vă descrie personalitatea. 
La fiecare dintre cele cinci domenii sunt oferite în cele ce urmează descrieri pentru diferite 
scoruri. Descrierile marcate oferă detalii despre dumneavoastră, pe baza răspunsurilor la 
întrebările inventarului. 

Inventarul NEO măsoară diferenţe între indivizi normali. Nu este un test de inteligenţă sau 
de abilităţi şi nu e destinat să dea un diagnostic al problemelor de adaptare sau al celor care 
ţin de sănătatea mintală. Totuşi, menirea sa este aceea de a vă ajuta să vă creaţi o idee 
despre ceea ce vă face să fiţi unic(ă) în felul dumneavoastră de a gândi, de a simţi şi de a 
interacţiona cu ceilalţi. Acest rezumat vă oferă o idee generală despre termenii în care ar 
putea fi descrisă personalitatea dumneavoastră, dar nu reprezintă un raport detaliat. Dacă 
aţi mai completat acest inventar, este posibil să descoperiţi anumite diferenţe. Totuşi, pentru 
majoritatea persoanelor, trăsăturile de personalitate au tendinţa de a rămâne stabile în viaţa 
adultă. Exceptând cazurile în care treceţi prin schimbări majore sau faceţi eforturi deliberate 
de a vă schimba, acest rezumat ar trebui să fie relativ neschimbat pe parcursul întregii vieţi 
de adult. 


În continuare, prezentăm un exemplu de feedback/foaie de rezumat. Datorită fap- 
tului că „ridicat” poate fi interpretat de către respondenţi ca „bun”, formularul de 
rezumat nu caracterizează scorurile ca fiind ridicate sau scăzute (McCrae er al., 2008). 

Tabelul 6.5. Foaia de rezumat NEO 


putea fi descris ca: 


Sensibil, emotiv şi înclinat spre 
emoţii negative. 


În general calm şi capabil să 
faceţi faţă stresului, însă uneori 
resimţiţi sentimente precum 
mânia, vinovăția sau tristeţea. 


In comparaţie cu răspunsurile altor persoane, răspunsurile dumneavoastră sugerează că aţi 


Sigur pe sine, rezistent şi, în 
general, relaxat, chiar şi în con- 
diţii de stres prelungit. 


Extravert, deschis, activ şi entu- 
ziast. Preferaţi să vă petreceţi 
majoritatea timpului în compa- 
nia celorlalţi. 


Moderat în activitate şi în entu- 
ziasm. Compania altor per- 
soane vă face plăcere, dar, în 
acelaşi timp, preţuiţi intimita- 
tea. 


Introvert, rezervat şi serios. 
Preferaţi să fiţi singur sau în 
compania a doar câtorva prie- 
teni foarte apropiaţi. 


Deschis spre noi experienţe, 
aveţi interese diversificate şi 
sunteţi foarte imaginativ. 


Pragmatic, dar deschis spre noi 
modalităţi de acţiune. Căutaţi 
echilibrul dintre vechi şi nou. 


Cu picioarele pe pământ, prag- 
matic, tradiţionalist şi destul de 
stabil în obiceiuri. 


Milos, bine intenţionat şi orien- 
tat spre cooperare, spre evitarea 
conflictelor. 


De obicei generos, de încredere 
şi agreabil, puteţi fi uneori încă- 
păţânat şi competitiv. 


Încăpăţânat, sceptic, orgolios şi 
competitiv. Aveţi tendinţa de a 
vă exprima mânia în mod făţiş. 


Conştiincios şi bine organizat. 
Aveţi aspirații înalte şi vă stră- 
duiţi de fiecare dată să vă înde- 
pliniţi scopurile. 


Sunteţi de nădejde şi suficient 
de bine organizat. În general, 
aveţi scopuri bine definite, dar 
vă puteţi detaşa de munca dum- 
neavoastră. 


Comod, nu prea bine organizat, 
uneori delăsător. Preferaţi să nu 
vă faceţi planuri. 


Rezumatul NEO poate fi util în multiple domenii aplicative, cum ar fi cel educaţi- 
onal, în cercetări sau clinică. Psihologul care utilizează testul este responsabil pentru 
a decide dacă această formă de a oferi feedback este potrivită pentru persoana evaluată 
şi contextul particular de evaluare. Mai multe informaţii despre modalităţile de a oferi 
feedback respondenţilor pot fi consultate în Nedelcea şi Ion (2014). 


6.6. Utilizarea şi aplicaţiile 


NEO PI-R este un instrument de evaluare a personalităţii care a fost utilizat pe larg atât 
în cercetarea personalităţii, în special în designuri corelaţionale, cât şi în domeniile 
aplicate majore ale psihologiei. În continuare, trecem în revistă principalele modalităţi 
în care inventarul îşi găseşte utilitatea în psihologia clinică, aplicată sau educaţională. 

6.6.1. Autoevaluarea vs heteroevaluarea 


Orice discuţie privind aplicabilitatea inventarului trebuie să pornească, în mod logic, 
de la considerarea faptului că acesta dispune de două forme, una destinată autoevalu- 
ării (S$) şi una destinată heteroevaluării (R). Investigaţiile empirice disponibile indică, 
în primul rând, faptul că între cele două forme există doar un nivel parţial de conver- 
genţă, autoevaluările fiind în general considerate superioare heteroevaluărilor în ceea 
ce priveşte capacitatea de a prezice criterii independente (Schrauger şi Osberg, 1981). 
Nivelul de convergenţă, atât între autoevaluări şi heteroevaluări, cât şi între heteroeva- 
luările realizate de observatori diferiţi, depinde într-o măsură semnificativă de nivelul 
cunoaşterii persoanei-ţintă de către observatorii externi, cele mai bune heteroevaluări 
provenind de la persoane apropiate persoanei-ţintă. 

Chiar şi în aceste condiţii, utilizatorul va trebui să fie conştient de faptul că, în 
practică, pot exista contexte semnificative în care utilizarea heteroevaluării este prefe- 
rabilă autoevaluării, de exemplu atunci când persoana evaluată se află, dintr-un motiv 
sau altul, în incapacitatea de a răspunde în mod coerent la chestionar sau atunci când 
există motive întemeiate pentru a suspecta tendinţa de falsificare a răspunsurilor, cum 
ar fi unele situaţii de evaluare cu miză înaltă pentru persoana evaluată. 

În plus, analiza convergenţei dintre autoevaluări şi heteroevaluări se poate dovedi 
un procedeu foarte util în multe situaţii de evaluare în care scopul este înţelegerea 
persoanei evaluate, de regulă contexte clinice sau de consiliere. Investigarea suplimen- 
tară a zonelor de divergenţă/discrepanţă în profilurile individuale obţinute prin auto- 
evaluare şi heteroevaluare le permite clinicienilor o înţelegere aprofundată a cazului şi 
de multe ori poate oferi explicaţii pentru dificultăţile de natură interpersonală cu care 
se confruntă persoana evaluată. 


6.6.2. Utilizarea NEO PI-R în context clinic 


Inventarul este în mod principal destinat evaluării trăsăturilor personalităţii normale, 
însă încă de la primele sale forme poate fi utilizat şi în contexte clinice (McCrae şi 
Costa, 1986a; McCrae şi Costa, 1991b; Costa, 1991). 

În majoritatea situaţiilor de consiliere psihologică, utilizarea unui instrument de 
evaluare ca NEO PI-R poate fi preferabilă utilizării inventarelor clinice consacrate, 
deoarece, aici, populaţia-ţintă este formată din persoane încadrabile în domeniul larg 
al normalităţii psihice. Scorurile îi pot permite consilierului înţelegerea preferințelor 
sau a tendinţelor relativ stabile ale persoanei, astfel fiind facilitat procesul de consili- 
ere, iar feedbackul oferit persoanei evaluate poate contribui la dezvoltarea personală, 
prin facilitarea autocunoaşterii şi înţelegerea de sine. 

În situaţiile clinice propriu-zise, lucrurile sunt mai nuanţate, evaluarea având în principal 
un scop diagnostic care, în principiu, se bazează pe inventarierea simptomelor mani- 
festate de persoană şi raportarea acestora la un model nosologic psihiatric, cum ar fi DSM 
sau /CD. Dovezile existente indică utilitatea scorurilor la chestionarele din spectrul 
NEO pentru orientarea diagnosticului clinic sau pentru excluderea unor diagnostice, 

de exemplu în diagnosticarea tulburărilor de personalitate (Costa şi Widiger, 1994). 
Chiar dacă NEO se poate dovedi un instrument inadecvat pentru evaluarea anumitor 
cazuistici clinice, cum ar fi copiii, pacienţii psihotici sau cei aflaţi în stadii avansate 
de demenţă, el este cu siguranţă un instrument util pentru alte categorii cazuistice, cum 
ar fi persoanele cu adicţii (Brooner er al., 1997), parafilicii (Wise, Fagan, Schmidt, 
Ponticas şi Costa, 1991), pacienţii din domeniul medicinei comportamentale (Muten, 
1991) sau violatorii (Lehne, 1994). Alte investigaţii au stabilit, de exemplu, că există 
asocieri semnificative între scorurile la NEO şi cele obţinute la instrumente clinice de 
referinţă (Muten, 1991) sau între scorurile obţinute la factorul Nevrotism şi tulburările 
descrise în DSM-III-R deja diagnosticate (Miller, 1991). 

Dincolo de valoarea diagnostică, scorurile NEO pot oferi informaţii relevante pen- 
tru procesul terapeutic, cum ar fi selectarea formei de intervenţie adecvate pentru 
persoană sau înţelegerea zonelor de focalizare pentru intervenţia de tip psihoterapie. 
Prin dezvoltările propuse în ultima formă a chestionarului, NEO PI-3, menţionate 
anterior în acest capitol, valoarea sa pentru practica psihoterapeuţilor şi consilierilor 
a fost în mod semnificativ augmentată. 

Profesionistul care realizează evaluarea trebuie să ştie că administrarea NEO PI-R 
nu poate substitui un proces de evaluare clinică, el putând necesita utilizarea interviu- 
lui clinic, examinarea stării mintale, a funcţionării neuropsihologice sau chiar analize 
de laborator. 


Scopurile utilizării chestionarelor NEO în contexte clinice 


a) Înțelegerea clientului este facilitată de evidenţierea preferințelor emoţionale, 
interpersonale, experienţiale, atitudinale şi motivaţionale ale acestuia şi este o condiţie 
esenţială pentru o terapie eficientă. În plus, analiza profilului de scoruri va permite 
înţelegerea resurselor sau a zonelor de vulnerabilitate personală a clientului, completând 
astfel o evaluare focalizată pe simptomatologie. 

b) Stabilirea diagnosticului clinic poate fi de asemenea facilitată de scorurile NEO 
PI-R, în special în domeniul tulburărilor de personalitate (Costa şi Widiger, 1994; 
Wiggins şi Pincus, 1989) şi al tulburărilor din spectrul nevrozelor, asociate cu scorurile 
înalte la factorul Nevrotism (Widiger şi Trull, 1992). În primul rând, scorurile obţinute 
pot sugera un posibil diagnostic, respectiv pentru a avansa ipoteze diagnostice, care 
vor trebui ulterior verificate prin investigaţii clinice suplimentare. În cel de-al doilea 
rând, cunoaşterea trăsăturilor de personalitate poate contribui la înţelegerea şi contex- 
tualizarea dificultăţilor manifeste ale clientului. 

c) Anticiparea cursului terapiei este, de asemenea, posibilă într-o anumită măsură, 
pe baza scorurilor obţinute de client. Astfel, scorurile scăzute la Nevrotism şi scorurile 
ridicate la Conştiinciozitate sunt asociate cu o evoluţie mai bună a clienţilor în psiho- 
terapie (Miller, 1991). Agreabilitatea ridicată pare, în mod similar, să faciliteze evolu- 
ţia clienţilor în psihoterapie, implicând o mai mare disponibilitate pentru a accepta 
sugestiile psihoterapeutului, în timp ce scorurile extreme la Agreabilitate indică cel 
mai adesea evoluţii problematice, fie în sensul dependenţei de terapeut (scoruri foarte 
mari), fie al rezistenţei şi respingerii tratamentului (scoruri foarte mici). 

d) Stabilirea strategiei optime de intervenţie poate fi la rândul său ghidată pe baza 
analizei scorurilor obţinute de client. Chiar dacă orice abordare terapeutică a cazurilor 
clinice este, în ultimă instanţă, de natură integrativă sau cel puţin eclectică, ea va fi 

cel mai bine ghidată de înţelegerea naturii problemei clientului, în contextul structurii 
sale de personalitate. De exemplu, extraversiunea ridicată pare să indice o responsivi- 
tate mai bună a pacienţilor depresivi pentru terapiile interpersonale, în defavoarea 
medicaţiei antidepresive (Shea, 1988). Domeniile Extraversiune şi Deschiderea către 
experienţă (O) par să aibă o importanţă particulară în alegerea strategiei optime de 
intervenţie/a terapiei celei mai potrivite. Astfel, clienţii extravertiţi răspund mai bine 
la formele de psihoterapie care solicită o verbalizare spontană sau angajarea în inter- 
acţiuni interpersonale, în timp ce introvertiţii la formele de psihoterapie directivă. În 
ceea ce priveşte deschiderea către experienţă, s-a constatat o responsivitate mai bună 
a clienţilor cu scoruri înalte pentru terapiile mai puţin convenţionale sau abordările 
bazate pe metaforă şi imaginaţie şi o responsivitate mai bună a clienţilor cu scoruri 
scăzute pentru intervenţiile centrate pe suport emoţional, sfaturile bazate pe bun-simţ 
sau biofeedback (Miller, 1991; Qualls şi Sheehan, 1979). 

e) Empatia şi comunicarea terapeut-client pot fi în mod semnificativ îmbunătăţite 
de perspectiva internă asupra structurii personalităţii clientului pe care şi-o poate con- 
strui clinicianul pe baza scorurilor. Acesta va putea furniza cu mai mare uşurinţă cli- 
entului o abordare bazată pe empatie şi înţelegere, care facilitează construcţia şi 
dezvoltarea alianţei de lucru terapeutic. Pe de altă parte, clientul care se simte înţeles 
în cadrul relaţiei terapeutice va manifesta o mai mare deschidere şi receptivitate faţă 
de intervenţia propusă de terapeut. 

f) Feedback şi insight. Comunicarea către client a rezultatelor obţinute (feedback) 
poate reprezenta un prim pas foarte important pentru optimizarea înţelegerii de sine a 
acestuia. Analiza realizată împreună cu clientul a convergenţei şi discrepanţelor între 
scorurile obţinute prin autoevaluare şi heteroevaluare poate conduce la concluzii inte- 
resante. Din această perspectivă, oferirea de feedback clientului poate fi privită ca o 
parte intrinsecă a procesului de intervenţie în sine şi ca atare o recomandăm specialiş- 
tilor din domeniul consilierii şi psihoterapiei. 


Utilizarea NEO PI-R în medicina comportamentală şi psihologia sănătăţii 


Modelul celor cinci factori poate fi utilizat pentru a avea o mai bună înţelegere a 
unor concepte vehiculate în psihologia sănătăţii, aparent diversificate, dar suprapuse 
într-o măsură semnificativă în realitate (Smith şi Williams, 1992), precum şi pentru 
clarificarea semnificației scorurilor la alte scale care măsoară constructe specifice 
psihologiei sănătăţii. Un prim exemplu relevant se referă la comportamentul de tip A, 
pentru care dimensiunile Nevrotism, Agreabilitate şi Conştiinciozitate se pot dovedi 
predictive (Costa şi McCrae, 1987). Un alt exemplu se referă la capacitatea predictivă 
a dimensiunii Nevrotism pentru tulburările somatice şi tendinţele ipohondre. 

Poate cel mai relevant exemplu din domeniul medicinei comportamentale este cel 
al Ostilităţii, care pare să fie un bun predictor al bolii coronariene (Costa, Stone, 
McCrae, Dembroski şi Williams, 1987). Atât studii bazate pe administrarea de ches- 
tionare (Barefoot, Dahlstrom şi Williams, 1983), cât şi studii bazate pe interviuri 
(Dembroski, McDougall, Costa, şi Grandits, 1989) au indicat faptul că ostilitatea este 
în relaţie directă cu infarctul miocardic, afecțiunile coronariene şi stenoza arterială. 
Alte studii au pus în evidenţă un aparent paradox, demonstrând că manifestarea furiei 
Şi agresivităţii, concept aparent asociat ostilităţii, nu este corelată sau este corelată 
negativ cu gravitatea afecțiunii coronariene (Siegman, Dembroski şi Ringel, 1987). 

Modelul celor cinci factori poate contribui la soluţionarea acestui paradox prin identi- 
ficarea a două tipuri de ostilitate : ostilitatea nevrotică, măsurată în special prin faţeta 
N2, şi ostilitatea antagonistă, măsurată în special prin faţetele factorului Agreabilitate. 
Ostilitatea de tip antagonic pare să fie cea cu potenţial predictiv, scorurile la factorul 
Agreabilitate fiind asociate cu interviurile care evaluează ostilitatea ce prezice bolile 
coronariene (Costa, McCrae şi Dembroski, 1989). Astfel, chiar dacă un scor scăzut 
la factorul Agreabilitate nu poate fi utilizat în mod direct ca predictor al bolii corona- 
riene, el ar trebui privit în mod cert ca un factor de risc. 

Obiceiurile şi atitudinile legate de sănătate definesc un alt domeniu în care con- 
structele de personalitate se pot dovedi predictive. Persoanele cu scor ridicat la Nevrotism 
sunt mai predispuse la fumat şi mai puţin predispuse să renunţe la fumat (McCrae, 
Costa şi Boss6, 1978). Conştiinciozitatea înaltă este corelată pozitiv cu obiceiurile bune 
legate de propria sănătate (Booth-Kewley şi Vickers, 1990, 1994). 


6.6.3. Utilizarea NEO PI-R în consilierea vocaţională 
şi în psihologia muncii şi organizaţională 


Personalitatea este un domeniu esenţial pentru evaluările psihologice destinate consi- 
lierii vocaţionale, alături de interesele vocaţionale şi aptitudinile cognitive (Iliescu, 
Minulescu şi Nedelcea, 2005). Este dificil şi, în acelaşi timp, deficitar din punctul de 
vedere al bunelor practici în consilierea vocaţională ca psihologul să furnizeze reco- 
mandări privind cariera în absenţa cunoaşterii obiective a structurii de personalitate a 
persoanei evaluate. 

Utilitatea instrumentelor de evaluare a personalităţii, în general, şi a NEO PI-R, în 
special, se leagă în acest context, la fel ca şi în cazul domeniului industrial-organiza- 
ţional, de capacitatea predictivă a trăsăturilor de personalitate în raport cu performanţa 
în muncă. Chiar dacă valoarea predictivă a trăsăturilor măsurate prin NEO PI-R pen- 
tru performanţa în sarcină poate fi controversată, atunci când performanţa este concep- 
tualizată într-un sens mai extins şi include comportamente civice sau contraproductive, 
cele cinci domenii şi faţetele lor pot deveni predictori relevanţi (Iliescu, Nedelcea şi 
Ion, 2015). Cercetările existente în domeniu au adus suficiente dovezi empirice privind 
capacitatea de predicţie a trăsăturilor de personalitate pentru performanţa în muncă 
(Barrick şi Mount, 1991 ; Tett, Jackson şi Rothstein, 1991 ; Ones, Dilchert, Viswesvaran 
şi Judge, 2007). 

Datorită similitudinilor existente în felul în care evaluarea personalităţii contribuie 
la aceste două domenii aplicative diferite, ele sunt tratate aici în cadrul aceluiaşi sub- 
capitol. Facem, totodată, precizarea că unele diferențieri sunt necesare între cele două 
domenii, la nivelul deciziilor care sunt fundamentate pe baza evaluării personalităţii. 
Astfel, în contextul consilierii vocaţionale, evaluarea este utilizată pentru a fundamenta 
recomandările privind cariera viitoare, care sunt furnizate persoanei evaluate şi, impli- 
cit, deciziile acesteia de dezvoltare viitoare. Această situaţie este, într-o mare măsură, 
asemănătoare cu evaluările din organizaţii ce au ca scop dezvoltarea angajaţilor care 
urmăresc identificarea nevoilor şi direcțiilor de dezvoltare sau fundamentarea deciziilor 

de carieră. Situaţiile de selecţie profesională - principala arie în care evaluarea perso- 
nalităţii este valorificată în context organizaţional - ridică unele probleme specifice, 
care vor fi menţionate mai jos. În toate aceste situaţii însă, evaluarea urmăreşte nivelul 
de potrivire între profilurile individuale şi un set de cerinţe şi specificaţii ale unei 
ocupaţii, profesii sau rol profesional. Mai mult, în toate aceste situaţii, evaluarea per- 
sonalităţii realizată cu ajutorul NEO PI-R poate fi utilă în sensul nuanţării şi înţelege- 
rii cât mai precise ale altor rezultate obţinute de persoanele evaluate, cum ar fi de 
exemplu la testele de aptitudini şi, în special, la inventarele de interese vocaţionale. 

Trăsăturile de personalitate evaluate prin NEO PI-R şi, în general, domeniile mode- 
lului cu cinci factori (în special Extraversiune — E şi Deschidere către experienţă - O) 
sunt în mod clar legate de interesele vocaţionale (Costa, McCrae şi Holland, 1984). 
NEO PI-R nu poate substitui evaluarea intereselor vocaţionale în procesele de consili- 
ere şi orientare în carieră, însă informaţiile furnizate de inventar pot oferi date relevante 
pentru înţelegerea preferințelor persoanei. De exemplu, persoanele cu niveluri înalte 
ale O vor alege, de regulă, cariere în domenii deschise spre creativitate şi investigaţie, 
vor avea interese pentru o varietate mai mare de ocupaţii, pot manifesta dorinţa de a-şi 
păstra opţiuni alternative sau chiar de a face schimbări majore în carieră, de regulă în 
zona vârstei de mijloc (McCrae şi Costa, 1985). În cazul factorului Extraversiune 
(Mount şi Barrick, 1998; Judge şi Erez, 2007), lucrurile par să fie şi mai clare - per- 
soanele extravertite vor avea tendinţa să se adapteze mai bine în contexte de carieră cu 
expunere socială crescută, în timp de persoanele introvertite vor prefera contextele care 
presupun muncă solitară sau cu un număr mai redus de contacte interumane. 

Alte trăsături evaluate de NEO PI-R, în special domeniile Nevrotism şi Conştiinciozitate, 
deşi nu sunt relaţionate cu interesele vocaţionale, oferă informaţii predictive în raport 
cu performanţa în muncă şi adaptarea în organizaţii (Judge, Higgins, Thoreson şi 
Barrick, 1999). Persoanele nevrotice, de exemplu, vor avea tendinţa generală de a nu 
simţi satisfacţie şi de a avea o vulnerabilitate relativ ridicată la stres, aspecte care îşi 
pun în mod relevant amprenta asupra adaptării lor în context organizaţional (Judge şi 
Erez, 2007). Posturile sau carierele care necesită eforturi susţinute, un spirit de autodis- 
ciplină sau niveluri înalte de aspirație necesită, de regulă, un nivel înalt al Conştiinciozităţii 
(Witt, Burke, Barrick şi Mount, 2002), aceasta discriminând, de exemplu, între liderii 
militari eficienţi şi mai puţin eficienţi (Piedmont, McCrae şi Costa, 1991). Scorurile 
la factorul Agreabilitate şi la faţetele acestuia, pe de altă parte, oferă informaţii impor- 
tante despre adaptarea persoanei la echipe şi, în general, la mediile sociale, care con- 
diţionează major performanţa contextuală (Borman şi Motowidlo, 1993; Witt, Burke, 
Barrick şi Mount, 2002). 

NEO PI-R este şi un instrument foarte interesant pentru selecţia de personal, în 
rezultă. Cunoscută fiind predilecţia psihologilor români pentru utilizarea testelor de 
personalitate în selecţia de personal, dar şi riscul de a utiliza în mod abuziv scorurile 
la scalele de personalitate pentru fundamentarea recomandărilor de selecţie, facem aici 
câteva precizări necesare pentru utilizarea corectă a NEO PI-R în selecţia de personal. 

În primul rând, utilizatorul trebuie să cunoască importanţa reală a personalităţii ca 
predictor al performanţei (Hough şi Dilchert, 2010; Iliescu er a/., 2015) şi să-i acorde, 
în consecinţă, o pondere adecvată în recomandările de selecţie. Scorurile la inventar 
nu vor fi utilizate niciodată ca predictori unici, ci în manieră integrată cu alţi predictori 

mai puternici ai performanţei, cum ar fi aptitudinile cognitive. În al doilea rând, este 
necesară cunoaşterea configuraţiilor de scoruri relevante pentru diferite ocupaţii sau 
roluri profesionale, aspect care presupune un proces prealabil de analiză a muncii. 
În sfârşit, este de amintit relativa vulnerabilitate a NEO PI-R la eventualele tendinţe 
de falsificare din partea persoanelor evaluate. Distorsiunea pozitivă (fake good) este de 
aşteptat în situaţii de selecţie profesională, datorită mizei pe care o are procesul de selecţie. 
Utilizatorul va trebui aşadar să asigure o atitudine de onestitate din partea responden- 
tului şi să examineze validitatea protocoalelor prin toate modalităţile disponibile. 


6.6.4. Uulizarea NEO PI-R în psihologia educaţională 


Dintre domeniile personalităţii investigate cu ajutorul NEO PI-R, Deschiderea către 
experienţă (0) şi Conştiinciozitatea (C) sunt în mod deosebit relevante pentru domeniul 
educaţional, deoarece au un rol în performanţa academică şi succesul şcolar (Paunonen 
şi Ashton, 2001). 

O este corelată într-o măsură mai mică cu inteligenţa şi într-o măsură mai mare cu 
gândirea divergentă, abilitate ce contribuie la abordările de tip creativ (McCrae, 1987). 
O este corelată cu Realizarea prin independenţă (Gough, 1987), care este un predictor 
clar al rezultatelor academice (McCrae, Costa şi Piedmont, 1993). Studenţii conştiin- 
cioşi sunt organizaţi, determinaţi şi perseverenţi, dovezile existente sugerând că aceste 
trăsături sunt asociate cu obţinerea unor rezultate academice mai bune (Digman şi 
Takemoto-Chock, 1981). C este corelată cu Realizarea prin conformism (Gough, 1987), 
care este un bun predictor al performanţei şcolare până la liceu în sistemele educaţio- 
nale clasice. Indivizii conştiincioşi se consideră pe sine şi, totodată, sunt percepuți şi 
de către ceilalţi ca fiind mai inteligenţi (McCrae, 1987). Scorurile la C pot complementa 
datele provenite din evaluarea aptitudinilor în predicția succesului şcolar şi academic. 

Capitolul 7 


Inventarul NEO în Cinci Factori 
(NEO FFI) 


Andrei lon 


Inventarul NEO în Cinci Factori (NEO Five Factor Inventory, NEO FFI) este unul 
dintre cele mai populare instrumente de evaluare a personalităţii, fiind dezvoltat în cadrul 
paradigmei celor cinci mari factori de personalitate (Big Five). Varianta revizuită a 
chestionarului surprinde cei cinci factori ai personalităţii: Nevrotism, Extraversiune, 
Deschidere, Agreabilitate şi Conştiinciozitate. NEO FFI este forma scurtă a chestiona- 
rului canonic al modelului în cinci factori, NEO PI-R. 

NEO FFI a fost tradus şi adaptat în peste 30 de culturi. Popularitatea acestui instru- 
ment este explicată şi de timpul extrem de redus necesar completării, NEO FFI având 
doar 60 de itemi. Astfel, el devine util în special în contextele de evaluare în care este 
necesară obţinerea rapidă a unor informaţii generale despre preferinţele persoanelor 
în domeniul gestionării emoţiilor, al stilurilor de interacţiune, atitudinale şi motivaţionale. 
Chestionarul utilizează o scală de răspuns în cinci trepte. 

NEO FFI este un inventar construit pentru a surprinde preferinţele normale de per- 
sonalitate ale adulţilor şi adolescenților şi poate fi utilizat eficient în diferite arii ale 
psihologiei aplicate, cum ar fi psihologia educaţională, selecţia de personal sau psiho- 
logia sănătăţii. Fiind un instrument care oferă o estimare fidelă şi validă a dimensiunilor 
modelului Big Five, NEO FFI poate fi utilizat pentru a fundamenta decizii şi recomandări, 
pentru a oferi un feedback individualizat care să permită înţelegerea preferințelor per- 
sonale sau pentru selectarea intervențiilor psihologice compatibile cu preferinţele indi- 
viduale ale clienţilor. 


7.1. Introducere 


Modelul celor cinci mari factori (Five Factor Model) reprezintă una dintre cele mai 
populare abordări structurale şi de măsurare a personalităţii. Deşi primele studii în 
cadrul cărora au fost identificate structuri de personalitate în cinci factori s-au derulat 
încă din perioada 1960-1970 (de exemplu, Norman, 1963; Tupes şi Christal, 1961), 

modelul în cinci factori a devenit foarte popular la începutul anilor 1990. În această 
perioadă, numărul studiilor independente ale căror rezultate au susţinut existenţa aces- 
tei structuri a crescut considerabil. Astfel, modelul Big Five a ocupat un loc central în 
cercetarea modernă a personalităţii, iar în final până şi cei mai înverşunaţi oponenți ai 
săi au recunoscut rolul lui central (Block, 2010). 

Validitatea modelului a fost investigată într-o multitudine de contexte şi culturi. De 
exemplu, o serie de cercetări transculturale de amploare au identificat în diverse culturi 
structuri de personalitate similare cu cele specifice modelului în cinci factori (McCrae, 2002 ; 
MceCrae, Terracciano et al., 2005; Schmitt er al., 2007). Întrucât modelul în cinci 
factori s-a dovedit a fi replicabil în cadrul unor populaţii diverse, au existat autori care 
l-au considerat ca fiind o operaţionalizare universală a personalităţii. Acest model este 
susţinut nu doar de rezultatele studiilor interculturale, ci şi de cele derulate în domeniul 
biologiei, respectiv al geneticii comportamentale (Bouchard şi Loehlin, 2001 ; Yamagata 
et al., 2006). Structuri de personalitate în cinci factori au fost observate şi la specii 
neumane, în cercetări din domeniul psihologiei animalelor (King şi Figueredo, 1997). 

Acest model a contribuit semnificativ la revigorarea domeniului trăsăturilor în psi- 
hologie, fiind de departe cel mai intens studiat în domeniul psihologiei personalităţii. 
Modelul în cinci factori a fost identificat ca fiind util în diferite arii ale psihologiei, 
cum ar fi selecţia personalului, psihologia militară, psihologia educaţională sau consi- 
lierea şi psihoterapia. 

Acest model conţine următoarele componente : Extraversiunea, definită ca orientare 
spre interacțiuni sociale, propensiunea de a fi în centrul atenţiei celorlalţi, siguranță 
de sine şi energie manifestată în contexte sociale ; Nevrotismul, definit ca tendinţa de 
a resimţi frecvent afecte negative (teamă, jenă, tristeţe sau furie) ; Deschiderea către 
experienţă, definită prin elemente precum imaginaţie bogată, orientare estetică, curiozi- 
tate în plan cognitiv, dar şi în domeniul experienţelor; Agreabilitatea, definită ca 
orientare interpersonală altruistă, lipsa egocentrismului şi a suspiciunii, orientare spre 
colaborare şi spre a oferi susţinere şi ajutor; şi Conştiinciozitatea, definită ca fiind 
capacitatea de controla propriile pulsiuni şi tentaţii, de a amâna gratificaţiile, incluzând 
elemente precum determinarea, ambiția sau dorinţa de reuşită, precum şi un stil per- 
sonal caracterizat de ordine şi structurare (Costa, McCrae, Iliescu, Minulescu, Nedelcea 
şi Ispas, 2008). 

Modelul în cinci factori a stat la baza construirii a numeroase instrumente psiho- 
metrice. Unul dintre cele mai populare instrumente dezvoltate în cadrul acestei para- 
digme este NEO Personality Inventory - Revised, NEO PI-R (Costa şi McCrae, 1992). 
Acest instrument a fost construit cu scopul de a surprinde o structură ierarhică a 
personalităţii, structură caracterizată de existenţa a cinci dimensiuni globale : Nevrotism, 
Extraversiune, Deschiderea către experienţă, Agreabilitate şi Conştiinciozitate, precum 
şi a unui număr de şase fațete aferente fiecărei dimensiuni globale. Odată cu dezvol- 
tarea acestui chestionar, a fost construit şi unul mai scurt, care conţine doar 60 de 
itemi, cu ajutorul căruia pot fi surprinse cele cinci dimensiuni globale. Acronimul 
acestui chestionar popular este Inventarul NEO în Cinci Factori (NEO Five Factor 
Inventory) - NEO FFI. 

7.2. Descrierea testului 


7.2.1. Considerentele istorice 


Instrumentul NEO FEI a fost publicat în anul 1990, ca parte componentă a versiunii 
extinse a instrumentului NEO PI-R. Informaţiile despre istoricul, modalitatea de con- 
strucţie şi versiunile instrumentelor din familia NEO PI-R pot fi consultate în capitolul 6. 


7.2.2. Obiectivele 


Instrumentul a fost creat cu scopul de a oferi o evaluare rapidă a celor cinci mari 
dimensiuni globale de personalitate, măsurate şi de NEO PI-R. Construirea unei forme 
instrumentului, fie în contexte de psihologie aplicată (de exemplu, în selecţia persona- 
lului), fie în cercetare. Acest instrument se adresează utilizatorilor care doresc o eva- 
luare rapidă a dimensiunilor globale menţionate anterior, păstrând în acelaşi timp un 
nivel ridicat al preciziei măsurării (fidelitate). Recomandăm utilizarea lui în acele 
contexte în care specialiştii pot lua decizii doar pe baza evaluării dimensiunilor globale, 
fără a fi nevoie de informaţii diferenţiale specifice în cadrul celor cinci domenii. 


7.2.3. Componenţa 


Materialele testării 


Materialele necesare utilizării NEO FFEI sunt similare cu cele utilizate pentru majori- 
tatea instrumentelor de evaluare a personalităţii : manualul instrumentului, caietul cu 
itemi şi foaia de răspuns (Costa er al., 2008). În România, acest instrument poate fi 
administrat şi scorat în format electronic, prin intermediul accesării unei platforme 
on-line. 


Manualul testului 


Versiunea românească a manualului tehnic şi interpretativ al instrumentului a fost 
publicat ca parte a manualului NEO PI-R (Costa şi McCrae, 1992). Aici sunt prezen- 
tate informaţii fundamentale despre materialele necesare testării, despre administrare 
şi scorare, despre interpretarea corectă a scalelor şi a profilurilor în ansamblu, precum 
şi date despre procesul de adaptare culturală a chestionarului. Recomandăm tuturor 
specialiştilor care doresc să utilizeze acest instrument, fie în contexte de psihologie 
aplicată, fie în cercetare, să parcurgă manualul tehnic şi interpretativ, pentru o utilizare 
corectă a sa. 

Caietul cu itemi utilizat pentru versiunea românească a NEO FFI 


Include instrucţiunile de administrare pe care trebuie să le parcurgă persoana care 
urmează a fi evaluată, precum şi toate întrebările chestionarului. Acest caiet este dis- 
ponibil într-o versiune reutilizabilă. Deşi instrumentul NEO PI-R este disponibil atât 
în format de tip autoevaluare, cât şi în format heteroevaluare, NEO FFI are o singură 
formă : autoevaluarea. 


Foaia de răspuns 


Conţine o secţiune special construită pentru înregistrarea răspunsurilor la cei 60 de 
itemi ai chestionarului. Foile de răspuns sunt considerate materiale consumabile, pen- 
tru fiecare administrare fiind necesară utilizarea unei noi foi de răspuns. 


7.3. Caracteristicile psihometrice 


Caracteristicile psihometrice ale versiunii româneşti a NEO FEI au fost investigate pe 
baza unui eşantion voluminos, alcătuit din 1.100 de participanţi de gen masculin şi 
1.100 de participanţi de gen feminin. Dat fiind că NEO FFEI are în componenţa sa itemi 
preluaţi integral din NEO PI-R, caracteristicile psihometrice ale instrumentului au fost 
calculate pe baza aceluiaşi eşantion normativ. Informaţii suplimentare despre structura 
eşantionului pot fi consultate în cadrul capitolului dedicat instrumentului NEO PI-R. 

În cadrul acestei secţiuni vor fi prezentate în paralel caracteristicile psihometrice 
ale versiunii nord-americane, respectiv româneşti a NEO FFI. Aceste informaţii au fost 
preluate din manualele tehnice şi interpretative ale celor două versiuni. 


7.3.1. Fidelitatea 


Pentru instrumentele construite în cadrul teoriei clasice a testării, fidelitatea este sta- 
bilită, de obicei, prin calcularea consistenţei interne şi a corelaţiei test-retest pentru 
fiecare dintre dimensiunile pe care respectivele instrumente le măsoară. Prin urmare, 
pentru versiunea românească a NEO FFI au fost calculate fidelitatea de tip consistenţă 
internă şi cea test-retest. 

Consistenţa internă a domeniilor măsurate de NEO FFI a fost calculată prin inter- 
mediul coeficientului a«-Cronbach, pe baza întregului eşantion normativ (N = 2.200 
participanţi), precum şi pentru eşantionul masculin (N = 1.100), respectiv feminin 
(N = 1.100 participanţi). Coeficienţii a pentru cele cinci dimensiuni ale NEO FFI se 
situează, pentru valoarea de prag recomandată, la valoarea 0,70. Valorile acestora pot 
fi consultate în cadrul tabelului 7.1. Cea mai mică valoare a coeficientului a a fost 
înregistrată pentru domeniul Deschiderea către experienţă, în cadrul eşantionului mas- 
culin, 0,70. Cea mai ridicată valoare a acestui coeficient a fost de 0,81, pentru scala 
Conştiinciozitate, în cadrul eşantionului masculin. 

Pentru estimarea fidelității de tip test-retest a fost utilizat un eşantion de studenţi ai 
unei universităţi politehnice din România. Eşantionul include un număr total de 143 
de participanţi, dintre care 68 de gen masculin ; vârsta participanţilor a variat între 18 
şi 28 de ani, vârsta medie fiind de 22,26 de ani, iar abaterea standard de 2,89 de ani 
(Costa er al., 2008). Coeficienţii de corelaţie între cele două sesiuni de testare aflate 
la o distanţă de patru săptămâni sunt în general ridicaţi. Cea mai mică valoare a fost 
înregistrată pentru domeniul Deschidere către experienţă, în cadrul eşantionului mas- 
culin (r = 0,64). Cea mai înaltă valoare a fost înregistrată pentru domeniul Nevrotism, 
în cadrul eşantionului feminin (r = 0,88). Valorile pentru eşantionul combinat au fost 
situate între r = 0,73 şi r = 0,85 (Costa er al., 2008). Coeficienţii de corelaţie test-retest 
au fost incluşi în tabelul 7.1. 


Tabelul 7.1. Fidelitatea consistență internă şi test-retest a NEO FFI, în România 


Consistenţă internă Test-retest 
Tiida Masculin Feminin Combinat | Masculin | Feminin | Combinat 
(N = 1.100)| (N = 1.100) |(N = 2.200)| (N = 68) | (N = 75) |(N = 143) 
Nevrotism 0,78 0,81 0,81 0,83 0,88 0,86 
Extraversiune 0,75 0,75 0,75 0,75 0,77 0,76 
Des cbidere cale | cau 0,74 0,73 0,64 0,79 0,73 
experienţă 
Agreabilitate 0,75 0,79 0,77 0,84 0,77 0,81 
Conştiinciozitate [0,83 0,81 0,82 0,85 0,85 0,85 


Sursa : Costa et al. (2008). 


7.3.2. Validitatea 


Adaptarea culturală a NEO FFEI a implicat derularea mai multor tipuri de analize şi 
proceduri statistice. Toate aceste informaţii au fost incluse în manualul interpretativ al 
instrumentului (Costa er al., 2008). În cadrul acestei secţiuni vor fi prezentate analizele 
derulate în cadrul procesului de adaptare culturală. 

Întrucât itemii NEO FFI se regăsesc integral în cadrul NEO PI-R, fiind selectaţi în 
baza încărcărilor pe care le prezintă în raport cu factorul din care fac parte (Iliescu er 
al., 2008), a fost posibilă analiza corelaţiilor între auto- şi heteroevaluările colectate 
cu ajutorul formei S a NEO PI-R. Aceste corelaţii descriu puterea asocierii dintre cele 
cinci domenii evaluate de participanţi şi de o altă persoană semnificativă, cum ar fi 
soţul/soţia participantului sau prieteni ai acestuia. Datele colectate pentru 84 de hetero- 
evaluări ale partenerilor de viaţă (soţ/soţie) prezintă corelaţii semnificative şi moderate 
între auto- şi heteroevaluări ale aceloraşi constructe. Cea mai scăzută corelaţie a fost 
înregistrată pentru dimensiunea Conştiinciozitate (r = 0,44), iar cea mai ridicată pen- 
tru Deschidere către experienţă (r = 0,64). 

Pentru a examina relaţia pe care o au scorurile la cele cinci dimensiuni ale NEO 
FFI cu variabilele demografice, cum ar fi genul, vârsta sau nivelul educaţional, au fost 
calculate corelaţii între fiecare dintre dimensiunile măsurate de acest instrument şi 

variabilele menţionate anterior. Aceste corelaţii au fost preluate din manualul NEO 
FFI, fiind calculate pe baza eşantioanelor normative utilizate în cadrul procesului de 
adaptare culturală a instrumentului (Iliescu er a/., 2008). Se poate constata faptul că 
vârsta prezintă o asociere pozitivă cu dimensiunile Conştiinciozitate şi Agreabilitate, 
scorurile observate la aceste dimensiuni tinzând să crească odată cu înaintarea în vâr- 
stă. Deloc surprinzător, Deschiderea către experienţă şi Conştiinciozitatea prezintă o 
asociere semnificativă cu nivelul educaţional. 


Tabelul 7.2. Corelaţiile autoevaluărilor cu heteroevaluările pentru scorurile NEO FFI 


Heteroevaluările partenerului (N = 84) 1 2) 3 4 5 
Nevrotism 0,52” |-0,23" 10,06 -0,37"* ]-0,29* 
Extraversiune -0,01  |-0,64* 10,43"* 10,24% 0,20 
Deschiderea către experienţă -0,0L 10,26" 10,65” [oul -0,03 
Agreabilitate -0,17 0,28” 0,24" 0,63"* 0,15 
Conştiinciozitate -0,12 10,13 0,07 0,33 10,44” 
Heteroevaluările unui prieten (N = 250) 

Nevrotism 0,36” |-0,03  |0.01 -0,15* [-0,07 
Extraversiune -0,05 10,39** 10,17* |-0,01 9) 
Deschiderea către experienţă 0,10 Ol 0,48" 10,00 -0,12 
Agreabilitate -0,07 -0,19* [-0,02 0,40" -0,14 
Conştiinciozitate -0,15* |-0,06 1-0,02 [0,09 0,33 


Notă : Semnificaţia corelaţiilor * p < 0,05; **p < 0,01; %*** p < 0,001. 
Sursa: Costa et al. (2008). 


Tabelul 7.3. Corelaţiile cu vârsta, genul şi nivelul educaţional pentru scorurile NEO FFI 


Vârstă Gen Educaţie 
N: Nevrotism -0,16 0,26 -0,16 
E: Extraversiune -0,02 -0,05 0,09 
O: Deschiderea către experienţă 0,09 0,10 0,24 
A: Agreabilitate 0,28 0,10 0,14 
(2: Conştiinciozitate 0,30 -0,01 0,25 


Notă : Semnificaţia corelaţiilor * p < 0,05; **p < 0,01; *** p < 0,001. 
Sursa : Costa et al. (2008). 


Pentru a identifica măsura în care itemii NEO FFI se grupează în dimensiunile 
măsurate de acest instrument, pe baza eşantionului normativ românesc a fost derulată 
o analiză factorială exploratorie. Analiza a utilizat o metodă de extracţie de tip analiza 
componentelor principale, împreună cu o rotaţie ortogonală Varimax (Iliescu er a., 
2008). Autorii adaptării culturale a NEO FFI au utilizat două criterii de selecţie a 
factorilor: screetest (criteriul lui Cattell) şi valori supraunitare (eigenvalues) (Iliescu 
et al., 2008). În baza ambelor criterii, a fost recomandată selecţia unui număr de cinci 
componente. În total, soluţia în cinci factori a explicat aproximativ 33% din varianţă. 
Procentajele de varianţă aferente factorilor sunt 8,24% Conştiinciozitate, 7,64% 
Nevrotism, 6,17% Agreabilitate, 5,77% Extraversiune şi 4,88% Deschidere către 

experienţă. Deşi fiecare item al instrumentului manifestă şi o încărcare secundară în 
cadrul altei dimensiuni faţă de cea de care aparţine, majoritatea itemilor prezintă încăr- 
carea principală în cadrul domeniului pe care trebuie să-l măsoare. Singura excepţie o 
reprezintă itemul 8, acesta prezentând încărcarea principală (0,33) în cadrul factorului 
Conştiinciozitate, şi nu în cadrul Deschiderii către experienţă. 


7.4. Administrarea şi scorarea 


7.4.1. Calificarea utilizatorilor 


Pentru a obţine informaţii detaliate despre condiţiile legale ale utilizării acestui instru- 
ment, recomandăm consultarea companiei editoriale care deţine drepturile de comer- 
cializare şi distribuţie pe teritoriul României. La fel ca NEO PI-R, NEO FFI este un 
instrument de clasă B (AERA, APA, şi NCME, 2014). Aceasta înseamnă că poate fi 
interpretat şi utilizat pentru formularea unor recomandări sau luarea unor decizii doar 
de către utilizatorii profesionişti. Trebuie menţionat că, deşi interpretarea instrumen- 
tului poate fi realizată numai de către specialişti, administrarea lui nu presupune 
restricţii în ceea ce priveşte calificarea utilizatorilor. Instrumentul poate fi autoadministrat 
sau procesul de administrare poate fi implementat fără a fi necesară parcurgerea unor 
etape de instruire sau de pregătire specializate (Iliescu er al., 2008). 


7.4.2. Procedurile de administrare 


Fiind un instrument construit pentru măsurarea personalităţii, administrarea NEO FFI 
trebuie să respecte principiile general aplicabile evaluărilor de acest tip, evaluări care 
nu implică o performanţă maximă. 

NEO FFI poate fi administrat fie individual, fie în grup, iar procedura nu presupune 
utilizarea unor materiale speciale. Persoana care coordonează procesul de administrare 
trebuie să ofere participanţilor instrumente de scris şi să se asigure că au la dispoziţie 
o suprafaţă plană, cum ar fi o masă sau un birou, pe care pot aşeza atât caietul de 
testare, cât şi foaia de răspuns. Dorim să atragem atenţia asupra faptului că persoana 
care coordonează administrarea are responsabilitatea completării corecte şi a verifică- 
rii datelor de identificare prevăzute în rubricile foii de răspuns. Pentru derularea optimă 
a procesului de administrare, recomandăm administratorilor să acorde o atenţie speci- 
ală verificării răspunsurilor lipsă şi validității răspunsurilor. Mai exact, atunci când 
sunt identificate răspunsuri lipsă sau răspunsuri multiple, persoana care coordonează 
procesul de administrare ar trebui să solicite respondenţilor un răspuns la respectivele 
întrebări. Dacă respondentul menţionează că nu a înţeles conţinutul anumitor întrebări, 
atunci persoana care administrează instrumentul poate oferi lămuriri. Trebuie avut în 
vedere faptul că, dacă persoana evaluată nu a oferit răspunsuri specifice la mai mult 

de zece itemi individuali, atunci chestionarul nu mai poate fi scorat, iar procesul de 
evaluare trebuie anulat sau reluat (Iliescu er al., 2008). În cadrul manualului interpre- 
tativ se recomandă înlocuirea răspunsurilor lipsă cu răspunsul neutru. La fel ca în cazul 
NEO PI-R, ultimele trei întrebări ale NEO FFI solicită participantului să declare dacă 
a răspuns la toate întrebările, dacă a completat corect foaia de răspuns şi dacă a răspuns 
onest la întrebări (Iliescu er al., 2008). Dacă participantul declară că nu a completat corect 
foaia de răspuns sau că nu a răspuns sincer, atunci persoana care administrează instru- 
mentul nu ar trebui să continue procesul de scorare şi interpretare (Iliescu et al., 2008). 


7.4.3. Instrucţiunile de administrare 


Pentru administrarea NEO FFI, se recomandă ca instrucţiunile să fie citite persoanei 
evaluate în timp de aceasta urmăreşte textul inclus pe prima pagină a caietului de tes- 
tare. Acest text este redat în cele ce urmează (Iliescu er a/., 2008). 


Vă rugăm să citiţi cu atenţie aceste instrucţiuni înainte de a începe. Marcaţi toate răspunsu- 
rile pe foaia specială de răspuns şi scrieţi numai acolo unde vă este indicat. Acest chestionar 
conţine 60 de afirmaţii. Vă rugăm să citiţi fiecare afirmaţie cu atenţie şi să încercuiți acel 
răspuns care exprimă cel mai bine acordul sau dezacordul dumneavoastră. 

Notaţi cu „TD” dacă afirmaţia este complet falsă sau dacă sunteţi în dezacord puternic cu ea. 
Notaţi cu „D” dacă afirmaţia este mai degrabă falsă sau dacă sunteţi în dezacord cu ea. 
Notaţi cu „N” dacă afirmaţia este în măsură egală şi adevărată şi falsă sau dacă sunteţi 
neutru faţă de ea. 

Notaţi cu „A” dacă afirmaţia este mai degrabă adevărată sau dacă sunteţi în acord cu ea. 
Notaţi cu „TA” dacă afirmaţia este clar adevărată sau dacă sunteţi în acord puternic cu ea. 
Nu există răspunsuri corecte sau greşite şi nu este nevoie să fii „expert” pentru a completa 
acest chestionar. Descrieţi-vă cât mai sincer şi exprimaţi-vă părerile cât mai clar. 
Răspundeţi la fiecare afirmaţie şi asiguraţi-vă că aţi umplut complet fiecare cerculeţ de pe 
foaia de răspuns. Asiguraţi-vă că marcați răspunsul la numărul potrivit. Dacă faceţi o gre- 
şeală, ştergeţi răspunsul cu guma şi apoi marcați răspunsul potrivit. După ce aţi răspuns la 
cele 60 de întrebări, vă rugăm să răspundeţi şi la cele trei întrebări de pe foaia de răspuns, 
numerotate cu A, B şi C. 


7.5. Interpretarea 


Dimensiunile măsurate de NEO FFI şi-au demonstrat utilitatea în diverse contexte de 
psihologie aplicată, cum ar fi psihologia clinică şi psihologia sănătăţii, psihologia 
educaţională şi psihologia organizaţională. 

7.5.1. Interpretarea NEO FFEI în psihologia clinică 
şi psihologia sănătăţii 


Psihologie clinică 

În psihologia clinică, în psihoterapie şi în consilierea psihologică, NEO FFI poate fi 
utilizat eficient în cadrul etapelor de diagnoză şi intervenţie. Acest chestionar oferă 
informaţii diferenţiale importante despre beneficiarii serviciilor de diagnoză sau inter- 
venţie (consiliere şi psihoterapie). Utilizarea lui oferă specialiştilor informaţii care 
permit construirea unei imagini globale cu privire la preferinţele persoanelor referitoare 
la stilul emoţional, la stilul de interacţiune interpersonală sau în legătură cu dinamica 
motivaţională sau Deschiderea către experienţă. 

NEO FFI a fost construit cu scopul de a surprinde dimensiuni ale personalităţii 
normale. De asemenea, caracteristicile psihologice ale instrumentului au fost investigate 
pe baza unor eşantioane extrase din populaţia generală. Prin urmare, nu este recoman- 
dată utilizarea acestui instrument pentru a stabili un diagnostic clinic sau nivelul de 
intensitate al unei tulburări. Cu toate acestea, poate oferi informaţii interesante, fie din 
punct de vedere diagnostic, dimensiunile de personalitate fiind relaţionate diferențiat 
cu anumite tulburări, fie pentru optimizarea unor intervenţii. 

Dat fiind că este un instrument creat cu scopul de a măsura eficient şi rapid cele 
cinci mari dimensiuni, NEO FFI poate fi utilizat pentru depistarea unor profiluri de 
risc specifice anumitor tulburări. De exemplu, există o asociere semnificativă, în rân- 
dul tinerilor şi adolescenților, între scorurile scăzute la Agreabilitate şi Conştiinciozitate 
şi scorurile ridicate la instabilitate emoţională şi tulburările de conduită, respectiv 
abuzul de substanţe (Anderson, Tapert, Moadab, Crowley şi Brown, 2007). Acelaşi 
tipar al asocierii a fost pus în evidenţă în rândul adulţilor care prezintă dependenţă de 
substanţe (McCormick, Dowd, Quirk şi Zegarra, 1998). Dimensiunile măsurate de 
NEO FFI nu sunt relevante doar în raport cu abuzul şi cu dependenţa de substanţe, ci 
şi cu tulburările comportamentului alimentar. Există o relaţie semnificativă între insta- 
bilitatea emoţională şi abuzul de alcool sau mâncare (binge eating) (Rush, Becker şi 
Curry, 2009). Dispoziţiile negative aparţinând constructului instabilitate emoţională 
sunt asociate cu abuzul de alcool (Todd, Armeli şi Tennen, 2009). 

Dimensiunile surprinse de NEO FFI prezintă relaţii semnificative cu diferite tulbu- 
rări din spectrul tulburărilor de dispoziţie, cum ar fi depresia. De exemplu, o investi- 
gaţie empirică derulată în rândul pacienţilor care au suferit un atac vascular a 
constatat faptul că riscul debutului simptomelor depresive este de 4,6 ori mai ridicat 
la persoanele cu scoruri înalte ale instabilității emoţionale (Aben, Denollet, Lousberg, 
Verhey, Wojciechowski şi Honig, 2002). Extraversiunea şi Nevrotismul prezintă, de 
asemenea, relaţii semnificative cu elementele specifice tulburărilor depresive, cum ar 
fi ruminaţia (Bagby şi Parker, 2001). Pacienţii diagnosticaţi cu episod depresiv major 
prezintă scoruri ridicate pentru Nevrotism şi scoruri scăzute pentru Extraversiune 
(Bagby, Joffe, Parker, Kalemba şi Harkness, 1995). La o lună de la momentul începe- 
rii tratamentului, pentru aceiaşi pacienţi au fost identificate modificări semnificative 
ale scorurilor obţinute pentru dimensiunile menţionate anterior, creşterea Extraversiunii 
şi scăderea instabilității emoţionale (Bagby er a/., 1995). Dimensiunile de personalitate 

oferă informaţii importante şi despre alte tulburări din registrul dispoziţiei, cum ar fi 
anxietatea sau fobiile. De exemplu, există o relaţie negativă între Extraversiune şi fobia 
socială, agorafobie şi distimie (Bienvenu, Samuels, Costa, Reti, Eaton şi Nestadt, 
2004). Scorurile ridicate la Deschidere către experienţă sunt asociate semnificativ cu 
tulburarea obsesiv-compulsivă. Instabilitatea emoţională pare a fi relaţionată cu majo- 
ritatea tipurilor de tulburări, fiind în acelaşi timp un predictor stabil al intensității 
tulburărilor (Bienvenu er a/., 2004). 


Sănătate, stres şi confort psihologic 


Diferite studii au pus în evidenţă rolul critic pe care dimensiunile de personalitate 
măsurate de NEO FFI îl joacă în psihologia sănătăţii. De exemplu, Nevrotismul, prin 
intermediul asocierii cu orientarea către stare, este relaţionat cu o capacitate scăzută 
de a regla emoţionalitatea negativă (Baumann şi Kuhl, 2002). Alte investigaţii au ilus- 
trat o legătură semnificativă între Nevrotism şi tulburarea de stres posttraumatic sau 
depresie (Borja, Callahan şi Rambo, 2009). Nevrotismul pare să fie asociat nu numai 
cu diferite tulburări în plan psihologic sau chiar psihiatric, ci şi cu modul în care per- 
soanele resimt experienţele traumatice (de exemplu, Gunthert, Cohen şi Armeli, 1999). 

NEO FFI a fost utilizat nu numai în cercetări care au investigat asocierea dintre 
dimensiunile de personalitate surprinse în cadrul instrumentului şi anumite tulburări, 
ci şi relaţia pe care aceste dimensiuni o au cu rezilienţa sau stilurile de coping. De 
exemplu, Campbell-Silis, Cohan şi Stein (2006) au identificat o asociere pozitivă între 
rezilienţă, Extraversiune şi Conştiinciozitate. În cadrul aceluiaşi studiu a fost raportată 
o asociere negativă între Nevrotism şi rezilienţă. Există studii care au investigat relaţia 
dintre dimensiunile modelului celor cinci factori, aşa cum sunt conceptualizate şi 
măsurate cu ajutorul NEO FFI, şi stilurile de coping evidențiind relaţii diferenţiate. 
Mai specific, Nevrotismul are o corelaţie semnificativă cu stilul de coping evitant, 
Agreabilitatea are o relaţie negativă semnificativă cu stilul confrontativ, iar Conştiincio- 
zitatea prezintă o relaţie semnificativă pozitivă cu stilul de coping de tip rezolvarea 
problemelor şi una negativă cu cel de evitare (McCormick er a/., 1998). De asemenea, 
persoanele care prezintă niveluri ridicate ale Nevrotismului îşi activează mai frecvent 
strategii mai puţin adaptative de coping, cum ar fi furia sau reacţiile ostile (Gunthert 
et al., 1999). Alte investigaţii au identificat asocieri puternice între Nevrotism şi emo- 
ţionalitatea negativă (de exemplu, Porter, Smith, Strobel şi Zautra, 2002). După cum 
se poate constata, cele mai multe cercetări care au analizat relaţia dintre trăsăturile de 
personalitate surprinse de NEO FFEI şi stres, respectiv coping, subliniază rolul-cheie 
jucat de Nevrotism în frecvenţa şi intensitatea acestor fenomene. 

Cercetări relativ recente indică faptul că, deşi nu manifestă o relaţie directă cu 
stresul, celelalte dimensiuni ale NEO FFI sunt asociate semnificativ cu procese mintale 
care pot atenua efectele negative ale stresului sau emoţionalităţii negative. De exemplu, 
un studiu metaanalitic coordonat de Giluk (2009) indică faptul că nu doar Nevrotismul 
este asociat cu atenţia persoanelor la momentul prezent (mindfulness), ci şi Conştiin- 
ciozitatea. Dimensiunile de personalitate măsurate de NEO FFI sunt asociate şi cu 
fenomene psihologice globale, cum ar fi satisfacția faţă de viaţă. De pildă, acestea 
explică aproximativ 25% din varianţa satisfacţiei faţă de viaţă şi aproximativ 42% din 
varianţa stimei de sine (Halama şi D&dovâ, 2007). Rezultate similare au fost raportate 
în cadrul altor investigaţii empirice, care au măsurat dimensiunile de personalitate tot 

cu ajutorul NEO FFI, dar au utilizat alte operaţionalizări ale satisfacţiei vieţii (de 
exemplu, Hayes şi Joseph, 2003). Dimensiunile de personalitate măsurate cu ajutorul 
NEO FFI sunt considerate printre cele mai relevante variabile pentru confortul psiho- 
logic. Dimensiunile de personalitate care prezintă puterea predictivă cea mai ridicată 
pentru nivelul confortului psihologic sunt Nevrotismul şi Extraversiunea (Gutierrez- 
Gonzalez, Jimenez, Hernandez şi Puente, 2005). 


7.5.2. Interpretarea NEO FFEI în psihologia organizaţională 


Modelul în cinci factori a fost intens studiat în diverse arii aplicative ale psihologiei 
muncii, industriale şi organizaționale, precum : selecţia personalului, predicția perfor- 
manţei, sănătatea ocupaţională sau studiul comportamentelor deviante la locul de 
muncă. În anii 1960, însăşi utilitatea chestionarelor de personalitate în psihologia 
organizaţională a fost pusă sub semnul întrebării (Guion şi Gottier, 1965). Redescoperirea 
rolului fundamental pe care personalitatea îl are în raport cu consecinţele relevante la 
locul de muncă a fost strâns legată de apariţia şi popularizarea modelului celor cinci 
factori. Acesta a oferit o operaţionalizare unanim acceptată a personalităţii, practicienii 
şi cercetătorii fiind încurajați să utilizeze un model unitar de operaţionalizare. Utilizarea 
aceleiaşi operaţionalizări într-o multitudine de investigaţii a permis cercetătorilor deru- 
larea unor studii metaanalitice care au integrat un număr impresionant de studii (Schmidt 
şi Hunter, 1998). Trebuie menţionat faptul că investigaţiile care urmăresc identificarea 
cât mai precisă a validității dimensiunilor de personalitate în raport cu diferite rezultate 
relevante la locul de muncă nu s-au oprit la începutul anilor 2000, când Barrick şi 
Mount (2000) concluzionau : „Da, personalitatea contează”. Investigaţii recente demon- 
strează impactul pe care dimensiunile care nu erau percepute ca având efect direct 
asupra performanţei, cum ar fi Deschiderea către experienţă, contribuie la predicția 
unor parametri importanţi de performanţă, precum stabilitatea ei temporală (Minbashian, 
Earl şi Bright, 2013). Acest capitol nu vizează prezentarea exhaustivă a progresului 
ştiinţific înregistrat în domeniu, de aceea secţiunile următoare vor viza prezentarea 
modului în care NEO FFI poate fi utilizat eficient în raport cu cele mai frecvente 
activităţi ale psihologilor specializaţi în psihologie organizaţională : selecţia, consilie- 
rea în carieră sau leadershipul. 


Selecția personalului 


Cea mai importantă întrebare la care trebuie să răspundă psihologii în contextul 
utilizării NEO FFI în procesul de selecţie este legată de validitatea de criteriu a aces- 
tui chestionar de personalitate : „În ce măsură dimensiunile acestui chestionar pot să 
prezică criterii relevante în contexte organizaționale ? ”. Unul dintre cele mai importante 
criterii vizate în psihologia muncii şi în cea organizaţională este performanţa profesi- 
onală. Vom prezenta în continuare principalele rezultate ale studiilor care au investigat 
relaţia dintre performanţa profesională şi dimensiunile măsurate de NEO FFI. 


a) Nevrotismul sau instabilitatea emoţională. Deşi studiile metaanalitice timpurii 
raportau o validitate scăzută a Nevrotismului în raport cu performanţa profesională, 

operaţionalizată fie ca performanţă contextuală, fie ca performanţă în sarcină, studii 
recente prezintă o imagine diferită. Validitatea operaţională a acestei dimensiuni pentru 
diferite grupuri ocupaţionale a fost estimată între 0,08 (Barrick, Mount şi Judge, 2001) 
şi 0,12 (Hurtz şi Donovan, 2000). Cu toate acestea, investigaţii empirice recente 
raportează relaţii pozitive şi semnificative între stabilitatea emoţională şi comporta- 
mentul civic organizaţional (Judge, Rodell, Klinger, Simon şi Crawford, 2013). De 
asemenea, studiile metaanalitice au estimat validitatea operaţională a instabilității 
emoţionale pentru predicția comportamentelor contraproductive la locul de muncă în 
jurul valorii de 0,20 (de exemplu : Chiaburu, Oh, Berry, Li şi Gardner, 2011). Rezultatele 
diverselor investigaţii empirice arată faptul că instabilitatea emoţională este relevantă 
în special pentru predicția altor parametri edificatori pentru performanţa individuală, 
în afară de performanţa în îndeplinirea sarcinilor. Se poate considera că instabilitatea 
emoţională are un impact indirect asupra performanţei, fiind relaţionată fie cu alţi 
parametri, fie moderând relaţia dintre alte dimensiuni de personalitate, cum ar fi 
Agreabilitatea şi comportamentul civic organizaţional sau conflictele interpersonale 
(Judge, Simon, Hurst şi Kelley, 2014). 

b) Validitatea operaţională a Extraversiunii în raport cu performanţa profesională 
este una relativ scăzută, diferite studii metaanalitice raportând coeficienţi situaţi între 
0,10 şi 0,13 (Barrick er a/., 2001 ; Judge er a/., 2013). Studiile metaanalitice raportează 
concluzii convergente în ceea ce priveşte validitatea Extraversiunii şi în raport cu alte 
criterii relevante pentru performanţă, cum ar fi comportamentul civic organizaţional 
sau comportamentele contraproductive. Ca şi în cazul altor dimensiuni de personalitate, 
atunci când preferinţele comportamentale specifice Extraversiunii sunt relaţionate cu 
activităţi sau acţiuni specifice anumitor roluri profesionale (potrivirea criteriu-predic- 
tor), validitatea dimensiunii poate creşte semnificativ (Hogan şi Holland, 2003). 

c) Dintre toate dimensiunile măsurate în cadrul modelului Big Five, Deschiderea 
către experienţă are validitatea operaţională cea mai scăzută, atât în raport cu perfor- 
manţa generală, cât şi cu celelalte componente ale performanţei - comportamentul civic 
organizaţional şi comportamentele contraproductive (de exemplu, Judge er al., 2013). 
În acelaşi timp, alte investigaţii empirice au identificat faptul că Deschiderea către 
experienţă reprezintă singura dimensiune de personalitate relaţionată pozitiv cu stabi- 
litatea în timp a performanţei (de exemplu, Minbashian, Earl şi Bright, 2013). La fel 
ca în cazul stabilităţii emoţionale, putem concluziona faptul că Deschiderea către 
experienţă are un impact indirect asupra performanţei. 

d) Agreabilitatea a fost pusă în relaţie în special cu frecvenţa şi intensitatea com- 
portamentelor proactive şi a comportamentului civic organizaţional (Chiaburu er a., 
2011 ; Judge er al., 2013). Validitatea operaţională a acestei dimensiuni pentru com- 
portamentul civic organizaţional este cuprinsă între 0,17 şi 0,18 (Chiaburu er al., 2011 ; 
Judge et al., 2013). În acelaşi timp, Agreabilitatea nu are relaţii directe şi semnificative 
cu performanţa în sarcină, deşi este relevantă pentru sarcini ce presupun munca cu 
publicul, clienţii (vezi în Schmitt, 2014, pp. 223-234). 

e) Încă din 1991, Barrick şi Mount au identificat Conştiinciozitatea drept cel mai 
important predictor al performanţei, independent de tipul de nivel ierarhic al posturilor, 
estimând validitatea operaţională a acesteia la 0,22. Un volum impresionant de studii 
empirice şi metaanalitice au demonstrat rolul critic pe care Conştiinciozitatea îl joacă 
în raport cu diferite criterii de performanţă. Spre deosebire de celelalte componente 

ale modelului în cinci factori, Conştiinciozitatea are un efect direct asupra celor mai 
importante dimensiuni ale performanţei, cum ar fi performanţa în sarcină (Judge er al., 
2013), comportamentul civic organizaţional (Hurz şi Donovan, 2000) şi comportamen- 
tele contraproductive (Berry, Ones şi Sackett, 2007). 


Leadershipul 


Există studii care au evidenţiat o legătură puternică între diferite dimensiuni de 
personalitate şi emergenţa unor forme de leadership. De exemplu, Extraversiunea şi 
Instabilitatea emoţională, dimensiuni pe personalitate reprezentate în cadrul NEO FFI, 
prezic emergenţa leadershipului transformaţional (Balthazard, Waldman şi Warren, 
2009). Relaţia dintre domeniile măsurate de NEO FEI şi leadership a fost explorată şi 
în alte tipuri de organizaţii, cum ar fi cele militare. Eficienţa în leadership în cadrul 
acestor organizaţii este asociată cu scoruri ridicate pentru Conştiinciozitate şi, surprin- 
zător, scoruri scăzute pentru Extraversiune (McCormack şi Mellor, 2002). Alte inves- 
tigaţii au demonstrat rolul pe care alte dimensiuni ale NEO FFI, aparent nerelaţionate 
cu eficienţa în leadership, cum ar fi Deschiderea către experienţă, sunt relaţionate 
indirect cu leadershipul, exercitând o influenţă asupra experienţelor personale relevante 
pentru dezvoltarea leadershipului (Popper şi Amit, 2009). Un alt studiu a investigat 
relaţia dintre trăsăturile NEO FFI şi eficienţa în leadership în cadrul a trei culturi: 
China, Statele Unite ale Americii şi Thailanda (Silverthorne, 2001). Deşi există anumite 
diferenţe atât în funcţionarea modelului celor cinci factori, cât şi în relaţia dintre 
dimensiunile modelului şi leadership, managerii din cele trei culturi se descriu ca fiind 
mai degrabă extravertiţi, agreabili şi conştiincioşi (Silverthorne, 2001). În cadrul unei 
alte investigaţii empirice a fost analizată relaţia dintre percepțiile subordonaţilor despre 
tranzacţiile lider-membru (/eader-member exchange, LMX) şi personalitatea liderilor 
(Bernerth, Armenakis, Feild, Giles şi Walker, 2007). În cadrul acestei cercetări, tran- 
zacţiile lider-membru sunt influențate de nivelul agreabilităţii şi al conştiinciozităţii 
liderului (Bernerth er al., 2007). 


7.5.3. Interpretarea NEO FFI în psihologia educaţională 


Dimensiunile de personalitate reprezentate în cadrul NEO FFEI au fost folosite pentru 
a prezice diferite implicaţii relevante în domeniul educaţional, cum ar fi realizările 
academice sau alegerile educaţionale. De exemplu, dintre cele cinci domenii, Conştiincio- 
zitatea prezintă o relaţie pozitivă şi semnificativă cu performanţa academică exprimată 
în note (de exemplu, De Fruyt şi Mervielde, 1996). Legătura semnificativă dintre 
Conştiinciozitate şi rezultatele academice poate fi explicată, cel puţin parţial, prin 
impactul autocontrolului şi autodisciplinei asupra procesului de învăţare (Kanfer şi 
Ackerman, 1996). Diferite investigaţii au identificat asocieri pozitive între performanţa 
academică şi diferite componente măsurate de NEO FFI. Metaanaliza coordonată de 
Ackerman şi Heggestad (1997) raportează o relaţie pozitivă şi semnificativă între 
Deschiderea către experienţă şi performanţa academică, deşi magnitudinea corelaţiei 
este moderată. Conard (2006) raportează o relaţie semnificativă (r = 0,17) între 
Agreabilitate şi notele la diferite materii. Relaţii asemănătoare au fost raportate şi în 

cadrul altor investigaţii empirice (de exemplu, Gray şi Watson, 2002). Investigaţii 
empirice care au utilizat alte criterii de operaţionalizare a performanţei academice, cum 
ar fi nota la examinările finale de absolvire a studiilor universitare, raportează relaţii 
semnificative între Conştiinciozitate (r = 0,39), respectiv Nevrotism (r = - 0,35) şi 
performanţa în cadrul examinărilor finale (Chamorro-Premuzic şi Furnham, 2003). În 
cadrul aceleiaşi investigaţii, Nevrotismul şi Conştiinciozitatea au prezentat relaţii sem- 
nificative cu performanţa academică operaţionalizată ca medie anuală. O relaţie sem- 
nificativă între performanţa academică şi Nevrotism a fost raportată şi în studiul 
coordonat de Bauer şi Liang (2003). Dintre toate dimensiunile măsurate de NEO FFI, 
doar Conştiinciozitatea prezintă o asociere semnificativă cu performanţa academică, 
independent de modul în care ea este operaţionalizată. 

Utilitatea şi aplicabilitatea NEO FFI în domeniul educaţional nu se limitează la 
predicția performanţei academice. De exemplu, dimensiunile de personalitate au un rol 
semnificativ în preferinţele pe care studenţii le manifestă în raport cu profesorii. 
Chamorro-Premuzic şi colaboratorii săi (2008) au identificat faptul că studenţii preferă 
profesorii care prezintă scoruri similare cu cele ale studenţilor la Conştiinciozitate şi 
Deschiderea către experienţă, precum stiluri de predare compatibile cu propriile tră- 
sături de personalitate. Dimensiunile de personalitate joacă un rol important şi în 
conturarea preferințelor vocaţionale, influențând astfel deciziile individuale privind 
specializările academice (de exemplu, Sullivan şi Hansen, 2004). 


7.6. Concluzii 


NEO FFI este un instrument care oferă o estimare rapidă a celor cinci dimensiuni de 
bază ale modelului în cinci factori. Principalul său avantaj constă în timpul scurt de 
administrare. Datorită acestei caracteristici, NEO FFI se dovedeşte a fi extrem de util 
în contextele aplicate în cadrul cărora evaluarea globală a celor cinci dimensiuni este 
suficientă pentru a lua decizii sau a formula recomandări specifice. Pe lângă avantajele 
practice, NEO FFI este un instrument care a fost intens studiat în diferite contexte 
specifice, cum ar fi selecţia de personal, psihologia clinică, stresul şi confortul psiho- 
logic sau psihologia educaţională. Volumul ridicat de studii publicate cu ajutorul 
acestui instrument oferă practicienilor repere cu privire la modul în care pot lua deci- 
zii sau formula recomandări în contexte specifice domeniului de specializare. 

Capitolul 8 
Chestionarul Big Five 
(BFQ) 


Daniela Vercellino 
Tatiana Radu 


BFQ (Big Five Questionnaire, Caprara, Barbaranelli şi Steca, 2005) este un chestio- 
nar de personalitate dezvoltat pornind de la modelul Big Five, larg utilizat în Europa. 
Adaptarea sa culturală în România a fost realizată de Horia Pitariu, Dragoş Iliescu şi 
Daniela Vercellino (2008). 

Un avantaj al acestui chestionar faţă de alte chestionare Big Five îl constituie numă- 
rul relativ redus de itemi — 156. În cazul BFQ, aproape toţi (cei cinci factori) au fost 
denumiți diferit de modelul clasic, iar aceştia sunt: Energie — având drept corespondent 
factorul Extraversiune, Amicalitate (Agreabilitate), Conştiinciozitate, Stabilitate emoţională 
(Nevrotism) şi Deschidere mintală (Deschiderea către experienţă), fiecare conţinând două 
subscale. Scala Energie este compusă din subscalele Dinamism şi Dominanţă, scala 
Agreabilitate este formată din Cordialitate şi Cooperare, scala Conştiinciozitate este 
compusă din Scrupulozitate şi Perseverenţă, Stabilitatea emoţională se compune din 
subscalele Controlul emoţiilor şi Controlul impulsurilor, iar scala Deschidere mintală se 
compune din subscalele Deschidere către cultură şi Deschidere către experienţă. În 
completarea modelului celor cinci factori, BFQ are încorporată şi o scală pentru Minciună. 

Fiecare subscală conţine câte 12 itemi, jumătate dintre aceştia constând în afirmaţii 
pozitive, iar ceilalţi în afirmaţii negative, pentru a evita distorsiunea. ltemii se scorează 
pe o scală Likert cu cinci trepte. 

Administrarea chestionarului durează aproximativ 20 de minute şi poate fi utilizat 
pentru evaluarea personalităţii atât în domeniul organizaţional, cât şi cel clinic şi educa- 
ţional. 

8.1. Introducere 


Apariţia modelului celor cinci mari factori (Five Factor Model, FFM), care are ca scop 
descrierea structurii trăsăturilor de personalitate, a constituit obiectul de studiu al mai 
multor cercetători (Digman, 1990 ; John, 1990; Goldberg, 1990, 1993 ; John, Angleiter 
şi Ostendorf, 1988; McCrae şi John, 1992; Wiggins şi Pincus, 1992). Acest model 
pare să se reproducă într-o mare varietate de contexte metodologice, indiferent de 
modalitatea de evaluare a indivizilor (hetero- vs autoevaluare), de metoda statistică pe 
care se bazează determinarea structurii factoriale (extracția simplă sau rotirea factori- 
lor) şi, mai ales, de caracteristicile lotului de participanţi (de vârste şi genuri diferite) 
sau de cultura de provenienţă a acestora; de altfel, FFM a fost testat în mai multe 
medii culturale, provenind din mai multe naţiuni, extrem de diferite, precum Marea 
Britanie (Goldberg, 1990), Germania (Ostendorf, 1990), Olanda (DeRaad, Hendricks 
şi Hofstee, 1992), China (Yang şi Bond, 1990), Filipine (Church şi Katigbak, 1989), 
Japonia (Bond, Nakazato şi Shiraishi, 1975) şi Italia (Caprara şi Perugini, 1994). 
Desigur, în ciuda numeroaselor cercetări care confirmă validitatea şi capacitatea de 
replicare a modelului, acesta a fost supus şi unor critici (de exemplu, Block, 1995; 
Pervin, 1994). 

Big Five reprezintă, la modul general, o taxonomie a trăsăturilor de personalitate : 
un sistem menit să mapeze trăsăturile care se încadrează în descrierea personalităţii. 
EI este un fenomen empiric, şi nu o teorie a personalităţii. Factorii Big Five au fost 
descoperiţi printr-o procedură statistică, şi anume prin analiză factorială, care a fost 
utilizată pentru a demonstra modalitatea în care diferite trăsături de personalitate se 
corelează în descrierea personalităţii individului. 

Există cercetători care preferă terminologia Five Factor Model în locul Big Five. În 
termeni ştiinţifici, cuvântul „model” se referă fie la un cadru descriptiv pentru ceea 
ce s-a observat, fie la o explicaţie teoretică a cauzelor şi consecinţelor. În acest sens, 
FEFM este un model descriptiv. Apariţia sintagmei „Big Five” se datorează cercetăto- 
rului Lewis Goldberg şi a fost iniţial asociat cu studiile privind trăsăturile de persona- 
litate utilizate în limbajul natural. Cele două arii de cercetare au generat, de cele mai 
multe ori, rezultate asemănătoare şi de aceea, în prezent, cei doi termeni sunt sinonimi 
în utilizare. 

Teoria Five Factor, postulată iniţial de Robert McCrae şi Paul Costa, reprezintă un 
cadru explicativ al rolului modelului Big Five al personalităţii. 

8.2. Prezentarea generală a chestionarului 


8.2.1. Descrierea 


Chestionarul Big Five (BFQ) a fost conceput în concordanţă cu argumentele teoretice 
care sugerează că modelul celor cinci factori are un statut privilegiat în comparaţie cu 
alte modele, el fiind construit pe baza experienţei lui McCrae şi Costa şi având scopul 
de a fi mai adecvat. 
În acest sens, când au construit chestionarul, autorii şi-au propus următoarele 
obiective : 
- economia în privinţa numărului de itemi şi a subdimensiunilor celor cinci supra- 
factori ; 
—  congruenţa cu operaţionalizarea tradiţională a celor cinci factori şi a subdimensiu- 
nilor lor; 
- completarea celor cinci suprafactori cu o măsură a tendinței de a furniza o imagine 
falsă despre sine sub forma scalei L (Minciună, Lie). 


Cei cinci factori au fost denumiți: Energie (Energia), Agreabilitate (Amicalită), 
Conştiinciozitate (Coscienziositd), Stabilitate emoţională (Srabilită emotiva) şi Deschidere 
mintală (Apertura mentale). 

Pentru fiecare factor au fost identificate două subdimensiuni, fiecare făcând referire 
la aspecte uşor diferenţiate ale aceluiaşi factor: Dinamism şi Dominanţă pentru 
Extraversiune, Cordialitate şi Cooperare pentru Agreabilitate, Meticulozitate şi Perseverenţă 
pentru Conştiinciozitate, Controlul impulsurilor şi Controlul emoţiilor pentru Stabilitate 
emoţională şi Deschidere către cultură şi Deschidere către experienţe pentru Deschidere 
mintală. În plus, chestionarul are o scală de Dezirabilitate socială ce evaluează răspun- 
surile distorsionate. 

Fiecare dintre aceste subdimensiuni are câte 12 itemi şi pentru fiecare subdimensi- 
une jumătate dintre afirmaţii sunt formulate în sens pozitiv faţă de sensul scalei, iar 
jumătate în sens negativ. Acest procedeu are scopul de a controla posibilele distorsiuni 
ale răspunsurilor. 

În plus, faţă de cei cinci suprafactori BFQ conţine şi o scală de Minciună (L, Lie) 
formată tot din 12 itemi, ce are scopul de a identifica acele persoane care au tendinţa 
de a răspunde la itemii chestionarului prezentând o imagine de sine falsificată. 

În cele ce urmează vom prezenta definițiile celor cinci factori măsuraţi de BFQ. 


a) Factorul Energie (E) 


Factorul Energie (E, Energia), aşa cum este el conceptualizat în BFQ, este în acord 
cu indicaţiile lui Watson şi Clark (1997) şi face referire la ceea ce în literatura de 
specialitate este definit ca Extraversiune (McCrae şi Costa, 1997). Denumirea Energie 
a fost preferată de către autori, fiind asociată mai coerent cu semnificaţia reală a sca- 
lei, în contextul lingvistic italian (Caprara şi Perugini, 1990; 1991b). Factorul Energie 
are în BFQ două componente (subscale), şi anume Dinamism şi Dominanţă. Persoanele 
care obţin un punctaj mare la acest factor tind să se descrie pe sine ca fiind dinamice, 

active, energice, dominante şi vorbăreţe. Cele care obţin scoruri mici sunt cele care se 
descriu ca fiind puţin dinamice, inactive şi lipsite de energie, supuse şi tăcute. 


b) Factorul Agreabilitate (A) 


Factorul Agreabilitate (A, Amicalită) face referire la dimensiuni similare, regăsite 
în literatura de specialitate sub denumiri precum Agreabilitate (McCrae şi Costa, 1987) 
sau Agreabilitate vs Ostilitate (Digman, 1990). Factorul Agreabilitate are în BFQ două 
componente (subscale), Cordialitatea şi Cooperarea. Persoanele care obţin un punctaj 
mare la acest factor se consideră cooperante, amabile, altruiste, prietenoase, generoase, 
empatice. Pe de altă parte, cele care obţin un punctaj mic se descriu ca fiind puţin 
cooperante sau amabile, lipsite de altruism, neprietenoase, lipsite de generozitate şi de 
empatie. 


c) Factorul Conştiinciozitate (C) 


Factorul Conştiinciozitate (C, Coscienziosită) face referire la capacitatea de auto- 
reglare şi autocontrol, adică se concentrează atât asupra elementelor de inhibiţie, cât 
şi asupra aspectelor proactive (McCrae şi Costa, 1989; Digman, 1990). Factorul 
Conştiinciozitate are în BFQ două componente (subscale) : Scrupulozitate şi Perseverenţă. 
Persoanele care obţin scoruri mari la acest factor cred despre sine că sunt meticuloase, 
scrupuloase, ordonate, precise, perseverente. Cele care obţin scoruri mici se consideră 
lipsite de meticulozitate, dezordonate, lipsite de perseverenţă şi fără interes pentru 
aspecte legate de precizie şi ordine. 


d) Factorul Stabilitate emoţională (S) 


Factorul Stabilitate emoţională (S, Sfabilită emotiva) se concentrează asupra la 
caracteristicilor cunoscute ca „afectivitate pozitivă” şi care se află la polul opus al 
„afectivității negative” (Watson şi Tellegen, 1985; McCrae şi Costa, 1987). Factorul 
Stabilitate emoţională are în BFQ două componente (subscale), Controlul impulsurilor 
şi Controlul emoţiilor. Persoanele care obţin scoruri mari la acest factor se descriu ca 
fiind lipsite de anxietate şi de neliniști, lipsite de emotivitate, de angoase şi de vulne- 
rabilităţi, răbdătoare, robuste, greu de iritat. 


e) Factorul Deschidere mintală (M) 


Factorul Deschidere mintală (M, Apertura mentale) tace trimitere la dimensiuni pe 
care alţi autori le-au denumit Cultură (Norman, 1963), Intelect (Goldberg, 1990) sau 
Deschidere către experienţă (Costa şi McCrae, 1985). Acest factor acordă o atenţie 
specială caracteristicilor care, în contextul lingvistic italian, sunt asociate conceptului 
de „deschidere intelectuală” (Caprara şi Perugini, 1990). Factorul Deschidere mintală 
are în BFQ două componente (subscale), Deschidere către cultură şi Deschidere către 
experienţă. Persoanele care obţin scoruri mari la această dimensiune tind să se consi- 
dere culte, informate, interesate de lucruri, cunoştinţe şi experienţe noi, deschise ideii 
de a intra în contact cu noi culturi şi cu obiceiuri diferite. Pe de altă parte, cele care 
obţin scoruri mici la această scală se descriu ca fiind mai puţin culte şi informate, mai 
puţin interesate de lucruri şi experienţe noi, refractare la ideea de a intra în contact cu 
obiceiuri şi culturi diferite, mai opace în privinţa acceptării diversităţii şi mai puţin 
tentate să caute noutatea. 

f) Scala Minciună (L) 


Scala Minciună (L, Dezirabilită sociale, Lie) are scopul de a furniza un indicator 
al tendinței subiectului de a oferi un profil distorsionat, de a reflecta o imagine greşită 
a propriei persoane. Scala L a BFQ indică probabilitatea existenţei unor distorsiuni, 
atât când acestea sunt realizate în sens pozitiv, cât şi atunci când sunt realizate în sens 
negativ. Scala este formată din itemi care fac trimitere la diverse comportamente dezi- 
rabile din punct de vedere social. Itemii sunt formulaţi în aşa fel încât răspunsul cu 
acord total sau dezacord total să fie extrem de improbabil. Scorurile foarte mari la 
această scală indică tendinţa, mai mult sau mai puţin intenţionată, de a furniza o ima- 
gine de sine artificial pozitivă, iar scorurile foarte scăzute sunt considerate a indica o 
tendinţă, mai mult sau mai puţin intenţionată, de a furniza o imagine de sine artificial 
„negativă”. 


8.2.2. Considerentele istorice 


BFQ a fost dezvoltat cu scopul de a măsura cei cinci mari factori (Caprara, Barbaranelli 
şi Borgogni, 1993; Caprara, Barbaranelli, Borgogni şi Perugini, 1993). Modelul Celor 
Cinci Factori este considerat în literatura de specialitate drept o structură unificatoare 
pentru descrierea şi evaluarea dimensiunilor personalităţii. Deşi energia (sau extraver- 
siunea), prietenia (sau agreabilitatea), conştiinciozitatea, stabilitatea emoţională şi 
deschiderea s-au dovedit a fi dimensiunile principale care înglobează trăsăturile impor- 
tante utilizate în descrierea personalităţii, Big Five poate însuma, la nivel general, 
taxonomii alternative, precum taxonomia lui Eysenck (McCrae şi Costa, 1985), taxo- 
nomia lui Guilford (McCrae, 1989) şi a lui Cattell (Boyle, 1989). 

BFQ a fost dezvoltat utilizând o abordare de tip raţionament deductiv (de sus în 
Jos). Odată ce au fost identificaţi cei cinci mari factori, factorii supraordonaţi — care 
sunt consideraţi factorii cei mai recurenţi în sfera personalităţii —, faţetele sau dimen- 
siunile au fost identificate prin parcurgerea literaturii de specialitate ; itemii pentru 
BFQ au fost generaţi astfel încât să măsoare aceste constructe. Spre deosebire de alte 
chestionare atitudinale care au fost construite pentru a măsura Modelul Celor Cinci 
Factori, cum ar fi Inventarul de Personalitate NEO (NEO PI) şi Inventarul de Personalitate 
Revizuit NEO (NEO PI-R, Costa şi McCrae, 1985, 1992), BFQ a fost construit astfel 
încât să fie o măsură mai restrânsă şi mai economică a modelului. 

Proprietăţile psihometrice ale BFQ au fost validate în context italian pe un lot de 
peste 1.000 de participanţi (Caprara er al., 1993 ; Caprara, Barbaranelli şi Livi, 1994). 
Validitatea de construct a scalelor BFQ a fost demonstrată prin corelarea lor cu scale 
analogice ale NEO PI, atât pentru versiunea italiană, cât şi pentru cea americană 
(Barbaranelli, Caprara şi Maslach, 1997; Caprara er al., 1993). În acest moment, 
BFQ se bucură pe piaţa internaţională de validare în mai multe contexte culturale şi 
naţionale, precum cel francez, spaniol, sloven, maghiar, ceh, olandez, german, polonez 
şi suedez. Versiunea în limba bulgară este în curs de adaptare. 

8.3. Caracteristicile psihometrice 


Caracteristicile psihometrice discutate aici se bazează pe statisticile raportate în manu- 
alul românesc al testului (Caprara et a/., 2008), care raportează atât eşantioanele italiene, 
cât şi cele româneşti, ca şi studiile realizate pe marginea lor. Pentru Italia, caracteristicile 
psihometrice ale BFQ au fost analizate pe baza datelor provenite de la şase eşantioane 
diferite (vezi Caprara er al., 2008). Pentru România, au fost colectate prin administrare 
creion-hârtie şi on-line, în perioada mai 2007 — ianuarie 2008, în total 2.606 chestio- 
nare. Dintre acestea au fost selectate aleatoriu 2.100, astfel încât colecţia de date 
rezultată să reflecte cât mai bine cu putinţă distribuţia populaţiei României, aşa cum 
este aceasta prezentată de Recensământul Populaţiei din 2002. Cele 2. 100 de chestionare 
formează eşantionul normativ al BFQ în România, din care 1.050 sunt de sex feminin 
şi 1.050 de sex masculin. Detalii despre compoziţia acestui eşantion, precum şi despre 
restul procesului de adaptare culturală pot fi obţinute din Caprara er al. (2008). 


8.3.1. Fidelitatea 


Fidelitatea subscalelor şi a celor cinci dimensiuni principale din BFQ a fost examinată 
prin calculul coeficientului de consistenţă internă a-Cronbach, dar şi prin calculul 
coeficientului de stabilitate test-retest. În tabelul 8.3 pot fi consultate rezultatele ana- 
lizelor mai sus menţionate, care, după cum se poate observa, atestă fidelitatea scalelor. 
Se poate observa că majoritatea subscalelor şi scalelor BFQ prezintă indici a > 0,70, 
excepţii înregistrându-se la nivelul subscalelor Dominanţă (a = 0,66), Scrupulozitate 
(a = 0,64) şi Deschidere către experienţă (a = 0,68), dar care se plasează, oricum, 
la un nivel bun şi apropiat de pragul de 0,70. 


Tabelul 8.1. Coeficienţii de fidelitate pentru scalele BFO, calculaţi pentru Italia şi România 


Scala Italia România 
Alfa Test-retest Alfa Test-retest 
Di Dinamism 0,72 0,87 0,66 0,83 
Do | Dominanţă 0,74 0,82 0,74 0,80 
Cp Cooperare 0,60 0,68 0,77 0,72 
Cp __ | Cordialitate 0,63 0,79 0,73 0,66 
Sc Scrupulozitate 0,78 0,80 0,64 0,73 
Pe Perseverenţă 0,78 0,81 0,72 0,78 
Ce Controlul emoţiilor 0,86 0,83 0,78 0,86 
Ci Controlul impulsurilor 0,82 0,80 0,75 0,87 
Ac Deschidere către cultură 0,67 0,75 0,68 0,77 
Ae Deschidere către experienţă 0,64 0,74 0,80 0,87 
E Energie 0,81 0,86 0,81 0,87 
A Agreabilitate 0,73 [0,77 0,85 [0,80 
C Congştiinciozitate 0,81 0,84 0,79 0,78 
S Stabilitate emoţională 0,90 0,83 0,86 0,91 
M Deschidere mintală 0,75 0,77 0,84 0,87 
[i Minciună 0,74 0,74 0,81 0,83 


Sursa : Caprara et al., (2008). 

Un indicator important al fidelității unui test este comparaţia scorurilor obţinute de 
acelaşi eşantion de persoane în două momente diferite (T, şi T,). Într-o astfel de situ- 
aţie, ipoteza este că, de-a lungul unei perioade de timp relativ scurte, anumite carac- 
teristici de personalitate nu se modifică substanţial în cazul participanţilor. Astfel, dacă 
rezultatele chestionarului administrat la acelaşi grup de persoane, la anumite intervale 
de timp, nu prezintă diferenţe semnificative statistic, se poate atesta stabilitatea ches- 
tionarului în timp. În România, stabilitatea scorurilor BFQ a fost evaluată la un inter- 
val de timp de 14 zile, lotul utilizat pentru calcularea indicelui de stabilitate fiind de 
96 de participanţi. Dintre aceştia, 40 (41,67%) au fost de sex masculin şi 56 (58,23%) 
de sex feminin. Vârstele au fost cuprinse între un minimum de 19 ani şi un maximum 
de 45 de ani (M = 32,14, SD = 7,51). După cum se poate observa, majoritatea indi- 
cilor de stabilitate se plasează, în versiunea românească a BFQ, peste pragul de 0,70, 
cu o singură excepţie, în cazul subscalei Cordialitate, unde indicele de stabilitate este 
de 0,66. Scorul maxim este obţinut la scala de Stabilitate emoţională, unde indicele 
test-retest prezintă valoarea 0,91. 


8.3.2. Validitatea 


Validitatea internă : structura factorială 


Analiza structurii factoriale a chestionarului nu a fost realizată plecând direct de la 
itemi, ci pe baza scorurilor la cele zece subdimensiuni ale testului. Această procedură, 
cunoscută şi sub numele de analiză a punctajului cumulat ori de analiză a clusterelor 
de itemi (parcel analysis) a fost legitimată de o serie de cercetători, care i-au demon- 
strat validitatea şi beneficiile (Epstein, 1979 ; Comrey, 1970; Hogan, 1986). Utilizarea 
punctajului cumulat al scalei garantează, atunci când este comparată cu utilizarea ite- 
milor punctuali, în special o varianţă mai mare şi deci o fidelitate mai bună a variabi- 
lelor considerate ca intrări în analiză. 

Matricea coeficienţilor de corelaţie între cele zece subdimensiuni a fost supusă unei 
analize factoriale cu o extracţie în componentele principale, pe baza algoritmilor dez- 
voltaţi de Comrey (1973a; Comrey şi Lee, 1992). Ca prag iniţial de comunalitate 
pentru fiecare variabilă, s-a utilizat coeficientul de corelaţie cel mai înalt indicat de 
celelalte nouă variabile rămase. Au fost necesare trei iterații pentru convergenţa solu- 
ției. Astfel, au fost extraşi cinci factori principali. 

Matricea iniţială a fost supusă unei proceduri de rotaţie ortogonală. Această metodă 
permite rotirea ortogonală a matricii saturaţiilor, pe baza informaţiilor conţinute în 
matricea originală a intercorelaţiilor între variabilele analizate. Această metodă se 
articulează în două faze. Prima fază (Criteriul I) permite distribuirea varianţei extrase 
pe cel mai mic număr de factori posibili, cu specificarea că toate variabilele care satu- 
rează acelaşi factor trebuie să fie corelate în tabelul iniţial. A doua fază (Criteriul II) 
se aplică, de obicei, pe matricea de saturaţii obţinută prin criteriul 1 şi permite distri- 
buirea varianţei extrase în aşa fel încât să se aproximeze o „structură simplă”, adică 
o soluţie în care variabilele necorelate nu apar ca fiind saturate pe acelaşi factor. Aşadar, 
aplicarea Criteriului I a confirmat prezenţa unui număr de cinci factori latenţi, ca bază 
a celor zece subdimensiuni. Matricea rezultată în urma aplicării Criteriului | a fost 
supusă unei rotații suplimentare, pe baza Criteriului II. 

Prin examinarea saturaţiilor factoriale, prezentate şi în tabelul 8.2, se poate observa 
că structura celor cinci dimensiuni este confirmată fără tăgadă, cu argumente substan- 
ţiale. Fiecare subdimensiune prezintă, după cum se poate observa, saturaţii ridicate în 
factorul corect şi saturaţii mult mai scăzute în ceilalţi patru factori. Unica excepţie este 
subdimensiunea Perseverenţă, din factorul Conştiinciozitate, care are saturaţii aproape 
la fel ridicate în factorul Energie (E) ca şi în factorul Conştiinciozitate (C). 


Tabelul 8.2. Saturaţii factoriale şi procentul de varianță explicată, pentru soluţia factorială 
în cinci factori, bazată pe scalele BFO 


S E A M [9) Comunalitate 
Di |Dinamism 0,06 10,67 0,28 0,36 0,07 0,67 
Do | Dominanţă 0,10 [0,67 -0,22 [0,19 0,24 0,59 
Cp | Cooperare 0,07 10,00 0,61 0,26 0,16 0,48 
Co | Cordialitate 0,15 10,03 0,72 0,09 0,04 0,55 
Sc | Scrupulozitate 0,05 |-0,05 10,03 -0,06 [0,66 0,45 
Pe | Perseverenţă 0,10 10,48 0,09 0,21 0,50 0,54 
Ce | Controlul emoţiilor 0,79 10,23 0,02 0,09 0,10 0,70 
Ci | Controlul impulsurilor 0,79 |-0,07 [0,23 0,04 0,17 0,71 
Ac | Deschidere către cultură 0,09 [0,02 0,08 0,61 0,32 0,49 
Ae | Deschidere către experienţă  |0,01 0,27 0,19 0,65 -0,0L 10,53 
% VS 130,2 [120,6 [110,2 [100,9 [90,2 


Notă : Sunt evidenţiate saturaţiile subdimensiunilor relative la factorul principal: S = Stabilitate 
emoţională ; E = Energie; A = Agreabilitate ; M = Deschidere mintală ; C = Conştiinciozitate ; 
HSQ = Comunalitate; %VS = Procent de varianţă explicat. 


După cum se poate observa din analiza tabelului 8.3, cele 10 subdimensiuni se 
grupează - în baza analizei factoriale exploratorii, efectuată prin metoda componente- 
lor principale, cu rotire de tip Varimax şi normalizare de tip Kaiser - în cinci factori. 
Incluzând în cadrul analizei factoriale şi scorurile obţinute la scalele principale, putem 
observa că structura factorială propusă de autorii chestionarului se replică şi în eşan- 
tionul normativ românesc. Astfel, în factorul 1 se grupează subscalele Cordialitate 
(0,86) şi Cooperare (0,83) şi scala Agreabilitate (0,92); tot în cadrul Factorului 1, 
resturi de saturație mai prezintă şi subscalele Dinamism (0,37) şi Deschidere către 
experienţă (0,33) ; în factorul 2 se grupează subscalele Dinamism (0,74) şi Dominanţă 
(0,84) şi scala Energie (0,89); se poate observa că există subscale care prezintă resturi 
de saturaţii în factorul doi, acestea fiind Perseverenţa (0,46) şi scala Conştiinciozitate 
(0,33); în factorul 3 se grupează subscalele Controlul impulsurilor (0,88) şi Controlul 
emoţiilor (0,88) şi scala Stabilitate emoţională (0,96) ; în factorul 4 se grupează sub- 
scalele Deschidere către cultură (0,85) şi Deschidere către experienţă (0,67) şi scala 
Deschidere mintală (0,88); iar în factorul 5 se grupează subscalele Scrupulozitate 
(0,84) şi Perseverenţă (0,65) şi scala Conştiinciozitate (0,86). 

Tabelul 8.3. Analiza factorială exploratorie pentru eşantionul românesc 


1 2, 3 4 5 
1 Di Dinamism 0,37 0,74 0,15 0,26 0,15 
2 Do Dominanţă 0,03 0,84 0,17 0,15 0,23 
3 Co Cordialitate 0,86 0,19 0,18 0,17 0,11 
4 Cp Cooperare 0,84 0,14 0,10 0,22 0,26 
$ Sc Scrupulozitate 0,23 0,09 0,10 0,24 0,84 
6 Pe Perseverenţă 0,17 0,46 0,25 0,15 0,65 
7 Ci Controlul impulsurilor 0,23 0,02 0,88 0,14 0,16 
8 Ce Controlul emoţiilor 0,03 0,29 0,88 0,08 0,10 
9 Ac Deschidere către cultură 0,16 0,1 0,17 0,85 0,29 
10 Ae Deschidere către experienţă 0,33 0,43 0,08 0,67 0,09 
ii E Energie 0,23 0,89 0,18 0,24 0,21 
12 |A Agreabilitate 0,92 0,18 0,15 0,21 0,20 
13 e: Conştinciozitate 0,23 0,33 0,21 0,22 0,86 
14 |$ Stabilitate emoţională 0,15 0,16 0,96 0,12 0,14 
15 M Deschidere mintală 0,27 0,29 0,15 0,88 0,23 


Notă : Extragere în componentele principale, însoţită de rotire Varimax cu normalizare de tip Kaiser. 


Confirmarea structurii factoriale a chestionarului poate merge la un nivel superior, 
prin examinarea statistică a adecvării acestei structuri. Pentru a examina adecvarea 
structurii factoriale a fost discutată corespondenţa dintre structura factorială obţinută 
empiric, pe de o parte, şi, pe de altă parte, structura teoretică postulată pentru chesti- 
onar. Au fost calculaţi coeficienţii de corelaţie între factori, pe baza tabelului saturaţi- 
ilor, prezentat mai sus, precum şi coeficienţii de corelaţie obţinuţi pe baza cheii de 
scorare a testului. Corelaţiile care au rezultat între aceste proceduri diferite de scorare 
sunt egale cu 0,99 pentru Stabilitate emoţională, 0,93 pentru Energie, 0,93 pentru 
Agreabilitate, 0,97 pentru Deschidere mintală şi 0,88 pentru Conştiinciozitate, atestând 
astfel o clară suprapunere a conceptelor acoperite de factorii extraşi pe bază empirică 
şi de scorurile „teoretice”. 

Structura factorială care stă la baza chestionarului este aşadar confirmată substanţial. 
Totuşi, menţionăm faptul că subdimensiunea Perseverenţă, care în literatura de speci- 
alitate este considerată a fi un aspect fundamental al Conştiinciozităţii (Goldberg, 1990 ; 
Digman, 1990) şi care a fost inclusă în BFQ pe baza acestor fundamentări teoretice şi 
argumente convingătoare, pare să reflecte şi aspecte importante ale dimensiunii numite 
de autori Energie. Pentru a clarifica acest aspect, care ar putea induce o anumită dis- 
torsiune, s-a recurs la analiza factorială confirmatorie (Bolen, 1989), ce permite eva- 
luarea gradului de potrivire a unei structuri factoriale ipotetice cu datele observate. 
Rezultatele confirmă un grad foarte puternic de corespondenţă a datelor observate cu 
structura factorială teoretică, detalii despre modelele testate şi rezultatele numerice 
obţinute putând fi regăsite în Caprara er al. (2008). 

Stabilitatea soluţiei factoriale obţinute prin analiza factorială a celor zece subdimen- 
siuni a fost examinată pe baza indicelui de potrivire (Gorsuch, 1983) a soluţiilor care 
au fost obţinute în urma unui număr de şase factoriale, pe eşantioane diverse. Indicii 
medii de potrivire care au rezultat au valoarea 0,97 pentru primul factor (Stabilitate 
emoţională), 0,96 pentru al doilea factor (Energie), 0,96 pentru al treilea factor 

(Agreabilitate), 0,91 pentru al patrulea factor (Deschidere mintală) şi 0,87 pentru al 
cincilea factor (Conştiinciozitate). Soluţia factorială este aşadar stabilă, chiar în con- 
diţii diferite de administrare şi pe grupuri diferite de participanţi (studenţi, adulţi, 
bărbaţi, femei etc.). 


Relaţii documentate cu alte sisteme sau instrumente de evaluare ale personalităţii 


Autorii au cercetat în profunzime validitatea de construct a BFQ. În acest scop, ei 
au efectuat mai multe studii, în mai multe state europene, pe diferite grupe de parti- 
cipanţi, studii care au investigat relaţiile dintre dimensiunile chestionarului şi concep- 
tele măsurate de alte chestionare, centrate pe trăsături de personalitate similare sau 
diferite de cele măsurate de BFQ. 

Dintre chestionarele utilizate pentru a trasa relaţii care validează semnificaţia sca- 
lelor BFQ, enumerăm NEO PI (Costa şi McCrae, 1985) şi NEO PI-R (Costa şi McCrae, 
1992), EPQ (Eysenck şi Eysenck, 1976), CPS (Comrey, 1970, 1980, 1991), 16PF — 
Forma A (Cattell, Eber şi Tatsuoka, 1970), MPQ (Tellegen, 1982), RTTI (Zawadski 
şi Strelau, 1991), STAI (Spielberger, 1989), STAXI (Spielberger, 1992), Inventarul de 
Ostilitate Buss-Durkee (Buss şi Perry, 1992), Scala de Individualizare INDIV (Maslach 
et al., 1985), precum şi multe alte teste şi scale. Rezultatele sunt discutate în Caprara 
et al. (2008), precum şi în diferite articole ştiinţifice. Aceste rezultate nu numai că 
atestă o validitate convergentă crescută a scalelor BFQ, dar scot în evidenţă şi validi- 
tatea divergentă care rezultă din faptul că nu se manifestă corelaţii ridicate cu dimen- 
siuni de personalitate care sunt diferite de semnificaţiile cuprinse în intenţiile scalelor. 

În concluzie, BFQ este un chestionar cu caracteristici psihometrice foarte bune, o 
fidelitate excelentă şi o validitate probată în zeci de studii. Este un chestionar care pe 
baza acestor caracteristici poate fi recomandat pentru activităţi de evaluare cu miză 
mare. 


8.4. Administrarea şi scorarea 


BFQ poate fi administrat atât individual, cât şi în grup. Instrucţiunile sunt tipărite pe 
prima pagină a fiecărui chestionar şi pot fi citite cu voce tare, fiind însoţite de lămuriri 
suplimentare, dacă este cazul. Nici afirmaţiile chestionarului, nici instrucţiunile nu pot 
fi modificate. Dacă este nevoie, afirmaţiile şi întrebările chestionarului pot fi citite 
participanţilor, având grijă să nu se inducă sugestii privind răspunsul. Atunci când 
anumite persoane nu înţeleg semnificaţia cuvintelor sau a afirmațiilor, explicaţiile date 
de persoana care supraveghează administrarea nu trebuie să inducă un răspuns anume. 
Este important să se recomande participanţilor să răspundă la toate afirmaţiile tipărite 
pe foaia de răspuns. În plus, subiectul trebuie să fie atent să completeze foaia de răspuns 
cu toate informaţiile solicitate (nume, data naşterii, sexul, profesia, tipul de studii etc.). 

Atunci când chestionarul este aplicat în situaţii de selecţie de personal, în faza de 
prezentare este indicat să se sublinieze importanţa sincerităţii în răspunsurile date la 
întrebări, precum şi faptul că aceasta este verificată de către chestionar prin proceduri 
speciale. Este, de asemenea, important să se evidenţieze participanţilor la testare că 

nu există răspunsuri corecte sau greşite şi nici un profil de personalitate care să fie 
absolut dezirabil sau indezirabil. În plus, subiectului trebuie să i se precizeze faptul că 
e indicat să răspundă în mod spontan şi sincer, iar atunci valoarea informativă a rezul- 
tatelor chestionarului va fi superioară şi benefică pentru el. 

O premisă-cheie în aplicarea, dar mai ales în interpretarea corectă a BFQ este 
familiaritatea persoanei care administrează chestionarul cu teoria Big Five, cu chesti- 
onarul de faţă şi cu conţinutul acestuia. De aceea, este indicat ca specialistul care 
decide utilizarea BFQ -— indiferent de domeniul în care se doreşte aplicarea sa - să fie 
familiarizat şi instruit în sensul utilizării chestionarului. În acest sens, este de dorit 
parcurgerea manualului, precum şi familiarizarea cu o serie de concepte psihometrice. 

BFQ poate fi aplicat atât prin administrare în grup, cât şi prin administrare indivi- 
duală. Instrucţiunile care se regăsesc la începutul chestionarului sunt simple şi clare 
Şi, în principiu, nu diferă de instrucţiunile standard, tipice pentru un chestionar de 
personalitate. Când BFQ este administrat în grup, este totuşi dezirabil ca instrucţiunile 
să fie citite cu voce tare, astfel încât, dacă apar întrebări sau neclarităţi referitoare la 
aceste instrucţiuni, specialistul să poată răspunde la începutul sesiunii de testare. Din 
momentul în care este clar că instrucţiunile au fost înţelese, respondenţii sunt rugaţi 
să înceapă. În cadrul şedinţelor de aplicare în grup, participanţii sunt rugaţi să adreseze 
toate întrebările înainte de începerea efectivă a completării testului, însă, dacă sunt 
întrebări care apar pe parcurs, este de preferat ca respondenţii să solicite prezenţa 
specialistului prin ridicarea mâinii şi deplasarea acestuia la fiecare în parte, pentru a 
nu perturba completarea chestionarului de către ceilalţi respondenţi. 

Completarea BFQ durează, în medie, 20-30 de minute. Dacă un subiect examinat 
nu reuşeşte să finalizeze chestionarul în cadrul acestui interval, va fi lăsat să îl com- 
pleteze atât timp cât este necesar, astfel încât toate afirmaţiile chestionarului să aibă 
răspuns. Se va insista pe ideea că astfel de chestionare de personalitate nu au răspun- 
suri corecte sau greşite şi că scala în cinci puncte utilizată de BFQ le permite nuanţa- 
rea răspunsului. Dacă participanţii examinaţi nu înţeleg o anumită afirmaţie, ei pot 
solicita ajutorul specialistului care supraveghează aplicarea chestionarului, în sensul 
explicării anumitor cuvinte sau semnificaţii ale cuvintelor utilizate în cadrul chestio- 
narului. Este de reţinut că aplicaţia furnizată de specialist nu trebuie să influenţeze 
răspunsul subiectului şi de aceea este bine ca tonalitatea vocii să fie neutră şi să nu se 
sugereze răspunsul. Dacă respondenţii sunt nesiguri în alegerea răspunsurilor, ei ar 
trebui să fie încurajați să încerce alegerea unei variante care se potriveşte cel mai bine 
modului în care văd ei lucrurile. 

Studiile efectuate în România au demonstrat că participanţii cu vârsta minimă de 
13 ani sunt capabili să înţeleagă şi să răspundă la toţi itemii BFQ, fără instrucţiuni 
speciale. Se întâmplă totuşi ca participanţii examinaţi să omită un item pentru că nu 
înţeleg pe deplin sensul acestuia sau pentru că nu îi văd relevanţa pentru ei. De aceea, 
este important ca, în momentul preluării chestionarului completat, examinatorul să 
verifice dacă toţi itemii au un singur răspuns. În cazul în care unul sau mai mulţi itemi 
nu au răspuns sau respondenţii au furnizat mai multe răspunsuri, examinatorul trebuie 
să-i ceară subiectului să revadă acei itemi şi să încerce să răspundă corespunzător, 
conform instrucţiunilor prezentate iniţial. 

Respondenţii trebuie consiliaţi în privinţa răspunsului sincer la chestionar. Studiile 
arată că, în situaţii de evaluare sau de selecţie, respondenţi au tendinţa — uneori implicită - de 

a furniza răspunsuri dezirabile social. De aceea, este bine ca ei să fie informaţi că 
testul permite identificarea acestor distorsiuni. 

Persoanele examinate trebuie, de asemenea, instruite să-şi treacă pe formular, la 
sfârşitul completării chestionarului, datele personale, în special sexul şi vârsta, acestea 
fiind absolut necesare pentru aplicarea etalonului corespunzător. 


8.5. Interpretarea scorurilor 


În cele ce urmează, vom prezenta recomandări privind interpretarea pentru scalele şi 
subscalele BFQ, urmând îndeaproape sugestiile de interpretare făcute de autorii testu- 
lui în manualul acestuia (Caprara er al. 2008). Scalele pot fi interpretate şi chiar trebuie 
interpretate şi de sine stătător (fiecare scală separat), dar în momentul în care se rea- 
lizează interpretarea unui profil BFQ este indicat să se coroboreze scorurile între 
scalele şi subscalele chestionarului. De asemenea, este indicat ca datele obţinute în 
urma aplicării BFQ să fie coroborate cu date provenite din alte surse, cum ar fi obser- 
vaţii, interviu sau ale chestionare. 


8.5.1. Scala E (Energie, Energia) 


Obiectivele scalei E 


Scala E a fost construită cu scopul de a identifica persoanele care se integrează cu 
uşurinţă în comunitate, relaţionează uşor cu cei din jur şi care sunt capabile să stabi- 
lească căi de comunicare eficiente cu cei din preajmă. 


Descrierea scalei E 


Factorul E a fost construit în acord cu indicaţiile lui Watson şi Clark (1997) şi face 
referire la ceea ce în literatura de specialitate este definit ca Extraversiune (McCrae şi 
Costa, 1997) sau Origine/Sorginte (Goldberg, 1990). Denumirea Energie a fost agreată 
de autorii testului, prin raportarea acesteia la alte denumiri şi concepte tipice în con- 
textul lingvistic latin, unde extraversiune este mai degrabă o denumire tehnică şi lipsită 
de semnificaţie reală pentru cea mai mare parte a vorbitorilor (Caprara şi Perugini, 
1990, 1991b, apud Caprara er al., 2008). 

La polul pozitiv, scala identifică indivizi competitivi, care socializează uşor şi dau 
dovadă de un nivel de energie ridicat. La polul negativ, scala identifică indivizi seden- 
tari, preferând activităţile liniştite ; aceştia nu interacționează foarte mult cu alte 
persoane, preferă să nu fie în centrul atenţiei, nu doresc să fie băgaţi în seamă, ci mai 
degrabă să treacă neobservaţi. 

Indivizii care obţin un punctaj ridicat la această scală tind să se descrie ca persoane 
dinamice, active, energice, dominante şi vorbăreţe, în timp ce aceia care obţin scoruri 
mici la această scală se consideră mai degrabă lipsiţi de dinamism, pasivi, retrași, 
astenici, supuşi şi tăcuţi (Caprara er al., 2008). 

Scala E este un predictor de succes pentru profesii precum cele de manageri şi 
vânzători. Deoarece interacţiunea cu alte persoane reprezintă un aspect important 
pentru astfel de ocupaţii, este de la sine înţeles că trăsături precum sociabilitatea, 
aptitudinile de comunicare şi asertivitatea sunt condiţii importante pentru performanţe 
profesionale superioare în aceste poziţii din mediul organizaţional. 


a) Subscala Di (Dinamism, Dinamismo) 


Obiectivele subscalei Di 


Subscala Di are ca obiectiv măsurarea acelor aspecte ale comportamentului social care 
sunt legate de uşurinţa în comunicare, de entuziasm şi de energie. Subscala Di identi- 
fică persoane implicate în activităţile grupului din care fac parte, care se simt în largul 
lor să vorbească în public şi să-şi exprime punctele de vedere, dezbătându-le cu ceilalţi. 


Descrierea subscalei Di 


Subscala Di identifică, la polul pozitiv, persoane energice, dinamice şi flexibile, 
deschise către interacţiune, care preferă contexte sociale diverse, se pot integra cu 
uşurinţă în colectiv şi sunt în căutarea activităţilor dinamice. 

În cadrul acestei subscale, persoanele cu scoruri ridicate sunt caracterizate de cei 
din jur ca fiind sociabile şi cu o capacitate mare de integrare în grupuri diferite. Ele 
comunică şi interacționează cu uşurinţă şi îşi susţin punctul de vedere în mod eficient. 
De obicei, la locul de muncă vor căuta să îşi îmbunătăţească în mod constant perfor- 
manţa. Scorurile foarte ridicate pot fi un indicator al unei flexibilităţi extreme ori chiar 
al unei oarecare inconstanţe în comportament. 

Persoanele cu scoruri scăzute sunt introvertite şi preferă să nu iasă în evidenţă, sunt 
retrase şi deseori reticente în privinţa comunicării cu ceilalţi, mai ales cu persoanele 
din afara cercului apropiat de prieteni. Sunt reţinute în cadrul activităţilor de grup, 
preferând mai degrabă să stea retrase şi să observe. 


b) Subscala Do (Dominanţă, Dominanza) 


Obiectivele subscalei Do 


Obiectivul acestei subscale este identificarea acelor persoane cărora le place să 
iniţieze diverse activităţi şi să-şi asume rolul de lider sau de coordonator. Subscala 
descrie persoanele cărora le place să fie în centrul atenţiei şi care agreează competiţi- 
ile. Ele îşi susţin puternic şi în mod convingător punctul de vedere şi caută, de obicei, 
să îşi impună preferinţele şi ideile. 


Descrierea subscalei Do 


Această subscală a fost creată cu scopul de a identifica persoanele asertive, convin- 
gătoare, dominante, care îi influenţează cu uşurinţă pe cei din jur, fiind capabile să 
preia conducerea când situaţia o cere. Subscala are rolul de a identifica persoanele 
competitive sub diverse forme, indivizi care fac tot posibilul ca ideile pe care le emit 
să fie implementate sau testate. 

Persoanele cu scoruri ridicate sunt, în general, descrise ca fiind capabile să-şi sus- 
ţină cu tărie ideile. Ele sunt foarte eficiente în modul în care interacționează cu cei din 
jur, influenţându-i pentru ca ideile să le fie acceptate de către aceştia. Astfel, pot fi 
adevăraţi lideri de opinie, ştiind cum să-şi susţină punctul de vedere în funcţie de 

interlocutori. În general, aceste persoane nu se dau bătute cu uşurinţă, sunt perseverente 
şi fac tot posibilul ca ceea ce susţin să fie acceptat. 

La scoruri scăzute, în general nu le place să atragă atenţia asupra lor, deseori fiind 
percepute ca fiind submisive, neavând dorinţa de a-i convinge pe cei din jur să le adopte 
ideile sau poziţia legată de anumite aspecte. Nu doresc să intre în competiţie şi din 
această cauză nu au nici deprinderi foarte combative în momentele în care sunt puşi 
în situaţii de competiţie. Astfel, în mediul organizaţional, ele pot fi regăsite mai degrabă 
în poziţii de subordonare. Este posibil ca un scor scăzut la această scală să descrie şi 
persoane cooperante, calde şi altruiste, însă, în general, scorurile scăzute la subscala 
Do indică lipsă de încredere în forțele proprii şi lipsa dorinţei de a-şi depăşi propria 
performanţă (Caprara et a/., 2008). 


8.5.2. Scala A (Agreabilitate, Amicalită) 


Obiectivele scalei A 


Scala A din cadrul chestionarului BFQ a fost construită cu scopul de a identifica acele 
persoane care ştiu să se facă plăcute, reuşesc să lege cu uşurinţă relaţii de prietenie şi 
doresc şi ştiu cum să interacţioneze în mod agreabil cu cei din jur. Agreabilitatea 
corespunde tendinței de fi în armonie cu ceilalţi, de a construi şi menţine relaţii de 
prietenie şi de colaborare (Caprara er al., 2008). 


Descrierea Scalei A 


Scala A descrie un concept care este principial opus ostilităţii. Ea a fost construită 
prin prisma a două subscale, şi anume subscala de Cordialitate (Co) şi subscala de 
Cooperare (Cp). Acestea măsoară, pe de o parte, aspecte legate de capacitatea de a 
prevedea trebuinţele celor din jur şi a veni în întâmpinarea acestora, capacitatea de a 
coopera eficient cu ceilalţi şi, pe de altă parte, aspecte legate de încrederea în ceilalţi 
şi deschiderea faţă de ceilalţi. 

Scala identifică, prin scorurile mari, persoanele care ştiu cum să câştige şi să acorde 
încrederea celor din jur, care pot lega relaţii sociale bazate pe respect şi empatie reci- 
proce. Această scală identifică, de asemenea, persoanele care se pot integra în diferite 
contexte sociale, cărora le place compania altora. Sunt, în general, iertătoare şi oricând 
disponibile pentru cei din jur, dezvoltă relaţii bazate pe cooperare, nu pe competiţie, 
considerând că vor obţine rezultatele cele mai bune prin sprijin reciproc. În încercarea 
de a-i înţelege pe cei din jur pun accent pe rezonanţa emoţională cu interlocutorii lor, 
umanizează nu doar relaţiile, ci şi percepțiile şi deciziile proprii şi încearcă să privească 
orice problemă din mai multe unghiuri şi perspective. 

Persoanele care obţin un punctaj mare la această dimensiune tind să se descrie ca 
fiind foarte cooperante, amabile, altruiste, prietenoase, generoase, empatice. Pe de altă 
parte, cele care obţin un punctaj mic se descriu ca necooperante, lipsite de amabilitate 
şi altruism, neprietenoase, lipsite de generozitate şi de empatie, centrate mai degrabă 
pe propriile nevoi decât pe ale altora. 

a) Subscala Co (Cordialitate, Cordialită) 


Obiectivele subscalei Co 


Subscala Co are ca obiectiv identificarea persoanelor calde, prietenoase, care sunt 
dispuse să acorde încredere celor din jur şi ştiu să câştige încrederea celorlalţi. Subscala 
Co măsoară, de asemenea, disponibilitatea faţă de problemele celorlalţi şi propensiunea 
pentru a acorda atenţie nevoilor altora (Caprara et al., 2008). 


Descrierea subscalei Co 


Subscala Co indică măsura în care o persoană este percepută ca amabilă în diverse 
contexte sociale şi profesionale, având dorinţa şi capacitatea de a dezvolta relaţii cor- 
diale, bazate pe prietenie. Subscala identifică gradul în care o persoană manifestă 
încredere faţă de cei din jur şi, de asemenea, toleranţă faţă de aceştia. Subscala are 
rolul de a diferenţia între indivizii care au tendinţa de a fi distanţi sau ostili faţă de cei 
din jur şi cei care investesc în relaţii caracterizate de căldură, prietenie şi, în general, 
bunăstarea emoţională a altora. 

Scorurile ridicate în cadrul acestei subscale indică persoanele care pot câştiga 
încrederea celorlalţi, sunt amabile şi binevoitoare chiar şi cu acele persoane pe care 
nu le cunosc foarte bine. Pun mare preţ pe buna-credinţă şi sinceritatea celorlalţi, 
pornind de la premisa că şi cei din jur vor manifesta aceeaşi atitudine. Aceste persoane 
vor păstra, de exemplu, un secret, indiferent de preţul pe care-l presupune un asemenea 
fapt, fiind de altfel percepute ca bune confidente. Valorile lor sunt de natură umanistă, 
altruistă, emoţională. 

Scorurile scăzute la subscala Co sugerează faptul că persoana evaluată tinde să fie 
mai degrabă bănuitoare şi să nu acorde încredere celor din jur. În general, aceste per- 
soane sunt suspicioase, bănuitoare, iar încrederea lor va fi câştigată fie foarte greu, fie 
niciodată. Aceste persoane nu pot acorda o a doua şansă, împărtăşesc informaţii per- 
sonale cu greu şi, de aceea, pot părea celor din jur, uneori chiar şi celor mai apropiaţi, 
ca fiind interiorizate, taciturne, reci şi distante. 


b) Subscala Cp (Cooperare, Cooperativită) 


Subscala Cp a fost creată cu scopul de a identifica acele persoane orientate spre 
participarea în diverse grupuri şi activităţi, spre colaborare şi relaţionare cu cei din jur 
şi care manifestă o sensibilitate generală şi o atenţie sporită faţă de nevoile de cooperare 
ale celorlalţi. De asemenea, subscala surprinde capacitatea indivizilor evaluaţi de a 
identifica nevoile celorlalți şi a de veni în întâmpinarea acestora. 


Descrierea subscalei Cp 


Subscala Cp identifică acele persoane care reuşesc să obţină respectul şi încrederea 
celorlalţi. Sunt percepute ca persoane amabile, care reuşesc să dea dovadă de empatie, 
săritoare şi dornice să-i ajute pe ceilalţi. Aceste persoane colaborează eficient, valori- 
fică aportul celor din jur şi le place să împartă cu aceştia succesul obţinut. 

Scorurile ridicate în cadrul acestei scale identifică persoanele altruiste şi tolerante, 
care fac tot posibilul pentru a câştiga încrederea celor cu care interacționează şi sunt 
întotdeauna disponibile pentru a ajuta. Disponibilitatea lor este sinceră şi, de aceea, 
de multe ori există riscul ca ceilalţi să profite de acest lucru. Aceste persoane exprimă 

ceea ce gândesc şi, în general, acţionează fără a se preface sau a avea gânduri ascunse. 
Sunt loiale, percepute ca fiind de încredere şi cărora li se pot comunica secrete. 
Manifestă înţelegere faţă de situaţia celorlalţi şi faţă de evenimentele trăite de fiecare, 
empatizând şi încercând să găsească cea mai bună cale de a fi de ajutor celor din jur. 
Pun mare preţ pe acordarea ajutorului, fiind indivizi săritori şi orientaţi spre interac- 
ţiunea bazată pe cooperare cu ceilalţi. 

Scorurile scăzute la subscala Cp identifică persoane percepute ca lipsite de sensi- 
bilitate şi care nu par a se lăsa influențate de aspecte emoţionale în ceea ce priveşte 
luarea deciziilor. Ele au tendinţa de a fi egoiste, preocupându-se în mod exagerat de 
interesele lor personale şi neţinând seama de cele ale celorlalţi. În plan comportamen- 
tal, această propensiune se traduce printr-o preferinţă pentru munca individuală şi 
pentru asumarea individuală a recompensei. Nu sunt orientate spre cooperare şi mai 
degrabă evită interacţiunile şi participarea. De obicei, iau în calcul doar beneficiul 
personal şi pot ignora interesele colectivului din care fac parte sau în care îşi desfăşoară 
activitatea. Preferă munca individuală deoarece nu le place să împărtăşească cu cei din 
jur roadele muncii şi succesele obţinute. Nu pun mare preţ pe ce gândesc cei din jur 
şi nu acordă atenţie dacă cineva este lezat de atitudinea lor. Pot fi percepute de cei din 
jur ca fiind necioplite, lipsite de tact, având o atitudine jignitoare (Caprara er al., 2008). 


8.5.3. Scala C (Conştiinciozitate, Coscienziosită) 


Obiectivele scalei C 


Factorul Conştiinciozitate (C) face referire la capacitatea de autoreglare şi autocontrol, 
adică se referă atât la aspectele care ţin de inhibiţia şi controlul anumitor impulsuri, 
Cât şi la aspectele proactive, care ţin de concentrarea asupra anumitor intenţii (McCrae 
şi Costa, 1989; Digman, 1990, apud Caprara er al., 2008). Scala C identifică persoa- 
nele care se organizează în mod eficient, sunt atente la detalii şi evaluează toate aspec- 
tele unei probleme înainte de a lua o decizie. Aceste persoane planifică, de obicei, în 
mod riguros timpul şi sarcinile, încercând să controleze ceea ce trebuie să realizeze, 
fiind punctuale în livrarea rezultatelor. Un alt scop al scalei este acela de a identifica 
persoanele dedicate şi perseverente, care nu renunţă odată ce întâmpină obstacole şi 
care perseverează în atingerea obiectivelor propuse. Scala C măsoară gradul în care 
persoana evaluată ştie să-şi gestioneze energia şi timpul pentru a realiza ceea ce şi-a 
propus, menţinându-şi concentrarea şi dedicarea până la finalizarea unei sarcini sau 
activităţi, fără a se lăsa inhibată de eventuale obstacole şi aspecte negative. 


Descrierea scalei C 


Scala C măsoară caracteristici precum autoreglarea, responsabilitatea, precizia, 
punctualitatea, stăruința în sarcină, capacitatea de planificare şi control, tenacitatea 
(Caprara er al., 2008). Ea vizează capacitatea de autoreglare atât în ceea ce priveşte 
inhibarea, cât şi proactivitatea şi cuprinde două subscale: Scrupulozitatea (Sc) şi 
Perseverenţa (Pe). Scrupulozitatea (Sc) evaluează autodisciplina, calitatea de a fi per- 
ceput ca fiind de încredere de către ceilalţi, de a acorda atenţie detaliilor, de a manifesta 
o preferinţă puternică pentru ordine şi precizie şi de a aborda sarcinile cu meticulozitate. 


CHESTIONARUL BIG FIVE (BFQ) 257 


Perseverența (Pe) evaluează capacitatea de a persista în îndeplinirea sarcinilor, de a-şi 
mobiliza energia pentru atingerea obiectivelor şi de a nu ceda în faţa obstacolelor sau 
dificultăţilor. 

Persoanele care obţin scoruri mari la această dimensiune tind să se descrie ca fiind 
meticuloase, scrupuloase, ordonate, precise, perseverente. 

Cele care obţin scoruri mici la această dimensiune se descriu ca fiind lipsite de 
scrupulozitate şi meticulozitate, dezordonate, neobsedate de precizie şi nu foarte per- 
severente (Caprara er a/., 2008) 

Scorurile ridicate la scala C indică faptul că persoana evaluată preferă o planificare 
riguroasă. De aceea, ele au un randament ridicat şi mai degrabă obţin rezultate bune 
în mediile de muncă ce sunt caracterizate de o structură clară şi organizare. În situaţii 
de haos sau dezorganizare, aceste persoane nu trec la acţiune înainte de a-şi structura 
un plan detaliat referitor la ce şi cum vor face. Tind să fie chiar meticuloase în urmă- 
rirea planului, verificând fiecare stadiu şi comparându-l cu planul iniţial şi cu timpii 
estimaţi. Nu renunţă în faţa obstacolelor sau aspectelor neprevăzute, ci perseverează 
în îndeplinirea sarcinii. 

În cadrul acestei scale, scorurile scăzute identifică acele persoane care nu planifică 
sau organizează propria muncă, ci preferă să muncească după direcţii mai generale şi 
mai puţin riguroase. Pentru ele, organizarea şi planificarea reprezintă o pierdere de 
timp şi de aceea dau randament mai degrabă în medii de muncă mai puţin riguroase şi 
organizate, medii fluide, care să le permită să simtă libertatea. Este foarte important 
de menţionat faptul că un scor mic la scala Conştiinciozitate nu reprezintă flexibilitate 
comportamentală, ci poate avea conotaţii negative legate de lipsa de seriozitate şi res- 
ponsabilitate. Aceste persoane preferă de multe ori să se sustragă sarcinilor care pre- 
supun o responsabilitate ridicată, ceea ce le face să fie caracterizate deseori de cei din 
jur ca fiind delăsătoare sau neserioase. Ele preferă acel tip de muncă în care nu apar 
obstacole ce trebuie să fie depăşite. Dacă, totuşi astfel de obstacole apar, au tendinţa 
de a se da uşor bătute, preferând mai degrabă să renunţe sau să transfere responsabi- 
litatea. Pot fi cu uşurinţă distrase, chiar şi atunci când munca este foarte importantă şi 
solicită atenţie şi dedicare. În general, aceste persoane preferă să trateze activităţile cu 
uşurinţă şi să le expedieze, prestând de multe ori o muncă de slabă calitate, doar pen- 
tru a o finaliza. De asemenea pot fi inconstante în capacitatea lor de a depune efort. 
Informaţiile pe care le transmit mai departe pot fi imprecise, aceste persoane tinzând 
să nu verifice validitatea informaţiilor cu care operează. 


a) Subscala Sc (Scrupulozitate, Scrupulosită) 


Obiectivele subscalei Sc 


Subscala Sc a fost construită cu scopul de a măsura aspecte legate de meticulozitate, 
atenţie pentru cele mai mici detalii şi pasiunea pentru ordine. Subscala identifică per- 
soanele cărora le place să planifice totul în detaliu, să ia în considerare fiecare aspect 
al problemei şi care vor să anticipeze modul în care se vor desfăşura evenimentele 
(Caprara er al., 2008). 


Descrierea subscalei Sc 


Subscala Sc identifică persoanele care valorifică munca bine organizată şi încadrarea 
în termenele-limită, acordând atenţie detaliilor şi, în general, respectarea angajamentelor 

luate. De obicei sunt foarte muncitoare, persoane pe care te poţi baza şi nu le place să 
aibă „timpi morţi” în activităţile desfăşurate. Astfel, ele preferă să planifice şi ulterior 
să evalueze modul în care au realizat o anumită activitate. Încearcă să anticipeze even- 
tualele probleme pe care le pot întâmpina şi nu predau o lucrare înainte de a o verifica. 

În cadrul acestei subscale, scorurile ridicate indică faptul că persoanele evaluate au 
tendinţa de a respecta programele şi planificările pe care şi le fac şi, în general, sunt 
considerate de cei din jur ca fiind de încredere şi responsabile. Scorurile foarte ridicate 
indică persoane care pot duce ideea de perfecţionism la un nivel superior. În aceste 
situaţii, există posibilitatea de a se pierde în detalii şi de a scăpa din vedere imaginea 
de ansamblu a problemei cu care se confruntă. 

Scorurile scăzute indică persoane care preferă să lucreze fără a avea un plan bine 
stabilit. Realizează activităţile în ordinea în care le sunt cerute sau pur şi simplu după 
cum le dictează impulsul de moment, nu acordă o mare atenţie detaliilor, se mulţumesc 
cu un nivel minim de calitate, nu privesc amănuntele unei probleme sau ale muncii lor 
şi adesea omit să verifice detaliile chiar şi atunci când ele sunt prescrise de un regu- 
lament sau de o procedură. Dacă munca pe care trebuie să o realizeze presupune prea 
multă planificare, au tendinţa să renunţe. Sunt dezordonate în modul în care imple- 
mentează sarcinile sau efectuează activităţile ce le revin. 


b) Subscala Pe (Perseverenţă, Perseveranza) 


Obiectivele subscalei Pe 


Subscala Pe a fost creată în scopul de a identifica acele persoane care sunt încăpă- 
ţânate şi nu renunţă până când sarcina nu a fost dusă la bun sfârşit. Ele reuşesc de 
fiecare dată să găsească motivaţia necesară şi resursele solicitate pentru a nu lăsa munca 
făcută doar pe jumătate sau în mod superficial. În general, dau dovadă de o mare 
tenacitate şi persistenţă în sarcină, motiv pentru care sunt văzute de cei din jur ca fiind 
luptătoare şi dedicate. 


Descrierea subscalei Pe 


Subscala Pe identifică persoanele perseverente, decise, tenace şi care nu se dau 
înapoi atunci când le apar în cale obstacole care să le blocheze planurile. Pun mare 
preţ pe finalizarea activităţilor întreprinse, caută în mod constant să-şi pună în aplicare 
planurile şi să le ducă la bun sfârşit. Tenace, ele caută în mod constant noi căi de a-şi 
îmbunătăţi performanţele. Sunt genul de persoane pe care cei din jur se pot baza. Când 
îşi iau angajamente, le tratează cu maximă seriozitate şi nu se dau înapoi atunci când 
intervine ceva în planurile lor, indiferent de greutăţile cu care se confruntă. 

Persoanele cu scoruri ridicate la subscala Pe sunt, în general, foarte motivate şi 
muncitoare. Sunt dispuse să muncească ore suplimentare şi să renunţe la activităţi 
colaterale pentru a livra la timp un proiect de calitate. Fiind extrem de responsabile, 
ştiu că pentru a reuşi e nevoie de multă eficienţă şi de aceea caută întotdeauna să 
găsească rute de optimizare în realizarea activităţii. Sunt tenace şi urmăresc în perma- 
nenţă să identifice cea mai bună cale de realizare a activităţilor pe care le întreprind. 
Se caracterizează prin faptul că înfruntă dificultăţile şi obstacolele prin depunerea unui 
efort mare. Sunt în stare să-şi orienteze întreaga atenţie asupra activităţii în care sunt 
implicate şi nu se lasă uşor convinse în a nu rezolva o sarcină importantă. Au, de 

asemenea, de cele mai multe ori o capacitate superioară de concentrare a atenţiei şi a 
efortului şi multă putere de muncă. Înfruntă dificultăţile apărute pentru că depun un 
efort mare şi au o mare capacitate de stăruinţă. 

Scorurile scăzute la subscala Pe identifică persoanele delăsătoare şi mai degrabă 
leneşe. Fiind uneori supuse şi docile, se lasă uşor influențate de mediul exterior şi 
renunţă cu uşurinţă în faţa tentaţiilor apărute sau a obstacolelor întâlnite. De aceea, se 
întâmplă deseori ca, atunci când nu reuşesc din prima încercare în ceea ce şi-au propus, 
să se dea bătute şi să nu mai încerce să atingă obiectivul. Ele cedează cu uşurinţă în 
faţa presiunii sociale şi de aceea pot fi văzute ca persoane maleabile sau uneori chiar 
delăsătoare. Cei din jur le pot percepe ca persoane neserioase, care prestează o muncă 
de proastă calitate. Sunt persoane care cedează în faţa dificultăţilor şi preferă să se 
implice în alte sarcini decât să persiste când dau de greu. 


8.5.4. Scala S (Stabilitate emoţională, Sfabilită emotiva) 


Obiectivele scalei S 


Factorul Stabilitate emoţională (S) face referire la caracteristicile aflate la opusul 
„afectivității negative” (Watson şi Tellegen, 1985; McCrae şi Costa, 1987). Scala S$ 
măsoară acele aspecte ce vizează vulnerabilitatea persoanei, emotivitatea acesteia şi 
anxietatea pe care o percepe în situaţiile cu care se confruntă. Scopul scalei este acela 
de a identifica persoanele percepute ca fiind foarte calme, care nu se enervează când 
lucrurile nu merg aşa cum şi-au propus şi care nu se pierd cu firea în faţa situaţiilor 
neprevăzute sau problematice. Scala mai identifică şi măsura în care indivizii îşi pot 
controla emoţiile şi modul în care reuşesc să manifeste comportamente coerente şi 
constante, fără modificări datorate stării emoţionale. 


Descrierea scalei S 


Această scală măsoară acele caracteristici precum capacitatea de control al reacţii- 
lor emoţionale proprii, absenţa afectelor negative şi confortul psihologic. Este formată 
din două subdimensiuni: Controlul emoțiilor (Ce), care măsoară aspecte legate de 
controlarea stărilor de tensiune care au legătură cu experienţa emoţională şi cu emoti- 
vitatea în general, şi Controlul impulsurilor (Ci), care măsoară aspecte referitoare la 
capacitatea de a menţine controlul propriului comportament chiar şi în situaţii de 
disconfort, conflict sau pericol. 

Astfel, scala S identifică persoanele ce rămân calme atunci când se confruntă cu 
probleme, care îşi pot gestiona în mod eficient chiar şi cele mai puternice emoţii şi 
ştiu cum să facă faţă situaţiilor neprevăzute. Nu sunt emotive, ci mai degrabă raţionale, 
iar în acţiunile lor se poate observa tot timpul starea de echilibru emoţional. Reuşesc 
să se controleze şi să-şi gestioneze reacţiile chiar şi în situaţiile în care resimt discon- 
fort. În acest sens, sunt echilibrate şi dau dovadă de un comportament raţional, inclu- 
siv în situaţii care pentru alţii sunt anxiogene. 

În general, persoanele cu scoruri scăzute sunt percepute ca fiind nemulţumite de 
viaţa lor şi pot vorbi cu uşurinţă despre acest aspect. Se poate întâmpla ca astfel de 

persoane să semnaleze în mod constant aspectele care le creează disconfort şi să-şi 
exteriorizeze supărările şi grijile pe care le resimt. În cele mai multe cazuri reacţionează 
impulsiv, sub acţiunea emoţiilor pe care le trăiesc. În astfel de situaţii, raționalitatea 
lor este diminuată şi pot acţiona în modalităţi neobişnuite, atât pentru ele, cât şi pentru 
situaţia respectivă. 

Persoanele cu scoruri ridicate la scala S sunt indivizi care ştiu cum să gestioneze 
trăirile anxioase, reuşind să se manifeste în mod calm chiar dacă situaţia cu care se 
confruntă este neobişnuită sau conflictuală. Perseverează şi tind să fie raţionali, indi- 
ferent de gravitatea situaţie. În general, sunt mulţumiţi de stilul lor de viaţă şi prezintă 
un grad înalt de dezirabilitate socială în comportamentele manifestate. 


a) Subscala Ce (Controlul emoţiilor, Conrrollo delle emozioni) 


Obiectivele subscalei Ce 


Subscala Ce a fost generată pentru a măsura capacitatea de evitare a stărilor de 
anxietate sau a diverselor sentimente disforice de vulnerabilitate, disconfort sau depresie. 


Descrierea subscalei Ce 


Subscala Ce identifică persoanele care reuşesc să fie echilibrate şi stabile şi nu 
prezintă vulnerabilitate emoţională, chiar dacă situaţia cu care se confruntă este nouă 
sau dificilă. Sunt genul de persoane optimiste, care încearcă să privească latura pozitivă 
a evenimentelor pe care le trăiesc şi a experienţelor pe care le au. Se acceptă pe sine 
aşa cum sunt şi de aceea primesc cu încredere chiar şi feedbackuri negative, ştiind că 
acestea le pot ajuta să evolueze (Caprara et al., 2008) 

În cadrul acestei subscale, persoanele cu scoruri ridicate sunt percepute ca fiind 
mulțumite de modul în care şi-au construit şi îşi trăiesc viaţa. Ele privesc viitorul în 
mod optimist, manifestă echilibru şi pot reacţiona în mod controlat în cadrul situaţiilor 
cu care se confruntă. Sunt sigure pe resursele proprii şi îşi pot inhiba emoţiile puternice. 
Persoanele cu scoruri scăzute la această subscală sunt percepute ca fiind nemulţumite 
de stilul lor de viaţă, vulnerabile şi lipsite de siguranţă de sine. De cele mai multe ori, 
nu cunosc modul în care ar trebui să reacționeze şi de aceea există posibilitatea să caute 
în mod constant sprijinul celor din jur sau să acţioneze în mod impulsiv şi neadaptat. 
Sunt persoane emotive ce pot reacţiona imprevizibil, manifestând agitaţie extremă sau 
depresie, în funcţie de situaţie. De cele mai multe ori, aceste persoane sunt neliniştite 
şi preocupate, chiar şi în situaţiile uzuale, nesimţindu-se în largul lor. 


b) Subscala Ci (Controlul impulsurilor, Controllo degli impulsi) 


Obiectivele subscalei Ci 


Subscala Controlul impulsurilor a fost creată pentru a măsura capacitatea de a 
controla reacţiile impulsive, cum ar fi reacţiile de iritare, supărare sau anxietate. Acest 
control se manifestă atât în situaţii de normalitate, când apar astfel de reacţii, cât şi în 
situaţii de disconfort emoţional prelungit. Subscala Ci identifică persoanele care se 
enervează greu, şi care, chiar dacă o fac, reuşesc să controleze exteriorizarea stărilor 
lor emoţionale. Aceste persoane sunt echilibrate emoţional (Caprara er a/., 2008) 

Descrierea subscalei Ci 


Subscala Ci identifică persoanele care reuşesc să acţioneze cu calm, răbdare şi 
într-un mod raţional, indiferent de situaţia în care se află. 

Persoanele cu scoruri ridicate la subscala Ci dau dovadă de calm şi răbdare în orice 
circumstanţe. Preferă să dea dovadă de bunăvoință, mai degrabă decât să pornească 
vreun conflict. Chiar şi confruntându-se cu situaţii neplăcute sau imprevizibile, ele 
încearcă să-şi menţină echilibrul şi să nu acţioneze sub impulsul momentului. Preţuiesc 
raţiunea şi nu se lasă pradă emoţiilor de moment, reuşesc să-şi inhibe emoţiile chiar 
şi atunci când sunt criticate sau atacate verbal, preferă să cugete, să evalueze şi să tragă 
concluzii înainte de a acţiona. 

Persoanele cu scoruri mici sunt percepute ca persoane impulsive, ce reacţionează 
fără a analiza consecinţele. Au tendinţa să reacționeze de multe ori fără a sta pe gânduri 
şi fără a analiza atent situaţia cu care se confruntă. Sunt uşor iritabile şi îşi manifestă 
supărarea într-un mod evident şi pentru cei din jur. Sunt suspicioase şi mai tot timpul 
pun la îndoială ceea ce spun cei din jur. De multe ori, reacţiile pe care le au sunt 
exagerate sau neobişnuite. Reacționează în mod impulsiv, fără să evalueze posibilele 
consecinţe. În momente de tensiune, acţiunile lor se pot situa la limită. 


8.5.5. Scala M (Deschidere mintală, Apertura mentale) 


Obiectivele scalei M 


Factorul Deschidere mintală (M) face referire la dimensiuni pe care alţi autori le-au 
denumit drept Cultură (Norman, 1963), Intelect (Goldberg, 1990) sau Deschidere către 
experienţă (Costa şi McCrae, 1985) şi acordă o atenţie specială caracteristicilor care 
în contextul lingvistic italian sunt asociate cu denumiri precum „cult”, „deschis la 
minte” sau „intelectual” (Caprara şi Perugini, 1990; Caprara er a/., 2008). 

Scopul scalei M este acela de a identifica persoanele care preferă să fie la curent 
cu noutăţile din domeniul în care activează, cu informaţiile cele mai recente din diverse 
domenii. Scala M evaluează gradul în care o persoană este atrasă de tot ceea ce este 
nou, de posibilitatea de a încerca experienţei noi şi stimulative din punct de vedere 
intelectual. Această scală trebuie înţeleasă ca o măsură de evaluare a diversităţii, a 
nonconformismului şi nontradiţionalismului. În acelaşi timp, măsoară gradul în care 
persoana este înclinată spre a descoperi şi testa noi moduri de abordare a diverselor 
situaţii, noi orizonturi şi perspective. 


Descrierea scalei M 


Scala M măsoară caracteristici precum diversitatea intereselor culturale, toleranța 
faţă de diversitate, creativitatea şi curiozitatea. Persoanele caracterizate de scoruri mari 
la această scală sunt indulgente şi tolerante şi de aceea încearcă să accepte puncte de 
vedere distincte. Scala identifică acele trăsături care sunt asociate cu creativitatea şi cu 
preferința pentru variaţie, manifestată atât în viaţa profesională, cât şi în cea personală. 
Aceste persoane caută mereu soluţii inovatoare, noi, care permit diverse abordări ale 
situaţiei cu care se confruntă. 

Scala globală M cuprinde două subdimensiuni, şi anume Deschidere către cultură 
(Ac) şi Deschidere către experienţă (Ace). Deschiderea către cultură (Ac) măsoară, în 
viziunea autorilor (Caprara, Barbaranelli şi Borgogni, 2005, apud Caprara et al., 2008), 
aspecte legate de propensiunea de a se menţine informat, de interesul faţă de lectură, 
de interesul pentru dobândirea de cunoştinţe noi. Deschiderea către experienţă (Ace) 
măsoară acele aspecte legate de Deschiderea mintală care se referă la dispoziţia favo- 
rabilă faţă de noutate, la capacitatea de a lua în considerare mai multe perspective ale 
aceleiaşi probleme, la atitudinea favorabilă faţă de valori, stiluri, moduri de viaţă şi 
culturi diferite. 

Persoanele care dau dovadă de deschidere mintală sunt acelea care se află într-o 
permanentă căutare de soluţii noi şi ingenioase, care explorează orizonturi şi soluţii 
noi pentru problemele existente. Încearcă să identifice şi să exploreze tot ceea ce este 
nou şi inedit. Au un mod neconvențional de a gândi şi resimt mulţumire atunci când 
descoperă căi de acţiune originale. Dau dovadă de imaginaţie, de creativitate, sunt 
persoane curioase, pline de originalitate şi au interese largi, vaste. 

În cadrul acestei dimensiuni, persoanele cu scoruri mari tind să se descrie ca fiind 
culte, informate, interesate de lucruri şi experienţe noi, fiind deschise la ideea de a 
intra în contact cu noi culturi. Explorează idei inedite şi preferă să implementeze 
strategii şi soluţii creative. Citesc noutăţile în domeniile de care sunt interesate, caută 
să fie mereu informate, vizionează programe culturale şi educative, urmărind să-şi 
dezvolte cultura generală. 

Pe de altă parte, persoanele care obţin scoruri mici se descriu ca fiind mai puţin 
culte, mai puţin informate, comune şi convenţionale, conservatoare, relativ dezintere- 
sate de lucruri şi experienţe noi, refractare la ideea de a intra în contact cu obiceiuri 
şi culturi diferite şi deseori intolerante faţă de diversitate. Sunt, în general, conserva- 
toare, au interese bine direcționate în sensul cutumelor uzuale, pot uneori chiar să 
manifeste prejudecăţi şi o reticenţă crescută faţă de diverse aspecte ce ţin de tradiţional 
şi convenţional. Nu vor dori să testeze aproape niciodată noi strategii şi nici să abordeze 
problemele din mai multe perspective. 


a) Subscala Ac (Deschidere către cultură, Apertura alla cultura) 


Obiectivele subscalei Ac 


Subscala Ac a fost creată de autori (Caprara, Barbaranelli şi Borgogni, 2005, apud 
Caprara et al., 2008) cu scopul de a măsura varietatea nevoilor şi intereselor culturale. 
De asemenea, această subscală este o măsură a interesului persoanei evaluate de a fi 
la curent cu noutăţile din domeniile sale de interes (şi nu numai) şi a dorinţei de a 
achiziţiona cunoştinţe şi deprinderi noi. 


Descrierea subscalei Ac 


Subscala Ac identifică acele persoane care dau dovadă de curiozitate şi manifestă 
o nevoie accentuată de a fi la curent cu noutăţile din domeniile lor de interes. Ele caută 
mereu oportunităţi de a învăţa lucruri noi şi de a se autodepăşi, sunt motivate de dorinţa 
de cunoaştere chiar şi în domenii adiacente celor ce ar presupune interes profesional 
sau personal direct. Nevoia lor de a şti cât mai multe este însoţită de un puternic spirit 
analitic care, asociat cu intuiţia, poate produce cunoştinţe valoroase. 

Această subscală indică, de asemenea, măsura în care persoanele manifestă interes 
pentru ceea ce fac. Ele caută în permanenţă să-şi satisfacă pe deplin curiozitatea şi să 
afle lucruri noi, vor dori în permanenţă să-şi satisfacă interesele culturale variate, vor 
urmări emisiuni ştiinţifice, vor citi reviste de specialitate, vor fi la curent cu ceea ce 
se întâmplă în diverse sfere ale vieţii sociale, culturale, politice sau ştiinţifice. 

În cadrul acestei subscale, scorurile ridicate înregistrate sugerează că persoana 
evaluată este interesată de aspecte şi perspective noi, căutând în permanenţă informaţii 
de actualitate privind domeniile sale de interes. Acestea sunt, în general, receptive la 
ceea ce e nou, însă caută să integreze aspectele noi într-o schemă logică, raţională şi 
uşor aplicabilă. În permanenţă avide de informaţii noi şi captivante, preferă să-şi 
petreacă timpul liber citind, vizionând emisiuni culturale sau informative, căutând să 
asimileze cât mai multe cunoştinţe. 

Scorurile scăzute la subscala Ac indică acele persoane care preferă să nu analizeze 
lucrurile în profunzime, ci să rămână la un nivel de suprafaţă în zonele pentru care 
prezintă totuşi interes. Fiind considerate superficiale, se bazează mult pe cunoştinţele 
deja achiziţionate, demonstrând un interes scăzut pentru a descoperi şi învăţa lucruri 
noi. Nefiind foarte doritoare să caute lucruri şi informaţii de actualitate, ele preferă să 
se bazeze pe informaţiile deja cunoscute sau aflate la îndemână. De asemenea, şi interesele 
lor culturale pot fi reduse, preferând să opereze cu aspecte concrete sau rutiniere. 


b) Subscala Ae (Deschidere către experienţă, Apertura all'esperienza) 


Obiectivele subscalei Ae 


Subscala Ae are ca scop măsurarea gradului în care persoana evaluată manifestă 
deschidere faţă de aspectele noi, de inovaţie. De asemenea, subscala este o măsură a 
toleranţei faţă de diversitate, a deschiderii faţă de valori, stiluri, moduri de viaţă şi 
culturi diferite de cele personale, precum şi a măsurii în care persoana ia în considerare 
mai multe perspective ale aceleiaşi probleme. 


Descrierea subscalei Ae 


Subscala identifică persoanele care preferă să opereze cu informaţii noi, care sunt 
caracterizate de o orientare proactivă şi manifestă curiozitate faţă de aspectele noi, care 
au capacitatea de a lua în considerare diverse perspective şi de a tolera şi aprecia 
diversitatea din toate punctele de vedere. 

Această subscală indică gradul în care persoana se orientează proactiv spre căutarea 
unor experienţe noi şi măsura în care apreciază situaţiile şi lucrurile neconvenţionale. 
Astfel de persoane consideră că explorarea situaţiilor noi este o oportunitate de a pro- 
gresa, subscala fiind şi un bun indicator al gradului în care cel evaluat manifestă 
toleranţă faţă de necunoscut şi puncte de vedere diferite de cele personale. 

Scorurile ridicate la subscala Ae sugerează că persoana este nonconformistă şi 
deschisă spre lucruri, activităţi şi experienţe inedite. În acest sens, asemenea persoane 
pot da dovadă de o mare originalitate şi imaginaţie în activităţile întreprinse, sunt ori- 
entate spre dezvoltare şi schimbare, ţintind deseori spre perfecţiune prin inovațiile 
propuse sau practicate. Datorită acestei propensiuni spre noutate şi inedit reuşesc să-şi 
atingă deseori obiectivele propuse, dar este la fel de posibil ca o astfel de deschidere 
extremă să devină o piedică în calea dezvoltării lor, întrucât se pot plictisi rapid în 

situaţiile în care nu există oportunitatea de a afla sau încerca lucruri noi, iar ele nu pot 
contribui coerent la o construcţie de lungă durată şi stabilă. Aceste persoane vor căuta 
în permanenţă să vadă lucrurile din mai multe perspective, să dea valenţe noi lucruri- 
lor uzuale şi tradiţionale, şi de aici orientarea lor către domenii care le permit astfel 
de manifestări, cum ar fi publicitatea, arta, cultura sau marketingul. 

Scorurile scăzute în cadrul acestei subscale identifică acele persoane reticente faţă 
de noutate. Ele sunt convenţionale şi conservatoare şi caută în permanenţă să menţină 
starea actuală, depunând eforturi în aşa fel încât să nu schimbe nimic din rutina dobân- 
dită. Sunt conservatoare şi ataşate de tradiţie. Atunci când apar schimbări majore, tind 
să respingă noul mod în care se desfăşoară lucrurile şi vor căuta în permanenţă să 
restabilească vechea organizare ori vechile obiceiuri. Vor construi adesea pe strategii 
convenţionale, sunt adepte ale tradiţiei, despre care consideră că trebuie păstrată cu 
orice preţ. Situaţiile nonconformiste sau neobişnuite sunt puternic anxiogene şi pot 
trezi în ele sentimente de frustrare, depresie, melancolie faţă de ceea ce a fost (Caprara 
et al., 2008) 


8.6. Ariile de aplicare 


Psihologia aplicată poate regăsi beneficiile aplicării BFQ, atât ca model teoretic, cât 
şi ca instrument de psihodiagnostic, în vederea evaluării. 

În continuare, prezentăm anumite concluzii sugerate de cercetările ce au vizat 
modelele Big Five şi BFQ, evidențiind aplicabilitatea lor în câteva arii din sfera psiho- 
logiei, organizaţională, clinică şi educaţională. 


8.6.1. Psihologia organizaţională 


Relevanţa modelului Big Five a fost evidenţiată în cadrul diverselor cercetări ce urmă- 
reau examinarea validității predictive şi concurente. Astfel, Hogan (1986) relevă faptul 
că Extraversiunea, Stabilitatea emoţională şi Agreabilitatea sunt corelate pozitiv cu 
anumite criterii vizate în mediul organizaţional. 

Una dintre cele mai importante contribuţii ale modelului Big Five este reducerea 
diferenţelor dintre autoevaluare şi evaluarea utilizând chestionarul de personalitate. 

O altă contribuţie importantă a modelului adusă practicii din zona organizaţională 
este aceea că permite evaluarea personalităţii prin utilizarea unui limbaj asemănător 
celui cotidian, simplificând înţelegerea şi utilizarea lui în procesele de selecţie, evalu- 
are şi formare, chiar şi pentru persoanele care nu sunt specializate în psihologie. Multe 
cercetări au relevat existenţa unei congruențe între autoevaluarea utilizând liste de 
adjective şi chestionar, în cadrul modelului Big Five (McCrae şi Costa, 1987; Borkenau 
şi Ostendorf, 1989; Peabody şi Goldberg, 1989). 

8.6.2. Psihologia clinică şi psihologia sănătăţii 


Tulburările de personalitate prezintă un spectru larg de simptome ce nu se caracterizează 
doar prin una dintre cele cinci dimensiuni ale personalităţii, examinate prin prisma 
modelului Big Five, însă pot fi analizate mai corect dacă sunt luate în considerare ca 
extreme ale dimensiunilor Big Five. 

Energia corelează mai ales cu tulburările de tip histrionic şi narcisist decât cu tul- 
burările de tip pasiv-agresiv şi de evitare, acestea fiind asociate Introversiunii. 

Agreabilitatea corelează mai curând cu tulburările de tip dependent (polul pozitiv) 
decât cu tulburările de tip paranoid, antisocial şi narcisist (polul negativ), care sunt 
mai ales asociate cu Ostilitarea. 

Conştiinciozitatea contrastează mai degrabă cu tulburările de tip compulsiv (polul 
pozitiv) decât cu tulburările de tip antisocial şi pasiv-agresiv (polul negativ), care sunt 
în general asociate cu Non-Conştiinciozitatea (Caprara et al., 2008). 

Stabilitatea emoțională este factorul care, în tulburări precum cea de tip borderline, 
pasiv-agresiv, dependent şi de evitare, reprezintă partea patologică (polul pozitiv). 

Deschiderea mintală este factorul care, în tulburări precum cea de tip schizoid, 
reprezintă partea patologică (polul pozitiv). 

Este important de punctat faptul că, deşi prin utilizarea dimensiunilor modelului 
Big Five se pot contura anumite aspecte ale personalităţii ce pot deveni factori predis- 
pozanţi pentru dezvoltarea tulburărilor de personalitate, există o diferenţă în ceea ce 
priveşte influenţa acestora. Astfel, Srabilitatea emoțională este o trăsătură comună 
majorităţii tulburărilor de personalitate, în timp ce factori precum Deschiderea mintală 
şi Conştiinciozitatea nu au o influenţă atât de mare. 


8.6.3. Psihologia educaţională 


În cadrul psihologiei educaţionale, modelul Big Five a fost analizat prin prisma relaţiei 
dintre cei cinci factori şi adaptarea şi performanţa şcolară. Cercetători precum Digman 
şi Inouye (1986) şi Graziano şi Ward (1992) au examinat importanţa Deschiderii către 
experiență şi a Conştiinciozităţii, relevând corelaţii pozitive mari cu performanţa şco- 
lară. O posibilă explicaţie este aceea că persoanele conştiincioase îşi organizează mai 
bine materialele şi sunt mai responsabile, iar cele mai deschise către experienţe tind 
să utilizeze toate oportunităţile de învăţare disponibile în mediul academic. 

Capitolul 9 
Adjectivele Big Five (BEA) 


Andreea Butucescu 
Daniela Vercellino 


Adjectivele Big Five (Big Five Adjectives, BFA) (Caprara, Barbaranelli şi Steca, 2002) 
este forma adjectivală a BFQ (Big Five Questionnaire, Caprara, Barbaranelli şi Borgogni, 
2005), un exponent italian al teoriei Big Five cu o influenţă puternică în Europa. Adaptarea 
culturală a chestionarului în România a fost realizată de Horia D. Pitariu, Dragoş Iliescu 
şi Daniela Vercellino (2008). 

Cercetările psiholingvistice intense au permis obţinerea unor dovezi consistente 
privind adjectivele prin care pot fi descrie conduite sau preferinţe în cadrul tuturor celor 
cinci domenii: Energie, Agreabilitate, Conştiinciozitate, Stabilitate emoţională, Deschidere 
mintală. BFA măsoară aşadar, pe baza adjectivelor, cele cinci domenii amintite, fiecărui 
domeniu fiindu-i asociate în mod egal câte două subdimensiuni, care îşi aduc contribu- 
ţia în explicarea modului în care funcţionează domeniul general. Astfel, scala Energie 
cuprinde subscalele Dinamism şi Dominanţă, scala Agreabilitate cuprinde subscalele 
Cordialitate şi Cooperare, scala Congştiinciozitate este definită de subscalele Perseverenţă 
şi Scrupulozitate, scala Stabilitate emoţională de Controlul emoţiilor şi Controlul impul- 
surilor, iar Deschidere mintală de subscalele Deschidere către cultură şi Deschidere 
către experienţă. În plus, BFA conţine şi o scală de identificare a dezirabilităţii sociale. 

În total, BFA conţine 175 de itemi (adjective) evaluabili pe o scală în şapte paşi şi 
acoperă cele cinci domenii ale modelului, precum şi cele zece subscale componente. 
Completarea chestionarului nu durează mai mult de 15 minute. 

Avantajul semnificativ al acestei abordări de măsurare a personalităţii prin liste 
adjectivale în comparaţie cu chestionarele „clasice” este acela al unei flexibilităţi mai 
mari, fapt ce îi conferă o aplicabilitate extinsă chiar şi în domenii interdisciplinare, cum 
ar fi marketingul sau psihologia consumatorului. BFA este de asemenea foarte avanta- 
jos în toate situaţiile în care, pe lângă autoevaluare, este necesară şi heteroevaluarea. 

9.1. Introducere 


Big Five Adjectives (BFA) este un instrument de evaluare a personalităţii normale adulte, 
construit în spiritul tradiţiei modelului Big Five, măsurând cei cinci factori : Extraversiune, 
Agreabilitate, Conştiinciozitate, Stabilitate emoţională şi Deschidere mintală. BFA este 
organizat ca o listă de 175 de adjective şi reprezintă o măsură rapidă şi uşoară de evaluare 
a personalităţii. Fiecare adjectiv este evaluat pe o scală - de preferinţă - de la unu la şapte. 

Fiecare dintre cei cinci factori este evaluat cu ajutorul a două subscale : Dinamism 
şi Dominanţă pentru Extraversiune, Cordialitate şi Cooperare pentru Agreabilitate, 
Meticulozitate şi Perseverenţă pentru Conştiinciozitate, Controlul impulsurilor şi Controlul 
emoţiilor pentru Stabilitate emoţională şi Deschidere către cultură şi Deschidere către 
experienţă pentru Deschidere mintală. În plus, chestionarul are o scală de Dezirabilitate 
socială ce evaluează răspunsurile distorsionate. 

BFA poate fi utilizat ca instrument de autoevaluare în contexte organizaționale, 
clinice şi educaţionale. Marele avantaj al listelor de adjective şi implicit al BEA constă 
în faptul că pot fi utilizate nu doar în autoevaluarea personalităţii, ci şi în heteroevalu- 
are, ca grilă de observaţie care să ajute în descrierea personalităţii altor persoane (spre 
exemplu, personalitatea unui candidat în cadrul unui centru de evaluare). Datorită 
cum este cazul itemilor atitudinali - BFA poate fi utilizat cu succes în contexte variate, 
chiar şi în psihologia consumatorului, psihologia sportivă sau marketing. Alt avantaj 
asociat chestionarelor bazate pe liste adjectivale, aşa cum reiese din observaţiile prac- 
ticienilor, dar şi ale cercetătorilor, se referă la faptul că, spre deosebire de chestiona- 
rele bazate pe itemi, primele permit, pe de o parte, încorporarea unui număr mai mare 
de markeri lexicali descriptivi, iar pe de altă parte, timpul de completare chiar şi în 
această situaţie este mult redus. 

Acest capitol realizează o prezentare succintă a testului, prezentare care se bazează, 
în mare parte, pe varianta românească a manualului (Caprara, Barbaranelli, Steca, 
Pitariu, Vercellino şi Iliescu, 2008). 


9.2. Construcţia 


9.2.1. Considerentele istorice legate de măsurarea personalităţii 
prin adjective 


Modelul Big Five este punctul de întâlnire dintre diferite tradiţii şi abordări psihome- 
trice, în mod special fiind rezultatul abordării psiholingvistice şi a celei factoriale. 
La baza perspectivei psiholingvistice se află ipoteza „lexicală” sau cea a sedimen- 
tării lingvistice, susţinută de-a lungul timpului de cercetători precum Klages (1926), 
Allport (1937), Cattell (1943), Norman (1963) şi Goldberg (1982), conform cărora 


„acele diferenţe dintre indivizi care sunt mai evidente şi mai relevante social în viaţa 

lor şi a celor din jur vor sfârşi prin a fi codificate în vocabularul limbajului natural : 
cel mai probabil este ca ele să fie exprimate prin cuvinte singulare” (John, Angleitner 
şi Ostendorf, 1988, p. 174). Din aceste ipoteze derivă convingerea că vocabularul 
reprezintă sursa la care cercetătorii pot să recurgă pentru a identifica termenii utili în 
descrierea personalităţii. 

Începând cu studiile lui Klages (1926), Baumgarten (1933) şi Allport şi Odbert 
(1936), o serie de psihologi şi-au îndreptat atenţia spre limbajul natural, ca sursă 
importantă şi utilă în descrierea personalităţii. Această muncă, alături de extragerea 
din dicţionar a termenilor relevanţi pentru personalitate, a fost ghidată de paradigma 
lexicală (John er al., 1988 ; Saucier şi Goldberg, 1996). Ipoteza lexicală susţine că majo- 
ritatea caracteristicilor de personalitate sunt codate în limbajul natural (Allport, 1937). 

Analiza vocabularului, considerat sursa principală a tuturor descriptorilor posibili 
pentru personalitate, a dus la construirea unor liste multiple de termeni, mai ales 
adjective, care sunt, într-un fel sau altul, legate de examinarea diferenţelor individuale. 

Studiul relaţiilor dintre diferiţii descriptori ai personalităţii a arătat în mod repetat 
emergenţa a cinci mari factori, această structură manifestându-se independent de teh- 
nicile factoriale, procedura de evaluare (autoevaluare vs heteroevaluare), caracteristicile 
demografice (sex, vârstă etc.) sau contextele lingvistice şi culturale (Statele Unite, 
Germania, Olanda, Italia, Japonia, Filipine, Taiwan etc.). Pentru detalii, sugerăm 
cititorului interesat să consulte autori precum : John er a. (1988), Caprara şi Perugini 
(1990), Saucier, Hampson şi Goldberg (2000). 

La aceşti cinci factori, se pare, se pot reduce dimensiunile personalităţii identificate 
în spiritul tradiţiei factoriale de autori precum Cattell, Guilford, Eysenck şi Comrey, 
prin intermediul unor chestionare de genul Testului de Personalitate în 16 Factori, al 
Chestionarului de personalitate Guilford-Zimmerman (GZTS), al Chestionarului de 
personalitate Eysenck (EPQ) sau Scalelor de Personalitate Comrey (CPS) (Ostendorf 
şi Angleitner, 1992). 

O atenţie sporită s-a acordat măsurării celor cinci factori ai Big Five. Instrumentele 
utilizate iniţial pentru măsurarea Big Five au constat în liste de adjective, unipolare sau 
bipolare, selecţionate prin studiul dicţionarelor sau realizate cu ajutorul cercetărilor 
psiholingvistice. Scopul acestora a fost de a stabili taxonomii exhaustive şi bine struc- 
turate de termeni descriptivi pentru personalitate. Listele de adjective cel mai frecvent 
citate şi utilizate sunt următoarele, aşa cum precizează şi Briggs (1992) : 

Cele 20 de perechi de adjective (Norman, 1963). 

Cei 75 de clusteri semantici (Norman, 1967). 

Cele 57 de perechi de adjective opuse semantic (Peabody, 1984; 1987). 

Cele 100 de perechi de sinonime (Goldberg, 1982). 

Big Five Observer (BFO) (Caprara, Barbaranelli şi Borgogni, 1994), care cuprinde 
40 de perechi de adjective bipolare, derivate din studiile lingvistice ale lui Caprara şi 
Perugini (1990, 1994). 

9.2.2. Dezvoltarea 


Dezvoltarea BEA s-a bazat pe o muncă de cercetare fundamentată pe paradigma psi- 
holingvistică şi pe studiile asupra personalităţii realizate de Caprara şi Perugini privind 
lexicologia italiană (1993). Considerăm oportun să menţionăm, în linii mari, caracte- 
risticile fundamentale ale acestui studiu, precum şi rezultatele principale la care s-a 
ajuns, deoarece ele constituie argumente pentru adaptarea BFA la contextul românesc, 
care este, din punct de vedere lingvistic, unul foarte asemănător cu cel italian. 

Într-o fază preliminară au fost alese 8.532 de adjective din dicţionarul limbii itali- 
ene contemporane. Apoi patru evaluatori experţi au examinat în mod individual acele 
adjective, evaluându-le utilitatea în descrierea personalităţii. Pe baza punctajului mediu 
al utilității, a rezultat o listă mai redusă, de 1.337 de adjective. Păstrându-se acelaşi 
criteriu, al utilității, lista a fost supusă unei noi analize, realizată acum de 22 de eva- 
luatori, care au păstrat în final doar 492 de adjective. 

Într-o fază ulterioară, lista adjectivală a fost utilizată pentru a obţine 274 de auto- 
evaluări din partea unui lot de adulţi. Analiza factorială a autoevaluărilor culese a 
permis identificarea celor cinci factori în care s-au grupat cele 492 de adjective. Primul 
factor rezultat a fost compus din adjectivele tipice pentru Conştiinciozitate, înţeleasă 
ca dimensiune asociată cu perseverenţa şi meticulozitatea ; al doilea factor a fost com- 
pus din adjectivele tipice pentru Energie/Extraversiune, înţeleasă ca dimensiune asoci- 
ată cu sociabilitatea, dominanţa interpersonală ; al treilea factor a fost compus din 
adjectivele tipice pentru Stabilitatea emoţională, înţeleasă mai ales ca fiind capacitatea 
de autocontrol a afectelor negative şi de menţinere a stării de calm ; al patrulea factor 
a fost compus din adjectivele tipice pentru Agreabilitate sau Amiabilitate, înţeleasă mai 
ales ca altruism, tendinţă opusă egoismului ; şi în cele din urmă al cincilea factor a 
fost compus din adjectivele tipice pentru Deschiderea mintală, înţeleasă ca intelectua- 
litate, diversitate, nonconformism şi nontradiţionalism. 

Identificarea adjectivelor care constituie BFA s-a realizat urmărind rezultatele stu- 
diului lui Caprara şi Perugini (1990, 1994). Într-o primă fază, a fost examinată lista 
de 492 de adjective care formează cei cinci factori şi apoi s-a urmărit o metodologie 
bazată pe corelarea cu un indicator consacrat al modelului Big Five, pentru spaţiul 
cultural italian, şi anume cu chestionarul de evaluare a personalităţi de tip atitudinal 
BFQ (Big Five Questionnaire, Caprara, Barbaranelli şi Borgogni, 1993). 

Urmărind această strategie, din lista de 492 de adjective au fost identificate cele 
care prezentau, la nivel empiric, corelaţiile cele mai ridicate cu cele cinci dimensiuni 
principale şi cu cele zece subdimensiuni ale BFQ. Astfel, au fost identificate 125 de 
adjective, 25 pentru fiecare dintre cele cinci dimensiuni principale. Dintre acestea, 10 
adjective reprezentau fiecare subdimensiune, însă au fost incluse şi câte cinci adjective 
suplimentare, tipice doar pentru suprafactorii generali. Acestor adjective li s-au adău- 
gat alte 15, care sunt indicatori ai dezirabilităţii sociale, şi 35 de adjective complemen- 
tare, care ţin de dimensiuni mai complexe, ce nu se suprapun perfect cu niciunul 
dintre cei cinci suprafactori luaţi izolat, dar care reprezintă combinaţii ale acestora. 

Conform autorilor variantei originale a testului (2002), scopul celor 35 de adjective 
complementare este de a extinde aria BFA spre zone care ţin de combinaţia dimensiu- 
nilor principale, acesta fiind un teren fertil în care ar putea fi prefigurate noi scale, 

care să completeze scalele canonice ale modelului în cinci factori. Un alt efect pe care 
îl are prezenţa acestor 35 de adjective complementare este echilibrarea secvenţei com- 
plete a adjectivelor care sunt prezentate persoanei testate, cu un posibil efect de estom- 
pare a posibilelor distorsiuni. 


9.3. Caracteristicile psihometrice 


Datele discutate în acest capitol se bazează pe statisticile raportate în manualul italian 
(Caprara, Barbaranelli şi Steca, 2002) şi în cel românesc (Caprara, Barbaranelli, Steca, 
Pitariu, Vercellino şi Iliescu, 2008) al testului. 


9.3.1. Etalonarea 


Eşantioanele utilizate sunt descrise pe larg în sursele indicate. Colecţiile de date sunt 
consistente, în context cultural italian BEA fiind administrat unui eşantion de 1.925 de 
participanţi, iar în context românesc unui eşantion de 2.200 de participanţi. 

Eşantionul românesc a fost selectat prin extracţie aleatorie dintr-un cadru mai larg 
de 5.000 de participanţi. Din perspectiva genului, eşantionul este perfect echilibrat, 
cuprinzând 1.100 de bărbaţi şi 1.100 de femei. Subiecţii incluşi au vârste cuprinse între 
13 şi 66 de ani. 

Distribuţia eşantionului din perspectiva zonei economice, dar şi a mediului de pro- 
venienţă reflectă distribuţia în cadrul populaţiei României. 

Volumele sunt diferite ca număr de participanţi şi în funcţie de criteriul educaţie : 
N (educaţie elementară) = 9, adică 0,4% ; N (şcoală gimnazială) = 233, adică 10,6% ; 
N (studii liceale) = 100, adică 4,6% ; N (şcoală profesională) = 1.029, adică 47,0% ; 
N (şcoală postliceală) = 714, adică 32,6% ; N (studii universitare) = 103, adică 4,7% ; 
şi 12 persoane, adică 0,5%, cu statut educaţional nedeclarat. 

În funcţie de distribuţia eşantionului, s-a apelat la transformarea scorurilor brute în 
scoruri T. Tabelele de conversie a scorurilor brute în scoruri T se regăsesc în anexele 
manualului utilizatorului, care sunt diferenţiate în funcţie de gen, dar şi de contextul 
evaluării, anume în situaţii normale, fără miză, şi în situaţii de competiţie sau selecţie. 
Analizele în cele două condiţii de testare (situaţii neutre şi situaţii competitive) relevă 
diferenţe semnificativ crescute în a doua condiţie, atât pe subeşantionul investigat în 
Italia, cât şi pe cel din România, la nivelul tuturor subscalelor. Diferenţele de gen 
analizate în eşantionul colectat în situaţii de competiţie au rezultat a fi şi ele semnifi- 
cative, astfel încât raportarea diferențiată propusă de autori şi facilitată practicianului 
prin tabele distincte de norme reprezintă un alt atu al utilizării cu încredere a chestio- 
narului BFA. 

Diferențe între subgrupurile eşantionului normativ românesc în funcţie de gen 


S-a efectuat o analiză pentru a se realiza dacă există diferenţe între scorurile medii 
obţinute pentru diverse subgrupuri, în funcţie de genul participanţilor. 

Diferenţele de gen evidenţiază faptul că bărbaţii obţin scoruri medii semnificativ 
mai mari decât femeile la scala Stabilitate emoţională, dar şi în mod diferențiat, la 
ambele subscale componente. Diferențe mici în favoarea bărbaţilor observăm la nivelul 
subscalei Dominanţă, precum şi la nivelul scalelor Energie şi Conştiinciozitate, dar şi 
Dezirabilitate socială. Bărbaţii obţin însă scoruri mai mici decât femeile la scala 
Agreabilitate şi subscala componentă, Cooperare. 


Tabelul 9.1. Diferențe între subgrupurile eşantionului 
normativ românesc în funcție de gen 


Total Masculin Feminin 
Scala (N = 2.200) (N = 1.100) (N = 1.100) 
M AS M AS M AS 
Di |Dinamism 50,01 8,14 49,94  |7,81 50,08 [8,46 
Do | Dominanţă 50,10  |7,29 51,18 16,69 49,02 17,70 
Co | Cordialitate 52,2 |7,61 52,92 17,64 52,52 17,58 
Cp | Cooperare 53,74 16,85 52,92 16,78 54,56 16,82 
Sc | Scrupulozitate 49,90 7,51 50,34 7,42 49,46 7,57 
Pe | Perseverenţă 54,21 7,73 54,77 7,66 53,65 7,16 
Ci | Controlul impulsurilor 49,24 8,68 50,63 8,05 47,86 9,00 
Ce | Controlul emoţiilor 46,96  |8,01 48,55 |7,74 45,38  |7,09 
Ac | Deschidere către cultură 53,06  |7,20 53,61 6,62 52,52  |7,69 
Ae | Deschidere către experienţă 47,56 16,94 47,82 16,78 47,30 |7,10 
E  |Energie 125,75 116,59 [126,98 [15,72 [124,51 117,34 
A  |Agreabilitate 134,24 |15,58 [133,24 [15,69 [135,24 [15,42 
C | Conştiinciozitate 131,49 |17,29 [132,47 |17,05 130,52 |17,49 
S | Stabilitate emoţională 114,45 [12,43 116,59 |11,64 112,30 [12,82 
M | Deschidere mintală 123,86 |14,31 124,70 |13,66 [123,03 [14,88 
Ds | Dezirabilitate socială 79,22  |9,55 80,34 [9,76 78,10 9,20 


Sursa : Caprara et al. (2008). 


9.3.2. Fidelitatea 


Fidelitatea scalelor utilizate pentru măsurarea celor zece subdimensiuni, a celor cinci 
dimensiuni principale, precum şi a scalei Dezirabilitate socială a fost examinată utili- 
zându-se calculul consistenţei interne şi calculul coeficientului de stabilitate test-retest. 
Aceste rezultate sunt prezentate în tabelul 9.2. 

Tabelul 9.2. Coeficienţii de fidelitate ai BEA, prezentaţi comparativ 
pe populația românească şi cea italiană 


Italia România 
Alfa Test-retest Alfa Test-retest 
1 Di  |Dinamism 0,86 [0,84 0,76 [0,84 
2 Do  |Dominanţă 0,81 0,89 0,72 [0,76 
3 Co | Cordialitate 0,80 [0,81 0,68 [0,83 
4 Cp | Cooperare 0,78 10,83 0,75 10,71 
5 Sc Scrupulozitate 0,82 [0,82 0,72 [0,81 
6 Pe | Perseverenţă 0,78 [0,81 0,80 [0,71 
7 Ce | Controlul emoţiilor 0,83 10,76 0,74 [0,88 
8 Ci Controlul impulsurilor 0,82 10,71 0,79 [0,84 
9 Ac | Deschidere către cultură 0,80 [0,81 0,82 10,63 
10 |Ae | Deschidere către experienţă 0,77 10,85 0,66 [0,70 
1 E Energie 0,91 0,90 0,86 [0,85 
12 |A Agreabilitate 0,87 10,88 0,85 [0,85 
13 |C Conştinciozitate 0,89 10,83 0,89 [0,90 
14 |$ Stabilitate emoţională 0,90 [0,76 0,67 [0,83 
15 |M Deschidere mintală 0,86 [0,87 0,83 [0,79 
16 |Ds  |Dezirabilitate socială 0,73 10,78 0,79 10,84 


Sursa : Caprara et al. (2008). 


Pentru calcularea coeficientului Alfa de consistenţă internă a fost luat în considerare 
lotul normativ total, atât în cazul analizelor originale, cât şi al celor realizate în 
România. Pentru calcularea coeficientului test-retest în cazul analizelor realizate în 
Italia a fost utilizat un subeşantion de 87 de participanţi, la care BFA a fost administrat 
succesiv la un interval de două săptămâni. În România, stabilitatea scorurilor BEA a 
fost evaluată la un interval de timp cuprins între 14 şi 19 zile, lotul utilizat pentru 
calcularea indicelui de stabilitate fiind de 83 de participanţi. Din punctul de vedere al 
distribuţiei eşantionului pe variabila gen, acesta este distribuit în mod relativ uniform, 
38 de participanţi fiind de gen masculin (45,8%) şi 45 fiind de gen feminin (54,2%). 
Vârsta participanţilor este cuprinsă între 18 şi 36 de ani (M = 27,54, AS = 4,75). 

Se poate observa că majoritatea indicilor obţinuţi pe populaţia românească se situ- 
ează la valori bune şi foarte bune şi, chiar în cele mai nefericite cazuri, în limite 
acceptabile. Eventuale excepţii pot fi observate pentru coeficienţii obţinuţi la nivelul 
subscalelor Cordialitate (a = 0,68) şi Deschidere către experienţă (a = 0,66), precum 
şi pentru scala de Stabilitate emoţională (a = 0,63). Totuşi, şi aceşti coeficienţi Alfa 
se află la un nivel acceptabil şi apropiat de pragul de 0,70; în plus pentru cele trei 
scale, indicele de stabilitate test-retest se plasează la un nivel mai înalt. 

Putem concluziona astfel că BEA are o consistenţă internă şi o stabilitate test-retest 
bună, atât pentru factorii de bază, cât şi pentru subscalele acestora. Indicii recomandă 
chestionarul pentru a fi utilizat în situaţii diverse, inclusiv în situaţii de evaluare cu 
miză mare. 

9.3.3. Validitatea 


Validitatea de construct 


Validitatea de construct, convergentă, a fost evaluată prin compararea cu dimensiunile 
chestionarului BFQ (Big Five Questionnaire, Caprara, Barbaranelli şi Borgogni, 1993). 
Rezultatele indică relaţii omonime între scalele corespondente. Astfel, Energia are 
o corelaţie de 0,72; Agreabilitatea 0,59, Conştiinciozitatea 0,64, Stabilitatea emoţio- 
nală 0,76, iar Deschiderea mintală 0,63. 
De asemenea şi coeficienţii obţinuţi la nivelul subscalelor atestă o convergenţă 
semnificativă între cele două instrumente. 


Corelaţia cu criteriile comportamentale 


Rezultatele unui studiu raportat de autori în manualul BFA (2008), realizat pe 1.322 
de participanţi, indică faptul că anumite comportamente manifestate în arii diverse 
corelează în mod diferențiat cu scalele din BFA. Spre exemplu, practicarea exerciţiilor 
fizice corelează cu scala Energie, comportamentele ce intră în sfera preocupărilor 
literare (scrisul, lectura) corelează cu scala Deschidere mintală, activităţile specifice 
din timpul liber sunt asociate scalei Energie etc. Scala Agreabilitate corelează într-ade- 
văr cu acele comportamente care sunt asociate conceptului de prietenie. 


Structura factorială 


În continuare, vom analiza pe scurt aspecte ale validității interne a BFA, adică 
structura sa factorială. 

Analiza structurii factoriale a chestionarului a fost efectuată luându-se în considerare 
scorurile globale obţinute de participanţi la fiecare dintre cele zece subdimensiuni. 
Această procedură (care face referire la conceptul de „punctaj însumat”) şi-a dobândit 
legitimarea printr-o serie de contribuţii ce i-au evidenţiat validitatea şi valoarea (Comrey, 
1970; Epstein, 1979; Hogan, 1986). În special utilizarea punctajelor însumate faţă 
de utilizarea itemului singular, mult mai sărac în varianţă, garantează o fidelitate şi o 
consistenţă internă mai mari ale scorurilor obţinute la test, precum şi o stabilitate mai 
mare a soluţiei factoriale astfel obţinute. 

Matricea coeficienţilor de corelaţie între cele zece subdimensiuni a fost supusă unei 
analize factoriale prin tehnica componentelor principale (Comrey şi Lee, 1992). Ca o 
modalitate de evaluare iniţială a comunalităţii pentru fiecare scală, a fost luat în con- 
siderare coeficientul de corelaţie cel mai ridicat prezentat de scala respectivă, cu toate 
celelalte scale incluse în analiză. Extragerea factorială a fost oprită pe baza inspecției 
vizuale a graficului saturaţiilor (scree tes?). Matricea nerotită obţinută în urma acestei 
proceduri a fost supusă unei rotații oblice prin metoda Oblimin. 

Cei cinci factori explică aproximativ 68% din varianţa totală a datelor. Primul 
factor explică aproximativ 14% din varianţă şi este saturat în cele două subdimensiuni 
ale Energiei, Dinamism şi Dominanţă, dar prezintă şi o saturație relativ mare în sub- 
dimensiunea Controlul emoţiilor. Al doilea factor explică ceva mai mult de 14% din 
varianţă şi este saturat în cele două subdimensiuni ale Stabilităţii emoţionale, Controlul 
emoţiilor şi Controlul impulsurilor. Al treilea factor explică aproximativ 13% din 
varianţă şi este saturat în cele două subdimensiuni ale Conştiinciozităţii, Scrupulozitate 

şi Perseverenţă. Al patrulea factor explică cca 13% din varianţă şi este saturat în cele 
două subdimensiuni ale Agreabilităţii: Cooperare şi Amabilitatate. Al cincilea factor 
explică aproape 14% din varianţă şi este saturat în cele două subdimensiuni ale 
Deschiderii mintale: Deschidere către cultură şi Deschidere către experienţă, dar 
prezintă o saturație relativ mare şi în subdimensiunea Dominanţă. Din analiza satura- 
țiilor factoriale se poate constata o confirmare substanţială a modelului bazat pe cele 
cinci dimensiuni. Fiecare pereche de subdimensiuni prezintă, de altfel, saturaţii crescute 
mai ales într-unul din aceşti factori şi saturaţii sensibil mai scăzute în alţi factori, chiar 
dacă există unele scale care prezintă saturaţii secundare apreciabile în factori diferiţi 
faţă de cel principal. Corelaţiile între factori sunt sub nivelul de r = 0,30, în afară de 
corelaţia dintre Energie şi Deschidere mintală, care este r = 0,38. 

Corespondenţa structurii ipotetice a modelului Big Five cu structura factorială obţi- 
nută empiric a fost analizată prin calculul coeficienţilor de corelaţie dintre scorurile 
factoriale ale fiecăruia dintre cei cinci factori extraşi şi scorurile fiecărei dimensiuni 
principale a BFA. Acest scor este definit drept coeficient de validitate factorială (Cattell 
şi Tatsuoka, 1964). Corelaţiile au rezultat ca fiind egale cu 0,93 pentru Energie, 0,95 
pentru Agreabilitate, 0,96 pentru Conştiinciozitate, 0,94 pentru Stabilitate emoţională 
şi 0,95 pentru Deschidere mintală, atestând o suprapunere clară între scorurile facto- 
rilor extraşi şi scorurile „teoretice”. Structura factorială a BEA este astfel demonstrată 
empiric ca fiind o structură similară cu cea postulată pentru modelul Big Five al per- 
sonalităţii. 

Analizele discutate mai sus au fost reproduse şi pe baza datelor obţinute în România 
cu BEA, aceste date fiind supuse unui proces de analiză factorială, prin metoda com- 
ponentelor principale şi rotaţie de tip Direct Oblimin. “Tabelul 9.3 prezintă matricea 
factorială obţinută. 


Tabelul 9.3. Matricea factorială rezultată pentru eşantionul normativ românesc 
prin rotaţie de tip Direct Oblimin 


1 2 3 4 5 
Di Dinamism 0,43 0,40 -0,92 0,40 -0,40 
Do  |Dominanţă 0,24 0,59  |-0,82 0,46 -0,63 
Co | Cordialitate 0,78 0,34 -0,52 0,68 -0,59 
Cp Cooperare 0,93 0,36 -0,29 0,41 -0,49 
Sc Scrupulozitate 0,47 0,25 -0,33 0,56 -0,93 
Pe Perseverenţă 0,53 0,52  |-0,61 0,54  |-0,85 
Ce Controlul emoţiilor 0,55 0,24 -0,21 0,92 -0,52 
Ci Controlul impulsurilor 0,27 0,24 -0,59 0,87 -0,55 
Ac Deschidere către cultură 0,46 0,79 -0,44 0,43 -0,70 
Ae Deschidere către experienţă 0,25 0,92 -0,39 0,20 -0,22 
E Energie 0,37 0,58  |-0,95 0,46 -0,58 
A Agreabilitate 0,95 0,42 -0,46 0,58  |-0,61 
[9) Conştinciozitate 0,56 0,44 -0,49 0,60 -0,97 
Ss Stabilitate emoţională 0,48 0,31 -0,38 0,98 -0,56 
M Deschidere mintală 0,38 0,98 -0,46 0,30 —-0,47 


Sursa : Caprara et al. (2008). 

9.4. Administrarea şi scorarea 


BEA poate fi administrat atât on-line, cât şi în varianta tradiţională de tip creion-hârtie. 
În varianta tradiţională, instrucţiunile sunt imprimate pe prima pagină a fiecărui ches- 
tionar. Acestea pot fi citite cu voce tare participanţilor şi pot fi însoţite de eventuale 
clarificări, dacă este cazul. Este evident că nu pot fi schimbate nici adjectivele din listă 
şi nici instrucţiunile de completare a chestionarului. Dacă este nevoie, adjectivele pot 
fi citite participanţilor, avându-se grijă să nu se ofere sugestii de răspuns. Dacă unii 
participanţi nu înţeleg semnificaţia adjectivelor, explicaţiile furnizate de cel care aplică 
testul nu trebuie să influenţeze în vreun fel răspunsul. Este important să atragem aten- 
ţia participanţilor să răspundă la toate adjectivele chestionarului. 

Când lista de adjective este utilizată cu scop de selecţie de personal, în faza de 
prezentare a chestionarului, este important să se ia toate măsurile posibile pentru a 
inhiba distorsiunile datorate unei posibile tendinţe de prezentare într-o lumină exagerat 
de pozitivă a propriei imagini. Este bine, deci, să se sublinieze importanţa furnizării 
unui răspuns spontan şi sincer, lăsând candidatul să înţeleagă că există posibilitatea 
controlării veridicităţii răspunsurilor prin intermediul unor proceduri specifice. În 
genere, se consideră că, dacă participanţii sunt conştienţi de faptul că răspunsurilor lor 
pot fi verificate prin indici de consistenţă, sunt mult mai puţin înclinați să distorsioneze. 

Este important, de asemenea, să atragem atenţia candidatului că nu există nici o 
rațiune să furnizeze răspunsuri care duc la falsificarea profilului propriu, atât timp cât 
nu există răspunsuri corecte sau greşite. 


9.4.1. Calificarea profesională 


În concordanţă cu normele APA (American Educational Research Association, American 
Psychological Association, National Council on Measurement in Education, 1985), 
este bine ca un profesionist calificat să realizeze interpretarea scorurilor scalelor şi 
subscalelor BEA, însă nu este necesar ca acest specialist să aibă o formare profesională 
în psihologie. În mod direct însă, interpretarea în profunzime şi utilitatea maximă sunt 
obţinute dacă specialistul care realizează interpretarea are cunoştinţe solide în domeniul 
psihologic sau, cel puţin, în sfera de aplicabilitate a chestionarului. 

În privinţa calificării celui care administrează chestionarul BEA, acesta nu trebuie 
să posede cunoştinţe de ordin psihologic specifice sau de psihometrie, însă trebuie să 
se asigure că cel examinat a înţeles instrucţiunile de completare. De asemenea, cel care 
administrează chestionarul trebuie să se asigure că are acordul privind completarea 
chestionarului din partea celui examinat şi să poată furniza informaţii, cel puţin cu 
caracter general, referitoare la scopul administrării chestionarului, rezultatele care se 
obţin în urma completării lui şi modul în care vor fi utilizate datele obţinute. 

9.4.2. Mediul evaluării 


BEA poate fi administrat atât individual, cât şi în grup, în funcţie de nevoile cercetă- 
torului, ale consultatului sau psihologului. Mediul testării ar trebui să respecte condi- 
ţiile ergonomice, adică să aibă o iluminare adecvată şi să fie lipsit de stimuli ce ar 
putea distrage atenţia respondentului etc. De asemenea, ar trebui să fie luate toate 
măsurile necesare protejării confidenţialităţii examinatului. 


9.4.3. Scala de evaluare 


Pentru evaluarea frecvenţei comportamentelor descrise în cadrul chestionarului, BEA 
utilizează o scală în şapte puncte, fiecare punct fiind descris de către o ancoră. Aceste 
ancore utilizate pentru evaluarea itemilor BFA sunt: 

= deloc; 

puţin ; 

= într-o anumită măsură ; 

într-o măsură medie ; 

= destul de mult; 

= mult; 

= foarte mult. 


ADNUBPUPNR = 
Il 


9.4.4. Timpul necesar administrării 


În medie, completarea chestionarului durează aproximativ 15 minute. În principiu, unei 
persoane cu studii medii, motivată pentru completarea chestionarului, nu ar trebui să 
îi ia mai mult de 20 de minute pentru completarea cu acuratețe a chestionarului. Acest timp 
scade în cazul persoanelor cu studii superioare sau al celor care nu sunt prea aplecate 
spre introspecţie sau analiză. De asemenea, timpul poate scădea în cazul persoanelor 
care sunt deja obişnuite cu astfel de practici de completare a chestionarelor. 


9.5. Interpretarea 


În cele ce urmează, vom sumariza modalitatea în care fiecare dimensiune şi subdimen- 
siune a BEA poate fi interpretată prin prisma modului în care acestea au fost dezvoltate 
şi gândite de către autorii testului. Totuşi, se recomandă ca pentru o analiză de pro- 
funzime să se ia în considerare profilul global obţinut de respondent. Analiza interco- 
relaţiilor dintre scale poate aduce o valoare adăugată interpretării unui profil BEA. 

9.5.1. Scala E (Energie, Energia) 


Scala Energie este corespondentă scalei Extraversiune din celelalte chestionare bazate 
pe modelul canonic Big Five (NEO Psychological Inventory Revised, Costa şi McCrae, 
1992 ; Nonverbal Personality Questionnaire, Paunonen, Jackson şi Ashton, 2004 etc.). 

Redenumirea factorului Extraversiune, respectiv şi a scalei corespondente, a fost 
propusă ca urmare a analizelor psiholingvistice întreprinse de Caprara şi Perugini 
(1994). Alegerea autorilor este justificată de proporţia semnificativă a adjectivelor 
asociate acestui factor, care surprind aspecte temperamentale precum nivelul de acti- 
vism, tempoul, forţa, excitabilitatea etc. 

Chintesenţa scalei Energie constă în întrepătrunderea celor două axe principale : 
nivelul de dinamism şi de dominanţă al individului. Astfel, scala explică disponibili- 
tatea persoanei de a investi şi de a-şi extrage resurse de energie din lumea exterioară, 
dar şi de a exercita influenţă sau control asupra ei. 

Există o serie de adjective asociate acestei scale, care descriu persoanele evaluate 
ca fiind : dinamice vs lipsite de energie, dezinvolte vs inhibate, comunicative vs tăcute 
etc. Scala Energie are în componenţă două subscale: Dinamism şi Dominanţă. 


a) Subscala Di (Dinamism, Dinamismo) 


Persoanele cu scoruri ridicate la subscala Di sunt animate de mediile sociale pe 
care le caută activ şi în cadrul cărora se remarcă, în general, prin lejeritatea de a 
comunica sau rapiditatea de a construi relaţii. Sunt percepute ca fiind pline de viaţă, 
vorbăreţe, cu o mare siguranţă de sine chiar şi în cadrul evenimentelor sociale formale. 
Persoanele cu scoruri scăzute la subscala Di sunt de obicei mai rezervate atunci când 
intră în contact cu persoane noi sau iau parte la evenimente sociale complexe. Pot fi 
mai puţin încrezătoare în sine sau efectiv mai puţin preocupate de a se evidenția prin 
interacțiuni ample. 


b) Subscala Do (Dominanţă, Dominanza) 


Persoanele cu scoruri ridicate la subscala Do sunt, în general, dornice de a se 
impune, de a-şi susţine cu tărie propriile puncte de vedere sau pe ale grupului pe care 
îl reprezintă. Le place să dea indicaţii sau să preia responsabilitatea de a-i organiza pe 
cei din jur. Sunt percepute ca fiind persoane cu iniţiativă, cărora le place să deţină 
controlul şi să preia conducerea. Cei cu scoruri scăzute, preferă să îi lase pe ceilalţi 
să preia controlul situaţiilor care solicită acest lucru. Se simt inconfortabil în situaţiile 
ce presupun dezbateri, convingerea celorlalţi sau impunerea propriilor păreri. Preferă 
să adopte opiniile şi direcţiile de acţiune propuse de alte persoane. 


9.5.2. Scala A (Agreabilitate, Amicalită) 


Scala Agreabilitate vizează caracteristicile personale care ţin de cooperare şi de grija 
faţă de ceilalţi, fiind corespondentul factorului Agreabilitate din modelul Big Five. In 

esenţă, această scală surprinde caracteristici precum atitudinea prosocială, altruismul, 
agreabilitatea, atitudinile opuse ostilităţii. Principalele adjective care descriu persoanele 
testate sunt: încrezător vs suspicios, amabil vs ostil, abordabil vs distant, generos vs 
egoist etc. Scala Agreabilitate cuprinde două subscale, Cordialitatea şi Cooperarea. 


a) Subscala Co (Cordialitate, Cordialită) 


Scorurile ridicate la subscala Co indică acele persoane care manifestă în majorita- 
tea situaţiilor o atitudine binevoitoare şi politicoasă faţă de ceilalţi. Se raportează la 
cei din jur cu îngăduinţă, le acordă încredere şi pornesc de la premisa că oamenii sunt 
bine intenţionaţi şi oneşti. La rândul lor, sunt percepute ca fiind de nădejde, loiale şi 
altruiste. Scorurile scăzute la subscala Co indică acele persoane care sunt mai rezervate 
în privinţa laturii pozitive a naturii umane. Preferă să îşi păstreze o doză de scepticism 
cu privire la intenţiile celorlalţi. La extrem, sunt suspicioase, cinice şi chiar ostile în 
interacțiuni. Sunt percepute ca fiind critice, distante şi dificil de abordat. 


b) Subscala Cp (Cooperare, Cooperativită) 


Scorurile ridicate identifică persoanele care nutresc sentimente de compasiune, fiind 
uşor impresionabile de problemele celor din jur. Sunt interesate de bunăstarea acestora, 
cel mai adesea dispuse să se implice pentru a-şi oferi sprijinul. Preferă să lucreze în 
echipă şi încurajează colaborarea între membrii acesteia. Personale care obţin scoruri 
scăzute rămân detaşate faţă de nevoile sau dificultăţile celorlalţi, fiind mai degrabă 
egocentrice. Preferă competiţia în detrimentul colaborării sau munca şi recompensele 
individuale. 


9.5.3. Scala C (Conştiinciozitate, Coscienziosită) 


Scala C se referă la modul în care individul îşi controlează, reglează şi direcţionează 
energia în scopul atingerii scopurilor propuse. Adjectivele care sintetizează trăsăturile 
surprinse de această scală sunt: sistematic vs inconstant, meticulos vs imprecis, ordo- 
nat vs dezordonat, responsabil vs nechibzuit etc. În cadrul acestei scale sunt definite 
ca fațete două subscale, Scrupulozitatea şi Perseverenţa. 


a) Subscala Sc (Scrupulozitate, Scrupulosită) 


Scorurile ridicate la subscala Sc indică persoane cărora le place să lucreze în mod 
disciplinat, să păstreze ordinea, să verifice foarte atent pentru a evita erorile, având o 
abordare structurată şi riguroasă. Preferă să îşi organizeze minuţios timpul. Cele care 
obţin scoruri scăzute sunt mai puţin orientate spre detalii, flexibile în respectarea anu- 
mitor parametri de calitate, dezordonate în modul în care implementează activităţile. 
Preferă să se adapteze din mers schimbărilor, fără o planificare sistematică. 


b) Subscala Pe (Perseverenţă, Perseveranza) 

Persoanele care obţin scoruri mari muncesc din greu şi fac tot posibilul pentru a 
finaliza ceea ce şi-au propus, în ciuda obstacolelor întâmpinate. Se asigură că respectă 
termenele-limită, îşi asumă responsabilităţi pe care le duc la bun sfârşit, rezistă în faţa 

tentaţiilor, nu abandonează indiferent de natura sarcinii asumate. Dacă obţin scoruri 
scăzute, se pot demotiva uşor în faţa dificultăţilor, când sarcinile devin neplăcute, nu 
se simt stimulate sau anticipează un posibil eşec. 


9.5.4. Scala S (Stabilitate emoţională, Stabilită emotiva) 


Stabilitatea emoţională este înţeleasă ca fiind capacitatea persoanei evaluate de a-şi ţine 
sub control emoţiile intense, de a rămâne calmă şi detaşată chiar şi în momentele 
tensionate. Adjectivele frecvent asociate acestei scale sunt: liniştit vs anxios, echilibrat 
vs vulnerabil, stabil vs fragil emoţional, calm vs nervos etc. Scala S are două subscale 
componente : Controlul emoţiilor şi Controlul impulsurilor. 


a) Subscala Ce (Controlul emoţiilor, Conrrollo delle emozioni) 


Persoanele cu scoruri ridicate la această subscală sunt, în general, mulţumite, rela- 
xate, optimiste, sigure pe forţele proprii, afectate doar în mică măsură de presiunile 
externe. Suportă bine situaţiile stresante, se mobilizează uşor şi nu exteriorizează 
afectele negative. Scoruri scăzute obţin mai degrabă persoanele fragile emoţional, 
tensionate şi frământate de emoţii negative. Se demoralizează uşor şi tind să aibă o 
părere negativă despre sine. Îşi exprimă deschis frustrările. 


b) Subscala Ci (Controlul impulsurilor, Controllo degli impulsi) 


Persoanele cu scoruri ridicate la subscala Ci au o bună capacitate de autocontrol, 
rezistă în faţa tentaţiilor, sunt atente la ceea ce spun şi la modul în care reacţionează. 
Preferă mai degrabă să dea dovadă de bunăvoință şi să fie împăciuitoare decât să 
declanşeze conflicte. Dacă au scoruri scăzute la subscala Ci, sunt predispuse la excese, 
le este dificil să facă faţă impulsurilor puternice. Au tendinţa de a reacţiona dispropor- 
ţionat în raport cu situaţiile, sunt uşor iritabile şi pot genera situaţii conflictuale. 


9.5.5. Scala M (Deschidere mintală, Apertura mentale) 


Scala M vizează măsura în care o persoană este orientată spre activităţi intelectuale, 
creative, culturale sau estetice. Acestei scale îi sunt asociate adjective ce descriu per- 
soanele ca fiind nonconformiste vs tradiţionale, originale vs previzibile, receptive vs 
închise, convenţionale, curioase vs lipsite de interes. Scala M conţine două subscale : 
Deschidere către cultură şi Deschidere către experienţă. 


a) Subscala Ac (Deschidere către cultură, Apertura alla cultura) 


Persoanele care obţin scoruri ridicate la această scală au interese vaste, sunt curioase 
şi le place să fie la curent cu noutăţile din domeniile lor de interes. Caută oportunităţi 
de a se dezvolta, sunt motivate de cunoaştere şi de evoluţie. La scoruri scăzute, nu simt 
nevoia de stimulare intelectuală, au interese reduse şi nu investesc timp sau resurse în 
dezvoltarea personală. 

b) Subscala Ae (Deschidere către experienţă, Apertura all'esperienza) 


Persoanele care obţin scoruri ridicate sunt tentate să experimenteze lucruri noi, să 
jongleze cu idei nonconformiste, să se abată de la normele şi valorile tradiţionale. Dacă 
au scoruri scăzute, sunt mai degrabă rezistente la schimbare, preferă să construiască 
pe abordări convenţionale, deja testate. Le place siguranţa obiceiurilor şi a procedurile 
cunoscute. 


Validarea protocolului se realizează cu o ajutorul unei scale suplimentare de 
Dezirabilitate socială (Ds), care permite identificarea tendinței de distorsiune a rezul- 
tatelor prin proiectarea unei imagini diferite faţă de realitate. La fel ca şi celelalte scale, 
Dezirabilitatea socială este evaluată cu ajutorul unei liste adjectivale. Candidatul este 
pus în ipostaza de a-şi atribui calităţi dezirabile sau indezirabile, iar răspunsurile sunt 
raportate la media populaţiei. Interpretarea se realizează în funcţie de scorul T obţinut. 

Scorurile foarte scăzute la scala Ds (T < 35) identifică respondenţi a căror imagine 
de sine este foarte negativă, care au tendinţa de a se autocritica excesiv, trec printr-o 
perioadă dificilă sau efectiv nu au o cunoaştere suficientă a propriei peroane. Falsificarea 
profilului în sens negativ apare destul de rar în contexte de selecţie profesională, dar 
este mai răspândită în situaţii de diagnostic clinic. Autorii testului nu exclud posibili- 
tatea ca, într-o astfel de situaţie, respondentul chiar să fie implicat într-o serie de 
activităţi reprobabile, iar profilul negativ să fie o consecinţă firească a unei atitudini 
oneste. 

Scoruri foarte crescute la scala Ds (T > 65) pot indica fie o deformare pozitivă 
conştientă, în sensul în care respondentul încearcă în mod deliberat să ofere răspunsuri 
pe care le percepe a fi valorizate sau potrivite contextului, fie poate indica o deformare 
pozitivă inconştientă, de tipul autoamăgirii. Deformarea pozitivă apare mai des în 
contexte cu miză ridicată, cum ar fi selecţia de personal. 

Deoarece există mai multe interpretări ale unui scor extrem, evaluatorul are res- 
ponsabilitatea unei investigaţii aprofundate pentru validarea sau invalidarea rezultatelor. 


9.6. Aria de aplicabilitate 


Bazele taxonomiei pe care este fundamentat asigură chestionarului BEA premise exce- 
lente în privinţa aplicabilităţii în toate ariile psihologiei, dar şi a puterii de generalizare 
a rezultatelor obţinute. Deşi este utilizat extensiv în diferite domenii în România, datele 
colectate nu sunt sistematizate în studii disponibile, care să vină în sprijinul susţinerii 
puterii psihodiagnostice pentru scopurile investigate. 

Principalele arii de intervenţie psihodiagnostică în care a fost testat modelul conţi- 
nut sunt: psihologia organizaţională, psihologia clinică, psihologia educaţională, ori- 
entarea şcolară şi profesională. Redăm sumar direcţiile prognostice, în funcţie de 
ariile menţionate, aşa cum reies din numeroase studii. De vreme ce chestionarul 
măsoară, după cum am văzut, cu rezultate excelente trăsăturile de personalitate asoci- 
ate modelului Big Five, aplicarea lui este posibilă şi recomandată în toate ariile în care 
s-a demonstrat că modelul Big Five este util. 

Astfel, scorurile BFA pot fi utilizate pentru a aplica actualele cunoştinţe despre 
validitatea dimensiunilor Big Five în domeniul psihologiei muncii şi organizaționale. 
Discutăm mai jos foarte pe scurt cele mai importante astfel de arii, bazându-ne mai 
degrabă pe literatura tipică pentru întregul model Big Five şi pe câteva articole în care 
s-a utilizat în mod specific BFA. 

În domeniul organizaţional, Conştiinciozitatea s-a dovedit a fi cel mai puternic 
predictor al randamentului măsurat obiectiv (Barrick şi Mount, 1991; McHenry, 
Hough, Toquam, Hanson şi Ashworth, 1990). Aceleaşi studii evidenţiază faptul că 
Extraversiunea este un bun predictor al succesului pentru manageri şi vânzători, iar 
Deschiderea către experienţă un predictor semnificativ al capacităţii de învăţare în faza 
de formare profesională. În mod surprinzător, rezultatele unei metaanalize realizate de 
Tett, Jackson & Rothstein (1991) indică faptul că, în raport cu măsurătorile subiective 
ale performanţei, cum ar fi percepţia superiorului, nici Conştiinciozitatea şi nici 
Extraversiunea nu joacă un rol important în succesul la locul de muncă. Nevrotismul 
a fost corelat negativ cu succesul organizaţional. 

Conexiunile între dimensiunile personalităţii normale şi diverse tipuri de psihopa- 
tologie indică o serie de corespondențe clare între factorii Big Five şi tulburările clinice 
(Costa şi McCrae, 1990; Costa şi Widiger, 1993; Widiger, 1993). Aceste studii evi- 
denţiază asocieri negative între Agreabilitate şi tulburarea de personalitate de tip para- 
noid, tulburarea de personalitate de tip narcisist, tulburarea de personalitate de tip 
antisocial, şi asocieri pozitive cu tulburarea de personalitate de tip dependent. Extraver- 
siunea este corelată negativ cu tulburările de personalitate de tip schizoid, schizotipal, 
evitant, antisocial, şi pozitiv cu tulburările de personalitate de tip histrionic, narcisist. 
Nevrotismul este corelat pozitiv cu tulburări de tip schizotipal, borderline, dependent, 
evitant, compulsiv. Conştiinciozitatea se corelează negativ cu personalitate de tip anti- 
social şi cu Personalitatea de tip pasiv-agresiv, şi pozitiv cu personalitatea de tip com- 
pulsiv. Deschiderea către experienţă este asociată personalităţii de tip schizotipal. 

În sfera terapiei şi a psihologiei clinice, modelul Big Five îşi găseşte aplicabilitatea 
în identificarea vulnerabilităţilor, dar şi a resurselor personale, care se pot transforma 
în mecanisme eficiente de producere a schimbării şi reajustării individului în raport cu 
realitatea şi cu sine însuşi. Studiile din domeniul psihologiei educaţionale şi consilierii 
vocaţionale (de exemplu, Digman şi Inouye, 1986; Graziano şi Ward,1992), realizate 
pe diferite grupuri de elevi, evidenţiază că diverse dimensiuni ale Big Five, în special 
Conştiinciozitatea şi Nevrotismul, se corelează cu diferiţi indicatori de adaptare şcolară. 
Deschiderea către experienţă este corelată cu succesul şcolar, Agreabilitatea este core- 
lată pozitiv cu comportamentul în clasă şi cu relaţii bune cu colegii (Graziano, 
Jensen-Campbell şi Finch, 1997). Tulburările de externalizare, precum agresivitatea, 
tulburările de atenţie, corelează negativ cu Agreabilitatea şi Conştiinciozitatea şi pozitiv 
cu Instabilitatea emoţională, în timp ce tulburările de internalizare, cum ar fi anxieta- 
tea, retragerea socială, corelează pozitiv doar cu Instabilitatea emoţională (Barbaranelli, 
Caprara şi Rabasca, 1998). Aceste cercetări evidenţiază aplicabilitatea modelului Big 
Five în sfera psihologiei educaţionale pentru explicarea diverselor fenomene adaptative 
sau dezadaptative asociate vieţii şcolare. 

Trebuie menţionat însă că BFA are o versatilitate mai mare şi, din acest motiv, o 
aplicabilitate mai bună decât chestionarele clasice, care conţin enunţuri, într-o seamă 
de domenii şi contexte. În mod special listele de adjective sunt ideale pentru validarea 

de construct a altor chestionare, căci nu doar scalele, ci şi itemii (adjectivele) pot fi 
utilizate ca markeri sau pentru a trasa reţele nomologice. BFA, ca listă de adjective, a 
fost utilizat de multiple ori în acest sens, cu rezultate excelente. 

BEA are de asemenea un avantaj serios în toate situaţiile în care, pe lângă autoeva- 
luare, este necesară heteroevaluarea. De foarte puţine ori chestionarele bazate pe 
enunţuri au atât o formă de autoevaluare, cât şi o formă de heteroevaluare (evaluare 
din partea unor observatori externi persoanei evaluate). Chiar şi atunci când există o 
astfel de formă, ea este rareori completă sau convingătoare : deseori enunţurile care 
funcţionează bine în formă de autoevaluare (de exemplu, „eu cred despre mine că...”) 
nu funcţionează bine în formă de heteroevaluare chiar dacă sunt frazate în sensul adecvat 
(de exemplu, „el/ea crede despre sine că...”). În primul rând, acest lucru se întâmplă 
pentru că forma originală, de autoevaluare, nu conţine doar comportamente observabile 
ale persoanei evaluate, ci de asemenea stări interne (de exemplu, „mă simt mâhnit/ă”), 
cogniţii (de exemplu, „uneori cred despre mine că...”), motivații (de exemplu, „sunt 
animat de gândul că...”) sau alte asemenea fenomene care sunt greu de cunoscut corect 
de un observator extern, oricât de apropiat ar fi de persoana evaluată. Adjectivele însă 
pot fi aplicate în exact aceeaşi formă şi în cazul autoevaluării şi în cazul heteroevaluării, 
iar atribuirea unei caracteristici adjectivale este mai bazală decât procesarea cognitivă 
de către observator a unui item verbal sub formă de enunţ. 

BFA ca listă de adjective face de asemenea posibilă utilizarea în contexte în care 
chestionarele sub formă de enunţ nu pot fi utilizate, cum ar fi, de exemplu, psihologia 
reclamei şi consumatorului. Personalitatea unui produs sau brand, aşa cum este aceasta 
evaluată de consumatori, considerentele legate de poziţionare sau alte asemenea feno- 
mene nu pot fi surprinse prin chestionarele clasice, dar pot fi foarte uşor surprinse de 
o listă de adjective precum BFA. 

În concluzie, chiar dacă BFA, ca listă de adjective, nu este preferat neapărat în 
comparaţie cu chestionarele „clasice”, cu itemi sub formă de enunţ, BEA are o versa- 
tilitate mai bună în anumite situaţii de evaluare şi contexte, ceea ce îi conferă o apli- 
cabilitate bună şi îl fac nelipsit din portofoliul psihologului. 

Partea a III-a 


Inventare nonverbale, tipologice şi autohtone 


Capitolul 10 


Chestionarul Nonverbal de Personalitate (NPQ) 
şi Chestionarul Nonverbal de Personalitate 
în Cinci Factori (FE-NPQ) 


Bogdan Oprea 


Chestionarul Nonverbal de Personalitate şi Chestionarul Nonverbal de Personalitate 
în Cinci Factori sunt două instrumente nonverbale construite pentru măsurarea unor 
constructe ale personalităţii umane normale. Primul are la bază teoria personalităţii 
elaborată de Murray (1938), iar al doilea structura în cinci factori a personalităţii din 
modelul Big Five. 

ltemii celor două chestionare sunt stimuli vizuali reprezentaţi de ilustraţii naive în 
creion, alb-negru, fiecare având în centrul său un personaj principal, care se află într-o 
anumită situaţie sau manifestă un anume comportament. Persoana care completează 
chestionarele trebuie să evalueze, utilizând o scală Likert în şapte trepte, probabilitatea 
de a se implica în comportamentul prezentat în fiecare ilustrație. NPQ conţine 136 de 
astfel de desene, iar FF-NPQ 60. 

Proprietăţile psihometrice ale celor două chestionare nonverbale au fost studiate în 
diferite contexte transculturale, iar rezultatele au indicat faptul că ambele sunt fidele şi 
valide. NPQ şi FF-NPQ sunt administrate de obicei sub forma creion-hârtie, dar există 
şi o formă electronică a celor două chestionare, care permite administrarea on-line. 

Evaluarea nonverbală a personalităţii oferă câteva avantaje în studierea comporta- 
mentului uman: permite testarea unui model universal al structurii personalităţii, fără 
traducerea itemilor dintr-o limbă în alta, dă posibilitatea studierii modului în care oame- 
nii percep comportamentul celorlalţi, iar chestionarele pot fi aplicate unor persoane 
de citire, analfabetismului, dizabilităţilor de învăţare sau vârstelor mai reduse). 

Evaluarea personalităţii prin intermediul NPQ şi FF-NPQ are o aplicabilitate impor- 
tantă în trei domenii vaste: consiliere şi psihoterapie, orientare vocaţională şi consultanţă 
în carieră, activitatea în domeniul resurselor umane (Paunonen et al., 2006). În ceea ce 
priveşte resursele umane, cele două chestionare pot fi utilizate pentru a răspunde la cel 
puţin trei nevoi specifice: selecţia de personal, orientarea şi consilierea în dezvoltarea 
carierei şi evaluarea şi echilibrarea echipelor de lucru. 

10.1. Introducere 


Chestionarul Nonverbal de Personalitate (Nonverbal Personality Questionnaire, NPQ) 
este un instrument nonverbal creat pentru măsurarea unor constructe ale personalităţii 
umane normale. Acesta are la bază teoria personalităţii elaborate de Murray (1938), 
care porneşte de la faptul că oamenii au anumite nevoi, iar pentru îndeplinirea lor ei 
manifestă anumite comportamente, care, în ansamblu, reprezintă personalitatea. Având 
nevoi diferite, oamenii au personalităţi diferite. Aşadar, NPQ a fost construit pentru a 
măsura aceste nevoi. Ca şi NPQ, Chestionarul Nonverbal de Personalitate în Cinci 
Factori (Five-Factor Nonverbal Personality Questionnaire, FF-NPQ) este un instrument 
nonverbal construit pentru a măsura personalitatea umană normală, structurată în cinci 
factori, având la bază modelul Big Five care include: Extraversiunea, Agreabilitatea, 
Conştiinciozitatea, Nevrotismul şi Deschiderea către experienţă. FE-NPQ reprezintă o 
versiune prescurtată a NPQ, cu 60 de itemi, dintre care doar 10 nu se regăsesc şi în 
NPQ. 

NPQ este structurat pe 16 scale, la care se adaugă o scală de validitate. Fiecare 
conţine opt itemi, numărul total de itemi fiind de 136. Chestionarul măsoară 16 dintre 
cele 27 de trăsături de personalitate descrise de Murray (1938) în teoria sa dedicată 
nevoilor umane : Reuşită (Achievement), Afiliere (Affiliation), Agresiune (Aggression), 
Autonomie (4utonomy), Dominanţă (Dominance), Rezistență (Endurance), Exhibiţie 
(Exhibition), Căutarea aventurii (Thrill-Seeking), Impulsivitate (Impulsivity), Altruism 
(Nurturance), Ordine (Order), Joacă (Play), Senzorialitate (Sentience), Recunoaştere 
socială (Social recognition), Nevoia de ajutorare (Succorance) şi Înţelegere (Understanding). 

Ambele chestionare sunt nonverbale. Astfel, itemii nu sunt întrebări, afirmaţii sau 
alte tipuri de stimuli verbali, cum se întâlneşte la majoritatea instrumentelor de evalu- 
are a personalităţii, ci sunt stimuli vizuali reprezentaţi de ilustraţii naive în creion, 
alb-negru, fiecare având aproximativ 6 X 9 cm. Toate ilustrațiile au în centrul lor câte 
un personaj principal, singurul personaj din imagine care are părul desenat, pentru a 
putea fi diferențiat. EI se află într-o anumită situaţie sau manifestă un anumit compor- 
tament. Persoana care completează chestionarul trebuie să evalueze pe o scală Likert 
în şapte trepte probabilitatea de a se implica în comportamentul prezentat în fiecare 
ilustrație. Punctajele mici indică o probabilitate mică, iar cele mari o probabilitate 
ridicată de implicare a respondentului în respectivele comportamente sau situaţii, răs- 
punsul „4” fiind considerat neutru. 

Evaluarea nonverbală a personalităţii oferă câteva avantaje în studierea comporta- 
mentului uman, spre deosebire de cea verbală. Evaluările verbale standard ale perso- 
nalităţii se pot limita la respondenţi care pot citi şi înţelege itemii, însă uneori este 
necesară evaluarea unor grupuri sau persoane care nu pot înţelege semnificaţiile ite- 
milor verbali, cum ar fi copiii care nu au dobândit încă abilitatea de a citi. NPQ şi 
FF-NPQ pot fi aplicate la vârste mici, mergând chiar până la 7 ani, în timp ce majo- 
ritatea chestionarelor de personalitate pot fi administrate doar persoanelor de peste 
11-12 ani (Paunonen, Jackson, Ashton, Iliescu, Minulescu şi Nedelcea, 2006). Alte 
cazuri sunt cele clinice, în care respondenţii au un deficit de atenţie şi nu se pot con- 
centra suficient de mult pentru a răspunde la itemi verbali prea lungi, cele ale adulţilor 

nealfabetizaţi sau care nu au învăţat să citească suficient de bine încât să înţeleagă 
itemii şi cele ale persoanele a căror limbă maternă nu este cea folosită în chestionarele 
verbale şi astfel nu pot înţelege itemii. 

Un alt avantaj este acela că permite testarea unui model universal al structurii per- 
sonalităţii, în literatura de specialitate existând un interes major pentru explorarea 
asemănărilor şi diferenţelor transculturale în raport cu structura personalităţii (Rolland, 
2002 ; Triandis şi Euh, 2002). Dovezile sugerează că dimensiunile personalităţii din 
modelul Big Five sunt replicabile în orice cultură (McCrae er al., 2005; McCrae şi 
Costa, 1997; De Raad şi Peabody, 2005). Cu toate acestea, majoritatea studiilor s-au 
bazat pe instrumente verbale de măsurare a personalităţii. Aşadar, NPQ şi FF-NPQ 
oferă o alternativă în cercetarea diferenţelor transculturale, având avantajul că itemii 
nu trebuie traduşi şi, prin urmare, nu apar probleme majore legate de echivalenţa 
acestora în diferite limbi. 

Cele două chestionare nonverbale sunt utile şi în studierea schimbării cadrului 
cultural (cultural frame switching, CFS) (Hong er al., 1997, 2000). Având în vedere 
faptul că în momentul de faţă oamenii sunt expuşi la influenţe culturale variate, psiho- 
logii sunt din ce în ce mai interesaţi de efectele pe care acestea le pot avea asupra 
evaluării personalităţii. De exemplu, Ramirez-Esparza şi colaboratorii săi (2006) au 
vrut să verifice dacă indivizii care vorbesc atât engleză, cât şi spaniolă îşi evaluează 
diferit personalitatea atunci când sunt folosite instrumente de măsurare în limbi diferite. 
Rezultatele au arătat că cei care vorbesc două limbi s-au evaluat ca fiind mai extraver- 
tiţi, agreabili şi conştiincioşi când le-a fost administrat un instrument în limba engleză, 
în comparaţie cu autoevaluarea pe baza instrumentului în limba spaniolă. Folosind cele 
două chestionare nonverbale, se poate verifica dacă diferenţele legate de autoevaluare 
se datorează semnificației itemilor în sine, cauzate de o adaptare slabă a instrumente- 
lor la diferite limbi, sau unor autoevaluări în raport cu diferitele culturi la care au fost 
expuse persoanele evaluate. 

Nu în ultimul rând, NPQ şi FE-NPQ pot fi folosite în studierea modului în care 
oamenii percep comportamentul celorlalţi. Iniţial, cartonaşele folosite în cele două 
chestionare nonverbale au fost utilizate pentru a cerceta percepţia asupra altora (Paunonen 
şi Jackson, 1979). La început, subiecţilor li s-au prezentat anumite caracteristici de 
personalitate care descriau o persoană ipotetică. Acestea erau prezentate verbal unor 
persoane, sub formă de afirmaţii, şi nonverbal altora, sub formă de ilustraţii folosite 
în NPQ şi FE-NPQ. Apoi, persoanele erau rugate ca pe baza informaţiilor pe care 
le-au primit despre persoana ipotetică să deducă în ce alte comportamente s-ar putea 
implica aceasta. Comportamentele respective erau prezentate fie nonverbal, folosind 
cartonaşele, fie verbal, folosind afirmaţii scrise. Paunonen şi Jackson (1979) au vrut 
să verifice în acest studiu dacă semnificaţiile cuvintelor folosite în descrierea persoanei 
ipotetice pot influenţa modul în care participanţii la testare deduc ce alte comportamente 
ar putea avea persoana respectivă. Rezultatele au indicat atribuiri comportamentale 
similare pentru ambele condiţii, infirmând ipoteza conform căreia cuvintele utilizate 
în itemii verbali scad acurateţea evaluării personalităţii. 

10.2. Considerentele istorice 


Interesul pentru dezvoltarea unui chestionar nonverbal de măsurare a pornit de la nevoia 
de a clarifica o controversă legată de teoria evaluării personalităţii. Această controversă 
se referea la întrebarea dacă nu cumva structura factorială a personalităţii identificată 
de majoritatea instrumentelor de măsurare este de fapt influenţată de cuvintele folosite 
în itemii chestionarelor (Paunonen şi Jackson, 1979). Din acest motiv, un artist a pri- 
mit sarcina de a desena aproximativ 200 de cartonaşe în care era reprezentată o persoană 
ce manifesta anumite comportamente. Cartonaşele au fost folosite iniţial de Paunonen 
şi Jackson (1979) într-un studiu privind percepţia comportamentelor, în care partici- 
panţii au fost rugaţi să estimeze probabilitatea ca o persoană ipotetică să se implice în 
fiecare comportament ilustrat. 

Trăsăturile reprezentate de cartonaşe au fost dezvoltate pe baza itemilor din PRF 
(Personality Research Form) (Jackson, 1984), un instrument construit în raport cu 
sistemul de nevoi al lui Murray (1938). Conştientizând valoarea acestor cartonașe în 
evaluarea personalităţii, cercetătorii au decis să le folosească pentru construirea unui 
chestionar nonverbal. Pornind de la cei 202 itemi nonverbali, au testat o formă primară 
a chestionarului nonverbal de personalitate pe patru eşantioane de studenţi în an ter- 
minal, trei grupuri din America de Nord şi unul din Finlanda. În acest studiu iniţial, 
fidelitatea scalelor a fost, în general, acceptabilă, cu un coeficient mediu de fidelitate 
Alfa de 0,71, considerat ca fiind mai degrabă ridicat, având în vedere faptul că scalele 
aveau o dimensiune redusă, cu un număr de itemi cuprins între 9 şi 16 (Paunonen, 
Jackson şi Keinonen, 1990). 

În continuare, autorii au analizat itemii cu scopul de a-i identifica şi selecta pe cei 
mai puternici dintre cei 202 iniţiali. Aceştia şi-au propus să selecteze opt itemi pentru 
fiecare scală. Procesul pentru selecţia itemilor a presupus o procedură de ordonare 
secvenţială, după proprietăţile psihometrice ale itemilor şi eliminarea acelora care nu 
atingeau anumite standarde. Produsul final a fost NPQ, un chestionar cu 136 de itemi, 
conţinând 16 scale a câte opt itemi şi o scală construită pentru a verifica validitatea 
răspunsurilor. În ultima versiune a NPQ (Paunonen, Jackson şi Ashton, 2004), scala 
pentru verificarea validității răspunsurilor a fost redenumită Scala de devianţă (De, 
Deviation) şi s-a concluzionat că ea măsoară tendinţa persoanelor de a se implica în 
comportamente deviante, cum ar fi furtul sau distrugerea de bunuri. 

Adaptarea NPQ în România a început în anul 2004 şi a presupus un efort de aproape 
un an. Instrumentul de evaluare a personalităţii a fost testat pe diverse segmente de 
populaţie. După culegerea datelor, au fost analizaţi itemii cu scopul de a-i detecta pe 
cei slabi, dar şi imagini a căror semnificaţie ar fi putut fi înţeleasă în mod diferit de 
anumiţi respondenţi. Acest lucru a fost realizat pentru a evita răspunsurile distorsionate 
şi o fidelitate scăzută a chestionarului. În urma analizei datelor, a reieşit că nu există 
itemi slabi, iar fidelitatea NPQ este la nivelul eşantioanelor nord-americane (Paunonen 
et al., 2006). 

Având în vedere că, uneori, evaluarea personalităţii pe baza modelului Big Five este 
necesară sau de dorit, autorii NPQ au decis să dezvolte un instrument de evaluare a 
celor cinci factori folosind itemi nonverbali de tipul celor utilizaţi în NPQ. În construcţia 
FF-NPQ, decizia autorilor a fost aceea de a nu genera itemi noi, ci de a folosi cât mai 

mulţi dintre cei 136 de itemi ai NPQ. Din acest motiv, Paunonen şi colaboratorii săi 
(2004) au încercat să stabilească relevanţa fiecărei scale a NPQ pentru modelul Big 
Five prin corelarea acestora cu măsurări ale celor cinci factori de personalitate, folosind 
NEO PI-R şi NEO FFI (Costa şi McCrae, 1992), două instrumente consacrate pentru 
evaluarea factorilor acestui model. 

În prima etapă, NEO FFI a fost administrat împreună cu NPQ unui eşantion format 
din 304 studenţi nord-americani (Paunonen, Ashton şi Jackson, 2001). Înainte de dis- 
tribuirea chestionarelor, cei trei autori au fixat o corelaţie de minim 0,30, necesară 
pentru ca o scală a NPQ să fie asociată unuia dintre cei cinci factori. Pe baza acestui 
criteriu, au fost realizate următoarele asocieri ale trăsăturilor din NPQ cu cei cinci 
factori Big Five: scalele de Afiliere (Af), Dominanţă (Do) şi Exhibiţie (Ex) au fost 
asociate factorului Extraversiune (E); scala de Altruism (Nu) şi cea de Agresiune 
(Ag - scorată invers) au fost asociate cu factorul Agreabilitate (A) ; scalele de Reuşită 
(Ac), Rezistență (En), Ordine (Or) şi Impulsivitate (Im - scorată invers) au fost aso- 
ciate factorului Conştiinciozitate (C); scala Nevoie de sprijin (Su) a fost asociată 
factorului Nevrotism (N); Autonomie (Au), Senzorialitate (Se) şi Înţelegere (Un) au 
revenit factorului Deschidere către experienţă (O) (Paunonen er a/., 2006). 

Din procesul de selectare a itemilor pentru FE-NPQ au fost excluse trei scale : cea 
de Căutare a aventurii (Is), cea de Recunoaștere socială (Sr) şi cea de Joacă (PI), 
deoarece nu au corelat suficient cu nici una dintre cele cinci dimensiuni ale NEO FEFI 
(Paunonen et al., 2004). Autorii au decis să construiască câte o scală formată din 
12 itemi pentru fiecare dintre cei cinci factori de personalitate Big Five, selectând itemi 
relevanţi din NPQ, cu condiţia ca respectivii itemi să coreleze puternic cu factorii din 
NEO FFI. În ceea ce priveşte factorul N, Nevrotism, singura scală care s-a dovedit 
relevantă şi din care au putut fi extraşi itemi a fost scala de Nevoie de sprijin (Su). Din 
acest motiv, cei opt itemi ai acestei scale au fost singurii incluşi automat în scala expe- 
rimentală iniţială de Nevrotism, ceea ce a făcut ca în prima formă de FF-NPQ factorul 
N să fie reprezentat doar de opt itemi. 

Atunci când au construit scalele pentru FF-NPQ, autorii au selectat din NPQ pen- 
tru Extraversiune trei itemi din scala de Afiliere (Af), trei din scala de Dominanţă (Do) 
şi şase din scala de Exhibiţie (Ex). Pentru Agreabilitate, autorii au selectat cinci itemi 
din scala de Altruism (Nu) şi şapte din scala de Agresiune (Ag) scoraţi invers. Pentru 
Conştiinciozitate au fost selectaţi patru itemi din scala de Reuşită (Ac), trei din scala 
de Rezistență (En) şi cinci din scala de Ordine (Or). Pentru Deschiderea către experi- 
enţă au fost selectaţi trei itemi din scala de Autonomie (Au), cinci din scala de 
Senzorialitate (Se) şi patru din scala de Înţelegere (Un). Pentru Nevrotism, autorii au 
decis să aleagă doar opt itemi din scala Nevoia de sprijin (Su). 

Următorul pas a fost acela de a aduce scala de Nevrotism la aceeaşi dimensiune cu 
restul scalelor (Paunonen şi Ashton, 2002). Au fost desenaţi 13 noi itemi nonverbali, 
care să aibă un conţinut relaţionat cu semnificaţia conceptului de Nevrotism, aceştia 
făcând referire la depresie, fobii sau anxietate. Pentru a selecta cei mai buni itemi 
pentru această scală, autorii au administrat unui eşantion de 178 de studenţi cei 13 itemi 
noi împreună cu cei 56 selectaţi deja pentru FF-NPQ. În plus, a fost administrat şi 
NEO-FFI, pentru a evalua validitatea concurentă. Analiza factorială a datelor a evi- 
denţiat patru factori ai Nevrotismului: comportamentul fobic, paranoia, depresia şi 
nevoia de sprijin. În cele din urmă, scala pentru Nevrotism a fost construită din cei 

mai buni trei itemi ai celor patru factori, având în final tot 12 itemi, la fel ca şi restul 
scalelor. Versiunea curentă a FE-NPQ este formată din 60 de itemi, cu câte 12 pentru 
fiecare scală factorială Big Five. 

Ca şi în cazul NPQ, adaptarea FF-NPQ în România a început în anul 2004, având 
la bază un studiu corelaţional între scalele acestui chestionar şi scalele NEO PI-R. În 
plus, scalele FE-NPQ au fost corelate cu adjectivele cuprinse în Adjective Check List 
(ACL, Gough şi Heilbrun, 1983), cu scopul de a stabili reţeaua nomologică a celor 
cinci factori măsuraţi de FF-NPQ. Detalii despre aceste analize, care au demonstrat că 
FE-NPQ are caracteristici psihometrice asemănătoare cu variante ale chestionarului 
folosite în alte culturi, pot fi regăsite în Paunonen şi colaboratorii săi (2006). 


10.3. Caracteristicile psihometrice 


Proprietăţile psihometrice ale celor două chestionare nonverbale au fost studiate în 
diferite contexte transculturale (Paunonen er al., 1990, 1992, 1996, 2000, 2006; 
Amelang er al., 2002 ; Lee er al., 2000). Datele pentru aceste studii au fost culese din 
ţări precum Polonia, Finlanda, Germania, Rusia, Coreea sau România. Un avantaj al 
acestei varietăţi este acela că le permite cercetătorilor să verifice dacă proprietăţile 
psihometrice ale celor două instrumente pot fi generalizate la mai multe culturi. În 
plus, eşantioanele diversificate permit compararea dintre grupuri în raport cu genul, 
vârsta, ţara sau cultura din care provin respondenţii. 

De exemplu, pentru cele 17 scale ale NPQ, în urma analizelor realizate pe baza 
eşantionului normativ românesc, a reieşit faptul că bărbaţii din România au scoruri 
medii mai accentuate la scalele Ag, Ts, Ex, PI, Do, Au, Im, Sr, De, putând fi descrişi 
ca fiind mai înclinați spre agresivitate, spre căutarea aventurii şi a senzaţiilor, spre 
dominanţă, autonomie şi independenţă, spre exhibiţie, joacă şi impulsivitate, accedere 
la recunoaştere socială şi spre devianţă şi nonconformism. Scoruri mai ridicate pentru 
femei se observă la scalele Or, Af, Nu, Se, Su, Un, descrise ca fiind în primul rând 
mai ordonate şi organizate, mai calde, mai altruiste, mai deschise spre domeniul estetic, 
mai neajutorate şi în căutare de afecţiune şi mai înclinate spre introspecţie (tabelul 10.1) 
(Paunonen et al., 2006). 


Tabelul 10.1. Mediile şi dispersiile scalelor NPQO pentru eşantionul normativ românesc 


Masculin (N = 900) Feminin (N = 900) Combinat (N = 1800) 
Medie Dispersie Medie Dispersie Medie Dispersie 

Ac 32,19 7,22 33,73 7,43 32,96 7,37 

Af 36,48 7,31 37,21 7,36 36,85 7,34 

Ag 26,96 8,56 23,55 8,30 25,25 8,60 

Au 32,83 7,19 32,42 7,05 32,63 7,12 

Do 30,94 6,76 29,06 6,99 30,00 6,94 

En 32,64 7,46 33,10 7,82 32,87 7,64 


Ex 27,26 8,58 25,63 9,18 26,44 8,92 

m | 27,10 | 818 |] 239% | sa | 25,8 | A INI 
Im 28,57 8,09 27,07 7.13 27,82 7,67 
Nu 36,25 8,56 41,05 841 38,65 8,81 
Or 31,96 8,16 37,24 7,98 34,60 8,49 
PI 32,93 1.22 28,93 8.01 30,93 7,38 
Se 34,99 7,30 37,73 8,04 36,36 7,80 
Sr 30,23 8,04 28,93 7,45 29,58 7,77 
Su 29,74 E: 31,96 FII 30,85 7,81 
Un 31,28 9,00 34,12 8,10 33,00 8,73 
De 21,37 9,13 18,51 8,46 19,94 8,91 


Sursa : Paunonen et al. (2006), p. 28. 


În ceea ce priveşte FE-NPQ, analizând datele din eşantionul normativ românesc, 
se evidenţiază faptul că bărbaţii din România au valori mai ridicate la scala de 
Extraversiune (E), iar femeile la toate celelalte patru scale, în cazul scalei de Conştiincio- 
zitate (C) şi a celei de Agreabilitate (A) diferenţele fiind chiar foarte mari (tabelul 10.2) 
(Paunonen er a1., 2006). În plus, dispersia scorurilor este fundamental diferită pentru 
bărbaţi în cazul scalei de Nevrotism (N), ceea ce indică o împrăştiere mult mai mare 
a scorurilor şi o uniformitate mai scăzută a acestora. 


Tabelul 10.2. Meâiile şi dispersiile scalelor FF-NPQ pentru eşantionul normativ românesc 


Masculin (N = 900) Feminin (N = 900) Combinat (N = 1.800) 
Medie Dispersie Medie Dispersie Medie Dispersie 
N 41,66 11,62 47,15 10,87 44,40 11,58 
E 43,99 10,39 42,52 10,63 43,26 10,53 
O 51,65 11,07 54,53 11,03 53,09 11,14 
A 54,63 10,31 61,58 10,79 58,11 UI 
C 47,80 11,31 55,35 10,50 51,58 11,54 


Sursa : Paunonen et al. (2006), p. 104. 


10.3.1. Fidelitatea 


Cu toate că NPQ şi FF-NPQ folosesc exact aceiaşi itemi pentru toate culturile, este 
important să fie verificate transcultural proprietăţile psihometrice ale celor două scale, 
deoarece pot exista diferenţe legate de modul în care respondenţii interpretează itemii 
în diferite culturi. Un studiu cu acest scop a fost realizat de Paunonen şi colaboratorii 
săi (1996), în care a fost raportată fidelitatea pentru toate cele 17 scale ale NPQ în 
şase ţări (una din America de Nord, patru din Europa şi una din Asia). Cu toate că 
rezultatele susţin, în general, faptul că testul poate fi folosit în aceste state, fidelitatea 
câtorva scale este relativ scăzută în unele dintre acestea. În special în Hong Kong, de 
unde au fost culese datele din Asia, scalele Ac, Im, Or, Su, Un şi In nu ating nivelul 
de 0,60 (tabelul 10.3). De aici ar putea să reiasă faptul că NPQ este mai puţin aplicabil 

în culturile asiatice, spre deosebire de culturile europene sau americane. Cu toate 
acestea, o limitare a studiului este faptul că eşantioanele sunt relativ mici, fiecare fiind 
compus din aproximativ 100 de participanţi, motiv pentru care este nevoie de mai multe 
studii pentru a ajunge la o concluzie. 

În cazul României, niciuna dintre cele 17 scale ale NPQ nu are indici Alfa de con- 
sistenţă internă mai mici de 0,50 (tabelul 10.3). Aceasta este consistenţa internă a 
scalei de dominanţă (Do) şi este cea mai scăzută. De asemenea, scoruri mai scăzute 
au scalele Af (0,53), Au (0,53) şi Ac (0,55), iar scoruri mari se semnalează la scalele 
De (0,78), Nu (0,73), Ag (0,72) şi Un (0,72). Indicele mediu de consistenţă internă 
pentru întregul test este de 0,64, ceea ce semnifică un indice bun şi în consonanţă cu 
rezultatele studiilor multiculturale realizate pentru NPQ. 


Tabelul 10.3. Consistenţa internă a scalelor NPQ 


Coreea | Canada |Hong Kong|Finlanda| Polonia |Germania| Rusia | România 


Scală NPQ |N = 220)|(N = 94)| (N = 100) |(N = 92)|(N = 100) (N = 90) |(N = 99)|(N = 1800) 


Reuşită (Ac) [0,66 [0,58 [0,38 [0,59 [0,48 [0,52 [0,60 [0,55 
Afiliere (Af) |0,64 0,75 10,63 0,70. |0,70 0,70 0,61 |0,53 
î 0,75 0.83 0,68 0,71 0,71 0,66 0,78 0,72 
sp auatai CI 0,82 10,64 0,61 [0,68 0,67 0,72 [0,53 
(Au) 

e 0,64 0,63 0,60 0,62 0,69 0,70 0,61 0,50 
î. 0,65 0,66 10,60 0,55  |0,71 0,57 0,63 [0,60 
Exhibiţie (Ex)| 0,75 0,83 [0,69 0,79 |0,68 0,65 0,76 |0,71 
Căutarea 0.84 0,91 0,78 0,82 0,82 0,79 0,82 0,71 
aventurii (Is) 

 . 0,64 0,52 10,54 0,58 [0,47 0,65 0,73 [0,65 


Altruism (Nu) | 0,70 0,83 
Ordine (Or) [0,77 0,73 


0,76 0,72 0,87 0,75 0,78 0,73 
0,47 0,73 0,70 0,71 0,56 0,69 


Joacă (Pl) [0,66 0,74 0,64 0,64 0,67 0,70 0,66 0,58 
CR 0,64 10,74 10,67 0,66 [0,51 O [0,72 [0,63 [0,65 
Recunoaştere 0,7 0,83 0,66 0,73 0,74 0,70 0,61 0,64 
socială (Sr) 

Nevoia de 0,71 0.76 0,48 0,46 0,65 0,58 0,62 0,60 
ajutorare (Su) 

Înţelegere 0.71 0.81 0,59 0,71 0,67 0,56 0,68 0,72 
(Un) 

î 0,71 0,75 0,39 0,49 0,68 0,74 0,67 0,78 


Notă : Bazat pe Lee et al. (2000), Paunonen er al. (1996) şi Paunonen er al. (2006). 


Indicii de fidelitate ai NPQ calculaţi pentru populaţia din România prin metoda 
test-retest pe un eşantion de 91 de participanţi, dintre care 40 de bărbaţi şi 51 de femei, 

supuşi la retest după un interval de 16 zile de la primul test, au avut o medie de 0,83 
(tabelul 10.4) (Paunonen er a/., 2006). Cu toate acestea, valoarea ridicată a mediei 
indicilor de fidelitate test-retest se poate datora faptului că stimulii vizuali pot fi memo- 
raţi mai uşor decât stimulii verbali. 


Tabelul 10.4. Fidelitatea test-retest pentru NPQ în România 


Scala Test-retest* (N = 91) 
Reuşită (Ac) 0,77 
Afiliere (Af) 0,82 
Agresiune (Ag) 0,85 
Autonomie (Au) 0,79 
Dominanţă (Do) 0,77 
Rezistență (En) 0,83 
Exhibiţie (Ex) 0,82 
Căutarea aventurii (Ts) 0,86 
Impulsivitate (Im) 0,83 
Altruism (Nu) 0,90 
Ordine (Or) 0,83 
Joacă (Pl) 0,82 
Senzorialitate (Se) 0,87 
Recunoaştere socială (Sr) 0,83 
Nevoia de ajutorare (Su) 0,88 
Înţelegere (Un) 0,87 
Devianţă (De) 0,81 


Notă : * Retestul a fost efectuat după două săptămâni. 
Sursa: Paunonen et al. (2006), p. 28. 


În cazul FF-NPQ, indicii de consistenţă internă pentru cele cinci scale, calculaţi pe 
eşantionul românesc complet, de 1.800 participanţi, au fost cuprinși între valoarea 0,50 
pentru Agreabilitate (A) şi 0,75 pentru Conştiinciozitate (C), cu un indice Alfa mediu 
de 0,68 (Paunonen er al., 2006). Pentru Nevrotism (N), indicele de consistenţă internă 
a fost de 0,74, pentru Extraversiune (E) 0,69, iar pentru Deschidere către experienţă 
(O) 0,73. Aceste valori sunt dovada unei fidelităţi foarte bune a FF-NPQ, chiar sem- 
nificativ mai ridicate decât în cazul formei lungi, NPQ. 


10.3.2. Validitatea 


În general, validitatea convergentă dintre NPQ şi PRF a fost satisfăcătoare (Paunonen 
et al., 1990, 1992, 1996, 2000; Amelang er a/., 2002), cu o medie de r = 0,43 
pentru loturile studiate. Nu este de aşteptat să existe o validitate convergentă foarte 
ridicată între cele două instrumente, deoarece descrierile nonverbale ale personalităţii, 
în comparaţie cu cele verbale, se restrâng doar la comportamente observabile, iar 
acestea nu pot să reprezinte anumite tendinţe cognitive sau afective, cum ar fi unele 
preferinţe, dorinţe sau stări emoţionale. Acest lucru poate atenua corelaţiile dintre 
scalele celor două instrumente. 

S-a observat că există diferenţe între culturi în ceea ce priveşte validitatea conver- 
gentă dintre NPQ şi PRE. Cele mai ridicate niveluri ale validității convergente au fost 
evidenţiate în cazul eşantioanelor din Canada, cu un r mediu de 0,50, şi în cazul 
eşantioanelor din Europa, cu un r mediu de 0,43, iar cele mai scăzute niveluri ale 
validității convergente au fost evidenţiate în cazul eşantioanelor din Hong Kong, cu un 
r mediu de 0,28, respectiv din Israel, cu un r mediu de 0,27. Aceste diferenţe pot fi 
cauzate atât de traducerea nepotrivită a itemilor care compun PRF în alte limbi, cât şi 
de faptul că anumite ilustraţii din NPQ pot avea alt sens pentru culturi diferite. Totuşi, 
validităţile convergente rezonabil de bune în culturile de tip european şi nord-american 
arată că semnificaţia desenelor din itemi este relativ identică în aceste culturi. 

În cazul FF-NPQ, validitatea convergentă cu scalele corespondente din NEO PI-R 
(Costa şi McCrae, 1992) a fost, de asemenea, ridicată, corelaţiile variind în funcţie de 
eşantion şi scală de la 0,42 la 0,66, cu o medie de 0,53. Aceste valori sunt asemănă- 
toare cu cele care se obţin, de obicei, când se fac corelaţii între două instrumente care 
măsoară cei cinci mari factori ai personalităţii. Pentru lotul românesc, indicii de core- 
laţie între FF-NPQ şi scalele omonime ale NEO PI-R sunt plasați la un nivel accepta- 
bil, deşi sunt mai scăzuţi decât cei raportați de Paunonen şi colaboratorii săi (2004). 
Aceşti indici de validitate convergentă sunt cuprinşi între 0,42 pentru scala N şi 0,59 
pentru scala O, cu o medie de 0,48, valori care demonstrează un tipar asemănător cu 
cel obţinut în studiile transculturale anterioare. Indicii de validitate convergentă au fost 
de 0,47 pentru E, 0,51 pentru A şi 0,43 pentru C (Paunonen er al., 2006). 

Atunci când este evaluată calitatea unui test psihometric, este importantă şi validi- 
tatea de criteriu, mai ales în predicția unor variabile comportamentale. Validitatea de 
criteriu a FE-NPQ a fost analizată folosind Formularul de raportare a comportamen- 
tului (Behavior Report Form, BRF) (Paunonen, 1998, 2003; Paunonen şi Ashton, 
2001). BRF este un chestionar prin care persoanele testate raportează comportamente 
obiective în care se implică, printre care consumul de alcool sau tutun, numărul mediu 
de petreceri la care aceştia participă pe lună, dacă fac sport sau nu etc. Paunonen şi 
colaboratorii săi (2001) au raportat faptul că FF-NPQ şi BRF prezintă corelaţii asemănă- 
toare cu cele dintre NEO FFI şi BRE, ceea ce sugerează că validitatea de criteriu a scale- 
lor nonverbale este echivalentă cu cea a scalelor verbale care măsoară personalitatea. 


10.3.3. Considerentele factoriale 


În urma analizei factoriale a datelor culese pe lotul normativ masculin românesc, a fost 
evidenţiată o grupare în cinci factori, care este reprezentativă pentru 73,8% din varianţa 
totală a datelor, dar care diferă, într-o anumită măsură, de grupările tradiţionale pen- 
tru Big Five. Primul factor este încărcat de itemi ce ţin de Conştiinciozitate şi Ordine 
(scalele Ac, En, Or, Au, Se şi Un), al doilea factor este încărcat de itemi ce ţin de 
Agresivitate, Dominanţă şi Impulsivitate (Ag, Do, Im, De), al treilea se referă la 
Extraversiune (Af şi PI), al patrulea factor cuprinde perfect faţeta de Nevrotism (Sr şi 
Su), iar cel de-al cincilea se referă la Căutarea aventurii (Ex, Ts şi De) şi se corelează 
destul de puternic cu cel de-al doilea factor (Paunonen er al., 2006). 

Analiza factorială realizată asupra eşantionului normativ feminin duce la reprodu- 
cerea aceleiaşi structuri factoriale în cinci factori. Aşadar, se poate observa păstrarea 
intactă a factorului Nevrotism din soluţia anterioară, ca şi păstrarea grupării comune 
a majorităţii scalelor ce ţin de faţetele de Conştiinciozitate (C) şi Ordine (0) într-un 
singur factor. Se manifestă, de asemenea, aceeaşi grupare principială într-un singur 
factor pentru scalele de Agresivitate (Ag), Dominanţă (Do) şi Impulsivitate (Im). Cu 
toate acestea, există şi anumite diferenţe, în special legate de factorul care descrie 
Extraversiunea şi cel care descrie Căutarea aventurii. Concluziile enunțate anterior 
pentru soluţiile factoriale calculate separat în cazul eşantionului feminin şi al celui 
masculin se confirmă şi în situaţia în care se rulează analiza factorială pentru lotul 
compozit (tabelul 10.5) (Paunonen er a/., 2006). Analiza factorială confirmă gruparea 
în cinci factori a celor 17 scale ale NPQ, cu diferenţe relativ mici în raport cu cei cinci 


factori din modelul Big Five. 


Tabelul 10.5. Soluția analizei factoriale asupra eşantionului normativ românesc 


Scală Factor 1 Factor 2 Factor 3 Factor 4 Factor 5 
Al Nu 0,62 0,03 -0,33 0,09 0,45 
A2 Ag -0,14 0,81 0,34 0,18 -0, 1 
A3 Do 0,33 0,71 0,21 0,13 0,05 
C1 Ac 0,63 0,09 0,19 0,20 0,25 
C2 En 0,78 0,18 0,05 0,09 -0,03 
C3 Or 0,62 0,12 -0,33 -0,01 0,31 
C4 Im -0,02 0,52 0,53 0,28 0,10 
EI Af 0,25 0,07 0,23 0,07 0,83 
E2 Ex 0,10 0,20 0,77 0,17 -0,03 
E3 Pl 0,09 0,19 0,73 0,10 0,28 
NI Sr 0,08 0,35 0,37 0,64 0,16 
N2 Su 0,35 0,10 0,02 0,82 -0,04 
O1 Au 0,57 0,25 0,25 0,10 -0,01L 
02 Ts 0,32 0,19 0,71 0,02 -0,31 
03 Se 0,73 -0,10 0,07 0,11 0,37 
04 Un 0,83 -0,15 0,05 0,18 -0,03 
VI De -0,26 0,46 0,45 0,25 -0,37 
N 0,26 0,27 0,23 0,88 0,08 
E 0,19 0,21 0,80 0,16 0,45 
O 0,87 0,06 0,39 0,15 -0,01 
A 0,43 0,80 0,10 0,21 0,22 
[9) 0,77 0,34 0,15 0,21 0,24 


Sursa : Paunonen et al. (2006), p. 33. 

10.4. Administrarea şi scorarea 


10.4.1. Calificarea utilizatorilor 


Atât NPQ, cât şi FF-NPQ, sunt instrumente de clasă B (AERA, APA şi NCME, 2014). 
Astfel, evaluările pe baza celor două instrumente pot fi interpretate şi folosite în for- 
mularea unor recomandări sau luarea unor decizii doar de către utilizatori profesionişti. 
Cu toate acestea, NPQ şi FE-NPQ pot fi administrate fără a fi necesară parcurgerea 
unor instrucţiuni sau pregătiri speciale, neexistând restricţii legate de calificarea utili- 
zatorilor. Totuşi, pentru a obţine informaţii detaliate despre condiţiile legale în care se 
folosesc aceste instrumente se recomandă consultarea companiei editoriale care deţine 
drepturile de comercializare şi distribuţie pe teritoriul României. 


10.4.2. Procedurile de administrare şi instructajul 


NPQ şi FE-NPQ sunt administrate de obicei sub forma creion-hârtie, dar există şi o 
formă electronică a celor două chestionare, care permite administrarea on-line. Acestea 
nu sunt teste de performanţă şi nu există răspunsuri corecte sau greşite la itemii lor. 
Cele două instrumente de evaluare a personalităţii se compun dintr-un caiet de testare 
sau un set de cartonaşe care conţin itemii nonverbali ai testelor şi o foaie de răspuns. 
Caietul de testare este reutilizabil şi poate fi folosit pentru mai mulţi indivizi, pe când 
foile de răspuns se pot utiliza o singură dată. Persoana priveşte itemii din caietul de 
testare sau cartonaşele cu stimulii vizuali, însă completează răspunsurile sale pe foaia 
de răspuns, unde se trec, de asemenea, şi o serie de date demografice. Atât NPQ, cât 
şi FF-NPQ se aplică fără limită de timp, ceea ce înseamnă că fiecare persoană poate 
lucra în propriul său ritm pentru a oferi răspunsurile cele mai reprezentative pentru 
ea. Cu toate acestea, administrarea NPQ rareori durează mai mult de 20-25 de minute, 
iar cea a FF-NPQ nu mai mult de 10 minute. 

Deşi utilizează itemi vizuali, în instructajul celor două chestionare persoanele sunt 
invitate să răspundă la fiecare item folosind o scală cu variante de răspuns. Persoana 
testată este invitată să privească fiecare dintre cele 136 de imagini, să înţeleagă sem- 
nificaţia comportamentului ilustrat şi să evalueze pe o scală Likert cu şapte trepte 
probabilitatea de a se implica într-un comportament similar. Un scor de „1” semnifică 
faptul că persoana evaluată priveşte implicarea sa într-un comportament precum cel 
din imagine ca fiind extrem de improbabilă, pe când un scor de „7” arată că priveşte 
implicarea sa în respectivul comportament ca fiind extrem de probabilă. Punctul de 
mijloc al scalei este punctul „4”, care este similar unei evaluări neutre sau nehotărâte, 
de tipul „nici improbabil, nici probabil”. 

10.4.3. Procedurile de scorare 


Profilul unei persoane care a completat NPQ sau FF-NPQ constă în două tipuri de 
scoruri : brute şi standardizate. Scorurile brute rezultă din însumarea scorurilor obţinute 
de individ pentru fiecare scală a testului. Cele 17 scale ale NPQ au scoruri brute cuprinse 
între 8 şi 56, iar cele cinci scale ale FE-NPQ, între 12 şi 84. Scorurile brute nu ţin cont 
de structura normelor testului şi de caracteristicile populaţiei din care face parte persoana 
evaluată, motiv pentru care nu pot fi utilizate pentru evaluări individuale sau compa- 
raţii între indivizi. Acelaşi scor brut la o scală poate avea o semnificaţie diferită de la 
un grup normativ la altul sau de la o populaţie la alta. Scorurile brute trebuie utilizate 
cu atenţie, numai pentru scopuri de cercetare, analize corelaţionale sau multivariate. 

În interpretarea profilurilor NPQ şi FF-NPQ se vor utiliza scorurile standardizate, 
cele care ţin cont de caracteristicile populaţiei din care face parte persoana. Acestea 
rezultă din analiza statistică a răspunsurilor tuturor participanţilor din lotul normativ 
care, pentru populaţia românească, este format din 1.800 de persoane, dintre care 900 
de femei şi 900 de bărbaţi (Paunonen er a/., 2006). Atât profilurile NPQ, cât şi cele 
ale FE-NPQ sunt raportate şi vizualizate pe baza a două etaloane diferite. Pe de o parte 
se raportează scorurile standardizate, calculate pe baza etalonului compozit, rezultat 
din eşantionul normativ complet, iar pe de altă parte se raportează scorurile calculate 
pe baza etalonului specific genului persoanei, calculat aşadar doar pe baza celor 900 
de femei, respectiv 900 de bărbaţi ce compun lotul normativ românesc. În funcţie de 
utilizarea profilului şi a evaluării psihologice, specialistul va lua în considerare una sau 
alta dintre cele două norme. Etalonul compozit este, de obicei, folosit mai intens în 
situaţii în care este necesară compararea profilurilor, cum ar fi în mediul pedagogic 
sau în cadrul unei selecţii de personal, pe când etalonul specific genului persoanei îşi 
găseşte o utilizare mai intensă în consilierea individuală, în dezvoltarea personală, 
psihoterapie etc. Scorurile unui profil NPQ sau FE-NPQ pot fi împărţite teoretic într-una 
dintre cele trei clase simple: scoruri scăzute (sub percentila 40), scoruri medii (între 
centilele 40 şi 60) şi scoruri înalte (peste centila 60). 

O problemă clasică în evaluarea personalităţii este validitatea sau acurateţea răspun- 
surilor unui individ la chestionare, deoarece există multe situaţii în care respondenţii 
ar putea fi tentaţi să disimuleze răspunsurile fie în mod pozitiv, pentru a se pune într-o 
lumină mai favorabilă, fie în mod negativ, pentru a exagera unele probleme personale, 
fie total aleatoriu, din grabă sau superficialitate. În acest sens, scopul scalei De este 
de a detecta persoanele la care există un număr prea mare de răspunsuri neconvenţio- 
nale, neaşteptate pentru o persoană adaptată vieţii sociale, pentru care răspunsurile 
deviază de la tiparul obişnuit de completare a chestionarelor. Nu există o limită a 
scalei care afirmă invaliditatea protocolului, psihologul având libertatea de a hotărî, în 
funcţie de fiecare situaţie în parte, dacă un scor mare pe scala De este un semnal de 
invaliditate sau nu. Trei dintre cele 17 scale sunt reprezentate în profil în sens invers : 
scala de Agresivitate (Ag), cea de Dominanţă (Do) şi cea de Impulsivitate (Im). Scopul 
acestei reprezentări inverse este acela de a ţine în partea superioară a graficului sco- 
rurile consonante cu semnificaţia factorului Big Five din care face parte scala. Prin 
inversarea celor trei scale în vizualizarea profilului NPQ se atinge un obiectiv important, 
acela de a face cât mai accesibilă psihologului semnificaţia de ansamblu a profilului. 

10.5. Interpretarea 


10.5.1. Scalele NPQ şi semnificaţiile acestora 


a) Reuşită (Ac, Achievement) 

Scala Ac se referă la nevoia întâlnită, într-o măsură mai mică sau mai mare, la orice 
individ, de a avea realizări, succes, de a face lucrurile bine, de a depăşi obstacole, de 
a realiza mai mult şi mai bine (McClelland er a/., 1953; Murray, 1938; Paunonen e/ 
al., 2004). Persoanele cu o nevoie crescută de realizare sau reuşită îşi stabilesc lor 
înseşi, precum şi echipei pe care o conduc obiective înalte, dar realiste; preiau cu 
uşurinţă responsabilitatea personală în rezolvarea problemelor ; calculează cu grijă 
riscurile ; cer în mod frecvent feedback din cât mai multe surse asupra felului în care 
acţionează şi nu amână luarea deciziilor (McClelland er al., 1953). 

Scala Ac conţine opt itemi ce fac referire la următoarele aspecte: competiţie ; 
autodepăşire şi întrecerea propriilor limite ; refuz de a se angrena în activităţi frivole 
sau ludice ; dorinţă de recunoaştere a propriei munci din partea superiorilor ; aspirații 
academice şi vocaţionale înalte (Paunonen er a/., 2006). Această scală identifică, prin 
scorurile mari, indivizi ce pot fi descrişi ca fiind harnici, întreprinzători, productivi, 
ambiţioşi, studioşi, cu aspirații înalte şi cu rezultate deosebite, iar prin scorurile scăzute, 
indivizi ce pot fi descrişi ca fiind neproductivi, leneşi, nemotivaţi, lipsiţi de ambiţie şi 
delăsători (Paunonen er al., 2004). 


b) Afiliere (Af, Affiliation) 

Scala Af din NPQ are scopul de a detecta indivizii cu un comportament orientat 
spre cei din jur, care caută relaţii interpersonale calde, plăcute, prietenoase ; persoane 
gregare, cu prezenţă socială plăcută, care se simt bine în medii sociale şi, prin urmare, 
au o tendinţă bine conturată spre a căuta în mod activ aceste situaţii sociale (Paunonen 
et al., 2006). Persoanele cu un nivel crescut al nevoii de afiliere petrec mai mult timp 
analizându-şi interacţiunile sociale, zâmbesc şi râd mai mult, stabilesc mai des contact 
vizual şi încep conversații mai des decât persoanele cu un nivel scăzut al acestei nevoi 
(McAdams, 1982). 

Scala Af conţine opt itemi care fac referire la următoarele aspecte: muncă în grup, 
împreună cu prietenii ; distracţie zgomotoasă, petrecere într-o colectivitate extinsă ; 
vizite din partea prietenilor ; situaţii sociale în care petrec împreună cu cei apropiaţi, 
cum ar fi să ia masa împreună; aventură şi şotii realizate în comun cu prietenii 
(Paunonen et a/., 2006). Scala Af identifică, prin scorurile mari, indivizi ce pot fi 
descrişi ca fiind calzi, prietenoși, gregari, sociabili, amiabili, extravertiţi, ospitalieri, 
deschişi. Scorurile scăzute identifică indivizi ce pot fi descrişi ca fiind necomunicativi, 
nesociabili, introvertiţi, inabordabili, laconici (Paunonen er a/., 2004). 


c) Agresiune (Ag, Aggression) 

Scala Ag are scopul explicit de a identifica persoane cu un nivel ridicat de agresi- 
vitate faţă de cei din jur, persoane care se enervează cu uşurinţă, sunt colerice şi labile, 
lipsite de autocontrol şi care se exprimă violent verbal sau fizic atunci când sunt pro- 
vocate. Scala Ag conţine opt itemi ce fac referire la următoarele aspecte : rezistenţă 

scăzută la frustrare ; violenţă fizică faţă de obiecte sau animale ; violenţă fizică faţă 
de persoane aflate pe picior de egalitate ; agresivitate faţă de persoane mai slabe, mai 
neajutorate ; violenţă verbală (Paunonen er a/., 2006). 

Scala Ag identifică, prin scorurile mari, indivizi ce pot fi descrişi ca fiind certăreţi, 
iritabili, agresivi, ostili, combativi, distructivi, temperamentali, ameninţători, iar prin 
scoruri scăzute, indivizi ce pot fi descrişi ca fiind pacifişti, calmi, reţinuţi, controlaţi 
şi supuşi (Paunonen et a/., 2004). Persoanele caracterizate de scoruri ridicate la scala 
Ag sunt gata să-i agreseze pe ceilalţi, verbal sau fizic, atunci când sunt supărate ; sunt 
deranjate sau enervate cu mare uşurinţă ; au o rezistenţă scăzută la frustrare şi tendinţa 
de „a-şi descărca nervii” asupra obiectelor neînsufleţite, dar şi asupra animalelor sau 
persoanelor din jurul lor. Cei care obţin scoruri scăzute la scala Ag sunt manieraţi şi 
blânzi, evită confruntările verbale sau fizice, intră rareori în competiţie cu ceilalţi, îi 
iartă pe ceilalţi şi evită conflictele, chiar şi atunci când sunt provocaţi (Paunonen er 
al., 2006). 


d) Autonomie (Au, Autonomy) 


Paunonen şi colaboratorii săi (2004) au gândit scala Au în raport cu semnificaţia 
pe care conceptul de autonomie o are în sistemul psihologic al lui Murray (1938), cu 
scopul de a surprinde continuumul dependenţă-independenţă. Acest concept diferenţi- 
ază persoanele singuratice, care preferă să trăiască şi să muncească mai degrabă singure, 
care au comportamente ce nu ţin cont de cutume, norme sau de propria imagine în 
ochii celorlalţi, de persoanele integrate social şi normativ, care iau în considerare şi 
ţin cont de normele sociale şi de aşteptările celorlalţi (Paunonen er a/., 2006). 

Scala Au identifică, prin scorurile mari, indivizi ce pot fi descrişi ca fiind indepen- 
denţi, autonomi, care se bazează pe sine, nonconformişti, individualişti. Scorurile 
scăzute identifică indivizi ce pot fi descrişi ca fiind dependenţi, conformişti, conven- 
ţionali, care se bazează pe ceilalţi şi sunt supuşi (Paunonen er a/., 2004). Scala conţine 
opt itemi care fac referire la următoarele aspecte : preferința pentru activităţi singura- 
tice, aventuroase ; preferința pentru o viaţă singuratică, în natură ; tendinţa de a sta 
deoparte şi de a fi retras chiar şi atunci când este în mijlocul unui grup ; lipsa intere- 
sului faţă de opiniile altora despre propria persoană (Paunonen er al., 2006). 


e) Dominanţă (Do, Dominance) 

Scala Do din NPQ a fost construită pe baza conceptului de dominanţă din teoria lui 
Murray (1938). Aceasta surprinde continuumul comportamental dominanţă-supunere. 
Astfel, scala Do identifică persoane ce pot fi caracterizate ca fiind proactive, asertive, 
centrate pe roluri de conducători, pline de forţă şi de vitalitate (Paunonen er a/., 2006). 
Cu toate că NPQ nu conţine o scală care să adreseze direct nevoia de putere, scala Do 
este cea care se apropie cel mai mult de acest aspect, iar cele mai multe dintre sem- 
nificaţiile nevoii de putere pot fi transferate conceptului de dominanţă. Nevoia de putere 
(Power) a fost studiată intens de David Winter în anii 1970 (1973) şi este definită de 
acesta, în conformitate cu Murray (1938), ca fiind dorinţa de a domina oameni şi 
resurse, atingând astfel un statut social înalt. 

Scala Do conţine opt itemi ce fac referire la următoarele aspecte: mobilizarea unei 
mulţimi ; coordonarea unei activităţi lucrative ; coordonarea unei activităţi sportive ; 
vorbitul în faţa unui public larg ; medierea unui conflict ; asumarea spontană a poziţiei 

de conducător în cazul unei crize (Paunonen er a/., 2006). Scala Do identifică, prin 
scorurile mari, indivizi ce vor fi descrişi de cei din jur ca fiind puternici, dominanţi, 
asertivi, autoritari, controlând situaţiile, persuasivi. Scorurile scăzute identifică per- 
soane ce vor fi descrise de cei din jur ca fiind pasive, nepersuasive, neasertive, nein- 
fluenţate, supuse, lipsite de autoritate (Paunonen er a/., 2004). 


f) Rezistență (En, Endurance) 


În NPQ, Scala En are scopul de a detecta indivizi persistenţi, energici, obişnuiţi să 
nu renunţe, chiar încăpăţânaţi, care îşi găsesc întotdeauna energia mintală şi fizică de 
a continua ceea ce îşi propun, fiind în conformitate cu conceptul de rezistenţă din 
teoria lui Murray (1938). Aceasta conţine opt itemi ce fac referire la următoarele 
aspecte : rezistenţă fizică mai mare decât a celorlalţi în activităţi recreative, dar şi în 
muncă fizică; putere de muncă superioară în sarcini intelectuale sau de învăţare ; 
capacitate de concentrare superioară în sarcini intelectuale ; puterea de a lucra cu 
perseverenţă, de a se dedica unui obiectiv şi de a respinge tentaţiile sau recreerea, până 
la îndeplinirea acestuia (Paunonen er al., 2006). 

Scala En identifică, prin scorurile mari, indivizi ce pot fi descrişi ca fiind persistenţi, 
hotărâți, perseverenţi, neabătuţi, neobosiţi, energici, rezistenți. Scorurile scăzute iden- 
tifică indivizi ce pot fi descrişi ca fiind obosiţi, letargici, distraşi, lipsiţi de energie, 
chiar leneşi (Paunonen er a/., 2004). Persoanele care obţin scoruri mari la scala En 
sunt percepute şi caracterizate de cei din jur ca fiind controlate şi stăpâne pe sine. Ele 
sunt originale, independente, neconvenţionale, deseori exaltate, toate aceste atribute 
conturând ideea de temperament creativ. De asemenea, sunt văzute ca fiind foarte active 
şi orientate către acţiune, fiind caracterizate prin adjective precum întreprinzătoare, 
neastâmpărate, temerare şi cutezătoare. Persoanele cu scoruri mici pe scala En sunt 
percepute de cei din jur ca fiind afectuoase, necombative, manierate, liniştite şi poli- 
ticoase, retrase, sfioase, inhibate, anxioase şi grijulii. Toate acestea conturează ideea 
de lipsă de activism social şi un nivel scăzut de energie. Totuşi, sunt persoane exigente 
şi eficace (Paunonen er al., 2006). 


8) Exhibiţie (Ex, Exhibition) 

Scorurile mari la scala Ex identifică persoane volubile, care resimt plăcere din a fi 
în centrul atenţiei. Au spirit teatral, le place să se manifeste în faţa unei audienţe, 
deseori se angajează în comportamente umoristice sau în manifestări riscante doar 
pentru a fi remarcate de cei din jur şi pentru a ajunge în centrul atenţiei. Persoanele 
caracterizate de scoruri mici la scala Ex nu sunt ostentative, dimpotrivă, preferă să se 
piardă în mulţime, evită să se afle în centrul atenţiei, precum şi situaţiile şi compor- 
tamentele care ar putea să le atragă atenţia celorlalţi, sunt deseori comune, convenţi- 
onale (Paunonen er a/., 2006). Scala Ex are scopul de a detecta persoanele care au 
tendinţa şi dorinţa de a se afirma şi de a fi în centrul atenţiei, fiind inclusă în NPQ în 
conformitate cu teoria nevoilor a lui Murray (1938). 

Scala Ex conţine opt itemi ce fac referire la următoarele aspecte : preferința pentru 
activităţi ludice, distractive şi de recreere ; tendinţa de implicare în acţiuni riscante, 
cu scopul de a fi validat de ceilalţi; tendinţa de manifestare a unor comportamente 
ilare pentru a fi remarcat ; abilităţi teatrale şi capacitatea de a se manifesta artistic, în 
modalităţi formale şi informale (Paunonen er a/., 2006). Scala identifică, prin scorurile 

mari, indivizi ce pot fi descrişi ca fiind expresivi, dramatici, demonstrativi, cu talent 
actoricesc, spirituali, şarmanţi, exhibiţionişti. Scorurile scăzute identifică indivizi ce 
pot fi descrişi ca fiind rezervaţi, modeşti, retraşi, timizi, ruşinoşi, reticenţi sau tăcuţi 
(Paunonen er al., 2004). 


h) Căutarea aventurii (Is, Thrill-Seeking) 


Scala Ts a fost introdusă în NPQ pentru a detecta comportamente aventuroase, 
caracterizate de lipsa grijii pentru propria siguranţă sau sănătate şi de desconsiderarea 
riscului personal (Paunonen er a/., 2006). Conceptul de nevoie de aventură a fost pre- 
luat din sistemul psihologic al lui Murray (1938). Indivizii cu scoruri mari pe scala Ts 
sunt aventuroşi, resimt plăcere din a se implica în activităţi incitante, riscante sau 
periculoase. Ei nu sunt în mod excesiv (uneori chiar deloc) preocupaţi de siguranţa 
personală şi pot fi caracterizați de cei din jur ca fiind neechilibraţi sau lipsiţi de instanţe 
de control în ceea ce priveşte riscul. Atracția pentru risc se manifestă nu doar în 
aspectele sale fizice, în activităţi recreative, ci deopotrivă în deciziile vieţii de zi cu 
zi, în muncă etc. Persoanele cu scoruri mici evită activităţile şi comportamentele care 
ar putea fi riscante sau periculoase. Cele cu scoruri foarte mici sunt atât de calculate 
Şi resping atât de puternic riscul încât pot fi uneori caracterizate de cei din jur drept 
fricoase (Paunonen er al., 2006). 

Scala 'Ts identifică prin scorurile mari indivizi ce pot fi descrişi ca fiind neînfricaţi, 
bravi, curajoşi, aventuroşi. Scorurile scăzute identifică acele persoane ce pot fi caracter- 
tizate drept timorate, neaventuroase, fricoase, ezitante sau timide (Paunonen er a/., 2004). 
Aceasta conţine opt itemi care fac referire la următoarele situaţii : implicarea în acti- 
vităţi sportive periculoase ; implicarea în activităţi cu animale periculoase ; participa- 
rea la jocuri care implică risc (Paunonen et al., 2006). 


i) Impulsivitate (Im, Impulsivity) 

Scala Im detectează persoanele caracterizate prin comportamente impulsive, nevro- 
tice, necontrolate, care evită instanţele de control raţional şi ţin cont, în principal, de 
dorinţele lor de moment. Aceasta conţine opt itemi cu referire la următoarele aspecte : 
cedarea impulsului de moment la cumpărături ; cedarea la tendinţele impulsive agresive 
ca expresie a frustrării ; renunţarea la obiective atunci când apar atracţii; cedarea la 
impulsuri de moment, care contravin flagrant normelor sociale, formale sau informale, 
şi comportamentului celor din jur (Paunonen ef a/., 2006). 

Scala Im identifică prin scorurile mari indivizi ce pot fi descrişi ca fiind grăbiţi, 
repeziţi, neinhibaţi, nerăbdători sau imprevizibili, iar prin scorurile scăzute identifică 
persoane ce pot fi caracterizate drept prudente, previzibile, planificate, calculate, con- 
trolate (Paunonen et al., 2004). Dacă au scoruri mari la scala Im, reacţionează cu 
rapiditate în faţa oricărei situaţii, fără să se gândească prea mult sau fără să planifice 
şi tind să aibă rezistenţă scăzută la frustrare. Sunt persoane impulsive şi repezite. 
Scorurile mici la scala Im indică faptul că sunt cugetate, acţionează numai după o 
analiză îndelungă a situaţiei, îşi planifică grijuliu acţiunile, tind să fie răbdătoare, dar 
nu şi spontane (Paunonen er a/., 2006). 

]) Altruism (Nu, Nurturance) 


Scala Nu a fost inclusă în NPQ cu scopul explicit de a detecta comportamente 
altruiste, calde, feminine, grijulii, de ajutorare sau caritabile. Această scală conţine opt 
itemi ce fac referire la următoarele aspecte: dragostea faţă de copii şi animale ; aju- 
torarea celor bolnavi şi a persoanelor cu handicap; oferirea de sprijin persoanelor 
apropiate care sunt în dificultate sau obosite (Paunonen er a/., 2006). 

Scala Nu identifică prin scorurile mari indivizi ce pot fi descrişi ca fiind caritabili, 
grijulii, săritori, benevolenţi, altruişti, iar prin scorurile scăzute persoane caracterizate 
ca fiind insensibile şi nepăsătoare (Paunonen er a/., 2004). Dacă au scoruri mari la 
scala Nu, sunt calde, feminine, necombative, apropiate. Resimt plăcere ajutând copiii, 
animalele sau pe cei din jur, sunt oricând gata să sară în ajutorul celor bolnavi sau care 
au nevoie de ajutor. În general, comportamentul lor este axat pe ajutorare şi sprijin, 
de aceea sunt considerate calde, altruiste, apropiate, prietenoase, omenoase. Scoruri 
mici la scala Nu arată că sunt rareori înclinate să îi ajute pe cei care au nevoie de 
ajutor, sunt distante, reci, insensibile la nevoile şi problemele celorlalţi. De aceea, 
deseori sunt caracterizate ca fiind masculine, agresive, lipsite de altruism, excesiv de 
raţionale, lipsite de emoţionalitate (Paunonen er a/., 2006). 


k) Ordine (Or, Order) 


Scala Or conţine opt itemi care fac referire la următoarele aspecte: ordonarea 
încăperii de lucru, a lucrurilor personale şi păstrarea curăţeniei printre acestea ; mus- 
trarea celorlalţi pentru că nu îşi ordonează lucrurile personale ; observarea continuă a 
regularităţilor sau neregularităţilor din mediul propriu ; ordinea şi păstrarea curăţeniei 
chiar şi în acele situaţii care nu au presupus un aport din partea sa (Paunonen ef al., 
2006). Aceasta a fost inclusă în NPQ pentru a detecta persoanele disciplinate şi carac- 
terizate de un puternic simţ al ordinii şi structurii. 

Scala Or identifică, prin scorurile mari, indivizi ce pot fi descrişi ca fiind conşti- 
incioşi, curaţi, ordonaţi, calculaţi, metodici, disciplinaţi. Scorurile scăzute identifică 
acele persoane caracterizate ca fiind dezorganizate, haotice, nestructurate, nedisciplinate 
(Paunonen er al., 2004). Persoanele cu scoruri mari preferă să trăiască şi să muncească 
într-un mediu curat, organizat, structurat. Le displac dezordinea şi confuzia, acordă 
mult timp şi depun eforturi considerabile pentru a evita situaţiile caracterizate de lipsa 
ordinii şi a structurii ori pentru a le ordona atunci când totuşi se confruntă cu ele. 
Atitudinea aceasta se manifestă puternic şi din punct de vedere cognitiv, astfel de per- 
soane funcţionând bine în sarcini intelectuale structurate, când obiectivele sunt clar 
evidenţiate, când există standarde clare de performanţă şi metode clare de evaluare a 
propriilor rezultate. Persoanele cu scoruri mici nu sunt preocupate de curăţenie şi 
organizare, muncesc şi trăiesc în medii neorganizate, nestructurate, nu sunt neapărat 
murdare, dar nu acordă importanţă nici aspectelor fizice şi nici celor cognitive de 
structurare şi ordine (Paunonen er a/., 2006). 


1) Joacă (PI, Play) 

Scala Pl a fost inclusă în NPQ cu scopul special de a detecta persoanele cu un 
spirit ludic accentuat, orientate către plăceri şi mai degrabă spre joacă decât spre acti- 
vităţi sobre şi austere. Persoanele caracterizate de scoruri mari pe scala Pl caută plă- 
cerea şi activităţile lejere, precum jocurile şi sportul, le plac glumele şi şotiile, 

activităţile frivole şi care nu presupun seriozitate excesivă. La acestea, atitudinea pro 
joacă este fundamentală, nefiind atrase de activităţile sportive, ci de cele recreative. 
Acest lucru înseamnă că, deseori, chiar în sport sau joacă evită un spirit excesiv de 
combativ şi preferă să joace de dragul jocului şi nu pentru succes sau afirmare. Scorurile 
mici pe scala Pl indică faptul că nu caută să se angreneze în activităţi sportive sau altfel 
plăcute, tind să fie serioase şi nu le prea plac glumele. Sunt persoane deseori caracte- 
rizate de cei din jur ca fiind ascetice, rezervate, controlate (Paunonen er al., 2006). 

Scala Pl identifică prin scorurile mari indivizi ce pot fi descrişi ca fiind jucăuşi, 
joviali, căutători de plăceri, veseli, sportivi. Scorurile scăzute identifică persoane ce 
pot fi considerate conservatoare, serioase, convenţionale, lipsite de umor, sobre, stabile, 
austere (Paunonen er al., 2004). Aceasta conţine opt itemi ce fac referire la următoarele 
aspecte : dispoziţia naturală spre jocuri, fie solitare, fie de echipă, şi aplecare spre 
glume, mai ales când sunt făcute pe seama celorlalţi (Paunonen er a/., 2006). 


m) Senzorialitate (Se, Sentience) 


Scopul scalei Se este acela de a detecta persoanele estetice, care caută senzaţii fizice, 
fiind deschise către experienţe senzoriale, în acord cu semnificaţia conceptului de 
senzorialitate în teoria lui Murray (1938). Scala Se conţine opt itemi ce fac referire la 
următoarele aspecte : preferința pentru a asculta muzică ; pentru a simţi mirosul flo- 
rilor ; dorinţa de a simţi mirosul şi gustul mâncării; petrecerea timpului în mijlocul 
naturii ; interesele estetice şi culturale ; participarea la manifestări artistice (Paunonen 
et al., 2006). 

Scala Se identifică prin scorurile mari indivizi ce pot fi descrişi ca estetici, care 
caută senzaţii fizice, sensibili, simţitori, deschişi către experienţe. Scorurile scăzute 
identifică indivizi ce pot fi caracterizați ca fiind detaşaţi, insensibili (Paunonen er al., 
2004). Scorurile mari la scala Se îi angrenează pe indivizi în activităţi care incită 
simţurile, cum ar fi gustul mâncării, mirosul florilor, sunetul muzicii, vizionarea artei 
etc. Sunt aşadar indivizi cu interese estetice bine conturate şi care pun un accent puter- 
nic pe trăirile senzoriale. La scoruri mici, persoanele nu sunt preocupate de situaţiile 
şi comportamentele care incită simţurile, nu au interese estetice sau senzoriale, ci sunt, 
de cele mai multe ori, orientate spre trăiri raţionalizate, seci, de intensitate scăzută 
(Paunonen er al., 2006). 


n) Recunoaştere socială (Sr, Social Recognition) 


Scala Sr detectează acele persoane cu o tendinţă puternică de a obţine recunoaşte- 
rea şi respectul celor din jur. Dacă au scoruri mari la scala Sr, sunt orientate spre 
recunoaştere socială, în sensul în care încearcă să capete recunoaşterea celorlalţi şi 
atrag în mod activ şi ostentativ atenţia asupra realizărilor şi posesiunilor proprii. Sunt 
deseori considerate ca fiind lipsite de modestie, cu o probabilitate mare de a se supune 
normelor şi presiunilor sociale, precum şi aşteptărilor celorlalţi privind propriul com- 
portament. Persoanele cu scoruri mici la scala Sr nu sunt preocupate de obţinerea 
recunoaşterii sociale, nu sunt motivate să îi impresioneze pe ceilalţi sau să demonstreze 
un statut social elevat (Paunonen er al/., 2006). 

Scala Sr identifică prin scorurile mari indivizi ce pot fi descrişi ca fiind motivaţi 
de obţinerea unui statut social elevat, ostentativi, sensibili la aspecte de ordin social. 
Scorurile scăzute identifică acele persoane caracterizate ca fiind individualiste, insensibile 

din punct de vedere social, neostentative (Paunonen er a/., 2004). Scala Sr conţine opt 
itemi ce fac referire la următoarele situaţii : competitivitate în toate situaţiile de viaţă ; 
ostentativitate în etalarea posesiunilor ; vanitate, achiziţia de obiecte, dar nu pentru 
valoarea lor personală, ci pentru preţul lor şi pentru valoarea pe care o vor conferi 
posesorului ; interes pentru imaginea fizică, nu doar pentru cea socială ; angrenarea 
în acţiuni şi comportamente dezirabile, nu din altruism, ci doar pentru recunoaşterea 
socială şi felicitările care vor urma (Paunonen er al., 2006). 


o) Nevoia de sprijin (Su, Succorance) 


Scala Su conţine opt itemi care fac referire la următoarele aspecte : nevoia de a fi 
susţinut de prieteni pentru a avea succes ; de a fi îmbărbătat în eşecuri amoroase sau 
şcolare ; de a fi ajutat atunci când a avut un accident sau este, din alte motive, imobi- 
lizat (Paunonen er a/., 2006). Scala Su identifică prin scorurile mari indivizi ce pot fi 
descrişi ca fiind neajutoraţi, căutând sprijin, afecţiune, fiind nesiguri pe sine. Scorurile 
scăzute vor caracteriza persoane ce pot fi descrise ca autosuficiente, descurcăreţe şi 
sigure pe sine (Paunonen er a/., 2004). 

Persoanele cu scoruri mari la scala Su sunt în permanenţă în dificultate şi au nevoie 
de sprijinul celor din jur. Ele caută în mod frecvent ajutorul celorlalţi, sprijin emoţi- 
onal şi, deseori, chiar şi numai confortul cognitiv pe care îl au din faptul că se pot 
baza pe ceilalţi. Dacă au scoruri mici la scala Su, nu se sprijină pe alţi oameni pentru 
ajutor, sfaturi sau simpatie, ci preferă să îşi rezolve problemele singure (Paunonen e/ 
al., 2006). 


p) Înţelegere (Un, Understanding) 


Scala Un a fost inclusă în NPQ pentru a detecta persoanele caracterizate de curiozitate, 
porniri intelectuale şi dorinţa acerbă de a înţelege legăturile care există între lucruri, 
evenimente, situaţii. Scala Un conţine itemi ce fac referire la următoarele aspecte : 
aplecarea spre cercetare ştiinţifică ; participarea la conferinţe sau prelegeri ştiinţifice ; 
studiul sistematic, aprofundat ; interesele intelectuale şi cognitive (Paunonen er al., 2006). 

Scala Un identifică prin scorurile mari indivizi ce pot fi descrişi ca fiind curioşi, 
analitici, intelectuali, investigativi. Scorurile scăzute identifică indivizi ce pot fi carac- 
terizaţi drept neacademici, lipsiţi de curiozitate, dezinteresaţi, fără spirit analitic 
(Paunonen ef a/., 2004). La scoruri mari pe această scală, persoanele sunt interesate 
să acceadă la cunoaştere şi înţelegere prin observare şi lectură sau să experimenteze 
în ştiinţe ori artă. Sunt interesate de domeniul raţiunii şi al intelectului, sunt curioase 
şi înclinate să pună întrebări, să caute activ semnificaţii în mediul înconjurător. De 
cele mai multe ori sunt înclinate şi spre raţionalizări abstracte, filosofice. Dacă au 
scoruri scăzute pe scala Un, nu sunt înclinate spre a se angaja în activităţi academice 
sau în lecturi ce le-ar lărgi orizonturile cognitive. Trăiesc clipa, dar fără a avea curi- 
ozitatea şi propensiunea de a pătrunde înțelesurile manifestărilor, evenimentelor şi 
lucrurilor cu care se confruntă (Paunonen er al., 2006). 


q) Devianţă (De, Deviation) 


Scala De are în principal rolul de a detecta invaliditatea protocolului NPQ prin 
stabilirea tiparelor de răspuns aleatorii. Scala De este compusă din itemi la care o parte 
extrem de mare a eşantionului normativ răspunde prin „fals”, astfel încât un răspuns 

afirmativ sistematic la mai mulţi itemi ai scalei poate fi asociat cu o completare alea- 
torie a chestionarului. 

Scala De conţine opt itemi cu referire la următoarele aspecte: furtul de obiecte ; 
pătrunderea prin efracţie într-o locuinţă ; fumatul într-un loc interzis ; incendierea sau 
distrugerea unor bunuri ; nealinierea la cerinţele sociale ale grupului de apartenenţă ; 
refuzul de a acorda ajutor unor persoane care au nevoie, atunci când acest ajutor poate 
fi acordat cu uşurinţă (Paunonen er a/., 2006). Scala De identifică prin scorurile mari 
indivizi ce pot fi descrişi ca rebeli, devianţi, refractari. Scorurile scăzute se referă la 
persoane supuse, normale, convenţionale (Paunonen er a/., 2004). 

Scala De detectează la scoruri înalte indivizi cu tendinţe delincvente, agresive, 
lipsite de respect pentru cei din jur şi pentru normele formale de convieţuire. La sco- 
ruri joase, scala De descrie indivizi supuşi normelor şi cutumelor sociale, persoane 
convenţionale şi lipsite de tendinţe comportamentale delincvente sau deviante. Scorurile 
înalte la această scală caracterizează persoane care au avut, au sau sunt susceptibile să 
aibă comportamente deviante social, precum furtul sau distrugerea unor obiecte. 
Scorurile mici la scala De demonstrează o integrare socială coerentă şi lipsa unor 
pulsiuni asociate comportamentelor deviante social, fiind aşadar tipice pentru persoane 
convenţionale, comune, normale, integrate normei. 


10.5.2. Scalele FF-NPQ şi semnificaţiile acestora 


a) Nevrotism (N, Neuroticism) 


Scala N din FE-NPQ măsoară faţeta „Nevrotism” a modelului Big Five. Ea detectează 
indivizi cu accente nevrotice puternice, cu o emoţionalitate accentuată, în special în 
partea sa negativă, care au frici, angoase, temători, depresivi şi care necesită sprijin 
afectiv pentru a trece peste astfel de momente (Paunonen er a/., 2006). Scala are în 
vedere continuumul dezechilibru emoţional vs echilibru emoţional. 

Scala N conţine 12 itemi care fac referire la următoarele aspecte : frica de animale 
mici (şoareci, păianjeni, şerpi) ; stări de tristeţe sau deprimare care durează relativ 
mult; coşmaruri; nevoia de sprijin emoţional şi atribuirea unor gânduri ostile altor 
persoane (Paunonen er al., 2006). Scala N identifică prin scorurile mari indivizi ce 
pot fi descrişi ca fiind fricoşi, anxioşi, nervoşi, depresivi, dependenţi, plângăcioşi. 
Scorurile scăzute identifică indivizi ce pot fi descrişi ca fiind neînfricaţi, lipsiţi de griji, 
relaxaţi, siguri pe sine, puternici, stabili (Paunonen er a/., 2004). 

Scala N detectează la scoruri înalte indivizi care sunt deseori animați de obsesii şi 
frici, chiar şi atunci când acestea nu sunt justificate. Au o teamă inexplicabilă de ani- 
male mici, cum ar fi păianjeni, şerpi sau şoareci şi au, de asemenea, o teamă nejusti- 
ficată de cei din jur, pe care îi bănuiesc în mod fals de o atitudine ostilă. Sunt indivizi 
deseori chinuiţi de coşmaruri şi trec cu mare greutate peste stările de tristeţe sau 
deprimare. La scoruri mici, scala descrie indivizi care resimt rareori emoţii negative 
precum frica, teama, anxietatea sau depresia, care nu se tem de animale sau de străini, 
nu sunt puşi în dificultate de emoţiile negative şi au doar puţină nevoie de sprijin 
emoţional din partea celor din jur (Paunonen et a/., 2006). 

b) Extraversiune (E, Extraversion) 


Scala E din FE-NPQ măsoară faţeta „Extraversiune” a modelului Big Five. Aceasta 
surprinde continuumul extraversiune-introversiune (Paunonen er a/., 2006) şi detectează 
indivizi comunicativi, sociabili, vorbăreţi, cu prezenţă socială, capabili de o verbalizare 
deosebită, care se simt bine în medii sociale şi caută, din acest motiv, interacţiunile cu 
alţi oameni (Paunonen er al., 2004). 

Scala E conţine 12 itemi ce fac referire la următoarele situaţii : petrecere, distrac- 
ţie, dans ; participarea la o scenetă de teatru în faţa unui public numeros ; vorbitul de 
la tribună, la o adunare, în faţa unui public ; conducerea altora spre atingerea obiecti- 
velor lor; munca desfăşurată împreună cu prietenii sau crearea unor situaţii hazlii, 
pentru a-i distra pe ceilalţi (Paunonen er a/., 2006). Persoanele cu scoruri ridicate la 
scala E pot fi descrise ca fiind sociabile, asertive, vorbăreţe, prietenoase, curajoase sau 
glumeţe, iar la scoruri scăzute, drept tăcute, timide, ruşinoase, retrase/rezervate, pasive 
şi distante (Paunonen er al., 2004). 

Un scor ridicat la scala E indică faptul că persoana care a completat FE-NPQ este 
comunicativă, volubilă, activă, cu iniţiativă, care deseori îi conduce sau distrează pe 
ceilalţi, este în largul ei la petreceri sau alte reuniuni sociale. Scorurile înalte caracte- 
rizează indivizii vorbăreţi, care preferă conversaţia şi îşi fac cu uşurinţă noi prieteni. 
La scoruri mici, scala descrie persoane care evită rolul de conducător, nu le place să 
fie în centrul atenţiei, tind să evite reuniunile şi, în general, interacţiunea socială, 
preferă să se piardă în fundal şi ezită să facă noi cunoştinţe. Sunt necomunicative şi 
lipsite de iniţiativă socială (Paunonen er al., 2006). 


c) Deschidere către experienţă (O, Openness to experience) 


Scala O din FE-NPQ măsoară faţeta „Deschidere către experienţă” a modelului Big 
Five. Ea detectează indivizi deschişi către experienţe senzoriale, cu simţ artistic, încli- 
naţi spre muzică sau arte plastice, cu interese intelectuale, cu o curiozitate ştiinţifică, 
în special în ştiinţele naturale, apropiaţi de natură şi atraşi de drumeţii şi, în general, 
de o viaţă în armonie cu natura şi frumosul (Paunonen er a/., 2006). 

Scala O conţine 12 itemi ce fac referire la următoarele aspecte : apropierea de natură, 
preferința pentru ieşiri solitare în natură ; simţ artistic, interes pentru muzică, arte plas- 
tice, de natură intelectuală în general şi curiozitate ştiinţifică (Paunonen er al., 2006). 
Persoanele cu scoruri mari la scala O sunt descrise ca fiind imaginative, curioase, 
artistice, citite, intelectuale şi aventuroase, iar dacă au scoruri mici pot fi descrise drept 
convenţionale, necreative, insensibile, simple şi nesofisticate (Paunonen er a/., 2004). 

Scala O detectează la scoruri înalte indivizi cu interese artistice şi intelectuale, care 
apreciază diferite forme de artă, cum ar fi muzica, pictura, sculptura, citesc mult, sunt 
interesaţi de descoperiri ştiinţifice şi, în general, de cercetarea ştiinţifică şi care caută 
contactul cu natura (Paunonen er al., 2006). Persoanele cu scoruri ridicate pe scala O 
nu sunt doar deschise către experienţe senzoriale, ci au şi o atitudine care produce 
aceste experienţe, motiv pentru care au interese şi deseori chiar aptitudini artistice 
(Paunonen ef al., 2004). La scoruri scăzute, scala O identifică indivizi cu o deschidere 
redusă către experienţe senzoriale sau intelectuale, care nu au decât un interes vag în 
arta vizuală, în muzică sau literatură, sunt lipsiţi de curiozitate ştiinţifică sau intelec- 
tuală, citesc foarte puţin sau deloc şi evită natura (Paunonen er a/., 2006). 

d) Agreabilitate (A, Agreeableness) 


Scala A din FE-NPQ măsoară faţeta „Agreabilitate” a modelului Big Five. Această 
scală detectează indivizi agreabili, neagresivi, plăcuţi, animați de sentimente plăcute 
faţă de copii, animale şi, în general, faţă de cei din jur, care au rezistenţă la frustrare 
şi nu o exprimă prin acte de agresivitate fizică sau verbală (Paunonen er al., 2006). 
Scala de Agreabilitate, la fel ca şi cea de Extraversiune, are în vedere acele dimensiuni 
ale personalităţii implicate în relaţiile sociale, făcând referire la cât de prietenoasă este 
o persoană în interacţiunile cu ceilalţi. 

Scala A conţine 12 itemi, dintre care şapte sunt scoraţi invers, aceştia făcând refe- 
rire la următoarele aspecte : tristeţe, dezamăgire, deprimare ; grijă faţă de copii şi 
persoane bolnave ; grijă faţă de prieteni şi cei apropiaţi, chiar şi atunci când aceştia 
nu 0 cer; petrecerea timpului împreună cu cei apropiaţi ; exprimarea verbală a furiei 
şi ostilităţii faţă de alte persoane; exprimarea fizică a agresivităţii faţă de obiecte, 
animale, persoane sau comportamente agresive prin care să aibă un ascendent sau 
prioritate în faţa celorlalţi, atunci când merită (Paunonen et a/., 2006). 

Indivizii cu scoruri mari la scala A sunt descrişi ca fiind plăcuţi, manifestând sen- 
timente de simpatie pentru cei din jur, sunt altruişti, calzi, iertători, cu inimă bună, 
gentili, politicoşi, cooperanţi, agreabili, în timp ce indivizii cu scoruri mici la scala A 
pot fi descrişi drept duri, nepoliticoşi, critici, antagonici, reci, nemiloşi, agresivi 
(Paunonen er al., 2004). Scala A detectează la scoruri scăzute indivizi care au tendinţa 
de a nu-i ajuta pe ceilalţi, nu acordă decât rareori, sau chiar deloc, sprijin material sau 
emoţional celor care au nevoie de el, îşi exprimă cu uşurinţă furia sau critica şi, în 
general, pulsiunile agresive, atât în formă verbală, cât şi în formă fizică. La scoruri 
înalte, scala A surprinde indivizi calzi şi altruişti, care acordă ajutor şi sprijin celor 
din jur, îşi asumă deseori rolul de sprijin la nevoie, evită confruntările cu ceilalţi, nu 
îşi exprimă agresivitatea, nici fizic şi nici verbal (Paunonen er al., 2006). 


e) Conştiinciozitate (C, Conscientiousness) 


Scala C din FE-NPQ măsoară faţeta Conştiinciozitate a modelului Big Five. Aceasta 
detectează indivizi ordonaţi, organizaţi, care preferă medii de lucru bine structurate şi 
controlate, capabili de muncă susţinută şi de concentrare îndelungată a energiei către 
îndeplinirea obiectivelor propuse, cu interese mai degrabă intelectuale şi ştiinţifice, 
pentru care sunt dispuşi să muncească mult, ignorând tentaţiile (Paunonen et al., 2006). 
Conştiinciozitatea este asociată cu reuşita profesională de nivel superior, indiferent de 
domeniul de activitate, iar la polul opus Conştiinciozităţii se află tendinţa spre hedonism 
şi o manieră neconsecventă de urmărire a scopurilor (Costa şi McCrae, 1992). 

Scala C din FE-NPQ conţine 12 itemi ce fac referire la următoarele aspecte : cură- 
ţenie, păstrarea unui mediu de muncă şi de viaţă curat şi ordonat; îndemnul către cei 
din jur de a face la fel, tendinţa de a munci în locul lor pentru a-şi păstra mediul de 
muncă ordonat şi curat; aplecarea spre lectură şi cercetare ştiinţifică ; capacitatea de 
a munci susţinut şi concentrat la proiecte complicate şi care cer mult timp; capacita- 
tea de a nu se lăsa distras de tentaţii; aderarea la obiective înalte şi clar conturate 
(Paunonen er al., 2006). 

Scala C identifică prin scorurile mari indivizi care pot fi descrişi ca fiind organizaţi, 
muncitori, serioşi, disciplinaţi şi axaţi pe scop, iar prin scorurile mici indivizi leneşi, 
dezordonaţi, haotici şi lipsiţi de scop (Paunonen er a/., 2004). Persoanele cu scoruri 

mari pe scala C sunt muncitoare, serioase, ordonate, grijulii şi meticuloase ; sunt 
cooperante şi neagresive, caracterizate prin prisma unor atribute ca paşnic, împăciuitor, 
loial şi destins. Au interese variate, intelectuale şi artistice, fiind caracterizate de cei 
din jur drept artistice, interesate de multe lucruri, spirituale. La polul opus se află cele 
cu scoruri mici pe scala C, ce sunt considerate dezordonate, deseori lipsite de un ţel 
clar conturat, uneori leneşe, mai întotdeauna haotice, însă pot fi creative, flexibile şi 
tolerante ; sunt anxioase şi pesimiste, descurajate şi animate de sentimente de vinovă- 
ţie (Paunonen er al., 2006). 


10.5.3. Aplicabilitatea 


Paunonen şi colaboratorii săi (1990) au sugerat că NPQ şi FE-NPQ pot fi utilizate 
eficient pentru testarea persoanelor analfabete, în grupurile în care se vorbesc limbi 
diferite şi pentru indivizi dislexici. În plus, NPQ şi FF-NPQ au avantajul de a le per- 
mite cercetătorilor să facă diverse comparații transculturale, fără a mai fi nevoie să 
traducă itemii dintr-o limbă în alta. Toate aceste aspecte le oferă chestionarelor non- 
verbale de evaluare a personalităţii o gamă largă de aplicaţii practice. În manualul celor 
două teste sunt identificate trei domenii vaste în care evaluarea personalităţii prin 
intermediul NPQ şi FE-NPQ ar putea avea o aplicabilitate importantă: a) consiliere 
şi psihoterapie ; b) orientare vocaţională şi consultanţă în carieră ; şi c) resursele umane 
(Paunonen er al., 2006). 


10.5.4. Consilierea şi psihoterapia 


Consilierii şi psihoterapeuţii pot folosi NPQ şi FF-NPQ pentru o înţelegere aprofundată 
a cazurilor cu care se confruntă, deoarece pe baza scorurilor obţinute se pot identifica 
factori determinanţi interni, responsabili de anumite manifestări comportamentale 
disfuncţionale. Având în vedere faptul că NPQ şi FE-NPQ nu sunt chestionare clinice, 
cele două instrumente nu pot fi folosite pentru a pune un diagnostic, însă pot oferi 
informaţii de ansamblu despre structura personalităţii persoanelor evaluate, pe baza 
cărora consilierii sau terapeuţii pot lua decizii pertinente privind procesul de intervenţie. 
Interpretarea scorurilor la cele două teste poate oferi detalii legate de predispoziţiile 
persoanelor, vulnerabilităţile lor şi resursele de care dispun în procesul de schimbare. 

De exemplu, în cazul unei persoane care lucra de 10 ani într-un domeniu comercial 
competitiv şi a început să manifeste anxietate, tulburări de somn, perturbări ale rela- 
ţiilor sociale şi o scădere a eficienţei pe plan profesional, în urma administrării unui 
test de personalitate, a reieşit faptul că avea scoruri ridicate la Nevrotism şi Deschidere 
către experienţă şi un scor scăzut la Conştiinciozitate. Activitatea la locul de muncă 
presupunea respectarea unor termene stricte şi competiţie, persoana respectivă devenind 
suprasolicitată, deoarece îi era greu să facă faţă acelor cerinţe din cauza nivelului 
scăzut de Conştiinciozitate. Ca atare, consilierul a explorat posibilitatea schimbării 
locului de muncă şi orientarea către un domeniu în care Deschiderea către experienţă 
crescută a acesteia ar putea fi folosită ca o resursă importantă (Paunonen er a/., 2006). 


CHESTIONARUL NONVERBAL DE PERSONALITATE (NPQ)... 315 


NPQ şi FE-NPQ pot fi utilizate şi în terapia de cuplu, cu scopul de a identifica 
metode de gestionare a conflictelor dintre parteneri. Scorurile la cele două instrumente 
pot fi folosite pentru a găsi o explicaţie legată de unele manifestări, trăiri sau compor- 
tamente pe baza convergenţei sau divergenţei trăsăturilor de personalitate şi pentru a 
evidenția riscurile cuplului, vulnerabilităţile sau resursele de care acesta dispune, în 
vederea identificării unor strategii şi direcţii de intervenţie. În manualul testului 
(Paunonen et a/., 2006) este prezentat exemplul unui cuplu în care ambii parteneri 
raportau lipsa unor preocupări comune şi a sentimentului de protecţie şi securitate în 
relaţie. În urma evaluării personalităţilor celor doi, a fost evidenţiat faptul că el are o 
Deschidere către experienţă foarte ridicată şi o Conştiinciozitate scăzută, iar ea o 
Deschidere către experienţă scăzută şi o Conştiinciozitate ridicată. Astfel, a reieşit că 
principala vulnerabilitate a cuplului este lipsa similarităţii celor două fațete ale perso- 
nalităţii, iar pe baza acestei observaţii terapeutul poate construi o intervenţie pentru 
identificarea unor zone de similitudine. 


10.5.5. Orientarea vocaţională şi consultanţa în carieră 


Având în vedere că în orientarea vocaţională este fundamental să se cunoască structura 
personalităţii, cele două chestionare nonverbale reprezintă instrumente importante 
pentru centrele de orientare vocaţională şi pentru consilierii şcolari. Ele au câteva 
avantaje majore, printre care faptul că sunt aplicabile începând chiar de la 8 ani şi sunt 
independente de conținuturile culturale sau educaţionale. Din acest motiv, NPQ şi 
FF-NPQ pot fi utilizate în orientarea vocaţională atât pentru persoanele din diferite 
medii culturale, cât şi pentru cele cu niveluri de educaţie diferite, ceea ce permite 
compararea scorurilor la cele două chestionare fără influenţa acestor doi factori. Cele 
două instrumente le permit practicienilor să identifice, pe baza structurii de persona- 
litate a indivizilor evaluaţi, anumite tendinţe care le-ar putea ghida procesul de orien- 
tare vocaţională. 

În manualul celor două teste sunt prezentate câteva aspecte de care psihologul eva- 
luator trebuie să ţină cont atunci când lucrează cu adolescenţi (Paunonen er al., 2006). 
Recomandările sunt valabile pentru toate testele de personalitate. În primul rând, 
adolescenţa presupune o anumită instabilitate la nivelul personalităţii, care nu este 
cristalizată suficient, iar toate procesele de maturizare se desfăşoară rapid la această 
vârstă. În al doilea rând, răspunsurile participanţilor la testare şi, prin urmare, scoru- 
rile acestora la scalele chestionarului, pot fi influențate de criza de dezvoltare specifică 
adolescenţei. De exemplu, un scor foarte scăzut al unui adolescent pe scala Agreabilitate 
(A) poate reprezenta doar o tendinţă de afirmare a identităţii şi nu una antisocială. 

10.5.6. Activitatea în domeniul resurselor umane 


Cele două chestionare pot fi utilizate în acest domeniu pentru a răspunde la cel puţin 
trei nevoi specifice : a) selecţia de personal; b) orientarea şi consilierea în dezvoltarea 
carierei ; şi c) evaluarea şi echilibrarea echipelor de lucru (Paunonen er a/., 2006). 

Trăsăturile de personalitate sunt predictori pentru performanţa la locul de muncă 
(Barrick şi Mount, 1991; Hurtz şi Donovan, 2000), motiv pentru care evaluarea lor 
prin intermediul chestionarelor nonverbale se poate dovedi foarte eficientă în selecţie. 
Cu toate acestea, este important să se aibă în vedere aspectul etic al utilizării testelor 
de personalitate, deoarece nu este recomandat ca participanţii la testare să fie discri- 
minaţi folosind drept criteriu structura de personalitate. Scopul selecţiei este de a 
identifica persoana care poate să aibă cel mai ridicat nivel de performanţă pentru un 
anumit post, iar acest lucru depinde şi de alţi factori, printre care cunoştinţele, aptitu- 
dinile sau experienţa. În concluzie, psihologul evaluator nu va lua decizii de selecţie, 
ci va face mai degrabă recomandări în această privinţă. Cele două teste nonverbale de 
personalitate pot fi folosite şi pentru selecţia personalului pentru funcţii cu un grad 
înalt de complexitate şi responsabilitate, cum ar fi cele manageriale şi executive. 

NPQ şi FE-NPQ pot fi utilizate în orientarea şi consilierea în carieră a angajatului, 
fără să fie folosit un profil ocupaţional sau un profil al postului, ci în baza analizei 
a cărui performanţă a fost în mod regulat mai scăzută decât cea a colegilor şi care era 
criticat de şeful direct pe motiv că nu este destul de motivat, chestionarele de perso- 
nalitate au indicat faptul că acesta era de fapt introvertit. În timpul procesului de con- 
siliere în carieră, angajatul şi-a dat seama că încearcă să aibă succes într-o ocupaţie 
care nu i se potriveşte şi a decis să se transfere pe o poziţie administrativă din cadrul 
departamentului de vânzări (Nathan şi Hill, 2006). 

Cele două chestionare de evaluare nonverbală a personalităţii pot fi folosite şi pen- 
tru unele decizii legate de construirea echipelor, pentru echilibrarea grupurilor, dimi- 
nuarea conflictelor sau implementarea unor programe de instruire. De exemplu, în 
cazul conflictelor dintre doi şefi de secţie de la o fabrică de automobile, evaluarea 
structurii de personalitate a celor doi şi discuţiile pe baza acestei evaluări au dus la un 
nivel mai ridicat de înţelegere reciprocă şi la stabilirea unor reguli de relaţionare care 
au făcut interacţiunea dintre ei mai productivă şi mai puţin conflictuală (Howard şi 
Howard, 1995). 

Capitolul 11 


Inventarul de Manifestare Tipologică 
Singer-Loomis (SL-TDI) 


Lavinia Tânculescu 


Aflat la a cincea versiune, Inventarul de Manifestare Tipologică Singer-Loomis 
(Singer-Loomis Type Deployment Inventory, SL-TDI) este rezultatul revizuirii instrumen- 
tului alcătuit de June Singer şi Mary Loomis în 1984, Singer-Loomis Inventory of 
Personality (SLIP). Este unul dintre instrumentele cu fundament teoretic în scrierile lui 
Carl Gustav Jung despre tipurile psihologice. 

SL-TDI este un instrument de dată mai recentă, mult îmbunătăţit comparativ cu 
celebrul său contracandidat, Myers-Briggs Type Indicator (MBTI). Performanţele sale 
superioare sunt generate de diferenţa conceptuală principală dintre cele două inventare, 
diferenţă care rezidă în eliminarea principiului bipolarităţii. 

Instrumentul este construit sub forma a 20 de situaţii cu opt variante de răspuns, 
fiecare aferentă uneia dintre cele opt moduri tipologice studiate. Aceste opt moduri 
tipologice sunt un rezultat al combinației dintre atitudinile fundamentale studiate de 
instrument (extraversiunea şi introversiunea) şi cele patru funcţii descrise de teoria lui 
Jung, dintre care două sunt considerate a fi funcţii iraționale, de colectare a informaţiei, 
respectiv Senzorialitatea şi Intuiţia, iar două sunt considerate funcţii raţionale, de decrip- 
tare/interpretare a informaţiei culese prin intermediul funcţiilor iraționale. 

SL-TDI se poate administra în format creion-hârtie, dar şi on-line. Participanţilor la 
evaluare li se solicită să se raporteze la maniera în care ar prefera să acţioneze (într-un 
caz ideal) şi nu în care au acţionat sau vor acţiona în situaţia concretă descrisă, iar scala 
Likert în cinci trepte a instrumentului susţine acest tip de alegere: 1 = Nu aş face acest 
lucru niciodată; 2 = Aş face acest lucru ocazional; 3 = Aş face acest lucru în jumătate 
dintre ocazii; 4 = De obicei aş acţiona în acest mod; 5 = Întotdeauna aş acţiona în acest 
mod. 

SL-TDI este un instrument care poate fi utilizat într-o gamă variată de situaţii, aso- 
ciate însă mai puţin cu deciziile cantitative (precum selecţia de personal, screening-ul 
sau diagnosticul clinic) şi mai degrabă cu dezvoltarea individuală. De asemenea, se 
foloseşte cu succes în analiza şi dezvoltarea dinamicii echipelor de lucru, în gestionarea 
relaţiilor de cuplu şi în zona consilierii vocaţionale şi dezvoltării adolescenților. 

11.1. Prezentarea generală 


Scopul iniţial al acestui instrument a fost să măsoare (într-o manieră îmbunătăţită 
comparativ cu instrumentele similare existente până în momentul lansării sale) stilurile 
cognitive ale persoanelor, ca modalitate de expresie a personalităţii unui individ, şi să 
genereze profiluri individualizate pentru participanţii la evaluare. 

Avându-şi fundamentul teoretic în scrierile lui Carl Gustav Jung despre tipurile 
psihologice, Inventarul de Manifestare Tipologică Singer-Loomis (Singer-Loomis Type 
Deployment Inventory, SL-TDI; Singer, Loomis, Kirkhart şi Kirkhart, 2008) este 
rezultatul revizuirii instrumentului alcătuit de June Singer şi Mary Loomis în 1984, 
numit Singer-Loomis Inventory of Personality (SLIP). 

Până în momentul apariţiei SLIP, alte două instrumente au marcat pionieratul pro- 
belor fundamentate pe teoria tipurilor descrisă de Jung (1971): Grey-Wheelwright 
Jungian Type Survey (GWIJTS ; Wheelwright, Wheelwright şi Buehler, 1964) şi Myers- 
Briggs Type Indicator (MBTI; Myers, 1975). 

În 1996, Jackson, Parker şi Dipboye remarcau că Myers-Briggs Type Indicator 
(MBTI) este, după toate probabilitățile, instrumentul care înregistrează cel mai evident 
succes din punct de vedere comercial, 1,5-2 milioane de persoane fiind evaluate anual 
prin intermediul lui. Celebritatea MBTI se datorează, în parte, aplicaţiilor diverse pe 
care practicienii le-au identificat lucrând cu acest instrument. De la dinamica personală, 
la dinamica grupului de lucru, la cea a cuplului sau a identificării stilurilor de învăţare 
ori de gestionare a timpului, MBTI a identificat, prin intermediul practicienilor care 
l-au dezvoltat, răspunsuri uşor de înţeles pentru utilizatorul comun, nespecializat în 
teoriile personalităţii, fără certificare în vreun domeniu sociouman. 

Uşurinţa utilizării, a interpretării şi a înţelegerii MBTI a determinat popularitatea 
acestuia, astfel încât, în prezent, există domenii mult extinse dincolo de limitele cunoaş- 
terii de sine şi dezvoltării personale care pot fi acoperite pornind de la rezultatele 
MBTI. În cartea lor, Please Understand Me : Character and Temperament Types, 
vândută, încă de la prima ediţie, în peste două milioane de exemplare, David Keirsey 
şi Marilyn Bates pornesc de la teoria lui Jung şi ajung la formularea a patru tipuri 
temperamentale cu aplicaţiile acestora, fiind foarte centraţi pe aspectele practice ale 
vieţii, unele aparent neimportante, dar care pot genera tensiuni nedorite în relaţii: 
dorinţa unui partener de a aranja cărţile în ordine alfabetică pe un raft, reacţiile explo- 
zive ale unui şef care consumă energia persoanelor din jurul său, insistența unui copil 
de a pune constant întrebări care poate da dureri de cap părintelui. Autorii îşi constru- 
iesc întreaga pledoarie referitoare la cunoaşterea tipurilor psihologice pe promisiunea 
că cineva îşi poate îmbunătăţi viaţa dacă renunţă la proiectele de tip Pygmalion (încer- 
cări de a-i schimba pe ceilalţi) şi o înlocuieşte cu încercarea de a-i înţelege şi de a-i 
accepta aşa cum sunt (Keirsey şi Bates, 1978). 

11.2. Considerentele istorice 


Ca proiect individual de cercetare, condus începând cu anul 1975, SL-TDI pornea de 
la presupunerea că, prin eliminarea ipotezei bipolarităţii, rezultatele generate ar avea 
un grad de acuratețe ridicat în descrierea personalităţii. În 1980, Loomis şi Singer au 
condus un exerciţiu de evaluare pe un lot eterogen format din 218 participanţi, din care 
au făcut parte elevi şi absolvenţi de colegiu, profesionişti din domeniul medicinei, 
persoane care urmau cursuri de formare pentru adulţi şi artişti profesionişti. Acest 
exerciţiu presupunea eliminarea variantelor de răspuns bazate pe alegere dihotomică 
sau forţată şi introducerea unei scale Likert în cinci trepte. Ulterior a fost generată 
prima variantă modificată a inventarului, diferenţa majoră faţă de varianta originală 
fiind renunţarea la răspunsurile dihotomice şi introducerea variaţiunilor oferite de scala 
Likert în cinci trepte. Noua variantă avea să fie mult mai apropiată de spiritul scrieri- 
lor lui Jung. Acesta discută în repetate rânduri faptul că procesul de maturizare a 
personalităţii (pe care el îl numeşte individuare) presupune integrarea mai multor 
funcţii şi nu doar utilizarea unidirecţională a funcţiei dominante, eventual susţinută de 
funcţia auxiliară — cu alte cuvinte, scrierile lui Jung susţin mai degrabă variabilitatea 
decât dihotomizarea tipurilor psihologice. 

Aşadar, o structură de personalitate dezvoltată, matură, îi permite persoanei să 
utilizeze anumite elemente pentru a se adapta în diverse situaţii şi, prin urmare, să nu 
rămână rigidă într-o anumită formă, determinată genetic sau/şi din interacţiunea cu 
mediul. Indicaţiile sale conduc spre concluzia că atribuirea unui singur tip, aparent 
fix, de personalitate nu evidenţiază aspecte despre dinamica personalităţii unui individ, 
ci mai degrabă arată cum este el într-un anumit moment. Instrumente precum MBTI 
şi GWJTS oferă rezultate referitoare la un tip de personalitate asociat fiecărui individ, 
ceea ce conduce la ideea că persoana nu poate sau nu ar exercita vreodată acţiuni 
caracteristice unui tip opus celui care îl caracterizează în momentul evaluării. Spre 
exemplu, dacă persoana este caracterizată de Gândirea Extravertită, nu ar putea mani- 
festa comportamente specifice tipului Afectivitate Introvertită. Nimic mai fals, ar fi 
spus Singer şi Loomis, care îşi bazează întregul concept al noului lor inventar pe 
convingerea că orice persoană poate, ipotetic vorbind, într-o măsură mai mare sau mai 
mică, să manifeste comportamente caracteristice tuturor funcţiilor, în mod dinamic, pe 
parcursul vieţii. 

În cadrul unui experiment desfăşurat de cele două autoare, s-a comparat versiunea 
originală cu versiunea modificată şi s-a ajuns la concluzia că „structura cu răspunsuri 
forțate generează clasificări inadecvate ale tipurilor dominante în peste 50% dintre cazuri 
şi a tipurilor mai puţin dezvoltate în peste 40% dintre cazuri” (Singer er al., 2010, p. 14). 

Prin urmare, generarea în 1979 a inventarului SLIP a dizolvat constrângerea legată 
de alegerea forţată a uneia sau alteia dintre versiunile de răspuns propuse în cadrul 
chestionarului iniţial. Primele trei versiuni ale noului instrument au fost generate în 
următorii patru ani, iar versiunea a treia a fost publicată pentru distribuţie comercială 
în perioada 1984-1995. 

Începând cu 1996, chestionarul a suferit alte două modificări majore, prima fiind 
constituită de modificarea numărului de itemi, a situaţiilor şi a modului în care erau 

descrise rezultatele inventarului, prin implicarea a trei alţi analişti jungieni, Martha 
Newell, Elizabeth Kirkhart şi Larry Kirkhart. În acest fel, s-a născut a patra versiune 
a instrumentului, care a primit şi un nume diferit: Singer-Loomis Type Deployment 
Inventory (SL-TDI), versiune a chestionarului cu performanţe tehnice, psihometrice şi 
de utilizare mult îmbunătăţite (Arnau, Rosen şi Thompson, 2000). 

A doua modificare majoră a condus la generarea versiunii a cincea, pe baza unor 
studii demarate începând cu anul 2001, pentru a fi folosită în Australia, şi a presupus 
revizii minore de limbaj, atât în itemii, cât şi în situaţiile chestionarului. A fost testată 
pe teren în Canada şi Australia, iar într-o versiune puţin modificată în America de Nord, 
până în 2007, când SL-TDI Versiunea 5 a devenit accesibil psihologilor din întreaga lume. 

În România, chestionarul a fost tradus, adaptat şi testat în teren în perioada 2008-2010, 
structura lui suferind o serie de modificări la 6 dintre cele 20 de situaţii care alcătuiesc 
instrumentul, respectiv la itemii acestor situaţii, pentru a fi potrivit mentalului colectiv 
românesc. „În acest demers, principala preocupare a fost păstrarea fondului itemilor pentru 
a reuşi să surprindem cât mai bine posibilele reacţii din acelaşi registru investigat şi 
de itemii incluşi în versiunea originală a instrumentului. Cu alte cuvinte, un item care dorea 
să surprindă preferința pentru un mod de acţiune de tip Gândire Extravertită a fost înlo- 
cuit cu un item care, chiar dacă era complet modificat, surprindea acelaşi tip de acţi- 
une, respectiv Gândirea Extravertită etc.” (Singer er al., 2010, p. 126; vezi exemplele 
de înlocuire completă a itemilor cu alţi itemi de acelaşi tip jungian din tabelul 11.1). 


Tabelul 11.1. Exemple de itemi originali, modificaţi în limba română 


Versiune modificată (în limba 
română) 

17 I am aware 1 do not have as much control as | Sunt în căutarea unui nou serviciu. 

1 would like over a certain habit (for example, | Aş... 

eating, smoking, drinking or overworking). My 

response to this awareness is to... 

Gândire Extravertită : Gândire Extravertită : 

132. Examine what causes me to fall into this | 132. Examinează cauzele care au con- 

undesirable pattern. dus la această situaţie. 

Afectivitate Extravertită : Afectivitate Extravertită : 

133. Seek help from a professional with a solid | 133. Cere ajutorul unui specialist expe- 

reputation. rimentat în Resurse Umane. 


Situaţie Versiune originală (în limba engleză) 


Sursa : Singer et al., 2010, p. 130. 


Este foarte important de menţionat faptul că cele douăzeci de situaţii-stimul au fost 
concepute în linie cu descoperirile făcute de Hunt (1965), care a susţinut că cele mai 
bune predicții ale comportamentului sunt făcute atunci când se iau în considerare atât 
factorii situaţionali, cât şi cei care se referă la trăsăturile interne. Ce trei factori: 
modalitatea de răspuns, situaţia şi variabilele personale au fost luaţi în considerare 
atunci când au fost definite cele douăzeci de situaţii componente ale inventarului. 
Fiecare situaţie are opt variante de răspuns şi se referă „la o stare afectivă particulară, 
specifică pentru cel care răspunde. Fiecare dintre cele opt alegeri alternative aferente 
oricărei situaţii corespunde unuia dintre modurile cognitive ale lui Jung. Aceste opt 
moduri măsoară variabila personală” (Singer er a/., 2010, p. 20). 

11.3. Caracteristicile psihometrice 


11.3.1. Fidelitatea 


Pentru versiunea originală a testului, scorurile obţinute pentru coeficientul Alfa de 
consistenţă internă pentru fiecare scală (mod cognitiv), fiecare funcţie şi atitudine 
tipologică se încadrează în intervalul 0,65 (acceptabil) şi 0,91 (excelent) (Singer er a., 
2010, p. 119). Fidelitatea test-retest a versiunii americane a SL-TDI este cuprinsă la 
nivelul celor opt tipuri cognitive între 0,62 pentru IF şi 0,79 pentru IT. Pentru celelalte 
elemente (Senzorial - S, Intuiţie - N, Gândire - T, Afect - F, Extravertit - E, 
Introvertit — I, Percepţie - P şi Judecată - J), rezultate din combinarea a două sau mai 
multe tipuri, stabilitatea test-retest este cuprinsă între 0,67 pentru Afectivitate şi 0,80 
pentru Gândire (Arnau, Rosen şi Thompson, 2000). 

La calcularea consistenţei interne a versiunii româneşti a SL-TDI s-a utilizat un lot 
constituit din 1.145 de persoane, ale căror caracteristici demografice (gen, vârstă şi 
nivel de educaţie) sunt prezentate în detaliu în manualul tehnic (Singer er a/., 2010, 
p. 142). Versiunea românească a SL-TDI înregistrează coeficienţi de consistenţă internă 
cuprinşi între 0,69 şi 0,81 la nivelul celor opt moduri cognitive, respectiv între 0,80 
şi 0,92 la nivelul superior de analiză ce cuprinde atitudinile generale (Introversiune vs 
Extraversiune) şi funcţiile psihice (Senzaţie, Intuiţie, Gândire şi Afectivitate). Aceste 
informaţii, împreună cu date provenite de la eşantionul american, sunt prezentate în 
tabelul 11.2. 


Tabelul 11.2. Mediile, abaterile standard, coeficienţii de consistenţă internă 
pentru versiunea românească a SL-TDI 


Alfa SUA | Alfa Ro | Alfa Ro Alfa Ro 


Scala vizată d M SD (N = (N = Masculin | Feminin 
1.202) 1.202) | (N = 494) | (N = 651) 
Senzorialitate Introvertită | 20 64,46 |9,57 |0,64 0,73 0,73 0,73 
(IS) 
Senzorialitate 20 63,61 |9,73 10,71 0,72 0,75 0,70 
Extravertită (ES) 


Intuiţie Introvertită (IN) |20 58,82 |1U,61 |0,57 0,81 0,81 0,81 
Intuiţie Extravertită 20 61,78 [10,32 [0,66 0,74 0,74 0,73 
(EN) 

Afectivitate Introvertită |20 63,22 18,65 |0,56 0,69 0,68 0,70 
(IE) 

Afectivitate Extravertită |20 63,81 18,94 10,62 0,71 0,70 0,71 
(EF) 

Gândire Introvertită (IT) |20 64,84 [9,81 10,68 0,75 0,76 0,74 
Gândire Extravertită 20 62,09 [10,05 [0,66 0,75 0,76 0,74 
(ET) 

Gândire (T) 40 126,94 | 18,81 |0,80 0,86 0,87 0,86 


Afect (F) 40 127,87 | 15,72 |0,73 0,81 0,80 0,82 

Senzorial ($)_ |. 40__|127,87]17,60[0,80 [0,833 [0,84 | 02 
Intuiţie (N) 40 |120,60|20,50 [0,76 0,87 [0,87 0,87 
Extravertit (E) 80 [251,10 [33,80 [0,88 [0,91 [oo 0,91 
Introvertit (D) 80 _|251,34 [34,69 [0,85 [0,92 [0,92 0,92 
Perceptie (P) 80 |248,47[36,25 [0,85  |0,92 [0,92 0,92 
Judecată (J) 80 __|253,96|32,13 [0,86 [0,9 [oo 0,91 


Sursa : Singer et al., 2010, p. 143. 


11.3.2. Validitatea de conţinut 


Şase dintre cele douăzeci de situaţii componente ale instrumentului au fost reformulate 
în întregime pentru versiunea se românească. Restul de 14 situaţii, preluate ca atare 
din versiunea originală, au fost traduse de trei profesionişti, fiind apoi confruntate 
variantele obţinute pentru a asigura păstrarea spiritului în care a fost iniţial formulat 
itemului şi transpunerea în limba română a exact tipului de reacţie pe care itemul ori- 
ginal dorea să îl declanşeze în respondent. Toate situaţiile ambigue rezultate în urma 
traducerii au fost parafrazate şi validate cu autorii testului, pentru a asigura o adaptare 
cât mai fidelă a instrumentului. 

Autorii manualului românesc al probei au procedat la analizarea structurii factoriale 
a acestuia, obținându-se, ca în cazul versiunii americane a SL-TDI (N = 1.233), patru 
factori, doi raţionali (din sfera judecății - reflexiv vs activ) şi doi non-raţionali (din 
sfera percepţiei). Factorii evidenţiaţi prin analiza factorială pe lotul de 1.145 de parti- 
cipanţi români au explicat un total al varianţei de 22,20%. Autorii explică faptul că 
primul factor conţine trei dintre itemii cu cea mai ridicată saturație (similar cu cel din 
eşantionul american ca fiind judecată reflexivă). Aceştia sunt: „Petrec timpul gân- 
dindu-mă la întrebările pe care să le adresez doctorului” (115); „Am în minte tot feluri 
de lucruri care s-ar putea întâmpla dacă nu mă ridic din pat” (105); „Dezvolt scenarii 
de tipul dacă-atunci, gândindu-mă la ceea ce cred că s-ar putea petrece” (99). Pe al 
doilea factor, care corespunde ideii de abordare raţională activă, identificat şi în popu- 
laţia americană, încarcă itemi cu cel mai ridicat nivel de saturație în acest factor pre- 
cum: „Mi-aş argumenta poziţia, prezentând motivele pentru care o consider justificată” 
(12); „Le-aş arăta ce am de câştigat dacă fac ceea ce mi-am propus” (76); „Aş discuta 
pentru a vedea cum ne-am putea înţelege” (60). Al treilea şi al patrulea factor extraşi 
în eşantionul românesc vizează aspecte perceptive din sfera Extraversiunii (factorul 3) 
şi a Introversiunii (factorul 4). De pildă, între itemii cu cea mai ridicată saturație în 
factorul 3 regăsim : „Mi-aş petrece timpul cu prietenii (46)”, „Aş decide să-mi petrec 
timpul cu prietenii care îmi împărtăşesc preferinţele (152)”, „Voi invita prietenii să 
facem împreună ceva ce lor le-ar face plăcere (5)”. În cazul celui de-al patrulea factor, 
găsim printre itemii cu cea mai ridicată saturație : „Aş citi o carte pe care plănuiam 
să o citesc, pentru a mă relaxa (51)”, „Aş începe să plănuiesc lucrări legate de casă 
(148)”, „Voi face ceva care mă va solicita, cerându-mi să fiu atent la ce se petrece în 
jurul meu (7)”. 

11.3.3. Validitatea de construct 


Pentru testarea validității de construct a versiunii româneşti a SL-TDI s-au comparat 
corelaţiile dintre rezultatele obţinute între SL-TDI şi patru instrumente bazate pe 
modelul celor cinci factori ai personalităţii : Big Five Questionnaire (BFQ-2, Caprara, 
Barbaranelli şi Borgogni, 2005), Big Five Adjectives (BFA, Caprara, Barbaranelli şi 
Steca, 2002), NEO Personality Inventory - Revised (NEO PI-R, Costa şi McCrae, 1992) 
şi Deschiderea, Extraversiunea, Conştiinciozitatea, Agreabilitatea şi Stabilitatea emo- 
țională (DECAS, Sava, 2008), toate fiind adaptate pentru populaţia românească. 
Aşa cum arată autorii manualului tehnic, 


în toate aceste cazuri s-a apelat la un coeficient de corelaţie neparametric, coeficientul 
Spearman de corelaţie a rangurilor, fiind vorba de corelaţii între variabile numerice (scoru- 
rile brute la diferite scale ale modelului Big Five) şi variabile ordinale (rangurile celor opt 
tipuri SL-TDI codate după cum urmează: 4 - tip dominant; 3 - tip auxiliar; 2 - tip de 
mijloc ; 1 - tip inferior (cel mai puţin dezvoltat). În aceste condiţii, corelaţiile pozitive indică 
faptul că indivizii cu un anumit tip modal dominant au în mai mare măsură caracteristicile 
asociate, iar o corelaţie negativă indică o situaţie inversă (Singer er al., 2010, p. 129). 


Corelaţiile dintre cele opt moduri tipologice şi factorii de personalitate FFM măsu- 
raţi prin BFQ-2, DECAS şi NEO PI-R, BFA indică validitatea de construct a SL-TDI. 
Corelaţia pozitivă între nivelul de conştiinciozitate şi scala Gândire Introvertită, precum 
şi cea dintre conştiinciozitate şi modul cognitiv Senzorialitate Extravertită - toate cele 
trei variabile având în comun atenţia pentru detalii — demonstrează validitatea de con- 
struct a SL-TDI. De asemenea, s-au obţinut şi corelaţii pozitive între aspectele de 
introversiune, evidenţiate prin SL-TDI, şi nevrotism (ca revers al stabilităţii emoţionale), 
la fel ca şi în cazul eşantionului american. Trei dintre cele patru scale care includ 
introversiunea (IS, IN şi IF) se corelează negativ cu stabilitatea emoţională, în două 
dintre situaţii acestea fiind semnificative chiar la un prag p < 0,01. 

În acest context este importantă însă investigarea manierei în care sunt operaţiona- 
lizate şi măsurate anumite scale în modelul Big Five, cum ar fi Stabilitatea Emoţională 
şi Extraversiunea. În cazul Extraversiunii, de exemplu, precum menţionează şi autorii 
manualului românesc al SL-TDI, este surprinsă „lipsa unor asocieri mai intense între 
extraversiunea măsurată prin SL-TDI şi cea identificată prin modelul Big Five, acestea 
datorându-se, cel mai probabil, modului diferit de a conceptualiza extraversiunea în 
cele două teorii (în viziunea jungiană fiind vorba în special de preluarea energiei din- 
spre exterior, în timp ce în modelul Big Five sunt accentuate aspectele de căutare a 
recompensei)” (Singer er al., 2010, p. 131). 

Similar cu studiile care vizează legăturile dintre SL-TDI şi instrumentele ce măsoară 
personalitatea pe baza teoriei Big Five, pe populaţia românească au fost derulate analize 
care s-au concentrat pe: a) legătura dintre tipurile de personalitate identificate prin 
SL-TDI şi factorii de personalitate evidenţiaţi prin două chestionare dezvoltate de 
Eysenck şi Eysenck (1991): EPQ-R (Eysenck Personality Questionnaire - Revised) şi 
IVE (mpulsiveness- Venturesomeness-Empathy) ; b) legătura dintre SL-TDI şi inteli- 
genţa emoţională, evaluată cu EQi (BarOn, 2004); şi; c) legătura dintre SL-TDI şi 
stilurile de gândire ale lui Sternberg (Cristea, 2009 ; Fluture, 2009; Macsinga, Palos 

şi Maricuţoiu, 2002). Analizele au în vedere identificarea aspectelor comune dintre 
modurile cognitive evaluate prin SL-TDI şi constructele măsurate cu instrumentele 
menţionate, discuţia rămânând însă deschisă despre asemănarea conceptuală a con- 
structelor analizate. O corelaţie necesară pe care autorii formei româneşti a instrumen- 
tului o aduc în discuţie, însă pentru care nu sunt prezentate date, ţine de datele 
privitoare la legătura dintre SL-TDI şi MBTI, obţinute pe eşantionul american. Aceste 
date ar fi fost important să fie prezentate datorită „similarităţii teoretice destul de 
importante dintre cele două probe” ; autorii justifică însă această absenţă prin faptul 
că „niciuna dintre formele MBITI nu este validată şi adaptată pe populaţia românească 
pentru a permite comparaţia directă la noi în ţară” (Singer er al., 2010, p. 129). 


11.4. Administrarea şi scorarea 


SL-TDI poate fi administrat şi interpretat doar de persoane care au absolvit studii 
universitare cu profil psihologic sau asimilate acestora ori au o competenţă certificată 
pe baza unui curs intensiv despre utilizarea acestui instrument de evaluare. Pot exista 
voci care să conteste o asemenea necesitate, dar lor li se poate răspunde că persoana 
care administrează, interpretează şi, mai ales, oferă asistenţă în înţelegerea rezultatelor 
evaluării trebuie să fie capabilă să clarifice orice întrebare legată de acest instrument, 
atât înainte de a se începe administrarea instrumentului, cât şi pe parcursul întregii 
interacțiuni cu persoana evaluată. Acesta este motivul pentru care cunoştinţele de bază 
în testare şi evaluare psihologică sunt obligatorii, la fel ca şi pregătirea în vederea 
asistenţei în procesul de primire a rezultatelor. 

Instrumentul se poate administra în format creion-hârtie, dar şi on-line. În ambele 
situaţii, persoanei care parcurge instrumentul îi sunt aduse la cunoştinţă informaţiile 
necesare pentru completarea chestionarului. Ele sunt descrise detaliat în manualul 
testului şi sunt menite să ofere tuturor participanţilor la evaluare aceleaşi informaţii de 
bază, pentru a elimina din start posibilitatea ca diferenţele individuale în răspunsuri să 
fie determinate de condiţiile de examinare sau de lipsa unor informaţii de la momentul 
începerii parcurgerii chestionarului. 

Participanţilor la evaluare li se pune în vedere că acest instrument se bazează pe 
autodescriere şi oferă informaţii legate de personalitate şi nu alte dimensiuni (de exemplu, 
inteligenţă). De asemenea, se menţionează că nu există răspunsuri corecte sau greşite, 
nici un termen-limită de completare a instrumentului, dar că ar fi de dorit ca partici- 
pantul să nu petreacă prea mult timp analizând situaţiile prezentate. Răspunsurile ce 
se doresc a fi oferite sunt acelea care se referă la maniera în care participantul ar 
reacţiona cu adevărat în situaţiile prezentate şi nu într-o manieră ideală, pe care acesta 
şi-o imaginează ca fiind cea mai potrivită sau cea mai acceptată social. Este esenţial 
să li se precizeze acest lucru participanţilor, ca o măsură minimală de eliminare a 
posibilelor răspunsuri dezirabile pe care instrumentul, din cauza lipsa unei scale de 
evaluare a dezirabilităţii sociale, nu le poate identifica precis. 

De asemenea, participanţilor la evaluare li se pune în vedere că pot să treacă peste 
o anumită situaţie, în cazul în care nu îşi pot imagina cum ar reacţiona în aceal caz, 

încurajându-i însă să încerce să răspundă la fiecare dintre situaţiile prezentate. Este 
drept că acurateţea evaluării scade în cazul în care, de exemplu, participantul răspunde 
la 15 situaţii în loc de 20, dar evaluarea este încă posibilă. Nu este precizat un număr 
minim de situaţii care este necesar a fi abordate pentru ca evaluarea să fie validă. 

Un alt aspect care li se aduce în atenţie participanţilor la evaluare este acela al 
probabilității cu care participantul ar acţiona în modul descris de situaţia oferită. De 
altfel, scala Likert, în cinci trepte — 1 = Nu aş face acest lucru niciodată; 2 = Aş face 
acest lucru ocazional; 3 = Aş face acest lucru în jumătate dintre ocazii ; 4 = De obicei, 
aş acţiona în acest mod; 5 = Întotdeauna aş acţiona în acest mod - susţine că parti- 
cipanţilor li se solicită să se raporteze la maniera în care ar prefera să acţioneze (într-un 
caz ideal) şi nu în care au acţionat sau vor acţiona în situaţia concretă descrisă. Ca 
exemplu, una dintre cele 20 de situaţii face referire la modul în care participantul s-ar 
comporta de ziua sa. Intenţia autorilor instrumentului a fost să evalueze cum ar prefera 
participantul să se desfăşoare de ziua sa şi nu cum ar trebui să se desfăşoare. 

Scorarea electronică se desfăşoară în timp real, pe baza numelui de utilizator şi a 
parolei primite de fiecare utilizator legal al testului la momentul achiziţiei licenţei de 
utilizare. Astfel, se generează automat un raportul interpretativ care va sta la baza 
procesului de feedback din partea psihologului certificat în interpretarea rezultatelor 
către participant. 

Unul dintre beneficiile acestui instrument este constituit de partea de completare şi 
scorare manuală a acestuia. Foaia de răspuns conţine un formular de autoscorare, 
participantul la evaluare având la dispoziţie instrucţiuni clare legate de înregistrarea 
scorurilor, calcularea scorurilor brute şi a celor procentuale, raportarea rezultatelor şi 
realizarea profilului grafic al persoanei evaluate. Dincolo de uşurinţa generării scoru- 
rilor finale, exprimate procentual pentru fiecare dintre dimensiunile (modurile cogni- 
tive/tipologice) evaluate, beneficiul constă în faptul că astfel persoana înţelege maniera 
în care sunt alcătuite şi generate modurile cognitive. De exemplu, înțelege că modurile 
tipologice care au în componenţă funcții iraționale (pe baza cărora se culege informaţia), 
respectiv IS (Senzorialitate Introvertită), ES (Senzorialitate Extravertită), IN (Intuiţie 
Introvertită) şi EN (Intuiţie Extravertită), contribuie împreună la generarea scorului 
total al manierei de utilizare a informaţiei bazate pe Percepţie (Perceiving). De aseme- 
nea, se obţine scorul general al manierei de utilizare a informaţiei bazate pe Judecată 
(Judging) adunând valorile obţinute în dreptul modurilor tipologice care au în compo- 
nenţă funcții raționale (pe baza cărora se interpretează informaţia), respectiv IT (Gândire 
Introvertită), ET (Gândire Extravertită), IF (Afectivitate Introvertită) şi EF (Afectivitate 
Extravertită). La fel, generarea scorului general pentru Extraversiune şi Introversiune 
se bazează pe însumarea modurilor tipologice care au în componenţă funcţii extraver- 
tite, respectiv introvertite. 

Un aspect important de menţionat este faptul că scorurile pentru inventarul SL-TDI 
sunt ipsative. Aşa cum se precizează şi în manualul tehnic al chestionarului, caracterul 
ipsativ al scorurilor înseamnă că 


scorurile procentuale ale unui individ indică numai proporţia în care respectiva persoană 
utilizează un mod tipologic în raport cu celelalte moduri tipologice. Gradul de dezvoltare a 
fiecărui mod tipologic nu poate fi stabilit. Aceasta semnifică faptul că o persoană care are 
un scor mediu pentru un anumit mod tipologic poate fi mai dezvoltată şi mai pricepută în 
utilizarea acelui mod decât o altă persoană, pentru care acel mod tipologic este cel mai 
dezvoltat (Singer er a/., 2010, p. 46). 

În cadrul raportului, SL-TDI prezintă rezultatele într-o manieră grafică excelentă 
ce permite o interpretare primară aproape spontană a rezultatelor. Pe această bază 
vizuală se pot face două tipuri de comparații între persoane : fie pe baza aşa-numitului 
grafic de desfăşurare a modurilor tipologice (Type Mode Deployment Graphic), fie pe 
baza clasamentului utilizării modurilor tipologice (indiferent de valorile scorurilor pe 
care fiecare persoană le-a obţinut). Astfel, nu valoarea scorurilor este prioritară în 
interpretare, ci ordinea în care se clasifică modurile tipologice. 

Cele opt moduri tipologice (IS, ES, IN, EN, IT, ET, IF şi EF) sunt măsurate prin 
intermediul celor opt variante diferite pe care fiecare dintre cele 20 de situaţii aferente 
testului le propun. Acest lucru face posibilă atribuirea unui scor brut şi procentual 
pentru fiecare dintre cele opt moduri tipologice şi nu pe alegere, aşa cum se întâmplă 
în cazul MBTI, care aplică principiul bipolarităţii. 

Instrucţiuni detaliate cu privire la înregistrarea scorurilor pe fişa de răspuns, de 
transformare a acestora în procente în vederea generării clasamentului sunt oferite în 
manual tehnic şi pot fi urmate cu uşurinţă. 

Odată calculate scorurile brute care ajută la determinarea scorurilor procentuale, 
respectiv realizarea profilului tipologic (clasamentul celor opt moduri tipologice) şi a 
reprezentării lui grafice, se pot determina şi scorurile celor patru funcţii prin însuma- 
rea, pentru fiecare dintre acestea, a modurilor cognitive corespondente. Pentru a calcula 
scorurile atitudinilor (Extraversiune şi Introversiune), se însumează scorurile înregis- 
trate la toate acele moduri cognitive care sunt de orientare extravertită, respectiv 
introvertită. Diferenţa absolută dintre scorul atitudinii extravertite şi scorul atitudinii 
introvertite indică puterea preferinţei cu scorul mai ridicat. Aceeaşi manieră de calcul 
se aplică şi pentru a obţine scorurile pentru modurile tipologice ce ţin de Judecată şi 
de Percepţie. 

Există patru tipuri de etichete pe care, în funcţie de scorurile procentuale şi poziţia 
în clasament, un mod tipologic le poate avea: dominant, auxiliar, mediu şi inferior. 
Prima poziţie în clasament este ocupată de modul tipologic dominant. Modul tipologic 
situat pe locul doi este cel auxiliar. Pe ultimul loc se clasează modul tipologic inferior. 
Modurile tipologice situate pe locurile 3-7 poartă eticheta de moduri tipologice medii. 


11.5. Semnificaţia şi interpretarea scalelor 


La începutul acestui capitol a fost menţionat faptul că una dintre diferenţele de calitate 
între utilizarea MBTI şi a SL-TDI rezidă în numărul profilurilor generate în urma 
testării. MBTI propune o clasificare a tuturor persoanelor în 16 tipuri psihologice, în 
timp ce SL-TDI propune peste 6 milioane de combinaţii posibile ale ordinii în care 
modurile tipologice (care se regăsesc în cadrul tipurilor psihologice generate de MBTI) 
sunt clasificate din punctul de vedere al priorităţii utilizării lor în comparaţie cu restul 
modurilor tipologice. Cu alte cuvinte, componentele care formează toate tipurile psi- 
hologice generate de MBTI sunt ordonate în funcţie de probabilitatea cu care o anumită 
persoană ar utiliza aceste aspecte. Diferenţa dintre rezultatele generate de cele două 
instrumente se datorează faptului că aplicarea SL-TDI permite practicienilor care au 

utilizat MBTI până acum să primească şi tipul psihologic pe care l-ar obţine aplicând 
MBTI, dar şi ceva în plus. Acest aspect suplimentar este posibil pentru că SL-TDI nu 
se bazează pe ipoteza bipolarităţii funcţiilor psihologice, ci susţine utilizarea, cu dife- 
renţe în gradul de prioritate, a tuturor modurilor tipologice presupuse de teoria lui 
C.G. Jung. 

Înainte de a explica în detaliu modurile atitudinale generale şi cele funcţionale, 
dorim să facem câteva precizări cu privire la paşii ce trebuie urmaţi în interpretarea 
profilului SL-TDI, după realizarea clasamentului celor opt moduri cognitive. Raportul 
generat în urma aplicării on-line a instrumentului prezintă, în secţiunea interpretativă, 
în primă instanţă, expresia grafică a structurii profilului de personalitate obţinut care 
oferă un tablou asupra modurilor cognitive preferate şi deci cel mai des utilizate, pre- 
cum şi asupra celor mai puţin preferate. Urmează apoi o secţiune cu explicaţii generale 
despre toate cele opt moduri cognitive, autorii instrumentului precizând că simpla 
lecturare a acestora, reflectarea asupra modului în care se aplică experienţei fiecăruia 
citeşte profilul să identifice informaţii utile. 

Secţiunile următoare ale raportului vorbesc despre trei aspecte centrale în înţelege- 
şi, nu în ultimul rând, abuzul şi insuficienta utilizare a modurilor tipologice. 

Prima secţiune centrală tratează, pe scurt, problema scalelor agregate. Acestea sunt 
scalele care explică sursa energiei psihice — Extraversiunea şi Introversiunea - şi scalele 
care explică modul de colectare, organizare şi utilizare a informaţiei — Judecata şi 
Percepția. Fiecare dintre cele patru scale se numeşte agregată pentru că sunt obţinute 
ca urmare a contribuţiei a patru moduri cognitive, diferite în funcţie de specificul 
scalelor agregate. 

Scorurile scalelor Extraversiune şi Introversiune sunt obţinute din adunarea scoru- 
rilor obţinute la modurile tipologice extravertite (ES, EN, ET şi EF), pentru Extraversiune, 
respectiv a modurilor tipologice introvertite (IS, IN, IT şi IF) pentru Introversiune. 
Rezultatul diferenţei dintre scorurile agregate pentru Extraversiune şi Introversiune 
oferă indicii cu privire la direcţia în care este îndreptată energia psihică a unei persoane. 
În mod similar, se calculează şi scorurile scalelor agregate ce ţin de colectarea, orga- 
nizarea şi utilizarea informaţiei ; diferenţa absolută dintre scorul agregat al scalelor 
funcţiilor iraționale, implicate în Percepţie (ES, IS, EN, IN), şi scorul agregat al 
scalelor funcţiilor raţionale, implicate în Judecată (ET, IT, EF, IF), generează un scor 
ce indică tipul de tendinţă al unei persoane faţă de genul de activităţi în care investeşte 
energie, respectiv în a acumula informaţie (Percepţie), a gestiona acea informaţie şi a 
trage concluzii (Judecată). 

Am dori să aducem în atenţia cititorului o serie de clarificări cu privire la vocabu- 
larul utilizat, pentru a putea face o distincţie clară între elementele cu care operează acest 
instrument. Detalierea acestor elemente componente va urma în continuare. Vom discuta 
despre tipuri atitudinale generale (atitudini), respectiv Extraversiunea şi Introversiunea. 
De asemenea, despre cele patru funcţii - iraționale (Senzorialitatea şi Intuiţia) şi raţi- 
onale (Gândirea Logică şi Afectivitatea), despre cele opt moduri tipologice rezultate 
din combinaţia atitudinilor (Extraversiune şi Introversiune) cu cele patru funcţii 
(Senzorialitate, Intuiţie, Gândire Logică şi Afectivitate) şi despre cele două însumări 
de către patru moduri (raţionale - care generează Judecata - şi iraționale — care generează 

Percepția). Combinația celor patru elemente - atitudine (E/I), funcţie iraţională (S/N), 
funcţie raţională (T/F) şi însumare de moduri (J/P) — generează tipul psihologic. 


11.5.1. Tipurile atitudinale generale (Extraversiune şi Introversiune) 


Asocierea tipurilor funcţionale cu tipurile atitudinale generale 


Pentru a clarifica încă o dată ce înseamnă tipuri atitudinale generale (Extraversiune şi 
Introversiune) şi tipuri funcţionale (Senzaţie şi Intuiţie, Gândire şi Afectivitate), trebuie 
să ne întoarcem la maniera în care C.G. Jung definea elementele componente ale 
tipurilor psihologice. Jung face o primă precizare menită să clarifice posibilele confu- 
zii ulterioare cu privire la tipurile funcţionale (Gândire şi Afectivitate) şi atitudinile 
fundamentale (Extraversiune şi Introversiune), spunând că introversiunea şi extraversi- 
unea sunt atitudini fundamentale generale şi în mod necesar diferite de tipurile func- 
ţionale (Jung, 2004). În încercarea de a oferi o serie de linii directoare în înţelegerea 
Şi interpretarea tipurilor psihologice, vom analiza fiecare dintre aceste componente pe 
rând şi vom discuta distincţiile esenţiale dintre ele. 

În primul rând, este prezentată diada Extraversiune - Introversiune. Pentru înţele- 
gerea clară a acesteia, trebuie să ne referim, în esenţă, la relaţia subiectului (persoanei) 
cu obiectul (exterior acestuia) şi la maniera în care energia psihică a persoanei circulă 
dinspre obiect spre subiect (în cazul Introversiunii) sau dinspre subiect către exterior, 
spre obiect (în cazul Extraversiunii). Dacă este înţeleasă această distincţie în sine, 
spiritul celor două atitudini fundamentale este perceput, fapt care ajută la înţelegerea 
Şi interpretarea asocierii tipurilor funcţionale (Senzorialitate, Intuiţie, Gândire, Afectivitate) 
cu cele două tipuri atitudinale generale. 

Jung explică faptul că extravertitul preferă să îşi raporteze atitudinea la obiectele 
din jurul său, bazându-şi actele cele mai frecvente şi mai importante pe împrejurări 
obiective şi nu pe păreri subiective. Spre deosebire de el, introvertitul preferă să se 
comporte abstractiv faţă de obiect, strecurând o opinie personală între percepţia obiec- 
tului şi propria sa acţiune referitoare la acesta (Jung, 2004, p. 395, par. 620-621). 

Un exemplu oferit tot Jung în încercarea sa de a explica tipurile psihologice (Jung, 
2007) este ilustrativ pentru diferenţa discutată. Acesta face referire la modul în care 
un introvertit şi un extravertit ar reacţiona într-o călătorie, la întâlnirea unui castel: 
Extravertitul ar fi extrem de atras de posibilitatea vizitării acelui castel, pe care l-ar 
parcurge în grabă, de care s-ar plictisi în scurt timp şi din care ar ieşi la fel de repede 
precum a intrat pentru a-şi rezerva restul zilei descoperirii altor atracţii (exterioare), 
pe când Introvertitul ar fi la început reticent în a vizita (încă) un castel, dar, odată intrat 
în acesta, ar sta ore în şir, ar explora fiecare colţ al clădirii şi ar fi interesat să studieze 
în detaliu şi manuscrisele depozitate în arhiva muzeului castelului. 

Este necesar de asemenea să realizăm distincţia dintre cele două categorii de tipuri 
funcţionale, între tipurile funcţionale iraționale (Senzaţie şi Intuiţie), precum şi între 
tipurile funcţionale raţionale (Gândire şi Afectivitate). 

Primul set de funcţii le are în vedere pe cele care sunt responsabile cu colectarea 
informaţiei din mediul exterior şi/sau interior, colectare care se face într-o manieră 
nemijlocită de procese logice, ci au la bază doar mecanisme inconştiente, de captare 

a informaţiei : pe de o parte, cele cinci simţuri (auditiv, vizual, tactil, gustativ, olfactiv), 
care descriu funcţia Senzorialitate (sau, în unele traduceri, Senzaţie, Sensing), şi, pe 
de altă parte, Intuiţia, care, în accepţia lui Jung, permite „percepții prin intermediul 
inconştientului” (Jung, 2004, p. 477, par. 780). 

Prin urmare, funcţiile iraționale se bazează în întregime pe „forţa absolută a per- 
cepţiei” (Jung, 2004, p. 392, par. 616), iar superioritatea lor rezidă în gestionarea 
caracterului întâmplător, neaşteptat al percepţiei. Ele sunt numite iraționale, după cum 
explică autorul, „neîntemeindu-se în nici un fel pe principiul raţiunii şi pe postulatul 
ei (...), dar ar fi cu desăvârşire incorect să le considerăm «neraţionale» pentru că 
subordonează judecata percepţiei. (...) Ele se întemeiază exclusiv pe experienţă şi o 
fac atât de exclusiv, încât judecata lor nu poate, de cele mai multe ori, să ţină pasul 
cu experiența” (Jung, 2004, p. 392, par. 616). 

Al doilea set de funcţii are în vedere decriptarea informaţiei culese prin intermediul 
funcţiilor iraționale, colectoare de informaţii, şi presupun procese conştiente, raţionale, 
de operaţionalizare a informaţiei şi de luare de decizii. Cele două funcţii sunt Gândirea 
logică şi Afectivitatea (sau, în unele traduceri, Simţirea, Feeling). Recomandăm numi- 
rea acestei funcţii Afectivitate, pentru că ea descrie un proces mai amplu care ţine de 
atribuirea unei etichete valorice, ce adaugă greutate informaţiei în procesarea acesteia. 
„Simţirea” se poate referi şi la trăirea unor emoţii primare, ce nu presupune gradul de 
procesare ridicat al „Afectivităţii”. Funcţia Gândire este responsabilă de înţelegerea şi 
atribuirea unui sens informaţiilor colectate (Fordham, 2001, p. 30). 

Astfel, funcţiile raţionale au în vedere actul de judecată, de luare a deciziilor ca 
urmare a înţelegerii şi atribuirii unui sens informaţiilor culese prin intermediul func- 
ţiilor iraționale, pe baza unor criterii (exterioare sau interioare, respectiv obiective sau 
subiective, de natură factuală, atunci când vorbim despre Gândire) sau valorică (atunci 
când vorbim despre Afectivitate). 

Fiecare dintre cele patru funcţii, fie ele raţionale sau iraționale, devin - prin influ- 
enţa unui tip de atitudine extravertit sau introvertit - moduri cognitive, prin care lumea 
(interioară şi/sau exterioară) este percepută şi gestionată. În ciuda opoziţiilor vizibile, 
prezente în diadele discutate : Extraversiune - Introversiune ; Senzorialitate - Intuiţie ; 
Gândire - Afectivitate, toate cele opt moduri cognitive se regăsesc în structura de 
personalitate, diferenţa fiind făcută de caracterul prioritar pe care unul sau altul dintre 
aceste moduri cognitive îl are pentru răspunsul dat de individ şi pentru adaptarea 
acestuia la realitate. 

În continuare sunt prezentate cele opt moduri cognitive rezultate prin combinarea 
unui tip de atitudine, Extraversiune sau Introversiune, cu cele patru funcţii : Senzorialitate, 
Intuiţie, Gândire şi Afectivitate. Pentru fiecare dintre modurile dominante descrise sunt 
prezentate caracterizările propuse de autorii manualului, lor fiindu-le adăugate aspecte 
considerate esenţiale pentru poziţionarea în linie cu gândirea lui C.G. Jung din momen- 
tul descrierii tipurilor psihologice, dar şi pentru a înţelege mai profund care este cauza 
formării unui anumit mod cognitiv şi de unde provin anumite descrieri pe care autorii 
manualului tehnic al instrumentului aleg să le formuleze. 

Mai departe, sunt prezentate o serie de consideraţii legate de insuficienta utilizare 
a fiecăruia dintre cele opt moduri cognitive, respectiv a situaţiei în care un anumit mod 
cognitiv este inferior sau, după cum spun psihologii formaţi în tradiţia lui Jung, se află 
„în umbră”. Acolo unde va fi cazul, se vor puncta aspecte legate de abuzul unui anumit 
mod cognitiv, respectiv vor fi explicate situaţiile în care acesta se plasează cu mult 

peste următorul cel mai preferat mod cognitiv (< 3%), pe o poziţie dominantă în 
clasamentul ce prezintă structurarea personalităţii ca top al celor opt moduri cognitive. 


Modurile cognitive extravertite 
a) Senzorialitatea Extravertită (Extraverted Sensing) 


Manualul instrumentului caracterizează persoanele care au acest tip cognitiv dez- 
voltat drept realiste, care fac rar greşeli, au o bună capacitate de a gestiona detaliile, 
experimentează fiecare moment la maximum, savurează viaţa din plin (mâncare, artă, 
muzică, sport, frumuseţea naturii). Sunt considerate relaxate, tolerante, calme, adese- 
ori abile în folosirea echipamentelor mecanice, a uneltelor de tâmplărie şi în activita- 
tea artistică, indiferent dacă aceasta presupune decoraţiuni, artă grafica, artă culinară, 
modă sau orice altă activitate ce impune atenţie la detalii, experimentează momentul 
în contact direct cu particularităţile lumii exterioare (Singer er a/., 2010, p. 59). 

Un lucru este esenţial în înţelegerea modului cognitiv care ţine de Senzorialitatea 
Extravertită, adică relaţia evidentă a senzorialităţii cu obiectul, de care aceasta depinde, 
obiectul exterior fiind, de fapt, obiectul percepţiei. Evident că putem avea şi senzaţii 
interioare, subiective, dar senzorialitatea este de principiu determinată de obiect, deci 
externă. 

Prin urmare, ca o concluzie în cazul acestui mod cognitiv, precizăm că este „sub- 
jugat” de realitatea obiectului, pe care îl învesteşte cu o forţă supremă, fiind cu totul 
tributar calităţilor lui, bune sau rele. Fiind un mod irațional, este extrem de importantă 
funcţia cu care se asociază (din categoria celor raţionale), funcţie care îl va putea 
„civiliza” şi feri de rămânerea într-un stadiu al realităţii nereflectate, preluate şi înghi- 
ţite nediferenţiat. 


b) Intuiţia Extravertită (Exrraverted Intuition) 
În cadrul manualului instrumentului, acest tip cognitiv caracterizează 


persoanele spontane, inovative, care au iniţiativă, nonconformiste şi versatile ; capabile să 


profund în schimbare, sunt interesate de situaţii în ansamblul lor, de completitudinea ima- 
ginilor şi modelelor din lumea exterioară ; aceste persoane sunt vizionare, flexibile, răbdătoare 
cu complexitatea, adaptabile şi capabile să înveţe uşor noi abilităţi (Singer er a/., 2010, p. 60). 


Comparativ cu senzorialitatea, în cazul intuiţiei, obiectul percepţiei nu este concret, 
palpabil, perceptibil cu unul dintre cele cinci simţuri, ci este plasat în zona inconşti- 
entului, precum spuneam mai devreme, Jung (2004, p. 477, par. 780) definind intuiţia 
ca permiţând „percepții prin intermediul inconştientului”. În această situaţie, este şi 
mai interesantă combinaţia dintre intuiţie (al cărei obiect perceput este plasat în/provine 
din inconştient, respectiv în/din interior) şi caracterul extravertit, care presupune pla- 
sarea în exterior a obiectului perceput. Şi asta dacă tindem să privim obiectul exclusiv 
prin lentila unui tip Senzorialitate extravertită, care vede caracteristicile concrete ale 
acestuia şi este fascinat, preluat, dominant în acţiunile sale de ele. Intuitiv, extraverti- 
tul este acela care nu vede caracteristicile obiectului, ci posibilităţile de transformare 
ale acestuia. Tot ceea ce ţine de posibilităţi, de viitoare dezvoltări ale obiectului, de 
modificări şi tranziţii la alte etape de dezvoltare îl interesează pe intuitivul extravertit. 

c) Gândirea Extravertită (Extraverted Thinking) 


Conform manualului instrumentului, Gândirea Extravertită caracterizează acele 
persoane care 


organizează şi înscriu faptele în categorii logice, cu înţeles ; susținătoare fervente ale legilor, 
obiectivelor, criteriilor, politicilor şi regulilor ; persoane guvernate de logică şi nu de emo- 
ţie ; aflate într-o cursă permanentă către atingerea perfecțiunii, bazându-se pe o lege sau un 
ideal universal ; au comportament judicativ la adresa celorlalţi, comportament ce se bazează 
pe un „model ideal” ; îi tratează pe ceilalţi corect şi impersonal ; doresc să găsească un 
înţeles al vieţii şi al lumii ; interesate să planifice şi să facă lucrurile cu un consum minim 
de timp şi energie” (Singer er al., 2010, p. 61). 


Jung menţionează despre acest mod cognitiv faptul că este crucial să oferim, în 
vederea stabilirii tipului de atitudine ce însoţeşte gândirea (dacă e extravertit sau intro- 
vertit), răspunsul la două întrebări. O primă întrebare ar fi: de unde provin ideile care 
se utilizează în procesul de gândire, din exterior - din tradiţie, din educaţie, din fami- 
lie sau din orice altă formă caracteristică mediului exterior persoanei (ceea ce o face 
să aibă o gândire de tip extravertit) — sau din mediul interior persoanei ? Prin urmare, 
Jung atrage atenţia că nu faptul că ideile sunt concrete face un tip de gândire să fie 
extravertit (de altfel, spune el, şi o idee abstractă poate fi apanajul unei gândiri de 
natură extravertită), ci mediul de provenienţă (extern sau intern persoanei). 

De asemenea, trebuie avut în vedere faptul că persoana care preferă cu prioritate 
modul de gândire extravertit tinde să îşi subordoneze manifestările vieţii concluziilor 
pe care mintea sa le produce în raport cu obiectul şi mediul exterior, nu tolerează 
excepţiile, fiind un fervent apărător al legii, pentru că aceasta, la rândul ei, ca „obiect” 
exterior o protejează şi îi dă sens, putând deveni un adevărat tiran dacă cineva îi con- 
testă acest adevăr absolut la care aderă. În secţiunea dedicată abuzului de tip sau lipsei 
de uz al acestuia, vom vedea ce efecte pot avea amplificarea acestei preferinţe şi cir- 
cumscrierea întregii vieţi acestui stil de gândire. Din acest motiv, SL-TDl-ul este un 
instrument valoros, pentru că descurajează complet atribuirea doar unui singur tip (cel 
dominant) un caracter generalizator pentru modul de acţiune preferat al persoanei. Cu 
toate că discută despre tipurile dominant, auxiliar, inferior, SL-TDI oferă posibilitatea 
ca o anumită persoană să aibă două sau chiar trei moduri cognitive dominante şi poate 
nici unul cu adevărat inferior, ci doar mai multe moduri cognitive mediu dezvoltate. 

Pentru a concluziona, tipul Gândire Extravertită preferă să decripteze informaţia şi 
să îi dea sens doar prin intermediul obiectului exterior (fie că acesta este cadru legal, 
atmosferă din mediu, lege morală sau impunere parentală). Este extrem de important 
pentru purtătorul acestui mod cognitiv ca dominant să poarte stindardul a ceea ce se 
face şi a ceea ce nu se face, a ceea ce este scris a fi bine şi a ceea ce nu este permis, 
pentru a da sens alegerilor pe care le face. 


d) Afectivitatea Extravertită (Extraverted Feeling) 


Manualul instrumentului descrie persoanele care preferă cu prioritate acest mod 
cognitiv drept 


calde, prietenoase, sensibile ; valorizează relaţiile cu ceilalţi, opiniile lor şi caută acceptarea 
acestora ; au tact şi încearcă să le facă celorlalţi pe plac ; aliniate la valorile sociale şi compliante 

cu comportamentele general acceptate ; sunt energice şi entuziaste, capabile să îşi exprime 
trăirile liber ; sunt foarte conştiente de ceea ce societatea evaluează ca fiind acceptabil şi 
inacceptabil ; sunt persoane armonioase, care reuşesc să stabilească relaţii empatice cu 
ceilalţi (Singer er a/., 2010, p. 61). 


Dacă în cazul persoanelor cu modul cognitiv dominant tip Gândire Extravertită, 
cadrul legal era cel mai important punct de sprijin pentru decriptarea, înţelegerea 
informaţiei şi luarea deciziilor, în cazul persoanelor care au modul cognitiv dominant 
Afectivitate Extravertită, relaţiile cu oamenii sunt pilonul de siguranţă. Aceste relaţii 
aparţin, de asemenea, cadrului extern, dar cei din jur şi comunitatea, în general, 
determină setul de valori pe care acest tip de persoană îl consideră ca determinant 
pentru a da un sens existenţei sale. Veţi auzi destul de des de la aceste persoane faptul 
că „trăiesc pentru alţii”, „prin alţii” şi că „doar în relaţie cu alţii au sens.” 

Esenţa modului cognitiv Afectivitate Extravertită este modul în care subiectul (per- 
soana) ia decizii pe baza caracteristicilor exterioare obiectului şi stabileşte că „îi place 
sau îi displace”, „corespunde sau nu valoric sieşi” doar pentru calităţile obiective 
percepute în obiectul extern. Revenind la necesitatea acestui tip de a intra în relaţie cu 
cei din jurul său, Jung avertizează: „Cum acest tip ţine mai presus de orice la stabi- 
lirea unui raport afectiv cu cei din preajma sa, sunt necesare eforturi duble pentru a 
învinge rezerva acestora” (Jung, 2004, p. 379, par. 599). Cu alte cuvinte, dacă acest 
tip de afectivitate extravertită este exacerbat (este pe o poziţie extrem de dominantă în 
structura de personalitate a unui individ), putem asista la prezenţa unei persoane care 
ajunge să urască aceeaşi persoană pe care susţine că o iubeşte, doar pentru că aceasta 
nu îi împărtăşeşte profunzimea şi „corectitudinea” sentimentului său. 


Modurile cognitive introvertite 
a) Senzorialitatea Introvertită (Introverted Sensing) 


Manualul tehnic al instrumentului spune despre cei care au acest mod ca prim mod 
cognitiv preferat că sunt 


persoane ce conştientizează profund propriile senzaţii, atât fizice, cât şi emoţionale ; au 
capacitatea de a genera imagini interne, de cele mai multe ori necircumstanţiale, eterne, fără 
relaţionare temporală ; formele sunt percepute doar în prezent ; gestionează bine rutina, sunt 
dificil de distras, perseverente ; au o memorie bună şi o bună capacitate de rememorare ; 
sunt fidele propriei percepții asupra realităţii, ceea ce-i poate nemulţumi pe ceilalţi ; apre- 
ciază de cele mai multe ori formele abstracte de artă ; au abilitatea de a înţelege momentul, 
de a avea aşa-numita „inspiraţie de moment” (Singer er al., 2010, p. 59). 


Principala dificultate a acestui mod cognitiv, specifică tuturor modurilor introvertite, 
dar foarte accentuată în cazul senzorialităţii introvertite, este legătura cu obiectul extern. 
Este mai accentuată în cazul senzorialităţii, deoarece stimulul este extern, este necesar 
a fi perceput, respectiv este necesar ca un anumit tip de relaţie să se petreacă între 
subiect şi obiectul extern. Dacă în cazul senzorialităţii de tip extravertit, acest tip de 
relaţie ţine de caracteristicile proprii obiectului extern perceput ca atare, în cazul sen- 
zorialităţii de tip introvertit obiectul extern este perceput prin intermediul imaginii 
percepute în interiorul subiectului despre acel obiect extern. Mai concret, este luată în 
considerare părerea subiectivă, maniera personală de percepţie a obiectului extern, ce 

evocă acest obiect extern în subiect şi apoi, doar dacă persoana doreşte, exprimă în 
exterior maniera perceptivă în care obiectul extern a fost preluat în câmpul conştient. 
De ce manualul indică faptul că aceste persoane „apreciază formele abstracte de artă” ? 
Pentru că sunt singurele pe care le pot crea în mod spontan. Abstract este spaţiul lor 
interior, şi, aşa cum explică Jung, dacă mai mulţi artişti privesc acelaşi obiect, cu 
siguranţă produsul lor artistic diferă, deoarece este adăugat elementul subiectiv de 
percepţie. Aşa este persoana care are ca mod cognitiv principal senzorialitatea intro- 
vertită : o persoană care vede în realitate ceea ce rezonează cu imaginile ei interioare 
şi care poate distorsiona realitatea (evident, nu în mod conştient, senzorialitatea face 
parte dintre funcţiile iraționale, persoana nu îşi doreşte să perceapă realitatea distorsi- 
onat, imaginile sale interioare sunt, de cele mai multe ori, extrem de puternice, astfel 
încât pot opaciza contactul cu calităţile obiectului). În cazuri extreme, se pot cufunda 
într-o lume complet ireală, în care obiectele percepute nu au legătură cu realitatea 
obiectivă, persoana se îndepărtează foarte mult de obiect, retrăgându-se în sine (Jung, 
2004, p. 419, para 654). 


b) Intuiţia Introvertită (Inrroverted Intuition) 


Persoanele la care este dominant acest mod cognitiv sunt caracterizate de manualul 
instrumentului astfel : 


Persoane ghidate de propriile imagini interioare ; rareori aderă pentru o lungă perioadă de 
timp la o singură perspectivă ; cu o viaţă interioară bogată în fantezii, povestiri sau scenarii ; 
pot avea o înclinaţie către intuiţii profetice, dar pot avea dificultăţi în a comunica aceste 
lucruri cu ceilalţi ; au o bună înţelegere a situaţiilor complexe ; ; sunt adesea adepte ale uti- 


potenţiale ; creative, au o înţelegere spontană a potenţialului relaţiilor cu ceilalţi sau între 
lucruri, bazându-se pe o percepţie interioară completă asupra acestor lucruri (Singer er dl., 
2010, p. 60). 


Caracterizarea oferită de manualul tehnic pentru persoana cu o intuiţie introvertită 
ca mod cognitiv dominant este sintetică şi corectă, în principiu. Sunt însă o serie de 
nuanţe care se impun a fi subliniate şi explicate, pentru a înţelege spiritul unui astfel 
de mod cognitiv. Această persoană are dificultăţi în a comunica intuiţiile pe care le 
are, prezintă o înţelegere spontană a potenţialului relaţiilor cu ceilalţi, dar nu reuşeşte 
să concretizeze aceste relaţii (cel puţin, nu în mod spontan/natural). Pentru realizarea 
acestor relaţii, precum şi pentru a comunica, această persoană trebuie să reuşească să 
depăşească dificultatea legată de raportarea la obiect. 

În continuare sunt punctate caracteristicile acestui mod cognitiv. În primul rând, 
este foarte important să menţionăm că, în cazul intuiţiei introvertite, persoana nu este 
interesată cu prioritate de stimulul care a condus la formarea unei imagini, de exemplu, 
ca în cazul senzorialităţii introvertite. Senzorialitatea introvertită permite persoanei să 
identifice acel „ce” care s-a petrecut, a declanşat imaginea sau starea sau intuiţia. 
Intuiţia introvertită nu este interesată de „ce” s-a petrecut, ci „percepe mai curând 
imaginea interioară care a provocat fenomenul ce o exprimă” (Jung, 2004, p. 420, par. 656). 

În al doilea rând, este esenţial de amintit că, pentru acest tip, este la fel de dificil 
să se conecteze cu obiectul extern precum îi este tipului senzorialitate extravertită să 
nu se conecteze cu obiectul extern. Cu alte cuvinte, există posibilitatea ca persoana cu 

acest mod cognitiv dominant să nu perceapă neapărat legătura sa cu obiectul extern, 
respectiv stimulul care a produs o anumită imagine interioară şi, paradoxal, să nu 
perceapă că este vorba despre ea însăşi, cea care a avut acea imagine formată. 

Intuitivul introvertit extrapolează la lumea interioară iraţională (lumea arhetipurilor) 
obiectele sale interioare (stări, imagini, percepții, intuiţii) şi poate că, în cazul unei 
îndepărtări extreme de obiect, „imaginile dispar ca desprinse de subiect şi ca existând 
pentru sine, fără legătură cu persoana” (Jung, 2004, p. 421, par. 657). Această dinamică 
este datorată, explică Jung, „indiferenţei ciudate” pe care intuitivul extravertit o are 
faţă de obiectele exterioare, iar intuitivul introvertit faţă de obiectele interioare. În cazul 
intuitivului extravertit explicam comportamentul său prin atracţia acestuia de a identi- 
fica posibilităţi infinite cu privire la obiectele exterioare, fapt care nu-i permite o 
stabilizare asupra unei finalităţi privitoare la obiectul extern. În cazul intuitivului 
introvertit se petrece o dinamică similară, dar cu imaginile interioare, între care per- 
soana dominată de acest mod aleargă „fără a stabili nici o corelaţie între sine însuşi şi 
imagine” (Jung, 2004, p. 421, par. 658). 

Partea pozitivă a acestui tip rezidă în aceea că, în situaţia în care persoana reuşeşte, 
într-un mod coerent şi forţat (pentru că altfel nu poate şi nici nu este neapărat interesată 
să o facă), să exprime ceea ce intuieşte, ideile respective pot îmbrăca aspecte vizionare, 
profetice, izvorâte direct din sursa arhetipală care, fără ştirea sau voia persoanei, a reuşit 
să aducă în planul conştient aceste idei. Jung arată că structura complexă a modului 
cognitiv intuiţie introvertită, pe care îl şi numeşte „cea mai străină lumii exterioare, din 
câte funcţii există”, se datorează subiectivităţii extreme pe care se fundamentează aceasta. 

Ca o concluzie legată de acest mod cognitiv se poate rezuma că acesta este cel mai 
îndepărtat tip de lumea exterioară, iar dificultatea de relaţionare a subiectului cu obiec- 
tul este nu doar prezentă faţă de obiectul exterior, ci inclusiv faţă de obiectul interior 
(care, teoretic, ar putea avea acelaşi tip de descriere cu singura particularitate că este 
interior şi nu spre exterior). Intuiţia introvertită se referă la perceperea posibilităţilor 
care derivă nu din obiectul interior şi cu atât mai puţin din obiectul exterior, ca stimul, 
ci din arealul inconştientului colectiv, ce reprezintă, în sine, depozitul tuturor posibi- 
lităţilor, legate, în virtualitate, de toate procesele, imaginile, stările, evenimentele. 


c) Gândirea Introvertită (nrroverted Thinking) 


Manualul instrumentului descrie persoanele cu acest mod cognitiv ca mod dominant 
preferat ca: 


analizând lumea bazându-se pe convingeri interioare şi noţiuni, concepte, categorii abstracte, 
care nu sunt înţelese cu uşurinţă de ceilalţi ; savurează analiza critică, ideile abstracte, pre- 
ocupările şi activităţile din aria filosofiei, matematicii, jocurilor logice ; au idei ferme ; se 
bazează pe principii fundamentale ; nu sunt neapărat interesate de aplicabilitatea practică a 
muncii lor ; interesate de conexiunile conceptuale dintre idei ; deseori preferă să lucreze pe 
cont propriu şi pot fi timide în relaţie cu ceilalţi ; deseori au idei creative care propun sem- 
nificaţii noi (Singer er al., 2010, p. 60). 


În explicarea acestui mod de gândire, Jung subliniază importanţa opiniei faţă de 
obiectul exterior (fapt obiectiv), opinie care se formează ca un dat subiectiv, şi mai 
puţin a faptului obiectiv în sine. De asemenea, autorul atenționează cu privire la pericolul 
la care este expusă persoana care alege, cu precădere, să perceapă lumea prin lentila 

modului cognitiv de tip gândire introvertită, pericol care constă în ignorarea faptelor 
obiective concrete, până la neglijarea totală a acestora şi imersarea în lumea „produsului 
propriei fantezii” (Jung, 2004, p. 403, par. 629). Este, de asemenea, explicat faptul 
că o astfel de persoană ar putea, în mod simplu, să susţină, fără a le opune o cauzalitate 
exterioară sau vreun aspect practic al lor, valabilitatea adevărurilor sale interioare şi 
nu ar greşi cu nimic, pentru că acestea provin din valabilitatea arhetipului. Acesta este 
însă inconştient şi lipsa procesului de reflectare şi de experienţiere a conţinutului ima- 
ginii arhetipale conduce persoana la o „gândire mistică şi la fel de sterilă ca o gândire 
care se desfăşoară doar în cadrul faptelor obiective” (Jung, 2004, p. 403, par. 629). 
Prin urmare, persoana al cărei mod cognitiv dominant este de tip gândire introver- 
tită este condusă de propriile imagini şi idei interioare. Poate fi percepută de ceilalţi 
ca fiind arogantă, datorită faptului că atribuie o valoare inferioară obiectului exterior 
(fie el şi persoană), comparativ cu propria sa subiectivitate. "Tot ceea ce ţine de lumea 
exterioară pare neimportant pentru cel caracterizat de o gândire introvertită, ceea ce 
face ca lumea să îl vadă rece, detaşat, inflexibil şi neglijent cu cei din jur, interesat 
doar să îşi prezinte ideile, fiind deranjat dacă acestea nu se dezvoltă în direcţia inten- 
ționată de el şi indiferent dacă lumea le apreciază sau nu. Care lume, oricum ? O lume 
plină de umbre şi contururi, întrucât, pentru această persoană, important este să se 
aibă pe sine şi să se îngrijească de sine, nicidecum de ceilalţi pe care, extrem de rar, 
dacă nu niciodată, nu încearcă să îi atragă de partea sa. O poate face, din politeţe şi 
extrem de discret, constrâns de contexte pe care nu le poate alege, dar preferința sa este 
să îşi conserve supremaţia turnului său de fildeş, din care nu înţelege de ce s-ar da jos. 
Ce este extrem de pozitiv însă la acest tip de gândire este că persoanele care-l posedă 
se concentrează pe îmbunătăţirea personală permanentă, pe executarea sarcinilor şi 
amână gratificarea exterioară (de care nici nu sunt, în mod particular, interesate). Este 
întâlnită la unii dintre cei mai mari gânditori, generatori de idei inovatoare şi concepte 
revoluţionare. Social însă, dacă acest tip devine extrem, poate fi un dezastru, astfel de 
persoane nefiind interesate să se alăture lumii, pentru că ele sunt cele ce deţin adevărul, 
disciplina, percep realitatea şi au idei, lumea nefiind interesată să li se alăture decât pentru 
fascinația pe care o exercită cunoştinţele lor vaste, cultivate ani la rând pentru sine. 


d) Afectivitatea Introvertită (ntroverted Feeling) 
Persoanele care preferă cu prioritate acest tip cognitiv 


folosesc propriile standarde pentru a judeca oamenii şi lucrurile şi nu se supun presiunilor 
de grup sau tendinţelor actuale. Sunt indivizi loiali, devotați, care ştiu perfect ceea ce le 
place şi ceea ce le displace, deseori sunt idealişti, muncind pentru o cauză sau un scop; nu 
sunt extrem de afectuoşi, manifestându-şi tandreţea într-o manieră rezervată ; deseori con- 
sideră că ei îi înţeleg pe ceilalţi, dar se percep pe şine că fiind neînţeleşi ; au un puternic 
ataşament faţă de valorile personale şi etică, care nu sunt neapărat împărtăşite de ceilalţi 
(Singer et al., 2010, p. 61). 


Definiţia prezentă în manualul tehnic al instrumentului discută despre faptul că 
aceste persoane sunt loiale şi devotate. Sunt într-adevăr astfel, dar numai faţă de propria 
persoană. Ceea ce este „ideea” pentru persoana cu mod cognitiv dominant Gândire 
Introvertită este pentru persoana cu mod cognitiv dominant Afectivitate Introvertită 
„valoarea simţirii sale”. Acesta este standardul după care se orientează o astfel de 

persoană, iar lumea o vede prin lentila propriilor judecăţi valorice, fiind caracterizate 
de aceeaşi notă de indiferenţă faţă de obiectul extern (fie acesta şi persoană), precum 
este persoana cu o gândire introvertită. Se percepe pe sine ca fiind neînţeleasă pentru 
că nu are prea mare interes să explice celorlalţi valorile personale şi viaţa sa interioară, 
sentimentul de autosuficienţă legat de aceste standarde valorice fiind, la fel ca în cazul 
Gândirii Introvertite, extrem de pregnant şi prezent. 

Esenţa acestui mod cognitiv rezidă în faptul că, în relaţie cu această persoană, 
obiectul exterior (cealaltă persoană din relaţie) se simte devalorizat. Orice trăire afectivă 
creşte în interior, în profunzime şi este greu să fie exprimată şi expandată în exterior. 
Persoanele caracterizate dominant de acest mod cognitiv au nevoie să fie conştiente de 
faptul că, neavând o conexiune naturală cu obiectul extern, vor fi necesare eforturi pentru 
a internaliza importanţa acestuia (chiar şi doar impusă social). Altfel, după cum avertizează 
Jung, pericolul căderii în nevroză pentru persoanele care se cufundă în lumea propri- 
ilor trăiri şi le valorizează în mod extrem este suficient de mare pentru a-i îngrijora. 


11.5.2. O manieră sintetică de prezentare a modurilor cognitive : 
descrierile adjectivale 


În cele ce urmează vom prezenta cei mai buni descriptori adjectivali pentru persoanele 
cu un anumit tip dominant de personalitate, bazându-ne pe adjectivele cuprinse într-una 
dintre probele care au fost utilizate în procesul de validare culturală a SL-TDI (BEA, 
Caprara, Barbaranelli şi Steca, 2002). Aceşti indicatori sunt preluaţi ca atare din 
manualul românesc al probei SL-TDI (Singer er al., 2010). 


a) Tipul Senzaţie Introvertită 


O asemenea persoană tinde să aibă mai degrabă aparenţa unei persoane cu un nivel 
de nevrotism ridicat, cel mai probabil din cauza concentrării sale excesive pe aspecte 
interne, corporale şi a accentului crescut acordat aspectelor de somatizare, specifice 
atât Senzorialităţii Introvertite, cât şi unui nivel ridicat de nevrotism. 


Tabelul 11.3. Lista celor mai adecvaţi descriptori adjectivali 
pentru persoane cu IS dominant (Senzaţie introvertită) 


Un individ având IS ca tip dominant 
Tinde să fie perceput ca fiind: Tinde să nu fie perceput ca fiind: 
Stresat Mobilizator 
Irascibil Energic 
Cedează uşor Sigur pe sine 
Fricos Întreprinzător 
Arţăgos Dinamic 
Răzbunător Vesel 
Speriat Harnic 
Ţâfnos Cu interese diversificate 
Fragil emoţional Bun conducător 
Nesigur Puternic 


Sursa : Singer et al., 2010, p. 133. 

b) Tipul Senzaţie Extravertită 


Teoria aflată la baza acestei scale consideră persoanele cu un scor ridicat pentru 
modul Senzorialitate Extravertită ca fiind realiste, foarte atente la detalii şi bine struc- 
turate. Descriptorii adjectivali menţionaţi mai jos sprijină această viziune, aşa cum se 


poate vedea în tabelul 11.4. 


Tabelul 11.4. Lista celor mai adecvaţi descriptori adjectivali pentru persoane cu ES dominant 
(Senzaţie Extravertită) 


Un individ având ES ca tip dominant 

Tinde să fie perceput ca fiind: Tinde să nu fie perceput ca fiind: 
Metodic Confuz 
Meticulos Dezordonat 
Informat Precipitat 
Organizat Indecis 
Sistematic Distrat 
Ordonat Inert 
Tenace Stresat 
Răbdător Dezinformat 
Matur Agitat 
Stabil Neglijent 


Sursa : Singer et al., 2010, p. 133. 


c) Tipul Intuiţie Introvertită 


O persoană cu Intuiţie Introvertită accentuată este descrisă ca având o viaţă interi- 
oară bogată, cu multe frământări şi fantasme, dar cu dificultăţi de exprimare a acestora. 
Descriptorii adjectivali identificaţi sprijină această perspectivă asupra Intuiţiei Introvertite, 


precum se poate vedea şi în tabelul 11.5. 


Tabelul 11.5. Lista celor mai adecvaţi descriptori adjectivali pentru persoane cu IN dominant 
(Intuiţie Introvertită) 


Un individ având IN ca tip dominant 

Tinde să fie perceput ca fiind: Tinde să nu fie perceput ca fiind: 
Deprimat Stabil 
Frământat Activ 
Nemulțumit Hotărât 
Instabil Ager la minte 
Vulnerabil Sigur pe sine 
Fricos Responsabil 
Neîncrezător Eficient 
Speriat Curajos 
Distrat Dinamic 
Anxios Încrezător 


Sursa : Singer et al., 2010, p. 134. 

d) Tipul Intuiţie Extravertită 


Principalele caracteristici ale persoanelor cu un scor ridicat pentru modul Intuiţie 
Extravertită ar trebui să fie spontaneitatea, gradul ridicat de flexibilitate şi deschiderea 
spre provocări noi. Aceste caracteristici par să fie susţinute de datele colectate în urma 
corelării probei SL-TDI cu anumiţi descriptori adjectivali, cu menţiunea că în analiza 
noastră au fost identificate şi alte caracteristici precum încrederea, optimismul sau cali- 
tăţile de bun conducător, ca fiind asociate unui scor ridicat la modul Intuiţie Extravertită. 


Tabelul 11.6. Lista celor mai adecvaţi descriptori adjectivali pentru persoane cu EN dominant 
(Intuiție Extravertită) 


Un individ având EN ca tip dominant 

Tinde să fie perceput ca fiind: Tinde să nu fie perceput ca fiind: 
Harnic Răzbunător 
Încrezător Dezinformat 
Bun conducător Inconsecvent 
Conciliant Neperseverent 
Maleabil Bădăran 
Cu iniţiativă Agresiv 
Eficient Egoist 
Optimist Nechibzuit 
Entuziast Supărăcios 
Flexibil Nesigur 


Sursa : Singer et al., 2010, p. 134. 


e) Tipul Afectivitate Introvertită 


Probabil principala caracteristică definitorie a acestui tip, conform modelului jun- 
gian, este aceea a subiectivităţii şi a judecării lucrurilor pe baza unor standarde şi valori 
proprii, chiar dacă acestea nu sunt împărtăşite de alţii. Pornind de la aceste argumente, 
adjectivele caracteristice pot fi considerate relevante pentru o asemenea persoană, 
orgoliile şi exigenţele personale având un loc de frunte. 


Tabelul 11.7. Lista celor mai adecvați descriptori adjectivali pentru persoane cu IF dominant 
(Afectivitate Introvertită) 


Un individ având IF ca tip dominant 

Tinde să fie perceput ca fiind: Tinde să nu fie perceput ca fiind: 
Orgolios Întreprinzător 
Spiritual Egoist 
Autoritar Expert 
Intuitiv Entuziast 
Exigent Neperseverent 
Certăreţ Generos 
Frământat Bădăran 
Ager la minte Optimist 
Receptiv Fricos 
Corect Bun conducător 


Sursa : Singer et al., 2010, p. 135. 


INVENTARUL DE MANIFESTARE TIPOLOGICĂ SINGER-LOOMIS (SL-TDI) 341 


P) Tipul Afectivitate Extravertită 


Conform teoriei jungiene, persoanele care au Afectivitatea Extravertită ca funcţie 
dominantă ar căuta sprijinul celorlalţi şi ar arăta o oarecare dependenţă emoţională faţă 
de ceilalţi, fiind mai uşor influenţabile de poziţiile şi trăirile lor. Aceste elemente se 
pare că sunt percepute prin intermediul descriptorilor adjectivali ca semne ale imatu- 
rităţii emoţionale şi ale impulsivităţii. 


Tabelul 11.8. Lista celor mai adecvaţi descriptori adjectivali pentru persoane cu EF dominant 
(Afectivitate Extravertită) 


Un individ având EF ca tip dominant 
Tinde să fie perceput ca fiind: Tinde să nu fie perceput ca fiind: 
Dezinformat Perseverent 
Şovăielnic Matur 
Distrat Decis 
Dezordonat Sistematic 
Nesigur Meticulos 
Inconstant Inovator 
Fricos Exigent 
Îngâmfat Metodic 
Agitat Precis 
Neglijent Constant 


Sursa : Singer et al., 2010, p. 135. 


e) Tipul Gândire Introvertită 


Pentru tipul Gândire Introvertită, spiritul său analitic şi orientarea spre cunoaştere 
sunt două dintre caracteristicile definitorii din perspectiva modelului jungian. Datele 
obţinute sprijină această viziune, elementele identificate fiind mai degrabă caracteristice 
unui spirit ştiinţific, logic, mereu pregătit să se aplece critic asupra unor concepte şi 
teoril. 


Tabelul 11.9. Lista celor mai adecvaţi descriptori adjectivali pentru persoane cu IT dominant 
(Gândire Introvertită) 


Un individ având IT ca tip dominant 

Tinde să fie perceput ca fiind: Tinde să nu fie perceput ca fiind: 
Precis Neperseverent 
Conştiincios Îngâmfat 
Analitic Arogant 
Atent Nechibzuit 
Înţelegător Neglijent 
Sârguincios Leneş 
Sistematic Pasiv 
Interesat de multe lucruri Fără principii 
Logic Bădăran 
Harnic Distrat 


Sursa : Singer et al., 2010, p. 136. 

h) Tipul Gândire Extravertită 


Conform teoriei jungiene, persoanelor cu un tip dominant de Gândire Extravertită 
le place să fie sistematice, să acorde atenţie regulilor şi procedurilor existente şi să 
adopte soluţii convenţionale, fără să comită excese sau să ia decizii sub impulsul 
momentului. Datele colectate sprijină această perspectivă, aşa cum se poate vedea citind 
descriptorii adjectivali relevanţi din tabelul următor. 


Tabelul 11.10. Lista celor mai adecvați descriptori adjectivali pentru persoane cu ET dominant 
(Gândire Extravertită) 


Un individ având ET ca tip dominant 

Tinde să fie perceput ca fiind: Tinde să nu fie perceput ca fiind: 
Moderat Nechibzuit 
Precis Certăreţ 
Stabil Imprevizibil 
Tradiţionalist Anxios 
Echilibrat Inconsecvent 
Convenţional Arţăgos 
Plăcut Dezordonat 
Conservator Instabil 
Corect Agresiv 
Matur Inert 


Sursa : Singer et al., 2010, p. 136. 


11.5.3. Modurile cognitive dominante, auxiliare şi inferioare 


Pe lângă modul cognitiv, care este în conştiinţă cel mai diferențiat sau dominant mod, 
există şi o funcţie de suport, de susţinere, de asemenea tot în plan conştient adusă, 
funcţie care preia rolul de control al direcţiei vieţii conştiente atunci când, dintr-un 
motiv sau altul, funcţia dominantă nu se poate manifesta, fără însă a o înlocui pe 
aceasta din urmă. 

Jung, insistă asupra unui fapt care ar fi trebuit punctat în descrierea fiecăruia dintre 
modurile cognitive, mai exact faptul că „produsele tuturor funcţiilor pot fi conştiente ; 
vorbim însă doar atunci de caracterul conştient al unei funcţii, când nu numai utiliza- 
rea ei este la dispoziţia voinţei, ci şi principiul său este hotărâtor pentru orientarea 
conştiinţei” (Jung, 2004, p. 426, par. 667). 

Un aspect foarte important este dat de interpretarea modurilor cognitive inferioare. 
Acestea sunt cele mai puţin utilizate şi, prin urmare, subliniază exact dificultăţile majore 
cu care se confruntă respectiva persoană. În această situaţie, SL-TDI îşi dovedeşte încă 
o dată supremaţia dată de fineţea caracterizării persoanei, în comparaţie cu MBII, ca 
instrument de referinţă pentru probele ce iau în considerare ipoteza bipolarităţii. Mai 
exact, aranjarea modurilor cognitive în SL-TDI nu este generată automat de opoziţiile 
despre care vorbea Jung atunci când discuta despre cele două diade de funcţii, 
Senzorialitatea în opoziţie cu Intuiţia, în diada funcţiilor iraționale, respectiv Gândirea 

în opoziţie cu Afectivitatea. Şi MBTI realizează cele opt moduri cognitive posibile prin 
asocierea atitudinilor generale: Extraversiune şi Introversiune la cele patru funcţii. 
Însă există în interpretarea unui profil MBTI un automatism care spune că unui anumit 
mod cognitiv i se opune, în mod automat, un alt mod cognitiv, pornind de la dihotomia 
menţionată. Să luăm spre exemplu un profil MBTI de tipul ENEJ, respectiv Afectivitate 
Extravertită cu Intuiţie Introvertită. În această situaţie, avem Afectivitatea Extravertită 
(EF) ca funcţie dominantă, iar Intuiţia Introvertită (IN) ca funcţie auxiliară. În inter- 
pretarea profilului MBII, funcţiei dominante i se opune întotdeauna funcţia inferioară, 
în cazul nostru, Afectivităţii i se opune Gândirea, Extraversiunii i se opune Introversiunea ; 
avem, prin urmare, ca funcţie inferioară, automat dedusă pe baza principiului bipola- 
rităţii, Gândirea Introvertită (IT), iar funcţiei auxiliare i se opune funcţia terţiară (a 
treia funcţie ca grad de actualizare în plan conştient), respectiv Intuiţiei i se opune 
Senzorialitatea, iar Introversiunii i se opune Extraversiunea, prin urmare funcţia terţi- 
ară este Senzorialitatea Extravertită (ES). 

În exemplul nostru am arătat cum, în urma aplicării instrumentului MBTI, aflăm 
despre o persoană care are tipul psihologic MBTI, unul dintre cele şaisprezece posibil 
a fi generate, că are patru moduri cognitive subliniate ca făcând parte din structura 
personalităţii sale, respectiv EF (dominantă), IN (auxiliară), ES (terţiară) şi IT (infe- 
rioară). 

Dacă privim aceeaşi persoană din perspectiva profilului SL-TDI, structura perso- 
nalităţii sale este explicată mult mai nuanţat, atribuind fiecăruia dintre cele opt moduri 
cognitive un procent în care acesta este prezent în preferinţele sale de acţiune. În 
tabelul 11.11 realizăm o comparaţie între structura de personalitate explicată prin inter- 
mediul SL-TDI şi cea explicată prin intermediul MBTI. 


Tabelul 11.11. Comparaţie între rezultatele generate de SL-TDI şi MBII 
pentru 0 persoană cu tipul psihologic ENFJ 


Mod tipologic | Scor (%) | Influenţa globală Mod tipologic =: rii 

EF 14,4 Mod dominant EF Mod dominant 
E IN 13,0 Mod auxiliar IN Mod auxiliar 
E [IE 12,7 Mod mediu = |ES Mod terțiar 
E ET 12,7 Mod mediu = IT Mod inferior 

IT 12,2 Mod mediu 

IS 11,8 Mod mediu 

ES 11,6 Mod inferior 

EN 11,6 Mod inferior 


Din analiza rezultatelor înscrise în Tabelul 11.11 identificăm faptul că primele două 
moduri tipologice se păstrează şi în raportarea SL-TDI şi în cea a MBII. Diferenţa 
apare în cazul modului inferior şi al modului mediu (terțiar, în formularea MBTI). 
Această discrepanţă, care schimbă radical concluziile legate de ariile de dezvoltare şi 
posibilă intervenţie, este datorată în primul rând faptului că MBII se bazează pe ipoteza 
bipolarităţii, care opune automat unui mod tipologic un altul, iar în al doilea rând, mai 
important şi aproape niciodată neluat în seamă de specialiştii familiarizați cu MBTI, 
este datorată amplitudinii diferenţei nete dintre perechile de opuse : în cazul subiectului 

de mai sus, Extraversiunea este funcţie principală, cu toate că diferenţa netă între 
extraversiune şi introversiune este de doar patru puncte în favoarea Extraversiunii şi de 
şapte puncte în favoarea Intuiţiei, diferenţa netă între Intuiţie şi Senzorialitate (între 
O şi 10 puncte diferenţă netă, tendinţa este de slabă intensitate, indicând o posibilitate 
ridicată de alunecare înspre cealaltă funcţie, opusă celei ce a avut supremație). O dife- 
renţă mai pronunţată se înregistrează, la această persoană, în diferenţa dintre Gândire 
şi Afectivitate, acolo unde Afectivitatea are un avans de 13 puncte, iar cea mai pro- 
nunţată şi clară diferenţă este între Judecată şi Percepţie, acolo unde Judecata înregis- 
trează 22 de puncte diferenţă. Este de la sine înţeles că funcţiile perceptive, respectiv 
Senzorialitatea şi Intuiţia, se vor plasa mai jos în structura personalităţii decât funcţiile 
legate de Judecată (raţionale). 


11.6. Aplicabilitatea probei SL-TDI 


La ora actuală o paletă largă de instrumente este derivată din rădăcina teoriei lui Jung 
şi inspirată de MBII disponibile pe piaţă pentru scopuri diverse. Cele mai multe sunt 
propuse şi promovate de CAPT (Center for Applications of Psychological Types). 
Selectăm câteva dintre aceste instrumente: MBII 1 şi MBTI II - pentru descoperirea 
tipului psihologic -, MBII III — pentru dezvoltarea tipului psihologic -, KGI (Klein 
Group Instrument, Klein, 2008) — pentru identificarea şi dezvoltarea liderilor şi echi- 
pelor lor de lucru -, PMAI (Pearson-Marr Archetype Indicator, Pearson şi Marr, 
2002) - pentru identificarea arhetipurilor specifice fiecărei persoane şi înţelegerea 
scenariilor de viaţă -, MMTIC (Murphy-Meisgeier Type Indicator for Children) — pen- 
tru înţelegerea tipurilor psihologice specifice copiilor. 

SL-TDI are avantajul că, prin modalitatea sa de construcţie şi interpretare a rezul- 
tatelor, generează o sumă impresionantă de posibile profiluri, care se adresează mult 
mai aplicat cazului personal, unui participant la testare decât profilul generat din cele 
16 tipologii specifice setului de instrumente construite pe tiparul MBTI, inclusiv acesta 
din urmă. 

Raportul prezintă în manieră vizuală gradul în care cele opt moduri tipologice sunt 
preferate de participant. Este astfel generat un grafic radial în care este prezentată 
alcătuirea personalităţii din toate cele opt „ingrediente” constituite de modurile tipo- 
logice. Tot în cadrul acestei secţiuni a raportului se precizează tipul de influenţă al 
unui anumit mod tipologic: dacă joacă un rol dominant (fiind modul cel mai dezvoltat), 
dacă joacă un rol auxiliar, un rol mediu şi dacă este cel mai nedezvoltat mod. Atragem 
atenţia la acele structuri de personalitate care înregistrează un echilibru aproape perfect 
(figura 11.1) ori au moduri vizibil extreme (figura 11.2). 

În aceste cazuri, este foarte important să se discute împreună cu psihologul certi- 
ficat în utilizarea acestei probe, pe marginea secţiunilor raportului ce solicită exemple 
de situaţii anterioare ce au condus la evocarea anumitor comportamente. Este important, 
de asemenea, să se clarifice dacă sarcina completării testului a fost înţeleasă corect şi 
nu au fost oferite răspunsuri dezirabile social, întâmplătoare sau care să urmărească 
tendinţa centrală de răspuns. 

Figura 11.1. Grafic radial cu moduri tipologice foarte echilibrate 

Figura 11.2. Grafic radial cu moduri tipologice extreme (ES vs IN) 


Au fost menţionate o serie de cuvinte despre maniera în care este construit raportul 
generat în urma aplicării on-line a acestui instrument şi ce tipuri de informaţii conţine 
un astfel de raport din punctul de vedere al modurilor cognitive. De asemenea, sunt 
importante şi precizările legate de secţiunea intitulată „Profilul tipologic. Posibilităţi 
de dezvoltare”. Este un capitol al raportului care vrea să transmită participantului la 
evaluare faptul că fiecare dintre aspectele legate de personalitate se pot modela şi integra. 

Este foarte adevărat că trăsăturile de personalitate au un grad ridicat de stabilitate 
(Conley, 1984) şi anduranţă (Caspi, Roberts şi Shiner, 2005), fiind documentate originile 
genetice ale acestora (Johnson, McGue şi Krueger, 2005) şi bazele neuropsihologice 
pe care acestea cresc (Pickering şi Gray, 1999). Însă există voci care susţin faptul că 
aspecte legate de personalitate pot fi modificate, respectiv dezvoltate. 

SL-TDI este un instrument ce poate fi utilizat în identificarea acelor aspecte de 
personalitate ce se pot dezvolta pornind de la postulatul procesului de individuare, 
respectiv a acelui parcurs care presupune integrarea la nivel conştient a conţinuturilor 
şi funcţiilor mai puţin conştiente sau inconştiente. Se poate face apel în special la 
dezvoltarea, în vederea aducerii lor în plan conştient, a tuturor funcţiilor (în măsura 
în care persoana poate duce la capăt un astfel de demers), odată identificată structura 
de personalitate. 

Acest demers are la bază înţelegerea în profunzime a definiţiilor şi implicaţiilor tuturor 
modurilor cognitive şi a impactului lor în viaţa fiecărei persoane. Autorii sugerează ca 
această înţelegere a modurilor cognitive să se petreacă prin reflectarea asupra experi- 
enţei acumulate, respectiv prin reactualizarea situaţiilor recente (de preferinţă, din 
ultimul an) în care persoana a înregistrat succes (maniera în care a acţionat a fost una 
excepţional de bună şi rezultatele pe măsură) sau eşec (maniera în care a acţionat nu 
a fost deloc fericită şi rezultatele nu au fost bune, din cauza dificultăţilor întâlnite). 
Reflectarea asupra manierei în care modurile cognitive au fost implicate conduce la 
conştientizarea acelor aspecte ce pot fi îmbunătăţite şi a acelor aspecte ce pot fi dezvol- 
tate încă mai mult. Autorii sugerează ca problema dezvoltării să se abordeze prin prisma 
a ceea ce există deja dezvoltat, respectând şi apreciind acele caracteristici ce constituie 
puncte forte în structura de personalitate a fiecărei persoane. De asemenea, se atrage 
atenţia că „procesul de dezvoltare trebuie lăsat să meargă acolo unde acesta doreşte să 
meargă” (Kirkhart şi Kirkhart, 1996a, p. 9), în înţelesul în care nu trebuie forţat, ci 
lăsat să evolueze în mod natural. Autorii propun modalităţi dialectice diferite în cazul 
modurilor plasate în structura de personalitate în poziţii diferite. Modul cognitiv domi- 
nant este cel mai dezvoltat mod, fiind spaţiul în care persoana trăieşte în cea mai mare 
parte a vieţii sale şi pe care îşi bazează majoritatea acţiunilor. Este cel mai „adaptativ, 
flexibil şi sofisticat dintre modurile tipologice” (Kirkhart şi Kirkhart, 1996a, p. 8), 
fapt care poate conduce la dificultatea de a-l considera atât de natural, încât să nu-i 
mai recunoşti prezenţa atunci când este implicat într-o activitate. În vederea dezvoltă- 
rii, autorii sugerează o reflecţie asupra întrebărilor : „Ce ar constitui (pentru persoană) 
dezvoltarea acestui mod cognitiv dominant?” şi „Ce modalitate evidentă şi fezabilă 
identifici pentru a dezvolta această capitate încă şi mai mult ?”. În cazul modului cog- 
nitiv auxiliar - al doilea cel mai dezvoltat mod în structura de personalitate, folosit 
atunci când, din diverse motive, modul dominant nu poate fi utilizat -, mult mai 
maleabil şi dezvoltat comparativ cu modurile cognitive medii sau cu cel(e) inferior 
(inferioare), autorii sugerează, în vederea identificării ariilor de dezvoltare, întrebări 
precum : „Ce ai putea, în mod conştient, să faci pentru a-ţi îmbunătăţi modul cognitiv 
auxiliar ? Există vreun capitol în viaţa ta în care a utiliza mai mult modul tău cognitiv 
auxiliar ar fi posibil şi ar returna rezultate pozitive pentru tine ?”. Întrebarea sugerată 
de autori pentru cazul modurilor medii este: „Există lucruri concrete pe care doreşti 
să le faci pentru a îmbunătăţi unul dintre modurile cognitive medii ?”. Ea subliniază 
importanţa creşterii acestei zone mediu preferate, dar, în acelaşi timp, şi faptul că doar 
unul dintre moduri este suficient pentru ca persoana să înregistreze un progres. Acest 

lucru se justifică şi prin aceea că, pentru realizarea prezenţei şi impactului acestor 
moduri cognitive medii în viaţa fiecăruia, o persoană trebuie să facă un efort mult mai 
mare de înţelegere comparativ cu situaţia modurilor dominant şi auxiliar. De aceea, 
este lăudabilă încercarea de a dezvolta şi mai mult unul dintre aceste moduri cognitive, 
pentru că ele sunt relativ dificil de abordat. 

Cel mai dificil însă de dezvoltat este modul cognitiv inferior, pentru că, de-a lungul 
vieţii, a fost cel mai puţin dezvoltat, el plasându-se de cele mai multe ori în afara zonei 
conştiente. Autorii descriu acest mod ca fiind 


cel mai puţin flexibil, cel mai puţin adaptativ şi cel mai puţin adaptat dintre modurile cog- 
nitive. Nu rareori, acest mod joacă un rol hotărâtor în crearea şi menţinerea dificultăţilor 
interpersonale - în special când modul cognitiv dominant al unei persoane este modul cog- 
nitiv cel mai puţin dominant al celeilalte persoane. Acest lucru poate fi periculos ? Când cel 
mai puţin dezvoltat mod cognitiv este adus în acţiune, de cele mai multe ori apare manifes- 
tată o nuanţă de inflexibilitate şi compulsie. Acest lucru poate face, în mod neintenţionat, 
situaţia şi mai dificilă. Ceea ce este necesar, în mod normal, este mai multă flexibilitate şi 


fluiditate şi nu mai puţină” (Kirkhart şi Kirkhart, 1996a, p. 10). 


Întrebarea centrală la care o persoană interesată de dezvoltarea acestei arii inferioare 
a personalităţii sale trebuie să reflecteze este următoarea : „Există vreo zonă în viaţa 
ta pe care ai putea, prin intermediul modului tău cognitiv cel mai puţin dezvoltat, să 
o experimentezi, o arie care nu ar necesita o îmbunătăţire urgentă şi în care ai dori să 
încerci o modalitate de abordare nouă ? ”. Considerăm că autorii invită la reflecţie în 
această manieră pentru că modul cognitiv inferior sau cel mai puţin dezvoltat este 
aproape necunoscut persoanei, care nu este conştientă de impactul pe care acesta îl 
poate avea în viaţa sa, iar impunerea unei presiuni de tipul „trebuie să dezvolţi/integrezi 
urgent acest mod de raportare la realitate” ar împinge şi mai mult în zona inconștientă 
acest mod, în loc să încerce să fie dezvoltat indirect, fără presiuni, în vederea dizol- 
vării rezistenţelor posibile. 

De asemenea, în afara discuţiei cu privire la dezvoltarea modurilor cognitive, auto- 
rii aduc în atenţie şi aspectul legat de abuzul şi insuficienta utilizare a unui anumit mod 
cognitiv, invitând persoana să reflecteze asupra situaţiilor în care se abuzează de o 
anumită atitudine specifică, respectiv se evită în mod conştient o anumită atitudine, în 
vederea plasării într-o zonă continuă de confort. Cu toate acestea, cititorul trebuie 
avertizat că astfel de atitudini extreme pot conduce la sărăcirea câmpului conştiinţei şi 
rigidizarea personalităţii, generând vederi înguste şi abordări unilaterale ale vieţii. 

Un alt domeniu în care SL-TDI ar putea fi utilizat este acela al dinamicii de echipă 
şi, în mod special, al construcţiei şi consolidării echipelor de lucru. Principalele obiec- 
tive pe care autorii le propun pentru acest scop sunt centrate în special în jurul dezi- 
deratului de „a identifica o varietate de căi prin care performanţa generală a echipei 
să fie îmbunătăţită şi să se obţină un anumit grad de consens cu privire la cele mai 
atractive modalităţi (pentru membrii echipei) prin care această performanţă ar putea fi 
crescută” (Kirkhart şi Kirkhart, 2007, p. 2). 

Autorii propun modalităţi concrete de aranjare în format vizual a structurilor de 
personalitate generate de SL-TDI pentru toţi membrii echipei şi identificarea acelor 
arii în care lipseşte expertiza oferită de un anumit mod cognitiv sau zone în care un 
anumit mod cognitiv este folosit în exces. Pe baza acestor hărţi de echipă pot fi iden- 
tificate potenţialele zone de expertiză, precum şi zone de conflict pe care echipa, prin 

intermediul membrilor ei, le presupune, astfel încât să existe o conştientizare a „zonelor 
fierbinţi” cu care managerul acestei echipe sau chiar fiecare membru al acesteia, în 
parte, s-ar putea confrunta. 

În relaţie cu investigarea şi încercarea de îmbunătăţire a dinamicii de grup, poate 
fi analizată şi înţelegerea cu privire la maniera în care sunt abordate sarcinile de muncă 
de către fiecare persoană în funcţie de modurile cognitive cel mai des utilizate. Legătura 
dintre cele două arii de acţiune se bazează pe faptul că „fiecare cultură de echipă 
emerge din interacţiunea persoanelor ce formează echipa şi (atât timp cât nu există 
structuri de personalitate bune sau rele) nu există, prin urmare nici cultură de echipă 
bună sau rea. Fiecare cultură de echipă se va potrivi mai bine pentru anumite sarcini 
şi va constitui baza unor aspecte problematice în alte tipuri de sarcini” (Kirkhart şi 
Kirkhart, 2007, p. 3). 

Pentru analiza impactului modurilor cognitive în tipuri de sarcini diferite, autorii 
propun două tipuri de abordări, în funcţie de complexitatea sarcinii la care se face apel, 
respectiv o abordare de evaluare unitară şi o abordare de evaluare în mai mulţi paşi. 
Pentru ambele abordări, este necesar ca sarcinile de lucru să fie definite în detaliu şi 
să se stabilească în ce măsură fiecare dintre sarcinile sau subsarcinile componente ale 
unui anumit rol/post impun folosirea unui anumit mod cognitiv. Modurile cognitive 
sunt clasificate ca fiind „a) cu rol primar, când sunt necesare în manieră mai mult sau mai 
puţin semnificativă şi substanţială ; b) cu rol secundar, dacă modul cognitiv este nece- 
sar să fie utilizat destul de frecvent, dar nu aproape întotdeauna ; c) cu rol ocazional, 
dacă este utilizat aşa cum este denumit, din când în când, ocazional; şi d) cel mai 
puțin, dacă este utilizat rar” (Kirkhart şi Kirkhart, 2007, p. 5) 

Pe o structură radială în care în mijloc sunt dispuse modurile cognitive cel mai puţin 
utilizate, iar gradual, până la exteriorul cercului, este dispusă importanţa fiecărei sar- 
cini şi a rolului jucat de modurile cognitive până la cele cu rol primar, se suprapun 
structura de personalitate, respectiv modurile cognitive dominante, auxiliare, medii şi 
inferioare. Facilitatorul sesiunii în care se poate discuta evaluarea compatibilităţii din- 
tre sarcină şi tipul psihologic adresează întrebări din zona identificării implicaţiilor 
similarităţilor şi lipsei de similaritate dintre cerinţele sarcinii şi modul cum funcţio- 
nează, de obicei, o persoană. Prin urmare, evaluarea acestor arii de compatibilitate 
ajută persoana să identifice acele arii în care îi este necesară exercitarea anumitor 
aspecte legate de unele moduri cognitive pentru realizarea cu succes a unei sarcini. 

O zonă puţin investigată, dar care poate returna, prin analiza în oglindă a profilu- 
rilor SL-TDI, rezultate importante în conştientizarea unor posibile zone de conflict sau 
de asistenţă /însoţire, este cea a relaţiilor de cuplu. Într-o manieră similară cu aranjarea 
într-o hartă a profilurilor membrilor echipelor de lucru, se pot genera şi hărţi de cuplu 
în care se poate identifica ce tip de mod cognitiv este dominant, respectiv inferior, în 
cazul unui partener comparativ cu celălalt, pentru a ajuta partenerii cuplului să con- 
ştientizeze zonele de incapacitate ale fiecăruia în a oferi răspuns, suport şi zonele în 
care pot excela. În acest fel, multe dintre nelămuririle şi frustrările unui cuplu legate 
de ceea ce nu se petrece în cuplu pot fi cel puţin aplanate, odată explicate, şi ulterior 
acceptate ca un dat concret şi nu ca rezultat al lipsei de dorinţă sau voinţă a celuilalt 
partener. Ca exemplu, lipsa de răspuns la nevoia de atenţie a unei persoane din cuplu 
poate fi datorată unui mod cognitiv de tip Gândire Introvertită, care, aşa cum arătam 
mai sus, poate fi perceput ca fiind arogant, datorită faptului că atribuie o valoare inferioară 

obiectului exterior (fie el şi cealaltă persoană din cuplu), comparativ cu propria sa 
subiectivitate. 

Maniera în care autorii invită la explorarea diferenţelor şi similarităţilor dintr-un 
cuplu sunt prezentate în mai multe etape. O primă etapă constă în conştientizarea 
înţelesului fiecăruia dintre profilurile de personalitate ale partenerilor de cuplu şi a 
caracterului de unicitate a fiecărui profil. În etapa a doua, autorii invită partenerii să 
răspundă la întrebări legate de situaţiile în care partenerii îşi folosesc funcţiile domi- 
nante şi sunt invitaţi să le descrie. La fel şi cu funcţiile auxiliare, partenerii sunt 
invitaţi să reflecteze asupra aspectelor ce pot fi adăugate la lucrurile pe care, prin 
intermediul modurilor cognitive dominante, partenerii le reuşesc. Acelaşi exerciţiu de 
reflecţie este indicat să se realizeze şi în cazul modurilor cognitive inferioare, parte- 
nerii fiind invitaţi să evoce situaţii în care celălalt a întâmpinat dificultăţi în exercitarea 
unui anumit mod cognitiv. 

Planificarea acţiunilor viitoare în cuplu, odată înţelese diferenţele şi asemănarea 
dintre persoana în cauză şi partenera sa/partenerul său, includ sugestii punctuale de 
arii de reflecţie precum : „a) Mi-ar fi de folos dacă partenerul meu ar face sau ar zice 
următoarele lucruri ; b) Ceea ce aş putea oferi partenerului meu ca acesta să perceapă 
o diferenţă pozitivă pentru el/ea ; c) Ceea ce pot învăţa de la partenerul meu, ştiindu-i 
profilul ar fi să...; d) După discutarea profilurilor noastre individuale, ceea ce sper 
este ca partenerul meu să...; e) Fiind atât realist, cât şi darnic cu privire la mine 
însămi/însumi, ceea ce aş dori să fac pentru a mă dezvolta în continuare, să comunic 
într-o manieră mai bună şi să contribui la acest cuplu ar fi să...” (Kirkhart şi Kirkhart, 
1996b, p. 7). 

Dincolo de valoarea acestui exerciţiu pentru viaţa unui cuplu, unul dintre cele mai 
importante aspecte este faptul că participanţii sunt invitaţi să aibă o conversaţie deschisă 
şi cât mai obiectivă posibil cu partenerul său de cuplu. 

Un capitol interesant la care SL-TDI ar putea să contribuie să-l dezvolte prin inter- 
mediul rezultatelor returnate ar fi zona consilierii vocaţionale şi dezvoltării adolescen- 
ților în cadrul psihologiei aplicate în şcoli de nivel superior (începând cu liceul). Există 
însă o regulă (6.12) menţionată în cadrul manualului tehnic care arată că: „În cazul 
administrării în şcoli, clinici şi în cadrul proceselor de consiliere, instrumentele dez- 
voltate în scop de evaluare primară (screening) trebuie utilizate doar pentru identifica- 
rea subiecţilor care vor fi incluşi într-un proces de evaluare viitor” (Singer er al., 2010). 
SL-TDI este un instrument care prezintă structura de personalitate a unei persoane, 
dar nu unul pe baza căruia să se decidă dacă o persoană este mai performantă sau nu decât 
alta într-un tip de sarcină, respectiv nu este un instrument de evaluare a abilităţilor. 


11.7. Concluzii 


În prezent, SL-TDI este unul dintre cele mai complexe instrumente bazate pe teoria 
lui C.G. Jung. Marele beneficiu al acestei probe este că generează profiluri de perso- 
nalitate ce includ toate cele opt moduri cognitive, precum şi măsura în care sunt utili- 
zate de individ. Prin urmare, prin intermediul SL-TDI, persoana nu este încadrată 

într-un tip psihologic şi/sau nu i se atribuie caracteristica de a aparţine cu precădere 
doar unui tip temperamental. Este unul dintre cele mai versatile instrumente atât din 
perspectiva construcţiei, cât şi din cea a rezultatelor oferite. Odată înţelese concluziile 
în urma aplicării acestui instrument, persoana poate începe, într-o manieră conştientă, 
dezvoltarea personală care, în plan personal, de relaţie sau în plan colectiv, nu va 
întârzia să aducă avantaje. 


SL-TDI propune un nou standard în măsurarea tipologiilor jungiene, produce un profil de 
personalitate unic pentru fiecare persoană, depăşeşte constrângerea legată de alegerea forţată 
impusă de ipoteza bipolarităţii şi măsoară capacitatea de expresie a fiecărui tip, în mod 
independent, tratează personalitatea ca produsul dintre trăsăturile înnăscute şi experienţa de 
viaţă a persoanei, promovează înţelegerea modului în care cele opt moduri cognitive influ- 
enţează viaţa de zi cu zi a fiecăruia dintre noi şi, nu în ultimul rând, este potrivit pentru 
demersuri de învăţare şi schimbare (Singer er al., 2008, p. 46). 


Pe parcursul întregului capitol a fost explicată maniera în care structura de perso- 
nalitate, explicată prin intermediul SL-TDI, poate fi transformată dinamic, în funcţie 
de interlocutor, sarcină de lucru, aspect problematic întâlnit, astfel încât aceasta să 
servească persoanei în scop adaptativ, omul purtând în sine, teoretic, toate potenţiali- 
tăţile oferite de cele opt moduri cognitive. Important este însă să devină conştient de 
acestea prin fiecare lucru, eveniment sau persoană întâlnită şi să le dezvolte sau să le 
diminueze pentru a păstra un echilibru între utilizarea în exces a unei funcţii şi subu- 
tilizarea acesteia. 


Bibliografie 


Arnau, R., Rosen, D., & Thompson, B. (2000). Reliability and validity of scores from the 
Singer-Loomis Type Deployment Inventory, Journal of Analytical Psychology, 45, 409-426. 

Bar-On, R. (2004). BarOn Emotional Quotient Inventory. Toronto, ON: MHS. 

Caprara, G.V., Barbaranelli, C., & Borgogni, L. (2005). Big Five OQuestionnaire. Firenze : 
OS Organizzazioni Speciali. 

Caprara, G.V., Barbaranelli, C., & Steca, P. (2002). Big Five Adjectives. Firenze: OS 
Organizzazioni Speciali. 

Caspi, A., Roberts, B.W., & Shiner, R.L. (2005). Personality development: Stability and 
change. Annual Review of Psychology, 56, 453-484. 

Conley, J.J. (1984). Longitudinal consistency of adult personality : Self reported psychologi- 
cal characteristics across 45 years. Journal of Personality and Social Psychology, 47, 
1325-1333. 

Costa, P.T., & McCrae, R.R. (1992). Professional Manual of the Revised NEO Personality 
Inventory. Lutz, FL: PAR. 

Cristea, D. (2009). Un studiu privind relaţia dintre tipuri de personalitate, stiluri de gândire 
şi stiluri de învățare în perioada adolescenţei. Lucrare de licenţă nepublicată. Universitatea 
de Vest din Timişoara. 


INVENTARUL DE MANIFESTARE TIPOLOGICĂ SINGER-LOOMIS (SL-TDI) 351 


Eysenck, H.J., & Eysenck, S.B.G. (1991). Manual of the Eysenck Adult Personality Scales. 
Londra: Hodder & Stoughton. 

Fluture, O. (2009). Relaţia dintre stilul de gândire, stilul de învăţare şi tipurile de personali- 
tate. Lucrare de licenţă nepublicată. Universitatea de Vest din Timişoara. 

Fordham, M. (2001). Innovations in analytical psychology (Makers of modern psychotherapy). 
New York. NY: Taylor & Francis e-Library. 

Hunt, J.McV. (1965). Traditional personality theory in the light of recent evidence. American 
Scientist, $3, 80-96. 

Jackson, S.L., Parker, C.P., & Dipboye, R.L. (1996). A comparison of competing models 
underlying responses to the Myers-Briggs Type Indicator. Journal of Career Assessment, 
4, 99-115. 

Johnson, W., McGue, M., & Krueger, R.F. (2005). Personality stability in late adulthood: 
A behavioral genetic analysis. Journal of Personality, 73, 523-551. 

Jung, C.G. (1921/1971). Psychological types. Princeton, NJ: Princeton University Press. 

Jung, C.G. (2004). Opere complete. Volumul 6 - Tipuri psihologice. Trad: Viorica Nişcov. 
Bucureşti ; Editura Trei. 

Jung, C.G. (2007). Opere complete. Vol. 7 - Două scrieri despre psihologia analitică. Trad. 
Viorica Nişcov. Bucureşti. Editura Trei. 

Jung, C.G. (2006). Opere complete. Vol. 17 - Dezvoltarea personalității. Trad. Viorica Nişcov. 
Bucureşti: Editura Trei. 

Keirsey, D., & Bates, M. (1978). Please understand me. Del Mar, CA : Prometheus Nemesis 
Books. 

Kirkhart, E., & Kirkhart, L. (19963). Individual type mode profiles. Workbook 41. An appli- 
cation of the Singer-Loomis Type Deployment Inventory. Gresham, OR : Moving Boundaries, 
Inc. 

Kirkhart, E., & Kirkhart, L. (1996b). Type and relationship. exploring similarities, differences 
and developmental opportunities with a partner. An application of the Singer-Loomis Type 
Deployment Inventory. Gresham, OR: Moving Boundaries, Inc. 

Kirkhart, E., & Kirkhart, L. (2007). Teamwork and typology : Part B. Assessing implications 
of individual and team patterns. Gresham, OR: Moving Boundaries, Inc. 

Klein, R.R. (2008). KGI manual : A guide for administering the Klein Group Instrument for 
effective leadership and participation in teams. Gainesville, FL: Center for Applications 
of Psychological Type. 

Loomis, M., & Singer, ]. (1980). Testing the bipolar assumption in Jung's typology. Journal 
of Analitical Psychology, 25, 351-356. 

Macsinga, I., Paloş, R., & Maricuţoiu, L. (2002). Studiu intercultural asupra teoriei autogu- 
vernării mentale. Revista de Psihologie Aplicată, 4, 111-116. 

Myers, I.B. (1975). The Myers-Briggs Type Indicator (Form G). Palo Alto, CA: Consulting 
Psychologists Press. 

Pearson, C.S., & Marr, H.K. (2002). Introduction to archetypes. The guide to interpreting 
results from the Pearson-Marr Archetype Indicator Instrument. Florida: Center for 
Applications of Psychological Type. 

Pickering, A.D., & Gray, J.A. (1999). The neuroscience of personality. În L.A. Pervin & 
O.P. John (eds.), Handbook of personality : Theory and research (ed. a II-a, pp. 277-299). 
New York, NY: Guilford Press. 

Sava, F.A. (coord.) (2008). Inventarul de personalitate DECAS. Timişoara: ArtPress. 

Singer, ]., & Loomis, M. (1984). Manual: The Singer-Loomis Inventory of Personality — 
Experimental edition. Palo Alto, CA: Consulting Psychologists Press. 


332, INVENTARE NONVERBALE, TIPOLOGICE ŞI AUTOHTONE 


Singer, J., Loomis, M., Kirkhart, E., & Kirkhart, L. (2008). SL-7DI Interpretative Guide. 
Version 2.0. Gresham, OR: Moving Boundaries, Inc. 

Singer, J., Loomis, M., Kirkhart, L., Kirkhart, E., Iliescu, D., Minulescu, M., Sava, FA., 
Ţânculescu, L., & Ion, A. (2010). SL-7DI: Indicatorul de manifestare tipologică 
Singer-Loomis : Manual tehnic. Cluj Napoca: Sinapsis. 

Wheelwright, J.B., Wheelwright, J.H., & Buehler, H.A. (1964) Jungian Type Survey : The 


Gray Wheelwright Test (ed. a 18-a revizuită). San Francisco: Society of Jungian Analysts 
of Northen California. 


Capitolul 12 


Chestionare autohtone de personalitate 
(ABCD-M, Big Five Plus, DECAS) 


Andreea Butucescu 


ABCD-M este singurul chestionar de personalitate realizat în România care respectă 
în mod sistematic abordarea psiholingvistică în măsurarea personalităţii. Eforturile de 
peste 15 ani de construire şi validare a instrumentului aparţin unei echipe de specialişti 
coordonate de Mihaela Minulescu. 

Studiile psiholexicale şi cele centrate pe experimentarea chestionarului au condus 
la reținerea a cinci factori (Extraversiune, Maturitate, Agreabilitate, Conştiinciozitate şi 
Autoactualizare), ca fiind semnificativi în conturarea domeniului personalităţii autohtone. 
Chestionarul permite ca, prin cele cinci scale destinate celor cinci mari domenii şi prin 
cele 25 de subscale conţinute, să se realizeze o evaluare exhaustivă a personalităţii 
normale. 

ABCD-M cuprinde 150 de itemi scurţi, cu un limbaj accesibil unui vorbitor de limbă 
română cu nivel de şcolarizare elementar, timpul mediu de completare fiind de aproxi- 
mativ 35 de minute. Consistenţa răspunsurilor se poate verifica prin raportarea la un 
indice de frecvenţă a răspunsurilor. Este constituit ca un instrument solid ce permite 
evaluări în toate domeniile psihologiei aplicative. 


Inventarul de personalitate Big Five Plus este unul dintre puţinele chestionare de 
personalitate realizate în România. Eforturile de construcţie şi optimizare aparţin unui 
colectiv condus de Ticu Constantin. Încă de la apariţie, chestionarul este într-un proces 
continuu de revizuire în scopul unei mai bune adecvări în raport cu exigenţele psihome- 
trice, dar şi în scopul lărgiri ariei de aplicabilitate. 

Aşa cum reiese şi din denumirea propusă de autori, chestionarul este fundamentat 
pe modelul internaţional Big Five (Goldberg, 1999), permiţând atât o evaluare globală a 
celor cinci factori, cât şi o evaluare exhaustivă prin raportarea la cele 30 de fațete sub- 
sumate factorilor principali. 

În forma actuală, Big Five Plus conţine 240 de itemi formulaţi ca aserţiuni cu două 
variante de răspuns. Formatul dihotomic, de tip alegere forţată, cu ambele variante de 
răspuns egale ca dezirabilitate, susţine preîntâmpinarea managementului impresiei. 
Controlul distorsiunii rezultatelor este asigurat şi de cele cinci scale suplimentare: scala 
pentru răspunsurile la întâmplare, scala de deformare pozitivă conştientă, scala de 
deformare pozitivă inconştientă, scala de deformare negativă conştientă, scala de defor- 
mare negativă conştientă. 

Big Five Plus îşi găseşte aplicabilitate în sfera psihologiei muncii şi organizaţională, 
în consiliere psihologică/psihoterapie sau educaţională. În plus faţă de descrierile sca- 
lelor, raportul de evaluare cuprinde şi o serie de sugestii de dezvoltare, utile psihologu- 
lui practician. 


Inventarul de personalitate DECAS (acronimul factorilor componenți: Deschiderea, 
Extraversia, Conştiinciozitatea, Agreabilitatea şi Stabilitatea emoţională) a fost conceput 
în 2008 de Florin Alin Sava, fiind printre primele chestionare autohtone construite pe 
baza paradigmei celor cinci mari factori (Big Five). Este alcătuit din 18 itemi pentru 
fiecare dintre cele cinci domenii, la care se adaugă încă şapte itemi de rezervă. 
Respondentul trebuie să răspundă cu „Adevărat” sau „Fals”, timpul de administrare fiind 
de aproximativ 10 minute. 

Scorurile rezultate nu oferă informaţii despre faţetele specifice din cadrul fiecărui 
domeniu. Adiacent celor cinci scale principalele, DECAS include şi trei scale filtru de 
examinare a validității protocolului: scala de dezirabilitate socială, scala de identificare 
a răspunsurilor la întâmplare şi scala de aprobare. 

DECAS este foarte util în scop de screening, psihodiagnostic şi monitorizare, adică 
mai ales în cazurile în care timpul aflat la dispoziţia practicianului pentru administrarea 
chestionarului este în mod necesar limitat, iar în scopul testării pentru obţinerea unor 
informaţii globale privind personalitatea persoanei evaluate este considerat drept sufi- 
cient. 

Aplicarea chestionarului este recomandată de către autor în toate ariile în care 
modelul Big Five şi-a demonstrat utilitatea. 


12.1. Introducere 


În cele ce urmează, vom discuta un număr de chestionare de personalitate produse în 
România de cercetători autohtoni. Unele dintre ele sunt create pe baza unor teorii 
universale, cum ar fi teoria Big Five, iar altele încearcă să surprindă un profil al per- 
sonalităţii tipic româneşti. Istoricul unor asemenea preocupări este scurt şi foarte sărac 
în evenimente. O examinare riguroasă a literaturii şi a pieţei aferente testării psihologice 
a indicat existenţa a doar trei chestionare care, fiind într-o formă avansată sau finală, 
pot fi menţionate în cadrul unui tratat de psihodiagnostic. Criteriul de selecţie a unui 
chestionar, şi nu a altuia, a fost acela al fundamentării sale pe o teorie solidă şi pe 
explorări empirice cel puţin bazale, care să-i demonstreze viabilitatea diagnostică şi 
alinierea principială cu alte instrumente internaţionale prezentate în acest tratat. 

În ordine alfabetică, cele trei chestionare ce vor fi prezentate sunt: ABCD-M, Big 
Five Plus şi DECAS. Toate cele trei operaţionalizează o structură a personalităţii pe 
baza unui model în cinci superfactori, ultimele două chestionare fiind tributare mode- 
lului Big Five. 

Examinarea celor mai reprezentative chestionare de personalitate construite în 
România impune menţiuni în două direcţii critice, şi anume : a) caracterul autohton al 
chestionarelor şi b) dovezile ştiinţifice ale caracteristicilor psihometrice. 

a) Caracterul autohton 


Motivația unanimă a autorilor de a se angrena într-un demers laborios de construc- 
ţie a unui chestionar s-a bazat pe nevoia de a crea opţiuni valide în demersul psihodi- 
agnostic. Inevitabil, aceste demersuri s-au confruntat cu tradiționala dilemă: 
„Universalitate sau specificitate culturală în testarea psihologică ?”. Această dilemă 
implică o abordare transculturală şi aduce în discuţie relevanţa comparării trăsăturilor 
şi a structurii personalităţii în culturi diferite. Astfel, preocuparea declarată de a defini 
şi calibra personalitatea în acord cu modul de a gândi şi de a acţiona al românilor, 
concretizată în crearea unor itemi, urmăreşte să ia în considerare şi structura unor 
modele internaţionale consacrate. Chestionarul de personalitate ABCD-M al autoarei 
Mihaela Minulescu rămâne aşadar singurul chestionar pentru care avem dovezi că 
evaluează structura specifică a personalităţii româneşti, fiind expresia unui efort de 
structurare autohton care a generat un model emic al personalităţii. 


b) Dovezile ştiinţifice ale caracteristicilor psihometrice 


Majoritatea informaţiilor privind caracteristicile psihometrice sunt preluate din manua- 
lele testelor puse la dispoziţie de autorii acestora. Informaţiile privind validitatea şi 
fidelitatea instrumentelor, deşi în majoritatea cazurilor sunt adecvate şi chiar se situează 
la un nivel foarte ridicat în raport cu exigenţele psihometrice, se probează în foarte puţine 
studii şi pe eşantioane restrânse sau nediversificate. De aceea, acest capitol evidenţiază 
necesitatea testării empirice a validității predictive în raport cu criterii specifice, având 
în vedere că fundamentarea testului pe o teorie consacrată, riguros demonstrată, asigură 
doar premise favorabile privind generalizarea predictabilităţii acesteia în test. 

Prezentul capitol doreşte să ofere o imagine cât mai obiectivă a stadiului de dez- 
voltare a chestionarelor autohtone de personalitate. Dorim totuşi să atragem atenţia 
asupra faptului că sursele de informare au fost limitate la manualele chestionarelor şi 
la foarte alte puţine studii publicate de către autori. Suntem conştienţi că o analiză 
independentă presupune încorporarea unor dovezi echilibrate, provenind din surse 
multiple, care să confirme, respectiv infirme perspectivele singulare ale autorilor. Deşi 
acest deziderat nu a putut fi atins, am optat pentru analiza şi expunerea informaţiilor 
disponibile, în scopul promovării chestionarelor româneşti şi al stimulării demersurilor 
viitoare în această direcţie. 

Filtrarea informaţiilor privind aplicabilitatea, limitele, dar şi valoarea interpretativă 
îi aparţin în totalitate autorului acestui capitol. 


12.2. ABCD-M (autor: Mihaela Minulesu) 


12.2.1. Prezentarea generală 


Considerente istorice 

Chestionarul de personalitate ABCD-M este primul instrument construit în România, 
fundamentat şi documentat extensiv pe abordarea psiholingvistică. Inventarul ABCD-M 
a fost proiectat şi experimentat de Mihaela Minulescu împreună cu o echipă de colaboratori, 

experţi în domeniu şi studenţi. De-a lungul a 15 ani, ABCD-M a fost rafinat de autor 
şi îmbunătăţit constant, demersul laborios fiind concretizat în forma finală a chestio- 
narului care, alături de manual, este disponibil pe piaţa din România din 2008. 

Dezvoltarea ABCD-M se sprijină pe mai multe cercetări publicate în forma unor 
articole ştiinţifice şi capitole ale unor lucrări de specialitate (Minulescu, 1995; 
Minulescu, 1996; Minulescu, 1997; Minulescu, 2002 etc.). După 2008 însă, nu au 
mai fost identificate materiale ştiinţifice publicate care să susţină un demers robust de 
testare a personalităţii în cadrul teoretic-explicativ iniţiat de autoare. 

Activitatea de cercetare care fundamentează ABCD-M a debutat în anul 1994 şi a avut 
două obiective majore : a) replicarea în limba română a cercetărilor psiholexicale ale celor 
cinci mari dimensiuni factoriale ale personalităţii ; şi b) construirea şi experimentarea 
chestionarului autohton de personalitate pe taxonomia rezultată (Minulescu, 2008). 
Atingerea fiecărui obiectiv a presupus parcurgerea sistematizată a mai multor etape, 
prezentate mai jos. 

a) Replicarea în limba română a cercetărilor psiholexicale a celor cinci mari dimen- 
Siuni factoriale ale personalității. Ideea fundamentală a paradigmei psiholingvistice 
constă în faptul că, în limbajul fiecărui popor, sunt stocate în mod spontan toate per- 
cepţiile, judecăţile şi caracteristicile umane, care au un anumit specific cultural şi prin 
care se poate explica natura umană (Saucier şi Goldberg, 1996). Autorii argumentează 
că cercetările psiholingvistice presupun aşadar studierea lexicului limbii respective şi 
filtrarea acelor termeni descriptivi ai psihismului individual. 

Elaborarea taxonomiei descriptorilor de personalitate s-a realizat prin două metode. 
Prima a presupus identificarea tuturor adjectivelor şi substantivelor din Dicționarul 
explicativ al limbii române (DEX) şi reducţia în două etape a termenilor care nu vizau 
potenţiali descriptori de personalitate. A rezultat astfel un total de 453 de termeni 
relevanţi pentru descrierea personalităţii. A doua metodă a presupus studierea limba- 
jului folosit în situaţiile reale. Astfel, unui eşantion de 100 de studenţi i s-a solicitat să 
descrie prin intermediul adjectivelor sau substantivelor aspecte privind: imaginea de 
sine, imaginea de sine ideală, aspecte respinse ale imaginii de sine şi trăsături ale unei 
persoane semnificative. Adjectivele păstrate au fost calculate pe bază de frecvenţe. Cele 
două metode de elaborare a taxonomiei au fost folosite complementar, în sensul că s-au 
comparat şi eliminat termenii cu un grad mare de suprapunere. Forma finală a listei 
adjectivale a fost examinată de un grup de experţi, care a păstrat un total de 422 de 
descriptori. 

b) Construirea şi experimentarea chestionarului autohton de personalitate. Construirea 
chestionarului-pilot a pornit de la construcţia itemilor în funcţie de lista finală a descrip- 
torilor, împărţită în şapte categorii: descrieri de reacţii comportamentale, reacţiile 
celorlalţi la subiect, dorinţe şi interese, date biografice, opinii şi atitudini, atribute ale 
trăsăturii şi elemente de bizarerie comportamentală. Fiecare item a fost apoi evaluat şi 
reformulat/eliminat pe baza consensului unui grup de experţi. 

Studiul iniţial de pilotare a chestionarului, realizat pe un eşantion de 200 de per- 
soane, a condus la reținerea a cinci factori (Extraversiune, Agresivitate, Agreabilitate, 
Conştiinciozitate şi Intelect) semnificativi în conturarea domeniului personalităţii, 
aceştia explicând o mare parte din varianţa totală, respectiv 27,5%. Faţă de modelul 
original Big Five (Goldberg, 1992), se constată absenţa factorului Stabilitate emoţională, 
iar factorul Agreabilitate este împărţit în dimensiuni structurale : Dezagreabilitate-Ostilitate 

şi Agreabilitate-Sensibilitate. Rezultatele obţinute au condus spre o reanalizare mai 
profundă a conţinutului psihologic al factorilor obţinuţi, la compararea cu versiunile 
conturate în alte contexte lingvistice şi la redenumirea factorilor, aşa cum se va arăta 
ulterior în acest capitol (Extraversiune, Maturitate, Agreabilitate, Conştiinciozitate, 
Autoactualizare). S-a constatat, de asemenea, că cele două dimensiuni atipice fac refe- 
rire, de fapt, la emoţionalitate, care exprimă două componente ale Nevrotismului 
(Minulescu, 2008). 

Pilotarea formei iniţiale s-a realizat succesiv, pe mai multe loturi de persoane, 
urmărindu-se : stabilizarea numărului de itemi, egalizarea numărului de itemi pentru 
fiecare scală principală şi pentru fiecare subscală componentă, verificarea inteligibili- 
tăţii itemilor în cadrul populaţiei adulte cu un nivel de şcolarizare elementar, realizarea 
unui studiu de control al atitudinii respondentului, identificarea structurii ierarhice şi 
replicarea factorială, verificarea caracteristicilor psihometrice (Minulescu, 2008). Prin 
urmare, forma definitivă a chestionarului are un număr de 150 de itemi care acoperă 
în mod egal cele cinci scale majore corespondente celor cinci factori identificaţi. Fiecare 
scală cuprinde un număr de cinci subscale corespondente faţetelor. Redăm mai jos 
descrierile succinte ale factorilor şi faţetelor, aşa cum se regăsesc în forma finală a 
manualului ABCD-M. 


12.2.2. Descrierea factorilor 


a) Factorul Extraversiune 


Factorul Extraversiune, asemănător celorlalte mari dimensiuni ale Big Five, este privit 

ca fiind bipolar, scorurile obţinute de individ situându-l fie mai degrabă spre polul 

Extraversiunii, fie spre polul Introversiunii. Este de reţinut faptul că situarea la un pol 

sau altul, spre deosebire de alte operaţionalizări ale modelului Big Five (de exemplu, 

DECAS, NEO PI-R), aduce cu sine o valoare de judecată per se. În operaţionalizările 

tradiţionale, Introversiunea nu este considerată polul negativ al Extraversiunii. În 

ABCD-M însă, persoanele extravertite sunt caracterizate de adjective pozitive : ener- 

gice, vesele, dornice de socializare, participative, în timp ce persoanelor introvertite le 

sunt atribuite adjective precum: pasive, pesimiste, lipsite de umor etc. Factorul 

Extraversiune conţine cinci fațete, a căror semnificaţie, aşa cum se regăseşte în rapor- 

tul interpretativ (Minulescu, 2008), o putem desprinde din descrierea succintă asociată 

scorurilor T scăzute (20-40), medii (40-60) sau înalte (60-80) : 
E 1. Activism — scor scăzut (pasiv); scor mediu (energie şi iniţiativă moderate) ; 
scor înalt (activ) ; 

- E 2. Optimism — scor scăzut (pesimist) ; scor mediu (optimism moderat) ; scor înalt 
(optimist, emoţii pozitive) ; 

- E 3. Umor -— scor scăzut (lipsa umorului) ; scor mediu (umor moderat) ; scor înalt 
(cu umor, flexibil) ; 

- E 4. Abilitate interpersonală — scor scăzut (lipsit de ascendență) ; scor mediu (une- 
ori participant şi abil) ; scor înalt (cu ascendență socială, dominant) ; 

- ES. Afirmare personală — scor scăzut (dezinteresat de afirmare, conservator) ; scor 
mediu (nevoie moderată de reuşită) ; scor înalt (caută succesul). 

b) Factorul Maturitate 


Factorul Maturitate aduce în prim-plan aspecte legate de gestionarea agresivităţii şi 

a emoţiilor negative, la polul pozitiv, şi de condiţia de imaturitate, la polul negativ. 

Scalele componente sunt redate mai jos: 

- M 1. Respect - scor scăzut (manipulativ) ; scor mediu (comportament în general 
socializat) ; scor înalt (respect faţă de în ceilalţi) ; 

- M 2. Adaptare - scor scăzut (rebel) ; scor mediu (uneori stresat şi tensionat în 
relaţiile cu ceilalţi) ; scor înalt (adaptativ) ; 

- M 3. Prietenie — scor scăzut (despotic) ; scor mediu (centrare pe sine, acomodare 
moderată la ceilalţi) ; scor înalt (prietenos) ; 

- M4. Forța inhibiţiei — scor scăzut (iritabil, excitabil) ; scor mediu (inhibare mode- 
rată a tendinţelor emoţionale) ; scor înalt (controlul excitabilităţii) ; 

- M 5. Forța eului — scor scăzut (demonstrativ, egocentric) ; scor mediu (încredere 
în sine relativă, pot apărea situaţii de nesiguranţă) ; scor înalt (încredere în sine 
matură). 


c) Factorul Agreabilitate 


Scorurile ridicate la factorul Agreabilitate descriu un comportament moral, altruist, 
orientat spre ajutorarea celor din jur. Scorurile scăzute descriu un comportament lipsit 
de empatie, antisocial, încăpățânat şi egocentric. Faţetele componente : 

- A 1. Altruism — Scor scăzut (egoist) ; scor mediu (uneori e gata să sară în ajutor) ; 
scor înalt (altruist) ; 

- A 2. Romantism — Scor scăzut (insensibil) ; scor mediu (ceva mai visător şi sensibil 
la problemele altora); scor înalt (romantic, sentimental) ; 

- A 3. Căldură afectivă — scor scăzut (rece, neafectiv) ; scor mediu (ocazional tandru, 
ocrotitor) ; scor înalt (tandru, cald) ; 

- A 4. Empatie - scor scăzut (lipsit de empatie) ; scor mediu (capabil uneori să se 
pună în locul altora) ; scor înalt (empatic) ; 

- A 5. Onestitate — scor scăzut (lipsit de onestitate) ; scor mediu (corectitudine mode- 
rată) ; scor înalt (onest, corect). 


d) Factorul Conştiinciozitate 


Scorurile mari prezintă persoane organizate, punctuale, persistente, care îşi urmăresc 
scopurile cu tenacitate, în timp ce scorurile scăzute prezintă persoane mai puţin rigu- 
roase, care cedează repede în faţa obstacolelor, dezinteresate de perfecţionare. 

Scalele componente : 

- C 1. Voinţă, perseverenţă — scor scăzut (lipsit de mobilizare) ; scor mediu (perse- 
verare mediocră) ; scor înalt (cu voinţă, perseverenţă) ; 

- C2. Spirit de perfecțiune — scor scăzut (superficial) ; scor mediu (spirit de perfec- 
țiune mediu) ; scor înalt (studios) ; 

- C3. Raționalitate — scor scăzut (subiectiv, irațional) ; scor mediu (în general preferă 
să înţeleagă, să conştientizeze) ; scor înalt (raţional, obiectiv) ; 

- C 4. Planificare — scor scăzut (risipitor) ; scor mediu (îşi gestionează cu relativă 
exactitate condiţia materială) ; scor înalt (planificat) ; 

- CS. Autodisciplină - scor scăzut (fără autoconstrângeri) ; scor mediu (îşi gestio- 
nează normal reacţiile emoţionale) ; scor înalt (control emoţional, calm). 

e) Factorul Autoactualizare 


Scorurile mari identifică persoanele motivate de dezvoltarea personală, de ascensi- 
une, transformare şi autodepăşire. Persoanele cu scoruri scăzute preferă mai degrabă 
să se raporteze la trebuinţele şi nevoile imediate, sunt autosuficiente, fără a fi preocu- 
pate de evoluţia personală. 

Scalele componente : 

- AC 1. Aprofundare — scor scăzut (platitudine intelectuală) ; scor mediu (curiozitate 
mediocră) ; scor înalt (spirit de aprofundare) ; 

- AC 2. Toleranţă - scor scăzut (interpretativ) ; scor mediu (capacitate mai redusă 
de a aborda lucrurile realist) ; scor înalt (tolerant, deschis) ; 

- AC 3. Rafinare — scor scăzut (rudimentar) ; scor mediu (preocupare mediocră de 
autooptimizare) ; scor înalt (spirit de rafinare personală) ; 

- AC 4. Independenţă - scor scăzut (dependent); scor mediu (uneori capabil de 
asumarea răspunderii) ; scor înalt (independent şi responsabil) ; 

- AC 5. Creativitate — scor scăzut (lipsa creativităţii) ; scor mediu (imaginaţie şi 
nevoie de schimbare mediocră) ; scor înalt (creativ). 


În rândurile de mai sus, pentru o redare cât mai acurată, am utilizat în mare parte 
terminologia şi descrierile propuse de autoare. Vrem însă să atragem atenţia asupra 
unui fapt categoric: chestionarele de personalitate surprind stiluri preferențiale auto- 
raportate, nicidecum informaţii privind abilitățile sau capabilitățile persoanei respec- 
tve. 


12.2.3. Administrarea şi scorarea 


ABCD-M este un instrument cu autoadministrare. Administrarea şi scorarea se pot 
realiza de persoane care nu au pregătire formală sau studii de specialitate, dar inter- 
pretarea rezultatelor este doar apanajul specialiştilor, conform codului deontologic al 
profesiei de psiholog. 

Timpul mediu de completare a chestionarului este de aproximativ 35 de minute 
datorită formei facile a itemilor, nivelul de înţelegere fiind accesibil unei persoane cu 
studii medii. În situaţia în care avem persoane care nu sunt şcolarizate sau care prezintă 
particularităţi clinice, se ia în calcul parcurgerea itemilor prin citirea lor de către 
administrator. Un interval de completare care depăşeşte 45 de minute poate indica 
dificultăţi de înţelegere a instructajului, lentoare sau dorinţă deliberată de control al 
rezultatelor (Minulescu, 2008). 

Instructajul este esenţial nu doar pentru bunul mers al testării, ci şi pentru a asigura 
premisele angajării unei conduite oneste din partea respondentului, neexistând o scală 
propriu-zisă, care să surprindă dezirabilitate socială. 

În instructaj se accentuează importanţa raportării la comportamente şi preferinţe 
proprii într-o manieră realistă, dar şi faptul că nu există răspunsuri corecte sau greşite. 
Respondenţii sunt îndrumați să citească afirmaţiile şi să cântărească în ce măsură 
acestea le sunt caracteristice, bifând răspunsul pe o scală în cinci trepte, care variază 
de la total acord la total dezacord. 

Partea de administrare reprezintă oportunitatea de culegere a primelor informaţii 
despre profilul candidatului, prin observarea directă a atitudinii manifeste, care poate 
denota nesiguranţă vs siguranţă de sine, tensiune vs relaxare etc. (Minulescu, 2008). 


12.2.4. Scorarea răspunsurilor, trasarea profilului şi interpretarea 


Scorarea răspunsurilor şi elaborarea profilului grafic se pot realiza atât automat, prin 
aplicaţia on-line pusă la dispoziţie pe site-ul furnizorului, cât şi manual, de către eva- 
luator. 

Scorarea manuală se realizează după un algoritm simplu, cu ajutorul unei fişe de 
scorare puse la dispoziţia evaluatorului, alături de trei fişe de profil (profilul eşantio- 
nului general, al eşantionului de gen feminin şi cel al eşantionului de gen masculin). 

Fişa de scorare permite însumarea rapidă a scorurilor brute obţinute de respondent 
pentru fiecare scală şi subscală a chestionarului. 

În funcţie de scopul evaluării, rezultatele sunt raportate la unul dintre cele trei 
profiluri. Profilurile sunt, practic, etaloanele chestionarului, exprimate în scoruri stan- 
dardizate (T şi centile), care ţin cont de caracteristicile populaţiei. 

Testul ABCD-M constă în manualul utilizatorului, chestionarul ABCD-M sub forma 
unei broşuri, o fişă de evaluare, una de scorare, trei fişe de profil (etalonul compozit, 
etalonul pe populaţia masculină şi feminină), precum şi o fişă de prezentare rezumativă 
a celor cinci mari dimensiuni. 

În varianta on-line, evaluatorul are acces la un raport interpretativ, care este struc- 
turat în două părţi: reprezentarea grafică şi numerică a profilului candidatului şi 
expunerea descriptivă a profilului. 

Partea iniţială a raportului cuprinde un grafic liniar al scorurilor obţinute de res- 
pondent. Pentru fiecare scală şi subscală a chestionarului sunt raportate scorurile brute, 
centilele şi scorurile T. Următoarea reprezentare grafică permite o bună vizualizare a 
nivelului de situare a respondentului în raport cu etalonul specific. Expunerea descrip- 
tivă a profilului constă în rezumarea nivelurilor extreme şi a celui mediu pentru fiecare 
dintre cei cinci superfactori (scor înalt, scor mediu şi scor scăzut). 

Înainte de interpretarea efectivă a rezultatelor, se sugerează ca în cazul oricărei 
testări să se verifice veridicitatea rezultatelor, zona vulnerabilă a chestionarelor de 
personalitate, mai ales a acelora construite pe baza teoriei clasice a răspunsului la itemi. 

Autoarea ABCD-M a încercat să preîntâmpine tendinţa de faţadă încă din etapa de 
construcţie a itemilor, printr-o selecţie raţională a modului de combinare a acestora, 
astfel încât respondentului să-i fie greu să intuiască legătura dintre itemi şi trăsătura 
țintită. Încercarea conştientă de a scora pozitiv la o anumită trăsătură, prin alegerea 
itemilor presupuşi a fi conformi, ar trebui să conducă la un profil incongruent (Minulescu, 
2008). Transparenţa sau lipsa de transparenţă a procesului de mapare item-trăsătură 
nu este însă susţinută de studii ce pot fi consultate. 

Consecvenţa răspunsurilor este verificată prin raportarea la un indice de frecvenţă 
a răspunsurilor pozitive (FrpA vs FrpB). FrpA reprezintă frecvenţa răspunsurilor pozi- 
tive din prima jumătate a chestionarului (A), iar FrpB - frecvenţa răspunsurilor pozi- 
tive din a doua jumătate a chestionarului (B). Abordarea complet diferită a celor două 

părţi necesită precauţie în interpretare şi, evident, o intervievare atentă a respondentu- 
lui, în scopul identificării cauzei (Minulescu, 2008). 

Pentru o interpretare exhaustivă, cunoaşterea aprofundată a modelului Big Five, a 
ipotezei psiholingvistice, a modului de concepere şi structurare a probei este o condi- 
ție primară. Interpretarea propriu-zisă a profilului este nuanţată în primul rând de 
scopul evaluării. Spre exemplu, în situaţiile de selecţie profesională, obiectivul testării 
lui, în psihodiagnoza cuplului obiectivul fiind identificarea similitudinii şi complemen- 
tarităţii celor doi parteneri etc. 

Aşa cum pertinent semnalează autoarea (2008), un psihodiagnostic precis este, în 
mare măsură, dependent de competenţa evaluatorului, de identificarea precisă a crite- 
riilor şi de integrarea adecvată a informaţiilor din surse multiple. 


12.2.5. Caracteristicile psihometrice 


a) Etalonarea 


Eşantionul normativ românesc ABCD-M are un volum total de N = 2.015 persoane, 
903 bărbaţi (44,81%) şi 1.112 femei (55,19%). Cei mai mulţi respondenţi s-au încadrat 
în categoria de vârstă 18-25 ani (N = 958), iar cei mai puţini în categoria de vârstă 
peste 51 de ani (N = 56). 10,32% dintre chestionare au fost administrate în zone rurale, 
iar 89,68% în zone urbane. Din punctul de vedere al regiunii de provenienţă a respon- 
denţilor, cea mai bine reprezentată, cu un procent de 22,13%, a fost zona statistică 8 
(Bucureşti), iar cea mai puţin reprezentată, zona 1 (Nord-Est), cu doar 4,67%. 


b) Diferenţele între subgrupurile eşantionului normativ românesc în funcţie de gen 
şi vârstă 

S-a efectuat o analiză pentru a se stabili dacă există diferenţe semnificative între 
scorurile medii obţinute pentru diverse subgrupuri, în funcţie de gen şi de categoria 
de vârstă, folosindu-se testul / pentru eşantioane independente (Minulescu, 2008). 

Diferenţele de gen evidenţiază faptul că femeile obţin scoruri medii semnificativ 
mai înalte decât bărbaţii pe două scale: Autoactualizare (£ = 4,01, p < 0,01) şi 
Agreabilitate (7 = 13,03, p < 0,01). Bărbaţii obţin scoruri semnificativ mai mari decât 
femeile pe scala Maturitate (7 = 3,52, p < 0,01). Pe scalele Extraversiune şi Con- 
ştiinciozitate, diferenţele nu sunt semnificative din punct de vedere statistic. Analiza 
mediilor la nivelul diverselor categorii de vârstă evidenţiază o interesantă evoluţie odată 
cu înaintarea în vârstă, în sensul obţinerii unor valori mai ridicate pe scalele : Conştiin- 
ciozitate, Agreabilitate, Maturitate şi Autoactualizare, respectiv valori mai scăzute pe 
scala Extraversiune. 


c) Fidelitatea 


Consistenţa internă şi fidelitatea test-retest sunt cele mai utilizate proceduri psiho- 
metrice pentru estimarea fidelității unui test psihologic (Cortina, 1993). 

Consistenţa internă, exprimată prin coeficientul a, măsoară gradul în care itemii 
componenți ţintesc acelaşi construct (Cortina, 1993). În manualul utilizatorului sunt 

redaţi coeficienţii de consistenţă internă atât ai scalelor, cât şi ai subscalelor, pentru 
eşantionul general, dar şi pentru subeşantioanele definite pe bază de gen. În cazul 
eşantionului total, coeficienţii variază de la 0,68 pentru subscala Autodisciplină la 0,76 
pentru subscala Respect. Bărbaţii au obţinut indici de consistenţă internă între minim 0,62 
pentru subscala Romantism şi maxim 0,84 pentru scala Raţionalitate. Femeile au avut 
indici de consistenţă internă situaţi între un minim de 0,68 pentru subscala Autodisciplină 
şi un maxim de 0,68 pentru subscala Respect. Valorile indicate, deşi scad uşor sub 
pragul teoretic acceptat de 0,70, sunt explicabile la nivelul subscalelor, datorită tota- 
lului scăzut de itemi componenți, în număr de şase. Scalele factoriale cu câte 30 de 
itemi au coeficienţi mari, între 0,86 pentru scala Agreabilitate şi 0,91 pentru scala 
Maturitate (Minulescu, 2008). 


d) Stabilitatea test-retest 


Fidelitatea test-retest evaluează măsura în care aceiaşi respondenţi obţin rezultate 
similare în urma a două aplicări ale testului despărțite de un anumit interval de timp 
(Popa, 2011). O bună congruenţă a rezultatelor între cele două administrări oferă indi- 
cii de stabilitate a rezultatelor în timp. 

Un studiu restrâns, efectuat pe 47 de participanţi, a evaluat fidelitatea test-retest a 
scalelor şi subscalelor ABCD-M. Fidelităţile faţetelor variază între 0,70 pentru subscala 
Voinţă şi 0,80 pentru subscala Respect. Fidelităţile scalelor Extraversiune, Maturitate, 
Agreabilitate, Conştiinciozitate, Autoactualizare au fost stabilite la 0,89, 0,92, 0,86, 
0,87, respectiv 0,84. 


e) Validitatea de conținut 


Acest tip de validitate se referă la reprezentativitatea eşantionului de itemi din care 
este alcătuit testul (Lawshe, 1975). Spre deosebire de majoritatea tipurilor de validitate, 
aceasta nu poate fi cuantificată printr-un indice, ci se stabileşte raţional, pe baza unei 
analize a plajei de comportamente specifice constructului măsurat, prin apel la judecata 
experţilor. În cazul ABCD-M, formularea itemilor s-a făcut ţinând cont de o teorie 
coerentă, consacrată, procesul de filtrare şi ajustare a itemilor fiind menţionat deja în 
secţiunea dedicată dezvoltării chestionarului. 


f) Validitatea de construct (sau conceptuală) 


Validitatea de construct răspunde în esenţă la întrebarea: „Acest grupaj de itemi 
măsoară în realitate constructul vizat ?” (Aamodt, 2012). Informaţii despre validitatea de 
construct a unui test pilotat se obţin de obicei prin raportarea la un test consacrat, 
dezvoltat pe aceleaşi fundamente teoretice (validitatea concurentă) sau, prin contrast, 
prin raportarea la un test care evaluează un cu totul alt construct (validitate divergentă). 

Chestionarul ABCD-M a fost aplicat într-o cercetare-panel foarte amplă, cu un 
număr relativ mare de alte teste. Studiul s-a bazat pe un total de aproximativ 2.200 de 
itemi aparţinând unor chestionare diverse, unui număr de 89 participanţi, de ambele 
sexe, cu vârste cuprinse între 14 şi 60 de ani. 


8) Corelaţiile cu indicatori europeni ai modelului Big, Five 

BFQ (Big Five Questionnaire, Caprara, Barbaranelli şi Borgogni, 2005) indică o 
suprapunere puternică între anumite scale şi fațete ale ABCD-M şi scale corespondente 
din BFQ. Cele mai reprezentative relaţii de acest fel se remarcă la nivelul faţetelor 

Extraversiunii, dar şi al faţetelor din Agreabilitate sau Conştiinciozitate. Astfel, 
Activismul din ABCD-M se corelează cu Dinamismul din BFQ (r = 0,40; p < 0,01); 
Afirmarea personală din ABCD-M cu Afirmarea personală din BFQ (r = 0,41 ; p < 0,01). 
Faţeta Onestitate se corelează cu Cordialitate (r = 0,34; p < 0,01) şi Cooperare 
(r = 0,27; p < 0,01) din BFQ. Conştiinciozitatea, măsurată de BFQ, se corelează 
puternic pozitiv şi semnificativ cu scale ale ABCD-M precum Voinţă (r = 0,46; p < 0,01), 
Spirit de perfecţiune (r = 0,29; p < 0,01), Planificare (r = 0,36; p < 0,01) şi 
Autodisciplină (r = 0,28; p < 0,01). Aşa cum era de aşteptat, cele mai puţine cores- 
pondenţe regăsim pentru factorii Maturitate şi Autoactualizare din ABCD-M, cei doi 
factori identificaţi de autoare fiind mai degrabă tipici pentru cultura românească, 
neregăsindu-se ca atare în modelul canonic Big Five. Există, de asemenea, şi câteva 
abateri surprinzătoare de la modelul canonic. Spre exemplu, Optimismul, care este 
considerat de ABCD-M o faţetă a Extraversiunii, corelează puternic cu o faţetă a 
Agreabilităţii, Cordialitatea (r = 0,47; p < 0,01). 

Corespondenţa conceptuală dintre modelul autohton cu cinci factori şi modelul 
tradiţional Big Five identificată de studiul corelaţional dintre ABCD-M şi BFQ este, 
de altfel, replicată şi de studiul corelaţional din ABCD-M şi BFA (Big Five Adjectives, 
Caprara, Barbaranelli şi Steca, 2002), varianta adjectivală a BFQ. În plus, corelaţiile 
între scalele ABCD-M şi NEO PI-R (NEO Psychological Inventory — Revised, Costa 
şi McCrae, 1992) evidenţiază o serie de corespondențe conceptuale care permit inter- 
pretări variate. Pe lângă studiile de validitate conceptuală realizate cu cele trei chesti- 
onare menţionate anterior, fundamentate pe modelul Big Five, s-au făcut analize 
comparative şi cu alte modele factoriale ale personalităţii, pe care doar le amintim : 
Scalele Eysenck pentru Adulţi : EPQ-R şi IVE (Eysenck şi Eysenck, 1991), Chestionarul 
Psihologic California (California Psychological Inventory, Gough, 1982, 1996, 2005), 
NPQ (Nonverbal Personality Questionnaire, Paunonen, Jackson şi Ashton, 2004), FPI 
(Preiburger Persânlichkeitsinventar, Fahrenberg, Hampel şi Selg, 2001) etc. Aplicarea 
în paralel a ABCD-M şi a chestionarelor menţionate identifică o serie de corelaţii care 
susţin interpretarea dată de autoare. 


12.2.6. Aplicabilitatea 


Domeniile generale de aplicare, aşa cum sunt recomandate în manualul chestionarului 
(2008), în care ABCD-M îşi reflectă utilitatea, sunt psihologia organizaţională şi a 
resurselor umane, psihologia şi consilierea educaţională, psihologia clinică, psihoterapia. 

Fiind un chestionar fundamentat pe modelul Big Five, pe baza vastelor studii privind 
personalitatea în context organizaţional, se pot face inferenţe privind puterea predictivă 
a ABCD-M în procesele de selecţie de personal, de identificarea a talentelor, în dia- 
gnoza echipelor etc. 

În general, dintre cele cinci dimensiuni, Conştiinciozitatea este cel mai bun predic- 
tor al productivităţii la locul de muncă, indiferent de specificul activităţii sau de con- 
textul organizaţional (Schmidt şi Hunter, 1998). Agreabilitatea este semnificativă şi se 
corelează pozitiv cu lucrul în echipă sau cu comportamentele subscrise comportamen- 
telor civic-organizaţionale şi negativ cu comportamentele contraproductive (Barrick, 

Stewart, Neubert şi Mount, 1998; Berry, 2007; Salgado, 2002). Extraversiunea este 
asociată cu performanţa în posturi specifice care au o mare componentă de interacţiune, 
spre exemplu în vânzări (Barrick şi Mount, 1991 ; Hurtz şi Donovan, 2000). Stabilitatea 
emoţională se corelează semnificativ cu satisfacția la locul de muncă (Judge, Heller şi 
Mount, 2002). Deschiderea către experienţă este cel mai puţin asociată cu criteriile de 
performanţă (Griffin şi Hesketh, 2004). 

Cu toate acestea, ABCD-M nu a fost proiectat ca un instrument dedicat personali- 
tăţii manifeste în contextul muncii, existând o serie de itemi ce nu pot fi asociaţi 
vreunui criteriu de performanţă (spre exemplu : Îmi place muzica şi pot spune că sunt 
un meloman ; Sunt o fire romantică) sau care, deşi îşi pot găsi utilitatea, nu prezintă 
validitate de faţadă (spre exemplu: Mă port mereu ca un răsculat ; Duioşia este felul 
meu de a mă exprima). Lipsesc, de asemenea, studii locale de validare care să certifice 
ABCD-M ca instrument predictiv pentru criteriile specifice de performanţă în muncă. 

ABCD-M nu a fost construit nici ca un chestionar dedicat psihopatologiei, chiar 
dacă modelul teoretic pe care se bazează permite ipoteze privind dispoziţii generale 
înrădăcinate diferențiat în spectrul tulburărilor clinice sau subclinice (Minulescu, 2008). 
Deşi există forma unor studii de caz individuale care par să identifice comportamente 
subscrise ariei clinice, nu au fost efectuate studii de validare sistematice care să susţină 
capacitatea predictivă pentru psihopatologie. 

În contextul consilierii educaţionale şi vocaţionale, chestionarul ABCD-M poate 
sprijini înţelegerea stilului motivaţional şi atitudinal al persoanei evaluate, fiind adecvat 
pentru adolescenţi sau pentru persoanele aflate în faza de explorare a schimbării pro- 
fesiei (Minulescu, 2008). 

În contextul consilierii psihologice, instrumentul poate sprijini clienţii în stabiliza- 
rea imaginii de sine şi, de ce nu, în evidenţierea posibilelor resurse personale sau 
mecanisme adaptative (Minulescu, 2008). 


12.3. Big Five Plus (autor: 'Ticu Constantin) 


12.3.1. Prezentarea generală 


Big Five Plus este un chestionar autohton fundamentat pe modelul cel mai larg cunos- 
cut şi utilizat în investigarea personalităţii, modelul Big Five (Goldberg, 1999). Eforturile 
de construire şi validare a instrumentului îi aparţin lui Ticu Constantin şi echipei sale 
de experţi practicieni şi studenţi ai Universităţii „Alexandru loan Cuza” din Iaşi. 
Obiectivul echipei de cercetare a fost proiectarea unui inventar complex de evaluare, 
care să surprindă specificul modului de a gândi şi acţiona al românilor şi care să reducă 
tendinţa de management al impresiei, problemă comună a chestionarelor de persona- 
litate (Constantin, Macarie, Gheorghiu, Iliescu, Fodorea şi Căldare, 2008). Forma 
actuală este rezultatul muncii de peste nouă ani depusă de cercetători pentru definirea 
şi calibrarea chestionarului, asigurând bune premise pentru dezvoltarea unui instrument 
riguros şi util practicienilor, în acord cu exigenţele ştiinţifice. Chestionarul Big Five 
Plus a fost proiectat pentru a fi aplicat în context organizaţional, Constantin (2013) 
recomandându-l şi în scop clinic sau educaţional. 

Considerente istorice 


Construirea Big Five Plus s-a realizat în România începând cu anul 2007, versiunea 
curentă fiind rezultatul reviziei realizate în anul 2008. Fundamentul operaţionalizării 
chestionarului îl reprezintă cei cinci factori (Extraversiune, Agreabilitate, Nevrotism, 
Conştiinciozitate şi Deschidere) şi cele 30 de fațete ale modelului IPIP-NEO (International 
Personality Item Pool Representation of the NEO PI-R), descrişi de Goldberg (1999). 

În etapa de construcţie a chestionarului s-a pornit de la o abordare raţională şi 
secvenţială pentru identificarea situaţiilor şi comportamentelor condensate în itemii 
componenți, ţinându-se cont atât de subfactorul analizat, cât şi de factorul principal. 
Pentru fiecare subfactor sau faţetă, fiecare membru al echipei de cercetare a propus 
câte 3-5 exemple de comportamente tipice plasate la ambele extreme. Analiza logică de 
conţinut a fost realizată apoi la întâlnirile periodice de lucru (Constantin er a/., 2008). 

Pentru a controla tendinţa de faţadă, autorii au formulat itemi cu două variante de 
răspuns, egale ca dezirabilitate sau conotaţie socială. Candidaţilor li se solicită să 
selecteze dintr-o pereche de afirmaţii pe aceea care li se potriveşte cel mai bine. Acest 
format, întâlnit în literatura de specialitate şi sub denumirea de ipsativ, implică „o 
alegere forţată” pe baza unei judecăţi comparative a minimum doi stimuli, spre deo- 
sebire de situaţiile în care respondentul trebuie să facă o judecată absolută pe o scală 
(de exemplu, Likert) asupra unui singur stimul (Brown şi Maydeu-Olivares, 2012). Deşi 
această prezentare este puţin agreată de candidatul care se simte astfel constrâns, ea 
este deosebit de utilă pentru situaţiile în care se iau decizii importante, cum ar fi 
selecţia de personal, pentru a contracara efectul dezirabilităţii (Christiansen, Burns şi 
Montgomery, 2005 ; Jackson, Wroblewski şi Ashton, 2000; Bartram, 2007) sau al 
tendinței centrale (Cheung şi Chang, 2002). 

Pentru fiecare factor au fost generaţi peste 200 de itemi, care au fost analizaţi şi, 
după caz, reformulaţi, completaţi sau eliminaţi. 

Versiunea iniţială a chestionarului, supusă pretestării, a conţinut 306 itemi, cu câte 
60 de itemi repartizaţi pe fiecare dintre cei cinci factori principali. În plus, autorii au 
propus un nou subfactor, Perfecţionismul, dimensiune corespondentă factorului 
Conştiinciozitate (Constantin er a/., 2008), evaluat prin şase itemi, care ulterior însă 
a fost eliminat (Opariuc, 2013). 

Dorind să păstreze principiul economicităţii, autorii şi-au propus înjumătăţirea 
numărului de itemi. Filtrarea lor a ţinut cont de capacitatea acestora de discriminare 
şi de diversitatea eşantioanelor de comportament surprinse în cadrul fiecărui subfactor 
(Macarie, Constantin, Orzan, Constantin şi Fodorea, 2008). 

După o nouă analiză a consistenţei interne la nivel de factori şi subfactori şi a stu- 
diilor factoriale, structura chestionarului a fost optimizată. Astfel, varianta finală Big 
Five Plus conţine în total 240 de itemi, câte opt pentru fiecare subfactor şi 48 pentru 
fiecare dintre cei cinci factori ai modelului (Constantin, 2015). 

12.3.2. Caracteristicile psihometrice 


a) Fidelitatea 


Fidelitatea unui test este preocupată de precizia acestuia de măsurare. Fidelitatea este 
O caracteristică a fiecăreia dintre scalele sau subscalele conţinute de un test. Există trei 
moduri principale în care fidelitatea unui chestionar de personalitate poate fi estimată, 
şi anume : consistenţa internă, metoda test-retest şi metoda formelor paralele (Radu, 2003). 
Pentru Big Five Plus nu avem la dispoziţie date privind corelaţia formelor paralele, 
deoarece nu există forme paralele ale testului. 

Redăm aşadar mai jos o sinteză a aspectelor principale care ţin de consistenţa internă 
şi de stabilitatea test-retest, aşa cum se regăsesc în documentaţia Big Five Plus. 

Analiza consistenţei interne a instrumentului a fost realizată în trei etape, pe seturi 
de date independente (Constantin, 2015). Datele raportate obţinute în urma analizelor 
factorilor principali confirmă coeficienţi a foarte ridicaţi, peste 0,80 pentru toţi cei 
cinci factori. Calcularea coeficienţilor Kuder-Richardson indică de asemenea că nu 
există diferenţe majore între coeficienţii de consistenţă internă evaluaţi prin cele două 
metode (Constantin, 2015). 

Există o serie de informaţii privind indicii de consistenţă internă pentru faţetele 
celor cinci factori, valorile raportate variind de la un studiu la altul. Regăsim în lite- 
ratură (Constantin, Macarie, Gheorghiu, Potlog şi Iliescu, 2010) câteva referinţe în 
acest sens, raportate pentru faţetele a două scale, care aparţin însă unor variante inter- 
mediare ale chestionarului. Coeficienţii de consistenţă internă raportați pentru faţetele 
factorului Extraversiune variază de la un minim de 0,61 (pentru subscala Sociabilitate) 
din varianta restrânsă a chestionarului (cinci itemi pentru fiecare faţetă) la un maxim 
de 0,79 pentru aceeaşi subscală, însă pentru varianta iniţială a chestionarului (zece 
itemi pentru fiecare faţetă). În cazul factorului Deschidere, trei subfactori (Emoţionalitate, 
Intelect, Liberalism) nu ating pragul minim acceptat pentru ambele variante ale ches- 
tionarului. Conform autorilor (Constantin et al., 2008), rezultatele prezentate au 
condus la formularea unor strategii de lucru în scopul optimizării, ce urmează a fi 
implementate. 

Într-o analiză recentă, nepublicată, realizată pe un lot de 4.647 de persoane, 
Opariuc (2013) analizează consistenţa scalară la nivelul celor 30 de subfactori, rapor- 
tând valori de peste 0,70 pentru scalele Prudenţă, Vulnerabilitate, Furie, Veselie şi 
Sociabilitate, valori sub 0,50 pentru scalele Liberalism, Intelect şi Ambiţie, celelalte 
22 de scale având indici a cuprinşi între 0,50 şi 0,70. 

După analizele menţionate, conform autorului testului (2015), s-au construit itemi 
alternativi în scopul redefinirii chestionarului. Pe un lot de 1.500 persoane s-a aplicat 
o versiune cu 278 de itemi, dintre care 38 de itemi noi/alternativi, testaţi pentru a 
corecta aspecte legate de consistenţă. 

Datele raportate în forma actuală a manualului (2015) confirmă respectarea condi- 
ţiei impuse în literatura de specialitate, cea a unui minim de 0,70 ale valorilor o pen- 
tru majoritatea faţetelor. Există încă şi fațete a căror valoare este mai scăzută, spre 
exemplu, Intelect (0,57), Emoţionalitate (0,47). 

b) Fidelitatea test-retest 


Stabilitatea scorurilor scalelor Big Five Plus a fost evaluată pe un eşantion de 302 par- 
ticipanţi (Constantin, 2013), dintre care 38,1% au fost de sex masculin, iar 55,6% de 
sex feminin. Din totalul participanţilor la studiu, 1,7% au studii gimnaziale, 54,6% 
liceale şi 39,7% universitare. Participanţii aveau vârste cuprinse între 15 şi 77 de ani 
(M = 34,98; SD = 11,55). Retestul a fost efectuat la o distanţă de şase luni de la 
prima testare. 

Pentru principalii factori, indicii de stabilitate test-retest sunt cuprinşi între 0,67 (pentru 
Agreabilitate) şi 0,77 (pentru Nevrotism). Autorii testului explică valorile mai scăzute 
printr-o potenţială tendinţă de faţadă, specifică chestionarelor prin autoraportare, sau 
printr-un controlul scăzut al modalităţii de administrare, care s-a făcut de către studenţi. 
Considerăm totuşi că aceste aspecte ar fi fost surprinse prin scalele de validare conţi- 
nute. În plus, unul dintre principalele argumente aduse în favoarea alegerii formatului 
cu itemi dihotomici, egal dezirabili, a fost tocmai acela al avantajului unei rezistenţe 
mari la tendinţa de faţadă (Constantin er al., 2008). 

Este de menţionat faptul că instrumentul trece printr-un proces continuu de optimi- 
zare, stabilitatea test-retest urmând a fi reconfirmată în condiţii mai bine controlate şi 
pe un eşantion reprezentativ (Constantin, 2013). 

În cazul măsurării fidelității prin metoda test-retest, nu au fost publicate informaţii 
privind indicele niciuneia dintre subscale. 


c) Validitatea de construct 


Validitatea de construct este măsura în care o scală evaluează un anumit construct 
ipotetic sau o trăsătură şi este de obicei demonstrată empiric prin furnizarea de dovezi 
convergente. Verificarea validității convergente s-a făcut printr-un studiu în care s-au 
comparat patru chestionare fundamentate pe acelaşi model teoretic (Constantin, 2015). 
Rezultatele studiului sunt prezentate de autor în sprijinul susţinerii validității concurente, 
însă datele nu au fost raportate la niciun criteriu, designul de cercetare fiind mai degrabă 
tipic analizelor comparative de construct. 

Studiul derulat pe un eşantion de 293 de participanţi confirmă faptul că inventarul 
Big Five Plus evaluează cei cinci factori principali ai modelului Big Five cel puţin la 
fel de bine ca oricare dintre cele trei probe consacrate folosite ca reper, şi anume: 
Chestionarul DECAS (Sava, 2008), Chestionarul Big Five-IPIP (Goldberg, 1999) şi 
Inventarul de Personalitate NEO PI-R (Costa şi McCrae, 1992). Corelaţiile între scoru- 
rile la factorii şi domeniile N, E, O, A şi C au fost de: 0,79, 0,86, 0,74, 0,80 şi 0,84. 


d) Validitatea de criteriu 


În contextul psihologiei ocupaţionale, validitatea de criteriu exprimă relaţia dintre 
rezultatele unui test şi o măsură a performanţei la locul de muncă. Din punct de vedere 
practic, validitatea legată de criterii este cea mai importantă formă de validitate pentru 
susţinerea utilității chestionarului şi pentru a arăta eficienţa acestuia în practica profe- 
sională. Conform lui Guion (1977), există două tipuri de validităţi de criteriu : validi- 
tatea predictivă şi validitatea concurentă. 

În cazul validității predictive, testul administrat este corelat cu performanţele pro- 
fesionale măsurate după o perioadă de timp; un coeficient de validitate semnificativ 
va fi astfel un indicator al capacităţii predictive a testului experimentat. 

Până în acest moment, nu există studii publicate de validitate predictivă a chestio- 
narului Big Five Plus. 

Validitatea concurentă presupune ca în paralel cu testarea să se solicitare şi date 
legate de performanţa profesională a lotului investigat. Cele două seturi de date sunt 
supuse calculului de corelaţie pentru a vedea dacă între ele există sau nu o relaţie 
semnificativă sau prin apel la procedura statistică de regresie. 

Validitatea concurentă a fost investigată într-un studiu realizat de Dimitriu şi 
Constantin (2010) pe 132 de angajaţi din cadrul unei firme de distribuţie a produselor 
farmaceutice (113 agenţi de vânzări şi 19 coordonatori sau directori de vânzări). Astfel, 
performanţa agenţilor se corelează cu Sociabilitatea (r = 0,42, p < 0,01), Nivelul de 
activism (r = 0,44, p < 0,01), Eficienţa personală (r = 0,34, p < 0,01), Ambiţia 
(r = 0,35, p < 0,01), Nevoia de realizare (r = 0,38, p < 0,01), Perseverenţa (r = 0,27, 
p < 0,01), Imaginaţia (r = 0,21, p < 0,01) şi Intelectul (r = 0,25, p < 0,01), în 
timp ce performanţa directorilor de vânzări se corelează cu Sociabilitatea (r = 0,61, 
p < 0,01) şi cu Nivelul de activism (r = 0,47, p < 0,01). 

A fost definită şi o ecuaţie de regresie generală pe baza căreia se pot face predicții 
ale nivelului de performanţă pentru ambele categorii de angajaţi, în funcţie de cei cinci 
factori ai modelului Big Five : Performanţă = 1,02 + (0,37) Conştiinciozitate + (0,20) 
Deschidere + (0,19) Extraversiune. 

Conform autorului testului (2013), în ultimii ani au fost realizate şi alte studii simi- 
lare care vin în susţinerea puterii predictive a chestionarului Big Five Plus, studii ce 
urmează a fi publicate. 


e) Normarea 


Inventarul a fost etalonat în baza unui studiu derulat pe un eşantion naţional de 
1.340 de persoane, alcătuit în mod proporţional cu frecvenţa din cadrul populaţiei 
României după criteriile gen, nivel de studii, vârstă, zonă statistică (Constantin, 2015). 
Datele au fost culese atât prin aplicarea metodei tip creion-hârtie (54,6%), cât şi 
on-line (45,4%). 

Eşantionul normativ românesc este alcătuit din 49% bărbaţi şi 51 % femei. Distribuţia 
eşantionului pe variabila nivel de studii este următoarea: 17,4% studii superioare, 
41,1% studii medii şi 41,5% studii primare. Vârsta eşantionului este redată pe cinci 
categorii, fără raportarea mediilor şi a abaterilor standard: N (15-24 de ani) = 13,9%, 
N (25-34 de ani) = 19,1%, N (35-44 de ani) = 19,3%, N (45-54 de ani) = 16,8%, 
N (55-64 de ani) = 15,4% şi N (peste 65 de ani) = 14,8%. 


12.3.3. Administrarea şi scorarea 


Chestionarul Big Five Plus este o probă psihologică şi, deşi nu se menţionează în mod 
explicit, accesul la el ar trebui limitat doar la utilizatorii care au o formare de specia- 
litate, respectiv absolvenţi ai specializării psihologie. 

Administrarea chestionarului se poate face atât în varianta tradiţională, de tip cre- 
ion-hârtie, cât şi on-line, direct de pe platforma furnizorului. În afară de instrucţiunile 
generale specifice procesului de evaluare de personalitate, în ambele variante de testare 

persoanele evaluate sunt instruite să aleagă una dintre cele două variante de răspuns, 
pe aceea care îi caracterizează. Pentru a asigura înţelegerea şi familiarizarea cu mani- 
era de lucru, în varianta on-line candidatul trebuie să parcurgă şi două întrebări de 
practică. Candidaţilor li se menţionează explicit că nu există răspunsuri bune sau rele, 
ci doar opinii diferite. 

Big Five Plus poate fi administrat atât individual, cât şi în grup. Mediul testării ar 
trebui să fie lipsit de stimuli ce ar putea distrage atenţia respondentului şi, de asemenea, 
ar trebui să îndeplinească toate condiţiile ergonomice. 

În varianta clasică, persoanei evaluate îi este pus la dispoziţie formularul de testare, 
precum şi foaia de răspuns pe care va nota răspunsurile. Scorarea variantei imprimate 
presupune accesul la un algoritm specific pus la dispoziţie de furnizor. În varianta 
on-line, scorarea se realizează automat de către sistemul informatic. Gruparea itemilor 
pe factori şi sistemul de scorare sunt informaţii confidenţiale/tehnice care nu pot fi 
detaliate în manual. 

În urma procesului de scorare electronică, rezultă un raport de evaluare. 

Raportul de evaluare cuprinde o scurtă descriere a inventarului, un sumar al carac- 
teristicilor dominante, un profil grafic, analiza pe factori, indicatorii statistici (răspun- 
surile pe itemi) şi o secţiune liberă de concluzii finale în care practicianul trebuie să 
facă recomandări pe baza concluziilor parţiale oferite în raport. 

Profilul sintetic este o reprezentare grafică pe o scală de la 1 la 10 a nivelului de 
situare a persoanei evaluate la toate scalele şi subscalele chestionarului, inclusiv la 
indicatorii de distorsiune. Analiza pe factori cuprinde, în afara reprezentării grafice 
întâlnite în profilul sintetic, şi descrierile aferente scorurilor scăzute, respectiv ridicate. 

În forma actuală a raportului interpretativ nu se menţionează grupul de referinţă la 
care sunt raportate rezultatele respondentului. 


12.3.4. Interpretarea 


Primul pas în interpretarea rezultatelor chestionarului Big Five Plus constă în validarea 
protocolului. În acest sens, inventarul de personalitate Big Five Plus are încorporat şi 
un set de scale de distorsiune sau de control, a căror semnificaţie o prezentăm succint 
în cele ce urmează: 

e Scala preferinței de răspuns : a fost construită în scopul identificării tendinței de a 
alege predominant fie prima, fie a doua variantă de răspuns. Scala ia în calcul 
răspunsurile de la toate întrebările date de o persoană şi, după inversarea valorilor 
la itemii cotaţi invers, calculează un indice al probabilității preferinţei de răspuns. 

e Scala de distorsiune pozitivă conştientă : scorurile ridicate la această scală oferă 
indicii despre intenţia persoanei de a răspunde, aşa cum percepe, că este dezirabil 
sau de aşteptat, astfel încât să creeze o imagine favorabilă. 

e Scala de distorsiune pozitivă inconştientă : scoruri ridicate la această scală obţin 
persoanele care nu încearcă deliberat să distorsioneze rezultatele, dar care nu au o 
cunoaştere suficientă a propriei persoane, tinzând să se supraevalueze. 

e Scala de distorsiune negativă conştientă : scorurile mari la această scală indică 
intenţia persoanei de a se prezenta mai degrabă într-o lumină negativă. 

e Scala de distorsiune negativă inconștientă : scoruri mari la această scală obţin 
persoanele care se autodepreciază, care sunt hipercritice cu propria persoană şi care, 
în general, se evaluează negativ. 

e Scala de identificare a răspunsurilor aleatoare (random) : identifică măsura în care 
răspunsurile persoanei au fost sau nu oferite la întâmplare, fără a ţine cont de con- 
ţinutul itemilor. Patternul răspunsurilor random poate fi evaluat la nivelul individual 
al factorilor sau la nivelul profilului în ansamblu. 


Scorurile scăzute la toate cele cinci scale de control indică absenţa distorsiunii, 
respectiv existenţa unui profil valid. În activitatea practicianului ar fi util, de asemenea, 
să existe principii de interpretare conjugată a acestor scale, pentru a şti când putem 
considera un profil valid, invalid sau când se recomandă interpretarea cu precauţie. 

Conform autorului testului (2013), itemii care compun scalele de deformare au fost 
selectaţi dintre itemii deja existenţi în chestionar, în urma analizelor corelaţionale cu 
scalele de dezirabilitate socială, de evaluare a tendinţelor accentuate ale stimei de sine 
şi de minciună. 

Rezultatele tuturor scalelor conţinute sunt raportate în decile, iar în interpretare 
sunt semnificative doar scorurile extreme, inferioare pragului de 3, sau cele care depă- 
şesc pragul de 7. Potrivit principiului extremității, propus de Paunonen şi Jackson 
(1985), cu cât o trăsătură se situează mai aproape de unul sau altul dintre cele două 
capete ale continuumului bipolar, cu atât trăsătura respectivă este mai predictivă. 
Valorile intermediare sunt corespondente „zonei gri” sau mediei, exprimând tendinţe 
slab conturate sau mai puţin definite. 


Interpretarea factorilor şi a subfactorilor 


Redăm în continuare, în linii mari, principalele semnificaţii psihologice ale facto- 
rilor şi subfactorilor, în funcţie de ambele extreme, evidenţiate prin scoruri scăzute sau 
ridicate. 


a) Agreabilitatea 


Persoanele care obţin scoruri ridicate la această scală sunt orientate spre a stabili 
relaţii bune cu cei din jur şi depun eforturi pentru a-i ajuta pe ceilalţi sau pentru a se 
face plăcuţi. Acestea valorizează relaţiile interpersonale şi au o viziune optimistă asu- 
pra naturii umane. Cei care obţin scoruri scăzute acordă o importanţă secundară emo- 
ţiilor sau bunăstării celor din jur. Pot fi mai degrabă suspicioşi în privinţa intenţiilor 
celorlalţi. Este foarte probabil să fie percepuți drept necooperanţi sau mai puţin prie- 
tenoşi. Principalele fațete ale factorului Agreabilitate sunt: Altruism, Compasiune, 
Cooperare, Încredere, Modestie, Simţ moral. 

e Altruism: persoanele care obţin scoruri ridicate la această faţetă sunt percepute ca 
fiind generoase, dispuse oricând să ofere ajutor sau sprijin celor din jur. Sunt moti- 
vate de acte de caritate şi obţin satisfacţii când sunt solicitate să contribuie la 
bunăstarea semenilor. Cei care obţin scoruri scăzute sunt mai puţin receptivi la 
nevoile celorlalţi şi, în general, mai puţin dispuşi să-şi ofere ajutorul. 

e Compasiune: persoanele cu scoruri ridicate se raportează la ceilalţi într-o manieră 
empatică, se implică şi le resimt problemele. Sunt impresionabile şi adesea dispuse 
să-i ierte sau să-i disculpe pe cei care greşesc. Dacă au scoruri scăzute, preferă să 

rămână detaşate de problemele celor din jur, sunt greu emoţionabile şi nu exclud 
posibilitatea de a atribui celorlalţi vina, în cazul în care percep că aceştia au greşit. 

e Cooperare: persoanele care obţin scoruri ridicate la această scală preferă să lucreze 
în echipă, deciziile lor fiind adesea bazate pe dorinţa de a evita situaţiile cu potenţial 
conflictual între membrii echipei, promovând armonia şi buna înţelegere. Cei care 
au scoruri scăzute sunt mai degrabă motivaţi de competiţie, în detrimentul lucrului 
în echipă. Tind să devină ofensivi şi pregătiţi să se confrunte direct cu alte persoane. 

+ Încredere: persoanele cu scoruri ridicate in extremis pot fi naive sau uşor de amă- 
git. Pornesc de la premisa că ceilalţi sunt bine intenţionaţi şi oneşti. Cele care au 
scoruri scăzute tind să fie suspicioase sau refractare în raport cu intenţiile altora. 

e Jodestie: persoanele care obţin scoruri ridicate la Modestie nu se simt confortabil 
să vorbească despre propriile realizări. Sunt mai degrabă discrete sau chiar neîn- 
crezătoare în propriile forţe sau realizări. Cei care obţin scoruri scăzute la această 
scală discută deschis despre succesele proprii, având chiar tendinţa de a-şi exagera 
realizările sau contribuţia. 

e Simț moral: scorurile ridicate descriu persoane cu o conduită onestă, care apreci- 
ază adevărul. În general, spun direct ceea ce urmăresc şi oferă cu uşurinţă infor- 
maţii acurate, chiar dacă acest lucru le-ar aduce dezavantaje. Scorurile scăzute 
descriu persoane prudente atunci când oferă informaţii, dacă acestea ar putea să nu 
fie în beneficiul lor. Sunt de părere că este mai bine să le spui celorlalţi ce vor să 
audă, chiar dacă e în dezacord cu propriile păreri. 


b) Conştiinciozitatea 


Persoanele care obţin scoruri ridicate la factorul Conştiinciozitate preferă să-şi 
organizeze din timp activităţile, se concentrează asupra finalizării lucrurilor de care se 
apucă, persistă până duc până la final ceea ce şi-au propus. În extremă, pot deveni 
compulsive în propria muncă. Cei care obţin scoruri scăzute în mod obişnuit sunt 
pregătiţi să lase anumite lucruri nefinalizate. Este foarte probabil să-şi schimbe frecvent 
priorităţile sau să se lase distraşi de activităţi care le aduc satisfacţii imediate. Principalele 
fațetele ale factorului Conştiinciozitate sunt: Ambiţie/Nevoie de realizare, Eficienţă 
personală, Ordine/Planificare, Perseverenţă, Prudenţă, Rigiditate morală. 

e Ambiţie/Nevoie de realizare: scorurile foarte ridicate descriu indivizi care au ca 
principală motivaţie reuşita profesională. Sunt foarte determinaţi, îşi fixează obiec- 
tive ambiţioase, pe care le urmăresc cu tenacitate. Persoanele cu scoruri scăzute 
sunt percepute ca fiind mai degrabă comode, se mulţumesc cu un ritm de viaţă 
liniştit, fără a simţi o nevoie stringentă de a avea reuşite profesionale spectaculoase. 

e Eficienţă personală : persoanele cu scoruri ridicate au un loc al controlului (locus 
of control) intern, simt şi ştiu că pot realiza tot ce îşi propun. Au încredere în for- 
ţele proprii şi se responsabilizează pentru a da randament. Persoanele cu scoruri 
scăzute consideră că nu au suficient control asupra propriei vieţi, atribuind cauza- 
litatea situaţiilor contextuale sau, în general, altor factori externi. Se simt eficiente 
în situaţii deja experimentate. 

e Ordine/Planificare : persoanele cu scoruri ridicate au întotdeauna o perspectivă 
foarte clară a felului în care urmează să-şi petreacă timpul. Îşi planifică minuţios 
inclusiv activităţile extraprofesionale. Persoanele cu scoruri scăzute preferă să 
abordeze activităţile într-o manieră spontană, fără a avea o agendă prestabilită. 

e  Perseverenţă : scorurile ridicate descriu persoane care muncesc din greu şi nu 
renunţă până cînd nu-şi îndeplinesc obiectivele, indiferent de dificultatea acestora 
şi de multitudinea obstacolele întâmpinate. Scorurile scăzute descriu persoane care 
se lasă uşor descurajate dacă trebuie să depună eforturi suplimentare pentru atin- 
gerea obiectivelor. Nu sunt dispuse să investească energie în proiecte complexe sau 
în activităţi ce presupun eforturi susţinute pe termen lung. 

e Prudenţă: persoanelor cu scoruri ridicate le place să-şi aloce timp pentru a cântări 
lucrurile încet şi cu grijă, alegând precauţia în locul vitezei. Preferă să aibă acces 
la o gamă extinsă de informaţii înainte de a lua o decizie. Cei care au scoruri mici 
tind să cântărească foarte repede situaţiile şi să ia decizii rapid, fără deliberare. Pot 
fi pregătiţi să-şi asume riscuri şi tind să nu piardă prea mult timp cântărind toate 
opţiunile posibile. 

e  Rigiditate morală : persoanele cu scoruri ridicate respectă regulile şi reglementările, 
preferă direcţiile clare, le este greu să încalce regulile. Au un simţ al datoriei şi al 
obligaţiilor morale foarte bine dezvoltat. În cazul unor scoruri scăzute, nu se simt 
îngrădite de proceduri, sunt dispuse să încalce regulile, sunt mai degrabă permisive 
când vine vorba de respectarea prescripţiilor comportamentale. 


c) Deschiderea 

Indivizii care obţin scoruri ridicate sunt receptivi la schimbare şi au o arie diversi- 
ficată de interese. Sunt curioşi din punct de vedere intelectual şi le pot face plăcere 
provocările intelectuale, artistice sau, în general, preocupările cu un grad ridicat de 
abstractizare. Indivizii cu scoruri scăzute preferă abordările realiste, fără a fi impulsi- 
onaţi de dezbateri ipotetice, ambigue, pe care le percep a fi lipsite de utilitate. Sunt 
mai degrabă rezistenți la schimbare. Sfera intereselor este îngustă sau comună. Prin- 
cipalele faţetele ale factorului Deschidere sunt: Emoţionalitate, Imaginaţie, Intelect, 

Interes artistic, Liberalism, Spirit aventurier. 

e Emoţionalitate : persoanele care obţin scoruri ridicate la această scală ajung la o 
bună cunoaştere a propriului registru emoţional pe care, în general, îl valorizează. 
Pot să-şi definească foarte bine trăirile şi sunt în permanenţă în contact cu propriile 
sentimente. Acest fapt nu înseamnă că nu le pot ignora sau că nu se pot detaşa 
emoţional de ele. Persoanele care obţin scoruri scăzute sunt opace la propriile 
frământări emoţionale, adesea neștiind efectiv ce simt. Nu îşi analizează emoţiile, 
iar dacă le conştientizează au dificultăţi în a le exprima. 

e Imaginaţie: persoanele care obţin scoruri ridicate aleg abordările originale, creative. 
Preferă să se refugieze în reverie şi să jongleze cu idei, să caute soluţii utopice, 
mai puţin realiste. Cei cu scoruri scăzute au o aplecare spre lucrurile concrete, 
îndreptate mai degrabă să construiască pe baza unor idei preexistente, decât să 
genereze soluţii creative. 

e  Intelect: această scală nu evaluează inteligenţa, ci preferința spre un anumit stil de 
gândire. Persoanele cu scoruri ridicate se simt confortabil să dezbată teorii, să 
mediteze la anumite aspecte şi să discute despre concepte abstracte. Dacă au scoruri 
scăzute, resping teoriile şi conceptele abstracte în favoarea abordărilor pragmatice, 
concrete. 

e Interes artistic: persoanele cu scoruri ridicate la această scală se conectează uşor 
şi caută activ frumosul, simetria, rafinamentul şi bunul-gust. Fără a fi neapărat 

talentate, manifestă interes pentru activităţi sau evenimente artistice sau apreciază 
armonia naturii. Cei care au scoruri scăzute nu prezintă sensibilitate estetică, nu 
vibrează în faţa unui act creativ, fiind preocupaţi mai degrabă de utilitatea sau 
valoarea practică a acestuia. 

e Liberalism: persoanele care obţin scoruri ridicate sunt adepte ale adaptării şi 
modernizării şi tind să conteste convenţionalul sau valorile tradiţionale. Dacă se 
simt îngrădite, pot contesta autoritatea pentru obţinerea libertăţii individuale. În 
cazul unor scoruri scăzute, preferă mediile predictabile şi controlate de o autoritate 
care să le asigure securitate şi echitate. Consideră că rolul educaţiei este acela de 
a dezvolta respect faţă autoritate şi faţă de mijloacele sale de control. 

e Spirit aventurier: persoanele care obţin scoruri ridicate la această scală consideră 
schimbarea ca fiind stimulatoare şi se pot plictisi uşor în condiţii de rutină. Sunt 
entuziasmate să viziteze locuri, să cunoască oameni noi, să experimenteze situaţii 
variate. Cei care au scoruri scăzute tolerează bine munca rutinieră şi resimt un 
confort considerabil în a opera cu algoritmi cunoscuţi. Au obiceiuri puternic înră- 
dăcinate şi o flexibilitate scăzută. 


d) Extraversiunea 


Persoanele cu scoruri ridicate la Extraversiune caută compania celorlalţi, îşi mani- 
festă trăirile emoţionale şi preferă să fie în centrul atenţiei. Dacă au scoruri scăzute, 
apreciază mai mult discreţia şi intimitatea. Principalele fațete ale Extraversiunii sunt 
Afectivitate, Sociabilitate, Asertivitate, Nivel de activism, Excitabilitate şi Veselie. 

e Afectivitate: persoanele cu scoruri ridicate îşi exprimă emoţiile şi sentimentele, au 
o atitudine deschisă şi familială cu necunoscuţii. Dacă au scoruri scăzute, prezintă 
în general o atitudine rezervată faţă de cei din jur, preferă să respecte spaţiul intim 
al celorlalţi şi, desigur, au aceleaşi aşteptări. 

e Asertivitate: conform autorilor, persoanele care obţin scoruri ridicate la această 
scală sunt cele care exprimă clar ceea ce gândesc, manifestându-şi fără echivoc 
dezacordul, provocând chiar discuţii, dacă li se impun anumite sarcini pe care nu 
le doresc. În cazul unor scoruri scăzute, îşi exprimă punctul de vedere doar atunci 
când consideră că este absolut necesar. Preferă să îi lase pe ceilalţi să preia iniţia- 
tiva. Execută sarcini fără a-şi exprima nemulţumirea, chiar dacă nu sunt de acord 
cu ele. 

e Excitabilitate: persoanele cu scoruri ridicate caută senzaţii puternice, sunt animate 
de activităţi care implică un anumit grad de risc sau incertitudine. La scoruri scăzute 
găsesc satisfacţie în activităţile curente, lipsite de provocări şi de suspans. 

e Nivel de activism/Activitate : persoanele care obţin scoruri ridicate la această scală 
sunt mereu ocupate, lucrează şi îşi trăiesc viaţa într-un ritm alert. Le place să aibă 
mereu un program încărcat, să muncească mai ales atunci când sunt foarte multe 
lucruri de făcut. Dacă au scoruri scăzute, le place să abordeze activitatea într-un 
ritm lent şi le displace să fie supraîncărcate cu sarcini în muncă. Se simt foarte 
inconfortabil în situaţiile în care au multe lucruri de făcut într-o perioadă scurtă de 
timp. 

e  Sociabilitate: persoanele cu scoruri ridicate sunt animate de mulţimi, preferă să 
fie mereu înconjurate de oameni. Construiesc rapid relaţii şi interacționează eficient 
cu toate tipurile de personalitate. Dacă au scoruri scăzute, sunt mai degrabă rezervate 

social, preferă să-şi petreacă timpul singure sau în compania celor pe care le cunosc 
bine. Preferă să evite aglomeraţia şi mulțimile. 

Veselie : persoanele care obţin scoruri ridicate la această scală sunt, de cele mai 
multe ori, bine dispuse, interacționează într-o manieră entuziastă cu ceilalţi, încearcă 
să detensioneze atmosfera prin remarci relaxante. Cele care obţin scoruri scăzute 
nu sunt neapărat triste sau supărate, ci doar rezervate sau „cu picioarele pe pământ”, 
considerându-se mature şi serioase. 


e) Nevrotism 
Persoanele cu scoruri mari resimt amplificat emoţiile negative şi sunt afectate foarte 


uşor de evenimente care pentru alţii nu au o semnificaţie atât de mare. Dacă au scoruri 
scăzute, sunt de obicei calme şi stabile emoţional, cu o emoţionalitate pozitivă. 
Principalele fațete ale Nevrotismului sunt: Anxietate, Depresie, Exagerare, Furie, 
Timiditate şi Vulnerabilitate. 


Anxietate : persoanele care obţin scoruri ridicate la această scală sunt mereu temă- 
toare şi îngrijorate. Neliniştea resimţită nu este mereu specifică, adică nu există în 
mod obligatoriu un obiect concret al îngrijorării. Sunt înclinate să supraestimeze 
gravitatea unor situaţii. Scorurile scăzute indică persoane relaxate, calme, care expe- 
rimentează rar sentimentul de teamă şi care tind să subestimeze gravitatea perico- 
lelor. 

Depresie : persoanele care obţin scoruri ridicate sunt lipsite de entuziasm, resimt 
profund sentimentul de tristeţe şi, în general, sunt demoralizate. La scoruri scăzute 
sunt în general mulţumite, pozitive şi greu de demoralizat. 

Exagerare : scorurile ridicate la scala Exagerare denotă dificultăţi în a se autocen- 
zura sau controla. Asemenea persoane resimt nevoi şi dorinţe puternice, pe care 
trebuie să le satisfacă imediat. Cei care au scoruri scăzute nu sunt predispuşi la 
excese, rezistă în faţa propriilor dorinţe de moment în favoarea satisfacţiilor pe 
termen lung. 

Furie : persoanele care obţin scoruri ridicate se enervează uşor şi se manifestă 
deschis. Pot genera rapid situaţii conflictuale, devenind agresive. În cazul unor 
scoruri scăzute, rămân detaşate în situaţii dificile, uneori impasibile. Preferă să 
evite situaţiile conflictuale. 

Timiditate : scoruri ridicate obţin persoanele care se simt inconfortabil sau chiar 
ruşinate atunci când intră în contact cu oameni noi şi consideră că evenimentele 
sociale formale creează mai degrabă anxietate decât bună dispoziţie. Dacă au sco- 
ruri scăzute nu se tem de evaluările sau criticile celorlalţi, preferă să se implice în 
discuţii, având siguranţă socială. 

Vulnerabilitate : scoruri ridicate obţin persoanele care se lasă copleşite de eveni- 
mente şi situaţii stresante. La polul opus, scoruri mici obţin persoanele care nu sunt 
influenţabile de aceste presiuni. 

12.3.5. Aplicabilitatea, concluzii, alte aspecte 


Chestionarul Big Five Plus este fundamentat pe un model conceptual care capitalizează 
decenii de cercetări şi de analize asupra structurii personalităţii şi asupra utilității sale 
în varii domenii. Acest lucru îi asigură aşadar legitimitatea dezideratului de a-şi demon- 
stra aplicabilitatea psihodiagnostică. Este necesar, de asemenea, ca aceste ipoteze să 
fie urmate de cercetări intensive pe eşantioane diferite. 

Prin formatul itemilor, inventarul Big Five Plus acoperă o problemă comună a 
chestionarelor de personalitate folosite ca predictori în contexte cu miză ridicată 
(high-stakes decisions), cum ar fi selecţia profesională. Formatul de tip alegere forţată, 
cu itemi egali ca dezirabilitate, reduce substanţial erorile atribuite tendinței de falsificare, 
în comparaţie cu formatul scalar continuu (Jackson ef a/., 2000; Christiansen er a/., 2005). 

Iniţial, inventarul Big Five Plus se recomanda a fi utilizat în context organizaţional, 
majoritatea aserţiunilor făcând referire directă la muncă, la contexte organizaționale şi 
profesionale (Constantin, 2013). Acest lucru îi poate asigura o bună validitate de aspect, 
element critic ce se reflectă direct în atitudinea candidatului faţă de test şi faţă de 
procesul de selecţie în general. Caracterul specific al itemilor îi restrângea însă apli- 
cabilitatea în alte domenii, cum ar fi cel educaţional sau cel clinic. 

În prezent, conform autorului (2015), aserţiunile inventarului Big Five fac trimitere 
la contexte psihologice variate, personale, educaţionale sau organizaționale. Rapoartele 
de evaluare, precum şi cele de consiliere oferă informaţii şi descrieri utile în consiliere, 
indiferent de contextul evaluării (organizaţional, clinic sau educaţional). 

Desigur, specificitatea itemilor nu este sigura condiţie pentru a recomanda utilizarea 
unui test într-un context sau altul. Inventarul Big Five Plus nu a fost nici generat şi 
nici normat, până în acest moment, pentru utilizarea pe eşantioane clinice, astfel încât 
recomandarea de a fi folosit pentru evaluarea personalităţii în context clinic trebuie 
interpretată restrictiv, în scop experimental sau ca sursă de insight, însă nu în scop de 
diagnostic, ca substitut pentru instrumentele clinice consacrate. 


12.4. DECAS (autor: Florin Alin Sava) 


12.4.1. Prezentarea generală şi considerentele istorice 


DECAS este un inventar indigen de măsurare a personalităţii privite din perspectiva 
celei mai cunoscute teoretizări - modelul Big Five. Denumirea propusă de autori repre- 
zintă acronimul pentru cele cinci dimensiuni fundamentale ale personalităţii, şi anume : 
Deschidere, Extraversiune, Conştiinciozitate, Agreabilitate şi Stabilitate emoţională. 
Inventarul de personalitate DECAS fost conceput în 2008 de către Florin Alin Sava 
şi colaboratorii săi, dorindu-se a fi printre primele chestionare bazate pe modelul Big 
Five din România. Contextul testării psihometrice a personalităţii în acea perioadă 
fundamentează apariţia DECAS ca o oportunitate de surprindere a specificului cultural 

românesc, neexistând până la acea dată o probă de personalitate autohtonă, dar şi ca 

răspuns la nevoile practicienilor. Deşi comunitatea ştiinţifică internaţională ajunsese la 

un consens cu privire la teoriea generală a celor cinci factori (Five Factor Model/Big 

Five) ai personalităţii, interesul comunităţii din România era destul de redus, existând 

practic, aşa cum raportează autorul testului (2008), un singur chestionar din sfera Big 

Five autorizat de Colegiul Psihologilor din România. 

Un alt obiectiv al echipei de cercetare fost acela al construirii unei probe scurte, 
rapid de administrat, în scop de screening, psihodiagnostic şi monitorizare. DECAS 
conţine 97 de afirmaţii la care respondentul trebuie să răspundă cu „Adevărat” sau 
„Fals”, cu 18 itemi pentru fiecare dintre cele cinci domenii Big Five şi câţiva itemi de 
rezervă. Pe baza unei analize raţionale, fiecărui domeniu i-au fost alocaţi itemi din 
sfera faţetelor modelului Big Five. Astfel, dimensiunea Deschidere însumează doi itemi 
din faţeta Fantezie, patru itemi din faţeta Estetică, un item din sfera Sentimente, trei 
din faţeta Acţiuni, şapte din faţeta Idei şi doi din faţeta Valori ; dimensiunea Extraversiune 
conţine trei itemi din faţeta Căldură, cinci din faţeta Sociabilitate, doi din faţeta 
Asertivitate, doi din faţeta Activism, trei din faţeta Căutare de senzaţii şi patru din 
faţeta Emoţii pozitive ; dimensiunea Conştiinciozitate are un item din faţeta Competenţă, 
patru din faţeta Ordine, trei din faţeta Simţul datoriei, trei din faţeta Dorinţă de reali- 
zare, patru din faţeta Perseverenţă şi patru din faţeta Deliberare ; dimensiunea Agreabi- 
litate conţine patru itemi din faţeta Încredere, trei din faţeta Comportament direct, trei 
din faţeta Altruism, cinci din faţeta Bunăvoinţă, trei din faţeta Modestie şi itemi din 
faţeta Blândeţe ; dimensiunea Stabilitate emoţională cuprinde trei itemi din faţeta 
Anxietate, unul din faţeta Mânie, patru din faţeta Depresie, doi din faţeta Conştiinţă 
de sine, patru din faţeta Impulsivitate, cinci din faţeta Vulnerabilitate (Sava, 2008). 

Numărul redus de itemi alocaţi fiecărei fațete nu permite inferenţe exhaustive, 
astfel încât analiza rezultatelor este făcută global la nivel de dimensiune, demers simi- 
lar cu cel asociat formei prescurtate a NEO PI-R, şi anume NEO-FFI. Ambele ches- 
tionare sunt fundamentate pe modelul Big Five, care conceptualizează diferenţele 
referitoare la tipuri stabile de comportament ce sunt independente unele de altele. Cele 
cinci mari dimensiuni sunt descrise în manualul utilizatorului chestionarului DECAS. 

În continuare, redăm pe scurt câteva informaţii despre cele cinci mari dimensiuni 
sau factori : 

e Factorul Deschidere (D) este mult mai puţin studiat în literatură decât ceilalţi factori, 
iar asupra lui există cel mai scăzut acord. În literatura de specialitate este denumit 
şi Imaginaţie, Intelect sau Cultură (Goldberg, 1992; Saucier, 1992) şi Dispoziţii 
tandre sau Afectivitate (Brand, Egan şi Deary, 1993). Cele mai frecvente sintagme 
sunt Intelect sau Deschidere către experienţă. Într-un sens general, factorul Deschi- 
dere este asociat cu sensibilitatea estetică, curiozitatea intelectuală, imaginaţia 
vivace, flexibilitatea comportamentală şi atitudinile neconvenţionale (McCrae, Costa 
şi Piedmont 1993). 

e Factorul Extraversiune (E) este cea mai evidentă dimensiune a personalităţii şi, 
alături de Stabilitate emoţională/Nevrotism, se regăseşte în toate modelele de refe- 
rinţă ale personalităţii. Cu toate acestea, există şi opinii diferite — spre exemplu, 
atitudinea caldă este considerată de Costa şi McCrae (1992) o caracteristică a 
Extraversiunii, iar de către Goldberg (1992) una a factorului Agreabilitate. Introspecţia 
din tipologia lui Jung este corespondentă Introversiunii, însă teoria Big Five o atribuie 

factorului Deschidere. Există un consens general privind factorul Extraversiune/ 
Introversiune, şi anume că face referire la mişcare, predominant înspre lumea inte- 
rioară sau cea exterioară, transpusă in extremis în comportamente de căutare a compa- 
niei celorlalţi sau, din contră, de retragere socială. Comportamentului extravertit i-a 
fost asociată de-a lungul timpului şi o anumită emoţionalitate pozitivă, în contrast cu 
comportamentul introvertit, deşi, dacă ţintim spre o puritate conceptuală, emoţiona- 
litatea trebuie arondată factorului Stabilitate emoţională/Nevrotism, Extraversiunea/ 
Introversiunea fiind mai degrabă doar un vehicul de exprimare a emoţionalităţii. 

e Factorul Conştiinciozitate (C) a fost iniţial considerat un factor caracterial, asociat 
cu un nivel ridicat de responsabilitate, persoanele care au un nivel ridicat de con- 
ştiinciozitate fiind considerate de încredere, oameni pe care poţi conta (Costa şi 
McCrae, 1992). În sfera modelului Big Five, conştiinciozitatea este un construct 
care acoperă un domeniu principal al personalităţii prin două aspecte: nevoia de 
control şi nevoia de ordonare (Minulescu, 2008). Această dimensiune a personali- 
tăţii este semnificativ asociată cu competenţa, simţul datoriei, dorinţa de reuşită, 
determinarea şi persistenţa (Busato, Prins, Elshout şi Hamaker, 1999). 

e Factorul Agreabilitate (A), alături de Extraversiune, reprezintă un exponent al 
comportamentului social în general şi sub această denumire este cel mai nou con- 
struct al modelului Big Five. Spre deosebire de Extraversiune, Agreabilitatea se 
centrează pe credinţe de valoare asupra naturii umane. Comportamentul prietenos, 
colaborativ flexibil, modest, tolerant, plin de afecţiune este un descriptor specific 
al unui scor ridicat al Agreabilităţii. Acest factor este puternic relaţionat cu dezi- 
rabilitatea socială, putând fi percepută şi ca lipsă de autenticitate, iar nivelurile 
foarte ridicate pot dezvălui o personalitate dependentă. La celălalt pol se regăsesc 
indivizi mai degrabă independenţi de percepțiile sociale, la limită chiar ostili, com- 
petitivi, argumentativi şi mai puţin complianţi. 

e Factorul Stabilitate emoţională (S) sau Nevrotism (N) este o dimensiune larg con- 
ceptualizată, existând inventare mai ales din zona clinică, special construite pentru 
a surprinde acest construct unic. Este dimensiunea care surprinde aspecte ale func- 
ționalităţii psihice. Poate fi definită ca interrelaţia dintre absenţa sau prezenţa ten- 
dinţelor anxioase, depresive, subapreciere, furie, vulnerabilitate. Fără a intra pe 
tărâmul patologiei, această dimensiune este un cumul al experienţelor, dar mai ales 
al percepţiilor şi credințelor cu impact asupra stării psihosomatice de bine. 


Combinarea celor cinci dimensiuni universale permite descifrarea adecvată a tuturor 
trăsăturilor de personalitate. Spre exemplu, agresivitatea poate fi prezisă printr-un scor 
ridicat al Extraversiunii şi prin scoruri scăzute la Stabilitate emoţională şi Agreabilitate 
(Sava, 2008). Mai multe sugestii despre posibile combinaţii abordăm în secţiunea 
Interpretare, aşa cum se regăsesc în manualul utilizatorului. 

Pe lângă aceste aspecte, autorii furnizează informaţii relevante despre domeniile de 
aplicabilitate în general ale modelului Big Five şi informaţii sumare despre caracteris- 
ticile psihometrice ale inventarului DECAS. 

Configurarea, chiar şi numai succintă, a evoluţiei care a dus la forma actuală a 
Instrumentului ar fi fost necesară pentru a creiona o perspectivă asupra demersului de 
generare şi selecţie a itemilor pentru asigurarea reprezentativităţii „eşantioanelor de 
comportament” care sunt reprezentate de itemi, în acord cu factorii componenți. 


378 INVENTARE NONVERBALE, TIPOLOGICE ŞI AUTOHTONE 


12.4.2. Caracteristicile psihometrice 


Pentru a servi scopului selectării, un test trebuie judecat în termeni de validitate, fide- 
litate, putere discriminativă şi tabel de norme (Anastasi, 1982). Este obligatoriu ca 
toate acestea să se regăsească în manualul tehnic sau să fie raportate în studii publicate 
în jurnale ştiinţifice (Radu, 2003). 


a) Fidelitatea 


Calculul fidelității unui chestionar de personalitate presupune în mod curent com- 
pararea datelor obţinute fie printr-o singură aplicare (consistenţa inter-itemi, metoda 
înjumătăţirii etc.), fie în urma a două aplicări (forme paralele ale aceleiaşi probe sau 
repetarea testului după un timp). Fiecare modalitate ne oferă indicii despre diferitele 
aspecte ale fidelității testului. 

Astfel, consistenţa internă estimează fidelitatea unei scale sau subscale, precizând, 
de fapt, măsura în care surprinde un construct mai degrabă omogen (consistenţă internă 
mare) sau eterogen (consistenţă internă scăzută). 

Consistenţa internă a scalelor DECAS într-un eşantion de 1.524 de respondenţi 
variază între 0,70 pentru Conştiinciozitate şi 0,75 pentru Stabilitate emoţională (Sava, 
2008). Într-un studiu independent, Vîrgă, Sulea şi Zaborilă (2008, apud Sava, 2008) 
identifică valori cuprinse între 0,66 pentru scala Conştiinciozitate şi 0,81 pentru 
Stabilitate emoţională. Sava (2008) argumentează faptul că analizele au fost reluate pe 
un lot de 77 de respondenţi, scala Conştiinciozitate obţinând un coeficient de 0,74, 
adică superior pragului a minim acceptat. 

O analiză amplă (N = 7.047) efectuată doar pe baza evaluărilor provenite din exa- 
minări cu impact major (selecţie de personal sau evaluări psihologice pentru angajare/ 
periodice) indică coeficienţi între 0,66 pentru scala Conştiinciozitate şi 0,82 scala 
Stabilitate emoţională (Sava, 2011). 

Indici cu valori mici pot într-adevăr să rezulte când scala are un conţinut eterogen, 
adică nu măsoară o singură trăsătură clară. Există şi alte posibile explicaţii, spre 
exemplu formatul dihotomic al itemilor, care afectează varianţa măsurării sau utilizarea 
unui număr restrâns de itemi pentru evaluarea unor constructe largi (Cortina, 1993). 

Versiunea probei DECAS în limba maghiară a dovedit caracteristici psihometrice 
similare cu cele ale versiunii în limba română (Sava, 2011). 

Fidelitatea test-retest este tot atât de importantă ca şi consistenţa internă. Fidelitatea 
test-retest oferă o estimare a stabilităţii rezultatelor de-a lungul timpului. Stabilitatea 
este o problemă crucială în activitatea psihodiagnostică a practicianului şi îl susţine pe 
acesta în deciziile pe care are responsabilitatea profesională de a le lua, fără a se 
ascunde în spatele unor sintagme precum „apt la momentul evaluării”. Practica din 
România, de a pune un astfel de diagnostic în contextul evaluării psihologice a capa- 
cităţii de muncă, ar trebui să fie înţeleasă nu doar ca neetică, ci ar trebui să fie ilegală 
(Iliescu er al., 2015). 

Fidelitatea test-retest în cazul DECAS a fost verificată la un interval de şase luni 
pe un lot de 40 persoane. Datele indică valori cuprinse între 0,67 pentru scala Deschidere 
şi 0,83 pentru scala Extraversiune (Sava, 2011). 

b) Validitatea de construct 


Validitatea de construct a DECAS a fost testată de autori pe baza a trei probe con- 
curente, şi anume: Chestionarul BFQ-2 (Caprara, Barbaranelli, Borgogni şi Perugini, 
1993), Lista de 100 de afirmaţii scurte din IPIP (Goldberg, 1992), Chestionarul 
Nonverbal de Personalitate FF-NPQ (Paunonen, Jackson şi Ashton, 2004). Rezultatele 
analizei factoriale confirmatorii realizate pe un lot de 185 de participanţi nu au probat 
structura aşteptată pentru FE-NPQ. Analizele ulterioare exploratorii pe celelalte trei 
chestionare converg însă spre o soluţie cu cinci factori. Itemii au o saturație reprezen- 
tativă în patru factori corecţi : 0,74 pentru factorul Extraversiune, 0,68 pentru factorul 
Deschidere, 0,71 pentru factorul Stabilitate emoţională şi 0,74 pentru factorul 
Conştiinciozitate, corelaţia pentru factorul Agreabilitate fiind de 0,32. O altă condiţie 
a operaţionalizării modelului Big Five este aceea a demonstrării independenţei factori- 
lor. Din analiza rezultată, toate cele cinci scale corelează între ele, cu valori cuprinse 
între 0,14, pentru Deschidere şi Conştiinciozitate, şi 0,61, pentru Agreabilitate şi 
Extraversiune. 

Într-un studiu cu design similar, Constantin (2013) raportează pentru DECAS coe- 
ficienţi care variază între 0,56 pentru Agreabilitate şi 0,89 pentru Conştiinciozitate. 

Tot în scopul explorării validității concurente, Sava (2008) compară scalele DECAS 
cu scalele din NEO PI-R, obţinând relaţii similare între scalele corespondente, coefi- 
cienţii de corelaţie variind între 0,57 pentru Agreabilitate şi 0,81 pentru Extraversiune. 

Pentru a explora la un nivel mai complex modalitatea în care itemii se grupează 
structural în cinci factori şi a explora astfel validitatea chestionarului, datele cuprinse 
în eşantionul normativ românesc au fost supuse unui proces de analiză factorială. 
Rezultatele au fost obţinute prin metoda de extracţie a componentelor principale (EFA), 
optându-se pentru tehnica de rotaţie oblică Oblimin. În analiză au fost incluse parcele 
sau pachete de itemi (item parcels), metodă adecvată scalelor cu itemi dihotomici (Sava, 
2008). Dintre cele 30 de grupări de itemi, 29 au obţinut saturaţii în factorii aşteptaţi, 
sprijinindu-se astfel soluţia factorială cu cinci factori. 


c) Validitatea de criteriu 


Valoarea unui test rezidă în capacitatea sa de a scoate în evidenţă relaţiile semnifi- 
cative cu un criteriu extern. Aceste relaţii ne permit să facem inferenţe valide plecând 
de la rezultatele chestionarului şi ne oferă informaţii referitoare la domeniul său de 
aplicabilitate. 

În această secţiune vom menţiona studii care dovedesc validitatea de criteriu a sca- 
lelor DECAS în raport cu criterii externe precum agresivitatea şi comportamentul 
agresiv la volan, cogniţiile iraționale, comportamentul elevilor în şcoală, emoţiile şi 
gradul de implicare în muncă. 

Analizele corelaţionale evidenţiate prin două studii conduse de Pogaci pe un lot de 
104 participanţi (2008, apud Sava, 2008) şi de Drăgan, Gabor, Lupşan, Moţăţeanu pe 
un lot de 58 de participanţi (2008, apud Sava, 2008) relevă faptul că asocierea dintre 
o Extraversiune ridicată şi o Conştiinciozitate şi o Agreabilitate scăzute indică un pro- 
fil predispus la amenzi pentru abateri în circulaţie şi accidente rutiere (în cazul lui A : 
r = — 0,31, p < 0,05) şi, în general, la un comportament agresiv la volan (în cazul 
lui E: r = 0,35,p < 0,01; în cazul lui C: r = - 0,28,p < 0,01; iar în cazul lui A: 

= — 0,22, p < 0,05). 


380 INVENTARE NONVERBALE, TIPOLOGICE ŞI AUTOHTONE 


Relaţia dintre cogniţiile iraționale măsurate cu YSQ-S3 (Young şi Brown, 2007), 
atitudinile disfuncţionale măsurate cu DAS-B (Weissman şi Beck, 2007) şi scalele 
DECAS a fost investigată de Tâmplaru şi Sava (2008, apud Sava, 2008) pe un lot 
restrâns de 50 de participanţi. Stabilitatea emoţională este factorul care se asociază cel 
mai puternic cu funcţionarea adaptativă, iar Deschiderea, cel mai puţin. Aceste relaţii 
au fost confirmate şi în alt studiu întreprins de Sava (2009). Stabilitatea emoţională, 
dar şi Agreabilitatea au fost corelate negativ cu cogniţiile iraționale şi cu atitudinile 
disfuncţionale, măsurate cu YSQ-L2 (Young şi Brown, 2007), ABS-—2 (DiGiuseppe, 
Leaf, Exner şi Robin 2007) şi cu GABS-SV (Lindner, Kirkby, Wertheim şi Birch 2007). 
Stabilitatea emoţională s-a asociat negativ cu majoritatea schemelor şi credinţele ira- 
ționale, în timp ce Agreabilitatea s-a asociat negativ cu schemele implicate în externa- 
lizarea psihopatologică. 

În mediul educaţional, folosind DECAS, Arsene (2008, apud Sava, 2008) a realizat 
patru profiluri modale ale elevilor în funcţie de o tipologie obţinută pe baza unei teh- 
nici similare cu cea a testului sociometric. În cadrul categoriei elevi populari se întâl- 
nesc două subcategorii: rezistenţii (D+, E+, S+) şi rebelii (C-, A-—). În categoria 
elevilor respinşi se disting două tipologii: melancolicii (E-, S-) şi tiranii (E+, A-, 
C-, S$+). În ultima categorie, acea a elevilor victimă, întâlnim fanteziştii (D+, S+) şi 
refractarii (D-, C-). 

În mediul profesional, Pitariu, Vîrgă, Sulea şi Zaborilă (2008, apud Sava, 2008) 
au investigat relaţia dintre variabile precum confortul psihologic şi trăsăturile de per- 
sonalitate. Administrarea DECAS a fost efectuată împreună cu Scala de implicare în 
muncă (Schaufeli er al., 2003) şi cu un instrument de evaluare a afectivității (Katwyk, 
Spector şi Kelloway, 2000). Rezultatele studiului, prezentate în cadrul Conferinţei 
Naţionale de Psihologie Industrială şi Organizaţională din 2008 (apud Sava, 2008), 
denotă faptul că Extraversiunea şi Conştiinciozitatea sunt potenţiali predictori atât 
pentru implicarea în muncă, definită drept conjuncţia dintre vitalitate, dedicare şi 
cufundare în muncă, cât şi pentru manifestarea emoţiilor pozitive. Deschiderea core- 
lează pozitiv cu subscala cufundare în muncă, iar un nivel scăzut de Stabilitate emo- 
țională şi de Agreabilitate sugerează tendinţa de a experimenta emoţii negative la locul 
de muncă. 

Relaţia dintre implicarea în muncă şi dimensiunile personalităţii măsurate cu DECAS 
a fost confirmată şi de un alt studiu realizat pe un lot de 178 de participanţi (Virgă, 
Zaborilă, Sulea şi Maricuţoiu, 2009). Rezultatele obţinute pe lotul românesc susţin 
ideea asocierii între implicarea în muncă şi Extraversiune (r = 0,29, p < 0,05) şi 
Conştiinciozitate (r = 0,32, p < 0,05). Deschiderea corelează cu două componente 
ale implicării, anume cu vitalitatea (r = 0,18, p < 0,05) şi cu implicarea în muncă 
(r = 0,16, p < 0,05). 

Un nivel ridicat de Conştiinciozitate şi un nivel redus de Deschidere către experienţă 
s-au dovedit a fi buni potenţiali predictori ai performanţei profesionale a sudorilor. 
Aceste rezultate provin dintr-o analiză prospectivă realizată pe un lot de 61 de noi 
angajaţi pe post de sudori la o fabrică din Arad (Sava şi Popa, 2009). 


d) Etalonarea 


Metoda de eşantionare de tip multifazic, probabilistic, urmată de eşantionarea ale- 
atorie sistematică, a fost combinată pentru a colecta datele pentru eşantionul normativ. 

Datele au fost colectate din opt zone ale României (Banat, Bucureşti, Crişana-Maramureş, 
Dobrogea, Moldova, Muntenia, Oltenia şi Transilvania). Din punctul de vedere al mediu- 
lui de rezidenţă, distribuţia reflectă tendinţa din ultimul deceniu a populaţiei de a migra 
din mediul rural spre cel urban (N rural = 592, reprezentând 46,84%, N urban = 672, 
reprezentând 53,16%). 

Distribuţia eşantionului normativ în funcţie de gen este echilibrată (623 de bărbaţi 
şi 641 de femei). 

Volumele sunt diferite ca număr de participanţi, în funcţie de nivelul de educaţie : 
N (minim 10 clase absolvite) = 443, adică 35,05%, N (liceu absolvit) = 550, adică 43,51%, 
N (studii universitare absolvite) = 271, adică 21,44%. Vârsta eşantionului este redată 
pe trei categorii, fără raportarea mediilor şi a abaterilor standard: N (16-25 de ani) = 336, 
adică 26,58%, N (26-40 de ani) = 457, adică 36,16%, N (41-60 de ani) = 471, adică 
37,26%. 

În funcţie de distribuţia acestora, s-a apelat la transformarea scorurilor brute în 
centile şi scoruri T. Tabelele de etalonare regăsite în manualul testului permit transfor- 
marea directă a scorurilor brute în scoruri standard, în funcţie de categoria de vârstă 
şi de gen. 


12.4.3. Administrarea şi scorarea 


Conform sistemului de clasificare APA a testelor psihologice, DECAS este un test 
profesional, destinat psihologilor licenţiaţi în conformitate cu regulile Colegiului 
Psihologilor din România. Pentru certificarea de utilizator este nevoie de o licenţiere 
din partea furnizorului, care, opţional, poate asigura un training în utilizarea şi inter- 
pretarea probei DECAS. 

După licenţiere, utilizatorii pot alege între două variante de lucru, fie un abonament 
anual, fie prin sistem cu plata anticipată. Ambele variante presupun acces la un anumit 
număr de credite, echivalente unui număr de aplicări. 

Inventarul de personalitate DECAS se administrează fie sub formă creion-hârtie, 
fie electronic, într-o variantă on-line. Administrarea creion-hârtie presupune ca evalu- 
atul să-şi încercuiască răspunsurile pe un formular în care sunt incluşi itemii testului. 
Formularul de completare este disponibil în limbile română, engleză şi maghiară. 

Varianta on-line presupune transmiterea electronică a unei invitaţii de completare 
împreună cu datele de acces. Limba de aplicare în această variantă poate fi româna sau 
engleza. 

Proba este adresată publicului larg, începând cu vârsta de 16 ani, cu un nivel de 
alfabetizare similar unui elev de clasa a VII-a, conform standardelor internaţionale. 

În instructajul standardizat se insistă asupra următoarele aspecte : 

e  Respondenţii trebuie să citească cu atenţie fiecare enunţ şi să cântărească dacă 
afirmaţia se referă la o caracteristică ce se potriveşte felului lor de a fi şi de a 
acţiona. Dacă enunţul se potriveşte, se apasă tasta A („Adevărat”), iar dacă enun- 
ţul nu este caracteristic, se apasă tasta F („Fals”). 

e Se recomandă să se lucreze cât mai repede. Un alt accent se pune pe necesitatea 
adoptării unei conduite sincere în completarea chestionarului drept condiţie de 
validare a profilului, menţionându-se că nu există răspunsuri „corecte” sau „greşite”. 


DECAS se aplică fără limită de timp, ceea ce înseamnă că fiecare respondent poate 
lucra în propriul său ritm. Durata medie de completare a chestionarului este de 10 minute. 

DECAS poate fi administrat individual sau în grup. Recomandările privind mediul 
şi condiţiile testării sunt cele specifice oricărui proces de evaluare psihologică (con- 
simţământul candidatului, starea de sănătate/odihnă, condiţii ambientale optime etc.). 

Scorarea DECAS se poate realiza doar on-line, automat, în cazul aplicării electro- 
nice şi prin introducere datelor pe platforma furnizorului, în varianta creion-hârtie. 
Durata de introducere a datelor este situată în jurul a 1-2 minute pentru fiecare aplicare. 

În ambele variante de aplicare, utilizatorul are nevoie de acces la internet pentru a 
cota şi a genera rapoarte direct de pe interfaţa furnizorului, în baza unei identificări 
prealabile, cu un nume de utilizator şi parolă. În urma aplicării DECAS, rezultă patru 
tipuri de rapoarte (economic, standard, business, de echipă). 

Rapoartele sunt generate de calculator. Fiecare utilizator are flexibilitatea de a opta 
pentru oricare dintre acestea, în funcţie de scopul evaluării. Aplicația permite stocarea, 
sortarea, organizarea pe fişiere şi exportarea datelor în programe generale de tip Excel 
sau SPSS, pentru analize ulterioare. 

Pentru fiecare tip de raport, utilizatorii pot opta pentru folosirea de etaloane locale 
(configurabile) sau a unui etalon standard, obţinut prin eşantionare probabilistică 
reprezentativă la nivel naţional (N = 1.250), diferențiat în funcţie de gen şi grupe de 
vârstă. 


12.4.4. Interpretarea 


Interpretarea rezultatelor se poate realiza optim doar de către persoane calificate, 
respectiv psihologi cu atestat de liberă practică. Se recomandă ca informaţiile obţinute 
să fie validate şi prin prisma altor date despre respondent (de exemplu, colectate în 
interviul anamnestic). 

Indiferent de tipul raportului, interpretarea rezultatelor impune ca pas iniţial veri- 
ficarea validității protocolului. 

Adiacent celor cinci scale principalele, chestionarul DECAS include şi trei scale-fil- 
tru de examinare a protocolului : SD (dezirabilitate socială), RD (răspunsuri la întâm- 
plare/random) şi AP (aprobare), care trebuie consultate anterior interpretării efective. 
e Scala de dezirabilitate socială reflectă măsura în care un candidat oferă răspunsuri 

mai degrabă valorizate social. Prin urmare, oferă indicii cu privire la tendinţa acestuia 

de a distorsiona răspunsurile. Scala nu distinge între cele două fațete ale dezirabilităţii 

sociale (Paulhus, 1984, apud Rusu, Maricuţoiu, Macsinga, Vîrgă, şi Sava, 2014): 

tendinţa de autoamăgire (self-deceiving) şi managementul impresiei (other-deceiving), 

adică nu sunt preocupate de motivaţia care stă la baza distorsiunii, ci îşi propune 
să identifice în mod pragmatic această tendinţă. În acest sens, s-au realizat studii 

de validitate concurentă cu scale similare din chestionarele CPI, EPI, BFQ-2, 
Marlowe-Crowne, coeficienţii de corelaţie variind între 0,43 şi 0,54. Validitatea 
scalei este confirmată şi de studiul experimental realizat de Tiuren (2008, apud 
Sava, 2008), ale cărui rezultate relevă o creştere a scorurilor dezirabilităţii sociale 
a respondenţilor în cea de-a doua etapă a testării, după ce aceştia au fost instruiți 
să se prezinte într-o lumină favorabilă (Sava, 2008). 

Scala de validare RD. Răspunsurile aleatorii pot fi consecinţe ale lipsei de implicare 
ori de motivare asupra procesului de testare, ale neînţelegerii conţinutului itemilor 
sau, pur şi simplu, ale erorilor de completare (Pitariu, Iliescu, Tureanu şi Peleaşă, 
2006). Scala de validare a răspunsurilor întâmplătoare compară răspunsurile res- 
pondenţilor cu un pattern corelaţional sesizat pe anumite perechi de itemi, rezultat 
în urma studiului pe un eşantion naţional reprezentativ. Cu cât distanţa faţă de 
pattern este mai mare, cu atât există probabilitatea ca răspunsurile să fie bifate 
aleatoriu. Validitatea scalei este susţinută de experimentul cu măsurători repetate al 
lui Tiuren (2008, apud Sava, 2008), în care respondenţilor li s-a solicitat fie să 
răspundă cu atenţie, fie să bifeze răspunsurile într-o manieră întâmplătoare. Media 
scorurilor scalei a crescut în cea de-a doua variantă (Sava, 2008). 

Scala de validare AP. Scala de aprobare evaluează tendinţa de a răspunde fie doar 
pozitiv, fie doar negativ la itemii chestionarului. Se controlează dacă există o pre- 
dominanţă a răspunsurilor „Da” sau „Nu” care ar reliefa un anumit montaj al 
respondentului, fapt ce ar invalida protocolul. 


După aprecierea gradului de validitate a protocolului, se recomandă ca interpretarea 


să ţină cont de trei niveluri : interpretarea independentă a scalelor ; interpretarea bazată 
pe combinarea a câte două scale ; interpretarea prin luarea în calcul, simultan, a tutu- 
ror celor cinci scale. Acest algoritm de interpretare se regăseşte la baza tipurilor de 
rapoarte care pot fi generate automat în urma aplicării DECAS. 


a) Interpretarea independentă a scalelor 
Rezultatele cantitative, exprimate în scoruri T şi centile, pot fi interpretate prin 


prisma scurtelor descrieri ale fiecărei scale, expuse prin prisma avantajelor şi riscuri- 
lor, în funcţie de cei doi poli extremi. 


Redăm mai jos o scurtă caracterizare psihologică, aşa cum se regăseşte în manualul 


testului (2008) şi în modelul de raport, pentru fiecare scală componentă. 


Scala Deschidere 


Scoruri scăzute : 

Avantaje : simţ practic dezvoltat, orientat spre implementarea acţiunilor ; respect 
pentru tradiţie ; rezistenţă la munca rutinieră. 

Riscuri: dificultăţi de adaptare la schimbări, interese limitate ; excesiv de confor- 
mist faţă de autorităţi. 

Scoruri ridicate : 

Avantaje : creativ, dotat cu simţ artistic şi/sau cu interese intelectuale variate ; 
deschis la schimbări, tolerant şi orientat spre viitor. 

Riscuri: nonconformist, visător, cu o imaginaţie bogată ; îi lipseşte simţul practic, 
rămânând la stadiul ideilor. 

e Scala Extraversiune 


Scoruri scăzute : 

— Avantaje : liniştit, preferă intimitatea în dauna reuniunilor ample ; acţionează inde- 
pendent ; reflexiv şi rezistent la plictiseală. 

- Riscuri: distant faţă de ceilalţi, timid, nu ştie să se bucure de viaţă; ezită să-şi 
asume roluri de conducător. 


Scoruri ridicate : 

- Avantaje: entuziast, activ şi optimist, intră uşor în contacte sociale cu ceilalţi şi 
este apropiat de oameni ; se face remarcat uşor. 

- Riscuri: guraliv, cu tendinţe de dominare şi control; se plictiseşte repede. 


e Scala Conştiinciozitate 


Scoruri scăzute : 

- Avantaje: flexibilitate ridicată, toleranţă la sarcini nestructurate ; spontaneitate ; 
informal în comportament şi cu spirit de aventură. 

- Riscuri: nu-şi valorifică potenţialul ; poate încălca reguli sau responsabilităţi, are 
probleme de autodisciplinare. 


Scoruri ridicate : 

— Avantaje: organizat şi ambițios, cu standarde ridicate ; meticulos şi tenace în faţa 
obstacolelor ; demn de încredere ; prudent în decizii. 

- Riscuri: se relaxează cu dificultate, poate neglija viaţa personală, rigid, lipsit de 
spontaneitate şi flexibilitate. 


e Scala Agreabilitate 


Scoruri scăzute : 

— Avantaje: spirit competitiv, independent în gândire ; combativ, îi place să iasă în faţă. 

- Riscuri: cinic şi suspicios faţă de ceilalţi, arogant, egoist, orientat excesiv spre 
sarcină în dauna relaţiilor, intră uşor în conflicte. 
Scoruri ridicate : 

— Avantaje: preferă armonia şi cooperarea în dauna competiţiei ; modest, sincer, 
generos ; are spirit de echipă. 

- Riscuri: naiv şi uşor influenţabil, îi este dificil să-şi apere punctul de vedere şi 
renunţă adesea în favoarea celorlalţi. 


e Scala Stabilitate emoţională 


Scoruri scăzute : 
- Avantaje: sensibil şi atent la nevoile celorlalţi, îşi arată latura umană ; prevăzător. 
- Riscuri: stresat, afectat cu uşurinţă de problemele apărute ; se simte neajutorat şi 
temător ; pesimist, cu aşteptări nerealiste. 


Scoruri ridicate : 

- Avantaje: calm, relaxat, încredere în sine ridicată ; face faţă eficient stresului şi 
are aşteptări realiste. 

- Riscuri: indiferenţă şi lipsă de tact în relaţionarea cu ceilalţi, insensibil la nevoile 
celorlalţi, subestimează problemele apărute. 

Astfel, indiferent de extremitatea trăsăturii, situarea reprezentată prin scoruri scăzute 
sau, dimpotrivă, prin scoruri ridicate prezintă avantaje şi riscuri. Interpretarea vine de 
fapt să confirme postulatul conform căruia nu există trăsături de personalitate bune sau 
rele, ci doar feluri diferite de a fi, valoarea de judecată fiind dată de context. Spre 
exemplu, pentru un contabil, un scor ridicat la scala Creativitate ar putea să fie o 
preferinţă limitativă în activitate, în timp ce pentru un designer este esenţială. 


b) Interpretarea bazată pe combinarea a câte două scale 


Interpretarea bazată pe combinarea a câte două scale oferă o detaliere a caracteri- 
zării psihologice în zece direcţii ce vizează : orientarea în viaţă ; orientarea în societate ; 
stilul de interacţiune cu oamenii, tipul de trăiri afective dominante ; reacţia în situaţii 
de stres; reacţia în situaţii de conflict; stilul cognitiv ; atitudinea faţă de muncă; 
modul de implicare în sarcini şi tipul caracterial. Pentru fiecare combinaţie de factori 
sunt prezentate patru caracterizări şi se oferă un set de trei adjective descriptive. 
Descrierile adjectivale provin din două analize nepublicate (Sava, 2008). 

Redăm mai jos, cu titlu exemplificator, o analiză a unei asemenea interacțiuni între 
scale. Astfel, domeniul stilul de interacţiune reprezintă combinaţia unică dintre două 
trăsături, Sociabilitate şi Agreabilitate. În funcţie de magnitudinea scorurilor, rezultă 
patru tipologii aproximative. Primei tipologii, Competitorul (scor scăzut la Sociabilitate, 
dar şi la Agreabilitate), îi sunt caracteristice preferința de a lucra singur, independent, 
precum şi centrarea pe sarcină. Autoritarul (scor ridicat la Sociabilitate, dar şi la 
Agreabilitate) preferă să dea indicaţii şi să opună rezistenţă dacă îi este contestată 
decizia. Popularul (scor ridicat la Sociabilitate, dar şi la Agreabilitate) preferă compa- 
nia celorlalţi, adeseori devine lider de grup, fiind apreciat de ceilalţi. Pune un accent 
mai mare pe relaţii şi prietenii decât pe sarcini. Înţelegătorul (scor scăzut la Sociabilitate, 
dar ridicat la Agreabilitate) preferă să execute ceea ce i se spune fără a chestiona. Fiind 
o fire liniştită, ajunge rar în conflict deschis cu ceilalţi. Pentru o analiză completă a 
interacțiunilor dintre toate scalele luate câte două, se poate consulta modelul de raport 
disponibil gratuit. 


c) Interpretarea prin luarea în calcul simultan a tuturor celor cinci scale 


Interpretarea prin luarea în calcul simultan a tuturor celor cinci scale oferă în plus 
posibilitatea interpretării preferințelor de personalitate prin prisma unui sistem de 
competenţe profesionale propus de Howard şi Howard (2001). Competenţele profesio- 
nale urmărite se referă la un set de deprinderi noncognitive care au impact asupra 
uşurinţei indivizilor de a se adapta în context profesional. Spre exemplu, competenţa 
Spirit antreprenorial presupune un nivel ridicat de Deschidere, Extraversiune şi 
Conştiinciozitate, Stabilitate emoţională, respectiv un nivel mai scăzut de Agreabilitate. 

Practic, preferinţele de personalitate oferă indicii despre nivelul de dezvoltare sau 
potenţialul individului pentru toate cele 16 competenţe profesionale vizate de autor: 
Leadership, Managementul stresului, Rezolvarea de probleme, Analiză şi gândire cri- 
Integritate, Perseverenţa în munca rutinieră, Spirit antreprenorial, Disciplină şi respect 
faţă de reguli, Flexibilitate şi spirit inovativ, Muncă în echipă, Independenţă în muncă, 
Orientarea spre relaţii umane, Orientarea spre rezultate. În funcţie de nivelul de dez- 
voltare a competenţelor-cheie pentru poziţia ţintită, se poate calcula şi un indice de 


386 INVENTARE NONVERBALE, TIPOLOGICE ŞI AUTOHTONE 


potrivire cu postul. Indexul de compatibilitate cu postul este exprimat procentual şi 
reprezintă suprapunerea profilului respondentului cu profilul ideal. 

Deşi DECAS nu a fost construit special pentru surprinderea altor tipologii, univer- 
salitatea modelul Big Five permite, prin analiza globală a dinamicii celor cinci factori, 
interpretări şi prin prisma altor taxonomii ale teoriilor personalităţii conform lui Sava 
(2008), precum : Tipurile de personalitate după Pulkkinen (1996), Tipurile de perso- 
nalitate din MBII, tipologia lui Gough din CPI (Pitariu et a/., 2006), tipologia lui 
Block (1995), clasificarea tipologică evidenţiată în DSM-IV (1994). 


12.4.5. Aplicabilitatea, concluzii, alte aspecte 


Chestionarul DECAS este recomandat de autor în toate domeniile aplicative ale psiho- 
logiei. 

În sfera psihologiei muncii, poate fi util atât în etapa de analiză a muncii, cât şi în 
testarea efectivă, în scopul selecţiei profesionale. Primul pas important în realizarea 
unui proces de selecţie profesională este identificarea competenţelor critice responsabile 
de succesul într-o anumită activitate. În acest scop, autorul pune la dispoziţie în manu- 
alul utilizatorului o serie de 25 de competenţe profesionale (Howard şi Howard, 2001), 
ca punct de plecare în etapa de analiză a muncii. Fiecărei competenţe îi sunt ataşate o 
scurtă descriere şi configuraţia de trăsături de personalitate corespunzătoare, care 
trebuie urmărită în procesele de testare. Maparea factor de personalitate-competenţă 
este realizată pe baza rezultatelor anterioare identificate în literatura de specialitate, şi 
nu pe studii directe de validitate cu DECAS. 

Aplicabilitatea DECAS în alte domenii, precum psihologie clinică, psihologie edu- 
caţională, consiliere şcolară şi a carierei, este susţinută de o generalizare a utilității 
modelului teoretic demonstrată de-a lungul timpului de numeroase cercetări. Astfel de 
inferenţe asigură, desigur, o validitatea a instrumentului principial valabilă, care trebuie 
însă probată extensiv. 

Collegium. Psihologie 
au apărut: 


Daniel David - Psihologie clinică şi psihoterapie. Fundamente 

Mihai Curelaru - Reprezentări sociale 

Daniel David - Metodologia cercetării clinice. Fundamente 

Dennis Howitt, Duncan Cramer - Introducere în SPSS pentru psihologie 

Ana Muntean - Psihologia dezvoltării umane 

Alin Gavreliuc - De la relaţiile interpersonale la comunicarea socială. Psihologia socială şi 
stadiile progresive ale articulării sinelui (ediţia a I-a) 

Constantin Enăchescu - Tratat de teoria cercetării ştiinţifice (ediţia a II-a) 

Constantin Enăchescu - Tratat de psihanaliză şi psihoterapie (ediţia a III-a) 

Nicolas Gu6guen - Psihologia manipulării şi a supunerii 

Mielu Zlate - Tratat de psihologie organizațional-managerială (vol. Il) 

Zoltân Bogâthy (coord.) - Manual de tehnici şi metode în psihologia muncii şi organizațională 

Daniel David, Oana Benga, Alina S. Rusu - Fundamente de psihologie evoluționistă şi consiliere 
genetică. Integrări ale psihologiei şi biologiei 

Serge Moscovici, Fabrice Buschini (coord.) - Metodologia ştiinţelor socioumane 

Adrian Neculau - Dinamica grupului şi a echipei 

Mihai Aniţei - Psihologie experimentală 

Petru Lucian Curşeu - Grupurile în organizații 

Gilles Amado, Andre Guittet - Psihologia comunicării în grupuri 

Constantin Enăchescu - Tratat de psihopatologie (ediţia a IV-a) 

Septimiu Chelcea (coord.) - Psihosociologie. Teorii, cercetări, aplicaţii 

Roger Fontaine - Psihologia îmbătrânirii 

Constantin Enăchescu - Tratat de psihosexologie (ediţia a IV-a) 

Constantin Enăchescu - Tratat de psihologie morală (ediţia a III-a) 

Marian Popa - Statistică pentru psihologie. Teorie şi aplicaţii SPSS 

Marian Popa - Introducere în psihologia muncii 

Eugen Avram, Cary L. Cooper (coord.) - Psihologie organizațional-managerială. Tendinţe actuale 

Constantin Enăchescu, Liliana Enăchescu - Psihosomatică 

Ana Muntean - Psihologia dezvoltării umane (ediţia a III-a) 

Gabriel Moser - Introducere în psihologia mediului 

Gerald R. Adams, Michael D. Berzonsky (coord.) - Psihologia adolescenței. Manualul Blackwell 

Mielu Zlate - Fundamentele psihologiei 

Constantin Enăchescu - Tratat de psihologie diferențială 

Nicolae Mitrofan - Testarea psihologică. Aspecte teoretice şi practice 

Sandra A. Mclntire, Leslie A. Miller - Fundamentele testării psihologice. O abordare practică 

Dennis Howitt, Duncan Cramer - Introducere în SPSS pentru psihologie. Versiunea 16 şi 
versiunile anterioare (ediţia a II-a) 

Mihaela Boza - Atitudinile sociale şi schimbarea lor 

Michel-Louis Rouquette (coord.) - Gândirea socială. Perspective fundamentale şi cercetări aplicate 

Robin Harwood, Scott A. Miller, Ross Vasta - Psihologia copilului 

Romeo Zeno Creţu - Amprenta comportamentală şi evaluarea personalităţii 

Marian Popa - Statistici multivariate aplicate în psihologie 

Elena Cocoradă - Introducere în teoriile învățării 


Jean-Pierre Deconchy - Credinţe şi ideologii. Abordări psihosociale 

Alin Gavreliuc - Psihologie interculturală 

Ana Muntean, Anca Munteanu - Violenţă, traumă, reziliență 

Florin A. Sava (coord.) - Metode implicite de investigare a personalității 

Serge Moscovici — Influență socială şi schimbare socială 

Serge Moscovici, Ivana Markovâ - Psihologia socială modernă. Istoria creării unei ştiinţe sociale 
internaţionale 

Mihaela Chraif, Mihai Aniţei - Metoda interviului în psihologia resurselor umane 

Adrian Opre - Inconştientul cognitiv. Modele teoretice, suport experimental şi aplicaţii 

Septimiu Chelcea - Psihosociologia publicităţii. Despre reclamele vizuale 

Ticu Constantin - Pregătirea şi realizarea evaluării psihologice individuale. Norme, metodologie şi 
proceduri 

Marian Popa - Psihologie militară 

Gerald Matthews, lan J. Deary, Martha C. Whiteman - Psihologia personalității. Trăsături, 
cauze, consecinţe (ediţia a II-a) 

Daniel David - Tratat de psihoterapii cognitive şi comportamentale 
(ediţia a II-a) 

Grigore Havârneanu - Psihologia transporturilor. O perspectivă psihosocială 

Florin A. Sava - Psihologia validată ştiinţific. Ghid practic de cercetare în psihologie 

Kory Floyd - Comunicarea interpersonală 

Ştefan Boncu, Ciprian Ceobanu (coord.) - Psihosociologie şcolară 

Ion Dafinoiu, Ştefan Boncu (coord.) - Psihologie socială clinică 

Maria Nicoleta Turliuc, Cornelia Măirean - Psihologia traumei 

Daniel David, Silviu-Andrei Matu şi Oana David - Psihologie şi tehnologie. Fundamente de 
roboterapie şi psihoterapie prin realitate virtuală 

Ştefan Boncu, Dorin Nastas (coord.) - Emoţiile complexe 

Corneliu Havârneanu, Grigore Havârneanu (coord.) - Psihologia riscului 

Florinda Golu - Manual de psihologia dezvoltării. O abordare psihodinamică 

Mielu Zlate - Introducere în psihologie (ediţia a III-a) 

Dragoş Iliescu, Coralia Sulea (coord.) - Tratat de psihodiagnostic al personalităţii 

